**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2023 ԹՎԱԿԱՆԻ ՊԵՏԱԿԱՆ ԲՅՈՒՋԵԻ**

**ԿԱՏԱՐՄԱՆ ՎԵՐԼՈՒԾՈՒԹՅՈՒՆ**

ԲՈՎԱՆԴԱԿՈՒԹՅՈՒՆ

[ՕԳՏԱԳՈՐԾՎԱԾ ՀԱՊԱՎՈՒՄՆԵՐ 7](#_Toc163745414)

[ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2023 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԱՄՓՈՓԱԳԻՐ 9](#_Toc163745415)

[2023 ԹՎԱԿԱՆԻ ՍՈՑԻԱԼ-ՏՆՏԵՍԱԿԱՆ ԶԱՐԳԱՑՄԱՆ ԵՎ ՀԱՐԿԱԲՅՈՒՋԵՏԱՅԻՆ ՔԱՂԱՔԱԿԱՆՈՒԹՅԱՆ ՀԻՄՆԱԿԱՆ ՈՒՂՂՈՒԹՅՈՒՆՆԵՐԸ 17](#_Toc163745416)

[Տնտեսական զարգացում 18](#_Toc163745417)

[Տարածքային կառավարում և տեղական ինքնակառավարում 32](#_Toc163745418)

[Ճանապարհային տնտեսություն 37](#_Toc163745419)

[Էներգետիկա 40](#_Toc163745420)

[Ջրային տնտեսություն 44](#_Toc163745421)

[Հանրային ծառայությունների կարգավորում 46](#_Toc163745422)

[Քաղաքացիական ավիացիա 50](#_Toc163745423)

[Պետական գույքի կառավարում 51](#_Toc163745424)

[Միգրացիա 52](#_Toc163745425)

[Բարձր տեխնոլոգիական արդյունաբերություն 56](#_Toc163745426)

[Քաղաքաշինություն 57](#_Toc163745427)

[Արտակարգ իրավիճակների բնագավառ 59](#_Toc163745428)

[Արտաքին քաղաքականություն 62](#_Toc163745429)

[Սփյուռք 71](#_Toc163745430)

[Արդարադատություն 74](#_Toc163745431)

[Կրթություն 82](#_Toc163745432)

[Գիտություն 86](#_Toc163745433)

[Մշակույթ 89](#_Toc163745434)

[Սպորտ 91](#_Toc163745435)

[Երիտասարդություն 93](#_Toc163745436)

[Առողջապահություն 93](#_Toc163745437)

[Աշխատանքի և սոցիալական պաշտպանություն 96](#_Toc163745438)

[Շրջակա միջավայր 111](#_Toc163745439)

[Բյուջեների կազմման բնագավառ 116](#_Toc163745440)

[Հաշվապահական հաշվառում և աուդիտորական գործունեություն 117](#_Toc163745441)

[Եկամուտների քաղաքականություն 118](#_Toc163745442)

[Պետական եկամուտների վարչարարություն 119](#_Toc163745443)

[Անշարժ գույքի կադաստր 125](#_Toc163745444)

[Հասարակական կարգի պահպանություն 129](#_Toc163745445)

[ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՄԱԿՐՈՏՆՏԵՍԱԿԱՆ ԵՎ ՀԱՐԿԱԲՅՈՒՋԵՏԱՅԻՆ ԶԱՐԳԱՑՈՒՄՆԵՐԸ 2023 ԹՎԱԿԱՆԻՆ 135](#_Toc163745446)

[ՄԱԿՐՈՏՆՏԵՍԱԿԱՆ ԶԱՐԳԱՑՈՒՄՆԵՐ 135](#_Toc163745447)

[Արտաքին միջավայրի զարգացումներ 135](#_Toc163745448)

[ՀՀ մակրոտնտեսական զարգացումներ 138](#_Toc163745449)

[ՀԱՐԿԱԲՅՈՒՋԵՏԱՅԻՆ ՔԱՂԱՔԱԿԱՆՈՒԹՅԱՆ ՀԻՄՆԱԿԱՆ ԶԱՐԳԱՑՈՒՄՆԵՐԸ 161](#_Toc163745450)

[ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2023 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՑՈՒՑԱՆԻՇՆԵՐԸ 173](#_Toc163745451)

[ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2023 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԸ 175](#_Toc163745452)

[Հարկային եկամուտներ և պետական տուրքեր 176](#_Toc163745453)

[Պաշտոնական դրամաշնորհներ 190](#_Toc163745454)

[Այլ եկամուտներ 193](#_Toc163745455)

[ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2023 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ԾԱԽՍԵՐԸ 197](#_Toc163745456)

[Տնտեսագիտական դասակարգում 197](#_Toc163745457)

[Ծրագրային դասակարգում 205](#_Toc163745458)

[ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2023 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՊԱԿԱՍՈՒՐԴԸ 320](#_Toc163745459)

[ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ՊԱՐՏՔԸ 2023 ԹՎԱԿԱՆԻՆ 331](#_Toc163745460)

# ՕԳՏԱԳՈՐԾՎԱԾ ՀԱՊԱՎՈՒՄՆԵՐ

ՀՀ – Հայաստանի Հանրապետություն

ԱՊՀ – Անկախ պետությունների համագործակցություն

ԱՄՆ – Ամերիկայի Միացյալ Նահանգներ

ԱՄՆ ՄԶԳ – Ամերիկայի Միացյալ Նահանգների Միջազգային զարգացման գործակալություն

ՌԴ – Ռուսաստանի Դաշնություն

ՄԱԿ – Միավորված ազգերի կազմակերպություն

ՅՈՒՆԵՍԿՕ – Միավորված ազգերի կրթական, գիտական և մշակութային կազմակերպություն

ԱՄՀ – Արժույթի միջազգային հիմնադրամ

ՀԲ – Համաշխարհային բանկ

ՎԶՄԲ – Վերակառուցման և զարգացման միջազգային բանկ

ԶՄԸ – Զարգացման միջազգային ընկերակցություն

ԵՄ – Եվրոպական միություն

ԵՆԲ – Եվրոպական ներդրումային բանկ

ՎԶԵԲ – Վերակառուցման և զարգացման եվրոպական բանկ

ԱՀԿ – Առևտրի համաշխարհային կազմակերպություն

ԱԶԲ – Ասիական զարգացման բանկ

ԵԱՏՄ – Եվրասիական տնտեսական միություն

ԱՍՀՆ – Աշխատանքի և սոցիալական հարցերի նախարարություն

ԲՏԱՆ – Բարձր տեխնոլոգիական արդյունաբերության նախարարություն

ԿԳՄՍՆ – Կրթության, գիտության, մշակույթի և սպորտի նախարարություն

ՏԿԵՆ – Տարածքային կառավարման և ենթակառուցվածքների նախարարություն

ՖՆ – Ֆինանսների նախարարություն

ԿԲ – Կենտրոնական բանկ

ՊԵԿ – Պետական եկամուտների կոմիտե

ՄՍԾ – Միասնական սոցիալական ծառայություն

ՓԲԸ – Փակ բաժնետիրական ընկերություն

ՓՄՁ – Փոքր և միջին ձեռնարկատիրություն / ձեռնարկություն

ՊՈԱԿ – Պետական ոչ առևտրային կազմակերպություն

ՀՈԱԿ – Համայնքային ոչ առևտրային կազմակերպություն

ՀՆԱ – Համախառն ներքին արդյունք

ԱԱՀ – Ավելացված արժեքի հարկ

ԶԼՄ – Զանգվածային լրատվության միջոց

ՀԸԳՀ - Համապարփակ և ընդլայնված գործընկերության համաձայնագիր

ԼՂ – Լեռնային Ղարաբաղ

ՊՄԳ - Պետություն-մասնավոր գործընկերություն

# ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2023 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԱՄՓՈՓԱԳԻՐ[[1]](#footnote-1)

**ՄԱԿՐՈՏՆՏԵՍԱԿԱՆ ԵՎ ՀԱՐԿԱԲՅՈՒՋԵՏԱՅԻՆ ԱՄՓՈՓԱԳԻՐ**

1. 2023 թվականին, չնայած շարունակվող դրամավարկային խստացման և աշխարհաքաղաքական անորոշություններին, համաշխարհային տնտեսությունում և ՀՀ հիմնական գործընկեր երկրներում, բացառությամբ Եվրագոտու, նախորդ տարվա նկատմամբ դիտվել է տնտեսական աճի տեմպերի արագացում: Տնտեսական աճի արագացմանը նպաստել են պետական ու մասնավոր սպառման աճը, իսկ Եվրագոտում արձանագրված թույլ աճն արտացոլում էր սպառողական թույլ տրամադրությունները, էներգակիրների բարձր գների երկարաձգված ազդեցությունը, ինչպես նաև մշակող արդյունաբերության և գործարար թույլ ակտիվությունը: Կենտրոնական բանկերի շարունակվող խիստ դրամավարկային քաղաքականության արդյունքում նկատվել է գնաճի տեմպերի դանդաղում:
2. 2022 թվականի ՀՀ տնտեսության համար ձևավորված նպաստավոր արտաքին տնտեսական պայմանների դերի նվազման հետևանքով 2023 թվականին տնտեսական աճի տեմպը դանդաղել է, սակայն շարունակել է բարձր մնալ նոր գործոնների ազդեցությամբ: Մասնավորապես` տնտեսական աճի բարձր տեմպն իր վրա է կրել պետական բյուջեից կապիտալ ծախսերի և շարունակվող բնակարանաշինության բարձր աճերի ազդեցությունը, սեպտեմբերի վերջից Լեռնային Ղարաբաղից ՀՀ բռնի տեղահանված մեր հայրենակիցների` ՀՀ տնտեսության վրա ունեցած տնտեսական ազդեցությունները, ինչպես նաև նոյեմբեր-դեկտեմբեր ամիսներին ոսկերչական արտադրատեսակների արտադրության կտրուկ աճի ազդեցությունը: Արդյունքում 2023 թվականին գրանցվել է ՀՆԱ-ի 8.7% իրական աճ: 2023 թվականին տնտեսության բոլոր ճյուղերում գրանցվել է ավելացված արժեքի աճ: Տնտեսական աճն ուղեկցվել է ներքին և արտաքին պահանջարկի աճով:
3. 2023 թվականի պետական բյուջեով 2023 թվականի համար թիրախավորվում էր 7.0% տնտեսական աճ, սակայն, պայմանավորված դեռևս նախորդ տարվանից ձևավորված նպաստավոր տնտեսական պայմանների պահպանմամբ և սպասվածից ավելի դրական ընթացիկ տնտեսական զարգացումներով, 2024 թվականի պետական բյուջեով 2023 թվականի տնտեսական աճի կանխատեսումը վերանայվեց 7.4%-ի։ Սակայն հետագա տնտեսական զարգացումներն ընթացան սպասվածից ավելի նպաստավոր պայմաններում, և արդյունքում գրանցվեց 8.7% տնտեսական աճ՝ սկզբնական կանխատեսումից շեղվելով 1.7, իսկ վերանայվածից՝ 1.3 տոկոսային կետով։ Արդյունքում, 2023 թվականին անվանական ՀՆԱ-ն կազմել է 9,502.8 մլրդ դրամ՝ 2023 թվականի պետական բյուջեով կանխատեսված ցուցանիշը գերազանցելով 184.9 մլրդ դրամով, իսկ 2024 թվականի պետական բյուջեի համեմատ՝ 52.7 մլրդ դրամով:
4. 2023 թվականին ընթացիկ հաշվի պակասուրդը ՀՆԱ-ում կազմել է 2.1%՝ կանխատեսված 5.7%-ի փոխարեն՝ 2022 թվականի համեմատ վատթարանալով 2.9 տոկոսային կետով՝ պայմանավորված հիմնականում ՀՆԱ–ում դրամական փոխանցումների դերի զգալի նվազմամբ: Ընթացիկ հաշվի և նրա բաղադրատարրերի ցուցանիշների կանխատեսումներից շեղումը հիմնականում պայմանավորվել է ռուս-ուկրաինական հակամարտության և ՌԴ-ի նկատմամբ կիրառվող պատժամիջոցների հետևանքով դեպի ՀՀ սպասվածից ավելի բարձր տուրիստական հոսքերով:
5. 2023 թվականին միջին գնաճը կազմել է 2.0%՝ կանխատեսված 5․6%-ի փոխարեն՝ զգալիորեն դանդաղելով տարեսկզբից միջազգային շուկաներից փոխանցված գնանկումային ազդեցությունների, ինչպես նաև 2021-2022թթ․ իրականացած զսպող դրամավարկային քաղաքականության ազդեցության ներքո գնաճային սպասումների նվազման և աշխատաշուկայից ածանցվող գնաճային ճնշումների թուլացման ներքո: Այս պայմաններում ԿԲ‑ն զգալիորեն թուլացրել է դրամավարկային պայմանները և քաղաքականության տոկոսադրույքը նվազեցրել 1.5 տոկոսային կետով` դեկտեմբերին սահմանելով այն 9.25%-ի մակարդակում:
6. 2023 թվականին ինչպես ռեզիդենտների վարկերի, այնպես էլ ավանդների ծավալների աճն առաջանցիկ է եղել տնտեսության համեմատ, ինչը հանգեցրել է ՀՆԱ համեմատ դրանց մակարդակի բարձրացմանը համապատասխանաբար 4․2 և 2.0 տոկոսային կետերով։ Ընդ որում, վարկերի աճը դարձել է առավել ընդգրկուն, իսկ դրա տեմպը մոտեցել է ավանդների ծավալների աճի տեմպին՝ այդպիսով կանգնեցնելով 2022 թվականին սկսած լրացուցիչ իրացվելիության կուտակման գործընթացը։
7. 2023 թվականի ընթացքում պետական պարտատոմսերի տոկոսադրույքները նվազել են բարձր պահանջարկի և դրամավարկային քաղաքականության տոկոսադրույքի նվազման, իսկ եվրոբոնդերի տոկոսադրույքները նվազել են ՀՀ երկրի ռիսկերի գնահատականների նվազման արդյունքում։ Մինչդեռ վարկերի և ավանդների տոկոսադրույքները հստակ միտումներ չեն ունեցել բացառությամբ առանձին վարկատեսակների (հիպոտեկային և սպառողական), որոնց տոկոսադրույքներն աճել են բարձր պահանջարկի ներգործությամբ։
8. 2023 թվականին հարկաբյուջետային քաղաքականությունն ուղղված է եղել ՀՀ կառավարության 2021-2026թթ. ծրագրին համահունչ թիրախավորված 7% տնտեսական աճի ապահովմանը՝ ապահովելով պետական ներդրումների մակարդակի բարձրացում և ծախսերի իրականացման արդյունավետության աճ, ինչպես նաև՝ պարտքի կայունության պահպանմանը: Այդ նպատակներից ելնելով՝ տարվա ընթացքում կանխատեսվածից բարձր տնտեսական աճի պայմաններում կառավարությունը պլանավորված չեզոք հարկաբյուջետային քաղաքականության փոխարեն իրականացրել է զսպող քաղաքականություն (առավելապես պայմանավորված պետական բյուջեի եկամուտների առաջանցիկ աճով)՝ միևնույն ժամանակ իրականացնելով տնտեսական ներուժի բարձրացմանը միտված միջոցառումներ և նպաստելով պարտքի կայունության ապահովմանը:
9. 2023 թվականի պետական բյուջեով կանխատեսվել է 2,203․7 մլրդ դրամի հարկային եկամուտների ցուցանիշ, որը կազմում է կանխատեսված ՀՆԱ-ի 23.7%-ը։ Կանխատեսվածից շուրջ 184․9 մլրդ դրամով ավելի բարձր անվանական ՀՆԱ ձևավորման պայմաններում փաստացի հարկային եկամուտների ցուցանիշը գերազանցել է կանխատեսվածը շուրջ 18․2 մլրդ դրամով և կազմել 2,221.9 մլրդ դրամ, մինչդեռ հարկեր/ՀՆԱ ցուցանիշը կազմել է 23․4%` ցածր լինելով կանխատեսվող ցուցանիշից 0․3 տոկոսային կետով: Հարկեր/ՀՆԱ և հարկային եկամուտների ցուցանիշի տարբեր ուղղություններով շեղումները պայմանավորված են ՀՆԱ-ի սպասվածից բարձր ձևավորված մասի՝ ոլորտային կառուցվածքի տեսակետից առավել արտոնյալ հարկային ռեժիմում գտնվելու հանգամանքով (օրինակ՝ ՏՀՏ ոլորտ կամ ընդհանուր առմամբ արտահանելի այլ ոլորտներ)։
10. Հարկաբյուջետային քաղաքականության վերոնշյալ ուղղության ապահովման պայմաններում հնարավոր է եղել պետական բյուջեի պակասուրդը պահպանել այնպիսի մակարդակում, որը թույլ է տվել կառավարության պարտքի բեռը պահպանել ապահով մակարդակում: Արդյունքում, բյուջեով պլանավորված` ՀՆԱ-ի նկատմամբ 3.1% պակասուրդը տարվա ընթացքում վերանայվել է դեպի ներքև և փաստացի կազմել է 2.0%՝ նախորդ տարվա համեմատ նվազելով 0.1 տոկոսային կետով:
11. Կառավարության պարտք/ՀՆԱ հարաբերակցությունը պահպանվել է 50%-ից ցածր մակարդակում՝ կանխատեսված 49.8% ցուցանիշի դիմաց կազմելով 48.1%: Կառավարության պարտք/ՀՆԱ ցուցանիշը նախորդ տարվա նկատմամբ աճել է 1.4 տոկոսային կետով, ինչին նպաստել են Լեռնային Ղարաբաղի կառավարության, նրա ստեղծած հիմնադրամների և սահմանված չափանիշներին բավարարող այլ ԼՂ ֆիզիկական և իրավաբանական անձանց պարտավորությունների փոխանցման գործարքը, փոխարժեքի որոշակի արժեզրկումը (2023 թվականի դեկտեմբերի 31-ի դրությամբ նախորդ տարվա դեկտեմբերի 31-ի համեմատ) և միջազգային ֆինանսական շուկայում տոկոսադրույքների բարձրացման պայմաններում պարտքի տոկոսադրույքների աճը։
12. Հարկաբյուջետային քաղաքականության ուղղությանը համահունչ 2023 թվականի արդյունքներով տեղի է ունեցել պետական բյուջեի ծախսերի կառուցվածքի բարելավում ընթացիկ ծախսերի նվազման և կապիտալ ծախսերի աճի տեսքով: Մասնավորապես՝ ընթացիկ ծախսերի կշիռը ՀՆԱ‑ի նկատմամբ կազմել է 21.8%՝ նախորդ տարվա համեմատ նվազելով 0.1 տոկոսային կետով, իսկ կապիտալ ծախսերի (ոչ ֆինանսական ակտիվների գծով ծախսեր) կշիռը ՀՆԱ-ի նկատմամբ կազմել է 5.2%` նախորդ տարվա համեմատ աճելով 0.6 տոկոսային կետով: Պետական բյուջեի ծախսեր/ՀՆԱ ցուցանիշը կանխատեսվածից ցածր է եղել շուրջ 1.0 տոկոսային կետով, որը հիմնականում պայմանավորվել է ոչ ֆինանսական ակտիվների հետ գործառնությունների՝ կանխատեսվածից շուրջ 0.9 տոկոսային կետով փոքր փաստացի ցուցանիշով։
13. 2023 թվականին տնտեսական ներուժի բարձրացմանը, առանձին ոլորտներում առաջացող հիմնախնդիրներին և ԼՂ-ից բռնի տեղահանված բնակչության սոցիալական կարիքներին ուղղված հարկաբյուջետային աջակցության ծրագրերը շարունակական են եղել: Մասնավորապես, տնտեսության արդիականացմանը պետական աջակցության միջոցառման ներքո տնտեսավարողներին որպես աջակցություն տրամադրվել է 7.9 մլրդ դրամ, տեղեկատվական տեխնոլոգիաների ոլորտում գործունեություն իրականացնող առևտրային կազմակերպություններին և անհատ ձեռնարկատերերին որպես աջակցություն է տրամադրվել 12.7 մլրդ դրամ, իսկ գյուղատնտեսության ոլորտի աջակցության տարբեր ծրագրերով ծախսվել է 42.0 մլրդ դրամ։ ԼՂ բռնի տեղահանված բնակչությանը սոցիալական տարբեր ծրագրերով տրամադրվել է 38.4 մլրդ դրամի աջակցություն։

**ՀՀ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԱՄՓՈՓ ՑՈՒՑԱՆԻՇՆԵՐԸ**

1. ՀՀ 2023 թվականի պետական բյուջեի մասին օրենքով հաստատված եկամուտների և ծախսերի` Կառավարությանն օրենսդրությամբ վերապահված լիազորությունների շրջանակներում կատարված փոփոխությունների արդյունքում ձևավորված ծրագրային ցուցանիշները կատարվել են եկամուտների գծով՝ 100.1%-ով՝ կազմելով 2,358.8 մլրդ դրամ, ծախսերի գծով՝ 97.1%-ով՝ կազմելով 2,547.6 մլրդ դրամ: Հարկ է նշել, որ հաշվետու տարում ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնված պարտավորությունների ամբողջական և ժամանակին կատարումը:
2. Նախորդ տարվա համեմատ պետական բյուջեի և՛ եկամուտներում, և՛ ծախսերում արձանագրվել է աճ: Մասնավորապես՝ եկամուտներն աճել են 14.3%‑ով կամ 295.7 մլրդ դրամով՝ հիմնականում պայմանավորված հարկային եկամուտների և պետական տուրքերի աճով, ծախսերը՝ 13.6%-ով կամ 305 մլրդ դրամով՝ մեծ մասամբ պայմանավորված կապիտալ ծախսերի, սոցիալական նպաստների և կենսաթոշակների, տոկոսավճարների և դրամաշնորհների աճով:

**ՀՀ պետական բյուջեի եկամուտները**

1. 2023 թվականի պետական բյուջեի եկամուտներում 2022 թվականի համեմատ ավելի քան 0.8 տոկոսային կետով ավելացել է հարկային եկամուտների և պետական տուրքերի տեսակարար կշիռը, իսկ պաշտոնական դրամաշնորհների և այլ եկամուտների տեսակարար կշիռները նվազել են համապատասխանաբար 0.2 և 0.7 տոկոսային կետով:
2. 2023 թվականին ՀՀ պետական բյուջե են մուտքագրվել 2,221.9 մլրդ դրամ հարկային եկամուտներ և պետական տուրքեր, որոնք 100.8%‑ով ապահովել են Օրենքով հաստատված ցուցանիշը և 99.9%‑ով՝ ճշտված ծրագրով սահմանված ցուցանիշը: 2022 թվականի համեմատ հարկային եկամուտներն ու պետական տուրքերն աճել են 15.4%‑ով կամ 296 մլրդ դրամով, որը հիմնականում պայմանավորված է շահութահարկի, ԱԱՀ-ի և եկամտային հարկի գծով մուտքերի աճով: 2022 թվականի համեմատ գրեթե բոլոր հարկատեսակների գծով արձանագրվել է մուտքերի աճ, բացառությամբ պետական տուրքի ու բնօգտագործման վճարների գծով մուտքերի: Հարկ է նշել, որ 2023 թվականի պետական բյուջեի հարկային եկամուտների ցուցանիշի վրա դրական ազդեցություն են ունեցել տնտեսական ակտիվության, ներմուծման և արտահանման աճը, հարկունակ ոլորտների իրացման շրջանառությունների, աշխատատեղերի ու միջին աշխատավարձի ավելացումը: Միաժամանակ, 2023 թվականի պետական բյուջեի հարկային եկամուտների ցուցանիշի վրա նվազեցնող ազդեցություն է ունեցել ԱԱՀ-ի, եկամտային հարկի, ակցիզային հարկի, շահութահարկի և սոցիալական վճարների գծով վերադարձված գումարների աճը, որոնք կազմել են շուրջ 362.9 մլրդ դրամ՝ 38.1%‑ով գերազանցելով նախորդ տարվա համապատասխան ցուցանիշը:
3. 2023 թվականին արտաքին աղբյուրներից տրամադրվել են 13.1 մլրդ դրամ պաշտոնական դրամաշնորհներ` 6.3%-ով գերազանցելով տարեկան ճշտված ծրագիրը: Դրամաշնորհներից 9.3 մլրդ դրամը ստացվել է նպատակային, իսկ 3.8 մլրդ դրամը՝ բյուջետային աջակցության շրջանակներում, որոնք ապահովել են համապատասխանաբար 82.8% և 349.3% կատարողական: Պաշտոնական դրամաշնորհների կատարողականը պայմանավորված է ԵՄ բյուջետային աջակցության շրջանակներում ստացված դրամաշնորհներով, որոնք գերազանցել են ծրագրված ցուցանիշը 3.5 անգամ՝ կազմելով շուրջ 3.8 մլրդ դրամ: 2023 թվականի ընթացքում պետական բյուջե մուտքագրված պաշտոնական դրամաշնորհները 12.5%-ով կամ 1.9 մլրդ դրամով զիջել են նախորդ տարվա ցուցանիշը, որը հիմնականում պայմանավորված է բյուջետային աջակցության ծրագրերի շրջանակներում ստացված դրամաշնորհների նվազմամբ:
4. 2023 թվականին ՀՀ պետական բյուջեի այլ եկամուտները կազմել են 123.7 մլրդ դրամ՝ 3.3%-ով գերազանցելով տարեկան ծրագրված ցուցանիշը: Վերջինս հիմնականում պայմանավորված է բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից ու դեպոզիտներից ստացված տոկոսավճարների ու oրենքով և իրավական այլ ակտերով սահմանված՝ պետական բյուջե մուտքագրվող այլ եկամուտների ծրագրային ցուցանիշների գերազանցմամբ: Նախորդ տարվա համեմատ այլ եկամուտներն աճել են 1.3%‑ով կամ 1.6 մլրդ դրամով, որը հիմնականում պայմանավորված է բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացվող տոկոսավճարների և իրավախախտումների համար գործադիր, դատական մարմինների կողմից կիրառվող պատժամիջոցներից մուտքերի աճով:

**ՀՀ պետական բյուջեի ծախսերը**

1. ՀՀ 2023 թվականի պետական բյուջեի մասին օրենքով նախատեսվել էր 172 ծրագրերի իրականացում 47 պետական մարմինների և Կառավարության պատասխանատվության ներքո: Կառավարության կատարած ճշտումների արդյունքում նախատեսված ծրագրերի թիվը կազմել է 176, որից փաստացի միջոցներ են օգտագործվել 171-ի գծով, իսկ Կառավարության պատասխանատվությամբ 3 ծրագրերի շրջանակներում նախատեսված միջոցներն ըստ անհրաժեշտության վերաբաշխվել են համապատասխան ծրագրերին և միջոցառումներին:
2. ՀՀ պետական բյուջեի փաստացի ծախսերում ամենամեծ տեսակարար կշիռները՝ 27.7% և 20.7%, ունեցել են համապատասխանաբար ՀՀ աշխատանքի և սոցիալական հարցերի նախարարության ու ՀՀ պաշտպանության նախարարության պատասխանատվությամբ իրականացվող ծրագրերը:
3. 2022 թվականի համեմատ ՀՀ պետական բյուջեի ծախսերի 13.6% աճը հիմնականում պայմանավորված է ՀՀ աշխատանքի և սոցիալական հարցերի նախարարության ծախսերի՝ 15%, ՀՀ ֆինանսների նախարարության ծախսերի՝ 27.8%, ՀՀ պաշտպանության նախարարության ծախսերի՝ 9.9% և ՀՀ տարածքային կառավարման և ենթակառուցվածքների նախարարության ծախսերի 20.9% աճով:
4. Ըստ տնտեսագիտական կառուցվածքի պետական բյուջեի ծախսերի 81.4%-ը կամ 2,075.1 մլրդ դրամը բաժին է ընկել ընթացիկ ծախսերին, 18.6%-ը կամ 472.6 մլրդ դրամը՝ ոչ ֆինանսական ակտիվների հետ գործառնություններին: Կապիտալ ծախսերի առաջանցիկ աճով պայմանավորված՝ պետական բյուջեի ծախսերում 1.6 տոկոսային կետով նվազել է ընթացիկ ծախսերի տեսակարար կշիռը և նույնքան ավելացել ոչ ֆինանսական ակտիվների հետ գործառնությունների տեսակարար կշիռը:

**ՀՀ պետական բյուջեի պակասուրդը**

1. 2023 թվականին ՀՀ պետական բյուջեն կատարվել է 188.9 մլրդ դրամ պակասուրդով՝ կազմելով ծրագրի 70.5%-ը և 5.2%-ով (9.3 մլրդ դրամով) գերազանցելով նախորդ տարվա ցուցանիշը: Ծրագրի համեմատ պակասուրդի ցածր մակարդակը հիմնականում պայմանավորված է եկամուտների՝ ծրագրվածից ավել հավաքագրման և ծախսերի համեմատաբար ցածր կատարողականով:
2. 2023 թվականին, ինչպես և նախորդ տարի, պակասուրդն ամբողջությամբ ֆինանսավորվել է ներքին աղբյուրների հաշվին, իսկ արտաքին աղբյուրներից զուտ ֆինանսավորումը եղել է բացասական: Ներքին աղբյուրների հաշվին ֆինանսավորումը կազմել է 412.3 մլրդ դրամ (96% կատարողական), արտաքին աղբյուրների հաշվին՝ ‑223.5 մլրդ դրամով (138.1% կատարողական):

**ՀՀ ՊԵՏԱԿԱՆ ՊԱՐՏՔԸ**

1. 2023 թվականի դեկտեմբերի 31-ի դրությամբ ՀՀ պետական պարտքը կազմել է 4,794.9 մլրդ դրամ (11,845.4 մլն ԱՄՆ դոլար), որից 2,631.7 մլրդ դրամը (6,501.5 մլն ԱՄՆ դոլարը) կազմել է արտաքին պարտքը, 2,163.2 մլրդ դրամը (5,343.9 մլն ԱՄՆ դոլարը)՝ ներքին պարտքը: 2023 թվականի դեկտեմբերի 31-ի դրությամբ ՀՀ պետական պարտքը նախորդ տարվա համեմատ դրամային արտահայտությամբ աճել է 608.2 մլրդ դրամով կամ 14.5%-ով, իսկ դոլարային արտահայտությամբ՝ 1,207.7 մլն ԱՄՆ դոլարով կամ 11.4%-ով: Եվ՛ դրամային, և՛ դոլարային արտահայտությամբ ՀՀ պետական պարտքի աճը հիմնականում պայմանավորված է ՀՀ կառավարության պարտքի աճով:
2. ՀՀ կառավարության պարտքը 2023 թվականի դեկտեմբերի 31-ի դրությամբ կազմել է 4,571.9 մլրդ դրամ (11,294.6 մլն ԱՄՆ դոլար), որից արտաքին պարտքը՝ 2,408.8 մլրդ դրամ (5,950.7 մլն ԱՄՆ դոլար), իսկ ներքին պարտքը՝ 2,163.2 մլրդ դրամ (5,343.9 մլն ԱՄՆ դոլար): Նախորդ տարեվերջի համեմատ Կառավարության պարտքը՝ արտահայտված դրամով և ԱՄՆ դոլարով, համապատասխանաբար աճել է 15.2%-ով (602.3 մլրդ դրամով) և 12.0%-ով (1,208.3 մլն ԱՄՆ դոլարով):

**Աղյուսակ 1.** Մակրոտնտեսական և հարկաբյուջետային հիմնական ցուցանիշների միտումները 2019-2023 թվականներին[[2]](#footnote-2)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
|  | | **2019թ.** | | **2020թ.** | **2021թ.** | | **2022թ.** | | | **2023թ. պետական բյուջե, օրենք / ուղերձ** | **2023թ.**  **փաստ** | | |
| **Անվանական ՀՆԱ, մլրդ դրամ** | | 6,543.3 | | 6,181.9 | 6,991.8 | | 8,501.4 | | | 9,317.9 | 9,502.8 | | |
| ՀՆԱ-ի իրական աճ, % | | 7.6 | | -7.2 | 5.8 | | 12.6 | | | 7.0 | 8.7 | | |
| ՀՆԱ դեֆլյատորի աճ, % | | 1.1 | | 1.8 | 6.9 | | 8.0 | | | 5.0 | 2.8 | | |
| Գնաճ (ժամանակաշրջանի վերջ), % | | 0.7 | | 3.7 | 7.7 | | 8.3 | | | 3.6 | -0.6 | | |
| Գնաճ (միջին), % | | 1.4 | | 1.2 | 7.2 | | 8.6 | | | 5.6 | 2.0 | | |
| Գործազրկության մակարդակը | | 18.3 | | 18.2 | 15.5 | | 13.0 | | | - | 12.6 | | |
| 1 շնչին ընկնող ՀՆԱ, ԱՄՆ դոլար[[3]](#footnote-3) | | 4,597 | | 4,269 | 4,685 | | 6,661 | | | 7,212 | 8,168 | | |
| Հիմնական միջոցներում ներդրումներ / ՀՆԱ, % | | 15.8 | | 17.8 | 21.2 | | 20.3 | | | 20.4 | 20.8 | | |
| Արտահանում / ՀՆԱ, % | | 42.5 | | 30.2 | 36.1 | | 51.4 | | | 41.1 | 58.4 | | |
| Ընթացիկ հաշիվ / ՀՆԱ, % | | -7.1 | | -4.0 | -3.5 | | 0.8 | | | -5.7 | -2.1 | | |
| **Հարկաբյուջետային ցուցանիշներ (մլրդ դրամ)** | | | | | | | | | | | | |
| Պետական բյուջեի եկամուտներ | 1,565.5 | | 1,560.7 | | | 1,683.8 | | 2,063.1 | 2,302.0 | | | 2,358.8 |
| *Հարկային եկամուտներ* | 1,464.3 | | 1,385.2 | | | 1,586.9 | | 1,926.0 | 2,203.7 | | | 2,221.9 |
| Պետական բյուջեի ծախսեր | 1,629.4 | | 1,894.6 | | | 2,004.3 | | 2,242.6 | 2,591.0 | | | 2,547.6 |
| *Ընթացիկ ծախսեր* | 1,437.1 | | 1,668.5 | | | 1,788.0 | | 1,862.2 | 2,043.3 | | | 2,075.1 |
| *Ոչ ֆինանսական ակտիվների հետ գործառնություններ* | 192.3 | | 226.2 | | | 216.3 | | 380.4 | 547.7 | | | 472.6 |
| Պետական բյուջեի պակասուրդի ֆինանսավորում | 63.9 | | 334.0 | | | 320.5 | | 179.5 | 289.0 | | | 188.9 |
| ՀՀ կառավարության պարտք | 3,277.3 | | 3,923.9 | | | 4,209.8 | | 3,969.7 | 4,625.0 | | | 4,571.9 |
| **Հարկաբյուջետային ցուցանիշները (ՀՆԱ-ի նկատմամբ %)** | | | | | | | | | | | | |
| Պետական բյուջեի եկամուտներ | 23.9 | | 25.2 | | | 24.1 | | 24.3 | 24.7 | | | 24.8 |
| *Հարկային եկամուտներ* | 22.4 | | 22.4 | | | 22.7 | | 22.7 | 23.7 | | | 23.4 |
| Պետական բյուջեի ծախսեր | 24.9 | | 30.6 | | | 28.7 | | 26.4 | 27.8 | | | 26.8 |
| *Ընթացիկ ծախսեր* | 22.0 | | 27.0 | | | 25.6 | | 21.9 | 21.9 | | | 21.8 |
| *Ոչ ֆինանսական ակտիվների հետ գործառնություններ* | 2.9 | | 3.7 | | | 3.1 | | 4.5 | 5.9 | | | 5.0 |
| Պետական բյուջեի պակասուրդ | 1.0 | | 5.4 | | | 4.6 | | 2.1 | 3.1 | | | 2.0 |
| ՀՀ կառավարության պարտք | 50.1 | | 63.5 | | | 60.2 | | 46.7 | 49.8 | | | 48.1 |

# 2023 ԹՎԱԿԱՆԻ ՍՈՑԻԱԼ-ՏՆՏԵՍԱԿԱՆ ԶԱՐԳԱՑՄԱՆ ԵՎ ՀԱՐԿԱԲՅՈՒՋԵՏԱՅԻՆ ՔԱՂԱՔԱԿԱՆՈՒԹՅԱՆ ՀԻՄՆԱԿԱՆ ՈՒՂՂՈՒԹՅՈՒՆՆԵՐԸ

2023 թվականի պետական բյուջեն հաստատվել էր կառավարության գործունեության ծրագրի նպատակների ու հարկաբյուջետային կանոնների հիման վրա: Ըստ այդմ՝ 2023 թվականի հարկաբյուջետային քաղաքականության նպատակն է եղել նպաստել կառավարության ծրագրով թիրախավորված 7% տնտեսական աճի ապահովմանը՝ շեշտադրելով պետական ներդրումների մակարդակի շարունակական մեծացումը և ծախսերի իրականացման արդյունավետության բարձրացումը, ինչպես նաև՝ պարտքի կայունության պահպանումը:

Տարվա ընթացքում ՀՀ համար ձևավորված նպաստավոր տնտեսական զարգացումներով (մասնավորապես` դեպի Հայաստան միջազգային զբոսաշրջության` սպասվածից բարձր աճ, ոսկերչական արտադրատեսակների վերամշակում) պայմանավորված` տնտեսական աճը 1.7 տոկոսային կետով գերազանցել է թիրախավորված մակարդակը, որի պայմաններում հարկաբյուջետային քաղաքականությունը եղել է հակապարբերաշրջանային՝ պլանավորված չեզոքի փոխարեն լինելով զսպող և միևնույն ժամանակ իրականացնելով տնտեսական ներուժի բարձրացմանը միտված միջոցառումներ և նպաստելով պարտքի կայունության ապահովմանը:

2023 թվականի բարձր տնտեսական աճը և հարկաբյուջետային քաղաքականության ջանքերը (այդ թվում՝ կանխատեսվածից բարձր հարկային եկամուտների ապահովումը և պետական ծախսերի զսպված վարքագիծը) թույլ են տվել գրանցելու կանխատեսվածից ցածր պետական բյուջեի պակասուրդ, որի պայմաններում կառավարության պարտքի բեռը պահպանվել է ապահով՝ ՀՆԱ 50%‑ից ցածր մակարդակում։ Ընդ որում, կառավարության պարտքի բեռը ցածր է եղել նաև 2023 թվականի բյուջեում կանխատեսված մակարդակից և կազմել ՀՆԱ 48.1%-ը՝ չնայած որ 2023 թվականի վերջին կառավարությունը ստանձնել է ԼՂ կառավարության պարտքային պարտավորությունները ՀՆԱ 2.2%-ի չափով, իսկ դրամի փոխարժեքը փոքր արժեզրկման դինամիկա է ունեցել։

2023 թվականին հարկաբյուջետային քաղաքականությունը համապատասխանել է հարկաբյուջետային կանոնների ընդհանուր տրամաբանությանը՝ համահունչ 2023 թվականի պետական բյուջեի ուղերձում նախանշած քաղաքականությանը։ Այսպես, 2023 թվականին պետական բյուջեի կապիտալ ծախսերը գերազանցել են պետական բյուջեի պակասուրդը, իսկ եթե ընթացիկ առաջնային ծախսերի հարկաբյուջետային կանոնը կիրառվի՝ 2021 թվականի կառավարության պարտքի բեռի 60%-ից բարձր ցուցանիշը հիմք ընդունելով, կանոնից գնահատվող շեղումը պայմանավորված կլինի հիմնականում ԼՂ-ից բռնի տեղահանված անձանց սոցիալական կարիքների ուղղությամբ կատարված ծախսերով, որը հարկաբյուջետային կայունության տեսակետից վտանգներ չի ստեղծում։

Կառավարությունը շարունակել է նաև տնտեսության ներուժի բարձրացմանը, առանձին ոլորտներում առաջացած հիմնախնդիրների (այդ թվում՝ ՀՀ դրամի արժևորմամբ պայմանավորված) մեղմմանն ուղղված միջոցառումները, ինչպես նաև իրականացրել է ԼՂ-ից բռնի տեղահանված բնակչության բնակարանային և այլ սոցիալական կարիքների ապահովմանն ուղղված աջակցության ծրագրեր։

Արդյունքում, հաշվետու տարվա ընթացքում տնտեսական իրավիճակին համարժեք հարկաբյուջետային քաղաքականության իրականացումը և դրամավարկային քաղաքականության հետ դրա արդյունավետ կոորդինացումը թույլ են տվել ՀՀ-ում ապահովել կայուն մակրոմիջավայրի առկայություն, հիմքեր ստեղծել միջնաժամկետում տնտեսական աճի ներուժի բարձրացման ու պարտքի կայունության ամրապնդման համար։

## Տնտեսական զարգացում

2023 թվականին տնտեսական զարգացման քաղաքականության շրջանակը կառուցվել է ՀՀ կառավարության` 2021 թվականի օգոստոսի 18-ի N 1363-Ա որոշմամբ հաստատված՝ ՀՀ կառավարության 2021-2026թթ. ծրագրի առաջնահերթությունների շուրջ: Իրականացվելիք միջոցառումների հիմնական նպատակը լինելու է ներդրումներից բխող տնտեսական զարգացման մոդելի անցնելը, տնտեսության մրցունակության և արտադրողականության աճը։

Տնտեսական քաղաքականությունը հիմնված է եղել ռազմավարական փաստաթղթերով նախատեսված գործողությունների իրականացման վրա այնպիսի կարևորագույն ուղղություններով, ինչպիսիք են ներդրումների խրախուսումը, ձեռներեցության զարգացումը, գործարար և ներդրումային միջավայրի բարելավումը, զբոսաշրջության, արդյունաբերության և գյուղատնտեսության մրցունակության աճը, ապրանքների և ծառայությունների արտահանման էական ավելացումը։ Միաժամանակ թիրախավորվելու են նաև հանրային ներդրումների արդյունավետության բարձրացումն ու որակի ենթակառուցվածքների բարելավումը։

Տնտեսության մրցունակության բարձրացման տեսանկյունից կառավարության կողմից կարևորվել է արտադրողականության աճը՝ տեխնոլոգիաների և լավագույն միջազգային փորձի կլանման և կարողությունների զարգացման միջոցով, ՀՀ քաղաքացիների նորարարական ներուժի իրացումը՝ գործարար նախաձեռնողականության խրախուսման միջոցով։ Հատուկ ուշադրության է արժանացել ներքին և օտարերկրյա ներդրումների ներգրավումը՝ որպես տնտեսության որակական փոփոխության շարժիչ ուժ:

Արդյունաբերության մրցունակության աճի առաջնային աղբյուր է դիտարկվել արտադրողականության աճը և միջազգային մրցունակության բարձրացումը՝ տեխնոլոգիաների վերազինման, գիտելիքի կլանման, արտահանման կարողությունների զարգացման, լոգիստիկ խնդիրների մեղմման, և՛ ներքին, և՛ միջազգային թիրախային շուկաներ մուտքի և տեղեկատվության հասանելիության ապահովման միջոցով:

Ծրագրված գործողությունները միտված են հնարավորություն ընձեռելու ՀՀ-ում արտադրվող ապրանքները (ծառայությունները), մտավոր գործունեության արդյունքներն արտահանել օտարերկրյա պետությունների շուկաներ՝ ստեղծելով առավել բարենպաստ պայմաններ արտաքին տնտեսական գործունեություն իրականացնող տնտեսավարող սուբյեկտների համար, ինչպես նաև ՀՀ համար ռազմավարական ոլորտներում տնտեսական աճի ներառականության համար ապահովել քաղաքացիների մասնագիտական կարողությունների ու հմտությունների զարգացումը և աշխատուժի հմտությունների մակարդակի բարձրացումը։

2023 թվականի ապրիլի 13-ին ընդունվել է ՀՀ կառավարության «Արդյունաբերության զարգացման հինգ գերակա ոլորտների հայեցակարգը հաստատելու մասին» N 534-Լ որոշումը։ Հայեցակարգի նպատակն է սահմանել առաջիկա հինգ տարիներին արդյունաբերության զարգացման գերակա ոլորտները և նախանշել զարգացման ռազմավարական ուղղությունները։ Որոշմամբ սահմանվել են Արդյունաբերության զարգացման հինգ գերակա ոլորտները՝ սննդի արդյունաբերություն, ոսկերչություն և ադամանդագործություն, ծանր արդյունաբերություն, սարքաշինություն և դեղագործական արդյունաբերություն։

2023 թվականի մայիսի 25-ին ընդունվել է ՀՀ կառավարության «Դեղագործական արդյունաբերության զարգացման հնգամյա ծրագիրը և դրա իրականացումն ապահովող միջոցառումների ծրագիրը հաստատելու մասին» N 811-Լ որոշումը։

2023 թվականի հունվարի 1-ից դեկտեմբերի 31-ն ընկած ժամանակահատվածում գերակա ոլորտում իրականացվող ներդրումային ծրագրի շրջանակներում ներմուծվող տեխնոլոգիական սարքավորումների, դրանց բաղկացուցիչ ու համալրող մասերի, հումքի և նյութերի նկատմամբ ՀՀ կառավարության 2015 թվականի սեպտեմբերի 17-ի N 1118-Ն որոշմամբ Կառավարության կողմից մաքսատուրքից ազատման արտոնություն է տրամադրվել 76 ներդրումային ծրագրի։ Ծրագրերի շրջանակներում նախատեսվում է իրականացնել 778 մլրդ դրամի ներդրում և ստեղծել 4212 նոր աշխատատեղ։ Արտոնությունները տրամադրվել են մշակող արդյունաբերության (թեթև արդյունաբերություն, ալկոհոլային և ոչ ալկոհոլային խմիչքների արտադրություն, ալյումինե արտադրատեսակների արտադրություն, պոլիգրաֆիական արտադրատեսակների արտադրություն, կենցաղային տեխնիկայի արտադրություն), առողջապահության, հանքարդյունաբերության և գյուղատնտեսության ոլորտներում (ջերմոցային տնտեսություններ) գործունեություն ծավալող ընկերություններին:

2023 թվականի ընթացքում ՀՀ-ից մի շարք ապրանքների (որոշ սև մետաղների, գունավոր մետաղի թափոնների, ջարդոնի և այլն)՝ արտահանման ժամանակավոր արգելք կիրառելու արդյունքում ընկերությունների կողմից (Ձուլակենտրոն» ԲԲԸ, «Քարակերտի քարաձուլման գործարան» ԲԲԸ, «Ասկե Գրուպ» ԲԲԸ, «ՋԻ ԹԻ ԲԻ ՍԹԻԼ» ՍՊԸ, «Սոլարա» ՍՊԸ, «Տ-Մետալ» ՓԲԸ) կատարվել է շուրջ 240 մլն ԱՄՆ դոլար ներդրում, ստեղծվել է 944 աշխատատեղ և նախատեսվում է իրականացնել շուրջ 70 մլն ԱՄՆ դոլար ներդրում։

Փոքր և միջին ձեռնարկատիրության զարգացում[[4]](#footnote-4)

Փոքր և միջին ձեռնարկատիրության զարգացման համար հիմնական քայլերն ուղղվել են ՀՆԱ‑ում ՓՄՁ-ների տեսակարար կշռի աճին և համաչափ տարածքային զարգացմանը։

Ոլորտում շեշտադրվել է նորարարական գաղափարների իրականացման և վերջինիս միջոցով եկամտի այլընտրանքային աղբյուրների ստեղծման և հետճգնաժամային շրջանում Հայաստանի Հանրապետությունում մրցակցային առավելությունների իրացման ներուժ ունեցող ՓՄՁ–երի զարգացումը՝ աջակցության առավել ընդգրկուն գործիքակազմի կիրառմամբ։ Մասնավորապես՝ իրականացվել են միջոցառումներ միջազգային շուկաներում տեղական ՓՄՁ–երի ներկայացվածության և ճանաչելիության աստիճանի բարձրացման ուղղությամբ:

Տնտեսության տարբեր ոլորտներում ստեղծվել են կանանց ներգրավման, մասնավորապես՝ աշխատանքը և մայրությունը համատեղելուն, ինչպես նաև տաղանդավոր երիտասարդների նորարարական մտածողության զարգացման և վերջիններիս կողմից ստարտափների ստեղծմանն ուղղված առավել լայն հնարավորություններ։ Ձեռնարկվել են միջոցներ գյուղերում ոչ-գյուղատնտեսական ձեռնարկատիրության խրախուսման ու ոչ-գյուղատնտեսական հմտությունների ձեռքբերման համար նպաստավոր պայմանների ստեղծման համար։

Զբոսաշրջության ոլորտի զարգացման[[5]](#footnote-5) քաղաքականությունն ուղղված է եղել Հայաստանի ճանաչելիության և հայկական զբոսաշրջային արդյունքի մրցունակության բարձրացմանը, ինստիտուցիոնալ բարեփոխումների իրականացմանը՝ «Զբոսաշրջության մասին» ՀՀ օրենքի և առնչվող օրենքների ու այլ իրավական ակտերի մշակմանն ու հաստատմանը։ Բյուջետային տարվա հիմնական միջոցառումները վերաբերել են ակտիվ մարքեթինգային քաղաքականության իրականացմանը՝ 4 միջազգային ցուցահանդեսներին մասնակցությանը, միջազգային և թիրախային ավիաընկերությունների հետ համագործակցության շրջանակներում մարքեթինգային ծառայությունների ձեռքբերմանը, թիրախային երկրներում 3 գովազդային արշավների (road show) կազմակերպմանը, 9 հեղինակավոր պարբերականում Հայաստանը ներկայացնող նյութերի հրապարակմանը, 55 անձանց համար ճանաչողական այցերի կազմակերպմանը, մարզերում փառատոների իրականացմանը, համայնքային ռեսուրսների հիման վրա զբոսաշրջային արդյունքի բազմազանեցմանը, զբոսաշրջային ենթակառուցվածքների՝ 5 տեղեկատվական կենտրոնների բնականոն գործունեությանը և 6 զբոսաշրջային բիզնես նախաձեռնություններին աջակցությանը, միջազգային համագործակցության զարգացմանը, վիճակագրական համակարգի կատարելագործմանը, ծառայությունների որակի բարելավմանը, զբոսաշրջային կենտրոն կառավարող կազմակերպությունների (DMO-ների) գործունեության աջակցությանը։ Մեծ ուշադրություն է դարձվել Հայաստանի զբոսաշրջային գրավչության վերականգնման մարքեթինգային միջոցառումների իրականացմանը։ Մինչև 2026 թվականը նախատեսվում է դեպի Հայաստան միջազգային զբոսաշրջիկների այցելությունների թվի ավելացում տարեկան առնվազն 10 տոկոսով՝ հասցնելով 2.5 միլիոնի:

Հայաստան զբոսաշրջային այցելությունների թվաքանակի աճին զուգահեռ կստեղծվեն նոր աշխատատեղեր, կբարձրանա բնակչության կենսամակարդակը, կլուծվեն մի շարք սոցիալ-տնտեսական խնդիրներ, կապահովվի տարածքային համաչափ տնտեսական զարգացում:

Գյուղատնտեսություն

Ագրոպարենային համակարգի զարգացման քաղաքա­կանության մեջ որպես հիմնական գերակայություններ են դրված եղել գյուղատնտեսության ռեսուրսային ներուժի արդյունավետ օգտագործումը, պարենային անվտանգության մակարդակի բարձրացումը, առաջադիմական տեխնոլոգիաների ներդրումը, գյուղատնտեսության ինտենսիվացման մակարդակի բարձրացումը, բնակլիմայական ռիսկերի մեղմումն ու տնտեսավարողների եկամուտների ավելացումը:

Գյուղատնտեսության ոլորտում Կառավարության կողմից իրականացվող քաղաքականությունն ուղղված է եղել գյուղատնտեսության ինտենսիվացմանը, արտադրողականության բարձրացմանը, հողային ռեսուրսների նպատակային և ջրային ռեսուրսների խնայողաբար ու արդյունավետ օգտագործմանը, պարենային անվտանգության ապահովման մակարդակի բարձրացմանը, անասնաբուծության և բուսաբուծության զարգացմանը, արդիական տեխնոլոգիաների ներդրմանը, արտադրված արտադրանքի իրացմանն ու արտահանման խթանմանը, գյուղատնտեսական ամբողջ արժեշղթայում ընդգրկված սուբյեկտների՝ գյուղացիական տնտեսությունների, կոոպերատիվների, գյուղատնտեսական մթերք վերամշակողների եկամուտների ավելացմանը։

Նշված քաղաքականության իրականացման նպատակով 2023 թվականին պետական բյուջեով նախատեսվող ծախսերը առաջնահերթ նպատակաուղղվել են հետևյալ ծրագրերի իրականացմանը.

* գյուղատնտեսության ոլորտում տնտեսավարողներին և գյուղատնտեսական մթերքներ վերամշակող սուբյեկտներին տրամադրվող վարկերի տոկոսադրույքների սուբսիդավորման և փոխհատուցման մեխանիզմների կիրառում,
* մատչելի մեխանիզմներով՝ լիզինգով գյուղատնտեսական և ագրոպարենային ոլորտի տեխնիկական միջոցների մատակարարում,
* ժամանակակից տեխնոլոգիայով մշակվող ինտենսիվ այգեգործության, բարձրարժեք մշակաբույսերի արտադրության խթանման, ոռոգման արդիական տեխնոլոգիաների, ջրավազանների, կարկտապաշտպան ցանցերի ներդրման միջոցառումներ,
* վարկերի սուբսիդավորման և փոխհատուցման մեխանիզմների կիրառմամբ «խելացի» անասնաշենքերի ներդրում,
* ջերմատնային տնտեսությունների ներդրում,
* խաղողագործության և գինեգործության զարգացման միջոցառումներ,
* հողերի ագրոքիմիական հետազոտություններ և բերրիության բարձրացում,
* գյուղատնտեսական նշանակության հողերի միավորում (կոնսոլիդացիա),
* անասնաբուծության զարգացմանն ուղղված պետական աջակցության ծրագրերի իրականացում,
* անասնապահության ոլորտում առաջադիմական տեխնոլոգիաների ներդրում, այդ թվում՝ հիդրոպոնիկ եղանակով կանաչ կերի արտադրության խթանման միջոցառում,
* խոշոր եղջերավոր կենդանիների համարակալման և հաշվառման ծրագրի իրականացում,
* սպանդանոցային գործունեությամբ զբաղվող տնտեսավարողներին կենդանիների մթերումների աջակցություն,
* գյուղատնտեսությունում ապահովագրական փորձնական ծրագրի իրականացում, նոր պրոդուկտների ներդրում,
* տեղեկատվական և խորհրդատվական ոլորտի ամրապնդում և զարգացում,
* սերմերի որակի ստուգում և պետական սորտափորձարկում,
* բույսերի պաշտպանության միջոցառումներ,
* գյուղատնտեսական կենդանիների վարակիչ հիվանդությունների դեմ հակահամաճարակային միջոցառումներ,
* աշնանացան ցորենի 2022 թվականի արտադրության կազմակերպման համար փոխհատուցման տրամադրում։

2023 թվականին շարունակվել են իրականացվել գյուղատնտեսության ոլորտի պետական օժանդակության ծրագրերը, որոնց արդյունավետության բարձրացման նպատակով պարբերաբար կատարվել են մի շարք փոփոխություններ և լրացումներ։ 2023 թվականին մեկնարկել են․

* ՀՀ-ում Ջերմատնային տնտեսությունների զարգացման աջակցության ծրագիրը, որի շրջանակում վարկային բաղադրիչով խթանվում է 1 հա և ավելի ջերմատնային տնտեսությունների ներդրումը։ Ծրագրի նպատակն է նպաստել հանրապետությունում ջերմատնային տնտեսությունների մակերեսի, արտադրության և արտահանման ծավալների ավելացմանը, արտադրանքի մրցունակության մակարդակի բարձրացմանը.
* Տնամերձ հողամասերում այգեհիմնման և ոռոգման արդիական համակարգերի ներդրման փորձնական ծրագիրը, որն իրականացվում է Իջևան համայնքի Բերքաբեր և Խաշաթառակ բնակավայրերում։ Ծրագրի նպատակն է՝ բնակավայրերի տնամերձ հողամասերում այգեհիմնման և ոռոգման արդիական համակարգերի ներդրման արդյունքում խթանել բարձր բերքատվությամբ, հավաստագրված տնկիներով այգիների հիմնումն ու ջրային ռեսուրսների արդյունավետ ու խնայողաբար օգտագործումը.
* ՀՀ-ում հողային բարեփոխումների փորձնական ծրագիրը, որի նպատակն է տարբեր գործիքների կիրառմամբ (գյուղատնտեսական նշանակության հողերի ձեռքբերում, օտարում, միջնորդությունների իրականացում, փոխանակում) նպաստել հողերի միավորմանը (կոնսոլիդացիային), հողերի շուկայի զարգացմանը և հողերի օգտագործման մակարդակի բարձրացմանը: Ծրագիրն իրականացվում է ՀՀ էկոնոմիկայի նախարարության «Գյուղատնտեսական ծառայությունների կենտրոն» ՊՈԱԿ-ի միջոցով։

2023 թվականի կատարված աշխատանքներից կարելի է առանձնացնել.

* [ՀՀ-ում ինտենսիվ այգեգործության զարգացման, արդիական տեխնոլոգիաների ներդրման և ոչ ավանդական բարձրարժեք մշակաբույսերի արտադրության խթանման պետական աջակցության 2021-2023 թվականների ծրագիրը,](https://mineconomy.am/page/1948) որի շրջանակում 2023 թվականին հաստատվել է շուրջ 2350 հա-ի այգեհիմնման հայտ (այն դեպքում, երբ կառավարության ծրագրով որպես թիրախային ցուցանիշ սահմանվել է տարեկան 1000 հա) և շուրջ 730 հա-ի ոռոգման արդիական համակարգերի ներդրման (ներառյալ ջրավազան) հայտ.
* Անասնաբուծության ճյուղում [իրականացվող ներդրումային ծրագրերին աջակցության տրամադրման փորձնական ծրագիրը,](https://mineconomy.am/page/2082%20) որի շրջանակում կնքվել է 6 պայմանագիր՝ ընդամենը 32.1 մլրդ դրամի չափով.
* Հայաստանի Հանրապետությունում գյուղատնտեսական տեխնիկայի լիզինգի աջակցության ծրագրի շրջանակում 2023 թվականին տնտեսավարողներին տրամադրվել է 719 միավոր գյուղատնտեսական տեխնիկա (այդ թվում՝ 213 միավոր տրակտոր և 5 միավոր կոմբայն), այն դեպքում, երբ կառավարության ծրագրով սահմանված թիրախային ցուցանիշը եղել է 500 միավոր.
* 2023 թվականի ընթացքում Հայաստանի Հանրապետությունում խոշոր եղջերավոր կենդանիների համարակալման և հաշվառման ծրագրի շրջանակներում համարակալվել է 428081 գլուխ խոշոր եղջերավոր կենդանի՝ ներառյալ ընթացիկ տարվա հորթերը, որը կազմել է Հանրապետության խոշոր եղջերավոր կենդանիների շուրջ 85%-ը։

ՀՀ Ազգային Ժողովի կողմից 2022 թվականի հոկտեմբերի 26-ին ընդունված «Աշխարհագրական նշումների մասին» օրենքում լրացումներ և փոփոխություններ կատարելու մասին» ՀՕ-398-Ն օրենքի և Կառավարության կողմից 2023 թվականի հունվարի 19-ի «Հայաստանի Հանրապետության կառավարության 2011 թվականի մարտի 10-ի N 310-Ն որոշման մեջ փոփոխություններ և լրացումներ կատարելու մասին N 75-Ն որոշման շրջանակներում մշակվել և Էկոնոմիկայի նախարարի 2023 թվականի նոյեմբերի 27-ի 2381-Լ հրամանով հաստատվել են «Հայկական մածուն», «Հայկական լավաշ», «Հայկական բաստուրմա» և «Հայկական սուջուխ» աշխարհագրական նշումների տեխնիկական հատկորոշումները։ Ներկայումս աշխատանքներ են իրականացվում դրանց գրանցման ուղղությամբ։

Կառավարության 2023 թվականի հունիսի 29-ի N 1083-Ն որոշմամբ հաստատված Պարենային անվտանգության համակարգի զարգացման ռազմավարությամբ և 2023-2026 թվականների գործողությունների ծրագրով նախանշվել են համակարգի հետագա կայուն և համաչափ զարգացումն ապահովող համապատասխան միջոցառումները, որոնք կապահովեն պարենային անվտանգության մակարդակի բարձրացումը։

Շարունակվել է Գյուղատնտեսական հումքի մթերումների (գնումների) նպատակով տրամադրվող վարկերի տոկոսադրույքների սուբսիդավորման ծրագրի իրականացումը, որի շրջանակներում 2023 թվականին հաստատվել է 124 շահառուի 222 հայտ շուրջ 14352.5 մլն դրամի չափով, որոնց շրջանակներում գյուղացիական տնտեսությունների հետ կնքվել են 9068 հատ բերքի գնման պայմանագիր, իսկ սուբսիդավորման ընդհանուր գումարը կազմել է 3,816.5 մլն դրամ: Ծրագրի շրջանակներում 2023 թվականին ՀՀ կառավարության 2023 թվականի սեպտեմբերի 7-ի N 1530-Լ որոշման հիման վրա 3 շահառուի տրամադրվել է բյուջետային երաշխիք 2․7 մլրդ դրամի չափով։

Հայաստանի Հանրապետությունում ագրոպարենային ոլորտի սարքավորումների լիզինգի աջակցության ծրագրի շրջանակում 2023 թվականին հաստատվել է 119 շահառուի 142 լիզինգի հայտ 6230.5 մլն դրամի չափով, որոնց շրջանակներում ձեռք է բերվել 495 միավոր սարքավորում, իսկ տրամադրված սուբսիդավորման գումարը կազմել է 3,552.5 մլն դրամ։

Շուրջ 1,342.3 մլն դրամի օժանդակություն է տրամադրվել կոնյակի սպիրտի 100 հազար (100 տոկոսանոց սպիրտի հաշվարկով) լիտրը գերազանցելուց հետո այլ խմբաքանակների իրացման համար։

2023 թվականի խաղողի մթերումների գործընթացում առկա խնդիրները մեղմելու և խաղողի մթերումներ իրականացնելու նպատակով 3 շահառուի 46.8 հազ․ տոննա խաղողի մթերման դիմաց տրամադրվել է 870 մլն դրամ սուբսիդավորման գումար։ Իրականացված միջոցառումների արդյունքում խաղողի մթերումներն իրականացվել են առանց խոչընդոտների։

Իրականացված միջոցառումների արդյունքում 2023 թվականին մթերվել է շուրջ 246.2 հազար տոննա պտուղբանջարեղեն և խաղող, խաղողի գինու արտահանման ծավալը կազմել է շուրջ 4․3 մլն լիտր, որը գրեթե հավասար է 2022 թվականի արտահանված ծավալին։ Գինեգործական ընկերությունների քանակը 2022 թվականի նկատմամբ աճել է շուրջ 35%-ով՝ հասնելով 150-ի։ ՀՀ-ում 1 շնչի հաշվով գինու սպառումը վերջին 4 տարում գրեթե կրկնապատկվել է:

Գործարար միջավայրի բարելավման համար մեծապես կարևորվել են պարզ, թափանցիկ, արագ, կանխատեսելի և հնարավորինս քիչ ծախսատար պետական կարգավորումներն ու վարչական ընթացակարգերը, հավասար մրցակցային պայմանները, տեղեկատվության առավելագույն հասանելիությունը և գործարարությանն օժանդակող զարգացած շուկայական ենթակառուցվածքներ ապահովելու քաղաքականությունը: Գործարար միջավայրի բարելավման նպատակով իրականացվող ծրագրերը թիրախավորել են գործարարությամբ զբաղվելուն խոչընդոտող վարչարարական բնույթի խնդիրների լուծումը՝ նպաստելով գործարար գաղափարների իրագործմանը տնտեսության բոլոր ճյուղերում:

Տնտեսական քաղաքականության թիրախներին հասնելու համար անհրաժեշտ է լինելու ներդրում/ՀՆԱ հարաբերակցությունը հասցնել առնվազն 25%-ի, որի իրականացման համար 2023 թվականի օգոստոսի 24-ին ընդունվել է ՀՀ կառավարության «Ներդրումների ներգրավման ծրագիրը հաստատելու մասին» N 1450-Լ, իսկ հոկտեմբերի 26-ին՝ ՀՀ կառավարության «Հայաստանի Հանրապետությունում տնտեսապես բարդ ապրանքների արտադրությամբ զբաղվող առևտրային ընկերություններին պետական աջակցության տրամադրման ծրագիրը հաստատելու մասին» N 1867‑Ն որոշումները։

Գործարար և ներդրումային միջավայրի ճկունությունն ապահովելու նպատակով իրականացվել են կառուցվածքային բարեփոխումներ, որոնք նպատակ են ունեցել ընդլայնել ՀՀ քաղաքացիներին հասանելի տնտեսական հնարավորությունների դաշտը և առավելագույնս խրախուսել հատկապես գիտելիք ձևավորող ներքին և օտարերկրյա մասնավոր ներդրումները՝ բարձրացնելով վերջիններիս շահութաբերությունը:

Թիրախային գործողությունների իրականացման արդյունքում բարձրացվել է գործարարներին ծառայություններ մատուցող մարմինների գործունեության թափանցիկությունը և թեթևացվել է առկա վարչարարական բեռը: Իրականացված գործողությունները նպաստել են Հայաստանում ազատ և մրցակցային գործարար միջավայրի կայացմանը և ամրապնդմանը, որը երկիրն ավելի գրավիչ է դարձրել օտարերկրյա ներդրողների համար։

Ներդրումային քաղաքականության նպատակներից են եղել ներդրումների պաշտպանության անհրաժեշտ երաշխիքների ապահովումը՝ միջազգային լավագույն պրակտիկաների ձևաչափով՝ կարևորելով ազատ ու հավասար մրցակցությունը, բիզնեսի համար կանխատեսելիությունը և առաջնային դիրքի պահպանման նպատակով դրա շարունակական բարելավումը։ Ներդրումային քաղաքականության առաջնահերթ թիրախը համարվել է նորարարական, նոր գիտելիք ստեղծող ծրագրերի իրագործման համար առավել արագ և ճկուն գործընթացների, ինչպես նաև մրցունակության գործոնների առավելագույն հասանելիության ապահովումը։

Սահմանափակ ներքին շուկայի պայմաններում ՀՀ ներդրումային գրավչությունը պայմանավորված է լինելու նաև ԵԱՏՄ, ԵՄ, Իրանի շուկաների հասանելիության և միաժամանակ գործարար ու ներդրումային միջավայրի՝ տվյալ շուկաների համադրությամբ առավել բարենպաստ լինելու հանգամանքներով։ Ներդրումային քաղաքականության նպատակներից է առնվազն ԵԱՏՄ, հարևան և տարածաշրջանի երկրների համեմատ լավագույն, առավել ճկուն ներդրումային դաշտի ձևավորումը՝ ազատ ու հավասար մրցակցության, ինչպես նաև կանխատեսելիության իմաստով և առաջնային դիրքի պահպանման նպատակով դրա շարունակական բարելավումը։ Ներդրումային քաղաքականության առաջնահերթ թիրախը հանդիսանում է նորարարական, նոր գիտելիք ստեղծող ծրագրերի իրագործման համար առավել արագ և ճկուն գործընթացների, ինչպես նաև մրցունակության գործոնների առավելագույն հասանելիության ապահովումը։

Հանրային ներդրումներ

Հանրային ներդրումների կառավարման համակարգի վերափոխման և կատարելագործման գործընթացի շրջանակներում 2023 թվականի փետրվարի 9-ին ընդունվել է ՀՀ կառավարության «Հանրային ներդրումային ծրագրերի վերհանման, մշակման, գնահատման և առաջնահերթությունների որոշման կարգը հաստատելու մասին» թիվ 175-Ն որոշումը։ Վերջինիս նպատակն է ապահովել հանրային ներդրումային ծրագրերի համապատասխանությունը Կառավարության գերակայություններին և ռազմավարական առաջնահերթություններին, ինչն իր հերթին նպաստում է ծրագրերի իրականացման արդյունավետության աճին։ Հանրային միջոցների արդյունավետ օգտագործման հիմնախնդրին համակարգային հանգուցալուծում տալու նպատակով կարևորվում է ինստիտուցիոնալ կարողությունների շարունակական զարգացմանը և օրենսդրական միջավայրի բարելավմանը միտված համապարփակ և շարունակական աշխատանքների իրականացումը։

2022 թվականի հուլիսի 28-ին ընդունվել էր ՀՀ կառավարության «Պետություն-մասնավոր գործընկերության ընթացակարգը, պետություն-մասնավոր գործընկերության ծրագրերի վերաբերյալ տվյալների բազայի ստեղծման և կառավարման կարգը հաստատելու, պետություն-մասնավոր գործընկերության ծրագրերի շրջանակում մատուցվող հանրային ծառայությունների ոլորտները, պետություն-մասնավոր գործընկերության ստորաբաժանումը, պետություն-մասնավոր գործընկերության ծրագրի իրականացման վերաբերյալ հաշվետվության ձևը և ներկայացման ժամկետը սահմանելու և Հայաստանի Հանրապետության կառավարության 2012 թվականի սեպտեմբերի 20-ի N 1241-Ն որոշումն ուժը կորցրած ճանաչելու մասին» թիվ 1183-Ն որոշումը, ինչը միտված է խթանելու երկրում հանրային ենթակառուցվածքների բարելավումը, ձևավորելու արդյունավետ ՊՄԳ ծրագրերի մշակման, իրագործման և կառավարման համար բարենպաստ, միջազգային լավագույն փորձին համապատասխան միջավայր։ Ի կատարումն վերոնշյալ որոշման՝ ՀՀ էկոնոմիկայի նախարարի 2023թ․ փետրվարի 14-ի «ՊՄԳ ծրագրերի տնտեսական վերլուծության և սոցիալ-տնտեսական ազդեցության գնահատման, ՊՄԳ ծրագրերի նախնական տեխնիկատնտեսական հիմնավորման պատրաստման և ՊՄԳ ծրագրերի պատրաստման փուլի ուղեցույցները հաստատելու մասին» N 363-Ա հրամանով լրամշակվել և արդեն իսկ փոփոխված ՊՄԳ օրենսդրությանն են համապատասխանեցվել նաև ՊՄԳ ծրագրերի մշակման և իրականացման գործընթացների նկատմամբ կիրառելի ուղեցույցները։

Մշակվել է «Կանաչ և կայուն տնտեսական զարգացման ռազմավարության» նախագիծը, որը պաշտոնապես շրջանառվել է համապատասխան շահագրգիռ գերատեսչությունների, ինչպես նաև միջազգային կառույցների ներկայացուցիչների միջև։ Նախագիծը լրամշակվել է ներկայացված նկատառումների և դիտողությունների հիման վրա, և նախագծի վերջնականացված տարբերակը նախատեսվում է ներկայացնել ՀՀ վարչապետի աշխատակազմ։ Ռազմավարությամբ հստակ արտացոլված կլինեն կանաչ և կայուն տնտեսության զարգացման ուղղությունները և նախատեսվող գործողությունների շրջանակը, ինչպես նաև կանաչ տնտեսության խթանման և կայուն զարգացման երկարաժամկետ նպատակների իրագործման մեխանիզմները։ 2023 թվականի ընթացքում կազմակերպվել և անց է կացվել «Կանաչ Հայաստան» հարթակի բարձր մակարդակի քաղաքական երկխոսությունների շարքի 3 հանդիպում։

ՀՀ-ԵՄ առևտրա­­տնտե­­սական համագործակցության շրջանակներում ապահովվել է երկկողմ պայմանավորվածությունների կատարումը, տեղի են ունեցել ՀՀ-ԵՄ Համապարփակ և ընդլայնված գործընկերության համաձայնագրի (ՀԸԳՀ) ներքո գործող Առևտրի հարցերով գործընկերության կոմիտեի և համապատասխան 3 ենթակոմիտեների նիստերը, թարմացվել են ՀԸԳՀ Մաս VI-ի (Առևտուր և առևտրին առնչվող հարցեր) 12 ճանապարհային քարտեզները, կազմակերպվել է ՀՀ-ԵՄ գործարար համայնքի իրազեկման բարձրացմանն ուղղված միջոցառում։

Եվրասիական տնտեսական միության հետ համագործակցության շրջանակներում՝

* Տնտեսության կայունացման ապահովման նպատակով՝ ԵՏՀ որոշումներով ՀՀ-ին հատկացվել են սակագնային արտոնություններ մի շարք ապրանքների մասով. խոշոր եղջերավոր անասունների միս՝ 11․3 հազ․ տոննա, որից՝ 10․0 հազ․ տոննա ոչ ավելի ծավալով, մսամթերքի արտադրության համար նախատեսված միսն ազատվել է ներմուծման մաքսատուրքից, խոզի միս՝ 7․5 հազ․ տոննա, ընտանի թռչունների միս՝ 39,1 հազ տոննա, կաթնային շիճուկ՝ 1․2 հազ տոննա, սննդի արդյունաբերությունում օգտագործվող լաքեր և ներկեր (500 տոննայից ոչ ավելի ծավալով):
* Սահմանվել է սակագնային արտոնություն էլեկտրական շարժիչով ավտոմեքենաների 0% մաքսատուրք ՀՀ ներմուծման մասով՝ 2023-2025 թվականների համար 8000 ավտոմեքենա։ Մինչև 2026 թվականի հունվարի 1-ը երկարաձգվել է նաև էլեկտրական շարժիչով տրանսպորտային միջոցների ներմուծումը և (կամ) օտարումը ԱԱՀ-ից ազատելու մասով գործող օրենսդրական նորմը։
* Նախատեսվել է ոչ սակագնային քվոտա՝ 1200 կգ՝ թանկարժեք մետաղների կամ թանկարժեք մետաղներով պատված մետաղների, 5000 կգ՝ արծաթե՝ չմշակված տեսքով ապրանքների «Վերամշակում մաքսային տարածքից դուրս» մաքսային ընթացակարգով ՀՀ-ից երրորդ երկրներ արտահանման հանդեպ։
* 6 ամիս ժամկետով արգելք է սահմանվել ՀՀ-ից դեպի ԵԱՏՄ անդամ չհանդիսացող երկրներ մի շարք ապրանքների (ցորեն, մեսլին, գարի, եգիպտացորեն, հնդկացորեն, արևածաղկի սերմ, արևածաղկի ձեթ) արտահանման նկատմամբ։
* 6 ամիս ժամկետով արգելք է սահմանվել ավտոմեքենաների օգտագործված կատալիզատորների կերամիկական թափոնների՝ ՀՀ-ից արտահանման նկատմամբ:
* Սահմանվել են սակագնային արտոնություններ (0% ներմուծման մաքսատուրք) 2023 թվականի ընթացքում վիետնամական ծագման բրնձի առանձին տեսակների (250 տոննայից ոչ ավելի ծավալով) և սերբական ծագման պանիրների (2․07 տոննա), թրմօղիների (4727 սպ․ լիտր), ծխախոտի (39․5 մլն հատ) ներմուծման նկատմամբ։
* 2023 թվականի դեկտեմբերի 25-ին ստորագրվել է «Եվրասիական տնտեսական միության ու դրա անդամ պետությունների՝ մի կողմից, և Իրանի Իսլամական Հանրապետության՝ մյուս կողմից,   
  միջև ազատ առևտրի մասին» Համաձայնագիրը։
* Կայացել են ԵԱՏՄ–Իրան բանակցությունների 6 փուլ, ԵԱՏՄ–Եգիպտոս 6 բանակցային փուլ, ԵԱՏՄ-Արաբական Միացյալ էմիրություններ 2 բանակցային փուլ, ԵԱՏՄ–Ինդոնեզիա 2 բանակցային փուլ։
* Կայացել է ԵԱՏՄ-Վիետնամ ազատ առևտրի համաձայնագրի շրջանակներում հիմնված համատեղ կոմիտեի հինգերորդ նիստը։ Նիստի արձանագրությամբ ամրագրվել է հայկական կողմի հետաքրքրությունը կոնյակի արտադրանքի՝ վիետնամական շուկա մուտքի ազատականացման վերաբերյալ։
* Կայացել է ԵԱՏՄ-Չինաստան առևտրատնտեսական համագործակցության համաձայնագրի իրագործման նպատակով հիմնված համատեղ փորձագիտական խմբի նիստը, որի ընթացքում քննարկվել են ԵԱՏՄ անդամ երկրների և Չինաստանի միջև փոխադարձ առևտրի խոչընդոտների, սանիտարական և բուսասանիտարական միջոցների կիրառման, մաքսային համագործակցության, լոգիստիկայի, ոլորտային համագործակցության այլ հարցեր։
* Ստորագրվել է «Հայաստանի Հանրապետության էկոնոմիկայի նախարարության և Բելառուսի Հանրապետության հակամենաշնորհային կարգավորման ու առևտրի նախարարության միջև համագործակցության ընդլայնման մասին» Հուշագիր։
* Ստորագրվել է «Եվրասիական վերաապահովագրական ընկերության հիմնադրման մասին» համաձայնագիրը։ ՀՀ մասնակցության մասնաբաժնի ծավալը սահմանվել է ընկերության կանոնադրական կապիտալի 3%-ի չափով՝ 450 մլն ՌԴ ռուբլի։ Նախատեսվում է ընկերության գլխամասային գրասենյակը հիմնել ք․ Երևանում։

ԱՊՀ համագործակցության շրջանակներում շարունակվել են «Ազատ առևտրի գոտու մասին» պայմանագրից, ինչպես նաև մինչև 2030 թվականն ընկած ժամանակահատվածում ԱՊՀ տնտեսական զարգացման ռազմավարությունից բխող միջոցառումների իրականացման աշխատանքները:

Որակի ենթակառուցվածքի զարգացում

1. ԵԱՏՄ շրջանակներում․

ԵԱՏՄ անդամ պետությունների տնտեսությունների կայունության բարձրացմանն ուղղված միջոցառումների շրջանակներում (տեխնիկական կանոնակարգման ոլորտին առնչվող) հայկական կողմը ներկայացրել է դիրքորոշում.

* Թվային տեխնիկական կանոնակարգման, ԵԱՏՄ արտադրողների լիազոր ներկայացուցիչներ ներառելու ընթացակարգին առնչվող նախագծերում փոփոխությունների, ինչպես նաև 25 ԵԱՏՄ պարենային և ոչ պարենային արտադրանքի մասով տեխնիկական կանոնակարգերի և/կամ դրանց կիրարկումն ապահովող ստանդարտների, համապատասխանության գնահատման ընթացակարգերի վերաբերյալ.
* ՀՀ կողմից մշակվող «Նիկոտին պարունակող արտադրանքի մասին տեխնիկական կանոնակարգ» ԵԱՏՄ տեխնիկական կանոնակարգի նախագծի մշակմանն ուղղված ընթացակարգերի ապահովում, ներառյալ՝ նախագծի լրամշակում և ամփոփում ԵԱՏՄ շրջանակներում հանրային քննարկման արդյունքներով, աշխատանքային խմբի նիստերի կազմակերպում 2023 թվականի ապրիլի 4-7-ը և նոյեմբերի 15-18-ը.
* «Անվավոր տրանսպորտային միջոցների անվտանգության մասին» ՄՄ տեխնիկական կանոնակարգի անցումային դրույթներում՝ ԵՏՀ Խորհրդի N120 որոշման մեջ փոփոխությունների կատարման նպատակով հայկական կողմի առաջարկությունը ներկայացվել է ԵՏՀ, սակայն անդամ-պետությունների կողմից այն չի ընդունվել։

1. ՀՀ շրջանակներում․

* Մշակվել է «Տեխնիկական կանոնակարգման մասին» օրենքում փոփոխություններ և լրացումներ կատարելու մասին» ՀՀ օրենքի նախագիծը, որը ներկա փուլում համաձայնեցման է ներկայացվել շահագրգիռ կողմերին.
* Ամբողջությամբ վերանայվել են և Կառավարության կողմից ընդունվել են հետևյալ իրավական ակտերը․

1. ՀՀ կառավարության 2023 թվականի հոկտեմբերի 26-ի N 1837 «Հայաստանի Հանրապետության կառավարության 2005 թվականի ապրիլի 21-ի N 605-Ն որոշման մեջ լրացումներ կատարելու մասին» (Քաղաքացիական և ծառայողական զենքի ու դրա փամփուշտների տեխնիկական կանոնակարգը հաստատելու մասին) որոշում,
2. ՀՀ կառավարության 2023 թվականի մայիսի 11-ի N 692-Ն «Հայաստանի Հանրապետության կառավարության 2022 թվականի փետրվարի 10-ի N 155-Ն որոշման մեջ փոփոխություններ և լրացում կատարելու մասին» (Ծխախոտային արտադրատեսակների փոխարինիչների անվտանգության տեխնիկական կանոնակարգը հաստատելու մասին) որոշում,
3. ՀՀ կառավարության 2023 թվականի մայիսի 18-ի N 771-Ն «Հայաստանի Հանրապետության կառավարության 2006 թվականի օգոստոսի 10-ի N 1136-Ն որոշման մեջ փոփոխություններ և լրացումներ կատարելու մասին» (Ցեմենտներին, պորտլանդցեմենտային կլինկերին ներկայացվող պահանջների տեխնիկական կանոնակարգը հաստատելու մասին) որոշում,
4. ՀՀ կառավարության 2023 թվականի ապրիլի 21-ի N 556-Ն «Հայաստանի Հանրապետության կառավարության 2007 թվականի հոկտեմբերի 25-ի N 1282-Ն որոշումն ուժը կորցրած ճանաչելու մասին» որոշում,
5. ՀՀ կառավարության 2023 թվականի ապրիլի 27-ի N 597-Ն «Հայաստանի Հանրապետության կառավարության 2009 թվականի դեկտեմբերի 3-ի N 1419-Ն որոշման մեջ փոփոխություններ կատարելու մասին» (Շինարարական ապակիներին ներկայացվող անվտանգության պահանջների տեխնիկական կանոնակարգը հաստատելու մասին) որոշում,
6. ՀՀ կառավարության 2023 թվականի հունիսի 8-ի N 905-Ն «Հայաստանի Հանրապետության կառավարության 2004 թվականի դեկտեմբերի 16-ի N 1795-Ն որոշման մեջ փոփոխություններ և լրացումներ կատարելու մասին» (Մակերևութաակտիվ միջոցների և մակերևութաակտիվ նյութեր պարունակող լվացող ու մաքրող միջոցների տեխնիկական կանոնակարգը հաստատելու մասին) որոշում,
7. ՀՀ կառավարության 2023 թվականի հուլիսի 20-ի N 1200-Ն «Հայաստանի Հանրապետության կառավարության 2005 թվականի դեկտեմբերի 15-ի N 2228-Ն որոշման մեջ փոփոխություններ և լրացումներ կատարելու մասին» (Ռադիոսարքավորումների և հեռահաղորդակցության վերջնակետային սարքավորումների տեխնիկական կանոնակարգը հաստատելու մասին) որոշում,
8. ՀՀ կառավարություն 2023 թվականի հունիսի 8-ի N 916 «Սինթետիկ հիմքով լաքերի և ներկերի տեխնիկական կանոնակարգը հաստատելու և Հայաստանի Հանրապետության 2004 թվականի նոյեմբերի 18-ի N 1647-Ն որոշումն ուժը կորցրած ճանաչելու մասին» (Սինթետիկ հիմքով լաքերի և ներկերի տեխնիկական կանոնակարգը հաստատելու մասին) որոշում,
9. ՀՀ կառավարության 2023 թվականի հունիսի 16-ի N 957 «Կենցաղային և սանիտարահիգիենիկ նշանակության թղթե և քիմիական թելքերից ապրանքներին ներկայացվող պահանջների տեխնիկական կանոնակարգը հաստատելու և Հայաստանի Հանրապետության կառավարության 2006 թվականի հոկտեմբերի 19-ի N 1546-Ն որոշումն ուժը կորցրած ճանաչելու մասին» որոշում,
10. ՀՀ կառավարության 2023 թվականի հոկտեմբերի 26-ի N 1853-Ն «Հայաստանի Հանրապետության կառավարության 2005 թվականի դեկտեմբերի 15-ի N 2390-Ն և Հայաստանի Հանրապետության կառավարության 2006 թվականի օգոստոսի 31-ի N 1259-Ն որոշումներն ուժը կորցրած ճանաչելու մասին» որոշում։

## Տարածքային կառավարում և տեղական ինքնակառավարում

***Տեղական ինքնակառավարման բնագավառ***

Վարչատարածքային բարեփոխումներ, լիազորությունների ապակենտրոնացում

Շարունակվել են միավորված համայնքներին ՏԻՄ բարեփոխումների աջակցման ծրագրերը, որոնց շրջանակներում ընդհանուր 20 միավորված համայնքներին տրամադրվել են 32 միավոր կոմունալ, ինքնագնաց և կցովի գյուղատնտեսական տեխնիկա, 1800 աղբի կոնտեյներ, տեղադրվել են արևային պանելներ՝ ընդհանուր 4.4 մլն ԱՄՆ դոլար արժեքով:

2023 թվականի նոյեմբերի 7-ին Վարչապետի կողմից ստորագրվել է «Հայաստանի Հանրապետությունում լիազորությունների ապակենտրոնացման հայեցակարգ հաստատելու մասին» № 1111-Ա որոշումը:

Ծառայությունների որակի բարելավում և հասանելիության ընդլայնում

Քաղաքացիների սպասարկման գրասենյակ (ՔՍԳ) է հիմնվել ՀՀ Արմավիրի մարզի Բաղրամյան միավորված բազմաբնակավայր համայնքում։ ՔՍԳ-ներ են գործում հանրապետության 55 համայնքների 75 բնակավայրերի վարչական գրասենյակներում։

Տեղական մակարդակում մասնակցայնության ամրապնդում

ՀՀ 4 համայնքներում պիլոտավորվել է մասնակցային բյուջետավորման ներդրման գործընթացը, ինչի արդյունքում այդ համայնքներին հնարավորություն է ընձեռվել 2024 թվականին պետական բյուջեից ստանալ լրացուցիչ գումար՝ մասնակցային բյուջետավորմամբ ձևավորված ծրագրերի իրականացման համար։

Համագործակցություն միջազգային կազմակերպությունների հետ

ԳՄՀԸ համագործակցությամբ ՀՀ համայնքներում իրականացվել է Կայուն զարգացման նպատակների (ԿԶՆ) տեղայնացման նախաձեռնություն, ինչի շրջանակներում համայնքային 28 ծրագիր ստացել է շուրջ 430 մլն դրամի դրամաշնորհ։

***Տարածքային կառավարման բնագավառ***

ՀՀ Վարչապետի 2023 թվականի հոկտեմբերի 31-ի «Հայաստանի Հանրապետության վարչապետի 2018 թվականի հունիսի 11-ի N 706-Ա որոշման մեջ փոփոխություններ կատարելու մասին» թիվ 1080-Ա որոշմամբ հաստատվել է մարզպետների աշխատակազմերի հաստիքների առավելագույն թիվը։

Համայնքային ծառայության ոլորտը կարգավորող իրավական ակտերի մշակման շրջանակներում՝

* մշակվել է «Համայնքային ծառայության մասին» Հայաստանի Հանրապետության օրենքում փոփոխություններ և լրացումներ կատարելու մասին» ՀՀ օրենքի նախագիծ և ներկայացվել շահագրգիռ մարմինների քննարկմանը,
* ՀՀ մարզերի համայնքներին է տրամադրվել «Համայնքապետարանի աշխատակազմի հաստիքացուցակի կազմման, կառուցվածքի հաստատման, պաշտոնային դրույքաչափերի համամասնության սահմանման» մեթոդական ուղեցույցը,
* ՀՀ տարածքային կառավարման և ենթակառուցվածքների նախարարի 2023 թվականի սեպտեմբերի 26-ի «Համայնքային ծառայողի վարքագծի կանոնագիրքը սահմանելու մասին» 09-Ն հրամանով հաստատվել են համայնքային ծառայողների վարքագծի միասնական կանոնները,
* ՀՀ տարածքային կառավարման և ենթակառուցվածքների նախարարի 2023 թվականի դեկտեմբերի 25-ի N 14-Ն հրամանով փոփոխություններ են կատարվել ՀՀ տարածքային կառավարման և ենթակառուցվածքների նախարարի 2020 թվականի մարտի 26-ի «Համայնքային ոչ առևտրային կազմակերպության տնօրենի թափուր պաշտոն զբաղեցնելու մրցույթի նախապատրաստման, անցկացման և արդյունքների ամփոփման կարգը հաստատելու մասին» N 02‑Ն հրամանում։

2023 թվականին կազմակերպվել են վերապատրաստման դասընթացներ, որոնց մասնակցել են 16 համայնքի ղեկավարներ և 235 ավագանու անդամներ, 697 համայնքային ծառայողներ (ՀԾ), 49 մարզպետների աշխատակազմերի աշխատակիցներ՝ հեռավար եղանակով։

Սահմանամերձ համայնքներում իրականացվող սոցիալական ու տնտեսական աջակցության ծրագրերի շարունակության ապահովման շրջանակներում 2023 թվականին ՀՀ պետական բյուջեից հատկացվել է 1,005.4 մլն դրամ սահմանամերձ 23 համայնքների 82 բնակավայրերին՝ գազի, էլեկտրաէներգիայի և ոռոգման ջրի սակագնի մասնակի փոխհատուցման և անշարժ գույքի հարկի ամբողջական փոխհատուցման համար։

2023 թվականին 3 տարով երկարաձգվել է «Սահմանամերձ համայնքների սոցիալական աջակցության մասին» օրենքը, ինչը հնարավորություն է տալիս սոցիալական աջակցություն ստացող համայնքների բնակավայրերի բնակիչներին շարունակելու ստանալ փոխհատուցում բնական գազի, էլեկտրաէներգիայի, ոռոգման ջրի սակագնի մասնակի փոխհատուցման համար, ինչպես նաև օգտվել ՀՀ կառավարության 2014 թվականի դեկտեմբերի 18-ի N 1444-Ն որոշմամբ սահմանված այլ փոխհատուցման ծրագրերից։

Տարածքային (կապիտալ) ծրագրերի աջակցության և կոշտ թափոնների կառավարման բնագավառ

*ՀՀ համայնքների տնտեսական և սոցիալական ենթակառուցվածքների զարգացմանն ուղղված սուբվենցիայի տրամադրման գործընթացի* շրջանակներում 2023 թվականի ընթացքում մշակվել և Կառավարության համապատասխան որոշումներով կարգավորվել ու հստակեցվել են ՀՀ համայնքների տնտեսական և սոցիալական ենթակառուցվածքների զարգացմանն ուղղված սուբվենցիայի տրամադրման գործընթացը և ոլորտային առաջնահերթությունները։

2023 թվականին հավաքագրվել, ուսումնասիրվել, քննարկվել և սուբվենցիայի հայտերի գնահատման միջգերատեսչական հանձնաժողովի կողմից հաստատվել է ՀՀ համայնքներից ներկայացված 2023 թվականի 273 սուբվենցիայի ամբողջական փաթեթ և 2024 թվականի 10 սուբվենցիայի փաթեթ։

2021 և 2022 թվականներին հաստատված և 2023 թվական տեղափոխված, ինչպես նաև 2023 թվականին հաստատված և իրականացված 361 ծրագրի ֆինանսավորման համար մշակվել և Կառավարության 13 որոշումներով հաստատվել է ՀՀ պետական բյուջեից 30.8 մլրդ դրամ համաֆինանսավորման տրամադրումը, այդ թվում՝ 9.5 մլրդ դրամ՝ 2023 թվականին հաստատված ծրագրերի համաֆինանսավորման համար։

Արդյունքում 2023 թվականի ընթացքում իրականացվել են 57.6 մլրդ դրամ ընդհանուր արժեքով սուբվենցիոն ծրագրեր, այդ թվում՝ ՀՀ 2023 թվականի պետական բյուջեի` 30.27 մլրդ դրամ, համայնքների՝ շուրջ 25.7 մլրդ դրամ համաֆինանսավորմամբ և այլ ներդրողների 1.64 մլրդ դրամ մասնակցությամբ:

2023 թվականին ՀՀ համայնքներում սուբվենցիոն ծրագրերի շրջանակներում ասֆալտապատվել է շուրջ 210 կմ և սալարկվել 38 կմ ներհամայնքային ճանապարհ, կառուցվել/նորոգվել է շուրջ 287.12 կմ ջրամատակարարման և ջրահեռացման ջրագիծ և 229.1 կմ ոռոգման համակարգ։

Հարկ է նշել, որ 2022 և 2023 թվականներին սկսած, սակայն եղանակային պատճառներով չավարտված սուբվենցիոն ծրագրերի պայմանագրերի ժամկետները երկարաձգվել են մինչև 2024 թվականի նոյեմբերի 1-ը:

*Կոշտ կենցաղային թափոնների կառավարման և աղբահանության գործընթաց:* Մշակվել և ՀՀ Ազգային ժողովի կողմից հավանության են արժանացել «Աղբահանության և սանիտարական մաքրման մասին» ՀՀ օրենքում փոփոխություններ կատարելու մասին» և «Վարչական իրավախախտումների վերաբերյալ օրենսգրքում լրացումներ ու փոփոխություններ կատարելու մասին» ՀՀ օրենքների նախագծերը, որոնցով առաջարկվում է օրենսդրական և ինստիտուցիոնալ հենք ստեղծելով՝ բարելավել աղբահանության և կոշտ թափոնների կառավարման ոլորտը, մասնավորապես՝ իրավական հիմք ստեղծել հանրապետությունում գոյացող աղբի քանակի նվազեցման և շրջանաձև տնտեսության մեխանիզմների կիրարկման համար, այդ թվում՝ աղբի տեսակավորված հավաքման և յուրաքանչյուր տեսակի համար գործընթացների կարգավորման մասով։

Համակարգվել է ՀՀ և ՎԶԵԲ-ի միջև 2016 թվականի ապրիլի 5-ին ստորագրված միջազգային համաձայնագրի համաձայն` «Կոտայքի և Գեղարքունիքի մարզերի կոշտ կենցաղային թափոնների կառավարման ծրագիրը», որի շրջանակներում հաշվետու ժամանակաշրջանում ավարտվել են Հրազդան համայնքում նոր սանիտարական աղբավայրի և Մարտունի ու Աբովյան համայնքի Ակունք բնակավայրերում աղբի փոխաբեռնման կայանների կառուցապատման աշխատանքները, որոնց շահագործումը նախատեսվում է 2024 թվականին՝ համապատասխան տեխնիկայի և սարքավորումների ներկրման ժամկետներով պայմանավորված։

Միաժամանակ, մշակվել է երկու մարզերի բոլոր բնակավայրերում ԵՄ չափանիշներին համապատասխան աղբահանության ինտեգրված համակարգը, այդ թվում՝ երկու մարզերի բոլոր բնակավայրերի աղբահանության սխեմաների հիման վրա մշակվել են աղբավայրը և փոխաբեռնման կայանները շահագործող հատուկ տեխնիկայի ու աղբատար մեքենաների, ինչպես նաև շուրջ 7000 աղբամանների գնման մրցութային փաթեթները և հայտարարվել են համապատասխան մրցույթները, որոնց ներկրումը նախատեսվում է մինչև 2024 թվականի հուլիս ամիսը։

2023 թվականի ապրիլի 29-ին կազմակերպվել է համապետական շաբաթօրյակ, որին մասնակցել է 174167 մարդ։ Աղբից մաքրվել են փողոցներ ու բակեր, միջպետական, հանրապետական, մարզային ու համայնքային նշանակության ճանապարհներ ու ճանապարհամերձ տարածքներ, անտառամերձ տարածքներ, ափամերձ տարածքներ, այգիներ, պուրակներ, պատմամշակութային հուշարձանների տարածքներ։ Վերացվել են շուրջ 4 հա տարածքով աղբավայրեր, շուրջ 3 հա տարածքով մեծ աղբակույտեր ու աղբանոցներ։ Լվացվել են բազմաթիվ հուշարձաններ, մաքրվել են ջրավազաններ, ջրամբարներ, ոռոգման առուներ, սելավատարներ։

«Հանրապետության 8 մարզերում կոշտ թափոնների ինտեգրված համակարգի ներդրման» ծրագրի շրջանակներում ՎԶԵԲ-ի կողմից ընտրված խորհրդատվական ընկերությունն իրականացնում է ուսումնասիրություններ, որոնց արդյունքում կներկայացվեն հանրապետության տարածքի աղբահանության գոտիավորման սխեմաները, աղբահանության կիրառելի մոդելը, այդ թվում՝ ինստիտուցիոնալ և կառավարման մասով, ինչպես նաև գոյացող աղբի հավաքման, տեսակավորման, վերամշակման մասով։

Համակարգվել են Շվեդական SIDA և Հայաստանի Ամերիկյան համալսարանի Հակոբյան բնապահպանական կենտրոնի աջակցությամբ իրականացվող «Հայաստանի թափոնների կառավարման քաղաքականության իրագործման բարելավում» ծրագրի բաղադրիչ հանդիսացող տեսակավորված աղբի հավաքման մոդելի կիրառմանն ուղղված աշխատանքները, որոնց շրջանակներում ծրագրի փորձնական համայնքում՝ Սևան բնակավայրում, մշակվում է սկզբնաղբյուրում աղբի տեսակավորման ազգային մոդել։

*«Դպրոցների սեյսմիկ անվտանգության բարելավում» ծրագիր:* Ասիական զարգացման բանկի աջակցությամբ իրականացվող ՀՀ պետական հանրակրթական դպրոցների սեյսմիկ անվտանգության բարելավման ծրագրի շրջանակներում բազմաթիվ բանակցություններ և քննարկումներ են տարվել լրացուցիչ վարկային միջոցների ներգրավման ուղղությամբ, և արդյունքում ՀՀ կառավարության 02․11․2023թ. թիվ 1873-Ն որոշմամբ հավանության է արժանացել ԱԶԲ-ի հետ լրացուցիչ վարկային համաձայնագրի ստորագրման առաջարկությունը, որով նախատեսվում է ծրագրի շրջանակներում ներգրավել ևս 66․1 մլն դոլարին համարժեք դրամ։ Ծրագրի շրջանակներում մինչ այժմ կառուցվել և շահագործման է հանձնվել 16 դպրոց։ Ներկայումս ընթանում են 20 դպրոցի շինարարական աշխատանքները, 10 դպրոցների նախագծային աշխատանքները, որոնցից 6-ն ավարտվել են և գտնվում են փորձաքննությունների փուլում։

*«Գյումրու քաղաքային ճանապարհներ» ծրագիր:* Վերակառուցման և զարգացման եվրոպական բանկի (ՎԶԵԲ) աջակցությամբ իրականացվող «Գյումրու քաղաքային ճանապարհներ» ծրագրի շրջանակներում համակարգվել են ծրագրի ընթացիկ աշխատանքները։ ՎԶԵԲ-ի կողմից հաստատվել է ծրագրի Գ Տրանշի շրջանակի փոփոխման ներկայացված առաջարկը, և շրջանառության մեջ են դրվել վարկային, ծրագրի և դրամաշնորհային (Տրանշ Գ) համաձայնագրերի փոփոխությունների նախագծեր:

2016թ. մայիսի 11-ին ՀՀ և ՎԶԵԲ-ի միջև կնքված Վարկային համաձայնագրի թիվ 2 փոփոխության նախագծի, ՎԶԵԲ-ի կողմից ծրագրի վերանայված շրջանակի նպատակների իրագործման համար նախատեսվում է որպես Դ Տրանշ ներգրավել 2.72 մլն եվրոյի չափով վարկային միջոցներ, որից 0.75 մլն եվրոն հատկացվելու է ծրագրի իրագործման խմբի (ԾԻԽ) աջակցության Տեխնիկական համագործակցության բաղադրիչին։ Ծրագրի միևնույն բաղադրիչին՝ ՎԶԵԲ կողմից տնօրինվող դրամաշնորհներից, նախատեսվում է հատկացնել ևս 0.75 մլն եվրո։ Նախատեսվում է ավելացնել նաև ծրագրի մեկ այլ դրամաշնորհային բաղադրիչի՝ Գյումրի քաղաքի «Շարժականության ակտիվների կառավարման և բարելավման պլանի» ձեռքբերմանն ուղղված դրամաշնորհի ծավալը 0.06 մլն եվրոյի չափով՝ այսպիսով կազմելով 0.3 մլն եվրո։

Համաձայն վերը թվարկված համաձայնագրերի փոփոխությունների նախագծերի՝ ծրագրի բոլոր տրանշների, թե՛ վարկային և թե՛ դրամաշնորհային միջոցների վերջին հասանելիության ժամկետ է սահմանվում 2028թ. նոյեմբերի 28-ը, որը նաև կհանդիսանա ծրագրի ավարտի ամսաթիվ։ ՎԶԵԲ-ը նաև համաձայնել է ծրագրի Ա և Բ տրանշներից գոյացած խնայողությունները (շուրջ 2.3 մլն եվրո) ուղղել Գ և Դ տրանշների վերանայված շրջանակի նպատակներին։

2023 թվականի դեկտեմբերի 13-ին հայտարարվել է ԾԻԽ աջակցության խորհրդատվության ծառայությունների ձեռքբերման մրցույթ, որի շրջանակներում նախատեսվում է պատվիրել ծրագրի Գ և Դ տրանշների նոր շրջանակի համաձայն սահմանված Անի և Ավստրիական թաղամասերի ճանապարհների հիմնանորոգման և նույն թաղամասերի ու Շիրակացի փողոցի արտաքին լուսավորության արդիականացման մանրամասն նախագծեր, տեխնիկական և հեղինակային հսկողության ծառայություններ, բնապահպանական և սոցիալական ազդեցությունների գնահատման և գործողությունների պլանի կազմում։

## Ճանապարհային տնտեսություն

Ճանապարհային տնտեսության բնագավառում 2023 թվականի ընթացքում իրականացվել են մի շարք ծրագրեր‚ որոնց շրջանակում կատարվել են ճանապարհների կառուցման, վերականգնման‚ հիմնանորոգման, միջին նորոգման աշխատանքներ‚ ինչպես նաև վարկային ծրագրերով իրականացվող ճանապարհաշինական աշխատանքներ և մի շարք միջոցառումներ։ Մասնավորապես՝

* 2023 թվականին հիմնանորոգվել, նորոգվել, վերակառուցվել և կառուցվել են շուրջ 551 կմ ընդհանուր երկարությամբ ՀՀ ընդհանուր օգտագործման ավտոմոբիլային ճանապարհներ, որից 501 կմ-ի ճանապարհային պատվածքն ամբողջությամբ իրականացված է, իսկ 55 կմ հատվածներում իրականացվել է ասֆալտբետոնե ներքին շերտով։ 2023 թվականին ավարտված 501 կմ ընդհանուր երկարությամբ հատվածներից 456.4 կմ-ի ճանապարհաշինական աշխատանքներն իրականացվել են ՀՀ պետական բյուջեի միջոցներով (այդ թվում՝ Պետական նշանակության ավտոճանապարհների հիմնանորոգում միջոցառման շրջանակներում՝ 305․7 կմ, Միջպետական և հանրապետական նշանակության ավտոճանապարհների միջին նորոգում միջոցառման շրջանակներում՝ 148.7 կմ, ՀՀ մարզերում առաջնահերթ լուծում պահանջող անհետաձգելի ծրագրերի իրականացում միջոցառման շրջանակներում՝ 2 կմ)‚ Հայաստանի տարածքային զարգացման հիմնադրամի ծրագրերի շրջանակներում՝ 13.6 կմ, և վարկային միջոցներով՝ շուրջ 31 կմ (Հյուսիս–հարավ ճանապարհային միջանցքի ներդրումային ծրագիր)։ Միջպետական և հանրապետական նշանակության ավտոմոբիլային ճանապարհներին տեղադրվել և վերականգնվել են 3792 ճանապարհային նշաններ և 13 զբոսաշրջային օբյեկտներ ցույց տվող նշաններ, վերականգնվել են 23162 գծմ մետաղական արգելափակոցներ։ Իրականացվել են միջպետական և հանրապետական նշանակության ավտոմոբիլային ճանապարհների 2853.3 կմ ընթացիկ ամառային և 3229.6 կմ ընթացիկ ձմեռային պահպանման աշխատանքներ, ընդհանուր օգտագործման ավտոմոբիլային ճանապարհների վրա գտնվող և առանձին պահպանման հանձնվող 3 թունելների, 5 կամուրջների, 765.310 կմ պարսպող համակարգերի պահպանման և գծանշման աշխատանքներ: 2023 թվականին իրականացվել է Գեղարքունիքի, Լոռու, Շիրակի, Սյունիքի, Վայոց ձորի, Տավուշի,Արագածոտնի,Արարատի,Կոտայքի և Արմավիրի մարզերի միջպետական և հանրապետական նշանակության ավտոմոբիլային ճանապարհների 434050 քմ գծանշման աշխատանքներ, որից 48670 քմ-ը՝ ջերմաթաղանթով: Ավարտին են հասցվել 26 «սև կետերի» վերացման և 38 կմ երկարությամբ ճանապարհահատվածում անվտանգության տարրերի բարելավման աշխատանքները.
* Ավարտվել են Մ-6, Վանաձոր-Ալավերդի-Բագրատաշեն միջպետական նշանակության ճանապարհի 51.13 կմ երկարությամբ հատվածի վերակառուցման շինարարական աշխատանքները։ Ծրագրի շրջանակում իրականացվել են նաև քարաթափումներից պաշտպանության լրացուցիչ միջոցառումներ.
* Հյուսիս-հարավ ճանապարհային միջանցքի ծրագրի Տրանշ 2-ի՝ Աշտարակ-Թալին 42 կմ հատվածի վերակառուցման գործող ծրագրի շրջանակներում շինարարական աշխատանքները մեկնարկել են Ագարակի հնագիտական վայրը շրջանցող 8 կմ և անավարտ 34 կմ հատվածներում: Ագարակի հնագիտական վայրը շրջանցող 8 կմ հատվածում կատարված աշխատանքների առաջընթացը կազմում է շուրջ 36 տոկոս, ավարտը նախատեսվում է 2024 թվականին։ 34 կմ հատվածի շինարարական աշխատանքները մեկնարկել են Աշտարակ-Թալին ճանապարհահատվածի կմ60+100–կմ71+435 հատվածում, ինչի շնորհիվ երթևեկությունն արդեն իսկ իրականացվում է նշված հատվածով.
* Ավարտվել են Տրանշ 3-ի շրջանակներում Թալին-Լանջիկ 18․7 կմ հատվածի հիմնական աշխատանքները և ընդունվել ինժեների կողմից։ Ճանապարհահատվածի 1․8 կմ հատվածում քարաթափման վտանգի կանխարգելման նպատակով նախաձեռնվել են հավելյալ անվտանգության հենապատերի կառուցման աշխատանքներ, որոնք կմեկնարկեն 2024 թվականի գարնանը։ Լանջիկ-Գյումրի ճանապարհահատվածում (23 կմ) իրականացվել է երկու ուղղությամբ եռաշերտ ասֆալտբետոնե ծածկի տեղադրում 26 կմ հիմնական և 5 կմ մոտեցնող ճանապարհներին ու հանգույցներում։ Իրականացվել է շինարարական աշխատանքների 70 տոկոսը.
* Տրանշ 4-ի Սիսիան-Քաջարան 60 կմ երկարությամբ նոր ճանապարհահատվածի կառուցման մանրամասն նախագիծը և շինարարության նախահաշիվը պատրաստ է: Ավարտվել է ծրագրի տեխնիկատնտեսական հետազոտությունը, իրականացվել է երթևեկության հոսքերի կրկնակի ուսումնասիրում (հաշվարկ), իրականացվել է նախագծի շրջակա միջավայրի վրա ազդեցության փորձաքննությունը, մշակվել է ծրագրի ազդեցության հողերի օտարման և վերաբնակեցման շրջանակը և փոխհատուցման սկզբունքները փաստաթուղթը, որը հաստատվել է միջազգային վարկային կազմակերպությունների կողմից։ Շարունակվում են Սիսիան-Քաջարան ճանապարհահատվածի կառուցման ֆինանսավորման և մրցութային գործընթացի վերաբերյալ բանակցությունները, որոնք իրականացվում են Վերակառուցման և զարգացման եվրոպական բանկի, Եվրոպական ներդրումային բանկի և Ասիական զարգացման բանկի հետ.
* Տրանշ 4-ի՝ Քաջարան-Ագարակ (Իրանի սահման) 32 կմ ճանապարհահատվածի վերակառուցման իրականացված միջազգային մրցութային գործընթացների արդյունքում ճանապարհի վերակառուցման պայմանագիր է կնքվել իրանական «Abad Rahan Pars International Group» և «Tunnel Sadd Ariana» համատեղ գործող ընկերությունների հետ և տեխնիկական հսկողության պայմանագիր՝ խորվաթական «IGH ինստիտուտ» կազմակերպութան հետ։ Շինարարական աշխատանքները մեկնարկելու նպատակով իրականացվել են նախապատրաստական աշխատանքներ (տրամադրվել է կանխավճար, ընթացքի մեջ է օտարման գործընթացը).
* Տրանշ 4-ի՝ Քաջարանի թունելի կառուցման հեռանկարային ծրագրի իրականացման նպատակով ՀՀ ֆինանսների նախարարությունը նախաձեռնել է համապատասխան բանակցություններ ֆինանսական դոնորների հետ, մասնավորապես՝ Եվրասիական զարգացման բանկի հետ։ Ֆինանսական միջոցների ներգրավման նպատակով բանակցություններ են ընթանում Վերակառուցման և զարգացման եվրոպական, Եվրոպական ներդրումային և Ասիական զարգացման բանկերի հետ.
* Տրանշ 4-ի՝ Աշտարակ-Սիսիան ճանապարհահատվածի մանրամասն նախագծային աշխատանքները մշակելու նպատակով կազմվել է համապատասխան տեխնիկական առաջադրանք, և համապատասխան ֆինանսավորման պարագայում՝ մանրամասն նախագծման մրցույթ կհայտարարվի.
* Դիլիջանի, Պուշկինի և Նալբանդի (Սպիտակի) թունելների վերականգնման նպատակով իրականացվում են նախագծային աշխատանքներ.
* 2023 թվականին ավարտվել են 4 կամուրջների, 1 վերգետնյա հետիոտնային անցման, 2 տրանսպորտային հանգույցի (հենապատեր) հիմնանորոգման և կառուցման աշխատանքները: 2023 թվականին մեկնարկել են ևս 1 կամրջի և 2 տրանսպորտային հանգույցի հիմնանորոգման աշխատանքները.
* Իրականացվել են միջպետական և հանրապետական նշանակության ավտոճանապարհների 2853.3 կմ ընթացիկ ամառային և 3229.6 կմ ընթացիկ ձմեռային պահպանման աշխատանքներ, ընդհանուր օգտագործման ավտոմոբիլային ճանապարհների վրա գտնվող և առանձին պահպանման հանձնվող 3 թունելների, 5 կամուրջների, 880․447 կմ պարսպող համակարգերի պահպանման աշխատանքներ.
* Ուսումնասիրվել են ՀՀ ընդհանուր օգտագործման պետական ավտոմոբիլային ճանապարհների օտարման շերտում և պաշտպանական գոտում սպասարկման օբյեկտների և հաղորդակցուղիների տեղադրման, ինչպես նաև հողամասերի նպատակային նշանակության փոփոխության նպատակով ներկայացված շուրջ 900 փաթեթներ, և հաղորդակցուղիների տեղադրման մասով տրվել են շուրջ 200 տեխնիկական պայմաններ։

## Էներգետիկա

2023 թվականին էներգետիկայի բնագավառում աշխատանքներն ուղղված են եղել էներգետիկ համակարգի կայուն զարգացմանը և սպառողներին անխափան ու հուսալի էլեկտրամատակարարման և գազամատակարարման ապահովմանը:

2023 թվականին արտադրվել է 8,845.5 մլրդ կՎտժ էլեկտրաէներգիա, այդ թվում՝ ԱԷԿ-ում՝ 2,709 մլրդ կՎտժ կամ 30.6%, ՋԷԿ-երում՝ 3,716 մլրդ կՎտժ կամ 42%, ՀԷԿ-երում՝ 1,646 մլրդ կՎտժ կամ 18.6%, արևային կայաններում՝ 772.2 մլն կՎտժ կամ 8.8%, այլ աղբյուրներում՝ 2.3 մլն կՎտժ կամ 0.03%։ Արտահանվել է 1.241 մլրդ կՎտժ, ներկրվել՝ 97.6 մլն կՎտժ էլեկտրաէներգիա։

2022 թվականի նկատմամբ էլեկտրաէներգիայի արտադրությունը նվազել է 345.1 մլն կՎտժ-ով կամ 3.75%ով, արտահանումը նվազել է 303 մլն կՎտժ-ով կամ 19.6%-ով, ներկրումը նվազել է 26.2 մլն կՎտժ–ով կամ 21.2%-ով։ Արևային կայաններից էլեկտրաէներգիայի արտադրությունն աճել է 248.7 մլն կՎտժ-ով կամ 47.5%–ով: 2023 թվականին արտահանումը նվազել է՝ պայմանավորված եվրոպական շուկաներում էլեկտրաէներգիայի և գազի գնի նվազմամբ, ինչի հետևանքով նվազել է նաև ընդհանուր արտադրանքը։

2024 թվականի հունվարի 1-ի դրությամբ ընդհանուր սպառվող էլեկտրաէներգիայի շուրջ 21%-ը վաճառվել է ազատականացված շուկայում՝ չկարգավորվող մրցակցային գներով։ 2023 թվականի հունվարի 1-ի համեմատ աճը կազմել է 10%։ Էլեկտրաէներգետիկական շուկայից օգտվում են 70 խոշոր սպառողներ։

2024 թվականի հունվարի 1-ի դրությամբ գործում են 471 ՄՎտ գումարային հզորությամբ արևային կայաններ, այդ թվում՝ 61 արդյունաբերական մասշտաբի և 16920 ինքնավար կայաններ 265.7 ՄՎտ ընդհանուր հզորությամբ։ 2023 թվականի հունվարի 1-ի համեմատ ինքնավար էներգաարտադրողների ընդհանուր թիվն աճել է 6638–ով կամ 64.6%–ով, իսկ ընդհանուր հզորությունը՝ 68.7 ՄՎտ–ով կամ 33.7%-ով: Իրականացվում են տեխնիկատնտեսական հիմնավորման մշակման աշխատանքներ արևային կուտակիչ կայանների կառուցման վերաբերյալ։ Իրականացվում է Հայաստանում հողմային ներուժի գնահատում, որի արդյունքներով կնախապատրաստվեն ներդրումային ծրագրեր։

2023 թվականի արդյունքներով բնակելի տների և բազմաբնակարան շենքերի էներգաարդյունավետ վերանորոգման (ռենովացիա) պետական աջակցության ծրագրի շահառուների թիվը 7638 է, 2022 թվականի 1265 շահառուի փոխարեն, աճը՝ 504%, տրամադրված վարկի գումարը՝ շուրջ 16 մլրդ դրամ՝ 2022 թվականի 2.5 մլրդ դրամի փոխարեն, աճը՝ 540%, իսկ պետական բյուջեից սուբսիդավորումը՝ ավելի քան 860 մլն դրամ՝ 2022 թվականի 40 մլն դրամի փոխարեն, աճը՝ 2050%։

Ավարտվել են բարձրավոլտ էլեկտրահաղորդման ցանցի 220 կՎ լարման «Լիճք», «Աշնակ» և «Վանաձոր 1» ենթակայանների վերակառուցման աշխատանքները։ Վերակառուցման ընթացքում են 220 կՎ լարման «Զովունի», «Արարատ-2», «Ագարակ-2» և «Շինուհայր» ենթակայանները։ Նախատեսվում է բարձրավոլտ էլեկտրահաղորդման ցանցի 220 կՎ լարման մյուս՝ «Մարաշ, «Եղեգնաձոր և «Շահումյան-2 ենթակայանների վերազինման աշխատանքների համար 2024 թվականի ընթացքում վարկային միջոցների ներգրավում։

Հաստատվել է Հայկական ԱԷԿ-ի երկրորդ էներգաբլոկի նախագծային շահագործման ժամկետի կրկնակի՝ 2026-2036թթ. երկարաձգման ՇԺԵ-2 ծրագիրը։ Ծրագրով նախատեսվում է իրականացնել շուրջ 160 մլն ԱՄՆ դոլարի չափով ներդրումներ։ Հայաստանում նոր միջուկային էներգաբլոկ կառուցելու նպատակով շարունակվում են աշխարհում գործող միջուկային տեխնոլոգիաների այդ թվում՝ փոքր մոդուլյար ռեակտորներ ուսումնասիրությունները։ Ուսումնասիրության արդյունքում կհստակեցվի նախատեսվող միջուկային էներգաբլոկի մոդելը, այդ թվում՝ Հայաստանի էներգահամակարգի հետ դրա համատեղելիության, հզորության, ֆինանսավորման կառուցվածքի հետ կապված հարցերը։ Այդ նպատակով Ատոմային էներգիայի միջազգային գործակալության ուղեցույցներին համապատասխան նախատեսվում է Հայաստանում նոր ատոմային էլեկտրակայանի կառուցման ծրագիր իրականացնող կազմակերպության ստեղծում։

Հաշվետու տարում մշակվել են ատոմային էներգիայի օգտագործման բնագավառը կարգավորող հետևյալ իրավական ակտերը.

* «Վարչական իրավախախտումների վերաբերյալ Հայաստանի Հանրապետության օրենսգրքում փոփոխություններ և լրացում կատարելու մասին» օրենքի նախագիծը, որով ապահովվում է վարչական տույժերի խստության համարժեքությունը վարչական զանցանքների ծանրության աստիճանին, որը կնպաստի ատոմային էներգիայի օգտագործման բնագավառում անվտանգության նկատմամբ պատասխանատվության բարձրացմանը.
* «Ատոմային էներգիայի մասին» ՀՀ նոր օրենքի նախագիծը.
* «Ատոմային էներգիայի անվտանգության տեսակետից կարևոր օբյեկտների շրջակա միջավայրի վրա ազդեցության գնահատման և փորձաքննության գործընթացում դիտարկման ենթակա բնութագրերը հաստատելու մասին» ՀՀ կառավարության որոշման նախագիծը, որի ընդունմամբ կսահմանվեն ատոմային էներգիայի անվտանգության տեսակետից կարևոր օբյեկտների՝ շրջակա միջավայրի վրա ճառագայթային ազդեցության գնահատման և փորձաքննության գործընթացում դիտարկման ենթակա բնութագրերը՝ ապահովելու ՀՀ բնակչության և շրջակա միջավայրի պաշտպանությունն իոնացնող ճառագայթման հնարավոր վնասակար ազդեցությունից միջազգային պայմանագրերով ՀՀ կողմից ստանձնած պարտավորություններին համապատասխան։
* «Հայաստանի Հանրապետության կառավարության 2014 թվականի հուլիսի 3-ի «Պետական իշխանության մարմիններում քաղաքացիական աշխատանք կատարող և տեխնիկական սպասարկում իրականացնող անձանց պաշտոնային դրույքաչափերը սահմանելու մասին» № 737-Ն որոշման մեջ լրացումներ կատարելու մասին» ՀՀ կառավարության որոշման նախագիծը։

Իրականացվել են հետևյալ տեսչական ստուգումները՝

* Համալիր տեսչական ստուգում «ՊՆՎ-ից հետո ՀԱԷԿ-ի №2 Էներգաբլոկի թողարկմանը պատրաստվածության ստուգում» թեմայով:
* Նպատակային տեսչական ստուգում «ՀԱԷԿ-ի մետաղների ախտորոշման համակարգի համապատասխանությունը ատոմային էներգիայի օգտագործման ոլորտում գործող նորմատիվ-տեխնիկական փաստաթղթերի պահանջներին» թեմայով։
* ՀԱԷԿ 2-րդ էներգաբլոկի ռեակտորային և տուրբինային արտադրամասերի և հակահրդեհային համակարգի 67 տարրերի 2023 թվականի գրաֆիկով նախատեսված ծավալներով տեխնիկական հավաստագրման աշխատանքներին (տարրերի շահագործական հսկման փաստաթղթերի և անձնագրերի դիտարկում, տարրերի ներքին և արտաքին զննում, տարրերի հիդրավլիկ փորձարկում) մասնակցություն։ Տեխնիկական հավաստագրման արդյունքները ամփոփվել են համապատասխան ակտերով, որոնց հիման վրա թույլատրվել է նշված սարքավորումների հետագա շահագործումը։
* Նպատակային տեսչական ստուգում «ՀԱԷԿ ֆիզիկական պաշտպանության համակարգի գործունակության և արդիականացման աշխատանքների կատարման ընթացքի ստուգում» թեմայով։
* Միջուկային զենքի չտարածման պայմանագրի հետ կապված երաշխիքների կիրառման մասին Հայաստանի Հանրապետության և Ատոմային էներգիայի միջազգային գործակալության (ԱԷՄԳ) միջև համաձայնագրի ու համաձայնագրին կից Լրացուցիչ արձանագրության շրջանակներում իրականացվել են 10 տեսչական ստուգումներ.

Տեսչական ստուգումների արդյունքում ԱԷՄԳ է ներկայացվել «Միջուկային զենքի չտարածման պայմանագրի» շրջանակներում միջուկային նյութի քանակության մասին հաշվետվությունները, ինչպես նաև եռամսյակային և տարեկան հայտարարագրերը։

ԱԷՄԳ-ի կոմից ներկայացված հայտարարությունների համաձայն ՀՀ-ն ամբողջությամբ կատարել է իր ստանձնած պարտավորությունները:

Տեսչական ստուգման արդյունքում հայտնաբերվել են ատոմային էներգիայի օգտագործման բնագավառի օրենսդրության խախտումներ՝ կազմվել է 7 արձանագրություն ՀՀ ՄԱԿ կոմիտեի վերահսկման օբյեկտում ատոմային էներգիայի օգտագործման բնագավառի օրենսդրության խախտման վերաբերյալ։ Կազմված արձանագրությունների հիման վրա ՀՀ միջուկային անվտանգության կարգավորման կոմիտեի նախագահի կողմից կայացվել է վարչական տույժ նշանակելու մասին 7 որոշում, և «Հայկական ԱԷԿ» ՓԲԸ, «Ռադիոակտիվ թափոնների վնասազերծում» ՓԲԸ տնօրինության նկատմամբ կիրառվել է վարչական պատասխանատվություն (տուգանք) ատոմային էներգիայի օգտագործման բնագավառի օրենսդրության խախտումներ և նախկինում տրված կարգադրագրերի պահանջները չկատարելու համար։

Կազմակերպվել են տեսչական ստուգումներ 23 առողջապահական, գիտական և արտադրական օբյեկտներում: Տեսչական ստուգումների արդյունքում վերը նշված կազմակերպություններին տրվել են հայտնաբերված խախտումների վերացման կարգադրագրեր։ Իրականացվել է տրված կարգադրագրերի պահանջների կատարման հսկողություն և կատարման նորմատիվաիրավական ակտերի պահանջներին համապատասխանության ստուգում։

Հաշվետու ժամանակահատվածում դիտարկվել, վերլուծվել և համաձայնեցվել են ՀԱԷԿ-ի կողմից ներկայացված անվտանգության համար կարևոր ծրագրերում և հրահանգներում նախատեսվող 30 փոփոխությունների փաթեթներ:

Կատարվել է ՀԱԷԿ 2-րդ էներգաբլոկի տարրերի մետաղի որակի շահագործական և նախաշահագործական հսկման փաստաթղթերի (հսկման ծրագրեր, հսկման աշխատանքների եզրակացություններ, հսկման տեխնոլոգիական քարտեր, հսկման մատյաններ, ախտորոշողների և եռակցողների որակավորման վկայականներ, եռակցման տիպային տեխնոլոգիական պրոցես, եռակցման նյութերի վկայականներ, հսկման սարքավորումների անձնագրեր, հսկման մեթոդիկաներ) դիտարկում։ Դիտարկման արդյունքները ներկայացվել են ՀԱԷԿ։

2023 թվականին շարունակվել են ՀՀ ՄԱԿԿ-ի կողմից հաստատված «ՀԱԷԿ-ի երկրորդ բլոկի սեյսմիկ անվտանգության գնահատումը ճշգրտված մակարդակի երկրաշարժի PGA=042g դեպքում» ծրագրով (այսուհետ՝ վերագնահատման ծրագիր) նախատեսված աշխատանքներն ըստ համապատասխան ժամանակացույցի։

2023 թվականին ՀՀ ԱԻՆ, ՀՀ ՄԱԿԿ և ՀԱԷԿ միջև կնքված եռակողմ համաձայնագրի հիման վրա շարունակվել են ՀԱԷԿ-ից 50 կմ, 100 կմ և ավելի շառավղով սեյսմիկ մոնիտորինգի դիտարկման աշխատանքները՝ օգտագործելով այդ նպատակով ԱԷՄԳ-ից ստացված GURALP 6TD տիպի սեյսմիկ գրանցող սարքերը, որոնք միացված են Սեյսմիկ պաշտպանության ազգային ծառայության ցանցին։

Հաշվետու ժամանակահատվածում իրականացվել է Հայկական ԱԷԿ-ի 2-րդ Էներգաբլոկի միջուկային վառելիքի 35-րդ բեռնավորման նեյտրոնաֆիզիկական հաշվարկների վերլուծություն և գնահատում, տրվել է ռեակտորի վերաբեռնավորման թույլտվություն:

Աշխատած միջուկային վառելիքի չոր պահեստարանի վիճակի գնահատման նպատակով իրականացվել է ՀԱԷԿ-ի կողմից ներկայացվող աշխատած միջուկային վառելիքի չոր պահեստարանի վիճակի եռամսյակային հաշվետվությունների վերլուծություն և գնահատում:

## Ջրային տնտեսություն

Ջրային տնտեսու­թյան ոլորտում ջրային կոմիտեի համակարգմամբ 2023 թվականի ընթացքում կատարվել են հետևյալ հիմնական աշխատանք­ները.

* Համաձայն 2016 թվականի նոյեմբերի 21-ին Կառավարության` ի դեմս ՀՀ ԷԵԲՊՆ ջրային տնտեսության պետական կոմիտեի, «Վեոլիա Օ Ժեներալ դեզ Օ» կոմանդիտային բաժնետիրական ընկերության և «Վեոլիա Ջուր» փակ բաժնետիրական ընկերության միջև ստորագրված վարձակալության պայմանագրի, որն ուժի մեջ է մտել 2017 թվականի հունվարի 1-ից, 2023 թվականին «Վեոլիա Ջուր» ՓԲԸ-ի կողմից որպես վարձակալական վճար ՀՀ պետական բյուջե մուտքագրվել է 2,724.5 մլն դրամ:
* Ոռոգման նպատակով ջրառ իրականացնող «Ջրառ» փակ բաժնետիրական ընկերության, ինչպես նաև ոռոգման ջուր մատակարարող 15 ջրօգտագործողների ընկերությունների գործունեությունների արդյունքներով ապահովվել է 87.96 հազ. հա հողատարածքների կայուն ջրամատակարարումը:
* Համակարգի կազմակերպությունների հիմնական գործունեության վերլուծությունը ցույց է տալիս, որ 2023 թվականին իրագործվել են հաստատված ծրագրերը:

Ոռոգման և խմելու ջրամատակարարման ծառայությունների դիմաց հավաքագրումների գծով 2023 թվականին համակարգի գանձումը կազմել է շուրջ 34.41 մլրդ դրամ` 2022 թվականի 31.88 մլրդ դրամի փոխարեն կամ ավել է գանձվել 2.53 մլրդ դրամ։

Խմելու ջրի մասով գանձվել է շուրջ 95%` 2022 թվականի 94.2%-ի դիմաց կամ ավել է գանձվել շուրջ 0.8%, իսկ ոռոգման ոլորտում գանձվել է 71.9%՝ 2022 թվականի 69.5%-ի դիմաց կամ ավել է գանձվել շուրջ 2.4%, որը նաև նախորդ տարիների համեմատ ամենաբարձր ցուցանիշն է։

2023 թվականին էլեկտրաէներգիայի ծախսը կազմել է 236.2 մլն կՎտժ կամ 10.23 մլրդ դրամ՝ 2022 թվականի 238.8 մլն կՎտժ-ի կամ 10.61 մլրդ դրամի դիմաց կամ պակաս է ծախսվել 2.6 մլն կՎտժ՝ շուրջ 380.0 մլն դրամ։

* 2023 թվականի ընթացքում «Վեոլիա Ջուր» ՓԲԸ-ի սպասարկման տարածքում ջրամատակարարման միջին կշռային տևողությունը Երևան քաղաքում եղել է 23.2 ժամ/օր, այլ քաղաքային համայնքներում՝ 20.5 ժամ/օր, իսկ գյուղական տարածքներում՝ 20.2 ժամ/օր:
* 2023 թվականի մայիսի 11-ին ընդունվել է «Ոռոգման նպատակով 2023 թվականին Սևանա լճից ջրառի մասին» ՀՀ կառավարության N 704-Ա որոշումը, որով ոռոգման նպատակով Սևանա լճից 2023 թվականի ջրառի չափաքանակը սահմանվել է մինչև 170.0 մլն մ3:

2023 թվականի հուլիսի 12-ին ընդունվել է «Սևանա լճի էկոհամակարգի վերականգնման, պահպանման, վերարտադրման և օգտագործման միջոցառումների տարեկան ու համալիր ծրագրերը հաստատելու մասին» օրենքում լրացումներ կատարելու մասին» օրենքում լրացումներ կատարելու մասին ՀՕ-254-Ն օրենքը, որի համաձայն 2023 թվականին Սևանա լճից ոռոգման նպատակով ջրի բացթողնման տարեկան առավելագույն չափաքանակն ավելացվել է 70 մլն մ3-ով և սահմանվել է մինչև 240 մլն մ3:

2023 թվականի մայիսի 14-ից մինչև սեպտեմբերի 15-ը Սևանա լճից ոռոգման նպատակով բաց է թողնվել 228.234 մլն մ3 ջուր, նախորդ տարվա ոռոգման շրջանում բաց է թողնվել 165.063 մլն մ3 ջուր, կամ ավել է բաց թողնվել շուրջ 63.17 մլն մ3 ջուր: Արփա-Սևան թունելով 2023 թվականի դեկտեմբերի 31-ի դրությամբ Սևանա լիճ է տեղափոխվել շուրջ 126.760 մլն մ3 ջուր, 2022 թվականին՝ 168.598 մլն մ3-ի դիմաց կամ պակաս է տեղափոխվել շուրջ 41.838 մլն մ3 ջուր:

* Փոքր և միջին ջրամբարաշինության ծրագրում ներառված 15 ջրամբարներից՝ Աստղաձորի, Ելփինի, Քասախի, Լիճքի և Արթիկի մասով նախագծանախահաշվային փաստաթղթերի մշակման աշխատանքներն ավարտման փուլում են, իսկ Արգիճիի ջրամբարի նախագծման աշխատանքների ժամկետները երկարաձգվել են՝ տարածքում ենթակառուցվածքների (ՓՀԷԿ) առկայության պատճառով։ Մնացած 9 ջրամբարների մասով Վերակառուցման և զարգացման եվրոպական բանկի թիմի մասնագիտական աջակցությամբ նախատեսվում է իրականացնել իրագործելիության ուսումնասիրություն:

Օրվա կարգավորման ջրավազանների կառուցման և վերակառուցման համար Ջրային կոմիտեի հետ կնքված համապատասխան պայմանագրերի շրջանակներում խորհրդատու կազմակերպության կողմից ներկայացվել են օրվա կարգավորման 28 ջրավազանների նախագծանախահաշվային փաստաթղթերի ամբողջական փաթեթները, որոնց վերաբերյալ ստացվել են քաղաքաշինական պարզ փորձաքննության դրական եզրակացություններ։ Ներկայացված փաթեթները գտնվում են համալիր փորձաքննության փուլում:

## Հանրային ծառայությունների կարգավորում

2022 թվականի փետրվարի 1-ից ներդրված էլեկտրաէներգետիկական շուկայի ազատական մոդելի գործարկման արդյունքում ի հայտ եկած խնդիրները և հնարավոր ռիսկերը չեզոքացնելու նպատակով 2023 թվականին լրամշակվել են շուկայի ներկայիս մոդելի հիմքում ընկած հիմնական կարգավորող իրավական ակտերը (էլեկտրաէներգետիկական մեծածախ և մանրածախ շուկայի առևտրային կանոններ, օֆերտայի պայմանագրի օրինակելի ձև, հաղորդման և բաշխման ցանցային կանոններ)։ Ներդրվել է հաշվեկշռման և հաճախականության կարգավորման նպատակով երկրորդային և երրորդային պահուստի ապահովման ծառայությունը, սահմանվել է նշված ծառայության մատուցման սակագինը և վերահաշվարկի մեխանիզմը, շուկայի մասնակիցների համար կարգավորումներ են նախատեսվել շուկայի հակամրցակցային գործելակերպի կանխարգելման, մենաշնորհային դիրքի հնարավոր չարաշահման դեմ։

Էլեկտրաէներգետիկական մանրածախ շուկայի առևտրային կանոնների լրամշակմամբ հանձնաժողովը 2023 թվականին ևս շարունակել է ինքնավար էներգաարտադրության գործընթացը սպառողների համար առավել գրավիչ և տնտեսապես արդյունավետ դարձնելուն ուղղված նոր կարգավորումների ներդրման քաղաքականությունը։ Հանձնաժողովի կողմից ոլորտին առնչվող կարգավորումների շարունակական բարելավման արդյունքում ինքնավար էներգաարտադրությունը հանդիսանում է Հայաստանի Հանրապետությունում վերականգնվող էներգետիկայի ամենաարագ զարգացող ուղղություններից, ինչի մասին են վկայում արձանագրված ցուցանիշները։ Մասնավորապես՝ 2023 թվականի ընթացքում ինքնավար էներգաարտադրողների քանակը հանրապետությունում ավելացել է 6830-ով (2024 թվականի հունվարի 1-ի դրությամբ կազմել է 17112 ինքնավար էներգաարտադրող՝ 2023 թվականի հունվարի 1-ի դրությամբ 10282-ի փոխարեն), իսկ վերջիններիս էներգաարտադրող կայանների ընդհանուր դրվածքային հզորությունը՝ 71․6 ՄՎտ-ով (2024 թվականի հունվարի 1-ի դրությամբ կազմել է 268․4 ՄՎտ՝ 2023 թվականի հունվարի 1-ի դրությամբ 196․8 ՄՎտ-ի փոխարեն)։

ՀՀ հանրային ծառայությունները կարգավորող հանձնաժողովին վերապահված էլեկտրաէներ-գետիկական մեծածախ շուկայի մոնիթորինգի գործառույթի շրջանակում ամենօրյա ռեժիմով դիտարկվել է շուկայի գործունեությունը, բացահայտվել են շուկայի մասնակիցների կողմից թույլ տրված խախտումները (բացթողումները), հասցեական գնահատականներ են տրվել դրանց, օպերատիվ կերպով լուծումներ են առաջադրվել առևտրի ընթացքում ծագող օբյեկտիվ խնդիրներին։

2023 թվականի արդյունքներով, ընդհանուր սպառվող էլեկտրաէներգիայի 20.1%-ը վաճառվել է ազատականացված շուկայում՝ չկարգավորվող մրցակցային գներով (տարվա ընթացքում շուրջ 10 տոկոսային կետով աճ)։ Ազատ առևտրի մասնակիցների թիվը կազմել է 171 (այդ թվում՝ մատակարարները՝ 16, մեծածախ առևտրի լիցենզիա ունեցողները՝ 5, որակավորված սպառողները՝ 9 և մանրածախ սպառողները՝ 141), իսկ կնքված գործարքները՝ 6923:

Հաշվի առնելով էներգետիկայի բնագավառում գործող ընկերությունների սակագների հաշվարկման մեթոդիկան, պետություն-մասնավոր գործընկերության պայմանագրերի ու լիցենզիայի պայմանների պահանջները, էներգետիկ հաշվեկշիռների և ընկերությունների ֆինանսատնտեսական գործունեության վրա ազդող մի շարք այլ գործոնների փոփոխությունները՝ ՀՀ հանրային ծառայությունները կարգավորող հանձնաժողովը 2023 թվականին վերահաշվարկել է սակագնային կարգավորման ենթակա խոշոր արտադրողներից առաքվող էլեկտրական էներգիայի (հզորության), էլեկտրաէներգետիկական և գազամատակարարման համակարգերում ծառայություններ մատուցողների կողմից էլեկտրական էներգիայի հաղորդման, բնական գազի փոխադրման, համակարգի օպերատորների, շուկայի օպերատորի, էլեկտրական էներգիայի հաշվեկշռման (նվազագույն և առավելագույն) և էլեկտրական էներգիայի ու բնական գազի բաշխման ծառայությունների մատուցման սակագները։ Նշված սակագների վերանայման արդյունքում սպառողներին վաճառվող էլեկտրական էներգիայի և բնական գազի սակագների վերանայման անհրաժեշտություն չի առաջացել, և դրանք մնացել են անփոփոխ։ Բացի այդ, ելնելով սղաճի և արտարժույթի փոխարժեքի փոփոխություններից՝ հանձնաժողովի նախաձեռնությամբ վերանայվել են օրենքով սահմանված գնման երաշխիք ունեցող վերականգնվող էներգետիկ ռեսուրսների օգտագործմամբ էլեկտրական էներգիա արտադրող կայաններից առաքվող էլեկտրական էներգիայի վաճառքի սակագները։ «Վեոլիա Ջուր» ՓԲԸ-ի լիցենզիայի պայմաններին համապատասխան ճշգրտվել են խմելու ջրի մատակարարման և ջրահեռացման (կեղտաջրերի մաքրման) ծառայությունների մատուցման սակագները։

2023 թվականի ընթացքում հանձնաժողովը համաձայնություն է տվել «Հայաստանի էլեկտրական ցանցեր», «Գազպրոմ Արմենիա», «ՔոնթուրԳլոբալ Հիդրո Կասկադ», «Միջազգային էներգետիկ կորպորացիա», «Բարձրավոլը էլեկտրացանցեր» ու «Հաշվարկային կենտրոն» ՓԲԸ-ների ներդրումային ծրագրերին, ինչպես նաև շարունակել է հանրային կազմակերպությունների գնումների առանձին գործարքների մոնիտորինգի աշխատանքները։

Հանրային ծառայությունների ոլորտի մատակարար կազմակերպություններից («Հայաստանի էլեկտրական ցանցեր», «Գազպրոմ Արմենիա» և «Վեոլիա Ջուր» ՓԲԸ-ներ) ստանալով տեխնիկական հաշվետվություններ՝ հանձնաժողովը 2023 թվականին շարունակել է վերահսկել սպառողներին մատուցվող ծառայությունների սպասարկման որակի ցուցանիշները և այդ մասով հանրությանն իրազեկելու նպատակով դրանց ամփոփ արդյունքները հրապարակել է իր պաշտոնական ինտերնետային կայքում։

Հանձնաժողովը 2023 թվականին հանրային ծառայությունների կարգավորվող ոլորտի սպառողներից ստացել է 3424 դիմում-բողոք, որոնցից 974-ը` գրավոր, իսկ 2450-ը` բանավոր, որոնք քննարկվել են «Հանրային ծառայությունները կարգավորող մարմնի մասին» օրենքով սահմանված կարգով և ժամկետներում։ՀՀ տարածքում էլեկտրոնային հաղորդակցության ծառայությունների հասանելիության և ենթակառուցվածքների զարգացման ուղղությամբ իրականացված աշխատանքների արդյունքում 2023 թվականի տարեվերջի դրությամբ Հայաստանի բոլոր բնակավայրերն ապահովված են շարժական կապի 2G, 3G և 4G+ (LTE Advanced) տեխնոլոգիաների ծածկույթներով: Ընդ որում, բնակավայրերում առնվազն երկու օպերատորի փոխադարձ ներթափանցելի 4G+ (LTE Advanced) ծածկույթը կազմել է 91.4% (915 բնակավայր), իսկ երեք օպերատորինը՝ 21.8% (218 բնակավայր), որն ընդգրկում է հանրապետության բնակչության շուրջ 76%-ը:

Հանրապետության բոլոր բնակավայրերում հասանելի են ամրակցված հեռախոսակապի ծառայությունները, 725 (72.4%) բնակավայրերում՝ ամրակցված կապի լայնաշերտ ինտերնետի լարային տեխնոլոգիաների ծառայությունները, այդ թվում՝ 692 (69.1%) բնակավայրերում՝ օպտիկամանրաթելային ցանցերը, որոնք ընդգրկում են երկրի բնակչության շուրջ 97%-ը, իսկ 996 (99.5%) բնակավայրերում՝ 2-30Մբիթ/վ արագությամբ լայնաշերտ ինտերնետի անլար տեխնոլոգիաների ծառայությունները։

Արդյունքում, ընդհանուր լայնաշերտ ինտերնետի բաժանորդների թվաքանակը 2023 թվականի տարեվերջի արդյունքներով (հանձնաժողովի կողմից ներկայումս իրականացվում են 2023 թվականի տարեկան ոլորտային ցուցանիշների ամփոփման աշխատանքները՝ նկատի ունենալով օպերատորների կողմից տվյալ ցուցանիշների մասով հաշվետվությունների ներկայացման համար սահմանված ժամկետները) կազմել է շուրջ 3.8 մլն, այդ թվում՝ շարժական լայնաշերտ ինտերնետի բաժանորդների թվաքանակը՝ շուրջ 3.2 մլն, իսկ ամրակցված լայնաշերտ ինտերնետի բաժանորդների քանակը՝ 546 հազար (գերակշռել են օպտիկա-մանրաթելային տեխնոլոգիայից օգտվող բաժանորդները, որոնց տեսակարար կշիռը կազմել է շուրջ 83.3% (455 հազար բաժանորդ)՝ 2022 թվականի տարեվերջի համեմատ աճելով ավելի քան 13.3%-ով)։ 2022 թվականի տարեվերջի համեմատ հաշվետու տարում ընդհանուր լայնաշերտ ինտերնետի կապի օգտագործման ծավալներն աճել են շուրջ 6.2%-ով։

Հանձնաժողովի կողմից 700 ՄՀց, 800 ՄՀց և 1800 ՄՀց տիրույթների տրամադրման մրցութային գործընթացների կազմակերպման արդյունքում տրամադրված թույլտվություններով, ինչպես նաև «Յուքոմ» ՓԲԸ-ի լիցենզիայի երկարաձգման շրջանակում վերջինիս լիցենզիայով սահմանված պարտավորությունների կատարմամբ՝ ըստ համապատասխան պարտավորության 2-ից 3 տարվա ընթացքում.

* բնակավայրերի առնվազն 80%-ում հասանելի կլինի բոլոր երեք օպերատորի փոխադարձ ներթափանցելի 4G+ (LTE Advanced) ծածկույթ,
* Երևանում, Գյումրիում և Վանաձորում «Տելեկոմ Արմենիա» ԲԲԸ-ի կողմից կներդրվի շարժական լայնաշերտ կապի 5G ցանց,
* կբարձրացվեն շարժական կապի բոլոր երեք օպերատորների կապի ցանցերի հուսալիության և անվտանգության մակարդակները,
* ընդհանուր շուրջ 2 մլրդ ՀՀ դրամի կապիտալ ներդրումների իրականացմամբ կընդլայնվեն շարժական կապի բոլոր երեք օպերատորների կապի ենթակառուցվածքները,
* մասնագիտացված ՀՀ պետական ԲՈՒՀ-ում «Վիվա Արմենիա» ՓԲԸ-ի կողմից կհիմնվի շարժական կապի ծառայություններ մատուցելու հնարավորությամբ ուսումնական լաբորատորիա,
* օպտիկամանրաթելային հասանելիություն չունեցող 302 բնակավայրերում «Յուքոմ» ՓԲԸ-ի կողմից կապահովվի լարային օպտիկամանրաթելային և (կամ) դրան որակապես համարժեք անլար տեխնոլոգիայի ամրակցված լայնաշերտ կապ, արդյունքում նշված տեխնոլոգիայի լայնաշերտ ինտերնետ կապը հասանելի կլինի հանրապետության բոլոր բնակավայրերում:

Նշված ռադիոհաճախականությունների տրամադրմամբ ապահովվել են 2.25 մլրդ ՀՀ դրամի միանվագ, իսկ հետագայում՝ 1.176 մլրդ ՀՀ դրամ տարեկան լրացուցիչ մուտքեր պետական բյուջե։

## Քաղաքացիական ավիացիա

Իրականացվել է ինստիտուցիոնալ համագործակցություն Քաղաքացիական ավիացիայի միջազգային կազմակերպության (ICAO), Թռիչքների անվտանգության եվրոպական գործակալության (EASA), ԵՄ Շարժունակության և տրանսպորտի վարչության (DG MOVE), ԵՏՀ տրանսպորտի և ենթակառուցվածքի հարցերով խորհրդատվական կոմիտեի հետ քաղաքացիական ավիացիայի ենթակոմիտեի շրջանակներում:

ԵՄ թռիչքների անվտանգության ցուցակից դուրս գալու կապակցությամբ ՀՀ Քաղաքացիական ավիացիայի կոմիտեն համագործակցում է Թռիչքների անվտանգության եվրոպական գործակալության (EASA) հետ: Համագործակցության շրջանակներում, մասնավորապես, իրականացվել են մի շարք ընթացակարգերի մշակում և ներդրում, անվճար դասընթացների կազմակերպում:

Թռիչքային և ավիացիոն անվտանգության մակարդակի բարձրացման նպատակով ոլորտի կանոնակարգման շրջանակներում Քաղաքացիական ավիացիայի կոմիտեի կողմից մշակվել և ընդունվել են մի շարք նորմատիվ իրավական ակտեր:

Վերասերտիֆիկացվել են «Ֆլայ Արնա-Հայկական ազգային ավիաուղիներ», «Ֆլայուան Արմենիա» ավիաընկերությունների օդանավ շահագործողի վկայականները, իսկ «Էյր Դիլիջանս» ավիաընկերության օդանավ շահագործողի վկայականը վերասերտիֆիկացման գործընթացի մեջ է։

«Հայվեյզ» ավիաընկերությանը օդանավ շահագործողի վկայականի տրամադրումը գործընթացի մեջ է։

Կանոնավոր առևտրային օդային փոխադրումների իրականացման հավաստագիր է տրամադրվել «Հայկական Ավիաուղիներ» ավիաընկերությանը։

## Պետական գույքի կառավարում

Հաշվետու ժամանակահատվածում պետական գույքի կառավարման առանձին բնագավառներում ձեռք են բերվել հետևյալ արդյունքները:

Պետական գույքի էլեկտրոնային հաշվառման համակարգում գրանցված է 10910 միավոր պետական սեփականություն հանդիսացող անշարժ գույք՝ 8226530.26 մ2 ընդհանուր մակերեսով (այդ թվում՝ այլ երկրներում գտնվող 16 միավոր անշարժ գույք՝ 14160.57 մ2 ընդհանուր մակերեսով), իրավաբանական անձանց գույքի կազմում ընդգրկված 2919 միավոր անշարժ գույք՝ 1402973.2 մ2 ընդհանուր մակերեսով, 28 միավոր պետական սեփականություն հանդիսացող չկառուցապատված հողամաս՝ 48.633709 հա ընդհանուր մակերեսով, 5853 միավոր տրանսպորտային միջոց, 294 անվանում (քանակը՝ 16719) մտավոր սեփականության օբյեկտ, 184 պետական մասնակցությամբ առևտրային կազմակերպություն, որոնց կանոնադրական կապիտալում պետական մասնակցության չափը կազմում է 250,248,499.483 հազ. դրամ, ընդհանուր օգտագործման ավտոմոբիլային ճանապարհների երկարությունը կազմում է 7742.19 կմ (այդ թվում` միջպետական նշանակության` 1721.34 կմ, հանրապետական նշանակության` 2065.75 կմ, մարզային նշանակության` 3955.1 կմ):

Լուծարվող կազմակերպություններում իրականացվել են շուրջ 259,717.0 հազ. դրամ վճարումներ, որից ՀՀ պետական բյուջե` 216,330.0 հազ. դրամ գումար: Պետական գույքի կառավարման կոմիտեի ենթակայության շահույթով աշխատած ընկերություններից ՀՀ պետական բյուջե է փոխանցվել 35,184.6 հազ. դրամ շահութաբաժնի գումար։ Լուծարումից հետո ՀՀ պետական բյուջե է փոխանցվել 110,881.0 հազ. դրամ գումար։

Պետական գույքի կառավարման կոմիտեի կողմից մշակվել և շրջանառության մեջ են դրվել պետական գույքի տնօրինման վերաբերյալ կոմիտեի նախագահի 215 հրաման և Կառավարության որոշման 113 նախագիծ, որից 60-ն ընդունվել է Կառավարության կողմից, ինչպես նաև պետական գույքն օտարելու մասին Կառավարության որոշման 39 նախագիծ, որից 31-ն ընդունվել է Կառավարության կողմից։

Բարենպաստ ներդրումային միջավայր ստեղծելու և պետական գույքի արդյունավետությունը բարձրացնելու միջոցառման շրջանակներում կնքված 11 օտարման պայմանագրերով գնորդները ստանձնել են 8,689,235.0 հազ. դրամի ներդրումային և 1 պայմանագրով` 2 սոցիալական երաշխիքների ապահովման պարտավորություններ։

Բնակչության սոցիալական խնդիրների լուծման ոլորտում մշակվել և Կառավարության կողմից ընդունվել են 1988-1992 թվականներին Ադրբեջանի Հանրապետությունից բռնագաղթած և ՀՀ քաղաքացիություն ստացած անձանց կողմից զբաղեցրած բնակելի տարածքները սեփականաշնորհելու մասին Կառավարության 1 որոշում (1 բնակելի տարածք, 1 ընտանիք, 1 անձ), իսկ տեղաբնակ հանդիսացող ՀՀ քաղաքացիների՝ իրենց կողմից զբաղեցրած բնակելի տարածքները նվիրելու նպատակով մշակվել և ընդունվել է Կառավարության 4 որոշում (27 բնակելի տարածք, 22 ընտանիք, 63 անձ):

Պետական գույքի օտարումից ստացված միջոցները կազմել են 16,555,141.2 հազ. դրամ, որից ՀՀ պետական բյուջե է փոխանցվել 15,384,477.2 հազ. դրամ, պետական գույքի մասնավորեցումից ստացված միջոցները կազմել են 3,790,321.6 հազ. դրամ, որից ՀՀ պետական բյուջե է փոխանցվել 2,673,596.6 հազ. դրամ, պետական գույքի վարձակալությունից ՀՀ պետական բյուջե է մուտքագրվել 673,552.4 հազ. դրամ, ՀՀ պետական սեփականություն հանդիսացող շենքերի և շինությունների տանիքներին ու ձեղնահարկերում կապի սարքավորումների տեղակայման և սպասարկման պայմանագրերից հավաքագրվել է 288,985.3 հազ. դրամ, որից 74,820.1 հազ. դրամը մուտքագրվել է ՀՀ պետական բյուջե։ Պետական սեփականություն համարվող հողերի կադաստրային արժեքի վճարումից մուտքերը կազմել են 6,246,548.1 հազ. դրամ: Վերը նշված հոդվածներով ստացված միջոցները կազմել են 27,554,548.6 հազ. դրամ, որից ՀՀ պետական բյուջե է փոխանցվել 25,052,994.4 հազ. դրամ։

Պետական գույքային հարաբերությունները կաանոնակարգող օրենսդրության բարեփոխման ոլորտում ընդունվել է 26 իրավական ակտ, 10 ենթաօրենսդրական ակտ, մշակվել և օրենսդրությամբ սահմանված կարգով շրջանառության մեջ է դրվել 15 իրավական ակտի նախագիծ:

## Միգրացիա

1. Միգրացիայի կառավարման համակարգի բարեփոխումներ

Միգրացիայի կառավարման համակարգի բարեփոխումներից բխող ծրագրին համապատասխան Ներքին գործերի նախարարության կազմում ձևավորվել է Միգրացիայի և քաղաքացիության ծառայությունը (այսուհետ՝ Ծառայություն)՝ որպես Ներքին գործերի նախարարությանը ենթակա մարմին։

Կառուցվածքային բարեփոխումների նպատակը միգրացիոն շղթայի միասնական և արդյունավետ կառավարումն է, Ծառայության փոխադրումը ՆԳՆ կազմ՝ հաշվի առնելով ծառայությունների և գործընթացների անվտանգային բաղադրիչը, և ուժային տրամաբանությունից անցումն է դեպի քաղաքացիակենտրոն ծառայությունների մատուցում։ Կառուցվածքային փոփոխություններն ուղղված են ռազմավարական, գործառնական մարտահրավերներին, դրանց արձագանքելու ուղիներին ու ինստիտուցիոնալ լուծումներ տալու նպատակին։

Բարեփոխումների շրջանակում իրականացվել է նաև սոցիալական գործառույթների փոխանցում Աշխատանքի և սոցիալական հարցերի նախարարությանը:

2023 թվականին հաստատվել են Ծառայության և կառուցվածքային ստորաբաժանումների նոր կանոնադրություններն ու կառուցվածքը։

Ծառայության առաջին կազմը ձևավորելու նպատակով 2023 թվականի մայիսի 22-ից մինչև նոյեմբերի 6-ը Միգրացիոն ծառայության և Անձնագրային և վիզաների վարչության 505 աշխատակիցներ վերապատրաստվել են քաղաքացիություն, ապաստանի, անձնագրերի և ԲՊՌ-ի, օտարերկրացիների, սահմանային հսկողության, սպասարկման և հաղորդակցության հմտություններ թեմաներով։ Պաշտոնի նշանակման համար 2023 թվականի նոյեմբերից անցկացվել են հարցազրույցներ, որոնք ավարտվել են 2024 թվականի հունվարի 7-ին: Բանավոր քննությանը մասնակցել է 470 աշխատակից, քննությունը չեն հաղթահարել 51-ը։

Երևանի ավագանու ընտրություններ

Աշխատանքներ են տարվել 2023 թվականի սեպտեմբերի 17-ին կայացած Երևանի ավագանու հերթական ընտրություններին ընտրողների ցուցակների կազմման և ճշգրտման ուղղությամբ, ընտրողների թիվը կազմել է 824250, որից 14604-ը ՝ օտարերկրյա քաղաքացիներ։ Ցուցակներում անճշտություններ, քաղաքացիների իրավունքների խախտումներ չեն արձանագրվել: Ծառայությանն է վերահասցեագրվել մոտ 40 զանգ, որոնք տեխնիկական բնույթի են եղել, 12 գրավոր բողոք, որից 11‑ը չի հիմնավորվել, մեկը եղել է տեխնիկական անճշտության հետևանք:

Նախապատրաստվել է «ՀՀ ընտրական օրենսգիրք» սահմանադրական օրենքում փոփոխություն կատարելու մասին» օրենքի նախագիծն ընտրողների ծանուցումներն այսուհետ էլեկտրոնային եղանակով՝ ԿԸՀ կայք-էջի միջոցով իրականացնելու նպատակով:

Բռնի տեղահանություն Լեռնային Ղարաբաղից

Ծառայության կողմից կազմակերպվել և համակարգվել է 2023 թվականի սեպտեմբերի 19-ից Ադրբեջանի կողմից Լեռնային Ղարաբաղի դեմ սանձազերծված ռազմական գործողությունների հետևանքով բռնի տեղահանված անձանց հաշվառման գործընթացը: Ծառայության աշխատակիցներից կազմված խումբը Գորիս է ժամանել 2023 թվականի սեպտեմբերի 19-ին, խմբի կողմից իրականացվել է տեղանքի ուսումնասիրություն, Կոռնիձորում և Գորիսում հաշվառման կետերի կազմակերպում։ Հիմնվել են բնակչության պետական ռեգիստրին համակցված հաշվառման կայաններ փակ կապուղով։ Ապահովվել է հաշվառման ծրագրի հասանելիությունը հումանիտար կենտրոններում։ Հաշվառման աշխատանքները պատշաճ մակարդակով կազմակերպելու նպատակով հավաքագրվել են կամավորական ուժեր, աշխատակազմը վերապատրաստվել է, համագործակցություն է հաստատվել Կարմիր Խաչի և ԱԺ գործընկերների հետ։

2023 թվականի հոկտեմբերի 26-ին Կառավարության 1864-Ն որոշմամբ ԼՂ-ից բռնի տեղահանված անձինք վերցվել են ժամանակավոր պաշտպանության ներքո, նրանց տրամադրվել է փախստականի կարգավիճակ։

ՀՀ բոլոր անձնագրային ստորաբաժանումներում Լեռնային Ղարաբաղից բռնագաղթած անձինք սպասարկվել են արտահերթ, վեցօրյա աշխատանքային ռեժիմով։ Ժամանակավոր պաշտպանության վկայականներ է ստացել 50,595 անձ, հաշվառվել է 55,665 անձ, քաղաքացիության համար դիմել է 988 անձ։

Միգրացիոն ներհոսք. օտարերկրացիներ

Աճել է ուսման և աշխատանքի հիմքով կացության կարգավիճակների թիվը։ Ուսման հիմքով կացության կարգավիճակ տրամադրվել է 2023 թվականին՝ 3119 անձի, իսկ 2022 թվականին՝ 2907 անձի։ Աշխատանքի հիմքով կացության կարգավիճակ տրվել է 2023 թվականին՝ 3343 անձի, 2022 թվականին՝ 1651 անձի։ Բնակության օրինականությունը հավաստող տեղեկանք է տրվել ԵԱՏՄ անդամ պետությունների աշխատող միգրանտներին և նրանց ընտանիքի անդամներին. 2023 թվականին տրամադրվել է 7136 տեղեկանք, 2023 թվականին՝ 6136 տեղեկանք, ընտանիքի անդամներին տրվել է 2023 թվականին՝ 3298 տեղեկանք, 2022 թվականին՝ 1375 տեղեկանք:

ՀՀ վիճակագրության պետական խորհրդի (ՎՊԽ) 2023թ. հուլիսի 7-ի թիվ 14-Ա որոշմամբ հաստատվել են օտարերկրացի աշխատողների ներգրավման միասնական էլեկտրոնային հարթակում առկա տեղեկատվության հիման վրա մշակվող վիճակագրական ամփոփ հաշվետվությունների հետևյալ ձևերը. Ձև 1-ԱԹ, Ձև 2-ԱԹԸ և Ձև 3-ԺԿԿ ՀՀ-ում աշխատող, այդ թվում՝ առանց աշխատանքի թույլտվության աշխատող օտարերկրյա քաղաքացիների վերաբերյալ ամբողջական վիճակագրական տվյալների հավաքագրման նպատակով։

Ավելացել է ապաստանի հայցերի քանակը՝ հատկապես Ուկրաինայի և Իրաքի քաղաքացիների կողմից։

2023 թվականի ընթացքում ՀՀ-ում ապաստան է հայցել 817 օտարերկրացի, այդ թվում՝ Իրաքից՝ 240, Ուկրաինայից՝ 206, Իրանից՝ 99 անձ: Ապաստան են հայցել նաև Եգիպտոսի, Հայիթիի, ՌԴ-ի, Թուրքիայի, Սիրիայի, Ալժիրի և այլ երկրների քաղաքացիներ։

Նույն ժամանակահատվածում ՀՀ-ում փախստական են ճանաչվել և ապաստան են ստացել 372 օտարերկրացի, այդ թվում՝ Իրաքի՝ 40, Ուկրաինայի՝ 218 և Իրանի՝ 15 քաղաքացի։

Փախստականի կարգավիճակ չի տրամադրվել, և ապաստանի տրամադրումը մերժվել է 156 օտարերկրյա քաղաքացու, այդ թվում՝ Իրաքի՝ 78, Ուկրաինայի՝ 7 և Իրանի՝ 26 քաղաքացու։

ՀՀ-ում ապաստան հայցողին փախստական չճանաչելու և ապաստանի տրամադրումը մերժելու մասին Միգրացիայի և քաղաքացիության ծառայության մի շարք որոշումներ բողոքարկվել են ՀՀ վարչական դատարան: Բոլոր հայցադիմումների վերաբերյալ ծառայության կողմից ներկայացվել են առարկություններ:

Հաշվետու ժամանակաշրջանում Հատուկ կացարան ՊՈԱԿ-ում տեղավորվել է 51 (27 ընտանիք) ապաստան հայցող օտարերկրացի:

Կազմակերպվել է ՀՀ-ում ապաստան հայցող` «Հատուկ կացարան» ՊՈԱԿ-ում չտեղավորված 129 (55 ընտանիքի) օտարերկրացիներին ՀՀ օրենսդրությամբ սահմանված կարգով դրամական օգնության տրամադրում` կենսաապահովման հիմնական կարիքները հոգալու նպատակով:

Ապաստան հայցողների համար ապահովվել է անհրաժեշտ՝ գրավոր և բանավոր թարգմանչական ծառայությունների մատուցում:

Նույն ժամանակահատվածում Միգրացիոն ծառայության Հանրակացարաններ ՊՈԱԿ-ի սպասարկման ենթակա Երևան քաղաքի Մոլդովական 29/1 հասցեի Ինտեգրման կենտրոն-ում սենյակներ են հատկացվել ՀՀ-ում նոր փախստական ճանաչված 10 ընտանիքների, իսկ ՀՀ Արարատի մարզի Դարբնիկ համայնքի Անդրանիկի 4 հասցեում գտնվող սոցիալական տանը բնակարան է հատկացվել 2 ընտանիքի։

ՀՀ քաղաքացիություն

Մշակվել է «Քաղաքացիություն չունեցող անձանց մասին» օրենքի նախագիծ, որով կկանոնակարգվի Քաղաքացիություն չունեցող անձանց կարգավիճակի որոշման ընթացակարգը, ինչը բխում է 2019 թվականի փախստականների գլոբալ ֆորումում Հայաստանի հանձնառություններից:

ՀՀ քաղաքացիության ստանալու համար 2023 թվականին ստացվել է 19185 դիմում, 2023 թվականին՝ 25515 դիմում, ՀՀ քաղաքացիության շնորհման թիվը կազմել է 2023 թվականին՝ 20884, 2022 թվականին՝ 19675:

ՀՀ քաղաքացիության դադարեցման համար ստացվել է 2023 թվականին՝ 3687 դիմում, 2022 թվականին՝ 4510 դիմում, 2023 թվականին դադարեցվել է 3321 անձի ՀՀ քաղաքացիությունը, 2022 թվականին՝ 4417 անձի:

Անձնագրային համակարգ

2023 թվականին տպագրվել է 483835 հին նմուշի անձնագիր, 64483 նույնականացման քարտ առանց կրիչի, տրվել է 694966 հանրային ծառայության համարանիշի տեղեկանք: Կատարվել է օտարերկրյա պետություններում անձնագրի վավերականության մասին 643018 նշում, 2024 թվականի հունվարի 1-ից իրավական կարգավորումը ճանաչվել է ուժը կորցրած:

Ներդրվել է Երևանում էլեկտրոնային հերթագրման կարգը, տեղեկանքների օնլայն ստացումը: 2023 թվականի դեկտեմբերից մեկնարկել են կենսաչափական անձնագրերի և նույնականացման քարտերի նոր համակարգի ներդրման գործընթացին ուղղված աշխատանքները:

Անձնագրային և վիզաների վարչության Երևան քաղաքում, այնուհետ՝ մարզերում գործող գրեթե բոլոր անձնագրային ծառայություններում տեղադրվել են հերթերը կանոնակարգող սարքավորումներ։

Կատարված այլ աշխատանքներ

* workpermit.am հարթակի թարմացում, կատարելագործում,
* Կացության կարգավիճակների տրամադրման գործընթացի վերլուծություն, միջազգային փորձագետների հետ աշխատանք, թվայնացման նախագիծ,
* «Փախստականների և ապաստանի մասին» ՀՀ օրենքի համալիր վերանայում, օրենսդրական փոփոխությունների փաթեթ,
* Ապաստան հայցողների համար նախատեսված նոր կացարանի շինարարական աշխատանքների շարունակում,
* Ապաստանի էլեկտրոնային համակարգի վերլուծություն, կատարելագործման նախագիծ:

## Բարձր տեխնոլոգիական արդյունաբերություն

Հայաստանը բարձր տեխնոլոգիական, արդյունաբերական երկիր դարձնելու նպատակն իրագործելու ուղիներից է բարձր տեխնոլոգիաների, կապի, թվայնացման և ռազմարդյունաբերական համալիրի զարգացումը` զինված ուժերի մարտունակության ու պաշտպանունակության բարձրացումը, տնտեսական աճը, գիտական և տեխնոլոգիական առաջընթացը։

2023 թվականին իրականացվել են հետևյալ ծրագրերը.

*Բարձր տեխնոլոգիական արդյունաբերության էկոհամակարգի, թվայնացման և շուկայի զարգացման ծրագիր*, որի նպատակն է բարձր տեխնոլոգիաների ենթակառուցվածքների բարելավումը, մասնավորապես.

* իրականացվել են կադրերի թիրախավորված պատրաստում և վերապատրաստում՝ հաշվի առնելով շուկայի կտրուկ զարգացումն ու կադրերի նկատմամբ շուկայի պահանջարկի կտրուկ աճը,
* զարգացել է բարձր տեխնոլոգիական ոլորտի համար անհրաժեշտ էկոհամակարգը` ներառյալ թիրախավորված գիտահետազոտական աշխատանքների, ստեղծագործական խմբերի, նորաստեղծ ընկերությունների ֆինանսավորումը,
* հայկական Սփյուռքի ներգրավվածությունն ապահովելու համար հայկական ընկերությունների, կազմակերպությունների և անհատների հետ ստեղծվել է շարունակական համագործակցության հարթակ,
* աջակցություն է տրամադրվել ՏՏ ոլորտում գործունեություն իրականացնող առևտրային կազմակերպություններին և անհատ ձեռնարկատերերին.

*Պաշտպանության բնագավառում գիտական և գիտատեխնիկական նպատակային հետազոտությունների ծրագիր*, որի նպատակն է նպաստել ՀՀ պաշտպանության և անվտանգության համակարգերի զարգացմանը, մասնավորապես՝ իրականացվել են գիտահետազոտական և փորձակոնստրուկտորական աշխատանքներ՝ պաշտպանության համակարգի ապահովման համար.

*Հեռահաղորդակցության ապահովման ծրագիր*, որի նպատակն էր ապահովել ՀՀ-ում հեռահաղորդակցության և կապի ծառայությունների որակի կանոնակարգումն ու բարելավումը: Ծրագրի շրջանակներում իրականացվել են ռադիոհաճախականային տիրույթի 92.1 տոկոս մաքրության ապահովում, հեռահաղորդակ­ցության և կապի ծառայությունների որակի կանոնակարգում ու բարելավում, ռադիոեթերի մոնիտորինգի և ազդանշանների տեխնիկական պարամետրերի չափումների անցկացում, հանրապետական սփռման մուլտիպլեքսի արբանյակային տարածման համար արբանյակային ունակության վարձակալում, ՀՀ-ում պետական մարմինների և ուսումնական հաստատությունների տվյալների փոխանակման կապի ապահովում և սպասարկում, ՀՀ տարածքում բազային և շարժական ռադիոմոնիտորինգի համակարգի ներդրում.

*Ռազմարդյունաբերության համալիրի զարգացման ծրագիր,* որի գծով 2023 թվականին հատկացված գումարն ուղղվել է «Գեոկոսմոս» ՓԲ ընկերության կանոնադրական կապիտալի ավելացմանը՝ բաժնետոմսերի անվանական արժեքը մեծացնելու ճանապարհով:

## Քաղաքաշինություն

ՀՀ կառավարության ծրագրի առաջնահերթությունների շուրջ կառուցված 2023 թվականի տնտեսական զարգացման քաղաքականության շրջանակներում քաղաքաշինության ոլորտի հիմնական խնդիրներից են համարվել.

1. հանրապետության բոլոր համայնքները 2017-2024թթ. ընթացքում տեղական մակարդակի ծրագրային փաստաթղթերով (գլխավոր հատակագծեր և գոտևորման նախագծեր) ապահովելու նպատակով Միկրոռեգիոնալ մակարդակի համակցված տարածական պլանավորման փաստաթղթերի նախագծերի մշակում ծրագրի իրականացումը, որի միջոցով ՀՀ ողջ տարածքում համայնքներն ապահովվում են քաղաքաշինական տարածական պլանավորման փաստաթղթերով,
2. ՀՀ կառավարության 23.02.2017թ. նիստի N8 արձանագրային որոշմամբ հավանության արժանացած «Նորմատիվատեխնիկական փաստաթղթերի մշակման (տեղայ­նացման)» ծրագրի շրջանակներում միջազգայնորեն ընդունված սկզբունքներին համահունչ քաղաքաշինական նորմատիվատեխնիկական փաստաթղթերի համակարգի բարեփոխման և արդիականացման շարունակական աշխատանքների իրականացումը` անհրաժեշտ փաստաթղթերի բազայի ստեղծմամբ, ինչը հնարավորություն կտա ապահովել նախագծային և շինարարական աշխատանքների որակական երաշխիքներ, միասնական շուկայում հանրապետության շինարարական արտադրանքի և ծառայությունների համատեղելիություն ու տեխնոլոգիաների արդիականացում,
3. քաղաքաշինության բնագավառում պետական ծրագրերի իրականացման ապահովումը, որի շրջանակներում մի շարք քայլեր են ձեռնարկվել անբավարար տեխնիկական վիճակում գտնվող բնակֆոնդի հիմնախնդրի լուծման ուղղությամբ, ինչպես նաև դեռևս 2021 թվականից մեկնարկել և 2023 թվականին ավարտման փուլին են հասցվել Ադրբեջանի սանձազերծած պատերազմական գործողությունների պատճառով Գորիս համայնքի Շուռնուխ բնակավայրում սահմանազատման հետևանքով իրենց բնակելի նշանակության գույքերի տնօրինման հնարավորությունից զրկված ընտանիքների համար նոր բնակելի թաղամասի կառուցման աշխատանքները,
4. շենքերի և շինությունների մատչելիության ապահովման և անձնագրավորման ծրագրի շարունակական իրագործումը, որի կապակցությամբ «Նախագծային հատուկ լուծումներով համալրման ենթակա մի շարք կարևորագույն նշանակության օբյեկտների ցանկը և դրանց շահագործման մատչելիությունն ապահովող միջոցառումների ծրագիրը հաստատելու մասին» ՀՀ կառավարության 03.03.2022թ. N250-Լ որոշման համաձայն՝ մեկնարկել է ծրագրի նախագծային աշխատանքների նախապատրաստման փուլը և տարվա ընթացքում հետազննվել և անձնագրավորվել են մի շարք օբյեկտների շենքեր ու շինություններ:

## Արտակարգ իրավիճակների բնագավառ

Ոլորտի հիմնական թիրախներն են՝ պետական քաղաքականության մշակում, ծրագրերի համակարգում, արտակարգ իրավիճակներին արդյունավետ արձագանքում, արտակարգ իրավիճակների կանխում, հնարավոր հետևանքների նվազեցում և վերացում, քաղաքացիական պաշտպանություն, բնակչության և տնտեսության օբյեկտների (տարածքների) պաշտպանություն, փրկարարական, վթարային փրկարարական, անհետաձգելի վթարավերականգնողական, հրդեհաշիջման և այլ աշխատանքների իրականացում:

Փրկարարական ծառայություններ ծրագրի նպատակներն են արտակարգ իրավիճակների հնարավոր դեպքերի կանխումը, դրանց ժամանակին արձագանքումը, հետևանքների նվազեցումը և բնակչության պաշտպանությունը, Փրկարար ծառայությունում փրկարարական համակարգի կատարելագործումը և զարգացումը՝ այն աստիճանաբար համապատասխանեցնելով ժամանակակից ընդունված պահանջներին, զուգահեռաբար պետական փրկարարական կառույցի շուրջ ձևավորելով կամավորական փրկարարական ուժեր, փրկարար ծառայողների մասնագիտական, արագ արձագանքման փրկարար ուժերի պատրաստականության բարձրացումը, քաղաքացիական պաշտպանության ուժերի հավաքական կենտրոնի քաղաքացիական պաշտպանության ուժերի ու ստորաբաժանումների խնդիրների առավել արդյունավետ դերաբաշխման և կառավարելիության բարձրացումը, սահմանամերձ բնակավայրերում փրկարարական և արագ արձագանքման այլ ուժերի ստեղծումը և զարգացումը, ՀՀ-ում և տարածաշրջանում հնարավոր աղետների դեպքում մարդասիրական օգնության ցուցաբերումը, ճգնաժամային կառավարման ազգային կենտրոնում մարդուն հրատապ օգնության համապետական համակարգի 911 դիսպետչերական ծառայության զարգացումը` ծառայության մատուցումը հնարավորինս մոտեցնելով միջազգային չափանիշներին:

ԱՄՆ պաշտպանության դեպարտամենտի վտանգների նվազեցման գործակալության (ՊՎՆԳ) կողմից իրականացվող Քիմիական, կենսաբանական, ճառագայթային և միջուկային անվտանգության ոլորտում համագործակցության ծրագրի (ՔԿՃՄ-ԱՀԾ) շրջանակներում ՓԾ–ին տրամադրվել է ՔԿՃՄ հետախուզության գույք, ինչպես նաև մարդկանց և տարածքների վարակազերծման գույք, որը մինչ օրս բացակայում էր ՀՀ-ում: Ծրագրի շրջանակներում մարտի 2-ից 10-ը Լուսակերտի ուսումնական կենտրոնում 24 փրկարար ծառայող մասնակցել է «Քիմիական, կենսաբանական, ճառագայթային և միջուկային ազդեցության հետևանքով խոցվածների բժշկական օգնության կառավարում» թեմայով դասընթացին:

ՀՀ ներքին գործերի նախարարությունը, ԵՄ բնակչության պաշտպանության մեխանիզմի շրջանակներում համագործակցելով Եվրոմիության հետ «Երկրաշարժի համակողմանի կառավարումը Հարավային Կովկասի խոցելի տարածքներում` արդյունավետ պլանավորման, արձագանքման և համատեղ գործողությունների միջոցով» ծրագրի պլանավորման ընթացքում, 2023 թվականի հոկտեմբերի 9-ից 13-ը ՀՀ տարածքում անցկացրել է միջազգային հրամանատարաշտաբային վարժանք (ներառյալ՝ դաշտային): Վարժանքին մասնակցել են Միջազգային որոնողափրկարարական խորհրդատվական խմբի քարտուղարության, Եվրամիության անդամ և գործընկեր երկրների ներկայացուցիչներ ու տարբեր երկրների քաղաքային որոնողափրկարարական թիմեր:

ԱՄՆ պաշտպանության դեպարտամենտի վտանգների նվազեցման գործակալության (ՊՎՆԳ) Կենսաբանական վտանգների նվազեցման ծրագրի շրջանակներում 2023 թվականին Փրկարար ծառայությանը տրամադրվել է կենսաբանական դեպքերին արագ արձագանքման հատուկ մեքենա:

Կամավորական փրկարարական շարժման զարգացման նպատակով Ավստրիական զարգացման գործակալության և Ավստրիական կարմիր խաչի ընկերության ֆինանսավորմամբ Հայկական կարմիր խաչի ընկերության հետ իրականացվում է «Հայաստանի Հանրապետությունում առաջին արձագանքման կամավորական ծառայության ինստիտուցիոնալիզացում» VOLFIRE ծրագիրը: Ծրագիրը մեկնարկել է 2022 թվականի դեկտեմբերին և կավարտվի 2025 թվականի օգոստոսին: Ծրագրի հիմնական նպատակն է՝ կամավոր կարողությունների միջոցով նպաստել ՀՀ մարզերում բնակչության պաշտպանության համակարգերի ամրապնդմանը: Ծրագրի հիմքում ընկած են 8 գործող կամավորական հրշեջ-փրկարարական հենակետերի կարողությունների զարգացումը, ինչպես նաև 4 նոր կամավորական հրշեջ-փրկարարական հենակետերի ստեղծումը, անգարների ու հնամաշ ավտոբաքերի վերանորոգումը, վերազինումն անհրաժեշտ հրշեջ-փրկարարական գույքով:

Սեյսմիկ պաշտպանություն ծրագրի նպատակներն են սեյսմիկ ռիսկերի գնահատումը և նվազեցումը: Ոլորտի զարգացման միտումներն ակնհայտ են, քանի որ կա առաջընթաց բոլոր ուղղություններով: Հատկապես կարևորվում են աշխատանքները դիտարկումների ցանցի արդիականացման ուղղությամբ, սեյսմիկ ռիսկի նվազեցման` սեյսմիկ պաշտպանության բնագավառում բնակչության ուսուցումը, Հայաստանի Հանրապետության խոշոր քաղաքների՝ Երևանի, Գյումրու, Վանաձորի և այլ քաղաքների տարածքների սեյսմիկ ռիսկի հիմնական բաղադրիչների գնահատումը և սեյսմիկ վտանգի քարտեզագրման աշխատանքները: Լայնածավալ աշխատանքներ են իրականացվել Գառնիի երկրաֆիզիկական դիտարանի (ԳԵԴ) աշխատանքները կատարելագործելու ուղղությամբ, արդիականացվել են ԳԵԴ-ի թունելում տեղադրված սարքավորումները:

Չե­խիայի ԳԱ Լեռնային և կա­ռուց­վածքային մեխանի­կայի ինստիտուտի (ԼԿՄԻ) մասնագետների հետ համատեղ տեղադրվել է թվային թեքաչափ, որի միջոցով չափվում են երկրակեղևի թեքվածության փոփոխությունները՝ որպես հնարավոր ուժեղ երկրաշարժի նախապատրաստման ուղղակի նախանշան: Կայանը գրանցում է աշխարհում տեղի ունեցող ուժեղ երկրաշարժերը:

Ֆրանսիայի ատոմային և այլընտրանքային էներգիայի կոմիսարիատի Շրջակա միջավայրի վերահսկողության և վերլուծության դեպարտամենտի մասնագետների հետ համատեղ «Վայք» սեյսմիկ կայանի փնջի` ԳԵԴ-ում տեղակայված ընդունող հանգույցն արդիականացվել է, ինչը կարգավորում է «Վայք» սեյսմիկ կայանի փնջի աշխատանքը, և սեյսմիկ ալիքային պատկերներն իրական ժամանակում ստացվում են ԳԵԴ-ում:

Ճգնաժամային կառավարման ակադեմիայում իրականացվել են աշխատանքներ հետևյալ ուղղություններով`

* կադրերի պատրաստման և վերապատրաստման ծառայություններ,
* հրշեջ-փրկարարների վերապատրաստում, որակավորման բարձրացում,
* բարձրագույն, հետբուհական և միջին մասնագիտական կրթական ծրագրերով մասնագետների պատրաստում,
* բնակչության ուսուցում,
* գիտահետազոտական,
* ուսումնամեթոդական,
* մշակութային դաստիարակություն,
* միջազգային համագործակցություն,
* լրացուցիչ գործունեություն:

2023 թվականի ընթացքում տեխնիկական անվտանգության ոլորտում իրականացվել է 14,717 արտադրական վտանգավոր օբյեկտներում տեխնիկական անվտանգության, այդ թվում՝ հրդեհային և հրդեհապայթյունավտանգավորության փորձաքննություն, որը նպատակաուղղված է տեխնածին վթարների և արտադրական պատահարների հնարավոր առաջացմանը:

Իրականացվել է արտադրական վտանգավոր օբյեկտ շահագործող անձանց (պատասխանատու և սպասարկող) ոլորտի ուսուցում, և տրվել են 2874 ուսուցման վկայականներ, ինչը նպաստում է արտադրական վտանգավոր օբյեկտի անվտանգ շահագործմանը, որի բացակայությունը նպաստում է տեխնածին վթարների կամ արտադրական պատահարների առաջացմանը: Իրականացվել է 18 արտադրական վտանգավոր օբյեկտներում տեղի ունեցած դժբախտ դեպքերի տեխնիկական քննություն՝ դեպքի պատճառներն ու հանգամանքները բացահայտելու և իրավապահ մարմիններին դրանք փոխանցելու նպատակով: Իրականացվել են Հայաստանի մարզերում տեղակայված 502 հակակարկտային կայանների տեխնիկական անվտանգության փորձաքննություն, Երևանում փոխարինված 510 վերելակների տեխնիկական անվտանգության փորձաքննություն:

Շարունակվել է համագործակցությունը միջազգային կազմակերպությունների, ԱՊՀ անդամ երկրների և Հայաստանի Հանրապետությանը սահմանակից պետությունների հետ, որը հնարավորություն է տալիս առաջնահերթության խնդիրների լուծման համար համատեղ մշակել ծրագրեր հիդրոտեխնիկական կառույցների և պոչամբարների անվտանգության, ինչպես նաև բնակչության պաշտպանության և շրջակա միջավայրի պահպանության տեխնածին վթարներից, որոնք կարող են ուղեկցվել անդրսահմանային ազդեցությամբ:

Շարունակվելու է Արևելյան Եվրոպայի, Կովկասի և Կենտրոնական Ասիայի երկրներում արդյունաբերական անվտանգության ամրապնդման ծրագրերի իրականացումը և միջոցներ են ձեռնարկվելու արդյունաբերական վթարների անդրսահմանային ազդեցության վերաբերյալ ՄԱԿ-ի կոնվենցիային միանալու ուղղությամբ:

## Արտաքին քաղաքականություն

2023 թվականին ՀՀ արտաքին քաղաքականության առանցքային նպատակը շարունակել է մնալ ՀՀ անկախության, ինքնիշխանության, անվտանգության, տարածքային ամբողջականության պաշտպանումն ու ամրապնդումը:

Տարվա սկզբից ՀՀ կառուցողական ջանքեր է ներդրել տարածաշրջանում խաղաղության և կայունության հաստատման և Ադրբեջանի հետ հարաբերությունների կարգավորման նպատակով։ Այս գործընթացում Հայաստանի համար շարունակել են առանցքային մնալ հետևյալ սկզբունքները՝

* + Հայաստանը և Ադրբեջանը 1991 թվականի դեկտեմբերի 21-ի Ալմա-Աթայի հռչակագրի հիման վրա պետք է ճանաչեն միմյանց տարածքային ամբողջականությունն առանց որևէ երկիմաստությունների և կամայական մեկնաբանությունների,
  + երկու երկրների միջև միջպետական սահմանը պետք է սահմանազատվի իրավական հիմքով և իրավասու մարմինների կողմից իրենց լիազորությունների շրջանակներում կազմված ԽՍՀՄ ժամանակաշրջանի վերջին՝ պատշաճ իրավական հիմքով ձևավորված քարտեզների հիման վրա. Ալմա-Աթայի հռչակագիրը սահմանազատման գործընթացի քաղաքական հենքն է,
  + տարածաշրջանային տնտեսական և տրանսպորտային ենթակառուցվածքները պետք է ապաշրջափակվեն՝ համաձայն երկու երկրների ինքնիշխանության և իրավազորության հարգման, փոխադարձության և հավասարության սկզբունքների։

Այս սկզբունքները համաձայնեցվել են 2022 թվականի հոկտեմբերի 6-ի Պրահայի քառակողմ, 2022 թվականի հոկտեմբերի 31-ի Սոչիի եռակողմ, ինչպես նաև 2023 թվականի մայիսի 14-ի և հուլիսի 15-ի Բրյուսելի եռակողմ հանդիպումների ընթացքում և ամրագրվել են համապատասխան հայտարարություններով:

Հայաստանի և Ադրբեջանի միջև սահմանազատման վերաբերյալ դրույթը տեղ է գտել նաև հոկտեմբերի 5-ին Գրանադայում կայացած քառակողմ հանդիպման արդյունքում ընդունված հայտարարության մեջ, որում, մասնավորապես, ընդգծվում է սահմանների սահմանազատման ուղղությամբ աշխատելու հրատապ անհրաժեշտությունը՝ հիմնվելով կողմերին տրամադրված ԽՍՀՄ գլխավոր շտաբի ամենավերջին քարտեզների վրա, որոնք պետք է նաև հիմք հանդիսանան ուժերի հետքաշման, խաղաղության պայմանագիրը վերջնական տեսքի բերելու և հումանիտար բոլոր խնդիրները լուծելու համար։

Բացի Եվրոպայի խորհրդի նախագահի միջնորդությամբ՝ մայիսի 14-ին և հուլիսի 15-ին Բրյուսելում տեղի ունեցած հանդիպումներից, 2023 թվականին ՀՀ վարչապետի և Ադրբեջանի նախագահի մասնակցությամբ տեղի է ունեցել ևս երեք հանդիպում, այդ թվում՝ մեկ եռակողմ հանդիպում ԱՄՆ պետքարտուղարի միջնորդությամբ (փետրվարի 18-ին Մյունխենում), մեկ եռակողմ հանդիպում ՌԴ նախագահի միջնորդությամբ (մայիսի 25-ին Մոսկվայում) և մեկ հնգակողմ հանդիպում Ֆրանսիայի նախագահի, Գերմանիայի կանցլերի և Եվրոպական խորհրդի նախագահի միջնորդությամբ (հունիսի 1-ին Քիշնևում):

Հայաստանի և Ադրբեջանի արտաքին գործերի նախարարները երկու անգամ բանակցություններ են ունեցել ԱՄՆ միջնորդությամբ (մայիսի 1-4 և hունիսի 27-29), երկու անգամ հանդիպել են նաև ՌԴ արտաքին գործերի նախարարի միջնորդությամբ (մայիսի 19 և հուլիսի 25)։ Նախարարները և նրանց թիմերը «Խաղաղության և միջպետական հարաբերությունների հաստատման մասին» երկկողմ համաձայնագրի նախագծի որոշ հոդվածների շուրջ կարողացել են գրանցել առաջընթաց, սակայն մի շարք սկզբունքային հարցերում չի հաջողվել հասնել փոխըմբռնման:

2023 թվականի հուլիսի 12-ին և նոյեմբերի 30-ին տեղի են ունեցել Հայաստանի Հանրապետության և Ադրբեջանի Հանրապետության միջև պետական սահմանի սահմանազատման ու սահմանային անվտանգության հարցերով հանձնաժողովի և Ադրբեջանի Հանրապետության և Հայաստանի Հանրապետության միջև պետական սահմանի սահմանազատման պետական հանձնաժողովի չորրորդ և հինգերորդ հանդիպումները: Նոյեմբերի 30-ին տեղի ունեցած հանդիպման ընթացքում ձեռք բերված պայմանավորվածության համաձայն դեկտեմբերի 14-ին երկու երկրների կառավարությունների կողմից հաստատվել է ՀՀ և ԱՀ միջև պետական սահմանի սահմանազատման պետական հանձնաժողովների միջև նիստերի և համատեղ աշխատանքային հանդիպումների կազմակերպման և անցկացման աշխատակարգը:

Ապաշրջափակման համատեքստում 2023 թվականի հոկտեմբերին ՀՀ վարչապետի կողմից հրապարակվել է Հայաստանի կողմից մշակած և խաղաղության օրակարգի կարևոր բաղադրիչ հանդիսացող «Խաղաղության խաչմերուկ» նախագիծը, որով հստակ նկարագրվում են տարածաշրջանում տրանսպորտային և այլ ենթակառուցվածքային կապերի ապաշրջափակման հեռանկարը, կառուցվածքը, տրամաբանությունը և հիմնական սկզբունքները:

2023 թվականի դեկտեմբերի 7-ին ՀՀ վարչապետի և ԱՀ նախագահի աշխատակազմերը համատեղ հայտարարություն են ընդունել, որով վերահաստատել են ինքնիշխանության և տարածքային ամբողջականության սկզբունքների հարգման հիման վրա Հայաստանի և Ադրբեջանի հարաբերությունները կարգավորելու և խաղաղության պայմանագրի կնքմանը հասնելու իրենց մտադրությունը: Ադրբեջանն ազատ է արձակել 32 հայ զինծառայողի: Հայաստանն իր հերթին ազատ է արձակել ադրբեջանցի 2 զինծառայողի:

Այդուհանդերձ, Ադրբեջանը շարունակում է պատանդառության մեջ պահել 23 անձի, որոնցից 16-ը գերության մեջ են հայտնվել սեպտեմբերի 19-ի ռազմական գործողությունների հետևանքով։ Շարունակում է բաց մնալ 2020 թվականի 44-օրյա պատերազմում և դրանից հետո անհետ կորած համարվող 215 և 1990-ականներին անհետ կորած 777 ՀՀ քաղաքացիների և ԼՂ-ի հայերի ճակատագիրը։

2023 թվականի առաջին օրերից ՀՀ կառավարությունը բարձրաձայնել է Ադրբեջանի կողմից Լաչինի միջանցքի արգելափակման և դրա հետևանքով Լեռնային Ղարաբաղում ստեղծված հումանիտար ճգնաժամի մասին:

Լեռնային Ղարաբաղի խաղաղ բնակչությանը հարկադրված լիակատար շրջափակման հետևանքով հումանիտար իրավիճակի վատթարացման առնչությամբ` ՀՀ պահանջով 2023 թվականի օգոստոսի 16-ին կայացել է ՄԱԿ Անվտանգության խորհրդի արտահերթ նիստ։ Հայաստանի և Ֆրանսիայի պահանջով 2023 թվականի սեպտեմբերի 21-ին գումարվել է ՄԱԿ ԱԽ հրատապ նիստ, որին, բացի ՄԱԿ ԱԽ անդամներից, հասցեական ելույթներ են ունեցել նաև ԵՄ Բարձր հանձնակատարը և Գերմանիայի ԱԳ նախարարը։ ԼՂ-ում էթնիկ զտում իրականացնելուց հետո ՄԱԿ Մարդու իրավունքների խորհրդում Ֆրանսիան 40 երկրների անունից հանդես է եկել Լեռնային Ղարաբաղի իրավիճակի վերաբերյալ համատեղ հայտարարությամբ։

ՄԱԿ հատուկ ընթացակարգերի մանդատակիրները հրապարակել են հաղորդագրություններ և նամակներ՝ անդրադառնալով Լաչինի միջանցքի շարունակվող շրջափակմանը և դրա հետևանքներին և ազդեցությանը Լեռնային Ղարաբաղում ապրող բնակչության վրա։ Ադրբեջանին կոչ է արվել վերացնել Լաչինի միջանցքի շրջափակումը և կանգնեցնել հումանիտար ճգնաժամը Լեռնային Ղարաբաղում։

Ցեղասպանության կանխարգելման հարցերով ՄԱԿ Գլխավոր քարտուղարի հատուկ խորհրդական Ալիս Վաիրիմու Նդերիտուն հրապարակել է երկու հայտարարություն՝ հիշատակելով տեղահանված 100 հազարից ավել փախստականներին։

2023 թվականի փետրվարի 22-ին ՄԱԿ-ի Արդարադատության միջազգային դատարանն իրավաբանորեն պարտադիր որոշում է կայացրել Ադրբեջանի դեմ Հայաստանի կողմից ներկայացված վարույթի շրջանակներում՝ միաժամանակ մերժելով Հայաստանի դեմ ներկայացված զուգահեռ վարույթում Ադրբեջանի պահանջները։ Դատարանը փաստել է, որ առկա է Ռասայական խտրականության բոլոր ձևերի վերացման մասին կոնվենցիայի շրջանակներում հայերի իրավունքներին անդառնալի վնաս հասցնելու անմիջական վտանգ և Ադրբեջանին պարտադրել է ձեռնարկել անհրաժեշտ բոլոր միջոցները՝ ապահովելու Լաչինի միջանցքով երկու ուղղություններով անխափան տեղաշարժը: 2023 թվականի հուլիսի 6-ի իր մեկ այլ որոշմամբ դատարանը վերահաստատել է իր 2023 թվականի փետրվարի 22-ի որոշումը։

2023 թվականի նոյեմբերի 17-ին Արդարադատության միջազգային դատարանն իր ընդունած որոշմամբ պարտավորեցրել է Ադրբեջանին պայմաններ ստեղծել Լեռնային Ղարաբաղի հայերի վերադարձի իրավունքի իրացման համար:

2023 թվականի ընթացքում տեղի է ունեցել ԵԱՀԿ մշտական խորհրդի չորս հատուկ նիստ ԼՂ շուրջ տեղի ունեցող իրադարձությունների վերաբերյալ, որոնցից երկուսին մասնակցել և ելույթով հանդես է եկել ՀՀ ԱԳ նախարար Արարատ Միրզոյանը:

Տարվա ընթացքում Եվրոպայի Խորհրդի մի շարք պաշտոնյաներ, այդ թվում՝ Նախարարների կոմիտեում Իսլանդիայի նախագահությունը, Գլխավոր քարտուղարը (2 հայտարարություն), Մարդու իրավունքների հանձնակատարը (2 հայտարարություն) հանդես են եկել հայտարարություններով: Ադրբեջանի նկատմամբ միջանկյալ միջոցներ կիրառելու վերաբերյալ ՄԻԵԴ-ի կողմից ընդունվել են համապատասխան որոշումներ։

2023 թվականի հունիսի 22-ին ԵԽԽՎ-ի կողմից ձայների բացարձակ մեծամասնությամբ ընդունվել է «Լաչինի միջանցքով ազատ և անվտանգ մուտքի ապահովումը» բանաձևը։ ԵԽԽՎ կողմից ևս մեկ բանաձև ընդունվել է 2023 թվականի հոկտեմբերի 12-ին՝ «Հումանիտար իրավիճակը Լեռնային Ղարաբաղում» խորագրով, որը դատապարտել է 2023 թվականի սեպտեմբերի 19-ին ԼՂ-ի դեմ Ադրբեջանի ռազմական գործողությունները, ֆիքսել է, որ Լեռնային Ղարաբաղի գրեթե ամբողջ բնակչությունը լքել է իր հայրենիքը՝ ֆիզիկական ոչնչացման վտանգի և Ադրբեջանի կառավարության երկարամյա հայատյաց քաղաքականության հետևանքով, և հիմնավոր կասկածներ է հայտնել էթնիկ զտումների իրականացման վերաբերյալ։

2023 թվականի hոկտեմբերի 5-ին Եվրոպական խորհրդարանն ընդունել է բանաձև, որով դատապարտել է Լեռնային Ղարաբաղի նկատմամբ Ադրբեջանի սանձազերծած ռազմական ագրեսիան և կոչ է արել ԵՄ-ին և ԵՄ անդամ պետություններին՝ թիրախային պատժամիջոցներ կիրառել Ադրբեջանի կառավարության այն անհատների նկատմամբ, որոնք պատասխանատու են ԼՂ‑ում հրադադարի ռեժիմի և մարդու իրավունքների բազմաթիվ խախտումների համար, ինչպես նաև հետաքննել պատերազմական հանցագործությունների հավանականությունը:

Ադրբեջանի ռազմական գործողությունները դատապարտող հայտարարություններով են հանդես եկել ԵՄ-ն, ԱՄՆ-ն, Ֆրանսիան, Գերմանիան և մի շարք այլ երկրներ։ Կիպրոսի, Նիդերլանդների, Իսպանիայի և Ավստրիայի օրենսդիր մարմիններն ընդունել են դատապարտող բանաձևեր։

2023 թվականի հոկտեմբերի 7-ին ՄԱԿ-ի Փախստականների հարցերով Բարձր հանձնակատարի և Գործընկերների կողմից հայտարարվել է ԼՂ փախստականների կարիքներին համահունչ Հայաստանի կառավարությանն աջակցելու համատեղ կոչը, և մեկնարկել է ՄԱԿ Միջգործակալական արձագանքման ծրագիրը:

Աջակցության ծրագրեր են իրականացրել Առողջապահության համաշխարհային կազմակերպությունը, Պարենի համաշխարհային կազմակերպությունը, ՄԱԿ զարգացման ծրագրի հայաստանյան գրասենյակը, Արտակարգ իրավիճակների արձագանքման կենտրոնական հիմնադրամը։ «UNHCR»-ի և/կամ «ICRC»-ի միջոցով, ինչպես նաև ուղիղ ֆինանսական աջակցության կամ հումանիտար բեռի տեսքով օգնություն են փոխանցել շուրջ երեք տասնյակ պետություններ։

2023 թվականին շարունակվել են աշխատանքները գործընկեր և բարեկամ երկրների հետ հարաբերությունների ամրապնդման և խորացման ուղղությամբ:

Ակտիվ ջանքեր են գործադրվել Վրաստանի հետ հարաբերությունները զարգացնելու և առավել ամրապնդելու ուղղությամբ: Արդյունքում, 2024 թվականի հունվարի 26-ին ՀՀ վարչապետ Նիկոլ Փաշինյանը և Վրաստանի վարչապետ Իրակլի Ղարիբաշվիլին ստորագրել են «Հայաստանի Հանրապետության և Վրաստանի միջև ռազմավարական գործընկերության հաստատման մասին» հռչակագիր:

2023 թվականին տեղի է ունեցել Հայաստանի և Վրաստան վարչապետերի հանդիպում, որից չորսը՝ միջազգային հարթակներում (Մյունխենում, Քիշնևում, Թբիլիսիում և Փարիզում) և երկու հեռախոսազրույց։

ՀՀ վարչապետ Նիկոլ Փաշինյանի և Վրաստանի վարչապետ Իրակլի Ղարիբաշվիլիի գլխավորությամբ 2023թ. հունվարի 12-ին Երևանում կայացել է Հայաստանի և Վրաստանի միջև տնտեսական համագործակցության միջկառավարական հանձնաժողովի հերթական նիստը, որի ընթացքում ստորագրվել է նաև «Հայաստանի Հանրապետության և Վրաստանի միջև երկու պետությունների քաղաքացիների համար փոխադարձ առանց մուտքի արտոնագրի ճամփորդելու մասին» համաձայնագիրը, որն ուժի մեջ է մտել 2023թ. հուլիսի 1-ից: Այն հնարավորություն է ընձեռում քաղաքացիներին սահմանը հատել նույնականացման քարտերով:

Շարունակվել է բարձր մակարդակի ինտենսիվ երկխոսությունը Իրանի հետ: ՀՀ վարչապետը հեռախոսազրույցներ է ունեցել Իրանի Իսլամական Հանրապետության նախագահի հետ։ Կայացել է ՀՀ ԱԳ նախարարի երկու այց Թեհրան ,Հայաստան է այցելել ԻԻՀ ԱԳ նախարարը: ՀՀ արտաքին գործերի նախարարը և ԻԻՀ արտաքին գործերի նախարարը հանդիպումներ են ունեցել նաև տարբեր միջազգային հարթակներում։

Հարաբերություններում գրանցված շոշափելի արդյունքների թվում է «Գազ-էլեկտրաէներգիայի դիմաց» ծրագիրը մինչև 2030 թվականը երկարաձգելու պայմանագրի ստորագրումը: Բացի այդ, ստորագրվել է Ագարակ-Քաջարան 32 կմ ճանապարհահատվածի շինարարության մրցույթում իրանական համատեղ ձեռնարկությանը հաղթող ճանաչելու մասին փաստաթուղթը:

Հայաստան-Թուրքիա հարաբերությունների կարգավորման առումով 2023 թվականն առանձնացել է բարձր մակարդակի մի շարք հանդիպումներով, որոնք դրական հիմք են ստեղծել հետագա գործընթացների համար։

2023 թվականի հունվարի 6-ին թուրքական կողմը տեղեկացրել է, որ վերացվել են երկու երկրների միջև ուղիղ օդային բեռնափոխադրումներ կատարելու համար նախկինում առկա արգելքները:

Թուրքիայում տեղի ունեցած ավերիչ երկրաշարժից հետո 2023 թվականի փետրվարին հայկական որոնողափրկարարական թիմը մասնակցել երկրաշարժի հետևանքների վերացման աշխատանքներին, Մարգարայի կամրջով 112 տոննա հումանիտար բեռով 7 հայկական բեռնատար հատել է հայ-թուրքական սահմանը և ուղևորվել աղետի գոտի։ Նույն ժամանակահատվածում ՀՀ արտաքին գործերի նախարարի գլխավորած պատվիրակությունն այցելել է Թուրքիա: Անկարայում տեղի է ունեցել ՀՀ-ի և Թուրքիայի արտաքին գործերի նախարարների հանդիպումը: Պայմանավորվածություն է ձեռք բերվել համատեղ ջանքերով վերանորոգել Անիի պատմական կամուրջը:

2023 թվականի հունիսի 3-ին ՀՀ վարչապետ Նիկոլ Փաշինյանն Անկարայում մասնակցել է Թուրքիայի վերընտրված նախագահ Ռեջեփ Թայիփ Էրդողանի պաշտոնամուտի արարողությանը: 2023 թվականի փետրվարի 7-ին, հունիսի 28-ին և սեպտեմբերի 11-ին ՀՀ վարչապետ Նիկոլ Փաշինյանի և ԹՀ նախագահ Ռեջեփ Թայիփ Էրդողանի միջև տեղի են ունեցել հեռախոսազրույցներ, որոնց ընթացքում երկուստեք ընդգծվել է տարածաշրջանում երկարատև խաղաղություն և կայունություն հաստատելու, ինչպես նաև երկկողմ հարաբերությունների կարգավորման անհրաժեշտությունը:

2023 թվականի հոկտեմբերի 23-ին Թեհրանում «3+3» տարածաշրջանային խորհրդակցական հարթակի հանդիպման շրջանակներում տեղի է ունեցել ՀՀ արտաքին գործերի նախարարի և ԹՀ արտաքին գործերի նախարարի հանդիպումը, որի ընթացքում կողմերը վերահաստատել են նախկինում ձեռք բերված պայմանավորվածություններն ի կատար ածելու պատրաստակամությունը: Հայաստանի և Թուրքիայի արտաքին գործերի նախարարներն ունեցել են երկու հեռախոսազրույց:

2023թ. ընթացքում շարունակվել է բարձրագույն և բարձր մակարդակներով երկխոսությունը Ռուսաստանի Դաշնության հետ: ՀՀ վարչապետ Ն. Փաշինյանի և ՌԴ նախագահ Վ. Պուտինի միջև տեղի է ունեցել 2 հանդիպում և 9 հեռախոսազրույց։

2023 թվականի օգոստոսի 24-ին Եվրասիական միջկառավարական խորհրդի նիստի շրջանակում Ծաղկաձորում տեղի է ունեցել ՀՀ վարչապետ Նիկոլ Փաշինյանի և ՌԴ կառավարության նախագահ Միխայիլ Միշուստինի հանդիպումը:

Տարվա ընթացքում շփումներ են եղել ՀՀ և ՌԴ ԱԳ նախարարների մակարդակով, մասնավորապես կայացել է 6 հանդիպում և 2 հեռախոսազրույց: ՀՀ և ՌԴ արտաքին քաղաքական գերատեսչությունների միջև կայացել են նաև մի շարք թեմատիկ խորհրդակցություններ:

2023 թվականի ընթացքում շարունակվել է ԱՄՆ-ի հետ ռազմավարական երկխոսության ու գործընկերության ամրապնդումը, խորացումը և ընդլայնումը՝ ժողովրդավարության, օրենքի գերակայության, մարդու իրավունքների պաշտպանության, կոռուպցիայի դեմ պայքարի, արդարադատության ու դատաիրավական համակարգի բարեփոխումների, անվտանգության և այլ ուղղություններով:

2023 թվականի ընթացքում կայացել է ՀՀ վարչապետ Նիկոլ Փաշինյանի և ԱՄՆ պետքարտուղար Էնթոնի Բլինքենի 8 հեռախոսազրույց: Մարտի 29-ին ՀՀ վարչապետ Նիկոլ Փաշինյանը մասնակցել և ելույթով է հանդես եկել ԱՄՆ նախագահ Ջո Բայդենի նախաձեռնած «Հանուն ժողովրդավարության» երկրորդ գագաթնաժողովին:

Կայացել են ակտիվ շփումներ ՀՀ ԱԳ նախարարի և ԱՄՆ պետդեպարտամենտի բարձրաստիճան պաշտոնյաների միջև. 3 հանդիպում ԱՄՆ պետքարտուղար Էնթոնի Բլինքենի հետ, 7 հեռախոսազանգ ԱՄՆ պետքարտուղարի եվրոպական և եվրասիական հարցերով տեղակալների հետ, հեռախոսազանգ ԱՄՆ Միջազգային զարգացման գործակալության կառավարիչ Սամանթա Փաուերի հետ:

ՀՀ-ԵՄ գործընկերությունը զգալիորեն խորացել է՝ էապես բարձրացնելով քաղաքական երկխոսության մակարդակը և ընդգրկելով նոր բաղադրիչներ, այդ թվում՝ անվտանգության ոլորտում:

2023 թվականի հունվարի 23-ին ԵՄ խորհուրդը որոշում է ընդունել Հայաստանում երկարաժամկետ քաղաքացիական առաքելության տեղակայման վերաբերյալ: Իսկ դեկտեմբերի 12-ին ԵՄ Արտաքին գործերի խորհուրդը որոշել է քաղաքացիական առաքելության թվաքանակը ավելացնել՝ 138-ից հասցնելով 209-ի։

2023 թվականին ՀՀ և ԵՄ միջև մեկնարկել է քաղաքական և անվտանգային հարցերով երկխոսությունը, որի անդրանիկ նիստը տեղի է ունեցել Երևանում հունվարի 26-ին, իսկ երկրորդ նիստը՝ նոյեմբերի 15-ին Բրյուսելում:

Տարվա ընթացքում շարունակվել են շփումները ՀՀ վարչապետ Նիկոլ Փաշինյանի և Եվրոպական խորհրդի նախագահ Շառլ Միշելի միջև: Կայացել է երեք հեռախոսազրույց և հինգ հանդիպում:

ՀՀ վարչապետը հանդիպումներ և հեռախոսազանգեր է ունեցել նաև Եվրոպական հանձնաժողովի նախագահ Ուրսուլա ֆոն դեր Լայենի հետ։ Գրանադայում հոկտեմբերի 5-ին կայացած հանդիպման արդյունքում ընդունվել է համատեղ հայտարարություն, որում անդրադարձ է կատարվել Հայաստանի և Ադրբեջանի միջև հարաբերությունների կարգավորմանը, ԼՂ-ից բռնի տեղահանված հայերի կարիքների հասցեգրմանը, ինչպես նաև ՀՀ-ԵՄ տնտեսական կապերի ակտիվացմանը։

2023 թվականի հունիսի 1-ին և հոկտեմբերի 5-ին ՀՀ վարչապետ Նիկոլ Փաշինյանը Քիշնևում և Գրանադայում մասնակցել է «Եվրոպական քաղաքական համայնքի» երկրորդ գագաթնաժողովին:

Հայաստան-ԵՄ հարաբերությունների համար առանցքային էր 2023 թվականի հոկտեմբերի 16-17-ը ՀՀ վարչապետ Նիկոլ Փաշինյանի այցը Եվրոպական խորհրդարան, որի շրջանակներում ՀՀ վարչապետը պատմական ելույթով հանդես եկավ Եվրոպական խորհրդարանի լիագումար նիստի ընթացքում:

2023 թվականի հունվարի 24-ին, նոյեմբերի 15-ին և դեկտեմբերի 11-ին ՀՀ ԱԳ նախարարն աշխատանքային այցերով եղել է Բրյուսելում, որոնց շրջանակներում ելույթով հանդես է եկել Եվրոպական խորհրդարանի արտաքին հարաբերությունների հանձնաժողովում կայացած քննարկման ընթացքում:

2023 թվականին ՀՀ ԱԳ նախարարը 5 հանդիպում և հեռախոսազրույց է ունեցել ԵՄ արտաքին գործերի ու անվտանգության քաղաքականության հարցերով բարձր ներկայացուցիչ Ժոզեպ Բոռելի հետ։

Հայաստան-ԵՄ հարաբերությունների հետագա խորացման համար առանցքային էր 2023 թվականի նոյեմբերի 27-29-ը Արտաքին գործողությունների եվրոպական ծառայության և Եվրոպական հանձնաժողովի հարևանության և ընդլայնման բանակցությունների հարցերով, միգրացիայի և ներքին գործերի, հետազոտությունների և նորարարության, միջազգային գործընկերության գլխավոր տնօրինությունների համատեղ պատվիրակության այցը Հայաստան:

Ֆրանսիայի հետ ընդլայնվել են առանձնաշնորհյալ հարաբերությունները քաղաքական, տնտեսական, անվտանգային և այլ ոլորտներում:

Կայացել է ՀՀ վարչապետի և Ֆրանսիայի նախագահի 5 հանդիպում՝ միջազգային հարթակներում նրանց մասնակցության (փետրվար 17` Մյունխենի անվտանգության համաժողով, մայիս 17՝ Ռեյկյավիկում ԵԽ 4-րդ գագաթաժողով, հունիս 1 և հոկտեմբեր 5՝ Քիշնևում և Գրանադայում ԵՔՀ 2-րդ և 3-րդ գագաթաժողովներ), ինչպես նաև նոյեմբերի 9-ին Փարիզում Խաղաղության ֆորումի շրջանակում: Ֆրանսիայից Հայաստան բարձրաստիճան փոխայցերի աննախադեպ մեծ քանակը գերազանցել է քաղաքական երկխոսության ավանդական բարձր դինամիկան: 2023 թվականին կայացել է Ֆրանսիայի Ազգային ժողովի նախագահի՝ պատմության մեջ առաջին այցը Հայաստան:

Սյունիքի մարզի աշխարհաքաղաքական խոցելիության համատեքստում Ֆրանսիան հաշվետու տարվա օգոստոսին որոշում է կայացրել հյուպատոսական գրասենյակ բացել Գորիսում:

2023-ն աչքի է ընկել պաշտպանական ոլորտում հայ-ֆրանսիական համագործակցության խորացմամբ, որն առարկայացել է Երևանում Ֆրանսիայի պաշտպանական առաքելության բացմամբ և հոկտեմբերի ՀՀ պաշտպանության նախարարի Փարիզ այցի ընթացքում պաշտպանական զինտեխնիկայի մատակարարման մասին համաձայնագրերի ստորագրմամբ:

Հնդկաստանի հետ հարաբերությունների էլ ավելի են ընդլայնվել և խորացել: 2023 թվականի մարտի 2-5-ը տեղի է ունեցել ՀՀ ԱԳ նախարար Արարատ Միրզոյանի աշխատանքային այցը Հնդկաստան՝ «Ռաիսինա երկխոսություն» միջազգային համաժողովին մասնակցելու նպատակով: ՀՀ արտաքին գործերի նախարարը հանդիպում է ունեցել Հնդկաստանի արտաքին գործերի նախարարի հետ: Երկու երկրների արտաքին գործերի նախարարները հանդիպել են նաև սեպտեմբերի 24-ին Նյու Յորքում:

2023 թվականի ապրիլի 20-ին Երևանում կայացել են Հայաստանի, Իրանի և Հնդկաստանի արտաքին գործերի նախարարությունների միջև եռակողմ ձևաչափով առաջին քաղաքական խորհրդակցությունները։

Շարունակվել է փոխգործակցության զարգացումը տարբեր աշխարհագրություններով, այդ թվում՝ Եվրոպական, Եվրասիական տարածաշրջանի, Արևելյան Ասիայի, Մերձավոր և Միջին Արևելքի երկրների հետ։ Հայաստանը շարունակել է աշխատանքները Հյուսիսային և Հարավային Ամերիկայի երկրների հետ հարաբերությունների զարգացման ուղղությամբ:

Հայաստանի Հանրապետությունը խորացրել է իր ներգրավվածությունը ՄԱԿ-ի կառույցներում, ՖՄԿ-ում, ԵԱՏՄ-ում, ԱՊՀ-ում, ԵԽ-ում, ԵԱՀԿ-ում, ՆԱՏՕ-ում: Երևանում կազմակերպվել է Դեպի ծով ելք չունեցող զարգացող պետությունների նախարարական հանդիպումը, որի ավարտին ընդունվել է «Երևանի հայտարարությունը»:

Շարունակվել է համագործակցությունը գործընկեր այլ պետությունների և միջազգային կազմակերպությունների հետ` ՀՀ կառավարության 2021-2026թթ. ծրագրով նախանշված ուղենիշներն իրագործելու նպատակով։

## Սփյուռք

Հայաստան-Սփյուռք գործակցության ծրագրի նպատակն է՝ նպաստել Հայաստան-Սփյուռք գործակցության զարգացմանը, հայապահպանությանն ու ազգային ինքնության պահպանմանը:

* Հայաստան – Սփյուռք գործակցության կապերի զարգացմանը և ամրապնդմանն ուղղված միջոցառումների շրջանակներում ՀՀ վարչապետի աշխատակազմի սփյուռքի գործերի գլխավոր հանձնակատարի գրասենյակի կողմից իրականացվել է «Քայլ դեպի տուն» միջոցառումը, որի շրջանակում սփյուռքում բնակվող 13-18 տարեկան 600 հայ պատանիների և երիտասարդների համար կազմակերպել և իրականացնել երկշաբաթյա ճանաչողական շրջայցեր հայրենիքում, որոնք բնակվել են Երևանամերձ ճամբարում, մասնակցել են հայոց լեզվի, հայկական երգ ու պարի դասընթացների, ինչպես նաև ճանաչողական այցելություններ են ունեցել Հայաստանի պատմամշակութային վայրեր, ուսումնական և նորարարական կենտրոններ: Միջոցառման նպատակն է՝ նպաստել սփյուռքում բնակվող հայ պատանիների և երիտասարդների ազգային ինքնության գիտակցության բարձրացմանը, հայրենիքի հետ կապերի ամրապնդմանը, հայրենադարձության խթանմանը:
* «Սփյուռքի երիտասարդ առաջնորդների վերապատրաստում» միջոցառման նպատակն է՝ նպաստել և աջակցել Սփյուռքի այն երիտասարդներին, ովքեր ներգրավված են Հայաստան-Սփյուռք հարաբերությունների ամրապնդման գործընթացներում և աշխատանքներ են տանում համայնքային կյանքի ակտիվացման, հայկական շահերի պաշտպանության ուղղությամբ, ինչպես նաև ձևավորել հայ երիտասարդների դինամիկ ցանց, որը կունենա աշխարհի տարբեր համայնքներից սփյուռքահայ երիտասարդների ընդլայնված ներկայացվածություն։

Վերապատրաստման դասընթացների տևողությունը 14 օր է, որին մասնակցել 18 սփյուռքահայ երիտասարդ, որոնց համար կազմակերպվել են այցելություններ պատմամշակութային և ժամանցային վայրեր, հանդիպումներ պետական, քաղաքական գործիչների հետ, մշակութային միջոցառումներ։

* «Հայաստան-Սփյուռք գործակցության վերաբերյալ իրազեկման ապահովում» միջոցառման նպատակն է՝ հայ ժողովրդի ազգային ինքնության պահպանմանն ու զարգացմանը, ՀՀ և սփյուռքի համար կենսական նշանակություն ունեցող հայապահպանության հիմնախնդիրների լուծմանը նպաստելու նպատակով աշխարհի բոլոր հայ համայնքներին հասանելի դարձնել հայկական մշակույթը, արվեստը, պատմությունը, ազգային արժեքներն ու ֆիլմերը, ինչպես նաև Սփյուռքում ներկայացնել հայրենադարձների պատմությունները, Հայաստանում սփյուռքահայ գործարարների ներդրումները, բարեգործական ծրագրերը և Հայաստան-Սփյուռք գործակցությանը նպատակաուղղված ՀՀ կառավարության ծրագրերը: Միջոցառման շրջանակներում պատրաստվել են 70 օրագրերի շարք և 4 վավերագրական ֆիլմ:
* «Աշխատանաք սփյուռքի համայնքներում» միջոցառման նպատակն է՝ ուսումնասիրել Սփյուռքի համայնքների խնդիրները, միջոցներ ձեռնարկել դրանց լուծման ուղղությամբ, օժանդակել սփյուռքի հայերի ինքնակազմակերպմանը որպես համայնքային միավորներ, ինչպես նաև նպաստել ըստ մասնագիտական ոլորտների պարբերաբար հավաք-հանդիպումների անցկացմանը համայնքներում և անպայման մասնակցել դրանց՝ համագործակցության հեռանկարները նախանշելու և համատեղ իրականացվելիք միջոցառումների պլան-ժամանակացույց կազմելու համար:

2023 թվականին իրականացվել է 13 աշխատանքային գործուղում՝ Լեհաստանի, ՌԴ-ի, Ֆրանսիայի, Լիբանանի, Սիրիայի, ԱՄՆ-ի, Իսպանիայի, Գերմանիայի, Բելգիայի, Նիդեռլանդների, Կիպրոսի, Ուկրաինայի, Մեծ Բրիտանիայի և Իռլանդիայի հայաշատ համայնքներ:

* «ի Գործ սփյուռքահայ մասնագետների ներգրավում ՀՀ և Արցախի պետական կառավարման համակարգում» միջոցառման նպատակն է՝ սփյուռքի բարձր որակավորում ունեցող մասնագետներին ներգրավել ՀՀ և Արցախի պետական կառավարման համակարգի մարմինների աշխատանքներում: Միջոցառմանն ընդգրկված մասնագետների համար մեկ տարի շարունակ գրասենյակը հոգում է կեցության, առողջության ապահովագրության, դեպի Հայաստան և հակառակ ուղղությամբ ավիատոմսերի ծախսերը և այլ ծախսեր: 2023 թվականի ընթացքում միջոցառմանը ներգրավվել են 98 մասնագետներ, որոնք մշակել և ներկայացրել են ՀՀ զարգացմանն ուղղված առկա խնդիրների լուծման 10 նոր նախագիծ: Միջոցառման որոշ մասնագետներ հայրենադարձվել և ՀՀ-ում անցել են այլ աշխատանքի:
* «Հայրենադարձության ինտեգրման կենտրոն» միջոցառման նպատակն է՝ խթանել հայրենադարձությունը և ՀՀ քաղաքացիների վերադարձը այլ երկրներից: «Հայրենադարձության ինտեգրման կենտրոն» միջոցառման շրջանակներում ողջ գործընթացի հասանելիության ու արդյունավետության բարելավումը հնարավորություն է ընձեռում կարգավորել հայրենադարձության հետ կապված տարատեսակ հարցեր, ինչպես նաև աջակցություն ցուցաբերել հայրենադարձներին և այլ երկրներից վերադարձած ՀՀ քաղաքացիներին՝ արագ և արդյունավետ ինտեգրվել ՀՀ հասարակական-քաղաքական, մշակութային ու սոցիալ-տնտեսական կյանքին: 2023 թվականին միջոցառման շրջանակներում 250 հայրենադարձ մասնակցել է հայոց լեզվի դասընթացների:

«ՀՀ զարգացման գործընթացում սփյուռքի ներուժի ներգրավում» ծրագրի նպատակներն են Սփյուռքի ներուժի բացահայտումը, տեղեկատվական համակարգերի ստեղծումը, կատարելագործումը և համալրումը, համատեղ ծրագրերի իրականացումը, համահայկական մասնագիտական ցանցերի ստեղծումը, որի արդյունքում հնարավոր կլինի համախմբել Հայաստանի և Սփյուռքի գիտական, կրթական, տնտեսական, մշակութային և այլ ոլորտներում առկա ներուժը, և այն արդյունավետ կիրառել առաջադրված խնդիրների լուծման համար:

Ծրագրի շրջանակներում իրականացվել են․

* Համահայկական համաժողովների իրականացում միջոցառումը, որի նպատակն է հայ ժողովրդի երկու հատվածների տարբեր մասնագիտական կարողություններ ունեցող անհատներին և կազմակերպություններին համախմբելու նպատակով ՀՀ-ում կազմակերպել և անցկացնել համահայկական համաժողովներ, որոնց շրջանակներում հնարավորություն կլինի հայտնաբերել, հաշվառել և գնահատել Սփյուռքի մասնագիտական ներուժը, ձևավորել ընդհանուր մոտեցումներ պահանջող խնդիրների լուծման համար միասնական մեխանիզմներ.
* «Սփյուռքի մարդկային ներուժի վերհանում, դրա քարտեզագրում և տեղեկատվական բազայի ստեղծում» միջոցառման նպատակն է սփյուռքի մարդկային ներուժի հավաքագրումն ու քարտեզագրումը: Հավաքագրված ամբողջ տեղեկատվությունը ամփոփվում է սփյուռքի վերաբերյալ մեկ ընդհանուր տեղեկատվական համակարգում, որն անընդհատ համալրվում է նոր տվյալներով, ինչպես նաև մշտապես իրականացվում է առկա տեղեկատվության թարմացում:

Սփյուռքի կրթօջախների կարողությունների հզորացման նպատակով 2023 թվականին վերապատրաստվել են 69 սփյուռքահայ ուսուցիչ՝ 18 երկրից: Ուսուցիչները վերապատրաստվել են առկա ձևաչափով, 7 խմբով` տարրական ուսուցում, 1-օրյա դպրոց, Հայոց լեզու և գրականություն, Հայոց պատմություն, մանկապարտեզ, պար և տնօրենների պատրաստում կրթական ծրագրերով: Սփյուռքի կրթօջախներին տրամադրվել է ավելի քան 38000 կտոր գրականություն, այդ թվում՝ Վրաստանի հանրային դպրոցներին՝ 9500 դասագիրք։ Ձևավորվել է սփյուռքի դպրոցների ուսումնական նյութերի էլեկտրոնային շտեմարանը, որն աստիճանաբար համալրվում է նոր դասագրքերով և նյութերով։

## Արդարադատություն

ՀՀ արդարադատության ոլորտի քաղաքականության հիմնական թիրախային ուղղությունները տեղ են գտել Կառավարության միջոցառումների ցանկում:

Դատաիրավական ոլորտ

2023 թվականին դատաիրավական ոլորտում իրականացվել են հետևյալ աշխատանքները:

Մի շարք միջոցներ են ձեռնարկվել դատարանների բեռնաթափման ուղղությամբ: 2 մլն դրամը չգերազանցող գումարի բռնագանձման որոշ գործեր վերապահվել են նոտարներին, ինչի արդյունքում նախատեսվում է ընդհանուր իրավասության դատարանների՝ քաղաքացիական գործերով ծանրաբեռնվածության թեթևացում՝ շուրջ 80%-ի չափով:

Քաղաքացիական, վարչական և սնանկության վարույթներում ընդլայնվել է գրավոր կարգով քննարկվող հարցերի շրջանակը: Տեխնիկական թերությունների պատճառով հայցադիմումը վերադարձնելու գործառույթը վերապահվել է դատարանի աշխատակազմին՝ դյուրացնելով փաստաթղթերի շտկման գործընթացը:

Բարձրացվել են դատավորների աշխատավարձերը: Մասնավորապես՝ 2024 թվականի հունվարի 1-ից առաջին ատյանի դատարանների դատավորների համար սահմանվել է հավելում 60%‑ի չափով, իսկ Վերաքննիչ դատարանների դատավորների համար՝ 55%-ի չափով: Սրանով ամբողջացվել է դատավորների աշխատավարձերի բարձրացումը բոլոր ատյաններում՝ հաշվի առնելով, որ 2022 թվականի ընթացքում արդեն իսկ բարձրացվել էին Վճռաբեկ դատարանի և Սահմանադրական դատարանի դատավորների աշխատավարձերը:

Ստեղծվել և գործում են նոր դատարաններ: Երևան քաղաքում ընդհանուր իրավասության դատարանի փոխարեն ձևավորվել են առաջին ատյանի քրեական և քաղաքացիական դատարանները, որի արդյունքում վերաբաշխվել է ծանրաբեռնվածությունը, և ներդրվել են դատարանների ներքին կառավարման առավել արդյունավետ հիմքեր: 2023 թվականի հունիսի 15-ից գործում է Վերաքննիչ հակակոռուպցիոն դատարանը` ապահովելով հակակոռուպցիոն գործերի եռաստիճան մասնագիտացված քննությունը Հակակոռուպցիոն առաջին ատյանի դատարանի և Վճռաբեկ դատարանի հակակոռուպցիոն պալատի հետ մեկտեղ:

Մշակվել և ընդունվել է քաղաքացիական գործերով էլեկտրոնային դատարանի համակարգը, որը պաշտոնապես գործարկվել է 2024 թվականի փետրվարից: Իրականացվել են աշխատանքներ վարչական գործերով ևս նույն համակարգը ներդնելու ուղղությամբ: Մշակվել և պատրաստ է գործարկման նաև սնանկության վարույթի էլեկտրոնային մոդուլը, որով թվայնացվում է ողջ սնանկության վարույթը, այդ թվում` աճուրդները: Փաստաբաններ, իրավաբանական անձինք, անհատ ձեռնարկատերեր, սնանկության կառավարիչներ և այլն, պարտավոր են քաղաքացիական դատավարությանն իրենց մասնակցությունն ամբողջությամբ իրականացնել այս հարթակի միջոցով՝ դիմում, հայց, պատասխան, ապացույց կցել, միջնորդություն ներկայացնել, վճիռ ստանալ և այլն։ Համակարգը հնարավորություն է տալիս նիստերն անցկացնել ինչպես առցանց, այնպես էլ դահլիճում՝ դատավորի ընտրությամբ։ Ֆիզիկական անձինք հարթակից կարող են օգտվել կամավորության սկզբունքով։ Մեկ անգամ հարթակն ընտրելուց հետո, այլևս մնացած դեպքերով էլ պետք է պարտադիր կիրառեն հարթակը։

Կատարելագործվել է դատական գործերի մակագրության համակարգը` համապատասխանեցվելով գործերի բաշխման վերաբերյալ առկա պահանջներին և կարգավորումներին, մասնավորապես՝ մակագրության ժամանակ հիմք է ընդունվում նաև գործերի բարդությունը:

Ամբողջությամբ մշակվել և ընդունման փուլում է գտնվում hաշտարարության էլեկտրոնային հարթակը, որի գործարկմամբ հաշտարարության ողջ գործընթացը՝ հաշտարարի օգնությանը դիմելուց և հաշտարարի ընտրությունից մինչև գործի հանգուցալուծում, կիրականացվի էլեկտրոնային եղանակով:

Քրեական դատավարության նոր օրենսգրքով նախատեսված քննչական գործողությունների տեսաձայնագրման համար ձեռք են բերվել անհրաժեշտ քանակի տեսախցիկներ և սերվերային տնտեսություններ, որոնցում այժմ կարող են պահպանվել վերը նշված քննչական գործողությունների նյութերը: Բոլոր հարցաքննությունները տեղի են ունենում տեսախցիկի առաջ՝ բացառությամբ այն դեպքերի, երբ տեխնիկապես հնարավոր չէ ապահովել հարցաքննության տեսաձայնագրությունը (օրինակ՝ երբ քննիչն է գնում հեռավոր վայր հարցաքննություն կատարելու)։

«Օրենսդրության զարգացման կենտրոն» հիմնադրամի, Հայկական բարեգործական ընդհանուր միության և Ամերիկայի հայ իրավաբանական միության կողմից հիմնադրվել է և արդեն գործում է Արբիտրաժի և հաշտարարության հայաստանյան նոր կենտրոնը: Կենտրոնում գործի քննության կանոնները հաստատվել են միջազգային և ազգային հեղինակավոր մասնագետների կողմից: 2023 թվականի վերջի դրությամբ՝ Արբիտրաժի և հաշտարարության կենտրոնը շուրջ 1000 պայմանագրերում արդեն նշվել է որպես վեճը լուծող մարմին:

Օրենսդրորեն նախատեսվել է հնարավորություն բողոքարկելու Բարձրագույն դատական խորհրդի՝ կարգապահական գործերով կայացված որոշումները:

Հայաստանի 40-ից ավելի դատարանների շենքերի նախնական ուսումնասիրության և խնդիրների վերհանման արդյունքում ստեղծվել է դատարանների ստանդարտների մշակման միջազգային ճարտարապետական ուղեցույց, և նոր ստանդարտներով արդեն իրականացվել է Վերաքննիչ հակակոռուպցիոն դատարանի դահլիճների կահավորումը:

Ամբողջությամբ թվայնացվել է հարկադիր կատարման վարույթը, և քաղաքացին առցանց հասանելիություն է ստացել իր բոլոր կատարողական վարույթներին: Համակարգը հասանելի է ինչպես համակարգչով, այնպես էլ բջջային հեռախոսի (android համակարգի) հավելվածի տեսքով: Ծառայության բոլոր աշխատակիցներն իրենց գործառույթներն իրականացնում են բացառապես էլեկտրոնային եղանակով, ապահովվել է ծառայության և մյուս պետական մարմինների ու համապատասխան մասնավոր կազմակերպությունների ծրագրերի համակցումը: Կատարողական վարույթներն ինքնաշխատ կարճվում և արգելանքները վերացվում են վարչական ակտերը կատարելուց հետո, պարտապաններին հնարավորություն է տրվում անկանխիկ վճարումներ իրականացնել իրենց պարտավորությունների դիմաց, իսկ կատարված վճարումների մշակման գործընթացն ամբողջ ծավալով ավտոմատացվել և իրականացվում է 24/7 ռեժիմով։ Արդեն գրանցվել է շուրջ 13000 անձ, գրասենյակով կամ բջջային հավելվածով կատարվել է ի սկզբանե նույնականացված տարբերակով 108 ֆորմատ) շուրջ 19.9 մլն ՀՀ դրամի 932 վճարում, արդյունքում նույն պահին ավտոմատ կարճվել է 878 վարույթ, վճարային տերմինալներով և բանկերով կատարվել է ընդհանուր շուրջ 436.4 մլն ՀՀ դրամի 30101 վճարում, արդյունքում նույն պահին ավտոմատ կարճվել է 26782 վարույթ:

Վերացվել է նոտարների ռեզերվային ցուցակների ինստիտուտը: Այսուհետ նոտարի որակավորման ստուգումն անց է կացվելու կոնկրետ նոտարական նստավայրի թափուր մնացած կամ նոր ստեղծված հաստիքների համար:

Հակակոռուպցիոն ոլորտ

2023 թվականին կոռուպցիայի դեմ պայքարի ուղղությամբ իրականացվել են հետևյալ աշխատանքները:

Ընդունվել է 2023-2026 թվականների Հակակոռուպցիոն ռազմավարությունը, որն ուղղված է 5 հիմնական ռազմավարական նպատակների իրականացմանը՝

* կոռուպցիայի կանխարգելում և բարեվարքության համակարգերի ամրապնդում,
* կոռուպցիայի հակազդման իրավական և ինստիտուցիոնալ համակարգերի կատարելագործում,
* հակակոռուպցիոն կրթության և հանրային իրազեկման կառուցակարգերի կատարելագործում,
* գործարար բարեվարքություն, գործարար իրավունքների պաշտպանություն և պետություն-բիզնես վարչարարության դյուրացում,
* hակակոռուպցիոն մոնիթորինգի և գնահատման համակարգի կատարելագործում։

Հստակ ամրագրվել է պաշտոնեական պարտականությունների հետ կապված նվերներ ընդունելու արգելքը, սահմանվել է «նվեր» հասկացությունը, ամրագրվել են պետական սեփականություն դարձող նվերների տնօրինման հետ կապված կարգավորումներ:

Կատարելագործվել են ազդարարման համակարգի իրավական մեխանիզմները, ընդլայնվել են ազդարարման տեսակները, սահմանվել է ազդարարման նոր տեսակ՝ «ազդարարում հանրությանը», հստակեցվել են ազդարարներին տրվող պաշտպանության մեխանիզմները: Ազդարարման հետ կապված կարգավորումները տարածվել են նաև մասնավոր ոլորտի առևտրային և ոչ առևտրային, ինչպես նաև համայնքային կազմակերպությունների վրա:

Ընդլայնվել է հայտարարատու պաշտոնատար անձանց շրջանակը: 2024 թվականի հունվարի 1‑ից պետական և համայնքային ոչ առևտրային կազմակերպությունների, պետության կողմից հիմնադրած հիմնադրամների, 50 և ավելի տոկոս ՀՀ և համայնքի մասնակցությամբ առևտրային կազմակերպության գործադիր մարմնի ղեկավարները պարտավոր կլինեն ներկայացնելու իրավիճակային հայտարարագիր՝ Կոռուպցիայի կանխարգելման հանձնաժողովի պահանջով։ Հստակեցվել են նաև շահերի բախման անհամատեղելիության պահանջների և այլ սահմանափակումների վերաբերյալ առկա օրենսդրական կարգավորումները։

Քրեակատարողական և պրոբացիայի ոլորտ

2023 թվականին քրեակատարողական և պրոբացիայի ոլորտում իրականացվել են հետևյալ աշխատանքները:

Քրեակատարողական հիմնարկներում բարելավվել են դատապարտյալներին պահելու պայմանները: Հենաշարժողական խնդիրներ ունեցող անձանց համար կառուցվել են թեքահարթակներ, հենաբազրիքներ, սանհանգույցներում և լոգարաններում տեղադրվել են հատուկ բռնակներ, «Վանաձոր» քրեակատարողական հիմնարկում տեղադրվել է հատուկ վերելակ: «Արմավիր» քրեակատարողական հիմնարկում տեղադրվել է շուրջ 400 տեսախցիկներից բաղկացած տեսահսկման նորագույն սերնդի համակարգ, կառուցվել են ամբողջովին նոր և ժամանակակից օդափոխության, ջեռուցման հետ համատեղված օդորակման համակարգեր: «Սևան» քրեակատարողական հիմնարկի մասնաշենքերից մեկը վերակառուցվել է, իսկ «Աբովյան» քրեակատարողական հիմնարկում հիմնանորոգվել է կանանց տեղամասը, այդ թվում՝ մինչև երեք տարեկան երեխա ունեցող կանանց պահման պայմանները և վերասոցիալականացման կենտրոնը:

Միջին օրական հաշվարկով քրեակատարողական հիմնարկներում պահվել է 2543 անձ, որոնցից՝ 1112-ը եղել են դատապարտյալներ, իսկ 1341-ը՝ կալանավորված անձինք: 2022 թվականի համեմատությամբ քրեակատարողական հիմնարկներում պահվող անձանց թիվն ավելացել է 188-ով:

Հունվարի 1-ից տնային կալանք և վարչական հսկողություն, ինչպես նաև ազատության սահմանափակում պատժատեսակի նկատմամբ հսկողությունն իրականացվում է հատուկ էլեկտրոնային սարքերի միջոցով։ Ձեռք է բերվել 661 հսկողության սարք, որոնք կիրառվել են 866 շահառուի նկատմամբ:

Ներդրվել է քրեակատարողական ծառայողների համար ատեստավորման նոր կարգ:

Ազատազրկման ձևով պատիժ կրող և կալանավորված անձանց համար իրականացվել են կրթական ծրագրեր:

Սովորելու իրավունքից օգտվել են մինչև 19 տարեկան 10 անձ, իսկ 19 տարեկանից բարձր՝ 138 անձ: Իրականացվել են նաև մի շարք դասընթացներ՝ լեզուներ, համակարգչային հմտություններ, արհեստագործություն և այլ թեմաներով, որոնց մասնակցել է 185 անձ:

Ընդլայնվել են Պրոբացիայի ծառայողների սոցիալական երաշխիքները, ներդրվել է ծառայողների ատեստավորման նոր համակարգ:

Պրոբացիայի ծառայության մարզային գրասենյակների օպտիմալացման, ինչպես նաև պրոբացիայի շահառուների հետ տարվող աշխատանքներն առավել արագ և արդյունավետ դարձնելու նպատակով ձեռք է բերել կահավորված 2 հատուկ տրանսպորտային միջոց՝ որպես շարժական գրասենյակ շահագործելու նպատակով:

Մարդու իրավունքների պաշտպանության ոլորտ

2023 թվականին կայացել է ՄԻՊ ազգային ռազմավարությունից բխող 2020-2022 թվականների գործողությունների ծրագրի կատարումը համակարգող խորհրդի եզրափակիչ նիստը, որի ընթացքում ամփոփվել են նախորդ 3 տարիների ընթացքում շահագրգիռ գերատեսչությունների կողմից իրենց կառույցներին վերապահված կետերով նախատեսված միջոցառումների կատարողականները:

Ընդունվել է մարդու իրավունքների պաշտպանության ազգային ռազմավարությունից բխող 2023-2025 թվականների գործողությունների ծրագիրը, որով նախատեսվում է կատարելագործել օրենսդրությունը՝ բռնության, ատելության խոսքի, թշնամանքի դեպքերը կանխելու և հանրային համերաշխություն ապահովելու նպատակով, ինչպես նաև ապահովել խոշտանգման, անմարդկային ու արժանապատվությունը նվաստացնող վերաբերմունքի կանխարգելմանն ու հետապնդմանն ուղղված գործուն մեխանիզմներ։

Քաղաքացիական կացության ակտերի գրանցման ոլորտ

2023 թվականին ուսումնասիրվել են «Երեխայի միջազգային առևանգման քաղաքացիական մոտեցումների մասին» կոնվենցիայի շրջանակներում ներկայացված դիմումները:

Ուսումնասիրվել են օտարերկրյա քաղաքացիների, քաղաքացիություն չունեցող անձանց և ՀՀ տարածքից դուրս բնակվող ՀՀ քաղաքացիների՝ ՀՀ քաղաքացի հանդիսացող երեխա որդեգրելու նպատակով որպես որդեգրել ցանկացող անձ հաշվառվելու նպատակով ներկայացված դիմումները, ապահովվել է Երեխաների պաշտպանության և օտարերկրյա որդեգրման բնագավառում համագործակցության մասին» կոնվենցիայի շրջանակներում կենտրոնական մարմնի լիազորությունների իրականացումը, կազմակերպվել է որդեգրման ենթակա երեխայի համադրման գործընթացը, ապահովվել է ՀՀ արդարադատության նախարարության ներկայությունը դատարանում:

Ապահովվել են քաղաքացիական կացության ակտերի գրանցման ոլորտին առնչվող միջազգային պայմանագրերից բխող՝ ՀՀ արդարադատության նախարարության պարտավորությունները:

Իրականացվել են ծննդյան, հայրության ճանաչման, ամուսնության, ամուսնալուծության, մահվան գրանցումներ, տրամադրվել են վկայականներ և տեղեկանքներ:

Թվայնացվել և արխիվացվել են քաղաքացիական կացության ակտեր:

Իրավաբանական անձանց պետական գրանցման ռեգիստրի ոլորտ

Հաշվետու ժամանակահատվածում ՀՀ արդարադատության նախարարության իրավաբանական անձանց պետական ռեգիստրի գործակալության կողմից գրանցվել և հաշվառվել է 10075 սահմանափակ պատասխանատվությամբ ընկերություն, 135 փակ բաժնետիրական ընկերություն, 15 բաց բաժնետիրական ընկերություն, 30 համայնքային ոչ առևտրային կազմակերպություն, 15 գյուղատնտեսական կոոպերատիվ, 72 առանձնացված ստորաբաժանում, 27519 անհատ ձեռնարկատեր, 415 հասարակական կազմակերպություն, 2 կուսակցություն, 99 հիմնադրամ, 11 արհեստակցական կազմակերպություն, 4 կրոնական կազմակերպություն, 6 հիմնարկ, 2 համայնքային կառավարչական հիմնարկ, 2 սպառողական կոոպերատիվ, 16 համատիրություն, 258 կուսակցության տարածքային ստորաբաժանում: Իրականացվել է իրավաբանական անձանց մոտ 21436 փոփոխության գրանցում, անհատ ձեռնարկատերերի փոփոխությունների 7779 հաշվառում, անհատ ձեռնարկատերերի հաշվառումից հանման 5575 և իրավաբանական անձանց լուծարման 368 գրանցում: Հաշվառվել է 1 զանգվածային լրատվության միջոց։

2023 թվականին իրականացվել է [www.e-register.am](http://www.e-register.am), [www.registration.am](http://www.registration.am),[www.azdarar.am](http://www.azdarar.am) կայք էջերի վարումը և հրապարակել է 217576 հայտարարություն:

2023 թվականին ներկայացվել են ընդհանուր թվով 51275 իրական շահառուների վերաբերյալ հայտարարագրեր։ Սահմանված ժամկետում իրական շահառուների վերաբերյալ տեղեկություններ չներկայացնելու հիմքով հարուցվել է 429 վարչական վարույթ։

Մշակվել և ՀՀ վարչապետի աշխատակազմ է ներկայացվել «Հայաստանի Հանրապետության կառավարության 2013 թվականի հոկտեմբերի 10-ի N 1110-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագիծը, ինչպես նաև հանրային քննարկման են դրվել «Իրավաբանական անձանց պետական գրանցման, իրավաբանական անձանց առանձնացված ստորաբաժանումների, հիմնարկների և անհատ ձեռնարկատերերի պետական հաշվառման մասին» օրենքում փոփոխություններ և լրացումներ կատարելու մասին» օրենքի և հարակից օրենքների նախագծերը։

Անձնական տվյալների պաշտպանության ոլորտ

Անձնական տվյալների պաշտպանության ոլորտում աջակցություն է ցուցաբերվել անձնական տվյալների պաշտպանության լիազոր մարմնի գործառույթների իրականացման, այդ թվում՝ անձնական տվյալների մշակում նախատեսող նոր ընդունվող, ինչպես նաև գործող իրավական ակտերն «Անձնական տվյալների պաշտպանության մասին» ՀՀ օրենքով սահմանված՝ անձնական տվյալների մշակման սկզբունքներին համապատասխանեցման հարցում: Արդյունքում, անձնական տվյալների պաշտպանության լիազոր մարմնի կողմից 2023 թվականի ընթացքում տրվել է 386 խորհրդատվություն, 55 վարչական վարույթ, 28 ուսուցում ընդհանուր շուրջ 750 անձի մասնակցությամբ, 37 ծանուցում ներառվել է մշակողների ռեեստր` ի կատարումն «Անձնական տվյալների պաշտպանության մասին» ՀՀ օրենքի 23-րդ հոդվածի պահանջների։

Երեխաների անձնական տվյալների պաշտպանության վերաբերյալ իրազեկման բարձրացման նպատակով անձնական տվյալների պաշտպանության լիազոր մարմնի ներգրավմամբ իրականացվել է 8 ուսուցում շուրջ 450 հոգու համար։

Արդարադատության նախարարության «Իրավական կրթության և վերականգնողական ծրագրերի իրականացման կենտրոն» ՊՈԱԿ-ի կողմից իրականացվող՝ քրեակատարողական ծառայողների վերապատրաստման շրջանակում 2023 թվականի անձնական տվյալների պաշտպանության լիազոր մարմնի ներգրավմամբ իրականացվել է 12 ուսուցում շուրջ 360 քրեակատարողական ծառայողի համար:

«Ինֆորմացիայի ազատության կենտրոն» ՀԿ-ի կողմից բիզնեսի ներկայացուցիչների համար կազմակերպությունների իրական շահառուների պետական գրանցումների համատեքստում իրականացվել է անձնական տվյալների պաշտպանության վերաբերյալ ուսուցումների շարք, որին ընդհանուր թվով մասնակցել է շուրջ 120 ներկայացուցիչ:

Իրավական փոխօգնության ոլորտ

Ուսումնասիրվել են ՀՀ միջազգային պայմանագրերով սահմանված կարգով օտարերկրյա իրավասու մարմինների կողմից ուղարկված դատական հանձնարարությունները, քաղաքացիական և քրեական գործերով իրավական օգնության հարցումներին առնչվող փաստաթղթերը, որոնց արդյունքում իրականացվել են ՀՀ համապատասխան իրավասու մարմիններին և դատարաններին դրանց կատարման ուղարկելու աշխատանքները՝ 1647 իրավական օգնության հարցում և դատական հանձնարարություն:

ՀՀ միջազգային պայմանագրերին համապատասխան իրականացվել են`

* օտարերկրյա պետությունների իրավասու մարմիններից հանցագործություն կատարած անձանց հանձնման միջնորդությունների և դրանց կից ներկայացված փաստաթղթերի ուսումնասիրություն, ինչպես նաև օտարերկրյա պետության տարածքում հայտնաբերված՝ ՀՀ իրավասու մարմինների կողմից հետախուզվող անձանց հանձնման աշխատանքների կազմակերպում, արդյունքների ամփոփում, օտարերկրյա պետությունների իրավասու մարմիններին համապատասխան տեղեկատվության տրամադրում՝ 105 գործ.
* օտարերկրյա պետություններում պատիժը կրող ՀՀ քաղաքացիների՝ ՀՀ-ում պատիժը կրելու նպատակով դիմումների և ՀՀ-ում պատիժը կրող օտարերկրյա քաղաքացի հանդիսացող դատապարտյալների՝ իրենց քաղաքացիության երկրում պատիժը կրելու նպատակով դիմումների, միջնորդությունների և դրանց կից ներկայացված փաստաթղթերի ուսումնասիրություն և սահմանված կարգով պատասխանների ապահովում՝ 116 գործ.
* դատապարտյալի փոխանցման արդյունքում օտարերկրյա պետության դատարանի կայացրած դատավճռի ճանաչման և կատարման միջնորդության կազմում, ՀՀ իրավասու դատարաններում նշված միջնորդությունների պաշտպանություն, որոնց արդյունքում ներկայացվել է 6 միջնորդություն, և ՀՀ իրավասու դատարանների կողմից օտարերկրյա պետության իրավասու դատարանի կայացրած դատավճիռը ՀՀ-ում ճանաչելու և կատարելու մասին կայացվել է 6 որոշում:

## Կրթություն

Կրթության ոլորտի գլխավոր հիմնախնդիրն է միջազգայնորեն ընդունված չափանիշներին համապատասխան որակի ապահովումը: Կառավարության ուշադրության կենտրոնում է նաև կրթության ներառականության և մատչելիության բարձրացումը: Այս տեսանկյունից ոլորտային քաղաքականության գերակայությունների շրջանակում իրականացվել են դասավանդող անձնակազմի խրախուսման, ենթակառուցվածքների բարելավման և սովորողների ընդգրկվածության բարձրացմանն ուղղված հետևյալ աշխատանքները:

Նախադպրոցական կրթություն

ՀՀ կառավարության 2023 թվականի հոկտեմբերի 19-ի N 1808-Ն որոշմամբ նախադպրոցական ուսումնական հաստատությունների՝ պետական բյուջեից մեկ սանի հաշվարկով ֆինանսավորման կարգում կատարվել է փոփոխություն, որի արդյունքում ընդլայնվել է թիրախային շահառուների խումբը։ 2024 թվականի սեպտեմբերի 1-ից պետական բյուջեի միջոցների հաշվին անվճար նախադպրոցական կրթություն կստանան նաև ընտանիքի սոցիալական գնահատման համակարգում հաշվառված սոցիալապես անապահով ճանաչված ընտանիքների երեխաները: Բացի դա, ՀՀ բոլոր մարզերում և Երևան քաղաքում նախադպրոցական կրթության ոլորտում անցում է կատարվել համընդհանուր ներառման: 2023 թվականի տարեվերջի դրությամբ մանկապարտեզ է հաճախում և անհրաժեշտ մանկավարժահոգեբանական աջակցություն է ստանում հատուկ կարիք ունեցող 1255 երեխա. նախորդ տարվա համեմատ երեխաների թիվն աճել է ավելի քան 5 անգամ:

Շարունակվել են նախադպրոցական մանկավարժների մասնագիտական զարգացման ծրագրերը, վերապատրաստվել է շուրջ 1500 մասնագետ: Ներդրվել է մանկապարտեզների մանկավարժական աշխատողների մասնագիտական զարգացման և վարձատրության բարձրացման փոխկապակցված համակարգը՝ տարակարգի տեսքով, որի արդյունքում արդեն կան տարակարգ ունեցող 10 մանկավարժներ։ Տարակարգի շնորհիվ աշխատակիցները ստանում են 30%-ից 50% հավելավճար պետական բյուջեի միջոցներից։

ՀՀ կառավարության ծրագրով ամրագրված՝ նախադպրոցահասակ երեխաների 85% ընդգրկվածության թիրախն ապահովելու նպատակով շարունակվում է 500 մանկապարտեզի կառուցման, վերակառուցման և հիմնանորոգման ծրագիրը։ 2023 թվականի ավարտի դրությամբ (2021-2023թթ․) 145 հաստատություններում (այդ թվում՝ դպրոցների նախակրթարաններում) շինարարական աշխատանքներն ավարտվել են, 295-ում՝ ընթացքում են, ևս 32 հաստատություն գտնվում է նախագծանախահաշվային փաստաթղթերի կազմման փուլում: Նախադպրոցական ծառայություններ կգործեն նաև բոլոր կրթահամալիրներում: Նախադպրոցական ծառայություններ չունեցող բնակավայրերի թիվը հասցված է 201-ի՝ 2021 թվականի 229 նախադպրոցական ծառայություններ չունեցող բնակավայրերի թվի նկատմամբ:

Հանրակրթություն

2023-2024 ուսումնական տարվանից ՀՀ բոլոր ուսումնական հաստատությունների 2-րդ, 5-րդ և 7-րդ դասարաններում իրականացվել է նոր չափորոշչի ներդրում: Արդեն իսկ հաստատվել են 3-րդ, 6‑րդ, 8-րդ և 11-րդ դասարանների առարկայական չափորոշիչները և ծրագրերը: Միևնույն ժամանակ, հանրակրթության պետական չափորոշչի ներդրման շրջանակում Տավուշի մարզում գործող հանրակրթական ուսումնական հաստատություններում փորձարկվել են «Մասնագիտական կողմնորոշում» դասընթացի փորձնական չափորոշիչն ու ծրագրերը։ Հանրակրթության նոր չափորոշչի համաձայն մասնագիտական կողմնորոշման խմբակները գործելու են հանրակրթական բոլոր դպրոցներում՝ 8-11-րդ դասարաններում։

Դասավանդող անձնակազմի, մասնավորապես՝ ուսուցիչների, մասնագիտական որակական բարելավման նպատակով ձևավորվել է 55 վերապատրաստման կենտրոն և 38 մենթոր դպրոց: 2023 թվականի ընթացքում վերապատրաստվել և ատեստավորվել է 8955 ուսուցիչ, կամավոր ատեստավորմանը մասնակցել է 4293 ուսուցիչ ։ 2021-2023 թվականների կամավոր ատեստավորման արդյունքում բարձրացված աշխատավարձ է ստանում 3830 ուսուցիչ: Ուսուցիչների տարակարգի մեխանիզմը կապակցվել է ուսուցչի դասավանդման հմտություններին, նոր մեխանիզմով տարակարգ է ստացել 101 մանկավարժ, այդ թվում՝ առաջին անգամ ամենաբարձր (չորրորդ աստիճանի տարակարգ)՝ 50% հավելավճարով: Տարակարգի և կամավոր ատեստավորման համակարգերի միջոցով առկա են 400 000-ից մինչև 600 000 դրամ վարձատրություն ստացող ուսուցիչներ։ 400 000 դրամ և ավելի աշխատավարձ է արդեն ստանում շուրջ 220 ուսուցիչ: Մինչև 100 սովորող ունեցող գյուղական դպրոցների 3987 ուսուցչից 2975-ի վարձատրությունն ավելացել է 0.5 դրույքի չափով, իսկ ԲՏՃ շուրջ 8420 ուսուցչի աշխատավարձ բարձրացել է 25%-ով:

Միաժամանակ, իրականացվել են օրենսդրական փոփոխություններ՝ հանրակրթության ոլորտում ուսուցիչների պակասը լրացնելու նպատակով: Մասնավորապես, հեշտացվել է ԲՏՃՄ առարկաների մասնագիտական ոլորտում բարձրագույն կրթություն ունեցող անձանց մուտքը դպրոց:

ՀՀ կրթության, գիտության, մշակույթի և սպորտի նախարարի՝ 2022 թվականի դեկտեմբերի 7‑ի N 79-Ն հրամանով 2023 թվականի սեպտեմբերից ներդրվել է դպրոցների ֆինանսավորման նոր կարգը․ սովորողների թվով ֆինանսավորումից անցում է կատարվել դասարանների թվով ֆինանսավորման, էապես ավելացել է կրթության ներառականության ֆինանսավորումը, առանձին ֆինանսավորում է նախատեսվել լաբորատորիաների պահպանման համար։

2021-2023 թվականներին կառուցվել, վերակառուցվել և հիմնանորոգվել է 26 դպրոց: Շինարարության փուլում է գտնվում 44 դպրոց, իսկ նախագծանախահաշվային փաստաթղթերի կազմմանփուլում՝ 21 դպրոց: Գույքով ապահովվել է 24 դպրոց, ինչպես նաև 29 դպրոցի մարզադահլիճ:

Նախնական (արհեստա­գործական) և միջին մասնագիտական կրթություն

Նախնական (արհեստա­գործական) և միջին մասնագիտական պե­տա­կան ուսումնական հաստատությունների և դրանցում իրականաց­վող ծրագրերի տեղա­բաշխման ռացիոնալա­ցման նպատակով իրականացվել է ՆՄՄԿ հաստատությունների վերակազմակերպում և դրանցում ուսուցանվող մասնագիտությունների ու որակավորումների վերանայման գործընթաց՝ ելնելով մարզի զարգացման առանձնահատկությունից և աշխատաշուկայի կարիքից: Մասնագիտությունների ցանկը կհստակեցվի վերանայման աշխատանքների ամփոփումից ու կարիքի գնահատումից հետո։

2023 թվականին հաստատվել են 18 մասնագիտությունների պետական կրթական չափորոշիչներ, մշակվել են նաև դրանց մոդուլային ծրագրերը, որոնք 2024-2025 ուսումնական տարում փորձնական կներդրվեն ՆՄՄԿ ուսումնական հաստատություններում, վերանայվել են 12 մասնագիտությունների պետական կրթական չափորոշիչներ: 2023 թվականի դրությամբ մշակված և վերանայված կրթական չափորոշիչների ընդհանուր թիվը հասցված է 362-ի:

Միջին մասնագիտական կրթության ոլորտում 2023-2024 ուսումնական տարվա համար պետության համար առաջնահերթ նշանակություն ունեցող ոլորտներում (գյուղատնտեսություն, շինարարություն, արդյունաբերություն) նախատեսվել է առաջին կուրսում տրամադրել 50000 դրամի չափով կրթաթոշակ, իսկ հաջորդ կուրսերում նախորդ ուսումնական տարվա արդյունքներից կախված՝ 40-50 հազար դրամի չափով:

Օրենսդրությամբ սահմանված խոցելի խմբերի ուսանողների համար գերազանց առաջադիմության դեպքում կտրամադրվի 25000 դրամի չափով կրթաթոշակ:

Բարձրագույն կրթություն

Բարձրագույն կրթության ոլորտում իրականացված աշխատանքներն ուղղված են եղել կրթական միջավայրի բարելավմանը, խոցելի խմբերի երիտասարդների ընդգրկվածության մեծացմանը, մասնագիտական կրթության՝ պետական բյուջեից ֆինանսավորվող տեղերի թվի ավելացմանը, ինչպես նաև ուսման վարձի զեղչային համակարգից օգտվող շահառուների խմբերը:

ՀՀ կառավարության 2023 թվականի հոկտեմբերի 19-ի N 1802-Լ որոշմամբ հաստատվել է Ակադեմիական քաղաքի հայեցակարգը, որից բխող միջոցառումների իրականացման նպատակով ստեղծվել է «Ակադեմիական քաղաք» հիմնադրամը»: 2023 թվականին մեկնարկել են Ակադեմիական քաղաքի նախագծման աշխատանքները:

Պետության համար առաջնահերթ և կարևորություն ներկայացնող մասնագիտություններով սովորողների ներգրավելու նպատակով ՀՀ կառավարության 2023 թվականի օգոստոսի 24-ի N 1430‑Ն որոշմամբ վերասահմանվել են առկա ուսուցմամբ սովորողներին տրվող պետական կրթաթոշակի չափերը՝ պետության համար առաջնային և կարևորություն ներկայացնող մասնագիտություններով՝ 2023-2024 ուսումնական տարվանից առաջին կուրսում՝ 70 000 դրամ, հաջորդ կուրսերում նախորդ ուսումնական տարվա արդյունքներից կախված՝ մինչև 77 000 դրամ: «Հաշմանդամություն ունեցող անձանց իրավունքների մասին» օրենքով նախատեսված ֆունկցիոնալության ծանր կամ խորը աստիճանի սահմանափակում ունեցող, առկա ուսուցմամբ սովորողների կրթաթոշակը սահմանվել է 50 000 դրամ:

ԲՏՃՄ մասնագիտությունների գծով 2023-2024 ուստարվա համար լրացուցիչ 100 տեղով ավելացվել է բակալավրի կրթական ծրագրով ընդունելության համար նախատեսվող պետության կողմից ֆինանսավորվող տեղերի թիվը` կազմելով պետական ֆինանսավորմամբ տեղերի ավելի քան 55%-ը:

2023 թվականին առաջին անգամ ընդունելության քննություններն անց են կացվել երկու փուլով՝ նվազեցնելով քննական սթրեսը և լարվածությունը, ինչպես նաև հնարավորություն ընձեռելով դիմորդներին լավագույնս դրսևորել իրենց կարողությունները:

2023-2024 ուսումնական տարում գրանցվել է ՀՀ բուհերում սովորող օտարերկրյա ուսանողների թվի շուրջ 8.4% աճ, 8333 ուսանողից 4229-ը եղել է սփյուռքահայ (որից պետպատվերով սովորող՝ 330):

ՀՀ բարձրագույն ուսումնական հաստատությունների լաբորատոր և նորարարական ենթակառուցվածքների ու միջբուհական, միջառարկայական փորձարարական թեմատիկ լաբորատորիաների և գիտակրթական ամբիոնների արդիականացման ու համալրման նպատակով «Կրթության բարելավման ծրագրի լրացուցիչ ֆինանսավորում» վարկային ծրագրով նախատեսվել է ԲՏՃՄ/STEM ուղղություններով դրամաշնորհների տրամադրում ՀՀ բարձրագույն ուսումնական հաստատություններին։ Վերջինիս շրջանակներում ներկայացված 11 հայտերից բավարարվել են 5-ը:

## Գիտություն

2023 թվականի պետական բյուջեով գիտության ոլորտին առաջին անգամ հատկացվել են կապիտալ բնույթի ծախսային միջոցառումների համար միջոցներ՝ 4.2 մլրդ ՀՀ դրամի չափով:

Գիտական կենտրոնները ժամանակակից սարքավորումներով վերազինելու ու համատեղ օգտագործման գիտական սարքավորումների կենտրոնների ստեղծման նպատակով 2023 թվականին 2 անգամ հայտարարվել է սարքերի ձեռք բերման մրցույթ, որի նպատակով գիտական կազմակերպությունները ներկայացրել են 233 (114+119) սարքավորման հայտ, որոնցից գիտական փորձաքննության արդյունքում ձեռքբերման է երաշխավորվել 95 (54+41) սարքավորում` 7.1 մլրդ դրամ ընդհանուր արժեքով:

Գիտական ստորաբաժանումների զարգացման ծրագրի շրջանակում առաջին անգամ իրականացվել է մրցունակ գիտական ստորաբաժանումների հագեցվածությանն ուղղված մրցութային ծրագիր, որի բյուջեն ամբողջությամբ ուղղվել է փոքր և ամենօրյա կիրառություն ունեցող գիտական սարքավորումների և նյութերի ձեռքբերմանը: Մրցույթի արդյունքում ստացվել է 99 հայտ, որից փորձաքննության արդյունքում ֆինանսավորման է երաշխավորվել 60 հայտ` ընդհանուր 932 մլն դրամ գումարային արժեքով:

2023 թվականի հունիսի 7-ին ՀՀ գիտության կոմիտեի և Վրաստանի Շոթա Ռուսթավելիի անվան գիտության ազգային հիմնադրամի միջև ստորագրվել է «Գիտության և տեխնոլոգիաների ոլորտներում համագործակցության մասին» ծրագիր: Ծրագրով նախատեսվում է համատեղ հետազոտական և մշակումների նախագծերի իրականացում, ներառյալ՝ հետազոտության արդյունքների, գիտնականների և մասնագետների փոխանակում, համագործակցություն Եվրոպական միության ծրագրերի շրջանակներում («Հորիզոն Եվրոպա», «Էրազմուս պլյուս»): Համատեղ հետազոտական և մշակումների ծրագրերի իրականացման նպատակով կֆինանսավորվեն տարեկան մինչև 5000 ԱՄՆ դոլարին համարժեք բյուջեով երկամյա նախագծեր:

«ՀՀ ԿԳՄՍՆ ԳԿ-ԻՀ ԱՀԽ - 2023» մրցույթի արդյունքներով ֆինանսավորման են երաշխավորվել 10 անձից բաղկացած հայ-իտալական համատեղ 8 գիտական խմբեր՝ 24 ամիս տևողությամբ: Հայաստանյան գիտական խմբի տարեկան ֆինանսավորման առավելագույն ծավալը կազմում է 2 միլիոն 500 հազար ՀՀ դրամ:

«ՀՀ ԿԳՄՍՆ ԳԿ – ԳԿՀԴՆ - 2022» միջազգային մրցույթի արդյունքներով ֆինանսավորման են երաշխավորվել ՀՀ և Գերմանիայի Դաշնային Հանրապետության 4-10 գիտնականներից բաղկացած 5 գիտական խմբեր՝ 12 կամ 24 ամիս տևողությամբ:

2023 թվականի հունիսի 20-ին ԵՄ արտաքին գործունեությունների շրջանակում Բարձրագույն կրթության և գիտության կոմիտեի և Հայաստանում Եվրոպական միության պատվիրակության միջև ստորագրվել է «NDICI-GEO-NEAR/2023/443-082» պայմանագիրը: Համաձայն պայմանագրի՝ Եվրոպական կողմը կտրամադրի 2 մլն եվրո՝ ի աջակցություն «Հորիզոն Եվրոպա» ծրագրին ՀՀ անդամակցության:

2023 թվականի նոյեմբեր ամսվա դրությամբ ԵՄ «Հորիզոն Եվրոպա» ծրագրին հայաստանյան կազմակերպությունների կողմից ներկայացվել է 71 հայտ: Ծրագրի շրջանակներում կնքվել է 10 պայմանագիր` 3.2 մլն եվրո ընդհանուր բյուջեով: 2023 թվականի դեկտեմբեր ամսվա դրությամբ ՀՀ մասնակցության գործակիցը կազմում է 14.49 տոկոս:

Հայտարարվել է «Ասպիրանտների և երիտասարդ հայցորդների հետազոտությունների աջակցության ծրագիր-2023» [մրցույթ](http://scs.am/am/20-04-2022-2)ը. ընտրվել է 42 հայտ: Կազմակերպվել է 10 ասպիրանտների և հայցորդների նպատակային ուսուցում արտերկրի լավագույն կենտրոններում։

Ֆինանսավորման են երաշխավորվել Գիտական կադրերի (PhD, PostDoc) վերապատրաստման ծրագրերի հայտերի ընտրության մրցույթի արդյունքներով` (երկու փուլ) առաջին փուլում ներկայացված 8 հայտերից 5 ծրագիր, իսկ երկրորդ փուլում՝ ներկայացված 7 հայտերից 5 ծրագիր: Ծրագրերի վերապատրաստման տևողությունը 3-12 ամիս է:

Ֆինանսավորման են երաշխավորվել Գիտական կազմակերպությունների աշխատակիցների մասնագիտական վերապատրաստման ծրագրերի հայտերի ընտրության մրցույթի արդյունքներով` (երկու փուլ) առաջին փուլի արդյունքներով 5 ծրագրեր, իսկ երկրորդ փուլով՝ մեկ ծրագիր: Ծրագրերի վերապատրաստման տևողությունը 2-12 ամիս է:

Շարունակվել են նաև նոր գիտական խմբերի ու լաբորատորիաների ստեղծման, ինչպես նաև արդեն իսկ գործող գիտական լաբորատորիաների կամ բաժինների ամրապնդման նպատակով 2021 թվականին ամփոփված Գիտական խմբերի մեկնարկի կամ լաբորատորիաների (բաժինների) ամրապնդմանն աջակցության դրամաշնորհային ծրագրերի ֆինանսավորումը` (2020 թվականին՝ 19 ծրագիր և 2021 թվականին՝ 16 ծրագիր), 2021 թվականին ամփոփված պայմանագրային (թեմատիկ) հետազոտությունների մրցույթի շրջանակներում ֆինանսավորման երաշխավորված 231 գիտական թեմաների ֆինանսավորումը՝ 12-ից մինչև 36 ամիս տևողությամբ, ինչպես նաև ամենախոշոր պետական գիտական դրամաշնորհային ծրագրերից մեկի՝ առաջատար հետազոտությունների աջակցության գիտական թեմաների hայտերի ընտրության մրցույթի շրջանակներում ֆինանսավորման երաշխավորված 49 գիտական խմբերի ֆինանսավորումը՝ մինչև 60 ամիս (3+2 տարի) տևողությամբ, 150,000.0 հազ. դրամ ծավալով ողջ տևողության համար:

2023 թվականին իրականացվել է ՀՀ պետական բյուջեի գիտական և գիտատեխնիկական գործունեության բազային ֆինանսավորման ծրագրերում ընդգրկված գիտական կադրերի աշխատավարձերի նորմավորման գործընթացը՝ համաձայն ՀՀ կառավարության 2021 թվականի մայիսի 13-ի «Հայաստանի Հանրապետության կառավարության 2001 թվականի նոյեմբերի 17-ի N 1121 որոշման մեջ փոփոխություններ և լրացումներ կատարելու մասին» N 747-Լ որոշմամբ ներդրված 2022-2025 թվականների բազային ֆինանսավորման ծրագրերում ընդգրկված գիտական կադրերի նվազագույն պաշտոնային դրույքաչափի հաշվարկման գործակիցների աղյուսակի և 2021 թվականին գիտական անձնակազմի ատեստավորման արդյունքների:

Օտարերկրյա պետություններում բնակվող հայ մասնագետների ներգրավման, հայաստանյան գիտնականների շարժունության ապահովման նպատակով՝

* Ֆինանսավորման են երաշխավորվել «Հեռավար լաբորատորիաների հիմնադրման ծրագիր 2023» մրցույթի արդյունքներով ներկայացված 48 հայտերից 15 թեմաներ: Մրցույթի արդյունքում յուրաքանչյուր ծրագրին 5 տարվա համար հատկացվում է մինչև 152.5 մլն ՀՀ դրամ (շուրջ 350 հազար եվրո), որի մեջ մտնում է նաև որոշակի բաժին լաբորատոր (աշխատանքային) միջավայրի բարեկարգման համար,
* Ֆինանսավորման են երաշխավորվել «ՀՀ գիտական համայնքին արտերկրի գիտնականների ինտեգրմանն աջակցության ծրագիր 2023» մրցույթի արդյունքներով ներկայացված 9 հայտերից 4 թեմա, իսկ երկրորդ փուլով՝ ներկայացված 6 հայտերից մեկ թեմա: Մրցույթի արդյունքում յուրաքանչյուր ծրագրի համար հատկացվում է մինչև 177 միլիոն ՀՀ դրամ ողջ տևողության համար (60 ամիս 3+2 տարի),
* Ֆինանսավորման են երաշխավորվել «ՀՀ գիտական կազմակերպություններում արտերկրի գիտնականների «PostDoc» ծրագիր 2023» մրցույթի արդյունքներով ներկայացված 9 հայտերից 8 թեմա: Մրցույթը շարունակական է, և այդ նպատակով 2023 թվականի հուլիսին հայտարարվել և կազմակերպվել է «Հայաստանի Հանրապետության գիտական կազմակերպություններում արտերկրի գիտնականների «PostDoc» ծրագիր 2023/2» մրցույթը, որի շրջանակներում ներկայացված 4 հայտերն էլ ֆինանսավորվել են: Մրցույթների արդյունքում յուրաքանչյուր ծրագրին 24 ամսվա համար հատկացվում է մինչև 12.6 միլիոն ՀՀ դրամ (ողջ տևողության համար):

2023 թվականին ՀՀ ԲՏԱՆ ՌԱԿ-ի հետ համատեղ իրականացվել է Երկակի նշանակության ծրագրերի աջակցության ամենամյա մրցույթը, որն ամփոփվել է 2 անգամ. 1-ին փուլով ստացված 34 հայտերից ֆինանսավորվել է 6-ը, իսկ 2-րդ փուլով՝ 23 հայտերից 9-ը:

2023 թվականին ամփոփվել է 2022 թվականին առաջին անգամ հայտարարված փորձարարական մշակումների դրամաշնորհային ծրագիրը, որի գնահատման ժամանակ առաջին անգամ կիրառվել է տեխնոլոգիաների պատրաստության աստիճանի միջազգային սանդղակը (TRL grades). ֆինանսավորման է երաշխավորվել 6 ծրագիր:

## Մշակույթ

Մշակույթի ոլորտում իրականացվել են մշակութային ժառանգության (նյութական և ոչ նյութական) պահպանության, պաշտպանության, ուսումնասիրության, ազգային արվեստների հենքի և ավանդույթների հիմքի վրա ժամանակակից մարդու ընկալումներին ու ձգտումներին համահունչ արվեստի ստեղծման և տարածման, ազգաբնակչության ստեղծագործական ներուժի խթանման, նոր մտահղացումների ու գաղափարների ներդրման անհրաժեշտ պայմանների ապահովման, ժամանակակից մշակութային մրցունակ արտադրանքի ստեղծման, մշակութային միջոցառումների իրականացման և այլ աշխատանքներ:

Մշակույթի ոլորտում ավելի համակարգված և թիրախավորված քաղաքականություն իրականացնելու նպատակով Կառավարությունը 2023 թվականին նոյեմբերի 9-ին հաստատել է Հայաստանի Հանրապետության մշակույթի պահպանության, զարգացման և հանրահռչակման 2023-2027 թվականների ռազմավարությունը և դրա կատարումն ապահովող գործողությունների ծրագիրը: Այն սահմանում է ոլորտի կառավարման և զարգացման նոր մոտեցումներ ու նոր բանաձևեր։ Լայնածավալ աշխատանքներ են իրականացվել պատմամշակութային հուշարձանների վերականգնման ուղղությամբ: Վերականգնվել է 8 հուշարձան և 1 արձան, փորձաքննվել են 6 հուշարձանի ամրակայման, նորոգման և վերականգնման գիտանախագծային փաստաթղթերը, կատարվել են պեղումներ 1 հուշարձանի տարածքում: Ձեռք են բերվել Հայաստանի Հանրապետությունում տեղակայված և տեղակայվող արձանների ու քանդակների հարակից հողատարածքները: Այս նպատակներով պետական բյուջեից ծախսվել է 553.4 մլն դրամ։ Շարունակվել են պետականության խորհրդանիշ հանդիսացող հուշարձանների՝ Լոռու և Տավուշի բերդերի, Ամբերդի ամրոցի, Տափի բերդի, Սմբատաբերդի և այլ հուշարձանների վերականգնման գիտանախագծային փաստաթղթերի կազմման աշխատանքները։ 2023 թվականին մարտի 30-ին ՀՀ կառավարությունն ընդունել է N 418-Ն որոշումը, որով ստեղծվել է «Արտաշատ մայրաքա­ղաք» պատմամշակութային արգելոցը: 197 մլն ՀՀ դրամ գումար է հատկացվել տեղեկատվական մոդուլային կենտրոնների կառուցման և ստեղծված «Արտաշատ մայրաքա­ղաք» պատմամշակութային արգելոցի հարակից տարածքում (Հին Արտաշատ մայրաքաղաքի տեղակայման վայրում), «Լոռի բերդ» քաղաքատեղի» պատմամշակութային արգելոցի և «Բջնի ամրոց» պատմամշակութային արգելոցի տարածքներում տեղակայման համար։

Մշակութային ժառանգության բնագավառի օրենսդրության կատարելագործման նպատակով ՀՀ կառավարությունը 2023 թվականի նոյեմբերի 17-ի N 1984-Ա որոշմամբ հավանություն է տվել «Թանգարանների մասին» օրենքի նախագծին, որն Ազգային ժողովի կողմից ընդունվել է 2024 թվականի փետրվարի 28-ին:

Մշակութային կյանքին հանրային լայն մասնակցության ապահովման նպատակով շարունակվել է դպրոցականների համար բաժանորդային ծրագիրը, որի շրջանակում թանգարան է այցելել 118143 աշակերտ և ուսուցիչ, որից՝ 113811 աշակերտ և 4332 ուսուցիչ, թատրոն՝ 102577, որից՝ 101332 աշակերտ և 1245 ուսուցիչ, համերգային կազմակերպություններ՝ 9169, որից՝ 9078 աշակերտ և 91 ուսուցիչ: 2023 թվականին ընդհանուր մշակութային հաստատություններ են այցելել 229 889 այցելու, որից՝ 224312 աշակերտ և 5577 ուսուցիչ։ Մշակութային-կրթական նպատակային ծրագրերի շրջանակում «Քույր դպրոցներ» կրթական ծրագրին մասնակցել են Երևանի և ՀՀ 10 մարզերի 60 ուսումնական հաստատություն, «Քո արվեստը դպրոցում» ծրագրի ընթացքում կազմակերպվել է 50 հանդիպում-դասախոսություն, որոնց ընթացքում ներկայացվել են հայ արդի արվեստագետներն ու մշակութային գոր­ծիչները։ Բազմաթիվ շնորհալի երեխաներ «Մեկնարկ» տաղանդի զարգացման նպատակային ծրագրի շրջանակում մասնակցել են 15 երաժշտական միջազգային մրցույթների և արժանացել 1-ին և 2-րդ մրցանակներին: Իրականացվել է նաև «Դասարան + Դասական» ստեղծագործական կրթական ծրագիրը, որի հիմնական թիրախային խումբն ավագ դպրոցի աշակերտներն են։ Ծրագիրը միտված է ամրապնդելու դպրոց-թատրոն կապը, նպաստելու մասնակիցների մասնագիտական կողմնորոշմանը: 2023 թվականին մրցութային երկու փուլերը հաղթահարել և ծրագրին մասնակցել է 70 աշակերտ Երևանից և ՀՀ մարզերից։

ՀՀ կառավարության 2023 թվականի մարտի 2-ի N 269-N որոշմամբ արտադպրոցական հաստատությունների մանկավարժների համար ներդրվել է կամավոր ատեստավորման մեխանիզմ՝ 60000, 80000 և 100000 ՀՀ դրամ հավելավճարի չափերով։ Ատեստավորվել և հավելավճար է ստանում 42 մանկավարժ:

ՀՀ 10 մարզերում և համայնքներում ոչ նյութական մշակութային ժառանգության իրազեկման և կրթամշակութային ծրագրերի իրականացման նպատակով իրականացվել է 8 ծրագիր: Այդ ծրագրերից մեկի շրջանակում ՀՀ 8 մարզերի 40 համայնքների 24 «Արար» կենտրոններում դասավանդել են 18 տեղաբնակ մասնագետներ, սովորում են 7-17 տարեկան շուրջ 900 երեխաներ ու պատանիներ, որոնց ուսուցանվում են ոչ նյութական մշակութային ժառանգության 10 ուղղություններ:

Մշակութային ժառանգության թվայնացման, ժամանակակից տեղեկատվական տեխնոլոգիաների կիրառման ընդլայնման նպատակով հանրապետության 3 գրադարաններում էլեկտրոնային ընթացակարգով սպասարկվել է 23688 ընթերցող, տրամադրվել է 32324 միավոր գիրք: Ապահովվել է «Հայաստանի Հանրապետության ոչ նյութական մշակութային ժառանգություն» շտեմարան՝ <https://int-heritage.am/> կայքէջի գործունեությունը, մուտքագրվել են հոդվածներ, նորություններ, տեսանյութեր և այլն: Թվայնացվել և մշակութային արժեքների «Գանձարան» էլեկտրո­նա­յին տե­ղե­կատվական շտեմա­րան են մուտքագրվել 52483 թան­­­գա­րանային առարկայի տվյալներ:

Մշակութային հաստատությունների ֆինանսական կառավարման արդյունավետությունը բարձրացնելու նպատակով ներդրվել է թատերահամերգային կազմակերպությունների ֆինանսավորման փորձնական մոդելը, համաձայն որի պետությունը թատերահամերգային կազմակերպությանը յուրաքանչյուր տարի տրամադրում է կազմակերպության կանխատեսվող սեփական եկամուտների կրկնապատիկի չափով գումար, որի արդյունքում, օրինակ, Օպերայի և բալետի պետական թատրոնն արդեն իսկ գրանցել է սեփական եկամուտների աճ շուրջ 17%-ով, ինչպես նաև աշխատավարձերի աճ մինչև 40%։

Փոփոխություն է կատարվել «Կինեմատոգրաֆիայի մասին» ՀՀ օրենքում, որի արդյունքում Հայաստանում այլևս կիրառվելու է ներդրումների մասնակի վերադարձի (cash rebate) համակարգը։ Կինոնկարների արտադրության նպատակով աջակցություն է տրամադրվել ընդհանուր թվով 32 կինոնախագծի՝ արտադրության տարբեր փուլերի համար: 2023 թվականին հայկական արտադրության ֆիլմերը մասնակցել են 110 միջազգային կինոփառատոնի, ստացել են 28 մրցանակ: 8 երկրներում կազմակերպվել են հայկական ֆիլմերի օրեր, ինչպես նաև կինոշուկաներում ներկայացվել է հայկական ժամանակակից կինոարտադրանքն ու կինոժառանգությունը:

## Սպորտ

ՀՀ կառավարության 2023 թվականի դեկտեմբերի 7-ին N 2145-Լ որոշմամբ հաստատվել է «Հայաստանի Հանրապետության ֆիզիկական կուլտուրայի և սպորտի ոլորտների 2024-2030 թվականների զարգացման ռազմավարությունը և ռազմավարության գործողությունների պլանը»:

Ոլորտում Կառավարությունն իրականացրել է մի շարք միջոցառումներ, որոնց արդյունքում 2023 թվականին բարելավվել է իրավական դաշտը, ենթակառուցվածքները, ավելացել են միջազգային մրցաշարերում նվաճված մեդալների քանակը, մասսայական միջոցառումների մասնակիցների քանակը, մարզիկների, մարզիչների և այլ անձանց խրախուսման ծավալները:

2023 թվականին Հայաստանի մարզիկները նվաճել են 445 մեդալ, այդ թվում՝ 125 ոսկե, 127 արծաթե և 193 բրոնզե: Պատանիների, երիտասարդների և մեծահասակների Աշխարհի ու Եվրոպայի առաջնություններում մեր մարզիկները նվաճել են 106 ոսկե մեդալ, որից 77-ը՝ Եվրոպայի, 29-ը՝ աշխարհի։ Հայաստանի հաշմանդամություն ունեցող մարզիկները միջազգային մրցաշարերում, Աշխարհի և Եվրոպայի առաջնություններում նվաճել են 38 մեդալ, այդ թվում՝ 15 ոսկե, 8 արծաթե և 15 բրոնզե: Սպորտի ոլորտում շուրջ 10.3 մլրդ դրամի պետական ներդրումներ են իրականացվել, ինչը շուրջ 5 անգամ ավելի է 2018 թվականի նույն ցուցանիշից:

Մշակվել է ֆեդերացիաների ֆինանսավորման նոր կարգ՝ ֆինանսավորումը փոխկապակցելով մարզաձևերում զարգացման հեռանկարների և գրանցած արդյունքների հետ:

Շարունակվել են նաև բարձր նվաճումներ ունեցող մարզիկների խրախուսման ծրագրերը։ Տարվա ընթացքում 64 մարզիկ և մարզիչ ստացել է ամսական 100000-ից 500000 դրամ, 24 մարզիկ և մարզիչ՝ ամսական 500000-ից 1 մլն դրամ, 2 մարզիկ՝ ամսական 1 մլն դրամից ավելի՝ որպես գրանցած արդյունքների խրախուսում: Մարզական լրագրողների և մարզիչների քվեարկության արդյունքում տարվա լավագույնը ճանաչված 10 մարզիկներից յուրաքանչյուրը պարգևատրվել է 5 մլն դրամով:

Բնակչության տարբեր տարիքային խմբերի համար զանգվածային սպորտի տարածմանը և առողջ ապրելակերպի քարոզմանն ուղղված ծրագրերի իրականացման անընդհատության ապահովման նպատակով 2023 թվականին անց են կացվել սեղանի թենիսի (2069 մասնակից), խճուղային հեծանվավազքի (302 մասնակից), լողի (141 մասնակից), խճուղային կրոսավազքի (2000 մասնակից) և դպրոցականների թիմային խճուղավազքի (251 դպրոցից 1984 աշակերտ) «Հայաստանի Հանրապետության Վարչապետի գավաթ» սիրողական մրցաշարերը: ՀՀ մարզերի և Երևան քաղաքի հանրակրթական դպրոցների 1-3-րդ և 4-6-րդ դասարանների միջև Սպորտլանդիային մասնակցել է 12010 աշակերտ և  ՀՀ հանրակրթական դպրոցների 7-12-րդ դասարանների աշակերտների Սպարտակիադային՝  19698 աշակերտ:

2023 թվականին 61 մանկապատանեկան մարզադպրոցներին, մարզաձևերի ազգային ֆեդերացիաներին, հանրակրթական ուսումնական հաստատություններին և այլ մարզական կազմակերպությունների հատկացվել է մարզական գույք:

2023 թվականին Երևանում անց են կացվել 5 խոշոր միջազգային առաջնություններ, որոնք նպաստել են Հայաստանում սպորտի հանրահռչակմանը, մասնավորապես՝ ծանրամարտի մեծահասակների Եվրոպայի առաջնությունը (40 երկրից 600 մասնակից), բռնցքամարտի երիտասարդների Եվրոպայի առաջնությունը (39 երկրից 350 մասնակից), սամբոյի մեծահասակների աշխարհի առաջնությունը (71 երկրից 700 մասնակից), լատինաամերիկյան պարերի աշխարհի երիտասարդական առաջնությունը (33 երկրից 120 մասնակից), բռնցքամարտի պատանիների աշխարհի առաջնությունը (52 երկրից 450 մասնակից):

## Երիտասարդություն

Պետական երիտասարդական քաղաքականության իրավական հիմքերի կատարելագործման նպատակով 2023 թվականի նոյեմբերի 29-ին ՀՀ ԿԳՄՍ նախարարի հրամանով հաստատվել է «Երիտասարդության ոլորտում պետական քաղաքականության որակի ապահովման մեխանիզմը»:

Հայաստանի մարզային համայնքներում երիտասարդության ներուժի բացահայտման և համակողմանի զարգացման նպատակով ՀՀ Տավուշի մարզի Դիլիջան և ՀՀ Արագածոտնի մարզի Ապարան համայնքներում 2023 թվականին ստեղծվել են երիտասարդական կենտրոններ: Հանրային կյանքում որոշումների կայացմանը երիտասարդների մասնակցության բարձրացման նպատակով «ԲՈՒՆ» գիտամշակութային հիմնադրամի հետ կնքվել է պայմանագիր, որով նախատեսվել է «Լինել քաղաքացի» խորագրով ծրագրի թողարկում: Հաղորդաշարը հեռարձակվել է Boon TV-ի աշնանային նոր եթերաշրջանի շրջանակում:

Երիտասարդության սոցիալ-տնտեսական խնդիրների բարելավման և մասնագիտական կարողությունների զարգացման նպատակով շարունակվել է «Երիտասարդ ընտանիքին՝ մատչելի բնակարան» պետական նպատակային ծրագիրը: 2010-2023 թվականներին ծրագրից օգտվել է 8404 (8140՝ երկրորդային շուկա, +264՝ առաջնային շուկա) ընտանիք (թիվը ներառում է և՛ շարունակական, և՛ մարված, և՛ դասակարգված վարկերը): 2023 թվականին 713 ընտանիք դարձել է ծրագրի շահառու:

Երիտասարդների սոցիալական ձեռներեցության նախաձեռնություններին աջակցման ծրագրին մասնակցել են 18-30 տարեկան 101 երիտասարդներ ՀՀ Սյունիքի, Կոտայքի, Վայոց Ձորի, Տավուշի, Գեղարքունիքի, Երևանի, Արարատի, Արմավիրի և Շիրակի մարզերից։ Ընդհանուր առմամբ մշակվել է 15 ծրագիր, որոնցից 9-ը ֆինանսավորվել է։

## Առողջապահություն

Բնակչության առողջության պահպանման և բարելավման հիմնախնդիրները դիտարկվում են որպես պետության կայուն զարգացումը պայմանավորող հիմնական գործոններից և ազգային անվտանգության ապահովման առաջնահերթություններից մեկը: Առողջապահության ոլորտի գործունեության բարելավման և զարգացման քաղաքականության հիմքում որդեգրվել է ապահովել յուրաքանչյուր քաղաքացու առողջության պահպանման սահմանադրական իրավունքը` բուժօգնության տրամադրման հավասարություն, արդարություն, մատչելիություն, բժշկական օգնության որակի ապահովում:

Ոլորտում իրականացվող քաղաքականությունն ուղղվել է հանրային առողջապահական ծառայությունների հզորացմանը, հիվանդությունների կանխարգելմանը, առողջ կենսակերպի համար պայմանների ստեղծմանը:

Պետական առողջապահական ծախսերի նպատակայնության հետևողական բարձրացման, հատկացվող ֆինանսական միջոցների վերահսկման և մատուցվող ծառայությունների որա­կի կառավարման գործուն մեխանիզմների շարունակական բարելավման շնորհիվ առող­ջա­պա­հական համակարգի շահառուն ստիպված չի եղել հավելյալ վճարել պետության կողմից ան­վճար և արտոնյալ պայմաններով մատուցվող ծառայությունների համար և ստացել է որակյալ բժշկա­կան օգնություն և ծառայություններ: Անվճար բժշկական օգնությունը տրամադրվել է միայն սոցիալական արդարության սկզբունքի հիման վրա: Միաժամանակ պետությունը կանգնել է անհետաձգելի բժշկա­կան օգնության կարիք ունեցող ցանկացած մարդու կողքին:

Առողջության առաջնային պահպանման, մոր և մանկան առողջապահական, վերարտադրողական առողջության պահպանման ծառայությունները եղել են պետության առաջնահերթությունը:

Հանրային առողջապահական ծառայությունների հզորացման ոլորտում կառավարությունն ապահովել է հանրային առողջապահության միասնական պետական քաղաքականության մշակումը և իրականացումը, օրենսդրական դաշտի բարելավումը, վարակիչ և ոչ վարակիչ հիվանդությունների առաջացման և տարածման պատճառների ուսումնասիրությունը և դրանց կանխարգելմանն ուղղված միջոցառումների իրականացումը: Բնակչության հիգիենիկ և հակահամաճարակային անվտանգության բնագավառում տարվող քաղաքականության հիմնական նպատակն է եղել բնակչության սանիտարահամաճարակային անվտանգության ապահովումը, մարդու օրգանիզմի վրա շրջակա միջավայրի վնասակար ու վտանգավոր գործոնների ազդեցության նվազեցումը` սանիտարահամաճարակային կանոնների և նորմերի, հիգիենիկ նորմատիվների պահանջների կատարման նկատմամբ վերահսկողության միջոցով:

Շարունակվել են աշխատանքները հանրային առողջության համար վտանգ ներկայացնող իրավիճակներին արձագանքման կատարելագործման, համընդհանուր լաբորատոր ցանցի և լաբորատոր համակարգի շարունակական զարգացման, առողջ ապրելակերպի քարոզչության, աշխատողների առողջության պահպանման հիմնական կանոնների ու նորմերի սահմանման և կիրառման ուղղություններով:

Արտահիվանդանոցային և հիվանդանոցային առողջապահական ծառայությունների որակի, մատչելիության, հասանելիության ապահովման ոլորտում բժշկական օգնության կազմակերպման որակի բարձրացման առումով՝ բժշկական ծառայությունների որակի կառավարման նպատակով փուլ առ փուլ ներդրվել են ապացուցողական բժշկության վրա հիմնված բժշկական օգնության տրամադրման չափորոշիչները: Կառավարությունը շարունակել է մարզային բժշկական կազմակերպությունները (առողջության առաջնային պահպանման օղակի և հիվանդանոցային) վերանորոգելու, վերակառուցելու և վերազինելու ծրագրի իրականացումը՝ հանրապետության ամբողջ տարածքում հասանելի դարձնելով ժամանակակից բժշկական ծառայությունները: Աշխատանքներ են իրականացվել ոլորտը նորագույն սարքավորումներով վերազինելու և միասնական էլեկտրոնային համակարգ ներդնելու ուղղություններով:

Առողջության առաջնային պահպանման ծառայություններ մատուցող բժշկի (տեղամասային թերապևտ, մանկաբույժ, ընտանեկան բժիշկ) գործառույթներն առավելագույնս ուղղվել են հիվանդությունների կանխարգելմանն ու վաղ հայտնաբերմանը:

Մոր ու մանկան առողջության պահպանման ծառայությունների բարելավման ոլորտում կառավարությունը նպաստել է մոր և մանկան առողջության ցուցանիշների բարելավմանը` ուղղորդված առողջապահական ծրագրային միջոցառումների իրականացման միջոցով ապահովելու մոր ու մանկան առողջության առաջնային պահպանման համակարգում կանխարգելիչ ծրագրային ուղղությունների ուժեղացումը:

Առողջապահական կադրային ներուժի ապահովման ոլորտում իրականացվել են աշխատանքներ բուժաշխատողների մասնագիտական գիտելիքների և հմտությունների շարունա­կական բարելավման ուղղությամբ: Ներդրվել են մեխանիզմներ առողջապահական կադրային ներուժի տարածքային օպտիմալ բաշխման, մարզային առողջապահական կազմակերպությունները որակյալ կադրերով ապահովելու և բժշկի աշխատանքը մարզում հնարավորինս խրախուսելու համար:

Դեղերի անվտանգության, արդյունավետության և որակի ապահովման ոլորտում իրականացվել են աշխատանքներ հանրապետությունում անվտանգ, արդյունավետ, որակյալ և մատչելի դեղեր ունենալու ուղղությամբ` դեղային ազգային քաղաքականության մշակման, դեղերի շրջանառության բոլոր փուլերի կանոնակարգման, այս ոլորտի պետական վերահսկողության բարելավման, հայրենական արտադրության դեղերի մրցունակության ապահովման և տեղական դեղարտադրության խրախուսման միջոցով:

Շարունակվել են լրացուցիչ միջոցներ ուղղվել պե­տության կողմից երաշխավորված անվճար բժշկական օգնության և սպասարկման շրջա­նակ­նե­րում կյանք փրկող գլխուղեղի սուր և/կամ ենթասուր իշեմիկ կաթվածների թրոմբոլիտիկ բուժ­ման և մեխանիկական թրոմբէկտոմիա ծառայության զարգացմանը:

Վարակիչ և ոչ վարակիչ հիվանդությունների կանխարգելումը ռազմավարական մեկ այլ կարևոր նպատակ է եղել, որի շրջանակներում ապահովվել են առավել տարածված ոչ վարակիչ հի­վան­դությունների վաղ հայտնաբերման, ախտորոշման ու կանխարգելման ճանապարհով բնակ­չու­թյան առողջության հիմնական ցուցանիշների բարելավում և այդ հիվանդությունների բար­դու­թյուն­ների, հաշմանդամության և մահացության ցուցանիշների կրճատում, ինչպես նաև վարակիչ հի­վան­դություններով հիվանդացության նվազեցում, կառավարելի վարակիչ հի­վան­դու­թյուն­նե­րից մահվան դեպքերի կանխում և վարակիչ հիվանդությունների նկատմամբ բնակչության անընկալության ապահովում:

Առողջապահության նախարարության հիմնական խնդիրներից է եղել հանրապետությունում ուռուց­քաբանական ծառայությունների շարունակական բարելավումը: Ուռուցքաբանական վի­րա­­­հատությունների գների վերանայման, ճառագայթային բուժման դեպքերի, քիմիա­թե­րա­պի­ա­յի դեղերի ցանկի ընդլայնման և պետության կողմից երաշխավորված անվճար պալիատիվ ծա­ռա­­յության ներդրման միջոցով ուռուցքաբանական հիվանդություններով հիվանդ քաղա­քա­ցի­նե­րին մատուցվել են որակյալ բժշկական օգնության և սպասարկման ծառայություններ՝ միա­ժա­մա­նակ վերջիններիս «փրկելով» հիվանդության բուժման հետ կապված կործանարար ծախ­սեր կա­տարելու վտանգներից:

Նոր տեխնոլոգիաների կիրառմամբ մատուցվել են մարդու օրգանների (երի­կամ) և ոսկրածուծի/ցողունային բջիջների փոխպատվաստման ծառայություններ, որոնք բարելավել են քրոնիկ երիկամային անբավարարությամբ և արյան չարորակ հիվանդություններով տառապող անձանց կյանքի որակը և ապրելիության ցուցանիշը:

Իրականացվել են կապիտալ ծախսեր` մարզային առողջապահական կազմակերպությունների շենքային և նյութատեխնիկական պայմանների բարելավման նպատակով:

## Աշխատանքի և սոցիալական պաշտպանություն

Աշխատանքի և սոցիալական պաշտպանության ոլորտում 2023 թվականին գերակա վերջնական արդյունքներ են հանդիսացել պետական միջոցների շրջանակում շահառուներին մատուցվող ծառայությունների շարունակականության ապահովումը` խրախուսելով ծառայությունների՝ հասարակական կազմակերպություններին մրցութային եղանակով պատվիրակումը, շահառուներին մատուցվող ծառայությունների որակի բարելավումը, հաստատությունների ապաինստիտուցիոնալացման գործընթացի համատեքստում համայնքային այլընտրանքային ծառայությունների ընդլայնումը` ներգրավելով համայնքի ներուժը:

Ժողովրդագրության և ընտանիքի սոցիալական երաշխիքների բնագավառ

2023 թվականին շարունակվել են անապահովության գնահատման նոր համակարգ ներդնելուն ուղղված աշխատանքները, որի շնորհիվ սոցիալական աջակցության ծրագրերը կլինեն ավելի հասցեական: Անապահովության գնահատման նոր համակարգի հիմք ընտրվել է ընտանիքի միջոցների հիբրիդային ստուգման մեթոդը, որը ենթադրում է անցում ընտանիքի տնօրինվող եկամուտների և ակտիվների հիման վրա նպաստի իրավունքի որոշմանը (հեշտ ստուգվող եկամուտների ստուգման, իսկ դժվար ստուգվող եկամուտների՝ վերագրման միջոցով)։ Ընտանիքի կենսամակարդակի բարձրացմանն ուղղված նպաստների (ընտանեկան, սոցիալական նպաստներ, հրատապ օգնություն) վճարումներն իրականացվում են նաև անկանխիկ եղանակով: Անկանխիկ եղանակով նպաստ ստացող ընտանիքներն օգտվում են ՀՀ տարածքում գործող առևտրի կետերում և ծառայություններ մատուցող կազմակերպություններում վճարային քարտերով ու վճարում ընդունող սարքերով գործարքներ կատարելու դիմաց օրենսդրությամբ սահմանված հետվճար ստանալու իրավունքից: Ճգնաժամային իրավիճակներում արագ արձագանքման նպատակով շարունակվում են սոցիալական շտապ օգնության համակարգի ամբողջությամբ գործարկման, սննդային քարտերի համակարգի ներդրմանը, ինչպես նաև կենսակայունացման ծրագրերին ուղղված աշխատանքները: 2023 թվականի ընթացքում շուրջ 800 ընտանիքի տրամադրվել են սննդային փաթեթներ։ Սննդային քարտերի ծրագրի շրջանակում իրականացվում է պիլոտային ծրագիր՝ զարգացման գործընկերների հետ համատեղ, որի շրջանակներում 2397 ընտանիքի տրամադրվել են սննդային քարտեր:

Մշակվել է «Սոցիալական աջակցության մասին» նոր օրենքի և հարակից օրենքների նախագծերի փաթեթը, որով նախատեսվում են սոցիալական աջակցության ոլորտի համակարգային բարեփոխումներ:

2023 թվականի ընթացքում շարունակվել են ՄՍԾ սոցիալական աշխատողների շարունակական վերապատրաստումները։ Շարունակվում են Կառավարության ծրագրով նախատեսված՝ ինտեգրված սոցիալական ծառայությունների և բնակարանային ծրագրերի ռազմավարական փաստաթղթերի, ինչպես նաև Ժողովրդագրական իրավիճակի բարելավման ռազմավարության մշակման աշխատանքները։

2023 թվականին ծրագրերի շրջանակներում 3617 շահառու ստացել է աջակցություն 2,660,752․608 ՀՀ դրամի չափով:

2023 թվականին շարունակվել է 2022 թվականի հունվարի 1-ից մեկնարկած՝ ընտանիքում 3-րդ և յուրաքանչյուր հաջորդ երեխայի ծնվելու կապակցությամբ միջոցառումը, որի շրջանակում 2022 թվականի հունվարի 1-ից հետո ծնված երեխայի ծնողին՝ մինչև երեխայի 6 տարեկանը լրանալը վճարվելու է 50,000 դրամ:

2023 թվականին պահպանվել են 2022 թվականի համար սահմանված՝ երեխայի ծննդյան միանվագ նպաստի չափերը՝ 1-ին կամ 2-րդ երեխայի ծննդյան դեպքում՝ 300 հազար դրամ, 3-րդ կամ 4-րդ երեխայի ծննդյան դեպքում՝ 1 մլն դրամ, 5-րդ և յուրաքանչյուր հաջորդ երեխայի ծննդյան դեպքում՝ 1.5 մլն դրամ:

2023 թվականի հունվարի 1-ից խնամքի նպաստի համակարգում կատարվել են փոփոխություններ, որոնց արդյունքում 2023 թվականի հունվարի 1-ին և դրանից հետո ծնված երեխայի խնամքի կապակցությամբ խնամքի նպաստ նշանակվելու է երեխայի ծնողներից մեկին (անկախ խնամքի արձակուրդում գտնվելու հանգամանքից)՝ երեխայի 70 օրականը լրանալու օրվան հաջորդող ամսվա 1-ից։ Ընդ որում, միայն խնամքի նպաստի չափը որոշելիս հաշվի է առնվում ծնողի՝ խնամքի արձակուրդում գտնվելու հանգամանքը։ Այսպիսով, 2023 թվականի համար խնամքի նպաստի չափը՝

1. խնամքի արձակուրդում գտնվող ծնողի համար՝ «Նվազագույն ամսական աշխատավարձի մասին» օրենքի 1-ին հոդվածով սահմանված չափի նկատմամբ տոկոսով սահմանում է Կառավարությունը (2023թ․ հունվարի 1-ից՝ 37500 դրամ),
2. խնամքի արձակուրդում չգտնվող ծնողի համար՝ խնամքի արձակուրդում գտնվող ծնողի համար սահմանված չափի 85 տոկոսը չգերազանցող չափով սահմանում է Կառավարությունը (2023թ․ հունվարի 1-ից՝ 31600 դրամ),
3. գյուղական բնակավայրի հասցեով մեկ տարի հաշվառում ունենալու և խնամքի արձակուրդում գտնվելու դեպքում՝ 69100 դրամ։

2023 թվականին շարունակվել է ՀՀ կառավարության 2022թ․ հունվարի 13-ի N 64-Լ որոշմամբ հաստատված՝ ՀՀ պաշտպանության մարտական գործողություններին մասնակցելու կամ հակառակորդի հետ շփման գծում մարտական հերթապահության կամ հատուկ առաջադրանք կամ ծառայողական պարտականություններ կատարելու ընթացքում կամ հակառակորդի նախահարձակ գործողության հետևանքով զոհված զինծառայողների ծնողների վերարտադրողական առողջության աջակցման միջոցառման շրջանակներում շահառուների կողմից կատարվող՝ փոխնակ մոր ծառայության և դոնորական ձվաբջջի համար ծախսերի մասնակի փոխհատուցման նշանակումն ու վճարումը:

Ընդ որում, փոխհատուցումը տրվում է արտամարմնային բեղմնավորման իրականացման համար ուղեգրման վերաբերյալ առողջապահության նախարարի հրամանի հիման վրա, և 2023 թվականին պահպանվել են 2022 թվականի համար սահմանված փոխհատուցման չափերը։

2023 թվականին դոնորական ձվաբջջի ձեռքբերման ծախսերի համար փոխհատուցում է հատկացվել 37 շահառու անձանց, կամ փոխհատուցումը փոխանցվել է համապատասխան բժշկական կազմակերպություններին՝ 123 շահառուի համար, իսկ փոխնակ մոր ծառայություններից օգտվելու համար՝ 17 շահառու անձանց, որոնցից 12-ին վճարվել է ամբողջությամբ, իսկ 5-ին՝ մասնակի, ծախսը կազմել է 82,340.0 հազ.դրամ:

Շարունակվում է ՀՀ կառավարության 03.10.2023թ. «2023 թվականի սեպտեմբերի 19-ից Ադրբեջանի կողմից Լեռնային Ղարաբաղի դեմ սանձազերծված ռազմական գործողությունների հետևանքով բռնի տեղահանվածներին միանվագ դրամական սոցիալական աջակցության միջոցառումը և տրամադրման կարգը հաստատելու մասին» N 1675-Լ որոշման շրջանակում շահառուներին 100000 դրամ միանվագ դրամական աջակցության տրամադրումը:

Աշխատանքի և զբաղվածության բնագավառ

2023 թվականին պետական քաղաքականությունը շարունակել է ուղղվել աշխատաշուկայի լարվածությունը մեղմելուն, զբաղվածության ակտիվ ծրագրերի միջոցով՝ գործազուրկ անձանց, այդ թվում՝ պատերազմի մասնակից, նաև պարտադիր զինվորական ծառայությունից զորացրված, ինչպես նաև աշխատաշուկայում անմրցունակ անձանց զբաղվածության ապահովմանը, ինչպես նաև սոցիալ-աշխատանքային հարաբերությունները կարգավորող իրավական դրույթների համապատասխանեց-մանը ՀՀ կողմից ստանձնած միջազգային պարտավորություններին: Այս համատեքստում առանձնապես կարևորվել են`

* զբաղվածության կարգավորման պետական ծրագրերի հասցեականության ու արդյունավետության բարձրացումը, ըստ անհրաժեշտության՝ նոր ծրագրերի ներդրումը,
* արժանապատիվ աշխատանքի իրավունքի իրացման նպատակով՝ աշխատանքային հարաբերությունների կարգավորման մեխանիզմների պարզեցումը և բարելավումը՝ համապատասխանեցվելով նաև ՀՀ ստանձնած միջազգային պարտավորություններին:

Այս ուղղությամբ մասնավորապես՝

1. 2023 թվականի ապրիլին ՀՀ աշխատանքային օրենսգրքում կատարված լրացումներով («Հայաստանի Հանրապետության աշխատանքային օրենսգրքում լրացումներ կատարելու մասին» 2023 թ. ապրիլի 13-ի թիվ ՀՕ-141-Ն օրենք, որով կատարված լրացումներն ուժի մեջ են մտել 2023թ. մայիսի 21-ից) կարգավորվել են վարժական հավաքների կանչված և աշխատող պահեստազորայինների աշխատանքի վայրում աշխատավարձի պահպանման հետ կապված հարաբերությունները։ Մինչև նշված օրենսդրական փոփոխությունը վարժական հավաքներին մասնակցող աշխատողների համար վարժական հավաքի ընթացքում գործատուի կողմից աշխատավարձի պահպանման ուղիղ պահանջ ՀՀ աշխատանքային օրենսգրքով սահմանված չէր։
2. 2023 թվականի մայիսի 3-ին ընդունվել է «Հայաստանի Հանրապետության աշխատանքային օրենսգրքում փոփոխություններ և լրացումներ կատարելու մասին» թիվ ՀՕ-160-Ն օրենքը (միաժամանակ փաթեթով ընդունվել են նաև «Հայաստանի Հանրապետության հարկային օրենսգրքում լրացում կատարելու մասին» թիվ ՀՕ-161-Ն և ««Եկամտային հարկի, շահութահարկի և սոցիալական վճարի անձնավորված հաշվառման մասին» օրենքում լրացում կատարելու մասին» թիվ ՀՕ-162-Ն օրենքները), որով ՀՀ աշխատանքային օրենսգրքում կատարվել են լայնածավալ փոփոխություններ (փոփոխությունների հիմնական մասն ուժի մեջ է մտել 2023 թվականի հուլիսի 31‑ից, իսկ մի շարք կարգավորումներ էլ՝ 2023 թվականի դեկտեմբերի 1-ից)։ Մասնավորապես, վերանայվել է ՀՀ աշխատանքային օրենսգրքի հոդվածների ավելի քան 40%-ը։ Կատարված փոփոխություններն ու լրացումներն ուղղված են ՀՀ աշխատանքային օրենսգիրքը ՀՀ միջազգային պայմանագրերով (Աշխատանքի միջազգային կազմակերպության հիմնարար կոնվենցիաներով և Վերանայված եվրոպական սոցիալական խարտիայով) նախատեսված պահանջներին առավելագույնս համապատասխանեցնելուն, օրենսդրական որոշակի բացերի ու ՀՀ աշխատանքային օրենսգրքի ներքին հակասությունների վերացմանը, ինչպես նաև տարաբնույթ ընկալման տեղիք տվող դրույթների հստակեցմանն ու իրավակիրառ պրակտիկայում ի հայտ եկած մի շարք խնդիրների լուծմանը:

«Հայաստանի Հանրապետության աշխատանքային օրենսգրքում փոփոխություններ և լրացումներ կատարելու մասին» 2023թ. մայիսի 3-ի թիվ ՀՕ-160-Ն օրենքով, մասնավորապես, վերանայվել են աշխատանքի ընդունման և աշխատանքից ազատման, կենսաթոշակային տարիքում գտնվող աշխատողների աշխատանքային հարաբերություններին վերաբերող (գործատուի նախաձեռնությամբ աշխատանքային պայմանագրի լուծման հիմքերից հանվել է կենսաթոշակային տարիքը լրանալու կապակցությամբ աշխատանքային պայմանագրի լուծման հիմքը), ամենամյա արձակուրդի տրամադրման, երեխաների աշխատանքի, սոցիալական գործընկերության, արհմիությունների դերի, աշխատանքային պայմանագրերի կնքման, ինչպես նաև աշխատանքային հարաբերությունների մի շարք այլ կարգավորումներ, ընդլայնվել են երեխա ունեցող աշխատողների իրավունքները, նախատեսվել են փորձնակության ինստիտուտի (ընդհանուր սահմանվել են գործատուի մոտ աշխատանքային փորձառություն ձեռք բերելու վերաբերյալ կարգը, փորձնակի հասկացությունը, պայմանագրային կարգավորումների շրջանակներում իրավունքների և պարտականությունների ամրագրման, փորձնակին հավաստագրի տրամադրման, փորձնակների հաշվառման, ինչպես նաև այլ ընթացակարգային կարգավորումներ), աշխատանքում բռնության կամ սեռական ոտնձգության արգելքի, նախքան անձին աշխատանքի ընդունելը գործատուի կողմից վերջինիս մասնագիտական ուսուցում կազմակերպելու վերաբերյալ կարգավորումներ, նախատեսվել են նաև մի շարք այլ փոփոխություններ՝ ուղղված իրավակիրառ պրակտիկայից բխող մի շարք խնդիրների լուծմանը։

1. 2023 թվականի հոկտեմբերին ՀՀ աշխատանքային օրենսգրքում կատարված փոփոխություններով («Հայաստանի Հանրապետության աշխատանքային օրենսգրքում փոփոխություններ կատարելու մասին» 2023 թվականի հոկտեմբերի 25-ի թիվ ՀՕ-316-Ն օրենք, որն ուժի մեջ է մտել 2023 թվականի նոյեմբերի 25-ից) ՀՀ աշխատանքային օրենսգրքում նախատեսվել են այնպիսի կարգավորումներ, որոնք հնարավորություն են տալիս աշխատողների կողմից աշխատանքները կատարել նաև հեռավար եղանակով։ Այս կապակցությամբ հարկ է նշել, որ մինչ այդ փոփոխությունները գործող օրենսդրությամբ աշխատանքների կատարումը հեռավար եղանակով թույլատրվում էր միայն արտակարգ բնույթ կրող դեպքերի կանխարգելման ժամանակահատվածում, այն դեպքում, երբ այդ իրավիճակներով պայմանավորված՝ հնարավոր չէր ապահովել աշխատանքների իրականացումը աշխատանքի վայրում: Մինչդեռ կատարված փոփոխություններով արդեն աշխատողի և գործատուի (անկախ սեփականության ձևից և կազմակերպաիրավական տեսակից) փոխադարձ համաձայնությամբ աշխատանքը կարող է կատարվել հեռավար՝ ցանկացած պարագայում, եթե աշխատանքի բնույթը թույլ է տալիս այն կատարել նաև հեռավար եղանակով` աշխատանքային պարտականությունների հեռավար եղանակով իրականացման հնարավորությունը չպայմանավորելով միայն արտակարգ բնույթ կրող դեպքերով։

2022 թվականի դեկտեմբերին կատարված փոփոխությունների արդյունքում («Նվազագույն ամսական աշխատավարձի մասին» օրենքում փոփոխություններ կատարելու մասին» 2022 թվականի դեկտեմբերի 7-ի ՀՕ-501-Ն օրենք) 2023 թվականի հունվարի 1-ից ՀՀ-ում նվազագույն ամսական աշխատավարձը բարձրացել է 10.3%-ով՝ 68,000 դրամի փոխարեն սահմանվելով 75,000 դրամ։

Պետական հատվածի աշխատողների սոցիալական երաշխիքների ընդլայնման ուղղությամբ, մասնավորապես, 2022 թվականի դեկտեմբերին սոցփաթեթի հատկացման կարգում կատարված փոփոխություններով (ՀՀ կառավարության 2022 թվականի դեկտեմբերի 29-ի «Հայաստանի Հանրապետության կառավարության 2012 թվականի դեկտեմբերի 27-ի N 1691-Ն որոշման մեջ լրացումներ և փոփոխություններ կատարելու մասին» N 2074-Ն որոշմամբ) 2023 թվականի հունվարի 1-ից սոցփաթեթի շահառուների ցանկում լրացվել են՝

* այն հիմնադրամների աշխատողները, ովքեր նախկինում, հանդիսանալով պետական ոչ առևտրային կազմակերպության աշխատողներ, եղել են սոցփաթեթի շահառու, սակայն այդ պետական ոչ առևտրային կազմակերպության վերակազմակերպման արդյունքում հիմնադրամ դառնալուց հետո, այլևս սոցփաթեթի շահառու չեն հանդիսացել։ Այդ հիմնադրամներն են Ծաղկունք բաց դպրոցը, Մոնթե Մելքոնյանի անվան ռազմամարզական վարժարանը, N 182 ավագ դպրոցը, Հայ-չինական բարեկամության դպրոցը,
* նույն ոլորտում գործունեություն ծավալող նույնատիպ կազմակերպությունների՝ հանրակրթական ծրագրերով ուսուցանող դպրոցների և վարժարանի աշխատողները։

Միաժամանակ, կատարված փոփոխություններով առավել հստակեցվել է սոցփաթեթի հատկացման կարգը՝ այդպիսով լուծելով իրավակիրառ պրակտիկայում ի հայտ եկած մի շարք խնդիրներ։ Արդյունքում սոցփաթեթի շահառուների ցանկն ընդլայնվել է 538 շահառուով:

2023 թվականի ընթացքում ՄՍԾ տարածքային կենտրոնների միջնորդությամբ աշխատանքի է տեղավորվել 10878 աշխատանք փնտրող անձ։ Իրականացվել են զբաղվածության ապահովմանն ուղղված մի շարք միջոցառումներ, որոնցում, ընդհանուր առմամբ, ընդգրկվել է 3886 գործազուրկ, ընդ որում, 3155–ը` ժամանակավոր բնույթ ունեցող՝ սեզոնային գյուղատնտեսական աշխատանքներում: Մասնավորապես, իրականացվել են աշխատանքային փորձի ձեռքբերման, մասնագիտական ուսուցման կազմակերպման, ինչպես նաև գործատուին միանվագ աջակցության տրամադրման ճանապարհով՝ աշխատանքի տեղավորման միջոցառումներ պատերազմի մասնակից, ինչպես նաև պարտադիր զինվորական ծառայությունից զորացրված 526 անձի համար։ Իրականացվել են նաև գործազուրկներին աշխատանքի ընդունելու համար գործատուին միանվագ աջակցության տրամադրման միջոցառումներ ևս 191 գործազուրկների աշխատանքի տեղավորման համար։

Սոցիալական աջակցություն անաշխատունակության դեպքում

Պետական բյուջեի միջոցների հաշվին 2023 թվականին շարունակվել է մայրության նպաստների տրամադրումը աշխատող և չաշխատող կանանց։ Ընդ որում, աշխատող կանանց դեպքում մայրության նպաստի չափը փոխկապակցված է անձի միջին աշխատավարձի չափին, իսկ չաշխատող անձանց դեպքում նպաստը հաշվարկվում է նվազագույն ամսական աշխատավարձի 50 տոկոսից։

Ժամանակավոր անաշխատունակության նպաստների դեպքում 2023 թվականի շարունակվել են գործել ոլորտը կանոնակարգող օրենսդրական նորմերը, այն է՝ անաշխատունակության առաջին հինգ օրերի համար նպաստը վճարում է գործատուն իր միջոցներից, իսկ 6-րդ օրվանից՝ պետական բյուջեի միջոցների հաշվին։

Երեխաների հիմնահարցերի բնագավառ

««Երեխայի իրավունք­ների մասին» ՀՀ օրենքում փոփոխու­թյուն­ներ և լրացումներ կատարելու մասին» օրենքի, «Ընտանեկան օրենսգրքում փոփո­խություններ և լրա­ցումներ կատարելու մասին» օրենքի նախագծերի մշակում և ներկայացում ՀՀ վարչապետի աշխատակազմ» միջոցառման շրջանակում տարվա ընթացքում կազմակերպվել են մի շարք քննարկումներ՝ այդ թվում Երևանի քաղաքապետարանի, Արդարադատության նախարարության, ինչպես նաև ՔԿԱԳ ներկայացուցիչների մասնակցությամբ։

Որդեգրման գործընթացի բարելավման նպատակով 2023 թվականի ընթացքում գումարվել է նաև ՀՀ վարչապետի 2019թ. օգոստոսի 26-ի N 1197-Ն որոշմամբ ստեղծված աշխատանքային խմբի 2 նիստ, որոնց ընթացքում ևս քննարկվել են գործընթացի լավարկմանն ուղղված հարցեր՝ ներառյալ իրականացվող բարեփոխումներից բխող առաջարկվող կարգավորումները։ Երեխայի որդեգրման գործընթացի իրավական մեխանիզմները կբարելավվեն ըստ նախագծում տեղ գտած փոփոխությունների։

Մինչ օրենսդրական լայնածավալ բարեփոխումների ընդունումը՝ կյանքի դժվարին իրավիճակում հայտնված երեխաների և նրանց ընտանիքների կարիքների խորը գնահատման նպատակով ձեռնարկվել են մի շարք միջոցառումներ։ Իրականացվել է շուրջ 9000 երեխաների կարիքների խորքային գնահատում։ 2023 թվականին դրամաշնորհային մրցույթի արդյունքում պետության կողմից հասարակական կազմակերպություններին պատվիրակման շրջանակում հանրապետության 24 խոշոր համայնքներում շուրջ 3500 երեխայի տրամադրվել են ցերեկային խնամքի ծառայություններ: 556 երեխաների ցերեկային խնամքի ծառայություններ են տրամադրվել նաև Աշխատանքի և սոցիալական հարցերի նախարարության ենթակայությամբ գործող 6 հաստատությունների կողմից։ Կյանքի դժվարին իրավիճակում հայտնված երեխաների խնամքի ցերեկային կենտրոնների գործունեության կենտրոնական բաղադրիչն է համարվում ընտանիքների հետ աշխատանքը։ Նախարարության ենթակայությամբ գործող երեխաների ցերեկային խնամքի հաստատությունների կողմից ծառայություն ստացող 100 տոկոս երեխաների ծնողներին տրամադրվել է խորհրդատվություն (խորհրդատվությունների թիվը՝ 19122), պետության կողմից պատվիրակված լիազորություններ ունեցող ՀԿ-ների կողմից խնամքի ցերեկային ծառայությունների շրջանակներում այդ ցուցանիշը միջինում կազմում է 90.1 տոկոս։ ՀՀ կառավարության 2014թ․ հուլիսի 17-ի N 743-Ն որոշման համաձայն դրամաշնորհային մրցույթներում հաղթող ճանաչված նախարարության կողմից պատվիրակված ծառայություններ տրամադրող ՀԿ-ները, համագործակցելով երեխաների շուրջօրյա խնամք և պաշտպանություն իրականացնող հաստատությունների հետ, իրականացրել են շուրջ 50 առանց ծնողական խնամքի մնացած երեխաների և նրանց ընտանիքների կարիքների գնահատում։ Ըստ գնահատման արդյունքների՝ ձեռնարկված միջոցառումների արդյունքում ընտանիքների հետ միավորվել են 8 երեխա, որոնցից 3-ը՝ մասնագիտացված մանկատնից։ Ապաինստիտուցիոնալացման շրջանակներում 33 երեխա տեղավորվել է խնամատար ընտանիքներ, որոշ դեպքերում գործընթացը կազմակերպվել է ՀԿ-ների աջակցությամբ՝ իրականացված կարիքների գնահատման արդյունքում։

2023 թվականի ընթացքում ՍՕՍ մանկական գյուղեր ՀԲՀ-ի հետ 2022 թվականի մարտի 17-ին կնքված փոխըմբռնման հուշագրի, ինչպես նաև Հայ օգնության ֆոնդի «Երեխաների պաշտպանության կենտրոն» հիմնադրամի հետ 2020 թվականի օգոստոսի 20-ին կնքված հուշագրում 2023 թվականին իրականացված փոփոխությունների շրջանակներում գնահատվել են «Շիրակի մարզի երեխայի և ընտանիքի աջակցության կենտրոն» ՊՈԱԿ-ի ճգնաժամային բաղադրիչում խնամվող շուրջ 60 երեխայի և նրանց ընտանիքների կարիքներ, ծնողների համար կազմակերպվել են դասընթացներ ծնողավարման, կենցաղավարման և մի շարք այլ թեմաներով, ընտանիքներին տրամադրվել են աջակցության ծառայություններ, ապահովվել է 31 երեխայի միավորում կենսաբանական ընտանիքների հետ, որոնցից 10-ը վերամիավորվել են նշված կազմակերպությունների հետ համագործակցությամբ։

Ապահովվել է նաև կյանքի դժվարին իրավիճակում հայտնված երեխաներին ճգնաժամային աջակցության տրամադրումը, և «Շիրակի մարզի երեխայի և ընտանիքի աջակցության կենտրոն», «Սյունիքի մարզի երեխայի և ընտանիքի աջակցության կենտրոն», ինչպես նաև «Երևանի Զատիկ երեխաների աջակցության կենտրոն» ՊՈԱԿ-ներում ծառայություն են ստացել շուրջ 97 շահառուներ։ Վերոնշյալ կենտրոններից կենսաբանական ընտանիքների հետ վերամիավորման ցուցանիշը կազմում է շուրջ 53 տոկոս։

Երեխայի՝ ընտանիքում ապրելու իրավունքի իրացման նպատակով ապահովվել է 155 երեխայի խնամքը խնամատար ընտանիքներում, կազմակերպվել շուրջ 83 խնամատար ծնող դառնալ ցանկացող անձանց, ինչպես նաև 146 որդեգրել ցանկացող անձանց դասընթաց։ Փոփոխություններ և լրացումներ են կատարվել ոլորտային իրավական ակտերում, որոնց համաձայն խմբագրվել են նախարարության ենթակայության՝ երեխաների շուրջօրյա և ցերեկային խնամքի հաստատություններում խնամվող երեխաների տարիքային սահմանաչափերը՝ նպաստելով երեխաների կրթության իրավունքի իրացմանը, նպաստելով, որ ցերեկային ծառայություններից օգտվելու հնարավորություն ընձեռվի կյանքի դժվարին իրավիճակում հայտնված երեխաներին՝ սկսած 2 տարեկանից, փոփոխվել են մանկատների ձեռնարկատիրական գործունեության տեսակները՝ դրանք դարձնելով արդիական և կիրառելի և այլն։

Մարդկանց թրաֆիքինգի և կանանց հիմնահարցերի բնագավառ

2023 թվականի «Ընտանիքներին, կանանց և երեխաներին աջակցություն» ծրագրի շրջանակներում շարունակվել են իրականացվել «Ընտանիքում բռնության ենթարկված անձանց աջակցության կենտրոնների ծառայություններ», «Ընտանիքում բռնության ենթարկված անձանց ապաստարանի ծառայություններ», «Ընտանիքում բռնության ենթարկվածների ժամանակավոր աջակցություն», «Թրաֆիքինգի և շահագործման, սեռական բռնության ենթարկված անձանց սոցիալ-հոգեբանական վերականգնողական ծառայություններ», «Մարդկանց թրաֆիքինգի և/կամ շահագործման զոհերին միանվագ դրամական փոխհատուցման տրամադրում» միջոցառումները:

«Ընտանիքում բռնության ենթարկված անձանց աջակցության կենտրոնների ծառայություններ» միջոցառմամբ ապահովվել է «Ընտանիքում բռնության կանխարգելման, ընտանիքում բռնության ենթարկված անձանց պաշտպանության և ընտանիքում համերաշխության վերականգնման մասին» ՀՀ օրենքի 19-րդ հոդվածի պահանջներին համապատասխան ծառայությունների տրամադրումը։ 2023 թվականի ընտանիքում բռնության ենթարկված անձանց աջակցության կենտրոններ են գործել բոլոր մարզերում և Երևան քաղաքում։ Ծրագրի ավարտին համապատասխան ծառայություններ է ստացել շուրջ 1800 ընտանիքում բռնության ենթարկված անձ։

2023 թվականից սկսած վերոգրյալ ծառայության շրջանակում 3 մարզում (Գեղարքունիք, Արագածոտն, Տավուշ) ընտանիքում բռնության ենթարկված անձանց տրամադրվել են նաև կանանց տնտեսական հզորացման և սեփական կյանքի ինքնուրույն կազմակերպմանն ուղղված ծառայության տեսակներ: Տնտեսական հզորացման ծառայությունների մատուցումը ներառել է մասնագիտական հմտությունների ձեռքբերման դասընթացներ և գործիքակազմի տրամադրում։ Ծրագրի ավարտին համապատասխան տնտեսական հզորացման ծառայություններ է ստացել 60 ընտանիքում բռնության ենթարկված անձ։

«Ընտանիքում բռնության ենթարկված անձանց ապաստարանի ծառայություններ» միջոցառմամբ 2023 թվականին պետական համաֆինանսավորմամբ գործել է ՀՀ կառավարության 29.03.2019թ. N 364-Ն որոշմամբ սահմանված չափորոշիչներին համապատասխան 2 ապաստարան, որտեղ ընտանիքում բռնության ենթարկվածները, անհրաժեշտության դեպքում նաև նրանց խնամքի տակ գտնվող անձինք, ապահովվել են անհատույց ապահով բնակելի տարածքով, սննդով, հագուստով, տրամադրվել է հոգեբանական, իրավաբանական օգնություն, ինչպես նաև օրենսդրությամբ սահմանված սոցիալական աջակցություն։ 2023 թվականին ծառայություն է մատուցվել 216 ընտանեկան բռնության ենթարկված անձի։

«Ընտանիքում բռնության ենթարկվածների ժամանակավոր աջակցություն» միջոցառման շրջանակներում «Ընտանիքում բռնության ենթարկվածների ժամանակավոր աջակցության հաշվեհամարի տնօրինման կարգը սահմանելու մասին» ՀՀ կառավարության 29.03.2019թ. N 333-Ն որոշման հիման վրա շարունակել է իրականացվել ընտանիքում բռնության ենթարկված անձանց ֆինանսական աջակցության տրամադրման գործընթացը։ Ընտանիքում բռնության ենթարկված անձին ֆինանսական աջակցությունը տրամադրվել է ոչ ավելի քան 150 հազ. դրամի չափով։ 2023 թվականի ավարտին ֆինանսական աջակցություն է տրամադրվել ընտանիքում բռնության ենթարկված 117 անձի։

«Թրաֆիքինգի և շահագործման, սեռական բռնության ենթարկված անձանց սոցիալ-հոգեբանական վերականգնողական ծառայություններ» միջոցառմամբ՝ «Մարդկանց թրաֆիքինգի և (կամ) շահագործման ենթարկված անձանց նույնացման և աջակցության մասին» ՀՀ օրենքի հիման վրա ապահովվել է թրաֆիքինգի և շահագործման՝ սեռական բռնության ենթարկված անձանց պաշտպանությունը, բազմակողմանի ու օպերատիվ աջակցության կազմակերպումը` ուղղված կյանքի բնականոն ընթացքից մարդկանց թրաֆիքինգի և շահագործման ենթարկվելու հետևանքով առաջացած շեղումների վերացմանը։ 2023 թվականին համապատասխան ծառայություններ են տրամադրվել թրաֆիքինգի և շահագործման, սեռական բռնության ենթարկված 25 անձի։

«Մարդկանց թրաֆիքինգի (և/կամ) շահագործման զոհերին միանվագ դրամական փոխհատուցման տրամադրում» միջոցառմամբ՝ «Մարդկանց թրաֆիքինգի և (կամ) շահագործման ենթարկված անձանց նույնացման և աջակցության մասին» ՀՀ օրենքի և ՀՀ կառավարության 05.05.2016թ. N 492-Ն որոշման Հավելվածի 46-րդ կետի համաձայն` նախատեսվել է մասնակի փոխհատուցել թրաֆիքինգի և շահագործման ենթարկված անձանց կրած վնասները։ 2023 թվականի ավարտին միանվագ դրամական փոխհատուցում է տրամադրվել թրաֆիքինգի և շահագործման, սեռական բռնության ենթարկված 7 անձի։

Հաշմանդամություն ունեցող անձանց հիմնահարցերի բնագավառ

2023 թվականին իրականացվել են աշխատանքներ՝ ուղղված հաշմանդամություն ունեցող անձանց իրավունքների պաշտպանությանը և հավասար հնարավորությունների ապահովմանը` բնագավառի օրենսդրության կատարելագործման միջոցով:

«Հաշմանդամություն ունեցող անձանց իրավունքների մասին» և «Անձի ֆունկցիոնալության գնահատման մասին» օրենքների ընդունումից հետո մշակվել և ընդունվել են օրենքների կիրարկումն ապահովող ենթաօրենսդրական իրավական ակտեր: Իրականացվել են աշխատանքներ անձի ֆունկցիոնալության գնահատման համակարգի ներդրման ուղղությամբ։ ՀՀ կառավարության 28.07.2022թ. N 1180-Ն, ՀՀ կառավարության 28.07.2022թ. N 1177-Ն, ՀՀ կառավարության 28.07.2022թ. N 1161-Ն որոշումների համաձայն 2023 թվականի փետրվարի 1-ից մեկնարկել է անձի ֆունկցիոնալության գնահատման գործընթացն առաջին անգամ հաշմանդամության գնահատման համար դիմող անձանց նկատմամբ, 2024 թվականից այն կիրականացվի նաև կրկնակի անգամ դիմող անձանց նկատմամբ։ Անձի ֆունկցիոնալության գնահատման համակարգը հնարավորություն կընձեռի իրականացնել անձի կարիքների բազմակողմանի գնահատում, հաշմանդամությունը դիտարկել անձի առողջական խնդիրների, նրա կարողությունների և միջավայրային գործոնների ունեցած ազդեցության համատեքստում և որոշել յուրաքանչյուր անձի անհատական ծառայությունների փաթեթը:

2023 թվականին նախարարության կողմից որակավորված շուրջ 21 կազմակերպությունների կողմից տարվա ընթացքում տրամադրվել են 25960 աջակցող միջոցներ, այդ թվում՝ վերին և ստորին վերջույթների ֆունկցիոնալ և սովորական պրոթեզներ, օրթեզներ, օրթոպեդիկ և օրթեզի կոշիկներ, լսողական սարքեր, անվասայլակներ, ձայնաստեղծ սարքեր և այլն։

Պետական բյուջեի առանձին ծախսային միջոցառումների շրջանակներում իրականացվել են հաշմանդամություն ունեցող անձանց խնամքի և սոցիալ-վերականգնողական ծառայություններ` ուղղված հաշմանդամություն ունեցող անձանց սոցիալական ներառմանը և անկախ կյանքի հմտությունների ձևավորմանը: Ծառայությունների իրականացման նպատակով հայտարարվել են դրամաշնորհի տրամադրման մրցույթներ, որոնց մասնակցել են նախարարության կողմից սահմանված կարգով հավաստագրված կազմակերպությունները: Մրցույթների արդյունքում հաղթող կազմակերպություններին ՀՀ պետական բյուջեից տրամադրվել են դրամաշնորհներ` ցերեկային կենտրոններում կամ խմբային փոքր տներում հաշմանդամություն ունեցող անձանց խնամքը, զբաղվածությունը, անհրաժեշտ հմտությունների ուսուցումը կազմակերպելու նպատակով: 2023 թվականի ընթացքում ցերեկային կենտրոններում սոցիալ-վերականգնողական ծառայություններ են մատուցվել ամսական հաշմանդամություն ունեցող 395 անձի, և համայնքահենք խմբային փոքր տներում կազմակերպվել է ամսական 59 անձի շուրջօրյա խնամքը։

Տարեցների հիմնահարցերի բնագավառ

2023 թվականին շարունակվել է տարեց և (կամ) հաշմանդամություն ունեցող անձանց սոցիալական պաշտպանության և սոցիալական ներառման ուղղություններով միջոցառումների և ծրագրերի մշակումն ու իրագործումը, մասնավորապես՝ պետական միջոցների շրջանակում շահառուներին մատուցվող խնամքի ծառայությունների շարունակականության ապահովումը` խրախուսելով ծառայությունների պատվիրակումը հասարակական կազմակերպություններին մրցութային եղանակով, բարելավվել է շահառուներին մատուցվող ծառայությունների որակը, խնամքի ծառայությունների մատուցման գործընթացի համատեքստում ընդլայնվել են համայնքային այլընտրանքային ծառայությունները՝ ներգրավելով նաև համայնքի ներուժը:

Աշխատանքներ են տարվել ՀՀ կառավարության 08.04.2021թ. N 498-Լ որոշմամբ հաստատված՝ Տարեցներին մատուցվող խնամքի ծառայությունների բարելավման և համայնքահեն ծառայությունների ներդրման ու զարգացման ծրագրի՝ 2023 թվականի համար նախատեսված միջոցառումների իրականացման ուղղությամբ: Համաձայն ծրագրի՝ աշխատանքներ են տարվել տարեցների սոցիալական պաշտպանությանն առնչվող օրենսդրության կատարելագործման ուղղությամբ:

2023 թվականի շարունակվել են պետական բյուջեով նախատեսված միջոցների հաշվին, խնամքի տրամադրման, սննդի կազմակերպման և կացարանով ապահովման ծառայությունների տրամադրումը նույն ուղղություններով՝ 3771 շահառուի համար, մասնավորապես՝

* շուրջօրյա խնամքի ծառայություններ են տրամադրվել 1257 տարեց և հաշմանդամություն ունեցող անձի (այդ թվում՝ հոգեկան առողջության խնդիրներ ունեցող)՝ շուրջօրյա խնամքի ծառայություններ մատուցող ընդհանուր տիպի և հատուկ (մասնագիտացված) 6 հաստատություններում (այդ թվում՝ 2 ոչ պետական և 4 պետական կազմակերպության կողմից).
* տնային պայմաններում խնամք և այլ սոցիալական ծառայություններ են տրամադրվել Երևան քաղաքում և հանրապետության մարզերում բնակվող տարեց և հաշմանդամություն ունեցող 1217 շահառուի. տնային խնամքի ծառայությունները տրամադրվում են դրամաշնորհի տրամադրման մրցույթում հաղթած 5 ոչ պետական և 1 պետական կազմակերպության կողմից։ Միաժամանակ, սկսած 2020 թվականից, տնային խնամքի ծառայություններ են տրամադրում նաև հոգեկան առողջության խնդիրներ ունեցող 50 անձի։ 2023 թվականին Երևան և Աբովյան քաղաքներում փաստացի ծառայություններ են տրամադրվել 50 անձի.
* ցերեկային կենտրոններում խնամքի և սննդի ծառայություններ են տրամադրվել 1182 անձի՝ (այդ թվում՝ սննդի ծառայություն՝ 886 անձի) Երևան քաղաքում և հանրապետության մարզերում: Ցերեկային խնամքի ծառայությունները տրամադրվում են դրամաշնորհի մրցույթում հաղթած 3 ոչ պետական կազմակերպությունների կողմից.
* որոշակի բնակության վայր չունեցող անօթևան անձանց կացարանով ապահովման և նրանց սոցիալական ներառմանն ուղղված ծառայություններ, այսպես՝ անօթևան մարդկանց ժամանակավոր օթևանում կացարան է տրամադրվել կյանքի դժվարին իրավիճակում հայտնված անօթևան 100 անձի, և իրականացվող տարբեր՝ սոցիալ-հոգեբանական և բժշկական օգնության, զբաղվածության ապահովման, իրավաբանական խորհրդատվության ծառայությունների միջոցով, փորձ է արվել լուծել նրանց սոցիալական խնդիրներն ու լիարժեք կյանք վերադարձնել.
* համաձայն ՀՀ կառավարության 13.05.2022թ. N 669-Ն որոշման՝ 2022 թվականից սոցիալական բնակարանային ֆոնդի կացարաններում բնակվող 110 միայնակ կենսաթոշակառուներին սպառած բնական գազի, էլեկտրական էներգիայի և ջրամատակարարման վարձավճարների համար տրվել է դրամական փոխհատուցում՝ յուրաքանչյուրին 12 000 դրամի չափով.
* «ՀՀ վետերանների միավորում» հասարակական կազմակերպության 15 շահառուի ցուցաբերվել է աջակցություն։

Կենսաթոշակային ապահովության բնագավառում 2023 թվականին կենսաթոշակային հիմնական ցուցանիշներից հուլիսի 1-ից փոփոխվել են հետևյալ ցուցանիշները՝

1. աշխատանքային կենսաթոշակի չափը հաշվարկելու համար հիմնական կենսաթոշակի չափը՝ 24000 դրամ (21000 դրամի փոխարեն),
2. նվազագույն կենսաթոշակի չափը` 36000 դրամ (31600 դրամի փոխարեն),
3. պարտադիր ժամկետային զինվորական ծառայության շարքային կազմի զինծառայողի հաշմանդամության զինվորական կենսաթոշակի չափերը`

ա. առաջին խմբի հաշմանդամի համար՝ 50600 դրամ (46000 դրամի փոխարեն),

բ. երկրորդ խմբի հաշմանդամի համար՝ 41400 դրամ (36000 դրամի փոխարեն),

գ. երրորդ խմբի հաշմանդամի համար՝ 38000 դրամ (36000 դրամի փոխարեն),

1. պարտադիր ժամկետային զինվորական ծառայության շարքային կազմի մահացած (զոհված) զինծառայողի ընտանիքի անդամի կերակրողին կորցնելու դեպքում զինվորական կենսաթոշակի չափը՝ 38000 դրամ (33000 դրամի փոխարեն),
2. ծերության նպաստի չափերը՝ 36000 դրամ (31600 դրամի փոխարեն),
3. հաշմանդամության նպաստի չափերը՝ 31600 դրամի փոխարեն՝

ա. ֆունկցիոնալության խորը աստիճանի սահմանափակումով հաշմանդամություն ունեցող անձի համար՝ 39000 դրամ,

բ. ֆունկցիոնալության ծանր աստիճանի սահմանափակումով հաշմանդամություն ունեցող անձի համար՝ 37500 դրամ,

գ. ֆունկցիոնալության միջին աստիճանի սահմանափակումով հաշմանդամություն ունեցող անձի համար՝ 36000 դրամ։

2023 թվականին Անապահով սոցիալական խմբերին աջակցություն ծրագրի վերջնական արդյունքն էր՝ օժանդակել անապահով ընտանիքների կենսամակարդակի բարձրացմանը՝ դրանով մեղմելով աղքատությունը և կրճատելով ծայրահեղ աղքատությունը: 2023 թվականի փաստացի նպաստ են ստացել 74233 ընտանիքներ, որոնց նպաստի միջին ամսական չափը կազմել է 33,350 դրամ:

Ավանդների փոխհատուցում ծրագրի նպատակը «ՎՏԲ-Հայաստան» ՓԲԸ-ում ավանդատու հանդիսացող և նախկին ԽՍՀՄ Խնայբանկի ՀԽՍՀ հանրապետական բանկում մինչև 1993 թվականի հունիսի 10-ը ներդրված դրամական ավանդների փոխհատուցումն է: ՀՀ 2023 թվականի պետական բյուջեով փոխհատուցում ստանալու իրավունքը տրվել է նաև մինչև 1940թ. հունիսի 30-ը ներառյալ ծնված ավանդատուներին, իսկ ծրագրի իրականացման համար հատկացվել է 1.1 մլրդ դրամ: 2023 թվականի դրամական ավանդների դիմաց փոխհատուցում է ստացել 4993 ավանդատու: Ծրագրի գծով 2024 թվականի համար նախատեսվել է 1.5 մլրդ դրամ։

2023 թվականին շարունակվել է ՀՀ կառավարության 2022 թվականի մայիսի 19-ի N 723-Լ որոշմամբ հաստատված անկանխիկ եղանակով վճարումներից կենսաթոշակառուներին հետվճար տրամադրելու պետություն-մասնավոր սոցիալական փոխգործակցության միջոցառումը: Միջոցառման իրականացման հիմնական նպատակն է՝ բարձրացնել կենսաթոշակառուների գնողունակությունը՝ հատկապես առաջին անհրաժեշտության ապրանքներ և ծառայություններ ձեռք բերելիս։

Միջոցառման շրջանակներում ապրանքների և (կամ) ծառայությունների ձեռքբերման դիմաց կենսաթոշակային քարտի միջոցով ՊՈՍ-տերմինալներով, ինչպես նաև կենսաթոշակային քարտը թողարկած բանկի բանկոմատներում և նույն բանկի էլեկտրոնային հավելվածի միջոցով կոմունալ ծառայությունների դիմաց վճարում կատարած կենսաթոշակառուներին վերադարձվում է անկանխիկ գործարքի գումարի 10%-ը, բայց 5000 դրամից ոչ ավելի: 2023 թվականի ամսական միջին հաշվով գործարք է կատարել 126.875 կենսաթոշակառու, իսկ հետվճարի տարեկան գումարը կազմել է շուրջ 5.1 մլրդ դրամ։

Պարգևավճարներ և պատվովճարներ

Պետական բյուջեի միջոցների հաշվին 2023 թվականին շարունակվել է պարգևավճարների տրամադրումը ՀՄՊ և այլ պետություններում մարտական գործողությունների մասնակիցներին, ՀՀ պաշտպանության ժամանակ կամ զինվորական ծառայության ընթացքում հաշմանդամ դարձած անձանց, Մարտական խաչ շքանշանով պարգևատրված անձանց, զոհված մահացած զինծառայողների ընտանիքներին, ինչպես նաև զոհված՝ ՀՀ նախագահի հրամանագրով հետմահու «Հայաստանի ազգային հերոս» բարձրագույն կոչում ստացած կամ «Մարտական խաչ» շքանշանով պարգևատրված անձի ընտանիքի անդամներին: 2023 թվականին պահպանվել են 2022 թվականի համար սահմանված պարգևավճարի չափերը։

## Շրջակա միջավայր

Բնական պաշարների և բնության հատուկ պահպանվող տարածքների կառավարման և պահպանման բնագավառ

Հաշվետու տարում իրականացվել է «Սևան», «Դիլիջան», «Արևիկ» և «Արփի լիճ» ազգային պարկերում, «Խոսրովի անտառ» և «Շիկահող» պետական արգելոցներում, «Սոսու պուրակ», «Զանգեզուր» և «Զիկատար» արգելավայրերում, ինչպես նաև «Արգելոցապարկային համալիր» ՊՈԱԿ‑ի տնօրինության ներքո գտնվող բնության հատուկ պահպանվող տարածք­ներում բնական էկոհամակարգերի, լանդշաֆտային ու կենսաբանական բազ­մազանության, գենոֆոնդի, բնության ժառանգության գիտական ուսումնասիրության, պահ­պա­նության, վերականգնման, վերարտադրության, հաշվառման, գույքագրման դիտանցի ապա­հովում, ինչպես նաև տնկարկների պահպանություն և պաշտպանություն։ Սահմանվել են ՀՀ ջրային տարածքներում սոցիալական նպատակներով որսի (սիրողական ձկնորսության) համար նախատեսվող օգտագործման թույլատրելի չափաքանակները և որսի ժամկետները, ինչպես նաև որսի կենդանիների համար նախատեսվող 2023-2024 թվականների օգտագործման թույլատրելի չափաքանակները և որսի ժամկետները։ «Սևան» ԱՊ-ի տարածքում ստեղծվել է ևս 4 նոր հանրային լողափ: Առկա 12 հանրային լողափերից մրցութային կարգով պատվիրակվել են 7-ը։ Գործող լողափերը տրամադրվել են վարձակալական հիմունքներով՝ սահմանելով բարձր բնապահպանական («ecofriendly») պահանջներ, մնացած 5-ի համար հայտարարվել են մրցույթներ:

*«Սևանա լճում և նրա ջրհավաք ավազանում ձկան և խեցգետնի պաշարների հաշվառում»* միջոցառման շրջանակներում հետազոտվել են Սևանա լճի ձկնատեսակների և խեցգետնի կենսաբանական և պոպուլյացիոն ցուցանիշները, գնահատվել դրանց պաշարները: Սևանա լճի ձկնատեսակների և խեցգետնի արդյունագործական պաշարներն, ըստ ՀՀ ԳԱԱ Հիդրոէկոլոգիայի և ձկնաբանության ինստիտուտի, կազմել են. սիգ՝ 2023թ.՝ 513․11տ, 2022թ.՝ 622տ, արծաթափայլ լճածածան (կարաս, Սևանա լճի համար հանդիսանում է անցանկալի ձկնատեսակ)՝ 2023թ․՝ 19տ, 2022թ.՝ 20տ, Սևանի իշխան (ընդհանուր պաշարը, ոչ արդյունագործական)՝ 2023թ.՝ 5․11տ, 2022թ.՝ 4.51տ, խեցգետին՝ 2023թ. (ընդհանուր պաշարը)՝ 95տ, 2022թ․՝ 69տ: Սիգի արդյունագործական որսի թույլատրելի սահմանաչափը 2023 թվականին ևս սահմանվել է 600 տոննա, որից փաստացի որսվել է 390.8 տ, որի դիմաց հաշվարկված բնօգտագործման վճարը կազմել է 25.4 մլն դրամ, որը մոտ 11.4 մլն դրամով պակաս է նախորդ տարվա նույն ցուցանիշից։ Կնքվել է 15 պայմանագիր, ներգրավվել է 965 ձկնորս՝ նախորդ տարվա շուրջ 800 ձկնորսի փոխարեն։ Սևանա լճի կենսապաշարի հաշվառման արդյունքում արձանագրվել է կայուն դինամիկա։ Կառավարության կողմից հավանության է արժանացել սիգի ապօրինի որսի և վաճառքի վարչական և քրեական պատասխանատվությունը խստացնող օրինագիծը։ Երակարաձգվել է սիգի ձկնկիթի արտահանման արգելքը։ «Սևան» ԱՊ» ՊՈԱԿ-ի իրավախատումների հայտնաբերման միջոցառումների արդյունքում լճից դուրս է բերվել 919 խեցգետնորսիչ, և լիճ է վերադարձվել 638 կենդանի խեցգետին։ Սևանի իշխանի պաշարների վերականգնման և ձկնաբուծության զարգացման հիմնադրամի առողջացմանն ուղղված աջակցության արդյունքում Սևանա լիճ է բաց թողնվել 231732 հատ գեղարքունի իշխանի մանրաձուկ:

*«Սևանա լճի ջրածածկ անտառտնկարկների մաքրում»:* Սևանա լճի շրջակայքում ջրածածկ և ջրածածկման ենթակա տարածքներում անտառմաքրման աշխատանքների իրականացում միջոցառման շրջանակներում նախատեսվել է աշխատանքներն իրականացնել և՛ կապալառու կազմակերպության, և՛ «Սևան» ազգային պարկ» ՊՈԱԿ-ի կողմից։ Կապալառու կազմակերպության հետ պայմանագիր չի կնքվել, մրցույթը համարվել է չկայացած, իսկ միջոցառման գծով չծախսված գումարը, կառավարության 13․09․2023թ․ N1594-Ն որոշմամբ, ուղղվել է ՀՀ կառավարության պահուստային ֆոնդ։ «Սևան» ազգային պարկ» ՊՈԱԿ-ի կողմից մինչ օրս մաքրվել է 24 հա ջրածածկ անտառային տարածք։

*Գերմանիայի զարգացման վարկերի բանկի (KFW) կողմից տրամադրվող դրամաշնորհային ծրագրի շրջանակներում ՀՀ Սյունիքի մարզի բնության հատուկ պահպանվող տարածքների կառավարման բարելավմանն ուղղված ծրագրերի իրականացում* ծրագրի շրջանակներում 2023 թվականին իրականացվել է Շիկահող պետական արգելոցի հարակից 4 բնակավայրերի (Ծավ, Շիկահող, Սրաշեն, Ներքին Հանդ) 247 տնային տնտեսություններին էներգախնայող վառարանների տրամադրում։ Կազմակերպվել է Մեղրի խոշորացված համայնքի 11 գյուղական բնակավայրերի յուրաքանչյուր տնային տնտեսությունում 9 ք/մ եվրոպատուհանի տեղադրման մրցույթ։ Շրջակա միջավայրի նախարարության «Զանգեզուր» կենսոլորտային համալիր ՊՈԱԿ-ի, «Հայանտառ» ՊՈԱԿ‑ի Կապանի անտառտնտեսություն մասնաճյուղի և Հարավային ջրավազանային տարածքային կառավարման բաժնի պատշաճ գործունեության նպատակով Սյունիքի մարզի Կապան քաղաքում 556 ք/մ տարածքով ձեռք բերված վարչական շենքի շինարարության համար ևս հայտարարվել է մրցույթ։ Մրցույթի արդյունքները գնահատվել են գնահատող հանձնաժողովի կողմից և ստացվել են բոլոր հաստատումները։ Ներկա պահին պայմանագիրը պատրաստ է և սպասում է ստորագրության։ Ընթացքի մեջ է գտնվում նաև «Շիկահող» պետական արգելոցի, «Խուստուփ», «Զանգեզուր», «Սոսու պուրակ», «Սև լիճ», «Արևիք» և «Բողաքար» պետական արգելավայրերի կառավարման պլանների մշակումը։ Ծրագրի շրջանակներում 2023 թվականին նախատեսված աշխատանքների մեծ մասն իրականացված չէ՝ պայմանավորված գերմանական խորհրդատու կազմակերպության ներքին խնդիրներով։

Շրջակա միջավայրի վրա ազդեցության գնահատման և մոնիթորինգի բնագավառ

*Շրջակա միջավայրի վրա ազդեցության գնահատում և փորձաքննություն:* 2023 թվականին միջոցառման շրջանակներում «Շրջակա միջավայրի վրա ազդեցության փորձաքննական կենտրոն» ՊՈԱԿ-ին Կառավարության 2023 թվականի հուլիսի 6-ի № 1139-Ն որոշմամբ հատկացվել են հավելյալ ֆինանսական միջոցներ։ Ավելացվել է 7 հաստիք, որն առավել արդյունավետ է դարձրել օրենքով սահմանված ժամկետներում շրջակա միջավայրի վրա ազդեցության գնահատման և փորձագիտական եզրակացությունների տրամադրման գործընթացը։

*Հիդրոօդերևութաբանություն, շրջակա միջավայրի մոնիթորինգ և տեղեկատվության ապահովում*

*Մակերևութային ջրային օբյեկտների որակի մոնիթորինգի իրականացում:* 2023 թվականի ընթացքում մակերևութային ջրերի որակի մոնիթորինգը (ջրի նմուշառում, դաշտային հետազոտություններ, ֆիզիկաքիմիական և հիդրոկենսաբանական անալիզներ, որակի գնահատում) իրականացվել է հանրապետության ջրային օբյեկտների (գետեր, ջրամբարներ, ջրատարներ, Սևանա լիճ) 142 դիտակետում: Ջրի նմուշներում դիտարկվել են ջրի որակի բնութագրական 40 ֆիզիկաքիմիական՝ հիմնական անիոններ և կատիոններ, սնուցող նյութեր, ծանր մետաղներ, և մեկ հիդրոկենսաբանական՝ մակրոանողնաշարավորներ, ցուցանիշներ: Ընդհանուր առմամբ որոշվել է 43420 ցուցանիշ (նախատեսված ցուցանիշների նվազագույն քանակը՝ 43420):

*Մթնոլորտային օդի որակի մոնիթորինգի իրականացում:* 2023 թվականի ընթացքում մթնոլորտային օդի որակի դիտարկումներ կատարվել են հանրապետության 10 բնակավայրում օդի նմուշառման երեք եղանակով` պասիվ, ակտիվ և ավտոմատ: Մթնոլորտային օդում ուսումնասիրվել են ազոտի և ծծմբի երկօքսիդների, փոշու, փոշում պարունակող մետաղների ու գետնամերձ օզոնի պարունակությունները: Երևան, Գյումրի, Վանաձոր, Ալավերդի, Հրազդան, Արարատ և Ծաղկաձոր քաղաքներում մթնոլորտային օդի որակի դիտարկումներն իրականացվել են 15 ստացիոնար դիտակայանում՝ ակտիվ նմուշառման եղանակով: Պասիվ եղանակով նմուշառումներ իրականացվել են Երևան, Գյումրի, Վանաձոր, Ալավերդի, Հրազդան, Արարատ, Կապան, Քաջարան, Չարենցավան և Ծաղկաձոր քաղաքների 214 դիտակետում: 2023 թվականի ընթացքում ՀՀ բնակավայրերի մթնոլորտային օդի որակի մոնիթորինգի միջոցառումների շրջանակում որոշվել է 75300 ցուցանիշ (նախատեսված ցուցանիշների քանակ` 75300):

*Ստորերկրյա քաղցրահամ ջրերի որակի մոնիթորինգ*: 2023 թվականի ընթացքում ստորերկրյա քաղցրահամ ջրերի հիդրոերկրաբանական մոնիթորինգն իրականացվել է 6 ՋԿՏ-ում ընդգրկված 119 ստորերկրյա ջրաղբյուրներում: Ընդհանուր առմամբ որոշվել է 18839 ցուցանիշ (նախատեսված ցուցանիշների թիվ՝ 18839)։ Կատարվել է ստորերկրյա քաղցրահամ ջրերի որակի մոնիթորինգ, ընդհանուր առմամբ որոշվել է 4400 ցուցանիշ (նախատեսված ցուցանիշների թիվը՝ 4400):

*Թափոնների գոյացման, վերամշակման ու օգտահանման ուսումնասիրվող օբյեկտներ և հեռացման վայրեր:* Թափոնների պետական կադաստրի ստեղծման և վարման աշխատանքներին աջակցության շրջանակներում, թափոնների գոյացման, վերամշակման ու օգտահանման օբյեկտների ռեեստրների ստեղծմանն աջակցության նպատակով հաշվետու ժամանակահատվածում ուսումնասիրվել են թափոնների գոյացման, վերամշակման ու օգտահանման 20 օբյեկտներ, այդ թվում՝ 13 թափոններ գոյացնող օբյեկտներ և 7 թափոններ վերամշակող և/կամ օգտահանող օբյեկտներ, ինչպես նաև իրականացվել է ուսումնասիրություն թափոնների հեռացման 11 վայրերում (նախատեսված ցուցանիշների քանակ՝ 11)։ Ուսումնասիրության ընթացքում հավաքվել է հետևյալ տեղեկատվությունը՝ թափոնագոյացնող պրոցեսները, թափոնների անվանացանկը, գոյացման ծավալները, որակական և քանակական բնութագրերը, տեղեկություններ թափոնների գործածության և դրանց գոյացման ծավալների ու վտանգավորության աստիճանի նվազեցման վերաբերյալ։

*Հիդրոօդերևութաբանական ծառայություններ:* Հաշվետու ժամանակահատվածում մթնոլորտում և գետնի մակերևույթին տեղի ունեցող ֆիզիկական երևույթների ուսումնասիրման նպատակով օդերևութաբանական դիտարկումները կատարվել են հանրապետության տարածքի 43 օդերևութաբանական (այդ թվում` 4 բարձրլեռնային դժվարամատչելի և 3 մասնագիտացված) կայաններում` լրիվ ծրագրով, իսկ 24 հիդրոլոգիական կայաններում` կրճատ ծրագրով (միայն օդի ջերմաստիճանի, տեղումների, մթնոլորտային երևույթների և ձյան ծածկի բարձրության), Համաշխարհային օդերևութաբանական կազմակերպության կողմից սահմանված կարգով և միջազգային ստանդարտներին համապատասխան 3 ժամը մեկ անգամ 00 ժամից սկսած (Գրինվիչի ժամանակով), իսկ մթնոլորտային երևույթների և եղանակի վիճակի նկատմամբ` շուրջօրյա: Դիտակումներն իրականացվել են օդերևութաբանական բոլոր տարրերի նկատմամբ: Ամեն օր կազմվել է առաջիկա 5 օրվա եղանակի կանխատեսում, իսկ յուրաքանչյուր ամսվա վերջին՝ հաջորդ ամսվա օդերևութաբանական պայմանների խորհրդատվական կանխատեսումը։ Ընդհանուր առմամբ, իրականացվել են 120450 օդերևութաբանական դիտարկումներ (նախա­տեսված դիտարկումների քանակ՝ 129210): Սևանա լճի մակարդակը 2023 թվականի դեկտեմբերի 30-ի դրությամբ կազմել է 1900.17 մ, ինչը 0.11 մ-ով ցածր է նախորդ տարվա նույն օրվա համեմատ (1900.28 մ), Արփա-Սևան թունելով Սևանա լիճ մուտք գործող ջրաքանակը 31.12.2023թ. դրությամբ կազմել է 114.456 մլն մ3, ինչը 48.378 մլն մ3-ով պակաս է նախորդ տարվա նույն օրվա համեմատ (162․834 մլն մ3): 2023 թվականին Սևանա լճից ոռոգման նպատակով ջրի բաց թողումը սկսվել է մայիսի 14-ից, և 31.12.2023թ. դրությամբ բաց է թողնվել 228.234 մլն մ3 ջուր, իսկ 2022 թվականին Սևանա լճից ոռոգման նպատակով ջրի բացթողումը սկսվել է հունիսի 3-ից և 30.11.2022թ. դրությամբ կազմել է 165.063 մլն մ3։

Անտառների կառավարման բնագավառ

*«Անտառվերականգնման և անտառապատման աշխատանքներ» միջոցառման* շրջանակներում 2023 թվականին իրականացվել են 436 հա անտառվերականգնման ու անտառապատման աշխատանքներ, որից պետական բյուջեի միջոցներով` 226 հա (130 հա անտառմշակույթների հիմնում և 96 կոճղաշիվային վերաճի օժանդակում) և անտառային տնտեսությանը հասցվող վնասի հատուցման ծրագրի շրջանակներում` 210 հա: Նախորդ տարվա ցուցանիշը գերազանցվել է մոտ 200 հա-ով։ Աճեցվել է 250 հազար հատ փակ արմատային համակարգով տնկանյութ, հիմնադրվել` 8.0 հա տնկարան։

*«Անտառպահպանական ծառայություններ» և «Անտառկառավարման պլանների կազմում» միջոցառումների* շրջանակներում առաջին անգամ 4120 հա անտառածածկ տարածքներում իրականացվել են վնասատուների դեմ կենսաբանական պայքարի աշխատանքներ։ Ինչպես նախորդ տարի, 2023 թվականին ևս անտառամերձ բնակչությանն անվճար տրամադրվել է շուրջ 79.0 հազար խ/մ պահեստային թափուկ վառելափայտ։ Հաստատվել են «Հայանտառ» ՊՈԱԿ-ի 7 «անտառտնտեսություն» մասնաճյուղերի անտառկառավարման պլանները, մշակվել են ևս 4-ը։ 2024 թվականին «Հայանտառ» ՊՈԱԿ-ի բոլոր 17 մասնաճյուղերը կունենան կառավարման պլաններ։

Բնագիտական նմուշների պահպանության և ցուցադրության բնագավառ

2023 թվականին թանգարանի կողմից իրականացվել է թանգարանի մշտական և ժամանակավոր պահպանությանը հանձնված 6720 նմուշների հաշվառումն ու պահպանումը, թանգարանային առարկաների և թանգարանային հավաքածուների մշտական ու ժամանակավոր հանրային ցուցադրումը: 2023 թվականի ծրագրով իրականացվել են 2 գիտարշավներ, հիմնական ֆոնդը համալրվել է 20 ցուցանմուշով, hամալրված ցուցանմուշները անձնագրավորվել, քարտագրավորվել, պիտակագրավորվել և լուսանկարահանվել են: Մշտական ցուցադրությունը համալրվել է 10 ցուցանմուշով: Մաշկաքանդակագործական արհեստանոցում վերականգնվել և վերանորոգվել է 20 ցուցանմուշ: Հիմնական ֆոնդի ցուցանմուշները միջատների դեմ պայքարող հատուկ քիմիական նյութերով ենթարկվել են չորսանգամյա պրոֆիլակտիկ ախտահանման: 2023 թվականի ծրագրով իրականացվել են բնապահպանական թեմաներով 5 միջոցառում և 5 ցուցահանդես, բնապահպանական թեմաներով բացիկների և բուկլետների մշակում և տպագրում:

2023 թվականին «Կենդանաբանական այգու ցուցադրություններ» միջոցառման շրջանակներում «Երևանի կենդանաբանական այգի» ՀՈԱԿ-ը իրականացրել է վագրերի ազատավանդակի ցինկապատ թիթեղով տանիքի կառուցում, կիսածածկի կառուցում, գետաձիու ձմեռանոցի հատակի հարթեցում, խոտերի պահեստի տանիքի կառուցում, տանիքի շրջանակի պատրաստում, պտավոր եղնիկների ձմեռանոցի տանիքի կառուցում, այգու ընթացիկ պահպանման աշխատանքներ (խողովակներով կարկասի հավաքում, ուղտի ձմեռանոցի տանիքի կառուցում, բեզոարյան այծերի կերամանի ծածկոց, երկաթե դետալների ներկում), Պրժևալսկու ձիերի և կուլանի ձմեռանոցի վերանորոգման աշխատանքներ, էլեկտրական էներգիայի եռամիջուկ մալուխի անցկացում, վարչական շենքի վերանորոգում, պահեստի և կերախոհանոցի ջեռուցման համակարգի տեղադրում։

## Բյուջեների կազմման բնագավառ

Պետական կառավարման համակարգում պատասխանատվության համախմբման և ռեսուրսների դիմաց առավելագույն արդյունքի ստացման նպատակով պետական բյուջեի կազմման բնագավառում իրականացվում են մի շարք քայլեր, որոնց իրագործումը թույլ կտա ապահովել հանրային կառավարման թափանցիկության, հաշվետվողականության և հսկողության բարձրացումը, ինչպես նաև պետության կողմից մատուցվող ծառայությունների որակի բարելավումը՝ հանրային բարիքի արդյունավետ, օգտավետ և խնայողաբար, հասցեական օգտագործման հաշվին: Մասնավորապես՝ ծախսերի նպատակայնության բարձրացման առումով ռազմավարական պլանավորման, այդ թվում` առկա ռազմավարությունների, վերջիններիս և մշակվելիք բոլոր ռազմավարական փաստաթղթերի՝ Կառավարության հնգամյա ծրագրի, ՄԺԾԾ և ամենամյա ծրագրային բյուջեի հետ համակցվելու նպատակով իրականացվել են ոլորտներում առկա ռազմավարական փաստաթղթերի գույքագրման և դրանցով սահմանված քաղաքականության շրջանակների (նպատակներ, արդյունքներ, թիրախներ և այլն) թարմացման աշխատանքներ։

Միաժամանակ, ծրագրերի արդյունավետության և օգտավետության բարձրացման համար ծրագրերի գնահատման կանոնավոր գործընթացի ներդրման նպատակով աշխատանքներ են տարվել բյուջետային ծրագրերի գնահատման գործընթացի ներդրման ուղղությամբ, որի շրջանակներում իրականացվել է նաև Ծրագրերի գնահատման հայեցակարգի և մեթոդաբանության փորձաքննություն/ուսումնասիրություն՝ դրանց գործնական կիրառականության և ներդրման տեսանկյունից: Նախատեսվում է, որ փորձաքննության արդյունքում, ըստ անհրաժեշտության, կվերանայվեն վերոհիշյալ փաստաթղթերը և կբերվեն կիրառական տեսքի:

ՀՀ-ում գնահատման գործառույթների ներդրման հետ կապված՝ կառուցվածքային և ֆունկցիոնալ պահանջների հստակեցման նպատակով մշակվել է «Հայաստանի Հանրապետության բյուջետային համակարգի մասին» օրենքում փոփոխություններ և լրացումներ կատարելու վերաբերյալ օրենքի նախագիծը, որը ներկայացվել է ՀՀ վարչապետի աշխատակազմին։

2024-2026թթ. ՄԺԾԾ և 2024թ. բյուջետային հայտերի կազմման և ներկայացման մեթոդական ցուցումներում պետության պարտադիր պարտավորություններից բխող ծրագրերի / միջոցառումների նույնականացման և հաշվառման ռացիոնալացման նոր մեթոդաբանության մշակման նպատակով իրականացվել է պետության պարտադիր և հայեցողական պարտավորությունների գույքագրում և դրանք սահմանող իրավական ակտերի քարտեզագրում, որը 2025-2027թթ ՄԺԾԾ և 2025թ․ բյուջետային հայտերի կազմման և ներկայացման մեթոդական ցուցումների հետ միաժամանակ տրամադրվել է պետական կառավարման մարմիններին՝ ակնկալելով ստանալ դրանց վերաբերյալ թարմացված տեղեկատվություն՝ մեթոդաբանության հետագա բարելավման նպատակով։

## Հաշվապահական հաշվառում և աուդիտորական գործունեություն

Հաշվապահական հաշվառման և աուդիտորական գործունեության ոլորտների կարգավորման նպատակով 2023 թվականի ընթացքում շարունակվել են ոլորտները կարգավորող օրենքներով նախատեսված կառուցակարգերի ներդրման աշխատանքները։ Մասնավորապես, հավատարմագրված մասնագիտացված կառույցի՝ «Հայաստանի աուդիտորների և փորձագետ հաշվապահների պալատ» հասարակական կազմակերպության կողմից մշակվել են մի շարք իրավական ակտեր, որոնք ներկայացվել են Հաշվապահական հաշվառման և աուդիտորական գործունեության հանրային վերահսկողության խորհրդին՝ համաձայնեցման նպատակով։ 2023 թվականի ընթացքում տեղի է ունեցել Հանրային վերահսկողության խորհրդի 10 նիստ, որոնց արդյունքում ընդունվել են Հանրային վերահսկողության խորհրդի 10 որոշումներ։ ՀՀ ֆինանսների նախարարի 2022 թվականի հոկտեմբերի 7-ի թիվ 420-Ն հրամանով հաստատված աուդիտորական ծառայությունների որակի հսկողության պահանջների պահպանման արտաքին գնահատման ընթացակարգերի հիման վրա շարունակվել են ստուգումներն աուդիտորական ընկերություններում։

Հանրային հատվածի հաշվապահական հաշվառման ոլորտում 2023 թվականին կազմակերպվել են հանրային հատվածի հաշվապահների որակավորման 16 քննություններ, որոնց արդյունքում որակավորվել է 72 անձ։ Իրականացվել է հանրային հատվածի կազմակերպությունների 2022 թվականի գործառնությունների մատյանների և ֆինանսական հաշվետվությունների մշտադիտարկում, որոնց արդյունքում վեր են հանվել տեղ գտած սխալներն ու անճշտությունները և ներկայացվել են համապատասխան կազմակերպու­թյուններին՝ հետագայում նմանատիպ սխալներից խուսափելու նպատակով։

## Եկամուտների քաղաքականություն

2023 թվականին հարկային քաղաքականությունը հիմնականում ուղղված է եղել ՀՀ կառա­­­վարության 2021-2026 թվականների ծրագրով հարկային քաղաքականության մասով նախա­տես­­ված ծրագրային դրույթներն իրականացնելուն: Մասնավորապես, հարկային քաղա­­քա­կա­նու­թյունն ուղղված է եղել հանրային ռեսուրսների կառավարման արդյունավե­տու­թյունն ու հաս­ցեա­կանությունը բարձրացնելու և այդ ռեսուրսները հանրօգուտ ու համապե­տա­կան նշա­նա­կու­թյուն ունեցող ծրագրերի վրա ծախսելու, ինչպես նաև հարկաբյուջետային կայու­նությունն ապա­հո­վելու նպատակով հարկային եկամուտների ընդլայնմանը և հար­կեր/ՀՆԱ ցուցանիշի բարե­լավ­մանը: Մյուս կողմից, հարկային քաղա­քա­կա­նու­թյունն ուղղված է եղել ներդրողների համար արդար, ընկալելի և կանխատեսելի միջավայր ձևավորելուն, հարկ­ման համակարգում հարկային բեռի արդարացի և հավասար բաշխմանը, տնտեսական շարժառիթների հիման վրա գործող՝ ֆիզիկական անձանց եկամուտների համընդհանուր հայ­տա­րարագրման գործուն համակարգի ներդրմանը և այլն:

1. Հարկեր/ՀՆԱ ցուցանիշի բարելավման աշխատանքների շրջանակներում՝
2. փոփոխություններ են կատարվել Հարկային օրենսգրքում, որի համաձայն 2024 թվա­կա­նից` առաջիկա երեք տարիների ընթաց­քում բարձրացվում են ակցիզային հարկի դրույ­քա­չա­փերը: Ընդ որում, ծխախոտային արտադրանքի դրույքաչափերը բարձրացվում են յուրա­քանչ­յուր տարի 10 տոկոսով, էլեկտրական ծխախոտների դեպքում՝ 18 և ավել տոկոսով, օղու և էթիլային սպիրտի դեպքում՝ 10 տոկո­սով, այլ ապրանքների դեպքում՝ 8 տոկոսով,
3. ԱՏԳ ԱԱ 8703 ծածկագրին դասվող տրանս­պոր­տա­յին միջոցների օտարման գոր­ծարք­­ներն արդյունավետորեն հարկելու նպատակով սահմանվել է, որ նշյալ տրանս­պոր­տա­յին միջոց­ների` ՀՀ‑ում մատակարարման մասով հաշվարկված ԱԱՀ-ի գումարի և այդ տրանսպորտային միջոցի համար հաշվանցման (պակասեցման) ենթակա ԱԱՀ-ի գումարի միջև առաջացող ԱԱՀ-ի բացասական տարբերությունը ենթակա չէ հաշ­վանցման (պակասեցման)։ Բացի այդ, սահմանվել է, որ իրացման նպատակով ներ­մուծ­ված տրանսպոր­տա­յին միջոցի՝ ներմուծողի կողմից օտարումից շահութահարկով հարկման առու­մով եկամուտը հաշվարկվում է հաշվարկված՝ ԱԱՀ-ով հարկման բազայի և տվյալ տրանս­պորտային միջոցի ներ­­­մուծման համար վճարված բնապահպանական հարկի հանրա­գու­մարի և 1.2 գործակցի արտադրյալից ոչ պակաս չափով, իսկ ոչ իրացման նպատակով ներ­մուծման դեպքում՝ հաշ­վե­կշ­ռա­­յին արժեքի և 1.2 գործակցի արտադրյալից ոչ պակաս չափով։
4. Հարկային օրենսդրության բարելավման միջոցով ներդրողների համար արդար, ընկա­­­­լելի և կանխատեսելի միջավայրի ձևավորման ծրագրային դրույթի իրագործման աշխա­տանք­­ների շրջա­նակ­­ներում հնարավորություն է ընձեռվել, որպեսզի ԱՏԳ ԱԱ 7108 խմբի ԱՏԳ ԱԱ 7108 12 000 9 ծածկագրին դասվող թանկարժեք մետաղների օտարման գործարքների դեպ­քում տնտե­­­­սավարող սուբյեկտներն ԱԱՀ-ի հաշվանցումներ (պակասեցումներ) կատա­րեն: Բացի այդ, ՀՀ ներ­մուծման և հետա­գա­յում արտահանման դեպ­քերում ներմուծման ժամանակ վճարված ակցի­­զային հարկի գումար­ները տնտեսավարող սուբյեկտներին վերադարձնելու նպա­տա­կով Կառավարության որոշմամբ սահմանվել են ներ­մուծ­ված` ակցիզային հարկով հարկման ենթակա ապրանքներն արտահանելու դեպքում ներ­մուծ­ման ժամանակ վճարված ակցիզային հարկի գումարի փոխհատուցման կարգը, չափը և ժամկետները։ Մասնավորապես, սահմանվել է, որ հարկ վճարողներին փոխհատուցվում է արտա­հանվող ապրանքների համար ներմուծման ժամանակ վճարված ակցիզային հարկի ամբողջ գումարը:
5. Տնտեսական շարժառիթների հիման վրա գործող՝ եկամուտների հայտարարագրման համակարգի ներդրման նպատակով Կառավարության որոշմամբ սահմանվել են սոցիա­լա­կան ծախսերի տեսակների առանձին ուղղությունները, ընտանիքի անդամների շրջանակը և փոխ­­հա­տուց­ման առավելագույն չափերը։ Մասնավորապես, սահմանվել է, որ սոցիալական ծախ­սեր են համարվում առողջապահության և կրթության գծով ծախսերը, իսկ առավելագույն չափերն են՝ առողջապահության գծով՝ 50.000 դրամը և կրթության գծով՝ 100.000 դրամը, ընդ որում, այս երկու ուղղություններով սոցիալական ծախսերի առավելագույն չափը կազ­մում է տարե­կան 100.000 դրամ։

## Պետական եկամուտների վարչարարություն

Պետական եկամուտների վարչարարության ոլորտում իրականացված միջոցառումները բխել են ՀՀ կառավարության 2021 թվականի օգոստոսի 18-ի N 1363-Ա որոշմամբ հաստատված ՀՀ կառավարության հնգամյա (2021-2026թթ.) ծրագրից, ՀՀ կառավարության 2021 թվականի նոյեմբերի 18-ի N 1902-Ա որոշմամբ հաստատված ՀՀ կառավարության 2021-2026 թվականների գործունեության միջոցառումների ծրագրից, ՀՀ կառավարության 2019 թվականի դեկտեմբերի 12-ի N 1830-Լ որոշմամբ հաստատված՝ ՀՀ պետական եկամուտների կոմիտեի զարգացման և վարչարարության բարելավման ռազմավարական ծրագրից, ինչպես նաև Կառավարության կողմից հաստատված այլ ծրագրերից:

Ինչպես և նախորդ տարիներին, 2023 թվականի ընթացքում ևս ՊԵԿ կողմից կարևորվել են հարկ վճարողների սպասարկման և որակյալ ծառայությունների մատուցման աշխատանքները՝ դրանք համարելով հանրային հատվածի հետ փոխգործակցության լավագույն հիմքը։ Այս ուղղությամբ իրականացված աշխատանքների շրջանակներում գրանցվել են հետևյալ արդյունքները․

1. Տնտեսավարող սուբյեկտներին 2023 թվականի ընթացքում ընդհանուր առմամբ հետ է վերադարձվել 362.9 մլրդ դրամի հարկ (նախորդ տարվա համեմատ աճը կազմել է 38.1%): Միաժամանակ ավտոմատացվել է մի քանի աղբյուրից ստացման ենթակա (ստացված) եկամտից հաշվարկված և փոխանցված (գանձված) սոցիալական վճարների առավելագույն չափը գերազանցող գումարները ֆիզիկական անձանց վերադարձնելու գործընթացը, որն իրականացվում է ամբողջությամբ ինքնաշատ եղանակով` արդյունքում էականորեն կրճատելով գումարների վերադարձման ժամկետները.
2. Արդիականացվել են մաքսային սահմանի անցման կետերը, մասնավորապես՝ կառուցվել է Մարգարայի անցման կետը, ՎԶԵԲ-ի աջակցությամբ իրականացվում են Մեղրիի սահ­մա­նային անցման կետի վերակառուցման և արդիականացման աշխատանքները, իրականացվել է Գոգավանի անցման կետի ընթացիկ նորոգում, և շարունակվում են Բագրատաշենի անցման կետի ընդլայնման և արդիականացման աշխատանքները.
3. Նախնական մաքսային հայտարարագրման գործընթացի շնորհիվ մաքսային ձևակերպումների ժամանակահատվածը երկիր մուտք գործելուց մինչև ապրանքի բացթողումը 2-3 օրվա փոխարեն դարձել է 2-3 ժամ.
4. Էականորեն պարզեցվել է տարանցման հայտարարագրման գործընթացը, մասնավորապես՝ հավաքական բեռների յուրաքանչյուր միավորի համար տարանցման հայտարարագիր ներկայացնելու փոխարեն հնարավորություն է ստեղծվել ամբողջ բեռի համար ներկայացնել մեկ հայտարարագիր: Իրականացված պարզեցման արդյունքում տարանցման հայտարարագրի կազմման վրա ծախսվող ժամանակահատվածը կրճատվել է շուրջ 40%-ով, նվազել են հերթերը և բեռնատար տրանսպորտային միջոցների կուտակումները.
5. 2023 թվականի նոյեմբերին ՀՀ կառավարության կողմից ընդունված Ժամանակավորապես ՀՀ ներմուծվող անձնական օգտագործման տրանսպորտային միջոցների համար մաքսատուրքերի և հարկերի վճարման պարտավորությունների ապահովման որոշակի միջոց սահմանելու մասին և Եվրասիական տնտեսական միության անդամ չհանդիսացող պետություններից ՀՀ ֆիզիկական անձանց կողմից անձնական օգտագործման համար ժամանակավոր ներմուծված՝ ԱՏԳ ԱԱ 8703 ապրանքային դիրքին դասվող թեթև մարդատար տրանսպորտային միջոցների ազատ շրջանառության համար ներմուծման դեպքում պետական աջակցության ծրագիրը հաստատելու մասին որոշումների համաձայն 2023 թվականի դեկտեմբերի 5-ից 30-ն ընկած ժամանակահատվածում մաքսային ձևակերպում է ստացել ՀՀ ժամանակավոր ներմուծված 2648 տրանսպորտային միջոց։
6. «Օրինապահ հարկ վճարող» համարվելու չափանիշների և օրինապահ հարկ վճարողի հավաստագրի տրամադրման կարգի համաձայն 2023 թվականին օրինապահ հարկ վճարողի հավաստագիր ստանալու համար ներկայացվել է 178 դիմում, որոնցից հավաստագիր է ստացել 81 տնտեսավարող սուբյեկտ.
7. Հարկ վճարողների իրազեկվածության բարձրացման նպատակով 2023 թվականին հարկ վճարողների համար անցկացվել է 82 ուսումնական միջոցառում, 1030 ակ/ժամ ընդհանուր տևողությամբ, որոնց մասնակցել են 1665 հարկ վճարողներ և (կամ) նրանց ներկայացուցիչներ: 2023 թվականի ընթացքում ԶԼՄ-ներով, ՊԵԿ պաշտոնական կայքով, սոցիալական հարթակներով կամ այլ եղանակներով իրականացվել է հանրային իրազեկման 60 միջոցառում.
8. 2023 թվականի ապրիլի 1-ից մայիսի 1-ն ընկած ժամանակահատվածում ՀՀ ՊԵԿ կողմից իրականացվել է ՊԵԿ գործունեության վերաբերյալ գոհունակության գնահատման հարցում: Վերջինիս արդյունքներով ՊԵԿ գործունեությունը դրական է գնահատել հարկային մարմնի մասով հարցման մասնակիցների 87.2%-ը, մաքսային մարմնի մասով` 78.0%-ը, իսկ ընդհանուր հարցման մասնակիցների՝ 84.4%-ը: Բացի վերը նշված հարցումից, Հետազոտական ռեսուրսների կովկասյան կենտրոն-Հայաստան հիմնադրամի կողմից Համաշխարհային բանկի «Հարկային և մաքսային վարչարարության արդիականացման» ծրագրի շրջանակում ևս իրականացվել է նմանատիպ հարցում, որի համաձայն վերջին երեք տարիների ընթացքում հարկային մարմնի կողմից ձեռնարկված հարկային վարչարարության բարելավման միջոցառումները դրական և խիստ դրական է գնահատել հարցվածների 72.2%-ը:

Շարունակական բնույթ են կրել նաև էլեկտրոնային համակարգերի կատարելագործման աշխատանքները, որոնք նպատակ են ունեցել բարձրացնել տեղեկատվության փոխանակման անվտանգությունը և տեղեկատվության մշակման արդյունավետությունը։ Մասնավորապես․

1. 2023 թվականի ընթացքում կատարելագործվել և արդիականացվել են էլեկտրոնային համակարգերը, ինչպես նաև ներդրվել են նորերը։ Մշակվել և ներդրվել է «e-VAT» էլեկտրոնային համակարգը, որը հնարավորություն է տալիս ՀՀ-ում մշտական հաստատություն չունեցող, էլեկտրոնային հարթակի միջոցով ապրանքների իրացման ծառայություն մատուցող կազմակերպություններին ներկայացնել ԱԱՀ-ի հաշվետվություններ և կատարել հարկերի վճարումներ։ 2023 թվականին «e-VAT» համակարգից օգտվել է 50 խոշոր միջազգային կազմակերպություն։ Google, Facebook, TikTok, Spotify, Amazon, Netflix, Ebay և այլ խոշոր կազմակերպություններ արդեն հաշվառվել և կատարում են իրենց հարկային պարտավորությունները։ Արդյունքում հավաքագրվել է շուրջ 2.7 մլրդ դրամ ԱԱՀ: Բացի այդ, մեկնարկել են համատարած հայտարարագրման և տաքսի ծառայությունների ոլորտի կարգավորման համակարգերը, ներդրվել է e-invoicing համակարգի «վեբ» տարբերակը, մաքսային հսկողության գոտիներում ապրանքների հաշվառման համակարգերը և այլն.
2. Ստուգումների և ուսումնասիրությունների փաստաթղթերի էլեկտրոնային եղանակով փոխանակման համակարգի ներդրման շրջանակներում իրականացվել է շուրջ 170,000 փաստաթղթի փոխանակում «Անձնական գրասենյակ»–ներին ուղարկելու միջոցով, ինչը հանգեցրել է փաստաթղթերի ստացման հասցեականության ապահովմանը, փոստային ծախսերի տնտեսմանն ու վարչարարության ժամանակի կրճատմանը.
3. Ներդրվել է ՀՀ արդարադատության նախարարության պրոբացիայի ծառայությանը տեղեկությունների տրամադրման էլեկտրոնային կառավարման համակարգը։ Ներկայումս ընթանում են ՀՀ առողջապահության նախարարության, ՀՀ պետական եկամուտների կոմիտեի և ՀՀ միասնական սոցիալական ծառայության միջև նպաստների գծով տեղեկատվության փոխանակման էլեկտրոնային հարթակի ստեղծման աշխատանքները.
4. Ընդունվել են Հայաստանի Հանրապետության հարկային օրենսգրքում փոփոխություններ և լրացումներ կատարելու մասին (01.03.2023թ. ՀՕ-101-Ն) և «Կուտակային կենսաթոշակների մասին» օրենքում փոփոխություններ կատարելու մասին» (01.03.2023թ. ՀՕ-102-Ն) օրենքները, ինչի արդյունքում մշակվել է հարկ վճարողների անձնական հաշվի քարտերում առկա պարտավորությունների և դեբետային գումարների մարման հաջորդականության նոր մեթոդաբանություն.
5. Անշարժ գույքը վարձակալությամբ տրամադրելու հետ կապված իրավահարաբերությունները կանոնակարգելու և հնարավոր չարաշահումները կանխելու նպատակով հարկային օրենսգրքում կատարվել են համապատասխան լրացումներ` սահմանելով անշարժ գույքի հետ կապված եկամտի ստացման իրավունքի վերաբերյալ հարկային մարմին հայտարարություն ներկայացնելու պարտադիր պահանջ, ինչպես նաև ապահովվել է նշված հայտարարությունն էլեկտրոնային եղանակով ներկայացնելու հնարավորությունը.
6. Հաշվետու տարվա ընթացքում ՊԵԿ-ը հաջողությամբ անցել է տեղեկատվական անվտանգության ISO-27001-2013 միջազգային ստանդարտի հավաստագրման աուդիտը և ստացել համապատասխան հավաստագիրը։

Հարկային և մաքսային հսկողության, վարչարարության արդյունավետության բարձրացման, հարկային վարչարարական ճեղքի կրճատման, ինչպես նաև կամավոր կարգապահության բարձրացման նպատակով կատարված աշխատանքների շրջանակներում արձանագրվել են հետևյալ արդյունքները․

1. Վերլուծական գործիքների կատարելագործման և ավտոմատացման շրջանակներում 2023 թվականին գործել են 49 ստանդարտ վերլուծական հաշվետվական ձևեր և 66 ռիսկային չափանիշներ.
2. 2023 թվականին իրականացվել են 2022 թվականի ԱԱՀ-ի, շահութահարկի և եկամտային հարկի հարկային ճեղքերի գնահատման աշխատանքներ։ Գնահատման արդյունքների համաձայն` ԱԱՀ-ի, շահութահարկի և եկամտային հարկի գծով ընդհանուր հարկային ճեղքը կազմել է ՀՆԱ-ի 3.06%-ը, ինչը նախորդ տարվա նկատմամբ բարելավվել է 0.5 տոկոսային կետով.
3. Ներդրված Հարկային և մաքսային կարգապահության բարելավման ռազմավարության ծրագրի շրջանակներում գնահատվել են արդեն իսկ գործող ոլորտային կարգապահության բարելավման ծրագրերի իրականացման արդյունքները, ինչպես նաև հաստատվել են 3 նոր ծրագրեր: Ընդհանուր առմամբ, 2023 թվականի ընթացքում իրագործվել է 6 ծրագիր.
4. Ռիսկերի վերհանման և ստվերի կրճատման նպատակով 2023 թվականին հարկային մարմնի կողմից հսկողական աշխատանքների շրջանակներում ընդհանուր առմամբ իրականացվել են 31,463 ստուգումներ (ուսումնասիրություններ), որի արդյունքում առաջադրվել է 52.2 մլրդ դրամ, որը նախորդ տարվա համեմատ աճել է 43%-ով (առանց ԶՊՄԿ ակտի): Նշված արդյունքային ցուցանիշներում ներառված են նաև ՊԵԿ կողմից ներդրված նոր` համալիր ստուգման այլընտրանք հանդիսացող և կարգազանց հարկ վճարողների ավելի մեծ քանակի ծածկույթ ապահովող «թեմատիկ ուսումնասիրություն» հսկողության տեսակով գրանցված արդյունքները` 295 ուսումնասիրություն, որոնցով առաջադրվել է 9.4 մլրդ դրամի լրացուցիչ պարտավորություն.
5. Հարկ վճարողների կողմից դուրս գրված հաշվարկային փաստաթղթերի քանակը (ներառյալ ՀԴՄ կտրոնները) կազմել է 648.7 մլն դրամ, որոնցով արտացոլվել է 12.2 տրլն դրամի իրացման շրջանառություն. վերջինիս աճը նախորդ տարվա համեմատ կազմել է 20.9%.
6. 2023 թվականին տարեվերջին եկամուտ ստացող աշխատատեղերի թվաքանակը կազմել է 741,726, որը գերազանցել է նախորդ տարվա ցուցանիշը 37,306-ով կամ 5.3%-ով.
7. Ներդրվել և գործում է «ՀՀ արտաքին առևտրի ազգային մեկ պատուհան և ՍԷԿՏ համակարգերի ինտեգրումն ապահովող միջանկյալ ավտոմատացված տեղեկատվական համակարգը» («ՀՀ արտաքին առևտրի ազգային մեկ պատուհան» համակարգի «Սահմանահատման ինտեգրված վերահսկողության համակարգ»).
8. «ՀՀ արտաքին առևտրի ազգային մեկ պատուհան» հարթակի «Թույլատվական փաստաթղթեր» համակարգի բոլոր ենթահամակարգերը գործարկվել են։ Թվայնացվել են նաև պետական մարմինների կողմից տրամադրվող մի շարք նոր և Համակարգի ներդրման ծավալներով չնախատեսված թույլատվական փաստաթղթեր՝ այդպիսով ամբողջականացնելով ԱՏԳ ոչ սակագնային հսկողության շրջանակներում կիրառվող պարտադիր ներկայացման ենթակա թույլատվական փաստաթղթերի ցանկը.
9. Փոստային (սուրհանդակային) առաքանիների հետ կապված մաքսային գործառնությունների կանոնակարգման նպատակով մշակվել են ռիսկի ցուցիչներ և կիրառվել են «ՀՀ արտաքին առևտրի ազգային մեկ պատուհան» համակարգի «Սահմանահատման ինտեգրված վերահսկողության համակարգում».
10. Միջազգային համագործակցության ամրապնդման և վարչարարության արդյունավետության բարձրացման շրջանակներում կնքվել են մի շարք երկկողմ և բազմակողմ միջազգային պայմանագրեր։ Տնտեսական համագործակցության զարգացման կազմակերպության Հարկման նպատակով թափանցիկության և տեղեկությունների փոխանակման Գլոբալ ֆորումի Ասիայի նախաձեռնության 5-րդ բարձրաստիճան հանդիպման ժամանակ ՀՀ-ն ստանձնել է 2024-2025թթ. Ասիայի նախաձեռնության համանախագահությունը։

Կարևորելով հարկային և մաքսային համակարգում բանիմաց, մասնագիտական և անձնային հատկանիշներով օժտված անձնակազմի առկայությունը՝ շարունակվել են այդ ուղղությամբ տարվող աշխատանքները՝ արձանագրելով հետևյալ արդյունքները․

1. Շարունակվել են մաքսային ծառայությունը նոր կադրերով համալրելու աշխատանքները, որի շրջանակներում իրականացվել է մաքսային ծառայության ընդունելության նոր դիմորդների և գործող մաքսային ծառայողների բարեվարքության ստուգում։ Մասնավորապես՝ ուսումնասիրության է ենթարկվել 928 անձ, որից գործող մաքսային ծառայողներ՝ 636-ը։ 77 մաքսային ծառայող բարեվարքության ուսումնասիրության արդյունքում ստացել է բացասական եզրակացություն.
2. Շարունակվել են աշխատանքները հարկային և մաքսային մարմիններում կոռուպցիոն ռիսկերի և երևույթների բացահայտման և կանխարգելման ուղղությամբ: Մասնավորապես՝ 2023 թվականին իրականացվել է 56 ծառայողական քննություն, որոնց արդյունքներով ՊԵԿ հարկային և մաքսային մարմինների ծառայողական քննություն անցկացնող հանձնաժողովի կողմից 55 ծառայող ենթարկվել է տարբեր կարգապահական պատասխանատվության, այդ թվում՝ 4 աշխատակից ազատվել է աշխատանքից։

ՊԵԿ կողմից 2023 թվականին իրականացված հարկային և մաքսային արդյունավետ վարչարարությունն իր դրական ազդեցությունն է ունեցել տնտեսական աճից առաջանցիկ տեմպերով ՀՀ պետական բյուջեով նախատեսված հարկային եկամուտների և պետական տուրքի հավաքագրման գործընթացում՝ հիմք հանդիսանալով հետագա բարեփոխումների և թիրախային ցուցանիշների ապահովման համար։

## Անշարժ գույքի կադաստր

2023 թվականին ՀՀ կադաստրի կոմիտեի կողմից իրականացվել են հետևյալ աշխատանքները:

ՀՀ-ում անշարժ գույքի պետական միասնական կադաստրի վարման համակարգի արդիականացման և զարգացման, հասարակության պահանջները բավարարելու նպատակով կոմիտեն 2023 թվականին թվայնացրել է մատուցվող ծառայությունների որոշակի մասը: «Գույքի նկատմամբ իրավունքների պետական գրանցման մասին» օրենքում կատարվել են լրացումներ և փոփոխություններ, ինչն էականորեն ավելացրել է էլեկտրոնային եղանակով ներկայացվող դիմումների քանակը: Օրենքի համաձայն գույքի նկատմամբ իրավունքների պետական գրանցման դիմումը և դիմումին կից ներկայացման ենթակա փաստաթղթերը պետական կամ տեղական ինքնակառավարման մարմինների և իրավաբանական անձանց կողմից պետք է ներկայացվեն էլեկտրոնային եղանակով։ Նույն օրենքի համաձայն անշարժ գույքի պետական միասնական կադաստրի տվյալների վերաբերյալ տեղեկություններ ստանալու նպատակով տեղական ինքնակառավարման մարմինները և իրավաբանական անձինք, ինչպես նաև ֆիզիկական անձինք սահմանափակված մատչելիությամբ տեղեկություն չպարունակող և վճարովի հիմունքներով տրամադրվող տեղեկությունների վերաբերյալ դիմումները ներկայացնում են բացառապես էլեկտրոնային եղանակով՝ անշարժ գույքի պետական ռեգիստրի պաշտոնական կայք-էջի էլեկտրոնային համակարգի միջոցով։

2023 թվականի ապրիլի 21-ին ընդունված ՀՀ վարչապետի ««Գեոդեզիական և քարտեզագրական գործունեության մասին», «Տարածական տվյալների մասին» օրենքների կիրառումն ապահովող միջոցառումները հաստատելու մասին» N 440-Ա որոշման պահանջներն ապահովելու նպատակով ընդունվել են ՀՀ կառավարության 2023 թվականի նոյեմբերի 2-ի «Հայաստանի Հանրապետության կառավարության 2009 թվականի հուլիսի 16-ի N 791-ն որոշման մեջ փոփոխություն կատարելու մասին» N 1891-Ն, 2023 դեկտեմբերի 7-ի «Հայաստանի Հանրապետության կառավարության 2011 թվականի ապրիլի 7-ի N 434-ն որոշման մեջ փոփոխություն կատարելու մասին» N 2119-Ն և «Հայաստանի Հանրապետության կառավարության 2001 թվականի նոյեմբերի 20-ի N 1134 որոշման մեջ փոփոխություններ կատարելու մասին» N 2113-Ն որոշումները։ 2023 թվականի սեպտեմբերի 18-ին ընդունվել է Կադաստրի կոմիտեի ղեկավարի «Գեոդեզիական և քարտեզագրական գործիքների և սարքավորումների հաշվառման կարգը սահմանելու մասին» N 416‑Ն հրամանը։

Ասիական զարգացման բանկի աջակցությամբ իրականացվող «Հայաստան. աջակցություն ազգային ստանդարտացված տարածական տվյալների ենթակառուցվածքի ստեղծմանը» ծրագրի շրջանակներում “LX Korea” ընկերության կողմից մշակված տարածական 12 ազգային ստանդարտները ներկայացվել են համապատասխան գերատեսչությանը՝ խմբագրման, մշակման և հաստատման նպատակով։

Ազգային գեոպորտալ մուտքագրելու նպատակով գրասենյակային պայմաններում իրականացվել են ՀՀ Արարատի (1,075 քառ․ կմ) և Շիրակի (2,015 քառ․ կմ) մարզերի բազային քարտեզագրական շերտերի (շենք-շինություններ, ջրագրություն, ճանապարհային ցանց) թվայնացման աշխատանքներ՝ հիմք ընդունելով 2014 և 2021 թվականների օրթոֆոտոհատակագծերը։ Իրականացվել են նաև ՀՀ Արմավիրի մարզի արդեն իսկ թվայնացված շերտերը ՀՀ կառավարության 2022 թվականի հոկտեմբերի 6-ի «Հայաստանի Հանրապետությունում ազգային տարածական տվյալների ենթակառուցվածքում բազային և թեմատիկ տարածական տվյալների ցանկը և դրանց ստանդարտացման ուղեցույցները հաստատելու մասին» N 1569-Ն որոշման պահանջներին համապատասխանեցնելու աշխատանքները։

ՀՀ օրթոֆոտոհատակագծերով ծածկված համայնքների կադաստրային քարտեզների ճշգրտման աշխատանքների իրականացման շրջանակներում կատարվում են բնակավայրերի կադաստրային քարտեզների թաղամասերի սահմանների և համայնքների վարչական շրջանների սահմանների ուղղման աշխատանքներ։ Այս պահի դրությամբ արդեն իսկ առցանց միջավայր մուտք են եղել 344 բնակավայրերի ուղղված կադաստրային քարտեզներ։ Ընթացքի մեջ են 18 բնակավայրերի կադաստրային քարտեզների թաղամասերի սահմանների ուղղման և հաստատման աշխատանքները։ Կադաստրային քարտեզում չտեղադրված գույքերի նույնականացման աշխատանքների շրջանակներում Կադաստրի կոմիտեի մասնագետների կողմից 2023 թվականի ընթացքում ուսումնասիրվել է շուրջ 19,000 անշարժ գույքի կադաստրային գործ, որի արդյունքում նույնականացվել են շուրջ 9,500-ը և ըստ անհրաժեշտության արտացոլվել են կադաստրային քարտեզում։

Կադաստրի կոմիտեն վարում է միջազգային ստանդարտներին համապատասխան մշտական գործող 12 ռեֆերենց կայաններից բաղկացած ցանց, որը հնարավորություն է տալիս իրական ժամանակում օգտատերերին ապահովել ճշգրիտ տվյալներով։ Ներկա պահին բաժանորդագրված են 355 օգտատեր, որից 73-ը՝ 2023 թվականին։

Կատարվել են ՀՀ աշխարհագրական օբյեկտների անվանումների աշխարհատեղեկատվական համակարգի (ԱՏՀ) ստեղծման աշխատանքներ: Գրասենյակային պայմաններում իրականացվել են շուրջ 35650 ՀՀ աշխարհագրական օբյեկտների ուսումնասիրություն, տեղադիրքի ճշգրտում, տվյալների բազայի ստեղծում և ստանդարտացում` համաձայն ՀՀ կառավարության 2022 թվականի հոկտեմբերի 6-ի «Հայաստանի Հանրապետությունում ազգային տարածական տվյալների ենթակառուցվածքում բազային և թեմատիկ տարածական տվյալների ցանկը և դրանց ստանդարտացման ուղեցույցները հաստատելու մասին» N 1569-Ն որոշման: Նշված բազաները մուտքագրվել են ազգային գեոպորտալ․ 114 աշխարհագրական օբյեկտների տեսակների համար մշակվել են պայմանական նշաններ։ ՀՀ աշխարհագրական անվանումների քարտադարանի վարման աշխատանքների շրջանակում իրականացվել են նաև ընթացիկ թարմացման աշխատանքներ։

ՀՀ և աշխարհի աշխարհագրական անվանումների փոփոխված և վերականգնված հայերեն տպագիր բառարանների և տեղեկատուների ստեղծման աշխատանքների իրականացման շրջանակներում հրատարակվել են «Ասիայի խոշոր ֆիզաշխարհագրական օբյեկտների տեղեկատու-բառարանը», «Աֆրիկայի խոշոր ֆիզաշխարհագրական օբյեկտների տեղեկատու-բառարանը», «Հյուսիսային Ամերիկայի խոշոր ֆիզաշխարհագրական օբյեկտների տեղեկատու-բառարանը», «Հարավային Ամերիկայի խոշոր ֆիզաշխարհագրական օբյեկտների տեղեկատու-բառարանը», «Աշխարհի ստորջրյա ֆիզաշխարհագրական օբյեկտների տեղեկատու-բառարանը»։ Ավարտվել են «Ավստրալիայի և Օվկիանիայի խոշոր ֆիզաշխարհագրական օբյեկտների տեղեկատու-բառարանի», «Անտարկտիկայի խոշոր ֆիզաշխարհագրական օբյեկտների տեղեկատու-բառարանի», «Կապան քաղաքի հասցեավորման օբյեկտների տեղեկատու-բառարանի» էլեկտրոնային տարբերակների ստեղծման, ինչպես նաև «Աշխարհի աշխարհագրական անվանումների շտեմարանի» թարմացման և աշխարհագրական կապակցման (87249 անուն) աշխատանքները։ Ընթացքի մեջ են «ՀՀ վարչատարածքային բաժանման տեղեկատուի (10 մարզ և Երևան քաղաք)» նախապատրաստման աշխատանքները, ինչպես նաև Հայկական լեռնաշխարհի և Հարավային Կովկասի աշխարհագրական օբյեկտների աշխարհագրական անվանումների հավաքագրման աշխատանքները:

Կադաստրի կոմիտեն ՀՀ էկոնոմիկայի նախարարության զբոսաշրջության կոմիտեի հետ համատեղ իրականացնում է ՀՀ մարզերի զբոսաշրջային քարտեզ-բուկլետների և թեմատիկ քարտեզների ստեղծման աշխատանքներ՝ հայերեն, ռուսերեն, անգլերեն տարբերակներով։ Ներկա պահին ՀՀ Տավուշի մարզի տուրիստական բուկլետի ստեղծման աշխատանքներն ավարտված են։ Ընթացքի մեջ են ՀՀ Լոռու, Արագածոտնի և Շիրակի մարզերի տուրիստական բուկլետների ստեղծման աշխատանքները։

Կադաստրի կոմիտեի հատուկ էլեկտրոնային հարթակի (e-cadastre.am) միջոցով ՀՀ բոլոր համայնքներ է ուղարկվել այդ համայնքների բնակավայրերի հասցեավորված գույքերի՝ կոմիտեում առկա հասցեների ցանկը՝ դրանցում առկա տվյալները համայնքների տվյալների հետ համեմատելու համար։ Արդյունքում՝ շուրջ 1,073,000 միավոր ստանդարտացված հասցեներ մուտքագրվել են հասցեների ռեեստրի տեղեկատվական բազա։ Կադաստրի կոմիտեի աշխատակիցները համայնքապետարանների ներկայացուցիչներին հեռավար եղանակով պարբերաբար ներկայացնում են հասցեների ռեեստրի համակարգից օգտվելու կարգը։

Իրականացվել է Երևան քաղաքում հաշվառված ինքնակամ շինությունների տեղափոխում ԱՏՀ միջավայր․ 12․500 միավորի համար ստեղծվել է տեղեկատվական բազա։

Ապահովվել է մասնակցություն միջազգային մի շարք կոնֆերանսներին, մասնավորապես՝ Եվրոգեոգրաֆիքսի կողմից կազմակերպված վեբինարներին։

Ի կատարումն ՀՀ վարչապետի 2023 թվականի հունվարի 9-ի N 02/08.1/431-2023 հանձնարարականի և ՀՀ կառավարության 2000 թվականի հոկտեմբերի 23-ի N 656 որոշմամբ հաստատված կարգի 11-րդ և ՀՀ կառավարության 2021 թվականի նոյեմբերի 18-ի «Հայաստանի Հանրապետության կառավարության 2021-2026 թվականների գործունեության միջոցառումների ծրագիրը հաստատելու մասին» N 1902-Լ որոշմամբ հաստատված N 1 հավելվածի «Կադաստրի կոմիտե» բաժնի 16-րդ կետի պահանջների՝ մշակվել է «Հայաստանի Հանրապետության հողային ֆոնդի առկայության և բաշխման վերաբերյալ 2023 թվականի հաշվետվությունը (հողային հաշվեկշիռը) հաստատելու մասին» ՀՀ կառավարության որոշման նախագիծը:

ՀՀ Ազգային ժողովի կողմից 2023 թվականի հունվարի 17-ին երկրորդ ընթերցմամբ և ամբողջությամբ ընդունվել է «Գեոդեզիական և քարտեզագրական գործունեության մասին», «Տարածական տվյալների մասին» օրենքում փոփոխություններ կատարելու մասին» ՀՀ օրենքների փաթեթը:

Կադաստրի կոմիտեի կողմից 2023 թվականի հուլիսի 1-ի դրությամբ հաշվառված տվյալներով իրականացվել է անշարժ գույքի հարկով հարկման օբյեկտ համարվող անշարժ գույքի գնահատումներ (վերագնահատումներ) և ձևավորել ՀՀ-ում անշարժ գույքի 2024-2026 թվականների հարկման բազաները, որոնց վերաբերյալ տեղեկությունները տվյալների փոխանակման փոխգործելիության հարթակի միջոցով ինքնաշխատ եղանակով տրամադրվել են ՀՀ տեղական ինքնակառավարման մարմիններին՝ անշարժ գույքի հարկի վճարումների ընդունում իրականացնելու համար։

Կադաստրի կոմիտեի կողմից մատուցվող ծառայությունները հանրության լայն շրջանակին հասանելի դարձնելու համար գործարկվել է բջջային հավելված։ Այն հնարավոր է անվճար ներբեռնել App Store և Google Store առցանց խանութներից։

Իրականացվել է ՀՀ բոլոր համայնքների կադաստրային քարտեզների տեղափոխում կենտրոնացված քարտեզագրական համակարգ։ Դա հնարավորություն է ընձեռել հանրության համար հասանելի դարձնել ինքնաշխատ թարմացվող քարտեզագրական տվյալներ, ինչպես նաև Հայաստանի անշարժ գույքի տեղեկատվական համակարգ (ARPIS) մուտքագրված տեքստային տվյալները կապակցել քարտեզագրական տվյալների հետ և կատարել տարատեսակ վերլուծություններ։ ARPIS-ում կատարվող բիզնես պրոցեսներում ավելացել է նաև գործառույթ քարտեզում։

Շարունակվել են աշխատանքները ՊԵԿ-ին տրամադրված WEB սերվիսների արդիականացման ուղղությամբ։

Ստեղծվել է հասցեների միասնական ռեգիստրի տվյալների շտեմարանը, և ստանդարտացված հասցեները մուտքագրվել են այդ համակարգ։

2023 թվականի ընթացքում իրականացվել է էլեկտրոնային համակարգի տեքստային տվյալների բազայում (ARPIS) գործող և դադարած իրավունքների սուբյեկտների ճշգրտում, որի շրջանակներում 2023 թվականի ընթացքում ամբողջությամբ նույնականացվել է շուրջ 428000 սուբյեկտ:

## Հասարակական կարգի պահպանություն

Կառավարության գործունեության հիմնարար ուղենիշներին համահունչ Ներքին գործերի նախարարության ոստիկանության կարևորագույն հայեցակարգային խնդիրը, ոստիկանությունում մեկնարկած բարեփոխումների նպատակը ժամանակակից մարտահրավերներին դիմակայող, մասնագիտացված ու տեխնիկապես հագեցած, բարեվարք և հարգանքի արժանի ոստիկանության վերափոխումն ու ժողովրդավարական իրավակարգին բնորոշ նոր ոստիկանի կերպարի ստեղծումն է։

Նշված նպատակադրումների իրականացմանն ուղղված միջոցառումները, որոնք ներառվել են ՀՀ կառավարության 23․04․2020թ․ «Ոստիկանության բարեփոխումների ռազմավարությունը և դրանից բխող գործողությունների ծրագիրը հաստատելու մասին» թիվ 638-Լ և 18․11․2021թ․ «Հայաստանի Հանրապետության կառավարության 2021-2026 թվականների գործունեության միջոցառումների ծրագիրը հաստատելու մասին» թիվ 1902-Լ որոշումների մեջ, հանդիսանում են ոստիկանության գործունեության ոլորտում առաջիկա տարիներին նախատեսվող բարեփոխումների հիմքը: ՆԳՆ ոստիկանության բարեփոխումներն ընթանալու են 4 հիմնական հենասյունային ուղղություններով՝ Պարեկային ծառայություն, Համայնքային ոստիկանություն, Քրեական ոստիկանություն և Ոստիկանության գվարդիա։

Պարեկային ծառայության և Օպերատիվ կառավարման կենտրոնի ստեղծում

Ոստիկանության բարեփոխումների հենասյունային ուղղություններից Պարեկային ծառայությունը՝ որպես արտաքին ծառայության նոր և ժամանակակից մոդել, ամբողջությամբ ներդրվել է ողջ հանրապետության տարածքում՝ իրավունքների և օրինական շահերի առավել արդյունավետ պաշտպանությամբ, իրավախախտումներին և հանրորեն վտանգավոր դեպքերին արագ (օպերատիվ) արձագանքմամբ, երթևեկության կազմակերպմամբ, հանցագործությունների և պատահարների վերաբերյալ հաղորդումների հավաքագրման ժամանակակից համակարգի ստեղծմամբ, ոստիկանական ուժերի ու միջոցների առավել օպերատիվ կառավարմամբ, իրավախախտումների արդյունավետ կանխարգելմամբ: Պարեկային ծառայության հիմնական խնդիրներից է ցանկացած դժվարին իրավիճակում հայտնված քաղաքացուն գործնական աջակցության ցուցաբերումը:

Պարեկային ծառայության համար ձեռք են բերվել անհրաժեշտ պահանջարկին համապատասխան, ամբողջությամբ նոր տրանսպորտային միջոցներ` ընդհանուր 631 հատ, որոնցից 75-ը տրամադրվել է ԵՄ գործընկերների կողմից, ռադիոկապ, իրավախախտումների հայտնաբերման և ամրագրման, վարչական վարույթն էլեկտրոնային կարգով իրականացնելու համար անհրաժեշտ տեխնիկական միջոցներ, սահմանված նմուշի համազգեստ, հրազեն, ինչպես նաև Պարեկային ծառայության կանոնագրքով նախատեսված սպառազինային և հատուկ միջոցներ։ 2023 թվականի դեկտեմբեր ամսին գործարկվել է նաև պարեկային ծառայության ջրային ստորաբաժանումը, որը ջրային միջոցներով իրականացնելու է պարեկություն Սևանա լճում, միաժամանակ, հասարակական կարգի պահպանության գործառույթ է իրականացնելու առափնյա հատվածում: Ծառայության գործառույթների շրջանակում է նաև Սևանա լճում լողամիջոցների շահագործման՝ օրենսդրությամբ սահմանված պահանջների նկատմամբ հսկողությունը, ինչպես նաև ապօրինի որսի և ձկնորսության կանխարգելումը, հայտնաբերումը և բացահայտումը: Ծառայությունը հագեցված է տարատեսակ ջրային տեխնիկական միջոցներով և համալրված է ջրային տրանսպորտային միջոցներով՝ 12 սկուտեր և 2 նավ, որոնք տրամադրվել են ՌԴ գործընկերների կողմից, ևս 2 նավ ձեռք են բերվել և կմատակարարվեն առաջիկայում:

Պարեկային ծառայությունը համալրվել է միջազգային չափանիշներին համապատասխանող, ամբողջովին նոր կրթական ծրագրով վերապատրաստում անցած անձնակազմով, որի ուսուցումը կազմակերպվել է մրցութային կարգով ընտրված, բարձր որակավորում ունեցող դասախոսական կազմի կողմից:

Միաժամանակ, յուրաքանչյուր մարզում, Պարեկային ծառայությանը զուգահեռ, ձևավորվել են նաև դրանց գործունեությանն օժանդակող Օպերատիվ կառավարման կենտրոններ, որոնք հանդիսանում են քաղաքացիներից ահազանգերի ընդունման կենտրոն և րոպեների ընթացքում տալիս են անհրաժեշտ խորհրդատվություն, իսկ անհրաժեշտության դեպքում մոտեցնում պարեկային կարգախումբը՝ ապահովելով դժվարին իրավիճակում հայտնված անձանց՝ կարճ ժամանակահատվածում Ոստիկանության աջակցության ցուցաբերումը:

Հասարակական կարգի պահպանություն

Հասարակական կարգի պահպանության ոլորտում բարեփոխումների ուղղություններ են հանդիսացել Ոստիկանության հասարակական կարգը պահպանող ծառայությունների հատուկ կարողությունների զարգացումն ու տակտիկական արդյունավետ լուծումների ներդրումը, բանակցային ու հաղորդակցության կարողությունների զարգացումը, իրավապահ համակարգում մարդու իրավունքների ստանդարտների վերաբերյալ վերապատրաստումը, ինչպես նաև տեխնիկական հագեցվածության և սպառազինության բարելավումը։

Զանգվածային միջոցառումների ընթացքում ոստիկանական գործունեության արդյունավետության բարձրացման և ոստիկանություն-հասարակություն համագործակցության ու վստահության մթնոլորտի ամրապնդման, ինչպես նաև հասարակական անվտանգության արդյունավետ կառավարման նպատակով «Հայաստանում ոստիկանություն-հասարակության համագործակցության ամրապնդում» ծրագրի շրջանակներում ԵԱՀԿ կողմից աջակցություն կցուցաբերվի Ոստիկանությանը՝ բանակցային ոստիկանության ներդրման գործում։

Համայնքային ոստիկանության վերաիմաստավորում

Ոստիկանության բարեփոխումների հենասյունային ուղղություններից է նաև Համայնքային ոստիկանության գործառույթների վերանայումը (օրենսդրական և կառուցվածքային առումներով)։

Համայնքային ոստիկանության ստեղծման համար անհրաժեշտ օրենսդրական փաթեթը հաշվետու տարում ընդունվել է Ազգային ժողովի կողմից: Համայնքային ոստիկանությունը ոստիկանության կենտրոնական ապարատի գլխադասային ծառայության ուղղաձիգ համակարգման ներքո գործելու է շրջանային (համայնքային) մակարդակում և իրականացնելու է բոլոր ուղղություններով հանցագործությունների կանխարգելում, մասնավորապես՝ ընտանեկան բռնության դեպքերին հակազդելը, անչափահասներին հանցավորությունից զերծ պահելը, ինչպես նաև համայնքների հետ աշխատանքը։ Բացի այդ, տվյալ ստորաբաժանումներին կվերապահվի նաև ոչ մեծ ու միջին ծանրության հանցագործությունների դեպքերով օպերատիվ-հետախուզական միջոցառումների իրականացումը: Միաժամանակ, Համայնքային ոստիկանության վերաիմաստավորման համատեքստում, ծառայության գործառույթների շրջանակից դուրս են բերվելու նաև ոստիկանության խնդիրներին ոչ բնորոշ այլ լիազորությունները, հաստատվելու են համայնքային ոստիկանին ներկայացվող հմտություններին ու կարողություններին վերաբերող պահանջները (կոմպետենցիանները), ներդրվելու է համայնքային ոստիկանի աշխատանքի գնահատման և մշտադիտարկման համակարգ: Բացի այդ, ներդրվելու է համայնքային ոստիկանների և հիմնական այլ շահագրգիռ կողմերի միջև տեղեկությունների թվային փոխանցման համակարգ՝ աշխատանքների օպերատիվությունը և արդյունավետությունը բարձրացնելու միտումով: Ապահովվելու է նաև տարբեր տվյալների էլեկտրոնային շտեմարանների և համակարգերի միավորումը ու փոխկապակցվածու-թյունը: Համաշխարհային բանկի հետ ձեռք է բերվել պայմանավորվածություն՝ նոր ձևավորվող Համայնքային ոստիկանության ծառայողների համար 500 ռադիոկապի համակարգ ձեռք բերելու ուղղությամբ, որոնք միաժամանակ հնարավոր է նաև գործածել որպես համազգեստի վրա կրվող տեսախցիկներ։

Քրեական ոստիկանության ձևավորում

Հենասյունային ուղղություն հանդիսացող Քրեական ոստիկանությունը ոստիկանության կենտրոնական ապարատի գլխադասային ծառայության ուղղաձիգ համակարգման ներքո գործելու է Երևան քաղաքի ու մարզային մակարդակում և ապահովելու է ծանր և առանձնապես ծանր հանցագործությունների բացահայտման նպատակով օպերատիվ-հետախուզական միջոցառումների իրականացումը: Քրեական ոստիկանության ստեղծմանն ուղղված օրենսդրական փաթեթը հաշվետու տարում ևս ընդունվել է Ազգային ժողովի կողմից: Նոր Քրեական ոստիկանության տարածքային ստորաբաժանումների ձևավորման մեկնարկը տրված է, սկսվել է ծառայության շարքերը համալրել ցանկացող դիմորդների դիմումների ընդունման գործընթացը: Ընդ որում, Քրեական ոստիկանության տարածքային ստորաբաժանումների համալրման 1-ին փուլն իրականացվում է բաց մրցույթի ձևաչափով, ինչը ենթադրում է, որ նշված ստորաբաժանումներում ծառայության անցնելու համար կարող են դիմել ինչպես Ոստիկանության գործող քրեական հետախուզության ու այլ ծառայողները, այնպես էլ՝ քաղաքացիները:

Քրեական ոստիկանության ստորաբաժանումների տեխնիկական և թվային տեխնոլոգիաների զինանոցը ներառելու է՝

* հատուկ սարքավորումներով հագեցած տրանսպորտային միջոցներ,
* ստացիոնար կիրառման և դյուրակիր տեխնիկական միջոցներ (ռադիոկապ, պլանշետներ, GPS սարքավորումներ և այլն),
* տեղեկատվական շտեմարաններում օպերատիվ հետաքրքրություն ներկայացնող տվյալների կուտակման գործուն մեխանիզմների ներդրման հնարավորություն և այլն,
* փոխկապակցված տեղեկատվական շտեմարաններին մատչելի հասանելիության հնարավորություն,
* քրեաբանական վերլուծություն իրականացնող ծրագրային համակարգեր,
* օպերատիվ-հետախուզական միջոցառումների արդյունավետ իրականացման համար անհրաժեշտ այլ տեխնիկական միջոցներ (միջազգային լավագույն փորձին համապատասխան):

Հատկանշական է, որ Քրեական ոստիկանության տարածքային ստորաբաժանումների ձևավորումից հետո ներկայիս մարզային վարչությունները լուծարվելու են: Այս ուղղությամբ ևս մշակվել է հայեցակարգ:

Ոստիկանության զորքերի վերակազմավորում

Ոստիկանության զորքերի կարգավիճակի վերանայման, խնդիրների և գործառույթների վերաիմաստավորման, ֆունկցիոնալ և ռազմավարական խնդիրները սպասարկելու ունակ և ՀՀ-ին համապատասխանող մոդելների վերհանման նպատակով՝ Ոստիկանության զորքերի ծառայության կազմակերպաիրավական նոր ձևի սահմանման շրջանակներում ուսումնասիրվել է միջազգային առաջավոր փորձը։

Ոստիկանության զորքերի վերաիմաստավորման համատեքստում ձևավորման փուլում են գտնվում նաև Ոստիկանության գվարդիայի ստեղծման աշխատանքները:

Այս համատեքստում Ներքին գործերի նախարարի հրամանով հաստատվել է «Ոստիկանության գվարդիայի մասին» օրենքի հայեցակարգը, որին համահունչ՝ մշակվել է «Ոստիկանության գվարդիայի մասին» նոր օրենքի և հարակից օրենքներում փոփոխություններ կատարելու մասին նախագծերի փաթեթը, որը գտնվում է ավարտական փուլում։

Հարկ է նշել, որ նոր օրենքի համաձայն՝ Ոստիկանության գվարդիայի ձևավորման և գործունեության կարգը, ինչպես նաև դրանում իրականացվող ծառայության առանձնահատկությունները կարգավորվելու են բացառապես Ոստիկանությանը վերաբերող օրենսդրությամբ և չեն գտնվելու ռազմական կամ զինվորական բնույթ ունեցող նորմատիվ իրավական ակտերի կանոնակարգման տիրույթում:

«Ոստիկանության գվարդիայի մասին» նոր օրենքի և հարակից օրենքներում փոփոխություններ կատարելու մասին նախագծերի փաթեթում ներառված է նաև «Հավաքների ազատության մասին» օրենքում փոփոխություններ կատարելու մասին նախագիծը, որի շրջանակներում իրացվել են հավաքներ իրականացնելու քաղաքացիների իրավունքի արդյունավետ ապահովմանն ուղղված՝ Եվրոպայի խորհրդի Վենետիկի հանձնաժողովի և ԵԱՀԿ/ԺՀՄԻԳ կարծիքները:

Թափանցիկություն և հանրային հաշվետվողականություն. Ոստիկանության աշխատանքի թափանցիկության բարելավում՝ առավել հաճախակի ու մատչելի տեղեկությունների, հաշվետվությունների և ուսումնասիրությունների վերաբերյալ տեղեկատվության տարածում, պարբերական մեդիա բրիֆինգների և հասարակայնության հետ կապերի առավել նոր ու ժամանակակից միջոցների արդյունավետ օգտագործում, ինչն առաջնային նշանակություն ունի ոստիկանության հանդեպ հանրային դրական կարծիքի ձևավորման հարցում:

Ոստիկանության գործունեության թափանցիկության, հանրության իրազեկվածության և հանրային վերահսկողության մակարդակի բարձրացման նպատակով՝ ավարտին է հասցվում ոստիկանության համակարգում քաղաքացիական ծառայության ամբողջական ներդրման աշխատանքները: Ապահովվել է ոչ ոստիկանական գործառույթներ իրականացնող ոստիկանական պաշտոնների անցումը քաղծառայության: Արդյունքում հնարավորություն է ընձեռվել նաև սահմանել հիմնական և օժանդակ ծառայությունների թվաքանակների օպտիմալ հարաբերակցությունը:

Այսպիսով, օրենսդրական և կազմակերպչական նշված փոփոխություններն էական նշանակություն ունեն ժողովրդավարական պետություններին հարիր արդյունավետ կառավարվող, ժամանակակից ու մոբիլ ոստիկանություն ունենալու համար:

# ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՄԱԿՐՈՏՆՏԵՍԱԿԱՆ ԵՎ ՀԱՐԿԱԲՅՈՒՋԵՏԱՅԻՆ ԶԱՐԳԱՑՈՒՄՆԵՐԸ 2023 ԹՎԱԿԱՆԻՆ

## ՄԱԿՐՈՏՆՏԵՍԱԿԱՆ ԶԱՐԳԱՑՈՒՄՆԵՐ

## Արտաքին միջավայրի զարգացումներ

***Տնտեսական զարգացումներ:*** 2023 թվականին, չնայած շարունակվող դրամավարկային խստացման և աշխարհաքաղաքական անորոշություններին, համաշխարհային տնտեսությունում և ՀՀ հիմնական գործընկեր երկրներում, բացառությամբ Եվրագոտու, նախորդ տարվա նկատմամբ դիտվել է տնտեսական աճի տեմպերի արագացում: Տնտեսական աճի արագացմանը նպաստել են պետական ու մասնավոր սպառման աճը, իսկ Եվրագոտում արձանագրված թույլ աճն արտացոլում էր սպառողական թույլ տրամադրությունները, էներգակիրների բարձր գների երկարաձգված ազդեցությունը, ինչպես նաև մշակող արդյունաբերության և գործարար թույլ ակտիվությունը: 2023 թվականին համաշխարհային տնտեսական աճը կազմել է 3.1%` նախորդ տարվա 3.5%-ի դիմաց: 2023 թվականին ԱՄՆ տնտեսությունը գրանցել է 2.5% աճ[[6]](#footnote-6) նախորդ տարվա 1.9% աճի դիմաց, ընդ որում, առաջին եռամսյակում աճը կազմել է 1.7%, հաջորդ եռամսյակներում արագացել է՝ երկրորդ եռամսյակում կազմելով 2.4%, երրորդ եռամսյակում՝ 2.9%, չորրորդ եռամսյակում` 3.1%: Աճն առավելապես պայմանավորող գործոններն են եղել մասնավոր սպառման և մասնավոր ներդրումների աճերը, ինչպես նաև հարկաբյուջետային քաղաքականության խթանող ազդակը:

Էներգետիկ խնդիրների և բարձր գնաճի պայմաններում Եվրագոտու տնտեսությունն աճել է 0.4%‑ով[[7]](#footnote-7), ընդ որում, առաջին եռամսյակում տնտեսական աճը կազմել է 1.3%, իսկ հաջորդ եռամսյակներում՝ աստիճանաբար դանդաղել՝ 4-րդ եռամսյակում հասնելով 0.1%-ի: Աճի դանդաղումը պայմանավորված էր հիմնականում էներգատար արդյունաբերության ոլորտում արտադրության անկմամբ, իսկ վերջին երկու եռամսյակներում արդյունաբերության ոլորտի անկմանը գումարվեց նաև ծառայությունների ոլորտի աճի տեմպի դանդաղումը: Սա մասամբ պայմանավորված էր արտահանման շարունակական անկմամբ՝ արտահանման գների մրցունակության վատթարացման և արտաքին պահանջարկի նվազման պայմաններում:

Չինաստանի տնտեսական ակտիվությունը, ընդհանուր առմամբ, 2023 թվականին թույլ էր՝ անշարժ գույքի ոլորտում ներդրումների կրճատմամբ պայմանավորված: Արդյունքում 2023 թվականին գրանցվել է 5.2% տնտեսական աճ[[8]](#footnote-8):

1. Գործընկեր երկրների տնտեսական աճեր, %

*Աղբյուրը՝ ԱՄՆ տնտեսական վերլուծությունների բյուրո, Եվրոստատ, Չինաստանի վիճակագրության ազգային բյուրո,*

*ՌԴ տնտեսական զարգացման նախարարություն*

ՌԴ տնտեսական աճը 2023 թվականին կազմել է 3.6%[[9]](#footnote-9), ընդ որում, առաջին եռամսյակում տնտեսական անկումը կազմել է -1.8%, իսկ հաջորդող ինն ամիսներին տնտեսական աճը կազմել է միջինում 5%` հիմնականում պայմանավորված մշակող արդյունաբերության, շինարարության, մեծածախ և մանրածախ առևտրի ոլորտների տնտեսական ակտիվությամբ:

Առաջատար տնտեսությունների կենտրոնական բանկերի կողմից իրականացվող զսպող դրամավարկային քաղաքականության արդյունքում նկատվել է գնաճի տեմպերի դանդաղում, սակայն այն շարունակել է բարձր մնալ սահմանված թիրախներից: Մասնավորապես, ԱՄՆ-ում և Ռուսաստանում գնաճը շարունակել է մնալ թիրախից էականորեն բարձր մակարդակում, իսկ ԵԳ-ում տարեվերջին աստիճանաբար մոտեցել է սահմանված 2% թիրախին: Մինչդեռ Չինաստանում առաջին ինն ամիսներին գտնվել էր 3% թիրախից ներքև, իսկ վերջին եռամսյակում գնանկում է գրանցվել։

1. Գնաճն ու դրամավարկային քաղաքականության արձագանքը գործընկեր երկրներում [[10]](#footnote-10)

|  |
| --- |
| *Աղբյուրը՝ ԱՄՆ ԴՊՀ, ԵԿԲ, Չինաստանի ժողովրդական բանկ, ՌԴ ԿԲ* |

***Միջազգային գներ[[11]](#footnote-11)*:** Համաշխարհային տնտեսության զարգացման թույլ տեմպերը, Չինաստանի տնտեսության աճի հեռանկարի հետ կապված անորոշությունները, դրամավարկային քաղաքականությունների խիստ պայմանների պահպանումը, շարունակվող աշխարհաքաղաքական առճակատումները և դրանցից բխող մատակարարման շղթաների խաթարումները ճնշումներ են գործադրել հումքային և պարենային ապրանքների միջազգային գների վրա։ Նավթի միջազգային գինը 2023 թվականին կազմել է 83 ԱՄՆ դոլար մեկ բարելի դիմաց՝ նվազելով 17.2%-ով: 2023 թվականի առաջին կիսամյակում նավթի միջազգային գնի նվազումն առավելապես պայմանավորված էր թույլ պահանջարկով: Երկրորդ կիսամյակում, մասնավորապես, սեպտեմբերից մինչև դեկտեմբերի առաջին կես նավթի միջազգային գնի նվազման ուղղությամբ լրացուցիչ ճնշումները պայմանավորված են եղել ԱՄՆ-ից ռեկորդային արդյունահանմամբ և Ռուսաստանի կողմից նավթի կայուն արդյունահանմամբ և արտահանմամբ: Դեկտեմբերի երկրորդ կեսից մերձավորարևելյան հակամարտության սրացման արդյունքում գինն աճել է՝ կազմելով 78 ԱՄՆ դոլար մեկ բարելի դիմաց:

1. Նավթի, մետաղների և պարենի գների զարգացումներ[[12]](#footnote-12)

|  |  |
| --- | --- |
|  |  |
| *Աղբյուրը՝ Համաշխարհային բանկ* | *Աղբյուրը՝ ՄԱԿ–ի պարենի և գյուղատնտեսության կազմակերպություն* |

2023 թվականին մետաղների միջազգային գնի նվազումը պայմանավորված էր Չինաստանի կողմից թույլ պահանջարկով: Արդյունքում, 2023 թվականին պղնձի համաշխարհային գինը 2022 թվականի նկատմամբ նվազել է 3.8%-ով՝ կազմելով 8490 ԱՄՆ դոլար, ինչին նպաստել են Չինաստանի անշարժ գույքի շուկայում ծագած խնդիրները, որոնք առավելապես դրսևորվել են երրորդ եռամսյակում: 2023 թվականին մոլիբդենի միջազգային գինը նախորդ տարվա նկատմամբ աճել է 34.9%-ով, որը որոշ չափով պայմանավորված էր մետաղի պաշարների նվազմամբ պայմանավորված առաջարկի կրճատմամբ: Ընդ որում, փետրվար ամսին գրանցվել է մոլիբդենի միջազգային գնի աննախադեպ բարձր մակարդակ՝ 1 տոննայի համար միջինում 96,121 ԱՄՆ դոլար, սակայն մարտ ամսից մոլիբդենի գինը նվազելով կայունացել է՝ դեկտեմբերին կազմելով 43,224 ԱՄՆ դոլար:

Պարենային ապրանքների միջազգային գինը նախորդ տարվա նկատմամբ նվազել է 13.8%-ով՝ պայմանավորված որոշ ապրանքների (մսամթերք, կաթնամթերք, հացահատիկ, բուսական յուղեր) միջազգային գների նվազմամբ, ինչպես նաև դրամավարկային քաղաքականության բարձր տոկոսադրույքներով:

## ՀՀ մակրոտնտեսական զարգացումներ

###### **Համախառն առաջարկ և պահանջարկ**

**Համախառն առաջարկ:** 2022 թվականի ՀՀ տնտեսության համար ձևավորված նպաստավոր արտաքին տնտեսական պայմանների դերի նվազման հետևանքով 2023 թվականին տնտեսական աճի տեմպը դանդաղել է, սակայն շարունակել է բարձր մնալ նոր գործոնների ազդեցությամբ: Մասնավորապես` տնտեսական աճի բարձր տեմպն իր վրա է կրել պետական բյուջեից կապիտալ ծախսերի և շարունակվող բնակարանաշինության բարձր աճերի ազդեցությունը, սեպտեմբերի վերջից Լեռնային Ղարաբաղից ՀՀ բռնի տեղահանված մեր հայրենակիցների տնտեսական ազդեցությունները, ինչպես նաև նոյեմբեր-դեկտեմբեր ամիսներին ոսկերչական արտադրատեսակ-ների արտադրության կտրուկ աճի ազդեցությունը: Արդյունքում 2023 թվականին գրանցվել է ՀՆԱ-ի 8.7% իրական աճ: Տնտեսական աճը պայմանավորված է եղել հիմնականում ծառայությունների աճով՝ (նպաստումը՝ 6.1 տոկոսային կետ): Տնտեսության մյուս ճյուղերը ևս աճել են՝ նպաստելով տնտեսական աճին (շինարարություն՝ 1.1, արդյունաբերություն՝ 0.3 և գյուղատնտեսություն՝ 0.02 տոկոսային կետեր):

|  |  |
| --- | --- |
| 1. ՀՆԱ-ի իրական աճը (%) և նպաստումները (տ.կ.) նախորդ տարվա նկատմամբ   *Աղբյուրը՝ ՀՀ ՎԿ, ՀՀ ՖՆ հաշվարկներ* | 1. ՀՆԱ-ի կառուցվածքը (%)   *Աղբյուրը՝ ՀՀ ՎԿ, ՀՀ ՖՆ հաշվարկներ* |

2023 թվականին նախորդ տարվա համեմատ գրանցվել է տնտեսական ակտիվության ցուցանիշի (ՏԱՑ) 9.4% աճ (Գծապատկերներ 3-6)։ Տնտեսական ակտիվության աճը հիմնականում պայմանավորված էր ծառայությունների և առևտրի աճերով (նպաստումները` համապատասխանաբար 3.8 և 3.3 տոկոսային կետեր): Շինարարության և արդյունաբերության աճերը ևս նպաստել են տնտեսական ակտիվությանը (համապատասխանաբար՝ 1.1 և 0.8 տոկոսային կետեր): Մինչդեռ գյուղատնտեսության (ներառյալ՝ անտառային տնտեսություն և ձկնորսություն) թողարկումն ունեցել է զրոյական աճ:

Տնտեսական զարգացումներին իր դրական նպաստումն է շարունակել ունենալ բնակարանային շինարարության ոլորտի բարձր աշխուժությունը, որին նպաստել է հիպոտեկային վարկերի տոկոսավճարների՝ եկամտահարկից վերադարձման պետական աջակցության ծրագիրը, ծրագրի՝ աստիճանական Երևան քաղաքից դուրսբերման մասով կատարված օրենսդրական փոփոխությունները՝ ձևավորելով նորակառույց բնակարանների նկատմամբ բարձր պահանջարկ:

Սեպտեմբերի 19-ին Լեռնային Ղարաբաղի բնակչության դեմ Ադրբեջանի կողմից սանձազերծված ռազմական գործողությունների և դրան հաջորդած ԼՂ բնակչության դեպի ՀՀ բռնի տեղահանման արդյունքում ձևավորվել է լրացուցիչ պահանջարկ՝ դրական ազդեցություն ունենալով տնտեսական զարգացումների վրա։

***Արդյունաբերություն[[13]](#footnote-13)։*** Արդյունաբերության ճյուղում գրանցվել է 4.1% թողարկման աճ՝ պայմանավորված հիմնականում մշակող արդյունաբերության աճով (նպաստումը՝ 4.5 տոկոսային կետ): Միաժամանակ, հանքագործական արդյունաբերություն և բացահանքերի շահագործում ենթաճյուղը նվազել է՝ հակազդելով արդյունաբերության ճյուղի աճին (նպաստումը՝ 1.2 տոկոսային կետ): Ենթաճյուղի նվազումը հիմնականում պայմանավորված է եղել մետաղական հանքաքարի արդյունահանման նվազմամբ, որի հիմնական պատճառներից է հանդիսացել Սոթքի հանքի շահագործման դադարեցումը:

Մշակող արդյունաբերության աճին նպաստել է ինչպես արտաքին, այնպես էլ ներքին պահանջարկի աճը: Ենթաճյուղի աճը հիմնականում պայմանավորված է եղել ոսկերչական (նպաստումը` 9.0 տոկոսային կետ) և ծխախոտային (նպաստումը` 1.3 տոկոսային կետ) արտադրատեսակների արտադրության, ինչպես նաև պոլիգրաֆիական գործունեության (նպաստումը` 1.0 տոկոսային կետ) աճերով: Ընդ որում, մշակող արդյունաբերության՝ հունիս ամսից նկատվող նվազման միտումը հոկտեմբերից փոխվել է աճի ուղղությամբ՝ կտրուկ արագանալով նոյեմբեր-դեկտեմբեր ամիսներին (միջինում՝ 30.6% աճ), որն էլ իր հերթին պայմանավորված է եղել ոսկերչական արտադրատեսակների արտադրության կտրուկ աճով (նոյեմբեր-դեկտեմբեր ամիսներին՝ միջինում 11.6 անգամ): Մշակող արդյունաբերության աճին հիմնականում հակազդել են հիմնային մետաղների և սննդամթերքի արտադրությունը (նպաստումը` համապատասխանաբար 2.5 և 2.0 տոկոսային կետեր)՝ պայմանավորված հիմնականում Սոթքի հանքի շահագործման դադարեցմամբ, դրամի արժևորմամբ, ինչպես նաև Լարսի անցակետի բնականոն գործունեության պարբերական խաթարումներով:

***Գյուղատնտեսություն։*** Գյուղատնտեսության, անտառային տնտեսության և ձկնորսության համախառն արտադրանքի իրական մակարդակի փոփոխություն տեղի չի ունեցել[[14]](#footnote-14): Ճյուղին հիմնականում նպաստել է բուսաբուծության աճը (նպաստումը` 1.3 տոկոսային կետ): Բուսաբուծության աճն իր հերթին պայմանավորված է եղել հացահատիկի և հատիկաընդեղենի, պտղի և հատապտղի, ինչպես նաև կարտոֆիլի բերքի աճով։ Միաժամանակ անասնաբուծության նվազումը բացասաբար է ազդել ճյուղի վրա (բացասական նպաստումը` 1.6 տոկոսային կետ)։ Անասնաբուծության նվազումն իր հերթին պայմանավորված է եղել կաթի և ձվի արտադրության, ինչպես նաև սպանդի համար գյուղատնտեսական կենդանու և թռչնի իրացման նվազմամբ, ինչի պատճառ է հանդիսացել գյուղատնտեսական կենդանիների (բացառությամբ խոզերի) և թռչնի գլխաքանակի նվազումը:

***Շինարարություն։*** Շինարարության ճյուղում գրանցված 14.8% աճը պայմանավորված է եղել հիմնականում կազմակերպությունների միջոցներով իրականացված շինարարության ծավալների աճով (նպաստումը` 10.3 տոկոսային կետ)։ Պետական և համայնքային բյուջեների, ինչպես նաև բնակչության միջոցներով իրականացված շինարարության ծավալները ևս աճել են՝ նպաստելով ընդհանուր շինարարության աճին (համապատասխանաբար՝ 2.2, 1.2 և 1.0 տոկոսային կետեր): Կազմակերպությունների և բնակչության միջոցներով իրականացված շինարարության ծավալների աճը պայմանավորվել է ներքին ներդրողների միջոցներով ֆինանսավորվող շինարարության աճով, որն իր հերթին վկայում է ներքին միջոցներով իրականացվող մասնավոր ներդրումների աճի մասին (պայմանավորված հիմնականում բնակարանային շինարարության ծավալների աճով, որին նպաստել է հիպոտեկային վարկերի տոկոսավճարների՝ եկամտահարկից վերադարձման պետական աջակցության ծրագիրը):

Ըստ տնտեսական գործունեության տեսակների՝ շինարարության աճին նպաստող հիմնական գործոնը եղել է անշարժ գույքի հետ կապված գործունեությունը (հիմնականում՝ բնակարանաշինություն), տրանսպորտի, կրթության, ինչպես նաև մշակույթ, զվարճություններ և հանգստի ոլորտներում շինարարության ծավալների աճը նույնպես նպաստել է ոլորտի աճին: Մինչդեռ էլեկտրականության, գազի, գոլորշու և լավորակ օդի մատակարարում ենթաճյուղում իրականացված շինարարության ծավալների նվազումն էականորեն հակազդել է ընդհանուր շինարարության աճին։

***Ծառայություններ և առևտուր։*** Ծառայություններն աճել են 10.3%-ով՝ հիմնականում պայմանավորված տեղեկատվություն և կապ (նպաստումը` 6.4 տոկոսային կետ), տրանսպորտ (նպաստումը` 2.0 տոկոսային կետ), ինչպես նաև կացության և հանրային սննդի կազմակերպում (նպաստումը` 1.8 տոկոսային կետ) ենթաճյուղերի աճերով: Ճյուղի աճի վրա բացասաբար է ազդել միայն ֆինանսական և ապահովագրական գործունեության նվազումը (նպաստումը` 2.1 տոկոսային կետ), որը պայմանավորված է եղել բանկերի գործունեության նվազմամբ։ Վերջինս տեղի է ունեցել ենթաճյուղի 2022 թվականի բարձր աճի բազայի վրա՝ որպես արտարժույթի ներհոսքից ոչ տոկոսային եկամուտների նվազման հետևանք։

Տեղեկատվություն և կապ, տրանսպորտ, ինչպես նաև կացության և հանրային սննդի կազմակերպում ենթաճյուղերի դրական զարգացումները շարունակել են պայմանավորվել ՌԴ-ից ՏՏ ոլորտի աշխատակիցների և ընկերությունների՝ ՀՀ տեղափոխմամբ, ինչպես նաև դեպի Հայաստան միջազգային զբոսաշրջության բարձր աճի տեմպերով:

Առևտրի 25.7% աճը հիմնականում պայմանավորված է եղել մեծածախ առևտրի աճով (նպաստումը` 20.0 տոկոսային կետ)։ Մեծածախ առևտրի բարձր աճը պայմանավորված է եղել տնտեսության մյուս հատվածներում առկա բարձր պահանջարկով, ինչպես նաև ապրանքների պաշարների կուտակմամբ: Առևտրի և ծառայությունների աճն ուղեկցվել է ներքին սպառման (մասնավոր և պետական) և արտաքին (մասնավորապես՝ ծառայությունների արտահանման) պահանջարկի աճերով:

Զբոսաշրջիկների այցելությունների բարձր աճն (39.1%) իր հերթին դրական ազդեցություն է ունեցել ծառայությունների որոշ տեսակների, առևտրի, ինչպես նաև ուղևորափոխադրումների վրա:

|  |  |
| --- | --- |
| 1. ՏԱՑ և տնտեսության ճյուղերի իրական աճերը նախորդ տարվա նկատմամբ (%) | 1. ՏԱՑ և տնտեսության ճյուղերի իրական աճերը նախորդ տարվա նույն ամսվա նկատմամբ (%) |
| *Աղբյուրը՝ ՀՀ ՎԿ* | *Աղբյուրը՝ ՀՀ ՎԿ* |
| 1. Տնտեսության ճյուղերի նպաստումները ՏԱՑ-ին (տ.կ.)[[15]](#footnote-15)   *Աղբյուրը՝ ՀՀ ՎԿ, ՀՀ ՖՆ հաշվարկներ* | 1. Տնտեսության ճյուղերի նպաստումները ՏԱՑ-ին նախորդ տարվա նույն ամսվա նկատմամբ (տ.կ.)   *Աղբյուրը՝ ՀՀ ՎԿ, ՀՀ ՖՆ հաշվարկներ* |

Հաշվետու ժամանակահատվածում ուղևորափոխադրումների ծավալներն աճել են, իսկ բեռնափոխադրումների ծավալը՝ նվազել: Ուղևորափոխադրումների 20.6% աճը հիմնականում պայմանավորված է եղել ավտոմոբիլային ուղևորափոխադրումների աճով (նպաստումը՝ 16.9 տոկոսային կետ), իսկ բեռնափոխադրումների 2.2% նվազումը՝ ներհանրապետական երկաթուղային բեռնափոխադրումների նվազմամբ (նպաստումը՝ 6.1 տոկոսային կետ)՝ հիմնականում պայմանավորված Սոթքի հանքավայրի գործունեության դադարեցմամբ:

***Համախառն պահանջարկ:*** 2023 թվականին տնտեսական աճն ուղեկցվել է ինչպես ներքին, այնպես էլ արտաքին պահանջարկի աճով:

|  |  |
| --- | --- |
| 1. ՀՆԱ-ի իրական աճը (%) և նպաստումները (տ.կ.) նախորդ տարվա նկատմամբ   *Աղբյուրը՝ ՀՀ ՎԿ, ՀՀ ՖՆ հաշվարկներ* | 1. ՀՆԱ-ի կառուցվածքը (%)   *Աղբյուրը՝ ՀՀ ՎԿ, ՀՀ ՖՆ հաշվարկներ* |

***Սպառում։*** 2023 թվականին սպառումն իրական արտահայտությամբ աճել է 8.3%-ով՝ պայմանավորված ինչպես մասնավոր, այնպես էլ պետական սպառման աճով: Մասնավոր սպառման աճին նպաստել են բնակչության տնօրինվող եկամտի և սպառողական վարկավորման աճերը: Մասնավոր սպառման աճին դրական նպաստում է ունեցել նաև դեպի Հայաստան զբոսաշրջության բարձր աճը:

***Ներդրումներ։*** Հաշվետու ժամանակահատվածում կապիտալ ներդրումները[[16]](#footnote-16) նախորդ տարվա նկատմամբ իրական արտահայտությամբ աճել են 14.4%-ով՝ հիմնականում պայմանավորված մասնավոր ներդրումների աճով: Պետական ներդրումների աճը ևս դրական է նպաստել ընդհանուր ներդրումների աճին։ Մասնավոր ներդրումների վրա դրական ազդեցություն են ունեցել հիպոտեկային և շինարարության վարկերի ծավալների աճը:

Ներդրումների աճը հիմնականում պայմանավորված է եղել անշարժ գույքի հետ կապված գործունեության, տրանսպորտի, կրթության, ինչպես նաև մշակույթ, զվարճություններ և հանգիստ ոլորտներում կատարված ներդրումների աճերով[[17]](#footnote-17):

***Զուտ արտահանում։*** Ապրանքների և ծառայությունների արտահանման իրական ծավալներն աճել են 28.7%-ով` պայմանավորված արտաքին պահանջարկի աճով (ՏՏ, զբոսաշրջիկներին մատուցված ծառայությունների աճ), ինչպես նաև այլ երկրներից ՌԴ ներմուծման սահմանափակումների արդյունքում ՀՀ-ից դեպի ՌԴ արտահանման ծավալների աճով, ինչպես նաև ՀՀ-ից ոսկու արտահանմամբ[[18]](#footnote-18): Հաշվետու տարում ապրանքների և ծառայությունների ներմուծման ծավալները նախորդ տարվա համեմատ աճել են 28.3%-ով` պայմանավորված տնտեսական ակտիվության և ներքին պահանջարկի աճով: Ներմուծման աճին դրական նպաստում է ունեցել նաև արժևորված ազգային արժույթը:

###### **Աշխատանքի շուկա**

Տնտեսական բարձր ակտիվության պայմաններում գործազրկությունը նվազել է, իսկ զբաղվածությունը և աշխատավարձերն՝ աճել։ 2023 թվականին գործազրկության մակարդակը 2022 թվականի նկատմամբ նվազել է 0.9 տոկոսային կետով՝ կազմելով 12.6%։ Գործազուրկների թիվը նույն ժամանակահատվածում նվազել է 3.1%-ով՝ կազմելով 171.2 հազ. մարդ, իսկ զբաղվածների թիվն աճել է 4.4%-ով՝ կազմելով 1,184.7 հազ. մարդ։

|  |  |
| --- | --- |
| 1. Գործազրկության մակարդակ, գործազուրկներ և զբաղվածներ   *Աղբյուրը՝ ՀՀ ՎԿ* | 1. Միջին ամսական անվանական աշխատավարձի աճը նախորդ տարվա նկատմամբ, %   *Աղբյուրը՝ ՀՀ ՎԿ* |

Վարձու աշխատողների թիվը 2023 թվականին աճել է ավելի արագ տեմպերով (5.5%-ով), քան զբաղվածներինը, ինչը պայմանավորված է ինչպես տնտեսության ֆորմալ զբաղվածության աճով, այնպես էլ նոր կազմակերպությունների ստեղծմամբ (կազմակերպությունների թվաքանակն աճել է շուրջ 5.3%-ով)։ Վարձու աշխատողների թվի աճին հիմնականում նպաստել են մշակող արդյունաբերության, կացության և հանրային սննդի կազմակերպման, շինարարության, մշակույթ, զվարճություններ և հանգստի, ինչպես նաև տեղեկատվական տեխնոլոգիաների ոլորտներում աշխատողների թվի աճը։ Սա իր հերթին պայմանավորված է հիմնականում ՀՀ ժամանած զբոսաշրջիկների և աշխատանքային միգրանտների թվի ավելացմամբ, ԼՂ-ից բռնի տեղահանված բնակչության՝ ՀՀ աշխատանքի շուկայում ընդգրկմամբ, մշակող արդյունաբերության որոշ արտադրատեսակների նկատմամբ պահանջարկի աճով, ինչպես նաև շինարարության ոլորտի դրական զարգացումներով և սեզոնային աշխատողների (հիմնականում՝ շինարարության ոլորտում)՝ արտերկրում գործունեության իրականացման փոխարեն ՀՀ-ում գործունեություն իրականացնելու նախընտրության փոփոխությամբ։ Միաժամանակ աշխատուժի առաջարկը (տնտեսապես ակտիվ բնակչություն) աճել է 3.4%-ով և կազմել 1,355.9 հազ. մարդ։

|  |  |
| --- | --- |
| 1. Գործազրկության մակարդակ, գործազուրկներ և զբաղվածներ   *Աղբյուրը՝ ՀՀ ՎԿ* | 1. Միջին ամսական անվանական աշխատավարձի աճը նախորդ տարվա նկատմամբ, %   *Աղբյուրը՝ ՀՀ ՎԿ* |
|  |  |

2023 թվականին միջին ամսական անվանական աշխատավարձը նախորդ տարվա նկատմամբ աճել է 14.6%-ով` կազմելով 269,994 դրամ: Աշխատավարձի աճին հիմնականում նպաստել է մեծածախ և մանրածախ առևտրի, մշակող արդյունաբերության, մշակույթ, զվարճություններ և հանգստի, կրթության, կացության և հանրային սննդի կազմակերպման, տեղեկատվական տեխնոլոգիաների, ինչպես նաև շինարարության ոլորտների աշխատավարձերի աճը։ Միջին ամսական անվանական աշխատավարձը պետական հատվածում աճել է 11.4%-ով` կազմելով 208,323 դրամ, իսկ ոչ պետականում` 15.0%-ով և կազմել 295,132 դրամ: Իրական աշխատավարձը 2.0% գնաճի պայմաններում աճել է 12.4%-ով:

###### **Գնաճ և դրամավարկային քաղաքականություն**

2023 թվականին միջին գնաճը կազմել է 2.0%՝ զգալիորեն դանդաղելով տարեսկզբից միջազգային շուկաներից փոխանցված գնանկումային ազդեցությունների, 2020-2022թթ․ իրականացված զսպող դրամավարկային քաղաքականության պայմաններում գնաճային սպասումների նվազման և աշխատաշուկայից ածանցվող գնաճային ճնշումների թուլացման ներքո: Այս պայմաններում ԿԲ-ն զգալիորեն թուլացրել է դրամավարկային պայմանները և քաղաքականության տոկոսադրույքը նվազեցրել 1.5 տոկոսային կետով` դեկտեմբերին սահմանելով այն 9.25%-ի մակարդակում: Գնաճի տեմպերի զգալի դանդաղումը պայմանավորվել է արտաքին հատվածից փոխանցվող գնաճային ճնշումների թուլացման, իսկ տարեվերջին՝ գնանկումային ազդեցությունների, ինչպես նաև իրականացված հետևողական զսպող դրամավարկային քաղաքականության ազդեցությամբ՝ միաժամանակ օժանդակություն ստանալով նախորդ տարվա գների բարձր բազայի գործոնից։ Վերջինիս, սակայն, հակակշռել են պահպանվող բարձր պահանջարկն ու գնաճային սպասումները, որոնց ազդեցությամբ ծառայությունների գնաճն ավելի դանդաղ տեմպով է նվազել։ Արդյունքում 12-ամսյա գնաճը դեկտեմբերին կազմել է -0.6%, իսկ միջին գնաճը 2.0% (ծառայությունների դեպքում 12-ամսյա գնաճը կազմել է 3.0%, իսկ միջին գնաճը՝ 4.5%):

1. Գնաճի տեմպերը և ԿԲ տոկոսադրույքն ըստ ամիսների, 2019-2023թթ․, %

*Աղբյուրը՝ ՀՀ ԿԲ*

Միջին գնաճին առավելապես նպաստել է «Ծառայություններ» ապրանքախմբում արձանագրված 4.5% գների աճը (նպաստումը գնաճին` 1.6 տոկոսային կետ), ինչը հիմնականում պայմանավորված է եղել տրանսպորտի ծառայությունների (մասնավորապես՝ օդային մարդատար տրանսպորտի և մարդատար տրանսպորտի գնացքով փոխադրման ծառայությունների), ֆինանսական ծառայությունների, բնակարանների վարձավճարների, հանգստի կազմակերպման համալիր ծառայությունների սակագների աճերով: «Սննդամթերք և ոչ ալկոհոլային խմիչքներ» ապրանքախմբում արձանագրվել է -0.5% միջին գնաճի ցուցանիշ (նպաստումը գնաճին՝ -0.3 տոկոսային կետ)` հիմնականում պայմանավորված առաջին անհրաժեշտության պարենային ապրանքների (կարտոֆիլ, յուղեր և ճարպեր, ալյուր և այլ ձավարեղեն, շաքար, բանջարեղեն) գնանկմամբ: «Ալկոհոլային խմիչքներ, ծխախոտային արտադրատեսակներ» խմբում արձանագրվել է 8.5% գնաճ (նպաստումը գնաճին` 0.3 տոկոսային կետ), իսկ «Ոչ պարենային ապրանքներ» խմբում արձանագրվել է 1.7% գնաճ (նպաստումը գնաճին` 0.4 տոկոսային կետ):

1. Գնաճի նպաստումները խոշոր ապրանքախմբերով, 2019-2023թթ., տոկոսային կետ

*Աղբյուրը՝ ՀՀ ՎԿ և ՀՀ ՖՆ հաշվարկներ*

2023 թվականին ԿԲ-ն նվազեցրել է քաղաքականության տոկոսադրույքը 1.5 տոկոսային կետով, դեկտեմբերի 12-ին իջեցնելով տոկոսադրույքը 0.25 տոկոսային կետով՝ սահմանելով այն 9.25%` արձագանքելով գնանկումային ճնշումներին։ Դրամավարկային քաղաքականության տոկոսադրույքի նվազեցումը, գնանկումային ազդեցությունները և քաղաքականության հետագա մեղմացման սպասումները հանգեցրել են պետական պարտատոմսերի տոկոսադրույքների նվազմանը, մինչդեռ առավել կոշտ տոկոսադրույքները (վարկեր և ավանդներ) շարունակում են պահպանվել իրենց միջին մակարդակներում, իսկ որոշ դեպքերում պահանջարկի ազդեցությամբ դրսևորում են աճի միտումներ (հիպոտեկային և սպառողական վարկերի դեպքում)։

1. ՀՀ դրամով տոկոսադրույքների միտումները ՀՀ ֆինանսական շուկաներում, 2019-2023թթ., %

*Աղբյուրը՝ ՀՀ ԿԲ*

###### **Արտաքին հատված**

***Ընթացիկ հաշիվ:*** 2023 թվականին ընթացիկ հաշվի պակասուրդը նախորդ տարվա համեմատ վատթարացել է՝ կազմելով ՀՆԱ-ի 2.1%-ը: Ընթացիկ հաշվի վատթարացումը հիմնականում պայմանավորված է դրամական փոխանցումների (հատկապես՝ ՌԴ-ից) նվազմամբ, ինչպես նաև առևտրային հաշվեկշռի վատթարացմամբ: Դոլարային արտահայտությամբ ապրանքների և ծառայությունների բացասական հաշվեկշիռը կազմել է ՀՆԱ-ի 0.6%-ը` նախորդ տարվա համեմատ բարելավվելով 0.2 տոկոսային կետով, ինչը հիմնականում պայմանավորված է ծառայությունների հաշվեկշռի՝ ՀՆԱ-ում 0.7 տոկոսային կետով բարելավմամբ: Տնտեսություն ներհոսող դրամական զուտ փոխանցումները 2023 թվականին նվազել են շուրջ 38%-ով` պայմանավորված ինչպես ներհոսքի նվազմամբ (հատկապես` ՌԴ-ից), այնպես էլ դեպի այլ երկրներ արտահոսքի ավելացմամբ: Նշված զարգացումների արդյունքում 2023 թվականին նախորդ տարվա համեմատ ՀՆԱ‑ում ընթացիկ հաշվի պակասուրդը վատթարացել է 2.9 տոկոսային կետով:

***Արտաքին առևտուր (դոլարային արտահայտությամբ)[[19]](#footnote-19):*** 2023 թվականին գրանցվել է արտաքին ապրանքաշրջանառության երկնիշ աճ՝ պայմանավորված տնտեսական բարձր ակտիվությամբ և վերաարտահանման բարձր ծավալներով։ Արտաքին ապրանքաշրջանառությունը 2023 թվականին կազմել է 20,723.1 մլն ԱՄՆ դոլար` նախորդ տարվա նկատմամբ աճելով 46%-ով։ Հաշվետու տարում արձանագրվել են դոլարային արտահայտությամբ արտահանման և ներմուծման երկնիշ աճեր. արտահանումն աճել է 55.3%-ով` կազմելով 8,415.2 մլն ԱՄՆ դոլար, իսկ ներմուծումը` 40.2%-ով՝ կազմելով 12,308 մլն ԱՄՆ դոլար: 2023 թվականին ապրանքների գծով արտաքին առևտրի բացասական մնացորդը նախորդ տարվա նկատմամբ խորացել է (48.9%-ով) և կազմել -3,892.8 մլն ԱՄՆ դոլար:

|  |  |  |  |
| --- | --- | --- | --- |
| |  |  | | --- | --- | | 1. Ընթացիկ հաշիվ և բաղադրատարրեր, % ՀՆԱ-ում   *Աղբյուրը՝ ՀՀ ՎԿ, ՀՀ ՖՆ հաշվարկներ*   1. Ծառայությունների արտահանում, ներմուծում և հաշվեկշիռ, մլն ԱՄՆ դոլար   *Աղբյուրը՝ ՀՀ ՎԿ, ՀՀ ՖՆ հաշվարկներ* | 1. Ապրանքների արտահանում, ներմուծում և առևտրային հաշիվ, մլն ԱՄՆ դոլար   *Աղբյուրը՝ ՀՀ ՎԿ, ՀՀ ՖՆ հաշվարկներ*   1. Զուտ դրամական փոխանցումներ, մլն ԱՄՆ դոլար   *Աղբյուրը՝ ՀՀ ՎԿ, ՀՀ ՖՆ հաշվարկներ* | |  |

***Արտահանում:*** 2023 թվականին ապրանքների արտահանումն աճել է 55.3%-ով՝ հիմնականում պայմանավորված վերաարտահանման (հատկապես՝ ՌԴ և ԱՄԷ) բարձր ծավալներով։ 2023 թվականի ապրիլ ամսից նկատվում էր արտահանման աճի տեմպերի դանդաղում, որը պայմանավորված էր նախորդ տարվա բարձր աճի բազայով, ինչպես նաև պղնձի միջազգային գների նվազմամբ և ՌԴ ռուբլու նկատմամբ ՀՀ դրամի արժևորման տեմպերի արագացմամբ: Սակայն հոկտեմբեր ամսից արտահանման աճի տեմպը նորից սկսեց արագանալ՝ պայմանավորված ոսկու արտահանման (հիմնականում՝ դեպի ԱՄԷ) կտրուկ աճով:

Արտահանման 55.3% երկնիշ աճին 23.6 տոկոսային կետով դրական նպաստում է ունեցել արտահանման իրական ծավալների աճը: Արտահանման աճին ամենամեծ դրական նպաստումն է ունեցել «Թանկարժեք և կիսաթանկարժեք քարեր, թանկարժեք մետաղներ և դրանցից իրեր» (41 տոկոսային կետ) ապրանքախումբը (հիմնականում՝ «ոսկի անմշակ կամ կիսամշակ, փոշի» և «ոսկերչական իրեր» ապրանքախմբերը): Արտահանման աճին դրական նպաստում են ունեցել նաև «Մեքենաներ և սարքավորումներ» (10.6 տոկոսային կետ), «Տրանսպորտային միջոցներ» (4 տոկոսային կետով) ապրանքախմբերը և այլն։ Բացասական նպաստում ունեցած ամենամեծ ապրանքախումբը «Հանքահումքային արտադրանքն» է (2.6 տոկոսային կետ)։

1. Ապրանքների արտահանման ամսական միտումները 2023 թվականին

*Աղբյուրը՝ ՀՀ ՎԿ և ՀՀ ՖՆ հաշվարկներ*

***Ներմուծում:*** 2023 թվականին արձանագրվել է ներմուծման երկնիշ աճ՝ պայմանավորված բարձր տնտեսական ակտիվությամբ և վերաարտահանման նպատակով իրականացված ներմուծմամբ: 2023 թվականի ապրիլ ամսից նկատվում է ներմուծման աճի տեմպերի դանդաղում, որը պայմանավորված է նախորդ տարվա բարձր աճի բազայով: Սակայն հատկանշական է այն հանգամանքը, որ ինչպես արտահանման, այնպես էլ ներմուծման դեպքում հոկտեմբեր ամսից նկատվել է ներմուծման ամսական աճի տեմպերի արագացում՝ պայմանավորված ոսկու ներմուծման ծավալների կտրուկ ավելացմամբ: 2023 թվականին դոլարային արտահայտությամբ ապրանքների ներմուծման ծավալն աճել է 40.2%-ով՝ կազմելով 12,308 մլն դոլար: Ընդ որում, գրանցվել է իրական ծավալների շուրջ 38.7% աճ, իսկ ներմուծվող ապրանքների գները նվազել են:

1. Ապրանքների ներմուծման ամսական միտումները 2023 թվականին

*Աղբյուրը՝ ՀՀ ՎԿ և ՀՀ ՖՆ հաշվարկներ*

2023 թվականին ներմուծման դոլարային արտահայտությամբ ծավալների աճին ամենամեծ նպաստումն են ունեցել «Թանկարժեք և կիսաթանկարժեք քարեր, թանկարժեք մետաղներ և դրանցից իրեր» (18.4 տոկոսային կետ), «Վերգետնյա, օդային և ջրային տրանսպորտի միջոցներ» (10 տոկոսային կետ), «Մեքենաներ, սարքավորումներ և մեխանիզմներ» (8.3 տոկոսային կետ) ապրանքախմբերը[[20]](#footnote-20)։ Էական բացասական նպաստում ունեցած խումբը «Հանքահումքային արտադրանքն» է, որը ներմուծման աճին հակազդել է 0.9 տոկոսային կետով։ Ըստ ապրանքների լայն տնտեսական դասակարգման՝ ներմուծման աճին նպաստել են «Միջանկյալ սպառման ապրանքները» (17.4 տոկոսային կետ, այդ թվում՝ արդյունաբերական մատակարարումները՝ 18.7 տոկոսային կետ), «Կապիտալ ապրանքները» (9.3 տոկոսային կետ), «Վերջնական սպառման ապրանքները» (6.5 տոկոսային կետ) և «Մարդատար ավտոմեքենաները» (7 տոկոսային կետ)[[21]](#footnote-21):

***Արտաքին առևտուրն ըստ գործընկեր երկրների:***2023 թվականին արտաքին առևտրաշրջանառության աշխարհագրական կառուցվածքը նախորդ տարվա նկատմամբ կրել է որոշակի փոփոխություն։ Արտաքին առևտրի կառուցվածքում այլ երկրների դերը բարձրացել է, իսկ ԵԱՏՄ-ի և ԵՄ-ի երկրների դերը՝ նվազել։ ՀՀ արտաքին առևտրաշրջանառության 37.5%-ը բաժին է ընկել ԱՊՀ (որից 36.8%-ային կետը` ԵԱՏՄ), 12.9%-ը` ԵՄ և 49.6%-ը` այլ երկրներին: ՀՀ արտաքին առևտրաշրջանառության մեջ նախորդ տարվա համեմատ այլ երկրների կշիռն ավելացել է 4.4 տոկոսային կետով (որին մեծ նպաստում է ունեցել ԱՄԷ արտահանումը), իսկ ԱՊՀ երկրների կշիռը նվազել է 1.2 % տոկոսային կետով, ԵԱՏՄ-ն՝ 0.8 տոկոսային կետով (ՌԴ՝ 0.6 ) և ԵՄ-ն՝ 3.2 տոկոսային կետով։

ՀՀ խոշոր առևտրային գործընկեր ՌԴ-ի հետ առևտրաշրջանառության ծավալները հաշվետու տարում ավելացել են, մասնավորապես՝ հաշվետու տարում արտահանումը դեպի ՌԴ աճել է 38.8%‑ով, իսկ ՌԴ-ից ներմուծումը` 47.4%-ով: 2023 թվականին ՀՀ խոշոր առևտրային գործընկերների շրջանակում ընդգրկված Արաբական Միացյալ Էմիրությունների հետ առևտրաշրջանառության ծավալն աճել է 3.9 անգամ (կշիռը՝ 11.1%), որին մեծ նպաստում է ունեցել արտահանման 4.2 անգամ աճը (հիմնականում արտահանվել են անմշակ ոսկի և ոսկերչական իրեր): 2023 թվականին ՀՀ խոշոր առևտրային գործընկերներ են նաև Չինաստանը (10.3%), Իրանը (3.3%), ԱՄՆ-ն (3.2%), Գերմանիան (3.1%) և այլն:

***Ծառայություններ:*** 2023 թվականին ծառայությունների արտահանումն աճել է 30.1%-ով, իսկ ներմուծումը՝ 27.8%-ով: Ծառայությունների արտահանման և ներմուծման աճին մեծ նպաստում է ունեցել զբոսաշրջության աճը (թե՛ արտահանման, թե՛ ներմուծման դեպքում՝ 13.2 տոկոսային կետ): 2023 թվականին ՀՀ այցելած զբոսաշրջիկների թիվը կազմել է շուրջ 2317 հազար մարդ՝ նախորդ տարվա համեմատ ավելանալով 39%-ով (շուրջ 651 հազար մարդով), իսկ ՀՀ-ից մեկնած զբոսաշրջիկների թվաքանակը կազմել է շուրջ 1611 հազար՝ աճելով 41.5%-ով (շուրջ 473 հազար մարդով): 2023 թվականին ՀՀ այցելած զբոսաշրջիկների թվաքանակը հատել է 2019 թվականի նախահամավարակային ժամանակաշրջանի մակարդակը, սակայն այն տեղի է ունեցել միայն ՌԴ-ից զբոսաշրջիկների աճի հաշվին (տե՛ս Գծապատկեր 13): 2023 թվականի ընթացքում ՀՀ այցելած ՌԴ զբոսաշրջիկների թվաքանակը կազմել է շուրջ 1140 հազար՝ աճելով 44.2%-ով (շուրջ 349 հազար մարդով): Ծառայությունների արտահանման աճին 8.4 տոկոսային կետով դրական նպաստում է ունեցել նաև հեռահաղորդակցության, համակարգչային և տեղեկատվական ծառայությունների արտահանումը:

1. ՀՀ այցելած զբոսաշրջիկների դինամիկան 2019-2023թթ., հազար մարդ

*Աղբյուրը՝ ՀՀ ՎԿ*

***Դրամական փոխանցումներ:*** 2023 թվականի ապրիլ ամսից սկսած դեպի ՀՀ անձնական դրամական փոխանցումները սկսել են նվազել՝ պայմանավորված ինչպես նախորդ տարվա բարձր աճի բազայով, այնպես էլ ռուսական ռուբլու արժեզրկմամբ։ 2023 թվականին զուտ դրամական փոխանցումները կազմել են շուրջ 880.2 մլն դոլար՝ նախորդ տարվա նկատմամբ նվազելով 44.3%-ով:

###### **Արժութային շուկա և փոխարժեքներ**

***Ֆիզիկական անձանց փոխանցումներ։*** Դեպի ՀՀ ֆիզիկական անձանց զուտ փոխանցումները 2023 թվականին շարունակել են մնալ բարձր մակարդակում, սակայն 2022 թվականի համեմատ զգալիորեն նվազել են։ ՀՀ բանկերի միջոցով ֆիզիկական անձանց անունով արտերկրներից մուտք եղած և ՀՀ-ից արտերկիր կատարված առևտրային և ոչ առևտրային նպատակով զուտ փոխանցումները 2023 թվականին կազմել են 1.7 մլրդ դոլար՝ 2022 թվականի 2.6 մլրդ դոլարի համեմատ նվազելով 36%-ով: Ընդ որում, ՌԴ-ից զուտ փոխանցումները 2023 թվականին կազմել են 3.3 մլրդ դոլար՝ նախորդ տարվա համեմատ աճելով շուրջ 5.1%-ով։ 2022 թվականի երկրորդ եռամսյակից սկիզբ առած այլ երկրներ արտահոսքի ցուցանիշը գերազանցել է ներհոսքինը՝ հանգեցնելով բացասական զուտ ներհոսքի: Արդյունքում, 2023 թվականի տարեսկզբին ավելացած արտարժույթի ծավալները նվազել են՝ սակայն մնալով բարձր մակարդակի վրա:

1. ՀՀ բանկերի միջոցով ֆիզիկական անձանց անունով արտերկրներից մուտք եղած և ՀՀ-ից ֆիզիկական անձանց կողմից արտերկիր կատարված զուտ փոխանցումներ, մլն ԱՄՆ դոլար

*Աղբյուրը՝ ՀՀ ԿԲ, ՀՀ ՖՆ հաշվարկներ*

***Արժութային շուկա։*** ՀՀ արժութային շուկայի շրջանառության ծավալները 2022 թվականի աննախադեպ բարձր ծավալների համեմատ 2023 թվականին կրճատվել են: Եթե հաշվետու տարվա հունվար ամսին արտարժույթի ներբանկային առքի և վաճառքի ծավալներն իրար ավելի մոտ են եղել, ապա, սկսած փետրվարից, առքը գերազանցել է վաճառքը՝ հիմնականում պայմանավորված ռուբլու ձեռքբերումներով, իսկ ապրիլից օգոստոս ամիսներին դոլարի զուտ առքը եղել է բավականին փոքր։ Սեպտեմբեր-նոյեմբեր ամիսներին վաճառքի ծավալները գերազանցել են առքի ծավալները՝ պայմանավորված դոլարի վաճառքով։ Դեկտեմբերին իրավիճակը փոխվել է. առքի ծավալները գերազանցել են վաճառքինը՝ պայմանավորված հիմնականում դոլարի և ռուբլու ձեռքբերումներով: Մինչդեռ ՀՀ ԿԲ-ն արժութային շուկայում իրականացրել է միջամտություններ շուրջ 1147 մլն ԱՄՆ դոլարի չափով (զուտ առք) ՝ ավելորդ տատանողականությունը չեզոքացնելու նպատակով։

|  |  |
| --- | --- |
| 1. ՀՀ արժութային (ներբան-կային) շուկայի շրջանառության տվյալներն ըստ դրամային համարժեքների, զուտ, մլրդ դրամ | 1. Փոխարժեք և ԿԲ արձագանք |
|  |  |
| *Աղբյուրը՝ ՀՀ ԿԲ, ՀՀ ՖՆ հաշվարկներ* | *Աղբյուրը՝ ՀՀ ԿԲ, ՀՀ ՖՆ հաշվարկներ* |

***Երկկողմանի փոխարժեքներ։*** Հաշվետու ժամանակահատվածում ՀՀ դրամը ԱՄՆ դոլարի, ռուբլու և եվրոյի նկատմամբ շարունակել է դրսևորել արժևորման վարքագիծ` պայմանավորված արտարժույթի նշանակալի ներհոսքով:

ԱՄՆ դոլարի, եվրոյի և ՌԴ ռուբլու նկատմամբ ՀՀ դրամը 2023 թվականին արժևորվել է համապատասխանաբար 11%-ով, 8.5%-ով և 39.4%-ով։

2023 թվականի հունվարից մինչև սեպտեմբերի երկրորդ տասնօրյակ ՀՀ դրամը դոլարի նկատմամբ դրսևորել է հարաբերական կայուն վարքագիծ: Սակայն սեպտեմբերի վերջին տասնօրյակից սկսած նկատվել է դրամի սրընթաց արժեզրկում՝ պայմանավորված Ադրբեջանի կողմից Լեռնային Ղարաբաղի վրա հարձակման հետևանքով առաջացած իրավիճակով, և արժեզրկման առավելագույն արժեքը գրանցվել է 429.4 դրամ մեկ դոլարի դիմաց հոկտեմբերի 4-ին: Հաշվետու տարում ՀՀ դրամի՝ դոլարի նկատմամբ ձևավորված միջին փոխարժեքը կազմել է 392.5 դրամ մեկ դոլարի դիմաց։ Դեկտեմբեր ամսին նախորդ տարվա դեկտեմբերի համեմատ դրամը դոլարի նկատմամբ արժեզրկվել է 5.4%-ով:

ՀՀ դրամի միջին փոխարժեքը ՌԴ ռուբլու նկատմամբ 2023 թվականին նախորդ տարվա համեմատությամբ արժևորվել է 39.4%-ով՝ միջազգային շուկայում ռուսական ռուբլու դիրքի թուլացմամբ պայմանավորված, իսկ դեկտեմբեր ամսին նախորդ տարվա դեկտեմբերի համեմատ արժևորվել է 34.6%-ով:

|  |  |
| --- | --- |
| 1. ՀՀ դրամի անվանական փոխարժեքի ամսական դինամիկան հիմնական արժույթների նկատմամբ (բարձրացումը՝ դրամի արժեզրկում) | 1. ՀՀ իրական և անվանական արդյունավետ փոխարժեքների դինամիկան, 2019=100 (աճ՝ արժևորում) |
|  |  |
| *Աղբյուրը՝ ՀՀ ԿԲ* | *Աղբյուրը՝ ՀՀ ԿԲ, ՀՀ ՖՆ հաշվարկներ* |

***Արդյունավետ փոխարժեքներ:*** ՀՀ արտաքին առևտրի տեսանկյունից առավել կարևոր արժույթներից բաղկացած զամբյուղի նկատմամբ ՀՀ ազգային արժույթն անվանական արտահայտությամբ 2023 թվականին արժևորվել է 39%-ով, իսկ իրական արտահայտությամբ՝ 30%‑ով։

###### **Ֆինանսական շուկաներ[[22]](#footnote-22)**

***Վարկեր և ավանդներ:*** Բանկային համակարգի ֆինանսական միջնորդությունը 2023 թվականին բնութագրվում է տնտեսության մեջ դերի խորացման միտումներով, որը դրսևորվել է և՛ վարկերի, և՛ ավանդների դեպքում։ Այսպես, 2020 թվականից հետո առաջին անգամ վարկավորումն առաջանցիկ է եղել ՀՆԱ նկատմամբ, ինչի արդյունքում ռեզիդենտների վարկեր/ՀՆԱ ցուցանիշն աճել է 4.3 տոկոսային կետով և կազմել ՀՆԱ 51․4%-ը։ Իսկ ռեզիդենտների ավանդներ/ՀՆԱ ցուցանիշն աճել է 2 տոկոսային կետով և կազմել ՀՆԱ 45․5%-ը։ Ընդ որում, ի տարբերություն 2022 թվականի, երբ վարկավորման նկատմամբ առաջանցիկ ավանդների ներգրավման պայմաններում բանկային համակարգում լրացուցիչ իրացվելիություն էր կուտակվում, հատկապես 2023 թվականի վերջին եռամսյակում տնտեսությանը առաջանցիկ դարձած վարկավորման աճի պայմաններում լրացուցիչ իրացվելիության կուտակումը կանգ է առել: Միաժամանակ, վարկերի աճի արագացմանը զուգահեռ, այն դարձել է առավել ընդգրկուն՝ նախկին կենտրոնացված կառուցվածքի փոխարեն (2022 թվականին և տարվա առաջին կեսին վարկերի աճը պայմանավորվում էր հիպոտեկային և սպառողական վարկերի աճերով) ընդգրկելով տնտեսության ոլորտները:

2023 թվականի ընթացքում վարկերի ծավալների աճի տեմպը զգալիորեն արագացել է։ 2023 թվականի դեկտեմբերին առևտրային բանկերի կողմից ռեզիդենտներին տրամադրված վարկերի ծավալների աճը նախորդ տարվա նույն ամսվա նկատմամբ կազմել է 21.9%[[23]](#footnote-23)՝ 2022 թվականի դեկտեմբերին արձանագրված 6.2%-ի համեմատ: Նշված ցուցանիշին 15.8 տոկոսային կետով նպաստել է դրամային վարկերի աճը, իսկ արտարժութային վարկերը նպաստել են 6.1 տոկոսային կետով:

1. Ռեզիդենտների վարկերի և ավանդների ծավալների աճը (նախորդ տարվա նկատմամբ, %)

*Աղբյուրը՝ ՀՀ ԿԲ և ՀՀ ՖՆ հաշվարկներ:*

Վարկերի աճը հիմնականում պայմանավորվել է հիպոտեկային (աճը՝ 26.4%, նպաստումը՝ 5.9 տոկոսային կետ), սպառողական (աճը՝ 21.2%, նպաստումը՝ 5.0 տոկոսային կետ), շինարարության (աճը՝ 42.4%, նպաստումը՝ 3.9 տոկոսային կետ), առևտրի (աճը՝ 22.0%, նպաստումը՝ 2.7 տոկոսային կետ), սպասարկման (աճը՝ 31.2, նպաստումը՝ 2.0 տոկոսային կետ) վարկերով, ինչպես նաև առավել փոքր նպաստումներով՝ գյուղատնտեսության, տրանսպորտի և կապի ոլորտներին ուղղված վարկերով։ Միաժամանակ, արդյունաբերության ոլորտին ուղղված վարկերը բացասական նպաստում են ունեցել (աճը՝ -2.9%, նպաստումը՝ -0.2 տոկոսային կետ) ընդհանուր վարկերի աճին, ինչը պայմանավորված է եղել և՛ մշակող, և՛ հանքագործական արդյունաբերությանն ուղղված վարկերի նվազումներով:

2023 թվականին ռեզիդենտների ավանդների ծավալների աճի տեմպը շարունակել է բարձր մնալ, սակայն ընդհանուր ավանդների աճի տեմպը դանդաղել է: Առևտրային բանկերի կողմից ռեզիդենտներից ներգրավված ավանդներն աճել են 17%‑ով: Ավանդների աճին 13.2 տոկոսային կետով նպաստել է տնային տնտեսությունների ավանդների աճը, իսկ ձեռնարկությունների ավանդները նպաստել են 2․8 տոկոսային կետով։ Արժութային կառուցվածքի տեսակետից 13 տոկոսային կետով դրական նպաստում է ունեցել դրամային ավանդների աճը, իսկ արտարժութային ավանդների նպաստումը կազմել է 3.9 տոկոսային կետ: Ռեզիդենտների ավանդների աճին ցպահանջ ավանդները նպաստել են 8․9, իսկ ժամկետային ավանդները՝ 8.1 տոկոսային կետով։

Ոչ ռեզիդենտների ավանդների աճի տեմպը 2022 թվականի տարեվերջի կտրուկ արագացումից հետո դանդաղել է՝ 2023 թվականի դեկտեմբերին կազմելով -5.0%։ Ոչ ռեզիդենտների ավանդների կազմում արտարժութային ավանդների աճը կազմել է -8.4% (նպաստումը՝ -7.1 տոկոսային կետ), դրամային ավանդների աճը կազմել է 14.1%, նպաստումը՝ 2.1 տոկոսային կետ: Միաժամանակ, ոչ ռեզիդենտների ավանդների ընթացիկ ցուցանիշները 2022 փետրվարի ցուցանիշի համեմատ (մինչև ՌԴ-ից մարդկանց ու կապիտալի ներհոսքը դեպի ՀՀ) շարունակում են զգալիորեն բարձր մնալ՝ 2023 թվականի վերջի դրությամբ շուրջ 55%-ով կամ 485 մլրդ դրամով։

2023 թվականի ընթացքում ավանդների դոլարայնացման մակարդակը` ի համեմատ նախորդ տարվա նվազել է 4.6 տոկոսային կետով` դեկտեմբերին կազմելով 50.5%, իսկ վարկերի դոլարայնացման մակարդակը նվազել է 0.7 տոկոսային կետով` կազմելով 35.6%: Միայն ռեզիդենտների ցուցանիշները դիտարկելու դեպքում, ավանդների դոլարայնացումը նախորդ տարվա համեմատ նվազել է 3 տոկոսային կետով՝ կազմելով 40.6%, իսկ վարկերի դոլարայնացումը նվազել է 1.4 տոկոսային կետով՝ կազմելով 34.2%։

1. ՀՀ բանկերի վարկային և ավանդային պորտֆելները, 2019-2023թթ․

*Աղբյուրը՝ ՀՀ ԿԲ, ՀՀ ՖՆ հաշվարկներ*

***Վարկերի և ավանդների տոկոսադրույքներ:*** Վարկերի և ավանդների տոկոսադրույքները հիմնականում տատանվում են իրենց միջին մակարդակների շուրջ, սակայն առանձին դեպքերում դրանք դրսևորել են աճի միտումներ (մասնավորապես՝ հիպոտեկային և սպառողական վարկատեսակները), ինչը հուշում է դրանց նկատմամբ բարձր պահանջարկի մասին: 2023 թվականի ընթացքում ՀՀ դրամով վարկավորման (մինչև մեկ տարի ժամկետով) միջին տարեկան տոկոսադրույքը կազմել է 12.4%՝ նախորդ տարվա նկատմամբ աճելով 0.6 տոկոսային կետով: ՀՀ դրամային ավանդների (մինչև մեկ տարի ժամկետով) միջին տոկոսադրույքը կազմել է 8.4%՝ նվազելով 0.1 տոկոսային կետով:

Արտարժույթով ավանդների (մինչև մեկ տարի ժամկետով) տոկոսադրույքն աճել է 0.6 տոկոսային կետով՝ կազմելով 2.5%, իսկ վարկերի (մինչև մեկ տարի ժամկետով) տոկոսադրույքը կազմել է 7.8%:

Ֆինանսական շուկայում արտարժույթով և դրամով միջին կշռված (մինչև 1 տարի ժամկետով) տոկոսադրույքների միջև միջին սպրեդը 2023 թվականին նախորդ տարվա նկատմամբ աճել է 0.2 տոկոսային կետով և կազմել 5․4 տոկոս: Դրամով վարկերի և ավանդների միջև տոկոսադրույքների սպրեդը կազմել է 4.3%՝ աճելով 0.9 տոկսային կետով, իսկ արտարժույթով վարկերի և ավանդների սպրեդը նվազել է 0.2 տոկոսային կետով՝ կազմելով 5.1%:

***ՀՀ պետական պարտատոմսերի շուկա***[[24]](#footnote-24)***:*** ՀՀ պետական պարտատոմսերի շուկայում ՊՊ եկամտաբերությունները նվազել են 2023 թվականի վերջի դրությամբ, ինչին նպաստել է ՀՀ ԿԲ կողմից դրամավարկային քաղաքականության մեղմացումը, ինչպես նաև պարտատոմսերի նկատմամբ բարձր պահանջարկը, որն օժանդակություն է գտել բանկային համակարգում կուտակված լրացուցիչ իրացվելիությամբ: Եթե 2022 թվականին տեղաբաշխված պետական պարտատոմսերի միջին կշռված եկամտաբերությունը կազմել էր 11.1%, ապա 2023 թվականին այն կազմել է 10.8% կամ շուրջ 0.3 տոկոսային կետով քիչ:

2023 թվականին տեղաբաշխված գանձապետական շուկայական պարտատոմսերի ծավալը կազմել է 826.5 մլրդ դրամ՝ 2022 թվականի 436 մլրդ դրամի դիմաց, իսկ տեղաբաշխման միջին կշռված ժամկետայնությունը կազմել է 2381 օր՝ 2022 թվականի նույն ժամանակահատվածի 1762 օր ցուցանիշի համեմատ:

2023 թվականին պետական (շուկայական) պարտատոմսերի նկատմամբ պահանջարկը գերազանցել է տեղաբաշխման ցուցանիշը 2.1 անգամ (2022 թվականի նույն ժամանակահատվածում՝ 2 անգամ), իսկ տեղաբաշխման ենթակա ծավալ/տեղաբաշխված ծավալ միջին հարաբերակցությունը կազմել է 1.2 (2022 թվականի նույն ժամանակահատվածում` 1.3):

1. ՀՀ պետական պարտատոմսերի առաջնային շուկայի զարգացումները 2019-2023թթ․

*Աղբյուրը՝ ՀՀ ՖՆ*

*\*2023թ․ տեղաբաշխման ծավալի ցուցանիշը չի ներառում ՀՀ կառավարության 2023 թվականի դեկտեմբերի 28-ի N 2326-Ն որոշմամբ տեղաբաշխված 206.4 մլրդ դրամ ծավալով պարտատոմսը։*

***ՀՀ եվրապարտատոմսերի երկրորդային շուկա:*** Չնայած միջազգային ֆինանսական շուկայում տոկոսադրույքների աճի պահպանվող միտումներին, ՀՀ եվրապարտատոմսերի երկրորդային շուկայում եկամտաբերությունները 2023 թվականին 2022 թվականի համեմատ նվազել են, ինչը պայմանավորված է եղել երկրի ռիսկի հավելավճարի զգալի նվազմամբ։ Միջազգային կապիտալի շուկայում 2015 թվականին 7.5% եկամտաբերությամբ թողարկված պետական արտարժութային պարտատոմսերի եկամտաբերությունը 2023 թվականին միջինում կազմել է 6.3%՝ 2022 թվականին արձանագրված 6.8%-ի դիմաց, 2019 թվականին 4.2% եկամտաբերությամբ թողարկված պարտատոմսերի եկամտաբերությունը միջինում կազմել է 7.4%` 2022 թվականին գրանցված 7.5%-ի դիմաց, իսկ 2021 թվականի փետրվարին 3.9% եկամտաբերությամբ թողարկված պարտատոմսերի եկամտաբերությունը միջինում կազմել է 7.6%` նախորդ տարվա 7.61%-ի համեմատությամբ։

Պետք է նշել, որ 2023 թվականին տոկոսադրույքները զարգացած երկրներում պահպանվել են բարձր մակարդակում՝ կենտրոնական բանկերի կողմից շարունակվող կոշտ դրամավարկային քաղաքականության դիրքի պահպանմամբ պայմանավորված։ Այսպես, ԱՄՆ 10 տարի ժամկետայնությամբ պետական պարտատոմսերի եկամտաբերությունը միջինում կազմել է 3.96%` 2022 թվականի 2.95%-ի համեմատությամբ։ Չնայած դրան, զարգացող երկրների ռիսկի հավելավճարներն էականորեն նվազել են, և 2021-2022թթ․ զգալի աճից հետո 2023 թվականի ընթացքում մոտեցել են նախկին մակարդակներին, ինչը պայմանավորված է ինչպես զարգացած երկրներում տոկոսադրույքի հետագա նվազման սպասումներով, այնպես էլ առանձին զարգացող երկրներում աճի դրական միտումներով։

1. ՀՀ եվրոբոնդերի եկամտաբերությունները և ռիսկի հավելավճարը 2019-2023թթ․

*Աղբյուրը՝ ՀՀ ՖՆ։ Ռիսկի հավելավճարը ՀՀ ՖՆ գնահատումներն են՝ հաշվարկված որպես ՀՀ եվրոբոնդերի և ԱՄՆ պետական պարտատոմսերի եկամտաբերությունների տարբերություն*

ՀՀ երկրի ռիսկի հավելավճարը նախորդ տարվա համեմատ էականորեն նվազել է, ինչը պայմանավորված է Հայաստանի տնտեսական միջավայրի բարելավմամբ և տնտեսական շոկի հաղթահարմանն ուղղված խելամիտ մակրոտնտեսական քաղաքականություններով ու դրանց արդյունքներով, վերջիններով ամրապնդվող՝ ՀՀ սուվերեն վարկանիշի դրական զարգացումներով, ՀՀ բանկային համակարգի իրացվելիության դիրքի բարելավման արդյունքում ՀՀ եվրոբոնդերի նկատմամբ պահանջարկի աճով, ինչպես նաև զարգացող երկրների ռիսկի հավելավճարի` 2022 թվականի աճից հետո դեպի ներքև որոշակի ճշգրտմամբ։ 2025 թվականին մարվող եվրապարտատոմսերի ռիսկի հավելավճարը 2023 թվականին կազմել է 164 բազիսային կետ՝ նախորդ տարվա 375 տոկոսային կետ ցուցանիշի դիմաց, 2029 թվականին մարվող պարտատոմսերինը՝ 336 բազիսային կետ՝ նախորդ տարվա 459 բազիսային կետ ցուցանիշի դիմաց, իսկ 2031 թվականին մարվող պարտատոմսերինը՝ 351 բազիսային կետ՝ նախորդ տարվա 456 բազիսային կետ ցուցանիշի դիմաց։

## ՀԱՐԿԱԲՅՈՒՋԵՏԱՅԻՆ ՔԱՂԱՔԱԿԱՆՈՒԹՅԱՆ ՀԻՄՆԱԿԱՆ ԶԱՐԳԱՑՈՒՄՆԵՐԸ

2023 թվականին հարկաբյուջետային քաղաքականությունն ուղղված է եղել ՀՀ կառավարության 2021-2026թթ. ծրագրին համահունչ թիրախավորված 7% տնտեսական աճի ապահովմանը՝ ապահովելով պետական ներդրումների մակարդակի բարձրացում և ծախսերի իրականացման արդյունավետության աճ, ինչպես նաև՝ պարտքի կայունության պահպանմանը: Այդ նպատակներից ելնելով՝ տարվա ընթացքում կանխատեսվածից բարձր տնտեսական աճի պայմաններում կառավարությունը պլանավորված չեզոք հարկաբյուջետային քաղաքականության դիրքի փոխարեն ունեցել է զսպող դիրք (առավելապես պայմանավորված պետական բյուջեի եկամուտների առաջանցիկ աճով)՝ միևնույն ժամանակ իրականացնելով տնտեսական ներուժի բարձրացմանը միտված միջոցառումներ և նպաստելով պարտքի կայունության ապահովմանը:

***Պետական բյուջեի եկամուտները:*** 2023 թվականին ՀՀ պետական բյուջեի եկամուտները շարունակել են աճել բարձր տեմպերով՝ պայմանավորված հիմնականում բարձր տնտեսական աճի պայմաններում հարկման բազաների ընդլայնմամբ, ինչպես նաև հարկային վարչարարության ջանքերով: 2023 թվականի արդյունքներով ՀՀ պետական բյուջեի ընդհանուր եկամուտները կազմել են 2,358.8 մլրդ դրամ՝ նախորդ տարվա համեմատ աճելով 14.3%-ով, իսկ ՀՆԱ-ի նկատմամբ կազմել են 24.8%՝ նախորդ տարվա 24.3%-ի դիմաց, ինչը հիմնականում պայմանավորված է եղել ՀՆԱ-ի նկատմամբ հարկային եկամուտների կշռի ավելացմամբ:

1. Պետական բյուջեի եկամուտները և ծախսերը 2019-2023թթ.

*Աղբյուրը՝ ՀՀ ՖՆ*

\*-ով նշված ցուցանիշը ներառում է հարկային եկամուտները և հիպոտեկային վարկերի տոկոսագումարների դիմաց եկամտային հարկի վերադարձը

2023 թվականին հարկերը և տուրքերը կազմել են 2,221.9 մլրդ դրամ՝ նախորդ տարվա համեմատ աճելով 15.4%-ով: Հարկային եկամուտների աճը հիմնականում պայմանավորված է հարկման բազաների (հիմնականում նախորդ տարվա շահույթների, ներմուծման, սպառման և աշխատավարձերի) աճով, ինչպես նաև հարկային վարչարարության ջանքերով: Միևնույն ժամանակ, հարկային եկամուտների աճին հակազդել են եկամտային հարկի դրույքաչափի նվազումը և վերադարձի ծավալների աճը[[25]](#footnote-25), ինչպես նաև մետաղական հանքանյութերի նկատմամբ արտահանման տուրքի գործողության դադարեցումը (2022 թվականի սեպտեմբերի 1-ից): Այս պայմաններում հարկերը և տուրքերը կազմել են ՀՆԱ-ի 23.4%-ը՝ նախորդ տարվա նկատմամբ բարելավելով 0.7 տոկոսային կետով (ընդ որում, հիպոտեկի տոկոսագումարների դիմաց եկամտային հարկի վերադարձը հաշվի առնելու դեպքում հարկային եկամուտներ/ՀՆԱ ցուցանիշը կկազմի 23.9%` 2022 թվականի 23.1% ցուցանիշի դիմաց, իսկ հարկեր/ՀՆԱ բարելավումը կկազմի 0.8 տոկոսային կետ):

1. Պետական բյուջեի հարկատեսակների կշիռը ՀՆԱ-ում 2022-2023թթ.

*Աղբյուրը՝ ՀՀ ՖՆ*

2023 թվականին նախորդ տարվա համեմատ այլ եկամուտները և պաշտոնական դրամաշնորհները ՀՆԱ-ի նկատմամբ նվազել են համապատասխանաբար 0.13 և 0.04 տոկոսային կետերով, նախորդ տարվա նկատմամբ այլ եկամուտների աճը կազմել է 1.3%, իսկ պաշտոնական դրամաշնորհների նվազումը կազմել է 12.5%:

***Պետական բյուջեի ծախսերը:*** 2023 թվականին պետական բյուջեի ծախսերը կազմել են 2,547.6 մլրդ դրամ՝ նախորդ տարվա համեմատ աճելով 13.6%-ով: Ընդ որում, ընթացիկ ծախսերը կազմել են 2,075.1 մլրդ դրամ` նախորդ տարվա համեմատ աճելով 11.4%-ով: Պետական բյուջեի ծախսերի կշիռը ՀՆԱ-ում 2022 թվականի նկատմամբ ավելացել է 0.4 տոկոսային կետով՝ կազմելով 26.8%, որում ընթացիկ ծախսերի կշիռը նվազել է 0.07 տոկոսային կետով՝ կազմելով 21.8%:

Ոչ ֆինանսական ակտիվների հետ գործառնությունները կազմել են 472.6 մլրդ դրամ, որում ոչ ֆինանսական ակտիվների գծով ծախսերը (կապիտալ ծախսեր) կազմել են 494.4 մլրդ դրամ` նախորդ տարվա նկատմամբ աճելով 27%-ով: Ոչ ֆինանսական ակտիվների հետ գործառնությունների կշիռը ՀՆԱ-ում աճել է 0.5 տոկոսային կետով՝ կազմելով 5.0%, իսկ ոչ ֆինանսական ակտիվների գծով ծախսերն ավելացել են 0.63 տոկոսային կետով՝ կազմելով ՀՆԱ-ի 5.2%-ը: Ոչ ֆինանսական ակտիվների հետ գործառնություններում չներառված՝ համայնքներին տրվող կապիտալ բնույթի սուբվենցիաների գծով ծախսերը կազմել են 31.8 մլրդ դրամ, որոնք նախորդ տարվա նկատմամբ աճել են 63%-ով (ընդ որում, դրանց ծավալը 32․2%-ով գերազանցել է բյուջեի պլանային ցուցանիշը): 2023 թվականին կապիտալ ծախսերի կատարողականը ճշտված ծրագրի նկատմամբ կազմել է 95.8%՝ նախորդ տարվա 94.9%-ի համեմատ բարելավվելով 0.9 տոկոսային կետով, մինչդեռ պետական բյուջեի տարեկան պլանի նկատմամբ կատարողականը կազմել է 88.6%։ Հատկանշական է, որ արտաքին աջակցությամբ իրականացվող ծրագրերի կատարողականը (առանց պետական բյուջեի համաֆինանսավորման) ճշտված ծրագրի նկատմամբ կազմել է 92.5%, իսկ բյուջեի նախնական պլանային ցուցանիշի նկատմամբ կազմել է ընդամենը 58.9%: Կատարողականի համեմատաբար ցածր ցուցանիշները ցույց են տալիս, որ կապիտալ ծրագրերի կառավարման և իրականացման արդյունավետության բարձրացման խնդիրը շարունակում է մնալ արդիական։ Միաժամանակ, պետք է նշել, որ կապիտալ ծախսերի կատարումը վերջին տարիներին ուղեկցվում է դրանց պլանավորված ծավալների շարունակական ավելացմամբ, ինչը զսպում է կատարողականի առավել արագ բարելավումը։

|  |  |
| --- | --- |
| 1. Պետական բյուջեի ընթացիկ ծախսերը 2019-2023թթ. | 1. Պետական բյուջեի ոչ ֆինանսական ակտիվների գծով ծախսերը 2019-2023թթ. |
|  |  |

***Պետական աջակցության ծրագրերը:*** Տնտեսական ներուժի բարձրացմանը, առանձին ոլորտներում առաջացող հիմնախնդիրներին ուղղված հարկաբյուջետային աջակցության ծրագրերը 2023 թվականին շարունակական են եղել, իսկ ԼՂ-ից բռնի տեղահանված բնակչության կարիքները հասցեագրվել են պետական աջակցության գործիքներով: Տնտեսության արդիականացմանը պետական աջակցության միջոցառման ներքո, որը ներառում է արտադրական կարողությունների արդիականացման՝ նոր մեքենա-սարքավորումների ձեռքբերման նպատակով տրամադրված վարկերի/լիզինգի տոկոսադրույքների սուբսիդավորում, տնտեսավարողներին որպես աջակցություն տրամադրվել է 7.9 մլրդ դրամ։ Իսկ «Պետական աջակցություն տեղեկատվական տեխնոլոգիաների ոլորտում գործունեություն իրականացնող առևտրային կազմակերպություններին և անհատ ձեռնարկատերերին» միջոցառման գծով, որով ՏՏ ոլորտի կազմակերպություններն օժանդակություն են ստանում նոր աշխատակիցների վճարած եկամտային հարկի 50%-ի չափով, փաստացի ծախսերը 2023 թվականին կազմել են շուրջ 12.7 մլրդ դրամ:

Հաշվետու ժամանակահատվածում գյուղատնտեսության ոլորտի ծախսերի աճը կազմել է 13.0%, որոնք նախորդ տարվա 37.1 մլրդ դրամից դարձել են 42.0 մլրդ դրամ, որում գյուղատնտեսության խթանման ծրագրերը կազմել են 16.2 մլրդ դրամ, գյուղատնտեսության արդիականացման ծրագրերը՝ 17.5 մլրդ դրամ, բուսաբուծության խթանմանը և բույսերի պաշտպանությանն ուղղված ծախսերը՝ 4.9 մլրդ դրամ և անասնաբուժական ծառայություններին ուղղված ծախսերը՝ 2.5 մլրդ դրամ: Գյուղատնտեսության արդիականացման ծրագրում ՀՀ ինտենսիվ այգեգործության զարգացման նպատակով սուբսիդավորումը կազմել է 8.9 մլրդ դրամ, իսկ ՀՀ ագրոպարենային ոլորտի սարքավորումների լիզինգի աջակցության ծախսերը՝ 3.6 մլրդ դրամ: Գյուղատնտեսության խթանման ծրագրում գյուղատնտեսական վարկերի տոկոսադրույքների սուբսիդավորումը կազմել է 8.5 մլրդ դրամ, իսկ գյուղատնտեսական հումքի մթերումների (գնումների) նպատակով տրամադրվող վարկերի տոկոսադրույքների սուբսիդավորումը՝ 3.8 մլրդ դրամ։

2023 թվականին ՀՀ պետական բյուջեից Լեռնային Ղարաբաղին տրամադրված միջպետական վարկի ծավալը կազմել է 150.99 մլրդ դրամ: 2023 թվականին ԼՂ-ից բռնի տեղահանված բնակչության սոցիալական, բնակարանային և այլ կարիքների համար տրված պետական աջակցության ընդհանուր չափը կազմել է 38.4 մլրդ դրամ[[26]](#footnote-26):

***Պետական բյուջեի պակասուրդը և կառավարության պարտքը:*** 2023 թվականին բարձր տնտեսական աճի և պարտքի կայունության ապահովմանն ուղղված հարկաբյուջետային քաղաքականության արդյունքում պետական բյուջեի պակասուրդը պահպանվել է ցածր մակարդակում, ինչն օժանդակել է նաև կառավարության պարտքի բեռի՝ 50%-ից ցածր մակարդակում պահպանման նպատակի իրագործմանը։ 2023 թվականին պետական բյուջեի պակասուրդը կազմել է 188.9 մլրդ դրամ՝ նախորդ տարվա 179.5 մլրդ դրամի համեմատ, իսկ պետական բյուջեի պակասուրդ/ՀՆԱ ցուցանիշը կազմել է 2.0%՝ նախորդ տարվա համեմատ նվազելով 0.1 տոկոսային կետով: ՀՀ կառավարության պարտք/ՀՆԱ ցուցանիշը կազմել է 48.1%՝ նախորդ տարվա նկատմամբ աճելով 1.4 տոկոսային կետով:

Կառավարության պարտք/ՀՆԱ ցուցանիշի աճը պայմանավորվել է պարտքի այլ հոսքերով, նախորդ տարվա համեմատությամբ ՀՀ դրամի որոշակի արժեզրկմամբ և պարտքի իրական տոկոսադրույքի աճով։ Կառավարության պարտք/ՀՆԱ ցուցանիշի 1.4 տոկոսային կետով աճին 3.5 տոկոսային կետով նպաստել է պետական բյուջեից զուտ վարկավորումը և ԼՂ կառավարության, նրա ստեղծած հիմնադրամների և ԼՂ առանձին ֆիզիկական և իրավաբանական անձանց պարտավորությունների փոխանցման դիմաց պարտատոմսի թողարկումը, 1.6 տոկոսային կետով՝ ԱՄՆ դոլարի նկատմամբ ՀՀ դրամի արժեզրկումը, և 1.6 տոկոսային կետով՝ իրական տոկոսադրույքի աճը։ Պարտքի աճի ուղղությամբ նպաստող գործոններին հակազդել են տնտեսական աճը (3.6 տոկոսային կետ) և բյուջեի առաջնային հավելուրդը (0.7 տոկոսային կետ)։

1. ՀՀ կառավարության պարտքի և պակասուրդի դինամիկան

*Աղբյուրը՝ ՀՀ ՖՆ*

1. Կառավարության պարտքի բեռի փոփոխությանը նպաստող գործոնները, տոկոսային կետ

*Աղբյուրը՝ ՀՀ ՖՆ*

*\*Ներառում է նաև ՀՀ կառավարության 2023 թվականի դեկտեմբերի 28-ի N 2326-Ն որոշմամբ 206.4 մլրդ դրամ (ՀՆԱ 2.2%) ԼՂ կառավարության, նրա ստեղծած հիմնադրամների և ԼՂ առանձին ֆիզիկական և իրավաբանական անձանց պարտավորությունների փոխանցման գործարքի շրջանակներում ՀՀ կառավարության 2023 թվականի դեկտեմբերի 28-ի N 2326-Ն որոշմամբ տեղաբաշխված՝ 206.4 մլրդ դրամ ծավալով պարտատոմսը։*

***Հարկաբյուջետային կանոններ:*** 2023 թվականին հարկաբյուջետային քաղաքականությունը համապատասխանել է հարկաբյուջետային կանոնների ընդհանուր տրամաբանությանը համահունչ՝ 2023 թվականի պետական բյուջեի ուղերձում նախանշած քաղաքականությանը։ Այսպես, 2023 թվականին պետական բյուջեի կապիտալ ծախսերը գերազանցել են պետական բյուջեի պակասուրդը շուրջ 283.7 մլրդ դրամով, ինչն ամրապնդում է երկարաժամկետ հարկաբյուջետային կայունությունը՝ երաշխավորելով, որ կառավարության պարտքի ավելացմանն առաջանցիկ հանրային ենթակառուցվածքներ ձևավորվեն՝ կայուն դարձնելով զուտ պարտքի դիրքը։

Միաժամանակ, ընթացիկ առաջնային ծախսերի աճի տեմպը որոշ չափով շեղված է եղել կանոնով պահանջվող մակարդակից, և շեղման չափը կազմել է 42.6 մլրդ դրամ։ Նշված շեղումը գրանցվել է տարվա ընթացքում պետական բյուջեի եկամուտների պլանի բարձրացման պայմաններում՝ 2023 թվականի պետական բյուջեի մասին ՀՀ օրենքի դրույթներին համապատասխան (ինչը թույլ է տալիս ավելացնել ծախսերը հարկային եկամուտների ավելացման պարագայում), ինչպես նաև համապատասխանում է հարկաբյուջետային կանոնների տրամաբանությանը։ Բացի այդ, հաշվի առնելով նախորդ տարվա ընթացքում կառավարության պարտքի բեռի նվազումը 50%-ից ներքև մակարդակի, ինչպես նաև բյուջեի պլանային ցուցանիշի համեմատությամբ ընթացիկ ծախսերի ավելացման անհետաձգելի բնույթը (մասնավորապես, բյուջեի ընթացիկ ծախսերի պլանից շեղման հիմնական գործոնը հանդիսացել են ԼՂ-ից բռնի տեղահանված անձանց սոցիալական կարիքների ուղղությամբ կատարված ծախսերը), հաշվարկված շեղումը գնահատվում է որպես երկարաժամկետ ճնշումներ չառաջացնող և հարկաբյուջետային կայունության տեսակետից վտանգներ չի ստեղծում։

1. Հարկաբյուջետային կանոնները և դրանցից շեղումը 2019-2023թթ.

*Աղբյուրը՝ ՀՀ ՖՆ*

***Հարկաբյուջետային դիրքը և ազդակը:*** 2023 թվականի պետական բյուջեի ընդհանուր և առաջնային պակասուրդի ցուցանիշները զգալիորեն ցածր են եղել նախորդ 10 տարիների միջին ցուցանիշներից՝ արտացոլելով կառավարության կողմից նախանշված՝ պարտքի բեռի ապահով մակարդակում պահպանման քաղաքականությունը և սպասվածից ավելի դրական տնտեսական զարգացումները։ Արդյունքում, համախառն պահանջարկի վրա հարկաբյուջետային քաղաքականությունը 2023 թվականին նախորդ տարվա նկատմամբ ունեցել է 0.9 զսպող ազդեցություն` պայմանավորված եկամուտների զսպող (0.7), ծախսերի չեզոք (-0.2) ազդեցություններով: Պետական բյուջեում պլանավորված՝ հարկաբյուջետային քաղաքականության չեզոք դիրքի համեմատությամբ զսպող դիրքի ձևավորումը պայմանավորված է եղել պետական բյուջեի հարկային եկամուտների բարելավման առավել բարձր տեմպով, և ծախսային քաղաքականության՝ կապիտալ ծախսերի գծով առավել զսպված վարքագծով։

**Աղյուսակ 2**. Հարկաբյուջետային ազդակի փոփոխությունները

|  |  |  |  |  |
| --- | --- | --- | --- | --- |
|  | **2023** | | | **Շեղում** |
|  | **Կանխատեսում (2023թ․ բյուջե)** | **Կանխատեսման վերանայում (2024թ․ բյուջե)** | **Փաստացի** | **2023թ. բյուջեի համեմատ** |
| Հարկաբյուջետային ազդակ | 0.3 | -0.9 | -0.9 | -1.2 |
| Եկամուտների ազդակ | -0.3 | -0.8 | -0.7 | -0.4 |
| Ծախսերի ազդակ | 0.6 | -0.2 | -0.2 | -0.8 |

1. Հարկաբյուջետային դիրքը և ազդակը[[27]](#footnote-27)

*Աղբյուրը՝ ՀՀ ՖՆ գնահատական*

**Աղյուսակ 3:** Տնտեսության ճյուղերի և ենթաճյուղերի, արտահանման և ներմուծման ապրանքախմբերի հիմնական ցուցանիշները

**Աղյուսակ 3.1.** Տնտեսության ճյուղերի և ենթաճյուղերի թողարկման ծավալների ցուցանիշները, 2023թ.

|  |  |  |  |  |
| --- | --- | --- | --- | --- |
|  | **Արժեք**  **(մլրդ դրամ)** | **Կշիռը (%)** | **Աճի ինդեքս** | **Նպաստում (տոկոսային կետ)[[28]](#footnote-28)** |
| **Ամբողջ արդյունաբերություն, այդ թվում՝** | **2783.2** | **100.0** | **104.1** | **4.1** |
|  |  |  |  |  |
| **հանքագործական արդյունաբերություն և բացահանքերի շահագործում** | 463.2 | 16.6 | 93.6 | -1.2 |
| **մշակող արդյունաբերություն** | 1970.1 | 70.8 | 106.7 | 4.5 |
| **էլեկտրաէներգիայի, գազի, գոլորշու և լավորակ օդի մատակարարում** | 320.3 | 11.5 | 106.3 | 0.8 |
| **ջրամատակարարում, կոյուղի, թափոնների կառավարում և վերամշակում** | 29.7 | 1.1 | 106.1 | 0.1 |

|  |  |  |  |  |
| --- | --- | --- | --- | --- |
|  | **Արժեք**  **(մլրդ դրամ)** | **Կշիռը (%)** | **Աճի ինդեքս** | **Նպաստում (տոկոսային կետ)** |
| **Գյուղատնտեսություն, անտառային տնտեսություն և ձկնորսություն** | **1005.8** | **100.0** | **100.0** | **0.0** |
| ***այդ թվում`*** |  |  |  |  |
| **բուսաբուծություն** | 447.6 | 44.5 | 102.7 | 1.3 |
| **անասնաբուծություն** | 500.5 | 49.8 | 96.6 | -1.6 |
| **անտառային տնտեսություն** | 2.7 | 0.3 | 122.3 | 0.0 |
| **ձկնորսություն** | 55.1 | 5.5 | 103.6 | 0.2 |

|  |  |  |  |  |
| --- | --- | --- | --- | --- |
| ***ըստ ֆինանսավորման աղբյուրների*** | **Արժեք**  **(մլրդ դրամ)** | **Կշիռը (%)** | **Աճի ինդեքս** | **Նպաստում (տոկոսային կետ)** |
| **Շինարարություն** | **619.7** | **100.0** | **114.8** | **14.8** |
| ***այդ թվում`*** |  |  |  |  |
| **պետական բյուջեի, *այդ թվում՝*** | 158.8 | 25.6 | 108.0 | 2.2 |
| ***միջազգային վարկերի*** | 37.2 | 6.0 | 100.8 | 0.1 |
| **համայնքների միջոցների** | 39.2 | 6.3 | 119.8 | 1.2 |
| **մարդասիրական օգնության միջոցների** | 5.5 | 0.9 | 112.7 | 0.1 |
| **կազմակերպությունների միջոցների, *այդ թվում՝*** | 308.7 | 49.8 | 121.9 | 10.3 |
| ***օտարերկրյա ներդրողների*** | 4.7 | 0.8 | 34.3 | -1.7 |
| **բնակչության միջոցների** | 107.5 | 17.3 | 105.2 | 1.0 |

|  |  |  |  |  |
| --- | --- | --- | --- | --- |
|  | **Արժեք**  **(մլրդ դրամ)** | **Կշիռը (%)** | **Աճի ինդեքս** | **Նպաստում (տոկոսային կետ)** |
| **Առևտուր** | **5492.4** | **100.0** | **125.7** | **25.7** |
| ***այդ թվում`*** |  |  |  |  |
| **մանրածախ առևտուր** | 1811.4 | 33.0 | 111.1 | 4.2 |
| **մեծածախ առևտուր** | 3421.4 | 62.3 | 134.4 | 20.0 |
| **ավտոմեքենաների առևտուր** | 259.6 | 4.7 | 135.8 | 1.5 |

|  |  |  |  |  |
| --- | --- | --- | --- | --- |
|  | **Արժեք**  **(մլրդ դրամ)** | **Կշիռը (%)** | **Աճի ինդեքս** | **Նպաստում (տոկոսային կետ)** |
| **Ծառայություններ** | **3025.9** | **100.0** | **110.3** | **10.3** |
| ***այդ թվում`*** |  |  |  |  |
| **կացության և հանրային սննդի կազմակերպում** | 311.5 | 10.3 | 118.8 | 1.8 |
| **մշակույթ, զվարճություններ և հանգիստ** | 270.7 | 8.9 | 109.6 | 0.9 |
| **կրթություն** | 75.4 | 2.5 | 107.1 | 0.2 |
| **առողջապահություն և բնակչության սոցիալական սպասարկում** | 142.8 | 4.7 | 103.7 | 0.2 |
| **անշարժ գույքի հետ կապված գործունեություն** | 119.4 | 3.9 | 108.7 | 0.3 |
| **տեղեկատվություն և կապ** | 629.4 | 20.8 | 135.4 | 6.4 |
| **տրանսպորտ** | 394.9 | 13.1 | 115.9 | 2.0 |
| **վարչարարական և օժանդակ գործունեություն** | 101.1 | 3.3 | 106.5 | 0.2 |
| **մասնագիտ., գիտական և տեխ. գործունեություն** | 144.8 | 4.8 | 106.9 | 0.3 |
| **ֆինանսական և ապահովագրական գործունեություն** | 808.3 | 26.7 | 93.1 | -2.1 |
| **սպասարկման այլ ծառայություններ** | 27.6 | 0.9 | 106.3 | 0.1 |

**Աղյուսակ 3.2.** Արտահանման ապրանքային կառուցվածքը և նպաստումները 2023 թվականի արտահանման աճին

|  |  |  |  |  |
| --- | --- | --- | --- | --- |
| **ԱՐՏԱՀԱՆՈՒՄ** | **Ծավալ (մլն ԱՄՆ դոլար)** | **Կշիռ (տոկոս)** | **Աճ (տոկոս)** | **Նպաստում (տոկոսային կետ)** |
| **ԸՆԴԱՄԵՆԸ** | **8415.2** | **100** | **55.3** | **55.3** |
| **Կենդանի կենդանիներ և կենդանական ծագման արտադրանք** | 98.2 | 1.2 | -42.5 | -1.3 |
| **Բուսական ծագման արտադրանք** | 182.6 | 2.2 | -19.2 | -0.8 |
| **Կենդանական և բուսական ծագման յուղեր և ճարպեր** | 1.5 | 0.0 | -79.7 | -0.1 |
| **Պատրաստի սննդի արտադրանք** | 885.1 | 10.5 | 0.3 | 0.1 |
| **Հանքահումքային արտադրանք** | 887.7 | 10.5 | -13.6 | -2.6 |
| **Քիմիայի և դրա հետ կապված արդյունաբերության ճյուղերի արտադրանք** | 120.9 | 1.4 | 44.9 | 0.7 |
| **Պլաստմասսա և դրանցից իրեր, կաուչուկ և ռետինե իրեր** | 66.4 | 0.8 | 5.3 | 0.1 |
| **Կաշվի հումք, կաշի, մորթի և դրանցից պատրաստված իրեր** | 22.0 | 0.3 | 97.6 | 0.2 |
| **Փայտ և փայտյա իրեր** | 9.4 | 0.1 | 97.9 | 0.1 |
| **Թուղթ և թղթից իրեր** | 4.8 | 0.1 | -29.2 | 0.0 |
| **Մանածագործական իրեր** | 357.7 | 4.3 | 59.4 | 2.5 |
| **Կոշկեղեն, գլխարկներ, հովանոցներ** | 41.5 | 0.5 | 228.0 | 0.5 |
| **Իրեր քարից, գիպսից, ցեմենտից** | 37.2 | 0.4 | -0.1 | 0.0 |
| **Թանկարժեք և կիսաթանկարժեք քարեր, թանկարժեք մետաղներ և դրանցից իրեր** | **3211.9** | **38.2** | **224.6** | **41.0** |
| **Ոչ թանկարժեք մետաղներ և դրանցից պատրաստված իրեր** | 452.2 | 5.4 | -1.8 | -0.2 |
| **Մեքենաներ, սարքավորումներ և մեխանիզմներ** | **1290.9** | **15.3** | **79.6** | **10.6** |
| **Վերգետնյա, օդային և ջրային տրանսպորտի միջոցներ** | 548.3 | 6.5 | 64.9 | 4.0 |
| **Սարքեր և ապարատներ** | 143.0 | 1.7 | 21.6 | 0.5 |
| **Տարբեր արդյունաբերական ապրանքներ** | 53.3 | 0.6 | 34.9 | 0.3 |
| **Արվեստի ստեղծագործություններ** | 0.8 | 0.0 | -77.4 | 0.0 |

**Աղյուսակ 3.3.** Ներմուծման ապրանքային կառուցվածքը և նպաստումները 2023 թվականի ներմուծման աճին

|  |  |  |  |  |
| --- | --- | --- | --- | --- |
| **ՆԵՐՄՈՒԾՈՒՄ** | **Ծավալ (մլն ԱՄՆ դոլար)** | **Կշիռ (տոկոս)** | **Աճ (տոկոս)** | **Նպաստում (տոկոսային կետ)** |
| **ԸՆԴԱՄԵՆԸ** | **12308.0** | **100.0** | **40.2** | **40.2** |
| **Կենդանի կենդանիներ և կենդանական ծագման արտադրանք** | 248.3 | 2.0 | -4.9 | -0.1 |
| **Բուսական ծագման արտադրանք** | 356.7 | 2.9 | -15.5 | -0.7 |
| **Կենդանական և բուսական ծագման յուղեր և ճարպեր** | 66.3 | 0.5 | -37.3 | -0.4 |
| **Պատրաստի սննդի արտադրանք** | 617.8 | 5.0 | 6.6 | 0.4 |
| **Հանքահումքային արտադրանք** | 1113.2 | 9.0 | -6.9 | -0.9 |
| **Քիմիայի և դրա հետ կապված արդյունաբերության ճյուղերի արտադրանք** | 622.8 | 5.1 | 5.9 | 0.4 |
| **Պլաստմասսա և դրանցից իրեր, կաուչուկ և ռետինե իրեր** | 351.8 | 2.9 | 7.4 | 0.3 |
| **Կաշվի հումք, կաշի, մորթի և դրանցից պատրաստված իրեր** | 42.3 | 0.3 | 48.9 | 0.2 |
| **Փայտ և փայտյա իրեր** | 88.4 | 0.7 | -6.0 | -0.1 |
| **Թուղթ և թղթից իրեր** | 147.5 | 1.2 | 7.1 | 0.1 |
| **Մանածագործական իրեր** | 648.7 | 5.3 | 63.0 | 2.9 |
| **Կոշկեղեն, գլխարկներ, հովանոցներ** | 116.6 | 0.9 | 52.1 | 0.5 |
| **Իրեր քարից, գիպսից, ցեմենտից** | 174.7 | 1.4 | 8.5 | 0.2 |
| **Թանկարժեք և կիսաթանկարժեք քարեր, թանկարժեք մետաղներ և դրանցից իրեր** | 2302.9 | 18.7 | 233.0 | 18.4 |
| **Ոչ թանկարժեք մետաղներ և դրանցից պատրաստված իրեր** | 602.7 | 4.9 | -3.4 | -0.2 |
| **Մեքենաներ, սարքավորումներ և մեխանիզմներ** | 2459.2 | 20.0 | 42.3 | 8.3 |
| **Վերգետնյա, օդային և ջրային տրանսպորտի միջոցներ** | 1832.4 | 14.9 | 91.3 | 10.0 |
| **Սարքեր և ապարատներ** | 265.8 | 2.2 | 35.0 | 0.8 |
| **Տարբեր արդյունաբերական ապրանքներ** | 243.6 | 2.0 | 27.0 | 0.6 |
| **Արվեստի ստեղծագործություններ** | 6.3 | 0.1 | -32.1 | 0.0 |

**Աղյուսակ 3.4.** Ներմուծումն ըստ ապրանքների լայն տնտեսական՝ BEC դասակարգչի և նպաստումները, 2023 թվական

|  |  |  |  |  |  |  |
| --- | --- | --- | --- | --- | --- | --- |
|  | **Կշիռ (տոկոս)** | | **Աճ (տոկոս)** | | **Նպաստում**  **(տոկոսային կետ)** | |
|  | **2022** | **2023** | **2022** | **2023** | **2022** | **2023** |
| **Ընդամենը** | **100** | **100** | **63.7** | **40.2** | **63.7** | **40.2** |
| **Վերջնական սպառման ապրանքներ** | 23.8 | 21.6 | 41.4 | 27.4 | 11.4 | 6.5 |
| **Միջանկյալ սպառման ապրանքներ** | 50.7 | 48.5 | 51.8 | 34.3 | 28.3 | 17.4 |
| **Կապիտալ ապրանքներ** | 17.5 | 19.1 | 85.8 | 53.1 | 13.2 | 9.3 |
| **Ավտոմեքենա մարդատար** | 8.0 | 10.7 | 446.6 | 87.5 | 10.7 | 7.0 |

# ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2023 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՑՈՒՑԱՆԻՇՆԵՐԸ

«Հայաստանի Հանրապետության 2023 թվականի պետական բյուջեի մասին» ՀՀ օրենքով (այսուհետ՝ Օրենք) պետական բյուջեի տարեկան եկամուտները սահմանվել էին 2,302.0 մլրդ դրամ, ծախսերը՝ շուրջ 2,591.0 մլրդ դրամ, պակասուրդը՝ 288.9 մլրդ դրամ: Տարվա ընթացքում պետական բյուջեի ցուցանիշներում Կառավարության լիազորությունների շրջանակներում կատարվել են փոփոխություններ՝ ներառելով նաև պետության դրամական միջոցների համախմբված հաշվառման նպատակով Օրենքի 9-րդ հոդվածի 2‑րդ կետով սահմանված՝ առանց սահմանափակման պետական բյուջեից կատարվող վճարումները և վերջիններիս արդյունքում ձևավորված եկամուտները:

2023 թվականին վերոհիշյալ գործառնությունների արդյունքում ստացվել են շուրջ 924.7 մլն դրամ եկամուտներ: Բացի այդ, Կառավարությունն իր լիազորությունների շրջանակում ևս 53.9 մլրդ դրամով (2.3%-ով) վերանայել է պետական բյուջեի եկամուտների ցուցանիշը: Մասնավորապես՝ ծրագիրը 20.1 մլրդ դրամի չափով ավելացվել է հարկային եկամուտների և պետական տուրքերի գծով` տնտեսական աճի ու հարկաբյուջետային քաղաքականության վերանայման արդյունքում, 38.7 մլրդ դրամի չափով ավելացվել է այլ եկամուտների ծրագիրը՝ հիմնականում պայմանավորված բյուջեի ժամանակավոր ազատ միջոցների տեղաբաշխումից և դեպոզիտներից ստացվող տոկոսավճարների, իրավախախտումների համար գործադիր, դատական մարմինների կողմից կիրառվող պատժամիջոցներից մուտքերի ու ապրանքների մատակարարումից և ծառայությունների մատուցումից եկամուտների գծով լրացուցիչ մուտքերով, իսկ պաշտոնական դրամաշնորհների ծրագիրը նվազեցվել է 4.9 մլրդ դրամով՝ պայմանավորված նպատակային ծրագրերի կատարողականով։

Ծախսերի ծրագրային ցուցանիշը, բացի առանց սահմանափակման կատարվող վճարումներից, ավելացվել է 32.8 մլրդ դրամով: Լրացուցիչ հատկացումները հիմնականում ուղղվել են սոցիալական պաշտպանության, ընդհանուր բնույթի հանրային ծառայությունների, հասարակական կարգի, անվտանգության և դատական գործունեության, հանգստի, մշակույթի և կրոնի, ինչպես նաև պաշտպանության բնագավառներին: Միաժամանակ, զգալի նվազեցումներ են կատարվել տնտեսական հարաբերությունների և բնակարանային շինարարության ու կոմունալ ծառայությունների բնագավառների հատկացումներում:

2023 թվականին ՀՀ պետական բյուջեի եկամուտները կազմել են 2,358.8 մլրդ դրամ, ծախսերը` 2,547.6 մլրդ դրամ, պակասուրդը՝ 188.9 մլրդ դրամ: Բյուջեի եկամուտներն ունեցել են ծախսերի համեմատ առավել բարձր կատարողական, արդյունքում արձանագրվել է պակասուրդի ցածր մակարդակ:

1. ՀՀ պետական բյուջեի ցուցանիշները 2022-2023թթ.

# ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2023 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԸ

2023 թվականին պետական բյուջեի փաստացի եկամուտները կազմել են 2,358.8 մլրդ դրամ` ապահովելով Օրենքով հաստատված տարեկան ծրագրի 102.5% կատարողական, իսկ Կառավարության կողմից ճշտված ծրագրի՝ 100.1% կատարողական: Նշված գումարից 2,345.7 մլրդ դրամը կազմել են ներքին աղբյուրներից ստացված եկամուտները` ապահովելով սկզբնական ծրագրի 102.7%‑ը և ճշտված ծրագրի 100%‑ը, 13.1 մլրդ դրամը ստացվել է պաշտոնական դրամաշնորհների տեսքով, որոնք 23.9%‑ով զիջել են սկզբնական ծրագրային ցուցանիշը և 6.3%‑ով գերազանցել ճշտված ծրագրային ցուցանիշը: 2022 թվականի համեմատ պետական բյուջեի եկամուտներն աճել են 14.3%‑ով կամ 295.7 մլրդ դրամով, որը հիմնականում պայմանավորված է հարկային եկամուտների աճով:

1. *ՀՀ պետական բյուջեի եկամուտները (մլրդ դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ.  փաստ** | **2023թ. ճշտված ծրագիր** | **2023թ.  փաստ** | **Կատարո-ղականը ճշտված ծրագրի նկատմամբ**  **(%)** | **2023թ. 2022թ.-ի նկատմամբ**  **(%)** | **2023թ. և 2022թ. տարբե-րությունը** |
| **Պետական բյուջեի եկամուտներ** | **2,063.1** | **2,356.9** | **2,358.8** | **100.1** | **114.3** | **295.7** |
| Հարկային եկամուտներ և պետական տուրքեր | 1,926.0 | 2,224.8 | 2,221.9 | 99.9 | 115.4 | 296.0 |
| Պաշտոնական դրամաշնորհներ | 15.0 | 12.3 | 13.1 | 106.3 | 87.5 | (1.9) |
| Այլ եկամուտներ | 122.1 | 119.8 | 123.7 | 103.3 | 101.3 | 1.6 |

1. ՀՀ պետական բյուջեի փաստացի եկամուտները 2021-2023թթ.

2023 թվականի պետական բյուջեի եկամուտներում 2022 թվականի համեմատ ավելի քան 0.8 տոկոսային կետով ավելացել է հարկային եկամուտների և պետական տուրքերի տեսակարար կշիռը, իսկ պաշտոնական դրամաշնորհների և այլ եկամուտների տեսակարար կշիռները նվազել են համապատասխանաբար 0.2 և 0.7 տոկոսային կետով:

1. ՀՀ պետական բյուջեի եկամուտների կառուցվածքը 2022-2023թթ.

2023 թվականին պետական բյուջեի եկամուտներ/ՀՆԱ ցուցանիշը կազմել է 24.8%՝ բյուջեով կանխատեսված 24.7%‑ի և նախորդ տարվա 24.3%-ի դիմաց:

## Հարկային եկամուտներ և պետական տուրքեր[[29]](#footnote-29)

Կառավարության սկզբնական ծրագրով 2023 թվականի համար սահմանվել էր 2,203.7 մլրդ դրամ հարկերի ու տուրքերի ստացում: Կառավարության լիազորությունների շրջանակներում կատարված փոփոխությունների արդյունքում 2023 թվականի ճշտված ծրագիրը կազմել է 2,224.8 մլրդ դրամ, որի դիմաց ՀՀ պետական բյուջե են մուտքագրվել 2,221.9 մլրդ դրամ հարկային եկամուտներ և պետական տուրքեր, որոնք 100.8%‑ով ապահովել են Օրենքով հաստատված ցուցանիշը և 99.9%‑ով՝ ճշտված ծրագրով սահմանված ցուցանիշը:

2022 թվականի համեմատ հարկային եկամուտներն ու պետական տուրքերն աճել են 15.4%‑ով կամ 296 մլրդ դրամով, որը հիմնականում պայմանավորված է շահութահարկի, ԱԱՀ-ի և եկամտային հարկի գծով մուտքերի աճով: 2022 թվականի համեմատ գրեթե բոլոր հարկատեսակների գծով արձանագրվել է մուտքերի աճ, բացառությամբ պետական տուրքի ու բնօգտագործման վճարների գծով մուտքերի: Հարկ է նշել, որ 2023 թվականի պետական բյուջեի հարկային եկամուտների ցուցանիշի վրա դրական ազդեցություն են ունեցել տնտեսական ակտիվության, ներմուծման և արտահանման աճը, հարկունակ ոլորտների իրացման շրջանառությունների, աշխատատեղերի ու միջին աշխատավարձի ավելացումը: Միաժամանակ, 2023 թվականի պետական բյուջեի հարկային եկամուտների ցուցանիշի վրա նվազեցնող ազդեցություն է ունեցել ԱԱՀ-ի, եկամտային հարկի, ակցիզային հարկի, սոցիալական վճարների և շահութահարկի գծով վերադարձված գումարների աճը, որոնք կազմել են շուրջ 362.9 մլրդ դրամ՝ 38.1%‑ով գերազանցելով նախորդ տարվա համապատասխան ցուցանիշը:

1. *2022-2023թթ. հարկային եկամուտների վերադարձը (մլրդ դրամ)*

|  |  |  |  |  |
| --- | --- | --- | --- | --- |
|  | **2022թ.  փաստ** | **2023թ.  փաստ** | **2023թ.**  **2022թ.-ի նկատմամբ**  **(%)** | **2023թ. և 2022թ. տարբե-րությունը** |
| **Ընդամենը հարկային եկամուտների գծով վերադարձված գումարներ, այդ թվում՝** | **262.8** | **362.9** | **138.1** | **100.1** |
| ԱԱՀ | 213.0 | 288.4 | 135.4 | 75.4 |
| Եկամտային հարկ | 47.3 | 68.2 | 144.2 | 20.9 |
| Ակցիզային հարկ | 1.7 | 5.3 | 306.5 | 3.5 |
| Սոցիալական վճար | 0.7 | 1.0 | 132.6 | 0.2 |
| Շահութահարկ | 0.0 | 0.03 | - | 0.03 |

Հարկային եկամուտներ և պետական տուրքեր/ՀՆԱ ցուցանիշը 2023 թվականին կազմել է 23.4%, որը 0.3 տոկոսային կետով զիջել է կանխատեսված ցուցանիշը և 0.7 տոկոսային կետով՝ գերազանցել 2022 թվականի փաստացի ցուցանիշը:

2023 թվականին պետական բյուջե մուտքագրված առանձին հարկատեսակների վերաբերյալ տեղեկատվությունը ներկայացված է Աղյուսակ 6-ում:

1. *ՀՀ պետական բյուջեի հարկային եկամուտների և պետական տուրքերի փաստացի ցուցանիշները (մլրդ դրամ)*

|  |  |  |  |  |
| --- | --- | --- | --- | --- |
|  | **2022թ.  փաստ** | **2023թ.  փաստ** | **2023թ.**  **2022թ.-ի նկատմամբ**  **(%)** | **2023թ. և 2022թ. տարբերու-թյունը** |
| **Հարկային եկամուտներ և պետական տուրքեր** | **1,926.0** | **2,221.9** | **115.4** | **296.0** |
| **1. Հարկային եկամուտներ** | **1,819.1** | **2,154.5** | **118.4** | **335.3** |
| ԱԱՀ | 679.6 | 767.2 | 112.9 | 87.6 |
| Ակցիզային հարկ | 127.5 | 149.4 | 117.2 | 21.9 |
| Շահութահարկ | 222.8 | 321.5 | 144.3 | 98.7 |
| Մաքսատուրք | 56.7 | 75.3 | 132.8 | 18.6 |
| Եկամտային հարկ | 474.8 | 554.5 | 116.8 | 79.7 |
| Շրջանառության հարկ | 40.7 | 52.2 | 128.1 | 11.5 |
| Սոցիալական վճար (կուտակային կենսաթոշակի գծով) | 64.5 | 90.3 | 140.1 | 25.8 |
| Բնապահպանական հարկ և բնօգտագործման վճար | 95.9 | 60.6 | 63.2 | (35.3) |
| Այլ հարկեր | 56.7 | 83.4 | 147.1 | 26.7 |
| **2. Պետական տուրք** | **106.8** | **67.4** | **63.1** | **(39.4)** |
| **Կշիռն ընդամենը հարկերի և տուրքերի մեջ** |  |  |  |  |
| **1. Հարկային եկամուտներ** | **94.5** | **97.0** |  |  |
| ԱԱՀ | 35.3 | 34.5 |  |  |
| Ակցիզային հարկ | 6.6 | 6.7 |  |  |
| Շահութահարկ | 11.6 | 14.5 |  |  |
| Մաքսատուրք | 2.9 | 3.4 |  |  |
| Եկամտային հարկ | 24.7 | 25.0 |  |  |
| Շրջանառության հարկ | 2.1 | 2.3 |  |  |
| Սոցիալական վճար (կուտակային կենսաթոշակից) | 3.3 | 4.1 |  |  |
| Բնապահպանական հարկ և բնօգտագործման վճար | 5.0 | 2.7 |  |  |
| Այլ հարկեր | 2.9 | 3.8 |  |  |
| **2. Պետական տուրք** | **5.5** | **3.0** |  |  |

Հաշվետու ժամանակահատվածի հարկային եկամուտների և պետական տուրքերի 34.5%‑ն ապահովվել է *ավելացված արժեքի հարկի* հաշվին՝ կազմելով շուրջ 767.2 մլրդ դրամ: Նախորդ տարվա համեմատ ԱԱՀ-ի մուտքերի աճը հիմնականում պայմանավորված է ԵԱՏՄ անդամ չհանդիսացող պետություններից ներմուծվող ապրանքներից ստացված մուտքերի աճով:

1. *ԱԱՀ-ի գծով ՀՀ պետական բյուջեի մուտքերը (մլրդ դրամ)*

|  |  |  |  |  |
| --- | --- | --- | --- | --- |
|  | **2022թ.  փաստ** | **2023թ.  փաստ** | **2023թ.**  **2022թ.-ի նկատմամբ**  **(%)** | **2023թ. և 2022թ. տարբերու-թյունը** |
| **Ավելացված արժեքի հարկ** | **679.6** | **767.2** | **112.9** | **87.6** |
| Ներմուծումից, այդ թվում՝ | 443.1 | 516.9 | 116.7 | 73.9 |
| * ԵԱՏՄ երկրներից | 160.1 | 158.0 | 98.6 | (2.2) |
| Ներքին շրջանառությունից | 236.5 | 250.2 | 105.8 | 13.7 |

2023 թվականի արդյունքներով արձանագրվել է ՀՆԱ-ի 9,502.8 մլրդ դրամ մակարդակ՝ կանխատեսված 9,317.9 մլրդ դրամի դիմաց: ՀՆԱ-ի փաստացի և կանխատեսված ցուցանիշների տարբերությունը կազմում է 184.9 մլրդ դրամ: Վերջինս, այլ հավասար պայմաններում, համարժեք է 14.9 մլրդ դրամ ԱԱՀ‑ի` հաշվի առնելով 2023 թվականին հարկային եկամուտներ և պետական տուրքեր/ՀՆԱ հարաբերակցության փաստացի ցուցանիշը՝ 23.4%-ը, և ԱԱՀ-ի փաստացի մուտքերի կշիռը (34.5%) հարկային եկամուտների և պետական տուրքերի մեջ (184.9\*23.4%\*34.5%): ԱԱՀ-ի մուտքերի վրա դրական ազդեցություն են գործել տնտեսական գործունեության ոլորտներում ստեղծված ավելացված արժեքների և սպառման ծավալների աճը, ինչպես նաև ներմուծման աճը: ԱԱՀ-ի գծով մուտքերի վրա ազդող գործոններից հարկ է նշել գնաճի գործոնը, ընդ որում, 2023 թվականին սպառողական գների ինդեքսը կազմել է 2%, իսկ ներմուծման գները նվազել են 8.9%‑ով: Մյուս առանցքային ուղղությունը հարկային վարչարարության արդյունավետության բարձրացման հաշվին հարկային հսկողության և կանխարգելիչ միջոցառումների արդյունքում հավաքագրված լրացուցիչ մուտքերի աճն է: Նշված գործոններով պայմանավորված՝ հնարավոր է եղել 2023 թվականի ընթաց­քում հարկ վճարողներին վերադարձնել 75.4 մլրդ դրամով (35.4%-ով) ավել ԱԱՀ, քան նախորդ տարի: Վերջինս, ինչպես նշվել է, բացասական ազդեցություն է ունեցել ԱԱՀ-ի գծով մուտքերի վրա, որոնք 2023 թվականին կազմել են 288.4 մլրդ դրամ:

1. *2022-2023թթ. ԱԱՀ-ի վերադարձը (մլրդ դրամ)*

|  |  |  |  |  |
| --- | --- | --- | --- | --- |
|  | **2022թ.  փաստ** | **2023թ.  փաստ** | **2023թ.**  **2022թ.-ի նկատմամբ**  **(%)** | **2023թ. և 2022թ. տարբերու-թյունը** |
| **Ընդամենը ԱԱՀ-ի գծով վերադարձված գումարներ, այդ թվում՝** | **213.0** | **288.4** | **135.4** | **75.4** |
| Արտահանողներին ԱԱՀ-ի փոխհատուցված գումարներ | 212.0 | 287.4 | 135.6 | 75.5 |
| Tax free հաշիվներով ԱԱՀ-ի վերադարձված գումարներ | 1.0 | 1.0 | 92.0 | (0.1) |

ԱԱՀ-ի վերադարձը փաստացի մուտքերում ներառելու դեպքում ԱԱՀ-ի մուտքերի աճը կկազմի 18.3% կամ շուրջ 163 մլրդ դրամ, որից 8.7 տոկոսային կետը (լրացուցիչ աճի 47.7%-ը կամ 77.8 մլրդ դրամը) բաժին է ընկել տնտեսական աճին, 6.6 տոկոսային կետը (լրացուցիչ աճի 35.6%‑ը կամ 58 մլրդ դրամը)` հարկային վարչարարության արդյունավետության բարձրացման հաշվին հարկային հսկողության և կանխարգելիչ միջոցառումների արդյունքում հավաքագրված լրացուցիչ մուտքերի աճին, իսկ մնացած 3 տոկոսային կետը (լրացուցիչ աճի 16.7%-ը կամ 27.2 մլրդ դրամը)՝ գնաճին:

2023 թվականին պետական բյուջե մուտքագրված հարկային եկամուտների ու պետական տուրքերի 6.7%-ն ապահովվել է *ակցիզային հարկի* հաշվին:

1. *Ակցիզային հարկի գծով ՀՀ պետական բյուջեի մուտքերը (մլրդ դրամ)*

|  |  |  |  |  |
| --- | --- | --- | --- | --- |
|  | **2022թ.  փաստ** | **2023թ.  փաստ** | **2023թ.**  **2022թ.-ի նկատմամբ**  **(%)** | **2023թ. և 2022թ. տարբերու-թյունը** |
| **Ակցիզային հարկ** | **127.5** | **149.4** | **117.2** | **21.9** |
| Ներմուծվող ենթաակցիզային ապրանքներից, այդ թվում՝ | 60.9 | 76.0 | 124.8 | 15.1 |
| * ԵԱՏՄ երկրներից | 17.9 | 20.6 | 115.0 | 2.7 |
| ՀՀ-ում արտադրվող ենթաակցիզային ապրանքներից | 66.6 | 73.4 | 110.3 | 6.8 |

Նախորդ տարվա համեմատ ակցիզային հարկի մուտքերի աճը պայմանավորված է ինչպես հանրապետությունում արտադրվող, այնպես էլ ներմուծվող ենթաակցիզային ապրանքների գծով մուտքերի աճով: Ստորև ներկայացվում են ակցիզային հարկով հարկվող այն ապրանքների արտադրության և ներմուծման ծավալների փոփոխությունները, որոնք էական ազդեցություն են ունեցել 2023 թվականի ակցիզային հարկի մուտքերի վրա: Այսպես, սպիրտային խմիչքների արտադրության ծավալները կազմել են 5,767.7 հազար լիտր՝ նախորդ տարվա նկատմամբ աճելով 66%-ով կամ 2,293.5 հազար լիտրով, իսկ ներմուծման ծավալները նվազել են 29.3%-ով կամ 413.9 հազար լիտրով: Պտուղներից և (կամ) հատապտուղներից պատրաստված օղու արտադրության ծավալները կազմել են 2,477.8 հազար լիտր՝ նախորդ տարվա նկատմամբ աճելով 2.1 անգամ կամ 1,339.3 հազար լիտրով: Ծխախոտի արտադրության ծավալները կազմել են 1,752.2 մլն տուփ՝ նախորդ տարվա նկատմամբ աճելով 22.5%-ով կամ 322.2 մլն տուփով, իսկ ծխախոտի ներմուծման ծավալները՝ 7%-ով կամ 8.4 մլն տուփով՝ կազմելով 127.2 մլն տուփ:

2022 թվականին ՀՀ պետական բյուջեի հարկային եկամուտների և պետական տուրքերի 14.5%‑ն ապահովվել է *շահութահարկի* հաշվին՝ կազմելով 321.5 մլրդ դրամ և 44.3%-ով (98.7 մլրդ դրամով) գերազանցելով նախորդ տարվա ցուցանիշը: Շահութահարկի գծով պետական բյուջեի մուտքերի վրա իր ազդեցությունն է ունեցել ռեզիդենտների և ոչ ռեզիդենտների շահութահարկի և աղբյուրի մոտ պահվող ոչ ռեզիդենտների շահութահարկի հաշվարկման բազաների աճը: Մասնավորապես, 2023 թվականին ռեզիդենտ և ոչ ռեզիդենտ շահութահարկ վճարողների համախառն եկամուտները կազմել են 13,751.1 մլրդ դրամ՝ նախորդ տարվա համեմատ աճելով 32.2%-ով կամ 3,349.6 մլրդ դրամով: Ռեզիդենտ և ոչ ռեզիդենտ շահութահարկ վճարողների 2023 թվականի հարկվող շահույթը կազմել է 1,535.1 մլրդ դրամ, որը նախորդ տարվա համեմատ աճել է 40.3%-ով կամ 441 մլրդ դրամով: Ռեզիդենտ շահութահարկ վճարողների՝ աղբյուրի մոտ պահվող 2023 թվականի եկամուտները կազմել են 477.6 մլրդ դրամ, որը նախորդ տարվա համեմատ աճել է 84.2%-ով կամ 218.2 մլրդ դրամով, իսկ վճարված եկամուտներից պահված հարկերը կազմել են 20.3 մլրդ դրամ՝ նախորդ տարվա համեմատ աճելով 43.2%-ով կամ 6.1 մլրդ դրամով:

Հաշվետու ժամանակահատվածում 554.5 մլրդ դրամ են կազմել *եկամտային հարկի* մուտքերը՝ ապահովելով հարկային եկամուտների և պետական տուրքերի 25%-ը: Նախորդ տարվա համեմատ եկամտային հարկի 16.8% (79.7 մլրդ դրամ) աճը հիմնականում պայմանավորված է 2023 թվականին աշխատատեղերի և միջին աշխատավարձերի աճով: Մասնավորապես, 2023 թվականին գրանցված աշխատատեղերի թիվը նախորդ տարվա համեմատ աճել է 5.5%-ով, իսկ միջին ամսական անվանական աշխատավարձն աճել է 14.6%-ով: Նշված երկու գործոնների համադրմամբ, եկամտային հարկի հարկման բազայի նպաստումը եղել է 21.0 տոկոս (1.055\*1.146=1.21):

Միաժամանակ, եկամտային հարկի մուտքերի վրա բացասական ազդեցություն է ունեցել եկամտային հարկի գծով վերադարձված գումարների աճը: 2023 թվականին եկամտային հարկի գծով վերադարձված գումարները կազմել են 68.2 մլրդ դրամ՝ 44.2%-ով կամ 20.9 մլրդ դրամով գերազանցելով նախորդ տարվա ցուցանիշը: Բացասական նպաստման չափը կազմել է 3.6% (20.9/(554.5+20.9)\*100):

1. *2022-2023թթ. եկամտային հարկի վերադարձը (մլրդ դրամ)*

|  |  |  |  |  |
| --- | --- | --- | --- | --- |
|  | **2022թ.  փաստ** | **2023թ.  փաստ** | **2023թ.**  **2022թ.-ի նկատմամբ**  **(%)** | **2023թ. և 2022թ. տարբերու-թյունը** |
| **Ընդամենը եկամտային հարկի գծով վերադարձված գումարներ, այդ թվում՝** | **47.3** | **68.2** | **144.2** | **20.9** |
| Հիպոտեկային վարկի սպասարկման համար վճարվող տոկոսների մասով վարկառուներին և համավարկառու-ներին վերադարձված եկամտային հարկ | 36.5 | 51.9 | 142.3 | 15.4 |
| Շահաբաժիններից վճարված՝ պետական բյուջեից փոխհատուցված եկամտային հարկ | 10.5 | 16.0 | 151.9 | 5.5 |
| Վարձու աշխատող հանդիսացող ֆիզիկական անձանց` ուսման վարձավճարի փոխհատուցման նպատակով վերադարձված եկամտային հարկ | 0.3 | 0.3 | 112.2 | 0.0 |

2023 թվականին պետական բյուջե մուտքագրված հարկային եկամուտների ու պետական տուրքերի 3.4%-ն ապահովվել է *մաք­սա­տուրքերի* հաշվին:

1. *Մաքսատուրքերի գծով ՀՀ պետական բյուջեի մուտքերը (մլրդ դրամ)*

|  |  |  |  |  |
| --- | --- | --- | --- | --- |
|  | **2022թ.  փաստ** | **2023թ.  փաստ** | **2023թ.**  **2022թ.-ի նկատմամբ**  **(%)** | **2023թ. և 2022թ. տարբերու-թյունը** |
| **Մաքսատուրքեր** | **56.7** | **75.3** | **132.8** | **18.6** |
| ԵԱՏՄ անդամ պետությունների կողմից փոխանցված մաքսատուրքեր | 55.1 | 73.0 | 132.4 | 17.9 |
| Երրորդ երկրներից ֆիզիկական անձանց կողմից ներմուծվող ապրանքներից գանձվող մաքսատուրքեր | 1.6 | 2.3 | 145.8 | 0.7 |

2014 թվականի մայիսի 29-ի «Եվրասիական տնտեսական միության մասին» պայմանագրի 5‑րդ հավելվածով հաստատված՝ «Ներմուծման մաքսատուրքերի (համարժեք այլ վճարների, հարկերի և տուրքերի) գումարները հաշվեգրելու և բաշխելու, դրանք որպես եկամուտ անդամ պետությունների բյուջեներ փոխանցելու կարգի վերաբերյալ» արձանագրության համաձայն` 2023 թվականի ընթացքում ԵԱՏՄ երկրներից (այդ թվում՝ ՀՀ-ից) մաքսատուրքերի բաշխման արդյունքում ստացվել են 73.0 մլրդ դրամ մուտքեր: ՀՀ ՖՆ միասնական գանձապետական հաշվին հաշվեգրված ներմուծման մաքսատուրքի գումարներից ԵԱՏՄ պետությունների միջև բաշխվել է 186.8 մլրդ դրամ[[30]](#footnote-30), որից 184.5 մլրդ դրամը փոխանցվել է ԵԱՏՄ անդամ այլ պետություններին: Այսինքն՝ 2023 թվականին ՀՀ պետական բյուջեն ՀՀ կողմից հավաքագրված մաքսատուրքից պակաս է ստացել 111.5 մլրդ դրամ (184.5 – 73.0), ինչը հիմնականում պայմանավորված է ՌԴ դեմ Եվրամիության և արևմուտքի մի շարք երկրների կողմից սահմանված պատժամիջոցներով:

Նախորդ տարվա համեմատ մաքսատուրքերի գծով մուտքերի աճը հիմնականում պայմանավորված է ներմուծվող ապրանքների ծավալների աճով:

2023 թվականին կատարվել են մի շարք ապրանքատեսակների ներմուծման մաք­սա­տուրքի դրույքաչափերի փոփոխություններ: Նշված փոփո­խու­թ­յուն­ներն, այլ հավա­սար պայ­­­ման­ներում, կարող են հանգեցնել ՀՀ պետական բյուջե հավա­­­­քա­գրվող մաքսատուրքերի գծով եկամուտների փոփոխության, որի չափը հնարավոր չէ գնահա­տել:

Հաշվետու ժամանակահատվածում ՀՀ պետական բյուջեի հարկային եկամուտների և պետական տուրքերի 2.3%-ն ապահովվել է *շրջանառության հարկի* հաշվին՝ կազմելով 52.2 մլրդ դրամ և 28.1%-ով (11.5 մլրդ դրամով) գերազանցելով նախորդ տարվա ցուցանիշը: Նախորդ տարվա համեմատ շրջանառության հարկի գծով մուտքերի աճը հիմնականում պայմանավորված է տնտեսական ակտիվության աճով այն ոլորտներում, որտեղ գործում են շրջանառության հարկով հարկվող գործունեություն ծավալող հարկ վճարողները: Մասնավորապես, 2023 թվականին առևտրի ծավալներն աճել են 11.1%-ով, արդյունաբերական արտադրանքի ծավալները՝ 6.7%-ով, իսկ ծառայությունների ծավալները՝ 10.3%-ով:

2023 թվականին պետական բյուջեի հարկային եկամուտների և պետական տուրքերի 2.7%‑ն ապահովվել է *բնապահպանական հարկի և բնօգտագործման վճարի* հաշվին:

1. *Բնապահպանական հարկերի և բնօգտագործման վճարների գծով ՀՀ պետական բյուջեի մուտքերը (մլրդ դրամ)*

|  |  |  |  |  |
| --- | --- | --- | --- | --- |
|  | **2022թ.  փաստ** | **2023թ.  փաստ** | **2023թ.**  **2022թ.-ի նկատմամբ**  **(%)** | **2023թ. և 2022թ. տարբերու-թյունը** |
| **Բնապահպանական հարկեր և բնօգտագործման վճարներ** | **95.9** | **60.6** | **63.2** | **(35.3)** |
| Օգտակար հանածոների արդյունահանման համար | 5.3 | 6.7 | 126.8 | 1.4 |
| Ավտոմեքենաներից արտանետվող վնասակար նյութերի համար | 1.8 | 1.8 | 100.9 | 0.0 |
| ՀՀ-ում չգրանցված (չհաշվառված)՝ ՀՀ մուտք գործող ավտոտրանսպորտային միջոցներից մթնոլորտային օդ վնասակար նյութերի արտանետման համար | 1.1 | 1.3 | 115.0 | 0.2 |
| ՀՀ ներմուծվող շրջակա միջավայրին վնաս պատճառող ապրանքների համար | 6.1 | 9.2 | 151.5 | 3.1 |
| Արդյունահանված մետաղական օգտակար հանածոների և դրանց վերամշակման արդյունքում ստացված արտադրանքի իրացման համար վճարվող ռոյալթի | 81.7 | 41.7 | 51.1 | (40.0) |

Նախորդ տարվա համեմատ բնօգտագործման վճարների գծով մուտքերի նվազումը հիմնականում պայմանավորված է հանքարդյունաբերության և բաց հանքերի շահագործման ոլորտում 2022 թվականին 2021 թվականի համեմատ ավելացված արժեքների իրական աճով, որը կազմել է ‑16.9%: Մասնավորապես՝ պղնձի խտանյութի արտադրության ծավալները նվազել են 14.1%-ով, ցինկի խտանյութինը` 6.4%-ով, իսկ մոլիբդենի խտանյութի արտադրության ծավալներն աճել են ընդամենը 0.7%-ով: Ընդ որում, Լոնդոնի մետաղների բորսայի տվյալներով 2022 թվականին 2021 թվականի համեմատ մոլիբդենի գինն աճել է 17%-ով, պղնձինը նվազել է 5.4%-ով, իսկ ոսկու գինն աճել է ընդամենը 0.1%-ով:

Պինդ օգտակար հանածոների, բացառությամբ մետաղական օգտակար հանածոների մարված պաշարների, ստորերկրյա քաղցրահամ ու հանքային ջրերի և աղի արդյունահանված պաշարների համար գանձվող բնօգտագործման վճարների գծով մուտքերը 26.8%-ով կամ 1.4 մլրդ դրամով գերազանցել են նախորդ տարվա մուտքերը, որը հիմնականում պայմանավորված է արդյունահանման ծավալների աճով:

ՀՀ ներմուծվող (այդ թվում՝ ԵԱՏՄ անդամ պետություններից) շրջակա միջավայրին վնաս պատճառող ապրանքների համար գանձվող մուտքերի 51.5% (3.1 մլրդ դրամ) աճը հիմնականում պայմանավորված է ներմուծման ծավալների աճով: Մասնավորապես՝ ԵԱՏՄ անդամ պետություններից ներմուծվող` շրջակա միջավայրին վնաս պատճառող ապրանքների համար գանձվող մուտքերն աճել են 42.3%-ով կամ 910.6 մլն դրամով:

ՀՀ-ում չգրանցված (չհաշվառված)՝ ՀՀ մուտք գործող ավտոտրանսպորտային միջոցներից մթնոլորտային օդ վնասակար նյութերի արտանետման համար մուտքերի 15% (167.5 մլն դրամ) աճը հիմնականում պայմանավորված է այլ պետություններում գրանցված՝ ՀՀ սահմանը հատող մարդատար տրանսպորտային միջոցների քանակի ավելացմամբ:

Հաշվետու ժամանակահատվածում կուտակային կենսաթոշակային բաղադրիչի մասնակիցների կողմից պետական բյուջե է փոխանցվել շուրջ 90.3 մլրդ դրամ *սոցիալական վճար*` 40.1%-ով գերազանցելով նախորդ տարվա ցուցանիշը: Աճը հիմնականում պայմանավորված է «Կուտակային կենսաթոշակների մասին» ՀՀ օրենքում կատարված փոփոխություններով, որոնք ներկայացված են առանձին տեղեկանքով[[31]](#footnote-31), ինչպես նաև 2023 թվականին աշխատատեղերի թվի և միջին ամսական անվանական աշխատավարձի աճով:

2023 թվականի ընթացքում ՀՀ պետական բյուջե են մուտքագրվել ընդհանուր առմամբ 83.4 մլրդ դրամ այլ հարկեր՝ կազմելով պետական բյուջեի հարկային եկամուտների և պետական տուրքերի 3.8%-ը և 47.1%-ով գերազանցելով նախորդ տարվա փաստացի ցուցանիշը: Մասնավորապես՝ ավելի քան 43 մլրդ դրամ են կազմել «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով սահմանված *դրոշմանիշային վճարները*: Նախորդ տարվա համեմատ նշված մուտքերն աճել են 16.5%-ով կամ 6.1 մլրդ դրամով, ինչը պայմանավորված է 2023 թվականին աշխատատեղերի թվի և միջին ամսական աշխատավարձի աճով:

Հաշվետու տարում շուրջ 19.7 մլրդ դրամ է կազմել ԵԱՏՄ անդամ չհանդիսացող պետություններից միջազգային փոստային կամ սուրհանդակային առաքումներով կամ որպես ուղեկցող բեռ ներմուծվող ապրանքների համար ՀՀ մաքսային մարմինների կողմից գանձվող *միասնական մաքսային վճարը,* որը 5.1 անգամ կամ 15.8 մլրդ դրամով գերազանցել է նախորդ տարվա ցուցանիշը՝ հիմնականում պայմանավորված ՀՀ տարածք ներմուծվող ապրանքների ծավալների աճով:

Հաշվետու տարում 10 մլրդ դրամ են կազմել *ռադիոհաճախականության օգտագործման պարտադիր վճարները`* նախորդ տարվա համեմատ աճելով 48%‑ով կամ շուրջ 3.3 մլրդ դրամով, որը հիմնականում պայմանավորված է ռադիոհաճախականությունների օգտագործման տրամադրված թույլտվությունների քանակի աճով, ինչպես նաև մեկ կազմակերպության կողմից 2022 թվականի համար հաշվարկված ապառքը (պարտադիր վճարները և տույժերը) 2023 թվականին ամբողջությամբ վճարվելու հանգամանքով։

Հաշվետու տարում 1.1 մլրդ դրամ է մուտքագրվել *հանրային ծառայությունների կարգավորման պարտադիր վճարների* գծով՝ 13.2%-ով կամ 131.3 մլն դրամով գերազանցելով նախորդ տարվա ցուցանիշը:

Հաշվետու տարում 5.8 մլրդ դրամ են կազմել *ճանապարհային հարկի* գծով մուտքերը, որոնք նախորդ տարվա համեմատ աճել են 19.5%‑ով կամ 939.5 մլն դրամով՝ հիմնականում պայմանավորված տնտեսական ակտիվության աճով, որի հետևանքով ավելացել են Հայաստանի Հանրապետությունում չգրանցված (չհաշվառված) բեռնատար ավտոտրանսպորտային միջոցներով Հայաստանի Հանրապետության ավտոմոբիլային ճանապարհներից օգտվող սուբյեկտների մուտքն ու ելքը, ինչպես նաև Հայաստանի Հանրապետության ընդհանուր օգտագործման պետական ավտոմոբիլային ճանապարհներին գովազդ տեղադրելու դեպքերը:

2023 թվականին 3.7 մլրդ դրամ են կազմել *հարկային օրենսդրության խախտման համար սահմանված տուգանքները*՝ 21.9%-ով կամ 668.6 մլն դրամով գերազանցելով նախորդ տարվա փաստացի ցուցանիշը:

2023 թվականի ընթացքում ՀՀ պետական բյուջե են մուտքագրվել ավելի քան 67.4 մլրդ դրամ *պետական տուրքեր`* 27.6%-ով գերազանցելով տարեկան ճշտված ծրագիրը: Ծրագրի գերազանցումը հիմնականում պայմանավորված է լիցենզավորման ենթակա կամ թույլտվություններով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու ու օրենքով սահմանված այլ ծառայությունների և գործողությունների համար սահմանված պետական տուրքերի կատարողականով: Նախորդ տարվա համեմատ պետական տուրքի գծով մուտքերի 36.9% (39.4 մլրդ դրամ) նվազումը հիմնականում պայմանավորված է այն հանգամանքով, որ «Պետական տուրքի մասին» ՀՀ օրենքով 2021 թվականի սեպտեմբերից պղնձի և մոլիբդենի խտահանքեր արտահանելու լիցենզիաներ կամ թույլտվություններ կամ հավաստագրեր տրամադրելու համար սահմանված պետական տուրքը կիրառվել է մինչև 2022 թվականի սեպտեմբերի 10-ը:

Առանձին պետական տուրքերի վերաբերյալ տեղեկատվությունը ներկայացված է Աղյուսակ 13‑ում:

1. *Պետական տուրքերի գծով ՀՀ պետական բյուջեի մուտքերը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ.  փաստ** | **2023թ. ճշտված ծրագիր** | **2023թ.  փաստ** | **Կատարո-ղականը ճշտված ծրագրի նկատմամբ**  **(%)** | **2023թ. 2022թ.-ի նկատմամբ**  **(%)** |
| **Պետական տուրքեր** | **106.8** | **52.9** | **67.4** | **127.6** | **63.1** |
| Դատարան տրվող հայցադիմումների, դիմումների, դատարանի դատական ակտերի դեմ վերաքննիչ և վճռաբեկ բողոքների համար, ինչպես նաև դատարանի կողմից տրվող փաստաթղթերի պատճեններ (կրկնօրինակներ), գործում առկա լուսանկարների (լուսաժապավենների), ձայնագրությունների, տեսագրությունների և դրանց էլեկտրոնային կրիչների բնօրինակից պատճենահանված կրիչ և դատական նիստի համակարգչային ձայնագրման կրկնօրինակ տալու համար | 3.1 | 3.0 | 2.7 | 92.9 | 89.4 |
| Հյուպատոսական ծառայությունների կամ գործողությունների համար | 2.6 | 2.5 | 2.8 | 110.8 | 108.2 |
| Պետական գրանցման համար | 4.9 | 5.3 | 6.5 | 122.7 | 134.2 |
| Ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների համար | 3.2 | 3.2 | 3.0 | 95.3 | 96.1 |
| Լիցենզավորման ենթակա կամ թույլտվություններով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար | 74.8 | 20.5 | 29.6 | 143.9 | 39.5 |
| Օրենքով սահմանված այլ ծառայությունների և գործողությունների համար | 17.9 | 17.8 | 22.3 | 125.3 | 124.7 |
| Այլ պետական տուրքեր[[32]](#footnote-32) | 0.5 | 0.5 | 0.5 | 92.3 | 97.1 |

Հաշվետու տարում պետական տուրքերի 43.8%-ը կազմել են *լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար գանձվող տուրքերը:* Վերջիններս 43.9%-ով գերազանցել են տարեկան ծրագրային ցուցանիշը` հիմնականում պայմանավորված վիճակախաղերի, շահումներով խաղերի և մետաղադրամով և (կամ) թղթադրամով շահագործվող ավտոմատների միջոցով սննդի առևտրի և խաղերի բնագավառից գանձվող ու մաքսային բնագավառում լիցենզավորման գծով գանձվող տուրքերի կատարողականով:

Վիճակախաղերի, շահումներով խաղերի բնագավառից գանձված տուրքերը կազմել են շուրջ 18 մլրդ դրամ, որոնք կանխատեսված ցուցանիշը գերազանցել են 61.8%-ով կամ շուրջ 6.9 մլրդ դրամով, իսկ նախորդ տարվա փաստացի ցուցանիշը՝ 43.4%-ով կամ 5.4 մլրդ դրամով: Մուտքերի գերազանցումը հիմնականում պայմանավորված է «Պետական տուրքի մասին» ՀՀ օրենքում կատարված փոփոխությամբ (ուժի մեջ է մտել 2023 թվականի հուլիսի 1-ից), որով պետական տուրք է սահմանվել ինտերնետ շահումով խաղի և (կամ) տոտալիզատորի (ինտերնետ տոտալիզատորի) կազմակերպչի կողմից խաղադրույք ընդունելու իրավունք ձեռք բերելու համար, որը ներկայացված է առանձին տեղեկանքով[[33]](#footnote-33): Բացի այդ, նշված մուտքերի գերազանցումը պայմանավորված է նաև այլ վայրում 1 խաղատան կազմակերպման լիցենզիայի վերականգնմամբ և հաշվարկված տույժերի վճարմամբ:

Նախորդ տարվա համեմատ լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար գանձվող տուրքերի գծով մուտքերը նվազել են 60.5%-ով կամ 45.2 մլրդ դրամով, որը հիմնականում պայմանավորված է նրանով, որ «Պետական տուրքի մասին» ՀՀ օրենքով 2021 թվականի սեպտեմբերից պղնձի և մոլիբդենի խտահանքեր արտահանելու լիցենզիաներ կամ թույլտվություններ կամ հավաստագրեր տրամադրելու համար սահմանված պետական տուրքը կիրառվել է մինչև 2022 թվականի սեպտեմբերի 10-ը: Միաժամանակ, նախորդ տարվա համեմատ վիճակախաղերի, շահումներով խաղերի և մետաղադրամով և (կամ) թղթադրամով շահագործվող ավտոմատների միջոցով սննդի առևտրի և խաղերի բնագավառից գանձվող ու մաքսային բնագավառում լիցենզավորման գծով գանձվող տուրքերի գծով արձանագրվել է 43.4% (5.4 մլրդ դրամ) աճ:

Մաքսային բնագավառում լիցենզավորման գծով մուտքերը կազմել են շուրջ 6.2 մլրդ դրամ՝ 43.2%-ով գերազանցելով կանխատեսված ցուցանիշը, ինչը պայմանավորված է ներմուծման ծավալների աճով, որը հանգեցրել է արտաքին տնտեսական գործունեություն իրականացնողների կողմից նախատեսվածից շատ քանակով մաքսային ձևակերպումների: Հիմնականում վերոնշյալ հանգամանքով էլ պայմանավորված է նախորդ տարվա համեմատ մաքսային բնագավառի լիցենզավորման գծով մուտքերի 25.2% կամ 1.3 մլրդ դրամ աճը:

2023 թվականին պետական տուրքերի 33.1%‑ը կազմել են *օրենքով սահմանված այլ ծառայությունների և գործողությունների համար գանձվող տուրքերը,* որոնք 25.3%-ով գերազանցել են կանխատեսված ցուցանիշը և 24.7%-ով՝ նախորդ տարվա փաստացի մուտքերը՝ հիմնականում պայմանավորված ՀՀ-ից օդային տրանսպորտի միջոցներով ֆիզիկական անձանց (օդային ուղևորների) ելքի համար գանձված տուրքերի կատարողականով, որոնք կազմել են 16.7 մլրդ դրամ՝ 26%-ով (3.4 մլրդ դրամով) գերազանցելով կանխատեսված ցուցանիշը և 27.6%-ով (3.6 մլրդ դրամով)՝ նախորդ տարվա ցուցանիշը: Նշված մուտքերի բարձր մակարդակը պայմանավորված է օտարերկրյա խոշոր ավիաընկերությունների կողմից դեպի Հայաստան չվերթերի իրականացմամբ և ոչ կանոնավոր չվերթերի քանակի աճով: 2023 թվականի ընթացքում ՀՀ օդանավակայանների կողմից սպասարկվել է ավելի քան 5.4 մլն ուղևոր, որը 47%-ով ավելի է 2022 թվականի ցուցանիշից:

Օրենքով սահմանված դեպքերում ծանուցման ենթակա գործունեությամբ զբաղվելու իրավունք ձեռք բերելու համար սահմանված պետական տուրքի գծով մուտքերը կազմել են շուրջ 3.2 մլրդ դրամ՝ 41%-ով գերազանցելով կանխատեսված ցուցանիշը և 41.6%-ով՝ նախորդ տարվա փաստացի մուտքերը: Մուտքերի գերազանցումը հիմնականում պայմանավորված է ԱՏԳ ԱԱ դասակարգչի 220820 ծածկագրին դասվող խաղողի գինու կամ խաղողի մզման թորումից ստացվող սպիրտային թրմօղիների արտադրության իրականացման և մինչև 100 հազար լիտր (100-տոկոսանոց սպիրտի հաշվարկով) արտադրանքի իրացման ծավալների աճով։

Օրենքով սահմանված այլ ծառայությունների և գործողությունների համար գանձված պետական տուրքի գումարներից 1.2 մլրդ դրամը ստացվել է վարորդական վկայական և կորցրած վկայականի կրկնօրինակը տալու համար՝ 14.4%-ով (204.9 մլն դրամով) զիջելով կանխատեսված ցուցանիշը և 22.9%‑ով (362.6 մլն դրամով)՝ նախորդ տարվա փաստացի ցուցանիշը: Մուտքերի ցածր մակարդակը հիմնականում պայմանավորված է ժամկետանց, ժամկետին մոտեցող, ինչպես նաև վնասված վարորդական վկայականների թվաքանակի նվազմամբ: Նշենք, որ 2011 թվականին լրացել է հին (խորհրդային) նմուշի վարորդական վավերականության ժամկետը, որոնք փոխանակվել են նոր նմուշի վարորդական վկայականներով, իսկ քանի որ վարորդական վկայականն ուժի մեջ է տրամադրման օրվանից տասը տարի, հետևաբար 2022 թվականին իրականացվել է մեծ թվով ժամկետանց, ժամկետին մոտեցող, ինչպես նաև վնասված վարորդական վկայականների փոխանակման գործընթաց:

Պետական տուրքերի 9.7%-ը կազմել են *պետական գրանցումների* համար գանձված տուրքերը, որոնք կազմել են 6.5 մլրդ դրամ՝ 22.7%-ով (1.2 մլրդ դրամով) գերազանցելով կանխատեսված ցուցանիշը և 34.2%-ով (1.7 մլրդ դրամով)՝ նախորդ տարվա փաստացի մուտքերը: Կանխատեսված և նախորդ տարվա փաստացի ցուցանիշների գերազանցումը հիմնականում պայմանավորված է գույքի նկատմամբ իրավունքների պետական գրանցում կատարելու, ավտոմոբիլի հաշվառման համարանիշ (բացառությամբ տարանցիկ և ժամանակավոր համարանիշ) տալու համար բյուջե մուտքագրված տուրքերի կատարողականով:

Հաշվետու տարում պետական գրանցումների մուտքերից շուրջ 2.5 մլրդ դրամը կազմել են գույքի նկատմամբ իրավունքների պետական գրանցում կատարելու դիմաց ստացված պետական տուրքերը, որոնք 64.8%-ով կամ 982.2 մլն դրամով գերազանցել են ծրագրային ցուցանիշը և 87.8%‑ով կամ 1.2 մլրդ դրամով` նախորդ տարվա փաստացի ցուցանիշները: Մուտքերի գերազանցումը հիմնականում պայմանավորված է նրանով, որ «Պետական տուրքի մասին» ՀՀ օրենքում կատարվել են լրացումներ (ուժի մեջ է մտել 2023 թվականի հունվարի 1-ից), որի համաձայն տրանսպորտային միջոցի նկատմամբ սեփականության իրավունքի դադարման գրանցման համար սահմանվել է պետական տուրք՝ ֆիզիկական անձանց կողմից սեփականու­թյան իրավունքով իրենց պատկանող ավտոմեքենան այլ ֆիզիկական անձանց օտարելու դեպքում, եթե ավտոմեքենան օտարվում է այն ձեռք բերելուց (սեփականության իրավունքի պետական գրանցումից) հետո` 365 օրվա ընթացքում: Օրենսդրական փոփոխությունը ներկայացված է առանձին տեղեկանքով[[34]](#footnote-34):

Ավտոմոբիլի հաշվառման համարանիշ (բացառությամբ տարանցիկ և ժամանակավոր համարանիշի) հատկացնելու համար, գյուղատնտեսական ինքնագնաց մեքենայի գրանցման, պետական համարանիշ տալու, ինչպես նաև կորցրած պետական համարանիշը վերականգնելու դիմաց ստացվել է շուրջ 2.4 մլրդ դրամ՝ 3.8%-ով կամ 85.1 մլն դրամով գերազանցելով ծրագրային և 13.7%-ով կամ 283 մլն դրամով՝ նախորդ տարվա փաստացի ցուցանիշները:

1.2 մլրդ դրամ պետական տուրք է ստացվել ավտոմոբիլի, մոտոտրանսպորտային միջոցի, տրիցիկլի, քվադրիցիկլի, կցորդի (կիսակցորդի) հաշվառման վկայագիր տալու համար, որը 4.7%-ով (54.4 մլն դրամով) գերազանցել է կանխատեսված ցուցանիշը և 13.9%-ով (148.8 մլն դրամով) նախորդ տարվա փաստացի մուտքերը:

Վերջին 2 աղբյուրներից ստացված մուտքերի գերազանցումը հիմնականում պայմանավորված է նրանով, որ 2023 թվականի օգոստոսի 1-ից Ռուսաստանի Դաշնությունում սկսել է գործել ուտիլիզացիոն արժեքի մասով նոր օրենք, որով գանձման գործակիցները կտրուկ բարձրացան, և արդյունքում ՀՀ-ից դեպի ՌԴ տարանցիկ համարանիշերով ավտոմեքենաներ արտահանելը դարձավ անարդյունավետ, ինչի պատճառով էլ երրորդ երկրներից ՀՀ ներմուծված ավտոմեքենաները ստիպված սկսեցին ՀՀ-ում գրանցել որպես տրանսպորտային միջոց, և ավելացավ համարանիշերի ու տեխնիկական անձնագրերի սպառումը։

*Ֆիզիկական անձանց տրվող իրավաբանական նշանակության փաստաթղթերի, որոշակի ծառայությունների կամ գործողությունների* համար գանձված տուրքերը 4.7%-ով զիջել են կանխատեսված ցուցանիշը և 3.9%-ով՝ նախորդ տարվա փաստացի մուտքերը՝ հիմնականում պայմանավորված ՀՀ քաղաքացու անձնագիր և նույնականացման քարտ ստանալու համար դիմած քաղաքացիների թվի նվազմամբ, ինչպես նաև «Հայաստանի Հանրապետության քաղաքացու անձնագրի մասին» ՀՀ օրենքի 9-րդ հոդվածի 3-րդ կետի 1-ին մասի համաձայն 2023թ. հունվարի 1‑ից մինչև 2024թ. հունվարի 1-ը կենսաչափական տվյալներ պարունակող անձնագրերի տրամադրման դադարեցմամբ: Միևնույն ժամանակ, օտարերկրացի աշխատողների ներգրավման միասնական էլեկտրոնային հարթակի միջոցով ՀՀ-ում աշխատանքի հիմքով ժամանակավոր կացության կարգավիճակի տրամադրման համար գանձվող հաշվետու տարվա փաստացի մուտքերի գծով գրանցվել է զգալի աճ՝ պայմանավորված ՀՀ գործատուի կողմից աշխատանքային գործունեության հիմքով ժամանակավոր կացության կարգավիճակի տրամադրման համար դիմողների թվի աննախադեպ աճով:

*Հյուպատոսական ծառայությունների կամ գործողությունների դիմաց* պետական բյուջե է մուտքագրվել 2.8 մլրդ դրամ, որը 10.8%-ով գերազանցել է կանխատեսված ցուցանիշը և 8.2%-ով՝ նախորդ տարվա փաստացի մուտքերը՝ հիմնականում պայմանավորված հյուպատոսական ծառայության գործերի թվի աճով:

Հաշվետու տարում *դատարան տրվող հայցադիմումների, դիմումների ու գանգատների, դատարանների վճիռների և որոշումների դեմ տրվող վճռաբեկ բողոքների, ինչպես նաև դատարանի կողմից տրվող փաստաթղթերի պատճեններ (կրկնօրինակներ) տալու համար* պետական բյուջե վճարված տուրքերը կազմել են ավելի քան 2.7 մլրդ դրամ՝ 7.1%-ով՝ զիջելով կանխատեսված և 10.6%‑ով՝ նախորդ տարվա փաստացի ցուցանիշները՝ հիմնականում պայմանավորված դատական գործերի քանակի նվազմամբ:

## Պաշտոնական դրամաշնորհներ[[35]](#footnote-35)

2023 թվականին արտաքին աղբյուրներից տրամադրվել են 13.1 մլրդ դրամ պաշտոնական դրամաշնորհներ` 6.3%-ով գերազանցելով ծրագրված ցուցանիշը, որը պայմանավորված է ոչ նպատակային դրամաշնորհների տարեկան ծրագրային ցուցանիշի գերազանցմամբ:

1. *Պաշտոնական դրամաշնորհներ (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ.  փաստ** | **2023թ. տարեկան ճշտված ծրագիր** | **2023թ. փաստ** | **Կատարողականը ճշտված ծրագրի նկատմամբ**  **(%)** | **2023թ. 2022թ.-ի նկատմամբ (%)** |
| ***Պաշտոնական դրամաշնորհներ*** | **15.0** | **12.3** | **13.1** | **106.3** | **87.5** |
| Նպատակային դրամաշնորհներ | 8.7 | 11.3 | 9.3 | 82.8 | 106.7 |
| Ոչ նպատակային դրամաշնորհներ,  այդ թվում՝ | 6.2 | 1.1 | 3.8 | 349.3 | 60.7 |
| ԵՄ | 5.9 | 1.1 | 3.8 | 355.3 | 63.9 |
| ՄԱԿ | 0.2 | 0.0 | 0.03 | 100.0 | 13.9 |
| ՀԲ | 0.2 | 0.0 | 0.0 | - | 0.0 |

Նպատակային դրամաշնորհների համեմատաբար ցածր ցուցանիշը պայմանավորված է նշված միջոցների հաշվին իրականացվող ծրագրերի կատարողականով: Նպատակային ծրագրերից 3-ի շրջանակներում նախատեսված 141.3 մլն դրամ դրամաշնորհները չեն ստացվել, իսկ 10 ծրագրերի շրջանակներում նախատեսված միջոցները ստացվել են մասնակիորեն՝ ապահովելով 60.2% կատարողական, որոնք կազմել են 3.8 մլրդ դրամ: Միևնույն ժամանակ 7 ծրագրերի շրջանակներում ստացվել են նախատեսվածից ավել դրամաշնորհներ՝ ընդհանուր առմամբ կազմելով 5.5 մլրդ դրամ և 15.5%-ով (739.1 մլն դրամով) գերազանցելով տարեկան ծրագրված մուտքերը:

1. Նպատակային դրամաշնորհներն ըստ դոնորների (մլն դրամ)

ԵՄ բյուջետային աջակցության շրջանակներում ստացված դրամաշնորհները գերազանցել են ծրագրված ցուցանիշը 3.5 անգամ՝ կազմելով շուրջ 3.8 մլրդ դրամ: Հայկական կողմը 2022-2023 թվականներին եվրոպական կողմին է ներկայացրել 2 ծրագրերի ֆինանսավորման համաձայնագրերի նախապայմանների իրականացման վերաբերյալ ինքնագնահատման զեկույցները և հիմնավորումները:

Մասնավորապես՝ բյուջետային աջակցության նպատակով հաշվետու ժամանակահատվածում Եվրամիության կողմից շուրջ 1.6 մլրդ դրամ (3.6 մլն եվրո)՝ տրամադրվել է «Աջակցություն Հայաստանում դատական ոլորտի բարեփոխումների իրականացմանը. Փուլ I» ծրագրի ֆինանսավորման համաձայնագրի շրջանակներում՝ 46.9%-ով գերազանցելով տարեկան ծրագրային ցուցանիշը (2.7 մլն եվրո): Համաձայնագրի շրջանակում կատարվել են հետևյալ ընդհանուր նախապայմանները.

* բավարար առաջընթաց՝ դատական և իրավական բարեփոխումների  
  2019-2023 թվականների ռազմավարության, 2019-2022 թվականների հակակոռուպցիոն ռազմավարության իրականացման գործում,
* առաջընթացի պահպանում՝ հուսալի և համապատասխան կայունության վրա հիմնված մակրոտնտեսական քաղաքականության կամ հիմնական հաշվեկշիռների վերականգման ուղղությամբ,
* պետական ֆինանսների կառավարում, այդ թվում՝ ներքին եկամուտների մոբիլիզացում բարելավելու համար բարեփոխումների իրականացման բավարար առաջընթացը և բարեփոխման ծրագրի շարունակական հիմնավորվածությունն ու արժանահավատությունը,
* բավարար առաջընթաց՝ մատչելի, ժամանակին, համապարփակ և հուսալի բյուջետային տեղեկությունների հանրային հասանելիության առնչությամբ։

2023 թվականին 2.2 մլրդ դրամ (5 մլն եվրո) է ստացվել «Հայաստանում ԵՄ աջակցություն կրթությանը» ծրագրի շրջանակներում, որը բյուջեով չէր նախատեսվել, քանի որ ֆինանսավորման համաձայնագիրը կնքվել է 2023 թվականի սեպտեմբերի 12-ին: Ծրագրի նպատակն է՝ կիրառելով ԳՏՃՄ (գիտություն, տեխնոլոգիա, ճարտարագիտություն, մաթեմատիկա, STEM) դասավանդման փորձը բարձրացնել Հայաստանի կրթական համակարգի մրցունակությունը։ 2023 թվականի նոյեմբերին Հայաստանը, ներկայացնելով ինքնագնահատման զեկույց և լրացուցիչ հիմնավորումներ, պաշտոնապես դիմել է եվրոպական կողմին վերոնշյալ ֆինանսավորման համաձայնագրի ընդհանուր և հատուկ նախապայմանների կատարման դիմաց 8 մլն եվրո (ֆիքսված՝ 5 մլն եվրո և փոփոխական՝ 3 մլն եվրո) մասհանման համար՝ ֆինանսավորման համաձայնագրով նախատեսված 10 մլն եվրո (ֆիքսված՝ 5 մլն եվրո և փոփոխական՝ 5 մլն եվրո) մասհանման փոխարեն: Հատկացման հայտը նախատեսվածից 2 մլն եվրոյով պակաս էր գնահատվել՝ հաշվի առնելով Ցուցանիշ 1-ի՝ «Հանրակրթական դպրոցների ցանցի օպտիմալացում», և Ցուցանիշ 4‑ի՝ «ԳՏՃՄ լաբորատորիաներ», չկատարումը 2023 թվականի ընթացքում՝ պայմանավորված ֆինանսավորման համաձայնագրի ստորագրման ձգձգումներով, ինչպես նաև 2023 թվականին Լեռնային Ղարաբաղի հայերի բռնի տեղահանման արդյունքում ստեղծված իրավիճակով: Համաձայն ձեռք բերված պայմանավորվածության՝ հայկական կողմը դիմել է եվրոպական կողմին փոփոխական մասհանման գումարը վերաբաշխելու և 2024-2026թթ. տարբեր եռամսյակներում հատկացնելու համար: Միևնույն ժամանակ ակնկալվում է, որ գումարի որոշակի մաս, որպես ֆիքսված մասհանում, կտրամադրվի 2024 թվականին:

2023 թվականի ընթացքում պետական բյուջե մուտքագրված պաշտոնական դրամաշնորհները 12.5%-ով կամ 1.9 մլրդ դրամով զիջել են նախորդ տարվա ցուցանիշը, որը պայմանավորված է բյուջետային աջակցության ծրագրերի շրջանակներում ստացված դրամաշնորհների նվազմամբ:

## Այլ եկամուտներ

2023 թվականին ՀՀ պետական բյուջեի *այլ եկամուտները* կազմել են 123.7 մլրդ դրամ՝ 3.3%-ով գերազանցելով տարեկան ծրագրված ցուցանիշը: Վերջինս հիմնականում պայմանավորված է բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից ու դեպոզիտներից ստացված տոկոսավճարների և oրենքով և իրավական այլ ակտերով սահմանված՝ պետական բյուջե մուտքագրվող այլ եկամուտների ծրագրային ցուցանիշների գերազանցմամբ: Նախորդ տարվա համեմատ այլ եկամուտներն աճել են 1.3%‑ով կամ 1.6 մլրդ դրամով, որը հիմնականում պայմանավորված է բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացվող տոկոսավճարների և իրավախախտումների համար գործադիր, դատական մարմինների կողմից կիրառվող պատժամիջոցներից մուտքերի գերազանցմամբ: Միևնույն ժամանակ հարկ է նշել, որ զգալի անկում է արձանագրվել օրենքով և այլ իրավական ակտերով սահմանված այլ եկամուտների գծով:

Այլ եկամուտների առանձին բաղադրիչների վերաբերյալ տեղեկատվությունը ներկայացված է Աղյուսակ 15‑ում:

1. *Այլ եկամուտների գծով ՀՀ պետական բյուջեի մուտքերը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ.  փաստ** | **2023թ. ճշտված ծրագիր** | **2023թ.  փաստ** | **Կատարո-ղականը ճշտված ծրագրի նկատմամբ**  **(%)** | **2023թ. 2022թ.-ի նկատմամբ**  **(%)** |
| **Այլ եկամուտներ** | **122.1** | **119.8** | **123.7** | **103.3** | **101.3** |
| Պետական սեփականություն հանդիսացող գույքի վարձակալությունից եկամուտներ | 3.8 | 4.5 | 3.6 | 79.3 | 93.9 |
| Տոկոսավճարներ և շահաբաժիններ, այդ թվում՝ | 39.6 | 51.1 | 52.3 | 102.5 | 132.3 |
| * բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացվող տոկոսավճարներ | 38.3 | 48.8 | 50.1 | 102.5 | 130.9 |
| * իրավաբանական անձանց կապիտալում կատարված ներդրումներից ստացվող շահաբաժիններ | 1.3 | 2.2 | 2.3 | 101.3 | 174.2 |
| Պետության կողմից տրված վարկերի օգտագործման դիմաց վճարներ (տոկոսներ), այդ թվում՝ | 11.7 | 12.4 | 12.4 | 100.0 | 106.1 |
| * ռեզիդենտներին տրամադրված վարկերի օգտագործման տոկոսավճարներ | 11.7 | 12.4 | 12.4 | 100.1 | 106.2 |
| * ոչ ռեզիդենտներին տրամադրված վարկերի օգտագործման տոկոսավճարներ | 0.05 | 0.03 | 0.03 | 97.6 | 65.8 |
| Այլ կատեգորիաներում չդասակարգված տրանսֆերտներ | 0.4 | 0.4 | 0.7 | 195.8 | 186.3 |
| Իրավախախտումների համար գործադիր, դատական մարմինների կողմից կիրառվող պատժամիջոցներից մուտքեր | 19.5 | 24.4 | 25.1 | 103.1 | 128.6 |
| Ապրանքների մատակարարումից և ծառայությունների մատուցումից եկամուտներ | 24.1 | 24.5 | 24.3 | 99.5 | 100.9 |
| Օրենքով և իրավական այլ ակտերով սահմանված՝ պետական բյուջե մուտքագրվող այլ եկամուտներ | 23.0 | 2.6 | 5.2 | 201.5 | 22.8 |

Հաշվետու ժամանակահատվածում *բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից* ստացվել են 50.1 մլրդ դրամ տոկոսավճարներ, որոնք 2.5%-ով (1.2 մլրդ դրամով) գերազանցել են տարեկան ծրագրային ցուցանիշը և 30.9%-ով (11.8 մլրդ դրամով)՝ նախորդ տարվա ցուցանիշը: Ծրագրված ցուցանիշի գերազանցումը պայմանավորված է ավանդի ներդրման տոկոսադրույքի աճով, ինչպես նաև 2023 թվականի ընթացքում պետական բյուջեի ելքերի ծրագրային ցուցանիշի համեմատաբար ցածր կատարողականով, որի պայմաններում առաջացել են լրացուցիչ ժամանակավոր ազատ դրամական միջոցներ, որոնք ներդրվել են՝ ապահովելով լրացուցիչ տոկոսային եկամուտներ: Նախորդ տարվա համեմատ ավանդների միջին կշռված տոկոսադրույքի 0.5 տոկոսային կետով աճը, ինչպես նաև 1 տրիլիոն դրամով ավել ավանդների ներդրումն ապահովել են նախորդ տարվա համեմատ զուտ տոկոսագումարների շուրջ 11.8 մլրդ դրամով ավել մուտքեր: 2023 թվականի ընթացքում ներդրված ավանդների միջին կշռված տոկոսադրույքը կազմել է 10.17%` 2023 թվականի բյուջեի հաշվարկների հիմքում դրված 6.69%-ի և 2022 թվականի 9.66%-ի դիմաց: 2023 թվականի ընթացքում ՀՀ ԿԲ և ՀՀ ՖՆ միջև կնքվել է 301 ավանդային պայմանագիր` 2,719 մլրդ դրամ ընդհանուր գումարով (նախորդ տարի կնքվել էր 203 ավանդային պայմանագիր` 1,697 մլրդ դրամ ընդհանուր գումարով): Հաշվետու տարում ներդրված ավանդների միջին մեծությունը կազմել է 9.03 մլրդ դրամ, որը նախորդ տարվա համեմատ աճել է շուրջ 0.7 մլրդ դրամով:

2023 թվականի ընթացքում *իրավախախտումների համար գործադիր, դատական մարմինների կողմից կիրառվող պատժամիջոցներից* ստացված մուտքերի ծրագրային ցուցանիշի 3.1%‑ով (751 մլն դրամով) գերազանցումը և նախորդ տարվա համեմատ 28.6% (5.6 մլրդ դրամ) աճը մասամբ պայմանավորված է երթևեկության բարձր ինտենսիվության պայմաններում ճանապարհատրանս-պորտային պատահարների կանխարգելման նպատակով ՀՀ ոստիկանության կողմից հաճախակի ուժեղացված ծառայության իրականացմամբ և ՀՀ ոստիկանության տեսանկարահանող սարքերի միջոցով արձանագրված խախտումների համար ՀՀ ոստիկանության կողմից կիրառված պատժամիջոցներից գանձված գումարների աճով, որոնք կազմել են 18.3 մլրդ դրամ՝ 0.6%-ով (108.9 մլն դրամով) գերազանցելով ծրագրված մուտքերը և 16.4%-ով (2.6 մլրդ դրամով)՝ նախորդ տարվա մուտքերը:

Ծրագրի գերազանցումը պայմանավորված է նաև տեսչական մարմինների կողմից ապահովված մուտքերով, որոնք կազմել են 871.3 մլն դրամ՝ 41.5%-ով գերազանցելով ծրագրված ցուցանիշը: Ծրագրային ցուցանիշների զգալի գերազանցում է արձանագրվել նաև ՀՀ կենտրոնական բանկի և Մրցակցության պաշտպանության հանձնաժողովի կողմից գանձված մուտքերի գծով, որոնք կազմել են համապատասխանաբար 282.1 մլն դրամ և 193.7 մլն դրամ՝ 88%-ով և 234%-ով գերազանցելով ծրագրված ցուցանիշները:

Նախորդ տարվա համեմատ իրավախախտումների համար գանձված մուտքերի աճը զգալիորեն պայմանավորված է նաև պետական բյուջեի նկատմամբ ստանձնած պայմանագրային պարտավորությունների չկատարման դիմաց գանձվող տույժերից մուտքերի աճով, որոնք կազմել են 2.4 մլրդ դրամ՝ 6.6 անգամ գերազանցելով 2022 թվականի մուտքերը:

Իրավախախտումների համար ստացվող եկամուտների բարձր ցուցանիշն ապահովվել է նաև ՀՀ պետական սահմանը հատելիս հայտնաբերված վարչական իրավախախտումների համար գանձված մուտքերի հաշվին՝ պայմանավորված իրավախախտումների թվաքանակի ավելացմամբ:

Մուտքերի բարձր մակարդակ է գրանցվել նաև ՀՀ արդարադատության նախարարության կողմից կիրառված պատժամիջոցների դիմաց գանձված գումարների գծով, որոնք կազմել են 587.9 մլն դրամ՝ 8.9%-ով գերազանցելով ծրագրված ցուցանիշը և 3.3 անգամ՝ նախորդ տարվա փաստացի ցուցանիշը՝ պայմանավորված պրոբացիայի ծառայության կողմից գանձված տուգանքների աճով:

Հաշվետու տարում *ապրանքների մատակարարումից և ծառայությունների մատուցումից* ստացված մուտքերը կազմել են 24.3 մլրդ դրամ՝ 99.5%-ով ապահովելով ծրագրային ցուցանիշը: Նախորդ տարվա համեմատ նշված մուտքերն աճել են 0.9%‑ով կամ 211 մլն դրամով, որը հիմնականում պայմանավորված է ՀՀ ոստիկանության, ՀՀ արդարադատության նախարարության և ՀՀ կադաստրի կոմիտեի կողմից ապահովված եկամուտների բարձր մակարդակով:

ՀՀ ոստիկանության կողմից մատուցված ծառայություններից ստացված մուտքերը կազմել են 11.2 մլրդ դրամ՝ ապահովելով 100.9% կատարողական և 8.4%-ով (870.8 մլն դրամով) գերազանցելով նախորդ տարվա ցուցանիշը: Աճը հիմնականում արձանագրվել է Ճանապարհային ոստիկանության կողմից մատուցվող ծառայությունների գծով:

ՀՀ արդարադատության նախարարության կողմից ծառայությունների մատուցումից ստացված եկամուտները կազմել են 5.4 մլրդ դրամ՝ ապահովելով 100.2% կատարողական և 14.7%-ով (688.8 մլն դրամով) գերազանցելով նախորդ տարվա ցուցանիշը: Աճը հիմնականում ապահովվել է Դատական ակտերի կատարման հարկադիր ծառայության կողմից՝ պայմանավորված նրանով, որ 2022 թվականից ներդրվել են լրացուցիչ մեխանիզմներ հարկադիր կատարողների կողմից կատարված աշխատանքի ծավալների կամ որակական ցուցանիշների և վերջիններիս նյութական ապահովվածության միջև արդարացի հավասարակշռությունն ապահովելու, կատարողական գործողությունների արդյունավետությունը բարձրացնելու նպատակով:

ՀՀ կադաստրի կոմիտեի ստորաբաժանումների կողմից մատուցված ծառայությունների դիմաց ստացվել է 2023 թվականին ստացվել է 6.4 մլրդ դրամ՝ ապահովելով 100.1% կատարողական և 5.6%-ով գերազանվելով նախորդ տարվա ցուցանիշը, որը հիմնականում պայմանավորված է կատարված գործարքների թվի աճով:

*Օրենքով և իրավական այլ ակտերով սահմանված պետական բյուջե մուտքագրվող այլ եկամուտները* կազմել են 5.2 մլրդ դրամ՝ 2.1 անգամ (2.6 մլրդ դրամով) գերազանցելով տարեկան ծրագիրը: Նշված գումարից 2.3 մլրդ դրամը կազմել են ՀՀ աշխատանքի և սոցիալական հարցերի նախարարության՝ բանկերի կողմից կենսաթոշակառուներին տրամադրվող հետվճարից մուտքերը, որոնք 9.2 անգամ (2.3 մլրդ դրամով) գերազանցել են նախորդ տարվա փաստացի ցուցանիշը, որը պայմանավորված է այն հանգամանքով, որ կենսաթոշակառուներին հետվճարի տրամադրումը սկսվել է 2022 թվականի հուլիսի 1-ից: Օրենքով և իրավական այլ ակտերով սահմանված պետական բյուջե մուտքագրվող այլ եկամուտները 77.2%-ով (17.8 մլրդ դրամով) զիջել են նախորդ տարվա փաստացի ցուցանիշը:

# ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2023 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ԾԱԽՍԵՐԸ

## Տնտեսագիտական դասակարգում[[36]](#footnote-36)

2023 թվականին ՀՀ պետական բյուջեի փաստացի ծախսերը կազմել են 2,547.6 մլրդ դրամ: Պետական բյուջեի ծախսերի տարեկան ճշտված ծրագիրը կատարվել է 97.1%-ով, շեղումների ընդհանուր գումարի 75%-ը բաժին է ընկել ընթացիկ ծախսերին, 25%-ը` ոչ ֆինանսական ակտիվների հետ գործառնություններին:

Ըստ ֆինանսավորման աղբյուրների պետական բյուջեի ներքին աղբյուրների հաշվին կատարվել է ծախսերի 97.4%-ը կամ 2,482.5 մլրդ դրամը, որոնց տարեկան ծրագիրը կատարվել է 97.2%-ով: Բյուջեի ծախսերի 2.6%-ը՝ 65.1 մլրդ դրամը ֆինանսավորվել է արտաքին աղբյուրներից, որը կազմել է տարեկան ծրագրի 90.5%‑ը[[37]](#footnote-37): Հարկ է նշել, 2023 թվականին ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնված պարտավորությունների ամբողջական և ժամանակին կատարումը:

1. *ՀՀ պետական բյուջեի ծախսերը (մլրդ դրամ)*

|  |  |  |  |
| --- | --- | --- | --- |
|  | **2022թ. փաստ** | **2023թ. ճշտված ծրագիր** | **2023թ. փաստ** |
| **Ընդամենը ծախսեր** | **2,242.6** | **2,624.7** | **2,547.6** |
| Ընթացիկ ծախսեր | 1,862.2 | 2,132.9 | 2,075.0 |
| Ոչ ֆինանսական ակտիվների հետ գործառնություններ | 380.4 | 491.8 | 472.6 |
|  |  |  |  |
| **Կշիռն ընդամենը ծախսերի մեջ** |  |  |  |
| Ընթացիկ ծախսեր | 83.0 | 81.3 | 81.4 |
| Ոչ ֆինանսական ակտիվների հետ գործառնություններ | 17.0 | 18.7 | 18.6 |

Նախորդ տարվա համեմատ պետական բյուջեի ծախսերն աճել են 13.6%-ով կամ 305 մլրդ դրամով՝ հիմնականում պայմանավորված կապիտալ ծախսերի, սոցիալական նպաստների և կենսաթոշակների, տոկոսավճարների և դրամաշնորհների աճով: Կապիտալ ծախսերի առաջանցիկ աճով պայմանավորված՝ պետական բյուջեի ծախսերում 1.6 տոկոսային կետով նվազել է ընթացիկ ծախսերի տեսակարար կշիռը և նույնքան ավելացել ոչ ֆինանսական ակտիվների հետ գործառնությունների տեսակարար կշիռը:

1. ՀՀ 2021-2023թթ. պետական բյուջեների ծախսերը

Ընթացիկ ծախսեր

Ընթացիկ ծախսերում շեղումների հիմնական մասը բաժին է ընկել սոցիալական նպաստներին և կենսաթոշակներին, այլ ծախսերին, դրամաշնորհներին ու ծառայությունների և ապրանքների ձեռքբերման ծախսերին:

Ընթացիկ ծախսերի բաղադրիչների վերաբերյալ տվյալները ներկայացված են Աղյուսակ 17-ում:

1. *ՀՀ պետական բյուջեի ընթացիկ ծախսերը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. փաստ** | **2023թ. ճշտված ծրագիր** | **2023թ. փաստ** | **Կատարո-ղականը ճշտված ծրագրի նկատմամբ (%)** | **2023թ. 2022թ.-ի նկատմամբ (%)** |
| **Ընթացիկ ծախսեր** | **1,862.2** | **2,132.9** | **2,075.0** | **97.3** | **111.4** |
| Աշխատավարձ | 194.1 | 220.5 | 218.0 | 98.9 | 112.3 |
| Ծառայությունների և ապրանքների ձեռքբերում | 205.3 | 198.6 | 191.1 | 96.2 | 93.1 |
| Տոկոսավճարներ | 198.3 | 256.4 | 253.4 | 98.8 | 127.8 |
| Սուբսիդիաներ | 150.5 | 165.2 | 164.0 | 99.3 | 109.0 |
| Դրամաշնորհներ | 238.6 | 291.8 | 281.0 | 96.3 | 117.8 |
| Սոցիալական նպաստներ և կենսաթոշակներ | 613.1 | 727.7 | 710.2 | 97.6 | 115.8 |
| Այլ ծախսեր | 262.4 | 272.6 | 257.2 | 94.4 | 98.0 |
| **Կշիռն ընթացիկ ծախսերում (%)** |  |  |  |  |  |
| Աշխատավարձ | 10.4 | 10.3 | 10.5 |  |  |
| Ծառայությունների և ապրանքների ձեռք բերում | 11.0 | 9.3 | 9.2 |  |  |
| Տոկոսավճարներ | 10.6 | 12.0 | 12.2 |  |  |
| Սուբսիդիաներ | 8.1 | 7.7 | 7.9 |  |  |
| Դրամաշնորհներ | 12.8 | 13.7 | 13.5 |  |  |
| Սոցիալական նպաստներ և կենսաթոշակներ | 32.9 | 34.1 | 34.2 |  |  |
| Այլ ծախսեր | 14.1 | 12.8 | 12.4 |  |  |

2022 թվականի համեմատ աշխատանքի վարձատրության ծախսերի աճը հիմնականում պայմանավորված է պետական պաշտոն և պետական ծառայության պաշտոն զբաղեցնող անձանց բազային աշխատավարձի բարձրացմամբ, աշխատավարձերի բնականոն աճով, ինչպես նաև որոշ մարմիններում հաստիքների ավելացմամբ:

Կառավարության պարտքի սպասարկման ծախսերի գծով հաշվետու ժամանակահատվածում արձանագրվել է 3 մլրդ դրամի խնայողություն, որն առաջացել է հիմնականում արտարժութային պետական պարտատոմսերի սպասարկման գծով: Վերջինս պայմանավորված է ԱՄՆ դոլարի նկատմամբ ՀՀ դրամի կանխատեսումային և փաստացի ձևավորված փոխարժեքների տարբերությամբ: 2023 թվականի ընթացքում կիրառված ԱՄՆ դոլար / ՀՀ դրամ միջին կշռված փաստացի փոխարժեքը կազմել է 390.55, մինչդեռ 2023 թվականին պետական բյուջեի ծրագրավորման ընթացքում արտարժութային մուտքերի և ելքերի փոխարկման համար կիրառվել է 395.19 փոխարժեքը (01.11.2022թ. դրությամբ ՀՀ կենտրոնական բանկի կողմից հրապարակված միջին փոխարժեք):

Հաշվի առնելով այն, որ արտարժութային պետական պարտատոմսերի սպասարկման գծով արժեկտրոնների վճարման պահին անհնար է տարանջատել արտարժութային պետական պարտատոմսերն ըստ ռեզիդենտության և ըստ այդմ դասակարգել արտարժութային պետական պարտատոմսերի գծով տոկոսավճարներն ըստ ներքին և արտաքին տոկոսավճարների՝ այդ տոկոսավճարներն ամբողջությամբ արտացոլվում են արտաքին տոկոսավճարներում:

Արտաքին վարկերի սպասարկման գծով խնայողությունը պայմանավորված է եղել հետևյալ գործոններով.

* 6-ամսյա EURIBOR, SOFR և SDR տոկոսադրույքի կանխատեսումային և 2023 թվականի վճարումների համար կիրառված փաստացի դրույքաչափերի տարբերությամբ,
* 2023 թվականի ընթացքում մի շարք վարկերի գծով մասհանումների պլանային ցուցանիշի էական թերակատարմամբ,
* SDR-ի՝ ԱՄՆ դոլարի նկատմամբ կանխատեսումային և փաստացի փոխարժեքների տարբերությամբ,
* արտարժույթների նկատմամբ ՀՀ դրամի կանխատեսումային և փաստացի փոխարժեքների տարբերությամբ:

Պետական գանձապետական պարտատոմսերի սպասարկման գծով խնայողությունը պայմանավորված է եղել նախատեսված հետգնումների չիրականացմամբ և հունվար ու հուլիս ամիսներին 10 տարի մարման ժամկետով երկարաժամկետ պարտատոմսերի թերտեղաբաշխմամբ:

1. *Կառավարության պարտքի սպասարկման ծախսերը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. փաստ** | **2023թ. ճշտված ծրագիր** | **2023թ. փաստ** | **Կատարո-ղականը ճշտված ծրագրի նկատմամբ (%)** | **2023թ. 2022թ.-ի նկատմամբ (%)** |
| **Տոկոսավճարներ** | **198.3** | **256.4** | **253.4** | **98.8** | **127.8** |
| Ներքին տոկոսավճարներ | 125.9 | 157.6 | 157.4 | 99.9 | 125.0 |
| Արտաքին տոկոսավճարներ | 72.4 | 98.9 | 96.1 | 97.2 | 132.7 |

2023 թվականին նախորդ տարվա համեմատ ՀՀ կառավարության պարտքի սպասարկման ծախսերն աճել են 27.8%-ով կամ 55.1 մլրդ դրամով, ինչը պայմանավորված է շրջանառության մեջ գտնվող պետական գանձապետական պարտատոմսերի, արտաքին վարկերի ծավալների աճով և ֆինանսական շուկայում ընդհանուր տոկոսադրույքների բարձրացմամբ: Արտաքին արժեթղթերի գծով դրամային արտահայտությամբ սպասարկման ծախսերը նվազել են 3.59 մլրդ դրամով՝ պայմանավորված 2023 թվականի ընթացքում կիրառված ԱՄՆ դոլար / ՀՀ դրամ միջին կշռված փաստացի փոխարժեքի նվազմամբ նախորդ տարվա ընթացքում կիրառված փոխարժեքների համեմատ: Այսպես, 2022թ. սպասարկման համար կիրառվել է 452.87 ԱՄՆ դոլար / ՀՀ դրամ միջին կշռված փաստացի փոխարժեքը, իսկ 2023թ.՝ 390.55 միջին կշռված փաստացի փոխարժեքը: Դոլարային արտահայտությամբ արտարժութային պարտատոմսերի սպասարկման ծախսերը նախորդ տարվա համեմատ աճել են 3.96 մլն ԱՄՆ դոլարով, ինչը պայմանավորված է եղել 2025 թվականին մարման ենթակա պարտատոմսերի գծով 186.8 մլն ԱՄՆ դոլարի մասնակի հետգնման արդյունքում վճարված հավելավճարով:

1. *Կառավարության պարտքի սպասարկման ծախսերի կառուցվածքը 2022-2023թթ.*

|  |  |  |  |  |
| --- | --- | --- | --- | --- |
|  | **2022թ.** | | **2023թ.** | |
| **մլրդ դրամ** | **տես. կշիռ, %** | **մլրդ դրամ** | **տես. կշիռ, %** |
| **Ընդամենը տոկոսավճարներ** | **198.3** | **100.0** | **253.4** | **100.0** |
| ներքին արժեթղթերի տոկոսավճարներ | 125.9 | 63.5 | 157.4 | 62.1 |
| արտաքին վարկերի գծով տոկոսավճարներ | 35.0 | 17.7 | 62.3 | 24.6 |
| արտաքին արժեթղթերի գծով տոկոսավճարներ | 37.4 | 18.8 | 33.8 | 13.3 |

Կառավարության պարտքի կառուցվածքում գանձապետական պարտատոմսերի կշռի աճը նպաստել է կառավարության ընդհանուր պարտքի միջին կշռված անվանական տոկոսադրույքի աճին: Այսպես՝ 2023 թվականի դեկտեմբերի 31-ի դրությամբ պարտքի միջին կշռված անվանական տոկոսադրույքը կազմել է 7.0% և նախորդ տարվա համեմատությամբ աճել է 0.7 տոկոսային կետով:

Արտաքին վարկերի գծով տվյալ ցուցանիշն աճել է 0.4 տոկոսային կետով: Հարկ է նշել, որ.

* 2022 թվականի հունվարից Համաշխարհային բանկն ու Ասիական զարգացման բանկն անցում կատարեցին SOFR տոկոսադրույքի հիման վրա վարկերի սպասարկմանը (ԱՄՆ դոլարով վարկերի համար)՝ 6-ամսյա ԱՄՆ դոլարի LIBOR-ի փոխարեն: SOFR տոկոսադրույքի միջին ցուցանիշը 2023 թվականի համար կազմել է 5.01%, մինչդեռ նախորդ տարվա նույն ցուցանիշը կազմել էր 1.64%,
* 2023 թվականին արտաքին վարկերի սպասարկման հաշվարկներում կիրառված 6-ամսյա EURIBOR միջին դրույքաչափը կազմել է 3.83%, նույն ցուցանիշը 2022 թվականի համար կազմել էր 0.5%:

Շրջանառության մեջ գտնվող պետական գանձապետական պարտատոմսերի միջին կշռված եկամտաբերությունն աճել է 0.4 տոկոսային կետով՝ պայմանավորված ֆինանսական շուկայում ընդհանուր տոկոսադրույքների բարձրացմամբ:

Արտարժութային պետական պարտատոմսերի միջին կշռված եկամտաբերությունը նվազել է 0.3 տոկոսային կետով՝ պայմանավորված 2023 թվականի հոկտեմբերի 2-ին բարձր եկամտաբերությամբ պարտատոմսերի մասնակի հետգնմամբ:

Նախորդ տարվա համեմատ սուբսիդիաներն աճել են 9%‑ով (13.5 մլրդ դրամով), որը հիմնականում պայմանավորված է Տնտեսության արդիականացման միջոցառմանը 7.9 մլրդ դրամ պետական աջակցության տրամադրմամբ, որի գծով 2022 թվականին միջոցներ չէին հատկացվել, ինչպես նաև Հանրակրթության ծրագրին և ՀՀ-ում ինտենսիվ այգեգործության զարգացման նպատակով տրամադրված սուբսիդիաների համապատասխանաբար 7.2 մլրդ դրամ և 4.8 մլրդ դրամ աճով: Միևնույն ժամանակ պետք է նշել, որ Գյուղատնտեսության խթանման ծրագրի շրջանակներում սուբսիդավորումը նվազել է 27.3%-ով (5.4 մլրդ դրամով)՝ պայմանավորված այն հանգամանքով, որ 2023 թվականի պետական բյուջեից ՀՀ-ում հողօգտագործողներին մատչելի գներով ազոտական, ֆոսֆորական և կալիումական պարարտանյութերի ձեռքբերմանն աջակցության նպատակով միջոցներ չեն հատկացվել: Բացի այդ, 2023 թվականին սուբսիդավորում չի նախատեսվել նաև Ճգնաժամերի հակազդման և արտակարգ իրավիճակների հետևանքների նվազեցման և վերացման ծրագրի շրջանակներում, որի շրջանակներում 2022 թվականին տրամադրվել էր 4.5 մլրդ դրամ:

Պետական բյուջեից տրամադրված դրամաշնորհների տարեկան ծրագիրը կատարվել է 96.3%‑ով: Շեղումը հիմնականում արձանագրվել է Սոցիալական ապահովության, Գիտական և գիտատեխնիկական հետազոտությունների ու Հանրակրթության ծրագրերում: Նախորդ տարվա համեմատ պետական բյուջեից տրամադրված դրամաշնորհների 17.8% (42.4 մլրդ դրամ) աճը հիմնականում պայմանավորված է ՀՀ մարզերին ենթակառուցվածքների զարգացման նպատակով տրամադրված սուբվենցիաների՝ 64.3% (11.8 մլրդ դրամ), ՀՀ պաշտպանության ժամանակ զինծառայողների կյանքին կամ առողջությանը պատճառված վնասների հատուցման ծախսերի՝ 24.9% (8.5 մլրդ դրամ), տեղեկատվական տեխնոլոգիաների ոլորտում գործունեություն իրականացնող առևտրային կազմակերպություններին և անհատ ձեռնարկատերերին պետական աջակցության՝ 4.9 անգամ (10.1 մլրդ դրամ) և պետական բյուջեից համայնքների բյուջեներին ֆինանսական համահարթեցման սկզբունքով տրվող դոտացիաների 8.5% (5.5 մլրդ դրամ) աճով:

1. *ՀՀ պետական բյուջեից տրամադրված դրամաշնորհները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. փաստ** | **2023թ. ճշտված ծրագիր** | **2023թ. փաստ** | **Կատարո-ղականը ճշտված ծրագրի նկատմամբ (%)** | **2023թ. 2022թ.-ի նկատմամբ (%)** |
| **Դրամաշնորհներ** | **238.6** | **291.8** | **281.0** | **96.3** | **117.8** |
| Միջազգային կազմակերպություններին | 3.7 | 3.3 | 3.1 | 92.1 | 82.1 |
| Պետական հատվածի այլ մակարդակներին (ընթացիկ), այդ թվում` | 208.6 | 246.2 | 238.0 | 96.7 | 114.1 |
| - Համայնքների բյուջեներին համահարթեցման սկզբունքով տրվող դոտացիաներ | 64.3 | 69.8 | 69.8 | 100.0 | 108.5 |
| Պետական հատվածի այլ մակարդակներին (կապիտալ) | 26.2 | 42.3 | 39.9 | 94.5 | 152.3 |

Նախորդ տարվա համեմատ նպաստների գծով ծախսերի աճը հիմնականում արձանագրվել է 3 և ավելի երեխա ունեցող ընտանիքներին դրամական աջակցության (3.5 անգամ կամ 7.5 մլրդ դրամով), մինչև 2 տարեկան երեխայի խնամքի նպաստի (32.8%-ով կամ 5 մլրդ դրամով), ծերության, հաշմանդամության, կերակրողին կորցնելու դեպքում տրվող նպաստների (14.5%-ով կամ 4.8 մլրդ դրամով), ՀՀ-ում աշնանացան ցորենի արտադրության խթանման նպատակով փոխհատուցման տրամադրման (34.7 անգամ կամ 4.6 մլրդ դրամով), և անկանխիկ եղանակով վճարումներից կենսաթոշակառուներին հետվճարի տրամադրման (8 անգամ կամ 4.5 մլրդ դրամով) ծախսերում: Բացի այդ, 11.2 մլրդ դրամ է տրամադրվել Լեռնային Ղարաբաղից բռնի տեղահանվածներին միանվագ դրամական աջակցության նպատակով, 11.2 մլրդ դրամ՝ Լեռնային Ղարաբաղից բռնի տեղահանվածներին ժամանակավոր կացարանում բնակվելու և կոմունալ ծառայությունների ծախսերի կատարմանն օժանդակելու և 6.4 մլրդ դրամ՝ Լեռնային Ղարաբաղից բռնի տեղահանվածներին առաջնային սպառողական ծախսերը հոգալու համար սոցիալական աջակցության նպատակով: Եվս 7 մլրդ դրամ հատկացվել է ԵՏՄ անդամ չհանդիսացող պետություններից ՀՀ ֆիզիկական անձանց կողմից անձնական օգտագործման համար ներմուծման դեպքում պետական աջակցության նպատակով, որի գծով նախորդ տարի միջոցներ չէին հատկացվել:

2022 թվականի համեմատ կենսաթոշակների գծով ծախսերի աճը հիմնականում արձանագրվել է կուտակային կենսաթոշակային համակարգի մասնակիցների հաշիվներին կատարված հատկացումների գծով, որոնք կազմել են 143.6 մլրդ դրամ՝ 20.9%-ով կամ 24.8 մլրդ դրամով գերազանցելով 2022 թվականի ցուցանիշը՝ պայմանավորված մասնակիցների թվի և միջին ամսական անվանական աշխատավարձի աճով, ինչպես նաև աշխատանքային կենսաթոշակների գծով ծախսերում, որոնք 2%-ով (4.9 մլրդ դրամով) գերազանցել են նախորդ տարվա ցուցանիշը՝ պայմանավորված 2022 թվականի սեպտեմբերի 1-ից և 2023 թվականի հուլիսի 1-ից կենսաթոշակների չափերի բարձրացմամբ:

1. *ՀՀ պետական բյուջեից տրամադրված նպաստները և կենսաթոշակները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. փաստ** | **2023թ. ճշտված ծրագիր** | **2023թ. փաստ** | **Կատարո-ղականը ճշտված ծրագրի նկատմամբ (%)** | **2023թ. 2022թ.-ի նկատմամբ (%)** |
| **Սոցիալական նպաստներ և կենսաթոշակներ** | **613.1** | **727.7** | **710.2** | **97.6** | **115.8** |
| Նպաստներ | 202.3 | 277.4 | 270.3 | 97.4 | 133.6 |
| Կենսաթոշակներ | 410.8 | 450.3 | 439.9 | 97.7 | 107.1 |

Ոչ ֆինանսական ակտիվների հետ գործառնություններ

Ոչ ֆինանսական ակտիվների հետ գործառնությունների ցուցանիշի՝ ծրագրից 3.9% (19.3 մլրդ դրամ) շեղումը և նախորդ տարվա համեմատ 24.2% (92.2 մլրդ դրամ) աճը պայմանավորված են ոչ ֆինանսական ակտիվների գծով ծախսերով (կապիտալ ծախսերով): Կապիտալ ծախսերի՝ ծրագրից 21.7 մլրդ դրամ (4.2%) շեղումը հիմնականում պայմանավորված է «Ճանապարհային ցանցի բարելավում» (շեղումը՝ 2.9 մլրդ դրամ), «Առողջապահության ոլորտում պետական քաղաքականության մշակում, ծրագրերի համակարգում և մոնիտորինգ» (շեղումը՝ 2.4 մլրդ դրամ), «Ապահով դպրոց» (շեղումը 2.3 մլրդ դրամ), «Քաղաքային զարգացում» (շեղումը՝ 2 մլրդ դրամ), Բարձր տեխնոլոգիական արդյունաբերության էկոհամակարգի, թվայնացման և շուկայի զարգացման, (շեղումը՝ 1.4 մլրդ դրամ), Հանրակրթության (շեղումը՝ 1.4 մլրդ դրամ), Ներդրումների և արտահանման խթանման (շեղումը՝ 1.3 մլրդ դրամ) և «Հարկային և մաքսային ծառայություններ» (շեղումը՝ 1.2 մլրդ դրամ) ծրագրերի շրջանակներում կատարված կապիտալ ծախսերի կատարողականով:

Նախորդ տարվա համեմատ կապիտալ ծախսերի աճը հիմնականում պայմանավորված է ՀՀ պաշտպանության ապահովման (աճը՝ 20.2% կամ 47.8 մլրդ դրամ), Ճանապարհային ցանցի բարելավման (աճը՝ 38.4% կամ 24.4 մլրդ դրամ), Քաղաքային զարգացման (աճը՝ 180.3% կամ 8.6 մլրդ դրամ), Ոռոգման համակարգի առողջացման (աճը՝ 44.7% կամ 4.1 մլրդ դրամ) և Դպրոցների սեյսմիկ անվտանգության մակարդակի բարձրացման (աճը՝ 49.7% կամ 4 մլրդ դրամ) ծրագրերի շրջանակներում կատարված ծախսերի աճով, ինչպես նաև Միացյալ Թագավորությունում ՀՀ դեսպանության համար շենքի ձեռքբերման նպատակով շուրջ 8.5 մլրդ դրամի չափով միջոցների հատկացմամբ: Նախորդ տարվա համեմատ աճ է արձանագրվել ինչպես արտաքին աջակցությամբ, այնպես էլ ներքին ռեսուրսների հաշվին իրականացված կապիտալ ծրագրերի ծախսերում:

Աղյուսակ 22-ում ներկայացված են կապիտալ ծախսերն ըստ ֆինանսավորման աղբյուրների:

1. *ՀՀ պետական բյուջեի կապիտալ ծախսերն ըստ ֆինանսավորման աղբյուրների (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. փաստ** | **2023թ. ճշտված ծրագիր** | **2023թ. փաստ** | **Կատարո-ղականը ճշտված ծրագրի նկատմամբ (%)** | **2023թ. 2022թ.-ի նկատմամբ (%)** |
| **Ոչ ֆինանսական ակտիվների գծով ծախսեր (կապիտալ ծախսեր), այդ թվում՝** | **389.1** | **516.1** | **494.4** | **95.8** | **127.0** |
| Արտաքին աջակցությամբ իրականացվող ծրագրեր (ներառյալ Կառավարության համաֆինանսավորումները) | 54.0 | 79.2 | 73.4 | 92.7 | 135.9 |
| Ներքին ռեսուրսների հաշվին իրականացվող ծրագրեր, այդ թվում՝ | 335.1 | 436.9 | 420.9 | 96.3 | 125.6 |
| * *ՀՀ պաշտպանության նախարարության ծրագրեր* | 237.4 | 285.7 | 285.5 | 99.9 | 120.3 |
| * *Այլ ծրագրեր* | 97.7 | 151.2 | 135.4 | 89.6 | 138.6 |

Ոչ ֆինանսական ակտիվների օտարումից հաշվետու ժամանակահատվածում ստացվել են 21.8 մլրդ դրամ մուտքեր՝ տարեկան ծրագրով նախատեսված 24.2 մլրդ դրամի և 2022 թվականին ստացված 8.7 մլրդ դրամի դիմաց: 2023 թվականի մուտքերից 12.2 մլրդ դրամը ստացվել է ՀԲ աջակցությամբ իրականացված «Ոռոգման համակարգերի բարելավում» վարկային ծրագրի շրջանակներում կառուցված և վերականգնված հիդրոտեխնիկական կառուցվածքների օտարումից, որն ուղղվել է «Ջրառ» ՓԲԸ-ի կանոնադրական կապիտալի ավելացմանը: 6.3 մլրդ դրամ է ստացվել պետական սեփականություն հանդիսացող հողերի վաճառքից:

1. *ՀՀ պետական բյուջեի ոչ ֆինանսական ակտիվների հետ գործառնությունները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. փաստ** | **2023թ. ճշտված ծրագիր** | **2023թ. փաստ** | **Կատարո-ղականը ճշտված ծրագրի նկատմամբ (%)** | **2023թ. 2022թ.-ի նկատմամբ (%)** |
| **Ոչ ֆինանսական ակտիվների հետ գործառնություններ** | **380.4** | **491.8** | **472.6** | **96.1** | **124.2** |
| Ոչ ֆինանսական ակտիվների գծով ծախսեր (կապիտալ ծախսեր), այդ թվում՝ | 389.1 | 516.1 | 494.4 | 95.8 | 127.0 |
| * շենքեր և շինություններ | 341.9 | 462.2 | 446.6 | 96.6 | 130.6 |
| * մեքենաների և սարքավորումների ձեռք բերում, պահպանում և հիմնանորոգում | 41.3 | 43.6 | 39.2 | 90.0 | 94.9 |
| * այլ հիմնական միջոցներ | 5.8 | 10.1 | 8.4 | 83.0 | 144.6 |
| Ոչ ֆինանսական ակտիվների օտարումից մուտքեր | (8.7) | (24.2) | (21.8) | 89.8 | 249.4 |

## Ծրագրային դասակարգում[[38]](#footnote-38)

ՀՀ 2023 թվականի պետական բյուջեի մասին օրենքով նախատեսվել էր 172 ծրագրերի իրականացում 47 պետական մարմինների և Կառավարության պատասխանատվության ներքո: Կառավարության կատարած ճշտումների արդյունքում նախատեսված ծրագրերի թիվը կազմել է 176, որից փաստացի միջոցներ են օգտագործվել 171-ի գծով, իսկ Կառավարության պատասխանատվությամբ 3 ծրագրերի շրջանակներում նախատեսված միջոցներն ըստ անհրաժեշտության վերաբաշխվել են համապատասխան ծրագրերին և միջոցառումներին: Ծրագրերի շրջանակներում նախատեսված 1035 միջոցառումներից ամբողջությամբ կամ մասնակիորեն կատարվել են 1004-ը կամ 97%-ը:

2023 թվականին ՀՀ պետական բյուջեի ծախսերը կազմել են 2,547.6 մլրդ դրամ կամ սկզբնական ծրագրով հաստատված ծախսերի 98.3%-ը: Կառավարության լիազորությունների շրջանակներում կատարված փոփոխությունների արդյունքում ճշտված ծրագրային ցուցանիշի նկատմամբ ծախսերի կատարողականը կազմել է 97.1%: Ծրագրային ցուցանիշի ավելացում հիմնականում կատարվել է ՀՀ աշխատանքի և սոցիալական հարցերի, ՀՀ պաշտպանության և ՀՀ արտաքին գործերի նախարարությունների ծախսերում, իսկ նվազեցումների հիմնական մասը կատարվել է ՀՀ տարածքային կառավարման և ենթակառուցվածքների, ՀՀ կրթության, գիտության, մշակույթի և սպորտի և ՀՀ ֆինանսների նախարարությունների ծախսերում:

ՀՀ աշխատանքի և սոցիալական հարցերի նախարարությանը հատկացված լրացուցիչ միջոցները հիմնականում ուղղվել են Լեռնային Ղարաբաղից բռնի տեղահանվածներին աջակցության միջոցառումներին, կուտակային կենսաթոշակային հատկացումներին` պայմանավորված կուտակային կենսաթոշակային համակարգի մասնակիցների թվի և աշխատավարձերի աճով, և ՀՀ պաշտպանության ժամանակ զինծառայողների կյանքին կամ առողջությանը պատճառված վնասների հատուցմանը:

Պաշտպանության նախարարությանը լրացուցիչ հատկացված միջոցները հիմնականում ուղղվել են ՀՀ պաշտպանության ապահովման ծրագրի շրջանակներում ՊՆ շենքային պայմանների բարելավմանը և ռազմական կարիքների բավարարմանը:

ՀՀ արտաքին գործերի նախարարությանը հատկացված լրացուցիչ միջոցները հիմնականում ուղղվել են Մեծ Բրիտանիայի և Հյուսիսային Իռլանդիայի Միացյալ Թագավորությունում ՀՀ դեսպանության համար շենքի ձեռքբերմանը:

ՀՀ տարածքային կառավարման և ենթակառուցվածքների նախարարությանը հատկացված միջոցների նվազեցումը հիմնականում պայմանավորված է ոչ ֆինանսական ակտիվների օտարումից մուտքերի ավելացմամբ և Ճանապարհային ցանցի բարելավման ու Ոռոգման համակարգի առողջացման ծրագրերի շրջանակներում նախատեսված արտաքին աջակցությամբ իրականացվող ծրագրերի կատարողականով:

ՀՀ կրթության, գիտության, մշակույթի և սպորտի նախարարությանը հատկացված միջոցների նվազեցումը հիմնականում պայմանավորված է կապիտալ ծախսերի ցածր կատարողականով:

ՀՀ ՖՆ ծախսերի կրճատումը կատարվել է հիմնականում Կառավարության պարտքի սպասարկման ծախսերի գծով՝ հիմնականում պայմանավորված դրամի արժևորմամբ:

Ճշտված ծրագրի նկատմամբ փաստացի ծախսերի շեղումը կազմել է 77.1 մլրդ դրամ, որը հիմնականում արձանագրվել է ՀՀ աշխատանքի և սոցիալական հարցերի (18.3 մլրդ դրամ), ՀՀ կրթության, գիտության, մշակույթի և սպորտի (14.2 մլրդ դրամ), ՀՀ տարածքային կառավարման և ենթակառուցվածքների (5 մլրդ դրամ), ՀՀ առողջապահության (4.1 մլրդ դրամ), ՀՀ ֆինանսների (3.6 մլրդ դրամ), ՀՀ բարձր տեխնոլոգիական արդյունաբերության (3.3 մլրդ դրամ) և ՀՀ էկոնոմիկայի (2.7 մլրդ դրամ) նախարարությունների պատասխանատվությամբ իրականացվող ծրագրերում:

Պետական բյուջեի փաստացի ծախսերում ամենամեծ տեսակարար կշիռները՝ 27.7% և 20.7%, ունեցել են համապատասխանաբար ՀՀ աշխատանքի և սոցիալական հարցերի նախարարության ու ՀՀ պաշտպանության նախարարության պատասխանատվությամբ իրականացվող ծրագրերը:

2022 թվականի համեմատ ՀՀ պետական բյուջեի ծախսերի աճը հիմնականում պայմանավորված է ՀՀ աշխատանքի և սոցիալական հարցերի, ՀՀ ֆինանսների, ՀՀ պաշտպանության և ՀՀ տարածքային կառավարման և ենթակառուցվածքների նախարարությունների ծախսերի աճով:

1. *ՀՀ պետական բյուջեի ծախսերն ըստ պատասխանատու մարմինների (մլրդ դրամ)*

|  |  |  |  |  |  |  |  |
| --- | --- | --- | --- | --- | --- | --- | --- |
|  | **2022թ. փաստացի** | **2023թ. ծրագիր** | **2023թ. ճշտված ծրագիր** | **2023թ. փաստացի** | **Կատարո-ղական ճշտված ծրագրի նկատմամբ**  **(%)** | **2023 / 2022**  **(%)** | **2023 – 2022** |
| **ԸՆԴԱՄԵՆԸ ԾԱԽՍԵՐ** | **2,242.6** | **2,591.0** | **2,624.7** | **2,547.6** | **97.1** | **113.6** | **305.0** |
| ՀՀ ՏԿԵՆ | 223.3 | 297.1 | 275.0 | 270.0 | 98.2 | 120.9 | 46.6 |
| ՀՀ առողջապահության նախարարություն | 140.6 | 146.3 | 143.6 | 139.5 | 97.1 | 99.2 | (1.1) |
| ՀՀ էկոնոմիկայի նախարարություն | 53.1 | 64.8 | 65.4 | 62.7 | 95.9 | 118.1 | 9.6 |
| ՀՀ ԿԳՄՍՆ | 202.6 | 250.3 | 233.0 | 218.8 | 93.9 | 108.0 | 16.2 |
| ՀՀ պաշտպանության նախարարություն | 479.6 | 517.3 | 528.0 | 527.3 | 99.9 | 109.9 | 47.6 |
| ՀՀ աշխատանքի և սոցիալական հարցերի նախարարություն | 613.6 | 653.8 | 723.9 | 705.6 | 97.5 | 115.0 | 92.0 |
| ՀՀ ֆինանսների նախարարություն | 201.6 | 277.3 | 261.2 | 257.5 | 98.6 | 127.8 | 56.0 |
| ՀՀ ազգային անվտանգության ծառայություն | 50.3 | 48.9 | 49.6 | 47.6 | 96.1 | 94.8 | (2.6) |
| ՀՀ ոստիկանություն | 80.0 | 75.7 | 78.2 | 77.5 | 99.1 | 96.9 | (2.5) |
| Այլ պետական մարմիններ | 197.9 | 259.6 | 266.9 | 241.1 | 90.3 | 121.8 | 43.2 |

*Հանրապետության Նախագահի աշխատակազմի* պատասխանատվությամբ *Հանրապետության նախագահի լիազորությունների իրականացման ապահովման* ծախսերը 2023 թվականին կատարվել են 94.8%‑ով՝ կազմելով շուրջ 1.5 մլրդ դրամ: ՀՀ նախագահի աշխատակազմին հատկացված միջոցների գերակշիռ մասն ուղղվել է Հանրապետության նախագահի գործունեության և ներկայացուցչականության ապահովման միջոցառմանը, որի շրջանակներում օգտագործվել է 1.4 մլրդ դրամ՝ ապահովելով 94.7% կատարողական: Շեղումը պայմանավորված է որոշ ծախսային հոդվածների, հիմնականում՝ ծառայությունների և ապրանքների ձեռք բերման և աշխատանքի վարձատրության ծախսերի գծով առկա տնտեսումներով: Նախորդ տարվա համեմատ ՀՀ նախագահի աշխատակազմի ծախսերն աճել են 19.1%-ով կամ 234.9 մլն դրամով, որը հիմնականում արձանագրվել է Հանրապետության նախագահի գործունեության և ներկայացուցչականության ապահովման ծախսերում: Վերջիններս աճել են 19%-ով (228.1 մլն դրամով)՝ հիմնականում պայմանավորված արտասահմանյան գործուղումների և աշխատանքի վարձատրության ծախսերի ավելացմամբ:

*ՀՀ Ազգային ժողովի* ծախսերը 2023 թվականին կատարվել են 96.4%-ով՝ կազմելով ավելի քան 6.9 մլրդ դրամ: Մասնավորապես՝ 97% կամ շուրջ 6.1 մլրդ դրամ է կազմել ՀՀ Ազգային ժողովի գործունեության ապահովման, օրենսդրական, վերլուծական և ներկայացուցչական ծառայությունների միջոցառման կատարողականը՝ պայմանավորված հիմնականում ծառայությունների և ապրանքների ձեռք բերման և աշխատանքի վարձատրությանն ուղղված միջոցների տնտեսմամբ: 2022 թվականի համեմատ ՀՀ Ազգային ժողովի ծախսերն աճել են 15.2%-ով կամ 914.8 մլն դրամով՝ հիմնականում պայմանավորված 2023 թվականին պետական պաշտոն և պետական ծառայության պաշտոն զբաղեցնող անձանց բազային աշխատավարձի բարձրացմամբ, ինչպես նաև ՀՀ ԱԺ շենքային պայմանների բարելավման ծախսերով, որի գծով 2022 թվականին միջոցներ չէին հատկացվել:

*ՀՀ Վարչապետի աշխատակազմի* պատասխանատվությամբ 2023 թվականի ընթացքում կատարվել է պետական բյուջեի 11 ծրագիր: Ծախսերը կազմել են շուրջ 21.2 մլրդ դրամ կամ նախատեսվածի 95.3%‑ը: Ծրագրված ցուցանիշից շեղումը հիմնականում պայմանավորված է ՀՀ Վարչապետի լիազորությունների իրականացման ապահովման և Տեսչական վերահսկողության ծրագրերի կատարողականով: Նախորդ տարվա համեմատ ՀՀ Վարչապետի աշխատակազմի պատասխանատվությամբ իրականացվող ծրագրերի գծով ծախսերն աճել են 1.9%‑ով կամ շուրջ 399 մլն դրամով: Հարկ է նշել, որ 2023 թվականից գյուղատնտեսական կենդանիների հիվանդությունների լաբորատոր ախտորոշման և կենդանական ծագում ունեցող հումքի և նյութի լաբորատոր փորձաքննության ու դաբաղ հիվանդության շճահետազոտության միջոցառումները ՀՀ Էկոնոմիկայի նախարարության Անասնաբուժական ծառայությունների ծրագրից փոխանցվել են ՀՀ վարչապետի աշխատակազմի Տեսչական վերահսկողության ծրագրին, իսկ Հայաստանի Հանրապետությունում և արտերկրում ներդրումային և ՊՄԳ ծրագրերի իրականացմանը պետական աջակցության միջոցառումը ՀՀ Վարչապետի աշխատակազմի «ՀՀ Վարչապետի լիազորությունների իրականացման ապահովում» ծրագրից փոխանցվել է ՀՀ Էկոնոմիկայի նախարարությանը՝ Ներդրումների և արտահանման խթանման ծրագրին: 2022 թվականի համադրելի ցուցանիշի համեմատ ՀՀ Վարչապետի աշխատակազմի պատասխանատվությամբ իրականացվող ծրագրերի գծով ծախսերն աճել են 9.7%‑ով կամ 1.9 մլրդ դրամով, որը հիմնականում ձևավորվել է ՀՀ Վարչապետի լիազորությունների իրականացման ապահովման, Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման և Տեսչական վերահսկողության ծրագրերի շրջանակներում կատարված ծախսերի աճի և Պետական հատվածի արդիականացման ծրագրի շրջանակներում կատարված ծախսերի նվազման արդյունքում:

1. *2023թ. ՀՀ վարչապետի աշխատակազմի կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. փաստ**  **(2023թ. հետ համադրելի)** | **2023թ. ճշտված ծրագիր** | **2023թ. փաստ** | **Կատարո-ղականը ճշտված ծրագրի նկատմամբ (%)** | **2023թ. 2022թ.-ի նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **19,315.7** | **22,235.8** | **21,193.6** | **95.3** | **109.7** | **1,877.9** |
| Պետական հատվածի արդիականացման ծրագիր | 2,744.8 | 300.7 | 301.2 | 100.2 | 11.0 | (2,443.6) |
| Հանրային իրազեկում | 1,048.8 | 1,288.2 | 1,280.6 | 99.4 | 122.1 | 231.8 |
| ՀՀ Վարչապետի լիազորությունների իրականացման ապահովում | 6,450.4 | 8,905.5 | 8,314.4 | 93.4 | 128.9 | 1,863.9 |
| Տեսչական վերահսկողության ծրագիր | 5,792.6 | 7,053.1 | 6,674.8 | 94.6 | 115.2 | 882.2 |
| Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացում և պաշտպանություն, դրանց կողմից ընդունված վճիռների և որոշումների կատարման ապահովում | 2,387.8 | 3,654.5 | 3,645.5 | 99.8 | 152.7 | 1,257.6 |
| Այլ ծրագրեր | 891.3 | 1,033.8 | 977.2 | 94.5 | 109.6 | 85.9 |

2023 թվականի ընթացքում *Հանրային իրազեկման ծրագրի* ծախսերը կազմել են շուրջ 1.3 մլրդ դրամ և ապահովել 99.4% կատարողական, իսկ նախորդ տարվա համեմատ աճել են 22.1%-ով կամ 231.8 մլն դրամով, որը հիմնականում պայմանավորված է «Հանրային իրազեկում և հասարակական-քաղաքագիտական հետազոտություններ» միջոցառման ծախսերի աճով, ինչպես նաև 2023 թվականին «Հանրային կապերի և տեղեկատվության կենտրոն» ՊՈԱԿ-ի շենքային պայմանների բարելավման ապահովման նպատակով միջոցների հատկացմամբ:

Ծրագրի շրջանակներում իրականացվել են 7 միջոցառումներ, որոնցից 5-ի գծով արձանագրվել է 100% կատարողական:

Կառավարության գործունեության լուսաբանման, թեմատիկ վերլուծությունների և ԶԼՄ-ների ամենօրյա մշտադիտարկումների նպատակով «Հանրային իրազեկում և հասարակական-քաղաքագիտական հետազոտություններ» միջոցառման շրջանակներում «Հանրային կապերի և տեղեկատվության կենտրոն» ՊՈԱԿ-ի կողմից 2023 թվականին իրականացվել են հետևյալ աշխատանքները.

* Սոցիալական հարթակներում Կառավարության պաշտոնական էջերի կառավարում, տեսանյութերի պատրաստում և տեղադրում, ուղիղ եթեր հեռարձակումների իրականացում,
* Ներքաղաքական թեմաներով անհատական թեմատիկ տեղեկանքների, ուսումնասիրությունների և վերլուծական հոդվածների պատրաստում,
* ՀՀ արտաքին քաղաքականության կարևոր գործընթացների և միջազգային թեմաների վերաբերյալ քաղաքական ամփոփագրերի և վերլուծությունների պատրաստում,
* Տարածաշրջանային ընթացիկ զարգացումների վերաբերյալ թեմատիկ տեղեկանքների պատրաստում,
* Հայերեն, ռուսերեն և թուրքերեն լեզուներով լրատվական կայքերի վարում, տարածաշրջանային հիմնախնդիրների առնչությամբ հրապարակային գործունեության ծավալում,
* Օրբելի վերլուծական ծառայության հետազոտությունների հոդվածի պատրաստում,
* Լեռնային Ղարաբաղի հիմնախնդրի, Ադրբեջանի հակահայկական քարոզչության վերաբերյալ կատարված վերլուծությունների ներկայացում, թեմատիկ տեղեկանքների, հարցազրույցների, հոդվածների և ասուլիսների պատրաստում,
* Սփյուռքին առնչվող «Հայերն այսօր» էլեկտրոնային հարթակում հրապարակվող տեղեկատվական նյութերի պատրաստում,
* Հայկական պատմամշակութային ժառանգության վերաբերյալ ֆիլմերի պատրաստում,
* Միջազգային քաղաքագիտական, մեդիա համաժողովների և մեդիակոնֆերանսների կազմակերպում:

«Հանրային իրազեկում և հասարակական-քաղաքագիտական հետազոտություններ» միջոցառման ծախսերը կազմել են 599.1 մլն դրամ՝ ապահովելով 100% կատարողական: Նախորդ տարվա համեմատ նշված ծախսերն աճել են 25.1%-ով կամ 120.2 մլն դրամով, որը պայմանավորված է աշխատանքների ծավալի ավելացմամբ, մասնավորապես` լրացուցիչ իրականացվել են պետական ծրագրերի, բարեփոխումների, օրենսդրական փոփոխությունների վերաբերյալ հանրային իրազեկման արշավների, հայ-ռուսական մեդիակոնֆերանսի, հայ-հնդկական փորձագիտական համաժողովի կազմակերպման աշխատանքներ:

««Միր» միջպետական հեռուստառադիոընկերության ՀՀ մասնաբաժնի վճար» միջոցառումը հնարավորություն է տալիս «Միր» միջպետական հեռուստառադիոընկերության միջոցով ԱՊՀ երկրներից ստանալ տեղեկատվություն և այն տարածել ԱՊՀ երկրներում: «Միր» միջպետական հեռուստառադիոընկերությունը հայկական բաժնեմասով միակ օտարալեզու հեռուստառադիոընկե-րությունն է, որը հեռարձակվում է նաև ՀՀ տարածքից դուրս և փոխադարձ հնարավորություն է տալիս ինչպես ԱՊՀ և մի շարք այլ երկրների բնակչությանը ծանոթանալ հայկական մշակույթին և մշակութային արժեքներին, այնպես էլ Հայաստանի բնակչությանը՝ ծանոթանալ ԱՊՀ մյուս պետությունների մշակույթին և մշակութային արժեքներին: Միջոցառման շրջանակներում օգտագործվել է ավելի քան 256.9 մլն դրամ՝ ապահովելով 100% կատարողական: 2022 թվականի համեմատ նշված ծախսերն աճել են 10%‑ով կամ 23.4 մլն դրամով, ինչը պայմանավորված է նրանով, որ 2008 թվականից սկսած՝ ՀՀ Նախագահի հանձնարարականի համաձայն «Միր» միջպետական հեռուստառադիոընկերության գործունեության ծախսերում ՀՀ մասնաբաժնի հատկացումներն ավելացվում են տարեկան 10%-ով:

Հաշվետու տարում *ՀՀ Վարչապետի լիազորությունների իրականացման ապահովման ծրագրի* շրջանակներում օգտագործվել է 8.3 մլրդ դրամ՝ ապահովելով 93.4% կատարողական: Շեղումը հիմնականում պայմանավորված է տվյալ ծրագրում ընդգրկված՝ ծառայությունների, ծրագրերի համակարգման և պետական սեփականություն հանդիսացող կառույցների ու տարածքների պայմանների բարելավման ապահովման միջոցառումների կատարողականով: Նախորդ տարվա համադրելի ցուցանիշի համեմատ (առանց 2022թ. «Պետական աջակցություն Հայաստանի Հանրապետությունում և արտերկրում ներդրումային և ՊՄԳ ծրագրերի իրականացմանը» միջոցառման) ՀՀ Վարչապետի լիազորությունների իրականացման ապահովման ծրագրի գծով ծախսերն աճել են 28.9%‑ով կամ շուրջ 1.9 մլրդ դրամով, որը հիմնականում պայմանավորված է 2023 թվականի պետական բյուջեից «Ռազմավարական հետազոտությունների իրականացում և առաջարկությունների ներկայացում» ու «Խորհրդատվական և վերլուծական ծառայություններ» միջոցառումներին կատարված հատկացումներով, որոնք կազմել են համապատասխանաբար 895.5 մլն դրամ և 227.2 մլն դրամ, ինչպես նաև ծառայությունների ու ծրագրերի համակարգման ծախսերի աճով:

Հաշվետու տարում ծառայությունների և ծրագրերի համակարգման միջոցառման շրջանակներում իրականացվել են Կառավարության, վարչապետի և փոխվարչապետների գործունեությանն աջակցության, ՀՀ կառավարության և վարչապետի որոշումների ու հանձնարարականների կատարման վերահսկողության ապահովման, 11 ծրագրերի և 67 միջոցառումների կատարման, աշխատակազմին վերապահված լիազորությունների շրջանակներում իրավական ակտերի մշակման աշխատանքներ։ Նշված միջոցառման ծախսերը կազմել են շուրջ 5.1 մլրդ դրամ կամ ծրագրված ցուցանիշի 94%-ը: Շեղումը պայմանավորված է մրցույթների արդյունքում ապրանքների և ծառայությունների՝ նախատեսվածից ցածր գներով ձեռքբերմամբ, ինչպես նաև հաստիքների ոչ լրիվ համալրմամբ: Նախորդ տարվա համեմատ նշված ծախսերն աճել են 10.2%-ով կամ 468.7 մլն դրամով, որը հիմնականում պայմանավորված է պետական պաշտոն և պետական ծառայության պաշտոն զբաղեցնող անձանց բազային աշխատավարձի բարձրացման արդյունքում աշխատանքի վարձատրության ծախսերի աճով, ինչպես նաև կառավարչական ծառայությունների և արտասահմանյան գործուղումների գծով ծախսերի աճով:

2023 թվականին *Տեսչական վերահսկողության* ծրագրի ծախսերը կազմել շուրջ 6.7 մլրդ դրամ կամ ծրագրային ցուցանիշի 94.6%-ը: Շեղումը հիմնականում պայմանավորված է առողջապահության, քաղաքաշինության և ճարտարապետության ոլորտների վերահսկողության ծառայությունների գծով ծախսերի կատարողականով: Նախորդ տարվա համեմատ Տեսչական վերահսկողության ծրագրի ծախսերն աճել են 15.2%-ով կամ 882.2 մլն դրամով, որը հիմնականում պայմանավորված է սննդամթերքի անվտանգության, բնապահպանության ու քաղաքաշինության և ճարտարապետության բնագավառներում վերահսկողության ծառայությունների գծով ծախսերի աճով: Տեսչական վերահսկողության ծրագրին հատկացված միջոցներն ուղղվել են տարբեր բնագավառներում տեսչական մարմինների պահպանմանը և կարողությունների զարգացմանն ու տեխնիկական հագեցվածության ապահովմանը:

Սննդամթերքի անվտանգության բնագավառում վերահսկողության իրականացման ծառայությունների միջոցառման շրջանակներում ՀՀ սննդամթերքի անվտանգության տեսչական մարմինը վերահսկողություն է իրականացրել սննդամթերքի, անասնաբուժության և բուսասանիտարիայի ոլորտներում, կատարել է պետությանը և հանրությանը սպառնացող վտանգների հայտնաբերման, ներթափանցման և տարածման կանխարգելման աշխատանքներ: 2023 թվականին տնտեսավարող սուբյեկտների մոտ իրականացվել են 837 ստուգումներ՝ նախորդ տարվա 773-ի դիմաց: Նշված միջոցառման ծախսերը կազմել են 1.7 մլրդ դրամ՝ ապահովելով 99% կատարողական: Նախորդ տարվա համեմատ նշված ծախսերն աճել են 13.2%‑ով կամ 197.7 մլն դրամով, որը հիմնականում պայմանավորված է աշխատանքի վարձատրության ծախսերի, էլեկտրաէներգիայի, գործուղման, համակարգչային ծառայությունների և ընթացիկ նորոգման ծախսերի աճով։

Առողջապահության ոլորտում վերահսկողության ծառայությունների միջոցառման շրջանակներում ՀՀ առողջապահական և աշխատանքի տեսչական մարմինն իրականացրել է վերահսկողություն առողջապահության՝ աշխատողների առողջության և անվտանգության ապահովման բնագավառում։ 2023 թվականին իրականացված ստուգումների քանակն ընդհանուր առմամբ կազմել է 961՝ նախորդ տարվա 899-ի դիմաց: Նշված միջոցառման ծախսերը կազմել են շուրջ 1.3 մլրդ դրամ կամ նախատեսված ցուցանիշի 87.8%-ը: Շեղումը պայմանավորված է թափուր հաստիքների առկայության հետևանքով աշխատանքի վարձատրության համար նախատեսված միջոցների տնտեսմամբ: Նախորդ տարվա համեմատ առողջապահության ոլորտում վերահսկողության ծառայությունների գծով ծախսերը նվազել են 5%-ով կամ 65.6 մլն դրամով, որը պայմանավորված է կադրերի հոսունության հետևանքով աշխատանքի վարձատրության գումարների տնտեսմամբ։

Քաղաքաշինության և ճարտարապետության բնագավառում վերահսկողության ծառայությունների միջոցառման շրջանակներում ՀՀ քաղաքաշինության, տեխնիկական և հրդեհային անվտանգության տեսչական մարմինն իրականացրել է քաղաքաշինության, տեխնիկական և հրդեհային անվտանգության, տրանսպորտի, էներգետիկայի, պետական և տեղական նշանակության գեոդեզիական և քարտեզագրական աշխատանքների և հողօգտագործման բնագավառներում վերահսկողության աշխատանքներ։ 2023 թվականին տնտեսավարող սուբյեկտների մոտ իրականացված ստուգումների քանակը կազմել է 932՝ նախորդ տարվա 1070-ի դիմաց: Նշված միջոցառման ծախսերը կազմել են շուրջ 1.2 մլրդ դրամ՝ ապահովելով 94.2% կատարողական: Շեղումը պայմանավորված է թափուր հաստիքների առկայության արդյունքում աշխատանքի վարձատրության համար նախատեսված միջոցների տնտեսմամբ, ինչպես նաև գնման գործընթացի արդյունքում ապրանքների և ծառայությունների՝ նախատեսվածից ցածր գներով ձեռքբերմամբ: Նախորդ տարվա համեմատ նշված միջոցառման ծախսերն աճել են 15.4%-ով կամ 159.3 մլն դրամով, որը հիմնականում պայմանավորված է հաստիքների համալրման արդյունքում աշխատանքի վարձատրության, էլեկտրաէներգիայի, գործուղման և այլ ծախսերի աճով։

Բնապահպանության ոլորտում վերահսկողության ծառայությունների միջոցառման շրջանակներում ՀՀ բնապահպանության տեսչական մարմինն իրականացրել է շրջակա միջավայրի վրա վնասակար ներգործությունների և բնական ռեսուրսների գերշահագործման վերահսկողության աշխատանքներ։ 2023 թվականին իրականացվել են 277 ստուգումներ` նախորդ տարվա 267-ի դիմաց: Նշված միջոցառման ծախսերը կազմել են շուրջ 1.1 մլրդ դրամ կամ ծրագրված ցուցանիշի 99.3%‑ը: Նախորդ տարվա համեմատ նշված միջոցառման ծախսերն աճել են 20.5%-ով կամ 179 մլն դրամով, որը պայմանավորված է հաստիքների համալրմամբ, վերահսկման նպատակով աշխատանքային գործունեության ծավալների և ստուգողական գործողությունների (ներքին գործուղումների) և մի շարք այլ ծախսերի ավելացմամբ:

Շուկայի վերահսկողության ծառայությունների միջոցառման շրջանակներում ՀՀ շուկայի տեսչական մարմինն իրականացրել է ոչ պարենային արտադրանքի անվտանգության, չափումների միասնականության ապահովման, համապատասխանության գնահատման, նյութական պահուստի ոլորտներում պետական վերահսկողության աշխատանքներ՝ աշխատանքային ռեսուրսները նպատակաուղղելով դեպի առավել ռիսկային ոլորտներ ու տնտեսավարող սուբյեկտներ և ապահովելով խախտումների կանխարգելումը, անվտանգ ոչ պարենային արտադրանքների առկայությունը, ինչպես նաև ստուգաչափված չափման միջոցների շահագործումը շուկայում: 2023 թվականին տնտեսավարող սուբյեկտների մոտ իրականացվել են 694 ստուգումներ` նախորդ տարվա 568-ի դիմաց: Նշված միջոցառման ծախսերը կազմել են շուրջ 320.4 մլն դրամ կամ նախատեսվածի 93.4%-ը: Շեղումը հիմնականում պայմանավորված է թափուր հաստիքների առկայության հետևանքով աշխատանքի վարձատրության համար նախատեսված միջոցների, մասնագիտական, էներգետիկ և կապի ծառայությունների գծով ծախսերի տնտեսմամբ: Նախորդ տարվա համեմատ նշված միջոցառման ծախսերն աճել են 15.3%-ով կամ 42.5 մլն դրամով, որը հիմնականում պայմանավորված է հաստիքների համալրման հետևանքով աշխատանքի վարձատրության ծախսերի, ինչպես նաև էլեկտրաէներգիայի, գործուղման և այլ ծախսերի աճով։

Կրթության ոլորտում վերահսկողության ծառայությունների միջոցառման շրջանակներում ՀՀ կրթության տեսչական մարմինն իրականացրել է նախադպրոցական կրթության, հանրակրթության, նախնական մասնագիտական (արհեստագործական) և միջին մասնագիտական կրթության ոլորտներում պետական վերահսկողության աշխատանքներ: 2023 թվականին իրականացված ստուգումների քանակն ընդհանուր առմամբ կազմել է 140՝ նախորդ տարվա 130-ի դիմաց: Նշված միջոցառման ծախսերը կազմել են շուրջ 276 մլն դրամ կամ նախատեսվածի 91.9%-ը: Շեղումը հիմնականում պայմանավորված է գործուղման, ինչպես նաև էներգետիկ և համակարգչային ծառայությունների ու տրանսպորտային նյութերի ձեռքբերման ծախսերի տնտեսմամբ: Նախորդ տարվա համեմատ նշված միջոցառման ծախսերն աճել են 5.8%‑ով կամ 15.2 մլն դրամով, որը հիմնականում պայմանավորված է գործուղումների, տարածքի ընթացիկ նորոգման և այլ ծախսերի աճով։

*Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման* ծրագրի ծախսերը 2023 թվականին կազմել են ավելի քան 3.6 մլրդ դրամ կամ ծրագրային ցուցանիշի 99.8%-ը: Նախորդ տարվա համեմատ ծրագրի ծախսերն աճել են 52.7%-ով կամ շուրջ 1.3 մլրդ դրամով, որը հիմնականում պայմանավորված է Հայաստանի Հանրապետության շահերի ներկայացմանն ու պաշտպանությանն ուղղված փաստաբանական, իրավաբանական ծառայությունների գծով ծախսերի աճով:

Հաշվետու տարում Հայաստանի Հանրապետության շահերի ներկայացմանն ու պաշտպանությանն ուղղված փաստաբանական, իրավաբանական ծառայությունների շրջանակներում իրականացվել են Միջազգային դատարաններում, միջազգային արբիտրաժներում և այլ միջազգային ատյաններում ՀՀ վերաբերյալ գործընթացներում մասնակցության, դրանց կողմից ընդունված ՀՀ վերաբերյալ վճիռների և որոշումների կատարման ապա­հովման աշխատանքները։ Միջոցառման ծախսերը կատարվել են 99.8%-ով և կազմել 3.2 մլրդ դրամ: Նախորդ տարվա համեմատ միջոցառման ծախսերն աճել են 41.9%-ով կամ 955.4 մլն դրամով, որը պայմանավորված է ընդունված վճիռների և որոշումների քանակի աճով։

Միջազգային արբիտրաժային տրիբունալի կամ օտարերկրյա ներպետական դատարանի ծախսերի վճարման համար միջոցառման շրջանակներում իրականացվել է Միջազգային դատարաններում, միջազգային արբիտրաժներում և այլ միջազ­գային ատյաններում ՀՀ վերաբերյալ գործընթացներում մասնակցության, դրանց կողմից ընդունված ՀՀ վերաբերյալ վճիռների և որոշումների կատարման ապա­հովում: 2023 թվականին վճարումներ են կատարվել միջազգային արբիտրաժային տրիբունալում կամ օտարերկրյա ներպետական դատարանում մուտքագրված 4 վարույթների համար՝ նախատեսված 2-ի փոխարեն: Միջոցառման ծախսերը կազմել են շուրջ 206.8 մլն դրամ կամ ծրագրված ցուցանիշի 99.1%-ը: 2022 թվականին միջոցառումը չէր կատարվել:

*ՀՀ սահմանադրական դատարանի* *գործունեության ապահովմանը* 2023 թվականին տրամադրվել է 856.1 մլն դրամ՝ ապահովելով 98.4% կատարողական: Միջոցները հիմնականում ուղղվել են ՀՀ սահմանադրական դատարանի գործունեության և սահմանադրական արդարադատության ապահովման միջոցառմանը, որի ծախսերը կազմել են 828.4 մլն դրամ կամ ծրագրված ցուցանիշի 98.4%-ը` պայմանավորված տնտեսումներով: 2022 թվականի համեմատ ՀՀ սահմանադրական դատարանի ծախսերն աճել են 16.7%-ով կամ 122.6 մլն դրամով, որը մեծ մասամբ արձանագրվել է աշխատանքի վարձատրության ծախսերում՝ հիմնականում պայմանավորված պետական պաշտոն և պետական ծառայության պաշտոն զբաղեցնող անձանց բազային աշխատավարձի բարձրացմամբ և աշխատավարձերի բնականոն աճով, ինչպես նաև ՍԴ շենքի ընթացիկ նորոգման ծախսերում:

*Բարձրագույն դատական խորհրդին* 2023 թվականին ՀՀ պետական բյուջեից տրամադրվել է 17 մլրդ դրամ՝ ապահովելով տարեկան ծրագրի 99.8% կատարողական: Միջոցներն ուղղվել են Դատական իշխանության գործունեության ապահովման և իրականացման ծրագրին, որի շրջանակներում իրականացվել են 24 միջոցառումներ: 2022 թվականի համեմատ Բարձրագույն դատական խորհրդի ծախսերն աճել են 17%-ով կամ 2.5 մլրդ դրամով՝ հիմնականում պայմանավորված դատավորների հաստիքների ավելացմամբ, բազային աշխատավարձի բարձրացմամբ և աշխատանքային ստաժի հետ կապված՝ ԲԴԽ ծառայողների աշխատավարձերի բնականոն աճով: Ծախսերի աճը պայմանավորված է նաև «ՀՀ դատական օրենսգիրք» սահմանադրական օրենքում կատարված փոփոխության համաձայն՝ 2023 թվականի ընթացքում Երևան քաղաքի առաջին ատյանի ընդհանուր իրավասության դատարանի փոխարեն երկու նոր դատարանների՝ Երևան քաղաքի առաջին ատյանի ընդհանուր իրավասության քաղաքացիական դատարանի և Երևան քաղաքի առաջին ատյանի ընդհանուր իրավասության քրեական դատարանի ձևավորմամբ:

*ՀՀ դատախազությանը* 2023 թվականին տրամադրվել է 10.1 մլրդ դրամ՝ ապահովելով ծրագրված ցուցանիշի 99.5%-ը: Հատկացումների հաշվին իրականացվել են 3 ծրագրեր: Միջոցների գերակշիռ մասը՝ 9.3 մլրդ դրամը, տրամադրվել է *Դատական ղեկավարման և դատախազական հսկողության* ծրագրին, որը կատարվել է 99.5%-ով: Նախորդ տարվա համեմատ ՀՀ դատախազության ծախսերն աճել են 39.3%‑ով կամ շուրջ 2.9 մլրդ դրամով՝ պայմանավորված քրեական հետապնդման, դատավարական ղեկավարման և դատախազական հսկողության ծառայությունների տրամադրման ծախսերի 43.5% (2.8 մլրդ դրամ) և փորձաքննության ծառայությունների տրամադրման ծախսերի՝ 15.5% (113.7 մլն դրամ) աճով: Նշված առաջին միջոցառման գծով ծախսերի աճը պայմանավորված է 2023 թվականի հունվարի 1-ից պետական պաշտոն և պետական ծառայության պաշտոն զբաղեցնող անձանց բազային աշխատավարձի բարձրացմամբ:

Փորձաքննության ծառայությունների գծով ծախսերը կազմել են 849.4 մլն դրամ՝ ապահովելով 100% կատարողական: Նախորդ տարվա համեմատ ծախսերի աճը պայմանավորված է կատարված փորձաքննությունների թվի աճով: 2023 թվականին իրականացվել է 15052 փորձաքննություն՝ 2022 թվականի 14404-ի դիմաց:

*ՀՀ տարածքային կառավարման և ենթակառուցվածքների նախարարության* պատասխանա-տվությամբ 2023 թվականի ընթացքում կատարվել է պետական բյուջեի 21 ծրագիր, որոնց գծով ծախսերը կազմել են շուրջ 270 մլրդ դրամ կամ ծրագրված ցուցանիշի 98.2%-ը: Ծրագրից շեղումը հիմնականում պայմանավորված է Ճանապարհային ցանցի բարելավման և Քաղաքային զարգացման ծրագրերի կատարողականով: 2023 թվականին 2022 թվականի համեմատ ծախսերի 20.9%-ով (46.6 մլրդ դրամով) աճը հիմնականում պայմանավորված է Տարածքային զարգացման և Ճանապարհային ցանցի բարելավման ծրագրերի շրջանակներում կատարված ծախսերի աճով: Միաժամանակ, նախարարության ընդհանուր ծախսերի աճի վրա զգալի բացասական ազդեցություն է ունեցել Պետական գույքի կառավարման ծրագրի շրջանակներում ոչ ֆինանսական ակտիվների օտարումից մուտքերի աճը: Նշենք, որ 2023 թվականի հուլիսի 1-ից ՀՀ ՏԿԵՆ միգրացիոն ծառայությունը ներառվել է ՀՀ ներքին գործերի նախարարության համակարգում, ուստի նախկինում ՀՀ ՏԿԵՆ պատասխանատվությամբ իրականացվող «Աջակցություն փախստականների ինտեգրմանը» և «Միգրացիոն բնագավառում պետական քաղաքականության մշակում և իրականացում» ծրագրերը ներառվել են ՀՀ ՆԳՆ պատասխանատվությամբ իրականացվող ծախսերում: Վերոնշյալից ելնելով՝ 2022 թվականի համադրելի ցուցանիշի համեմատ ՀՀ ՏԿԵՆ ծախսերի աճը կկազմի 21.5% (47.8 մլրդ դրամ):

1. ***2023թ. ՀՀ տարածքային կառավարման և ենթակառուցվածքների նախարարության կողմից իրականացված ծրագրերը (մլն դրամ)***

|  |  |  |  |  |  |  |
| --- | --- | --- | --- | --- | --- | --- |
|  | **2022թ. փաստ (2023թ. հետ համադրելի)** | **2023թ. ճշտված ծրագիր** | **2023թ. փաստ** | **Կատարո-ղականը ճշտված ծրագրի նկատմամբ (%)** | **2023թ. 2022թ.-ի նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **222,143.6** | **274,975.0** | **269,953.5** | **98.2** | **121.5** | **47,809.9** |
| Ոռոգման համակարգի առողջացում | 21,049.3 | 25,642.9 | 25,534.8 | 99.6 | 121.3 | 4,485.5 |
| Ճանապարհային ցանցի բարելավում | 83,122.7 | 103,820.9 | 100,442.1 | 96.7 | 120.8 | 17,319.4 |
| Ջրամատակարարման և ջրահեռացման բարելավում | 5,833.8 | 8,690.6 | 8,280.7 | 95.3 | 141.9 | 2,446.9 |
| Պետական գույքի կառավարում | (7,356.7) | (22,580.7) | (20,175.4) | 89.3 | 274.2 | (12,818.7) |
| Քաղաքային զարգացում | 14,785.7 | 19,418.3 | 17,212.8 | 88.6 | 116.4 | 2,427.1 |
| Դպրոցների սեյսմիկ անվտանգության մակարդակի բարձրացման ծրագիր | 8,165.5 | 12,232.7 | 12,210.7 | 99.8 | 149.5 | 4,045.3 |
| Տարածքային զարգացում | 86,456.2 | 115,355.8 | 114,544.7 | 99.3 | 132.5 | 28,088.5 |
| Այլ ծրագրեր | 10,087.1 | 12,394.5 | 11,903.1 | 96.0 | 118.0 | 1,816.0 |

2023 թվականին *Ոռոգման համակարգի առողջացման* ծրագրի շրջանակներում օգտագործվել է նախատեսված միջոցների 99.6%-ը՝ ավելի քան 25.5 մլրդ դրամ: Միջոցները հիմնականում ուղղվել են արտաքին աջակցությամբ իրականացվող վարկային և դրամաշնորհային ծրագրերին, ինչպես նաև ոռոգման ծառայություններ մատուցող ընկերություններին ֆինանսական աջակցության տրամադրմանը:

Ավարտվել են Ֆրանսիայի Հանրապետության կառավարության աջակցությամբ իրականացվող Վեդու ջրամբարի կառուցման վարկային ծրագրի շրջանակներում Վեդի և Խոսրով գետերի վրա ջրընդունիչ հանգույցների ու ջրի փոխադրման համակարգի և Վեդի ջրամբարի ոռոգման ջրանցքից սկսվող և ընդհանուր շուրջ 36.2 կմ երկարությամբ ոռոգման համակարգի և 10.5 կմ երկարությամբ ջրի փոխադրման համակարգի կառուցման աշխատանքները։ 2023 թվականին շարունակվել են Վեդու երկու պատվարների կառուցման աշխատանքները, Վեդի ջրամբարի և Վեդի գետի իշխման տակ գտնվող փորձնական տարածքներում ոռոգման ներտնտեսային ցանցի կառուցման նպատակով նախագծային փաստաթղթերի լրամշակման և կապալառուների ընտրության մրցութային գործընթացները, մեկնարկել են շինարարական աշխատանքները, որոնց ավարտը նախատեսվում է 2024 թվականին։ Վարկային ծրագրի շրջանակներում կառուցվել է 12 մ երկարությամբ պատվար և նորոգվել 3 կմ ոռոգման ներտնտեսային ցանց: Ֆրանսիայի Հանրապետության կառավարության աջակցությամբ իրականացվող Վեդու ջրամբարի կառուցման վարկային ծրագրի շրջանակներում օգտագործվել է 2.1 մլրդ դրամ (նախատեսված միջոցների 100.8%-ը):

Գերմանիայի զարգացման վարկերի բանկի աջակցությամբ իրականացվող Ախուրյան գետի ջրային ռեսուրսների ինտեգրված կառավարման ծրագրի շրջանակներում 2023 թվականի հուլիսին սկսվել են 25 մլն մ3 ծավալով Կապսի ջրամբարի և օժանդակ կառուցվածքների կառուցման աշխատանքները: Ծրագրի շրջանակներում նախատեսված 5.6 մլրդ դրամն օգտագործվել է գրեթե ամբողջ ծավալով:

Եվրասիական զարգացման բանկի աջակցությամբ իրականացվող ոռոգման համակարգերի զարգացման ծրագրի նպատակն է՝ փոխարինել մեխանիկական ոռոգումը ինքնահոսով, վերականգնել մայր և երկրորդ կարգի ջրանցքների, ներտնտեսային ցանցի առավել քայքայված և վթարային հատվածները։ Ծրագրի շրջանակներում 2023 թվականին շարունակվել և մեծ մասամբ ավարտվել են երկրորդ կարգի ջրանցքների և ամբողջությամբ՝ ներտնտեսային ոռոգման ցանցերի վերականգնման շինարարական աշխատանքները. շարունակվել են 2022 թվականի սեպտեմբերից մեկնարկած 73.4 կմ երկրորդ կարգի 27 ջրանցքների շուրջ 65.8 կմ ընդհանուր երկարությամբ վթարային հատվածների և շուրջ 16.1 կմ ընդհանուր երկարությամբ ներտնտեսային ոռոգման 3 համակարգերի վերականգնման լրացուցիչ աշխատանքները, որից 2023 թվականին վերականգնվել են երկրորդ կարգի ջրանցքների շուրջ 53.5 կմ ընդհանուր երկարությամբ հատվածներ և 15.4 կմ ներտնտեսային ոռոգման ցանցեր։ Ծրագրի շրջանակներում օգտագործվել է նախատեսված միջոցների 99.1%-ը՝ շուրջ 4 մլրդ դրամ՝ հիմնականում պայմանավորված արտարժույթի կանխատեսված ու փաստացի փոխարժեքների տարբերությամբ։

Ոռոգում-ջրառ իրականացնող ՓԲԸ-ին նախատեսված աջակցության հիմնական նպատակն է կազմակերպության վնասների փոխհատուցման արդյունքում նրա տեխնիկական և ֆինանսական գործունակության ու ֆինանսական կայունացման ապահովումը, որի համար նախատեսված 1.3 մլրդ դրամն օգտագործվել է ամբողջ ծավալով։

Ոռոգման ծառայություններ մատուցող ընկերություններին ֆինանսական աջակցության նպատակով նախատեսված 10.1 մլրդ դրամը նույնպես ամբողջությամբ օգտագործվել է: Միջոցներն ուղղվել են 15 ջրօգտագործողների ընկերություններին (ՋՕԸ): Ոռոգման համակարգին պետական ֆինանսական աջակցության շրջանակների հստակեցումը և տրամադրման մեխանիզմների բարեփոխումն էլ ավելի է կարևորվում աղքատության հաղթահարման միջոցառումների համատեքստում` հաշվի առնելով այն հանգամանքը, որ ոռոգման ջրի կանոնավոր հասանելիությունը զգալիորեն նվազեցնում է աղքատության ռիսկը գյուղական բնակավայրերում։

2022 թվականի համեմատ Ոռոգման համակարգի առողջացման ծրագրի ծախսերն աճել են 21.3%-ով կամ 4.5 մլրդ դրամով՝ հիմնականում պայմանավորված Գերմանիայի զարգացման վարկերի բանկի աջակցությամբ իրականացվող Ախուրյան գետի ջրային ռեսուրսների ինտեգրված կառավարման ծրագրի շրջանակներում կատարված հատկացումների աճով:

Հաշվետու ժամանակահատվածում *Ճանապարհային ցանցի բարելավման* ծրագրին ուղղվել է 100.4 մլրդ դրամ՝ կազմելով ծրագրված ցուցանիշի 96.7%-ը: Շեղումը հիմնականում պայմանավորված է պետական նշանակության ավտոճանապարհների հիմնանորոգման միջոցառման կատարողականով:

Պետական նշանակության ավտոճանապարհների հիմնանորոգման միջոցառման շրջանակներում 2023 թվականին իրականացվել են առաջնահերթ վերականգնման կարիք ունեցող 355.7 կմ ընդհանուր երկարությամբ ճանապարհահատվածների հիմնանորոգման, կառուցման և վերակառուցման աշխատանքներ, որից 305.7 կմ (միջպետական՝ 105 կմ, հանրապետական՝ 103 կմ, մարզային՝ 97.7 կմ) ճանապարհային պատվածքն ամբողջությամբ իրականացված է, իսկ 50 կմ–ը՝ իրականացված է ասֆալտբետոնե ներքին շերտով: Ընդհանուր առմամբ միջոցառման շրջանակներում օգտագործվել է նախատեսված միջոցների 95.8%-ը՝ 59.7 մլրդ դրամ: Տարբերությունը պայմանավորված է նրանով, որ դեկտեմբերին անբարենպաստ եղանակային պայմանների պատճառով որոշ ճանապարհահատվածների շինարարական աշխատանքների ընթացքը դանդաղել է, և նախատեսված աշխատանքները սահմանված ժամկետում չեն ավարտվել։ Աշխատանքների կատարման ժամկետների ձգձգման հետևանքով չեն վճարվել նաև այդ աշխատանքների նկատմամբ տեխնիկական և հեղինակային հսկողության ծառայությունների մատուցման համար նախատեսված գումարները, կատարված աշխատանքները շահագործման չընդունվելու հետևանքով չի վճարվել որոշ օբյեկտների պայմանագրային գումարի 5 տոկոսը, ինչպես նաև որոշ ճանապարհահատվածների հիմնանորոգման համար պատվիրված նախագծանախահաշվային փաստաթղթերի ձեռքբերման ծառայությունների համար նախատեսված միջոցների 30 տոկոսը: 2022 թվականի համեմատ նշված ծախսերն աճել են 24․9%-ով (11.9 մլրդ դրամով), ինչը պայմանավորված է ճանապարհահատվածների հիմնանորոգման աշխատանքների ծավալների աճով:

Հյուսիս-հարավ միջանցքի զարգացման ծրագրի՝ ԱԶԲ աջակցության Տրանշ 2-ի շրջանակներում շարունակվել են Հյուսիս-հարավ ճանապարհային միջանցքի մաս հանդիսացող Աշտարակ-Թալին 42 կմ ընդհանուր երկարությամբ հատվածի կառուցման աշխատանքները, որոնց տրամադրվել է 6.7 մլրդ դրամ կամ նախատեսված միջոցների 100.8%-ը: Շինարարական աշխատանքները մեկնարկել են Աշտարակ-Թալին ճանապարհահատվածի կմ59+980–կմ68+820 հատվածում։ Նշված հատվածը միակողմանի կառուցվել և կահավորվել է անվտանգության համապատասխան տարրերով և 2023 թվականի դեկտեմբերի 15-ից բաց է երթևեկության համար։ Ամբողջությամբ իրականացվել են այս հատվածի հողային պաստառի նախապատրաստման և ավազակոպճային ենթահիմքի տեղադրման, երկաթբետոնե ջրթող խողովակների տեղադրման, ինչպես նաև մոտ 1 կմ հատվածի երկշերտ ասֆալտապատման աշխատանքները։ Ընթացքի մեջ են հանույթի, լիցքի և հիմքի շերտի աշխատանքները մյուս հատվածներում։ Տրանշ 3-ի շրջանակներում իրականացվել են 2022 թվականին շահագործման հանձնված Թալին-Լանջիկ ճանապարհահատվածի կահավորման աշխատանքները, ինչպես նաև նշված ճանապարհահատվածի կառուցման շինարարական աշխատանքների տեխնիկական հսկողության, Հողերի օտարման և տարաբնակեցման ծրագրի (ՀՕՏԾ) խորհրդատվական ծառայություններ, արտաքին մոնիտորինգի ծառայություններ, հաղորդակցուղիների տեղափոխման տեխնիկական, ինչպես նաև հեղինակային հսկողության ծառայություններ:

Հյուսիս-հարավ միջանցքի զարգացման ծրագրի՝ Եվրասիական զարգացման բանկի աջակցության շրջանակներում նախատեսվում է վերակառուցել 32 կմ ընդհանուր երկարությամբ՝ Ագարակ (ԻԻՀ-ի սահման)-Վարդանիձոր-Քաջարանի թունելի ելք հատվածը։ Շինարարական աշխատանքները նախատեսվում է սկսել 2024 թվականին և ավարտել 2026 թվականի վերջին: 2023 թվականին նշված աշխատանքներին հատկացվել է շուրջ 5.3 մլրդ դրամ: Ծրագրի պահպանման, ՀՕՏԾ-ի գծով օտարումների, գրանցումների և այլ պարտադիր վճարների, ինչպես նաև տարեկան ֆինանսական աուդիտի ծառայության համար օգտագործվել է ավելի քան 2.9 մլրդ դրամ, որից 2.8 մլրդ դրամը տրամադրվել է 2023 թվականին օտարված 452 հատ հողակտորների ձեռքբերմանը:

Հյուսիս-հարավ միջանցքի զարգացման ծրագրի՝ ԵՆԲ աջակցության Տրանշ 3-ի շրջանակներում 2023 թվականին իրականացման ընթացքում է գտնվել Լանջիկ-Գյումրի շուրջ 27.5 կմ ճանապարհահատվածի կառուցումը, որի համար օգտագործվել է 3.6 մլրդ դրամ (104.9%):

Հյուսիս-հարավ միջանցքի զարգացման ծրագրի՝ տարբեր դոնորների աջակցությամբ իրականացվող միջոցառումների շրջանակներում նախատեսված 20.8 մլրդ դրամը գրեթե ամբողջությամբ օգտագործվել է:

Միջպետական և հանրապետական նշանակության ավտոճանապարհների պահպանման և անվտանգ երթևեկության ծառայությունների շրջանակներում 2023 թվականին իրականացվել են ՀՀ պետական նշանակության ավտոճանապարհների պահպանում, ընդհանուր օգտագործման ավտոմոբիլային ճանապարհների և տրանսպորտային օբյեկտների ընթացիկ ամառային (2853.3 կմ) և ընթացիկ ձմեռային (3229.6 կմ), մետաղական արգելափակոցների պահպանման և վերականգնման (765.31 կմ), ընդհանուր օգտագործման ավտոմոբիլային ճանապարհների վրա գտնվող և առանձին պահպանման հանձնվող տրանսպորտային օբյեկտների ընթացիկ պահպանման (8 հատ), այդ թվում՝ թունելների (3 հատ), կամուրջների (5 հատ) պահպանման աշխատանքներ: Միջոցառման ծախսերը կատարվել են 93.6%-ով՝ կազմելով 6.5 մլրդ դրամ: Շեղումը պայմանավորված է տույժերի և տուգանքների կիրառման արդյունքում պայմանագրերի գումարների նվազեցումներով, ինչպես նաև այն հանգամանքով, որ որոշ ճանապարհահատվածներ չեն ընդունվել շահագործման: 2022 թվականի համեմատ միջոցառմանն ուղղված ծախսերը նվազել են 51.4%-ով կամ 6.9 մլրդ դրամով, քանի որ միջին նորոգման համար հատկացված գումարները նվազեցվել են և ներառվել հիմնանորոգման ծրագրերում։

Միջպետական և հանրապետական նշանակության ավտոճանապարհների միջին նորոգման միջոցառման շրջանակներում ՀՀ կառավարության 2021-2026թթ. ռազմավարության ծրագրով նախատեսված ճանապարհաշինության զարգացման ոլորտում իրականացվող միջպետական, հանրապետական նշանակության ավտոմոբիլային ճանապարհային ցանցի որակի շարունակական բարձրացման նպատակով ՀՀ 8 մարզերում միջին նորոգման ծրագրերով իրականացվել են ճանապարհի պատվածքի մաշված վերին շերտի վերականգնման, արհեստական կառույցների, ինչպես նաև ճանապարհային կահավորանքի շինարարական նորմերով նախատեսված սկզբնական որակական ցուցանիշների ապահովման նպատակով իրականացված աշխատանքներ (ՀՀ Կոտայքի մարզում՝ 55.9 կմ, ՀՀ Սյունիքի մարզում՝ 24.5 կմ, ՀՀ Վայոց Ձորի մարզում՝ 3.9 կմ, ՀՀ Արարատի մարզում՝ 22.6 կմ, ՀՀ Լոռու մարզում՝ 3.9 կմ, ՀՀ Արմավիրի մարզում՝ 18.5 կմ, ՀՀ Արագածոտնի մարզում՝ 9.2 կմ, ՀՀ Գեղարքունիքի մարզում՝ 10.1 կմ)։ Ընդհանուր առմամբ, 2023 թվականին իրականացվել են 148.7 կմ ընդհանուր երկարությամբ պետական նշանակության ավտոճանապարհների միջին նորոգման աշխատանքներ, որից 70.2 կմ՝ միջպետական, 78.5 կմ՝ հանրապետական նշանակության։ Միջոցառման ծախսերը կատարվել են 97.4%-ով՝ կազմելով 6.5 մլրդ դրամ: Շեղումը պայմանավորված է խնայողություններով, շահագործման չընդունվելու հետևանքով որոշ օբյեկտների պայմանագրային գումարի 5 տոկոսը չվճարելու, ինչպես նաև մեկ ճանապարհահատվածի մասով, եղանակային պայմաններից ելնելով, աշխատանքները չավարտվելու հանգամանքներով:

Հայաստան-Վրաստան սահմանային տարածաշրջանային ճանապարհի (Մ6 Վանաձոր-Բագրատաշեն) բարելավման ծրագրի՝ ԱԶԲ աջակցության շրջանակներում նախատեսված էր հիմնանորոգել Մ6 Վանաձոր-Ալավերդի-Վրաստանի սահման միջպետական նշանակության ճանապարհի կմ38+450-կմ90+191 (Թումանյան-Բագրատաշենի սահմանային անցակետ) հատվածը։ Ճանապարհահատվածի երկարությունը 51.74 կմ է, սակայն միջոցառման շրջանակներում հիմնանորոգվում է 51.13 կմ-ը (610 մ երկարությամբ տեղամասում ՀՀ պետական բյուջեի միջոցներով կառուցվելու է Օձունի տրանսպորտային հանգույցը)։ Շինարարական աշխատանքները մեկնարկել են 2018 թվականի մայիսի 29-ին և հիմնականում ավարտվել են 2022 թվականի տարեվերջին, սակայն քարաթափումներից պաշտպանության և երթևեկության անվտանգության ապահովման լրացուցիչ միջոցառումների անհրաժեշտությամբ պայմանավորված՝ ամբողջությամբ ավարտվել են 2023 թվականին։ Քարաթափումներից պաշտպանության նպատակով 2023 թվականի ընթացքում կառուցվել են 748 գմ մինչև 2 մ բարձրությամբ խամքարաբետոնե պատեր, վտանգավոր շեպերին ամրացվել են 21495 քմ մինչև 48 մ բարձրությամբ մետաղացանցեր։ 2023 թվականին տեղադրվել են նաև 3328 գմ մետաղական արգելափակոցներ, 650 գմ հետիոտնային բազրիքներ և 166 ճանապարհային նշաններ։ 2023 թվականի նոյեմբերին ծրագրում ընդգրկվել են նաև Դիլիջանի և Պուշկինի ճանապարհային թունելների վերականգնման մանրամասն նախագծի պատրաստման աշխատանքները։ 2023 թվականից միջոցառման շրջանակներում իրականացվել են նաև տեխնիկական հսկողության, հաղորդակցուղիների տեղափոխման, աշխատանքների հեղինակային հսկողության, նախագծային փոփոխությունների և արդիականացման, ՀՕՏԾ-ի իրականացման ծառայությունների դիմաց վճարումները: Ծրագրի համակարգման և կառավարման միջոցառման շրջանակներում 2023 թվականին իրականացվել են ծրագրի պահպանման ծախսերը, ՀՕՏԾ-ի իրագործման և ծրագրի ֆինանսական աուդիտի խորհրդատվական ծառայություններ։

Հայաստան-Վրաստան սահմանային տարածաշրջանային ճանապարհի (Մ6 Վանաձոր-Բագրատաշեն) բարելավման ծրագրի՝ ԵՆԲ աջակցության (դրամաշնորհի) շրջանակներում իրականացվել են Մ-2, Մ-3, Մ-5, Մ9, Մ‑12 և Հ‑17 միջպետական և հանրապետական ճանապարհների վրա նախանշված 26 վտանգավոր կետերի անվտանգության հետ կապված աշխատանքներ։

Ծրագրի՝ տարբեր դոնորների աջակցությամբ իրականացվող միջոցառումների շրջանակներում օգտագործվել է 3.9 մլրդ դրամ կամ նախատեսված միջոցների 97.7%-ը: Շեղումը հիմնականում պայմանավորված է նրանով, որ առկա թերությունների պատճառով որոշ կատարողականների դիմաց վճարումները տեղափոխվել են 2024 թվական:

2022 թվականի համեմատ Ճանապարհային ցանցի բարելավման ծրագրի շրջանակներում կատարված ծախսերն աճել են 20.8%-ով կամ 17.3 մլրդ դրամով՝ հիմնականում պայմանավորված պետական նշանակության ավտոճանապարհների հիմնանորոգման և Հյուսիս-հարավ միջանցքի զարգացման ծրագրի ծախսերի աճով։

2023 թվականի ընթացքում *Ջրամատակարարման և ջրահեռացման բարելավման* ծրագրի շրջանակներում օգտագործվել է նախատեսված միջոցների 95.3%-ը՝ շուրջ 8.3 մլրդ դրամ: Շեղումը մասամբ պայմանավորված է արտարժույթի կանխատեսված ու փաստացի փոխարժեքների տարբերությամբ: Ջրամատակարարման և ջրահեռացման բարելավման ծրագրի ծախսերի հիմնական մասն իրականացվել է արտաքին աջակցությամբ:

Գերմանիայի զարգացման վարկերի բանկի աջակցությամբ իրականացվող ջրամատակարարման և ջրահեռացման ենթակառուցվածքների վերականգնման երրորդ փուլի շրջանակներում նախատեսված շուրջ 3.1 մլրդ դրամն օգտագործվել է 98.6%-ով և կազմել 3 մլրդ դրամ: Ծրագրի շրջանակներում իրականացվում է ՀՀ Շիրակի, Լոռու, Արմավիրի, Գեղարքունիքի, Վայոց Ձորի և Սյունիքի մարզերի՝ ընդհանուր թվով 11 քաղաքների և 37 գյուղերի ջրամատակարարման և ջրահեռացման համակարգերի վերակառուցում։ 2023 թվականին շարունակվել են 2021 թվականին 6 մարզերում մեկնարկած լայնածավալ շինարարական աշխատանքները։ Ծրագիրն իրականացվում է ԵՆԲ աջակցությամբ իրականացվող ջրամատակարարման և ջրահեռացման ենթակառուցվածքների վերականգնման ծրագրի երրորդ փուլի միջոցառման հետ համատեղ, որի շրջանակներում օգտագործվել է 640.9 մլն դրամ՝ կազմելով ծրագրված ցուցանիշի 98.3%-ը: Ծրագրված ցուցանիշներից շեղումները երկու միջոցառման գծով էլ պայմանավորված են արտարժույթի կանխատեսված ու փաստացի փոխարժեքների տարբերությամբ:

Ջրամատակարարման և ջրահեռացման համակարգի հիմնանորոգման միջոցառման շրջանակներում կնքվել է 19 պայմանագիր, որոնց հիման վրա մեկնարկել են շինարարական աշխատանքներ։ 2023 թվականին ավարտվել են 12 բնակավայրերի ջրամատակարարման և ջրահեռացման համակարգերի վերակառուցման աշխատանքները: Միջոցառման շրջանակներում օգտագործվել է նախատեսված միջոցների 94%-ը՝ 1.7 մլրդ դրամ, քանի որ ռելիեֆային և եղանակային պայմաններից ելնելով՝ որոշ աշխատանքներ տեղափոխվել են 2024 թվական:

ԵՆԲ աջակցությամբ իրականացվող Երևանի ջրամատակարարման բարելավման վարկային ծրագրի շրջանակներում 2023 թվականի օգոստոսի 10-ին մեկնարկել են Մալաթիա-Հաղթանակ և Սիլիկյան թաղամասերի ջրամատակարարման համակարգերի բարելավման շինարարական աշխատանքները, որոնք կավարտվեն 2025 թվականի տարեսկզբին։ Միջոցառման շրջանակներում օգտագործվել է 492 մլն դրամ՝ կազմելով ծրագրված ցուցանիշի 89%-ը: Նույն ծրագրի Եվրոպական միության հարևանության ներդրումային ծրագրի աջակցությամբ իրականացվող դրամաշնորհային ծրագրի շրջանակներում իրականացվել են Փիրումյան, Նոր Խարբերդ և հարակից թաղամասերի, Բալահովիտ համայնքի ջրամատակարարման բաշխիչ ցանցերի վերականգնման և անհատական տնային միացումների փոխարինման, Արարատյան պոմպակայանում 3 նոր պոմպերի փոխարինման աշխատանքները։ Նորոգվել է 17.6 կմ երկարությամբ ջրագիծ, 2.4 կմ երկարությամբ մուտքագիծ և 476 հատ տնային միացում: Միջոցառման շրջանակներում օգտագործվել է 763.9 մլն դրամ՝ կազմելով ծրագրված ցուցանիշի 90.9%-ը: Ծրագրված ցուցանիշներից շեղումները երկու միջոցառման գծով էլ պայմանավորված են արտարժույթի կանխատեսված ու փաստացի փոխարժեքների տարբերությամբ:

Խմելու ջրի մատակարարման և ջրահեռացման ծառայությունների սակագների մեղմման նպատակով «Վեոլիա Ջուր» ՓԲԸ-ին տրամադրվել է 1 մլրդ դրամ սուբսիդիա (նախատեսված ցուցանիշի 99.5%-ը)՝ 2023 թվականի հունվար-նոյեմբեր ամիսներին մատուցված խմելու ջրի մատակարարման և ջրահեռացման (կեղտաջրերի մաքրման) մանրածախ ծառայությունների դիմաց:

Նախորդ տարվա համեմատ Ջրամատակարարման և ջրահեռացման բարելավման ծրագրի ծախսերն աճել են 41.9%-ով կամ 2.4 մլրդ դրամով՝ հիմնականում պայմանավորված խմելու ջրի մատակարարման և ջրահեռացման ծառայությունների սուբսիդավորման և Եվրոպական ներդրումային բանկի ու Եվրոպական միության հարևանության ներդրումային ծրագրի աջակցությամբ իրականացվող Երևանի ջրամատակարարման բարելավման դրամաշնորհային ծրագրի շրջանակներում ջրամատակարարման և ջրահեռացման ենթակառուցվածքների հիմնանորոգման նպատակով միջոցների հատկացմամբ, որոնք 2022 թվականին չէին նախատեսվել, ինչպես նաև Գերմանիայի զարգացման վարկերի բանկի աջակցությամբ իրականացվող ջրամատակարարման և ջրահեռացման ենթակառուցվածքների վերականգնման ծրագրի շրջանակներում կատարված ծախսերի աճով։

*Պետական գույքի կառավարման* ծրագրի գծով փաստացի ցուցանիշը կազմել է -20.2 մլրդ դրամ կամ ծրագրված ցուցանիշի 89.3%-ը՝ պայմանավորված ոչ ֆինանսական ակտիվների օտարումից ծրագրվածից պակաս մուտքերով: 2023 թվականի ընթացքում Պետական գույքի կառավարման ծրագրի շրջանակներում կատարվել են շուրջ 1.6 մլրդ դրամ ծախսեր՝ կազմելով ծրագրված ցուցանիշի 95.9%-ը, որը պայմանավորված է խնայողություններով: Ոչ ֆինանսական ակտիվների օտարումից ստացվել է 21.8 մլրդ դրամ՝ նախատեսված 24.2 մլրդ դրամի դիմաց: Տարբերությունը հիմնականում պայմանավորված է նրանով, որ Կառավարության որոշմամբ նախատեսվել էր հողակտորների օտարում «ՀՀ պետական հետաքրքրությունների ֆոնդ» ՓԲԸ-ի կանոնադրական կապիտալի ավելացման հաշվին, սակայն նշված գործարքը չի կատարվել: Նախորդ տարվա ցուցանիշի համեմատ Պետական գույքի կառավարման ծրագրի ծախսերն աճել են 16.1%-ով (220.1 մլն դրամով)՝ հիմնականում պայմանավորված «Ավիացիոն ծառայությունների մատուցում» միջոցառման շրջանակներում 296.4 մլն դրամի հատկացմամբ, որը 2022 թվականին չէր նախատեսվել: Ոչ ֆինանսական ակտիվների օտարումից մուտքերն աճել են 2.5 անգամ՝ պայմանավորված օտարման գործարքների քանակի ավելացմամբ:

*Քաղաքային զարգացման* ծրագրի շրջանակներում 2023 թվականի ընթացքում օգտագործվել է 17.2 մլրդ դրամ կամ նախատեսված միջոցների 88.6%-ը՝ հիմնականում պայմանավորված ԱԶԲ աջակցությամբ իրականացվող քաղաքային ենթակառուցվածքների և քաղաքի կայուն զարգացման ներդրումային ծրագրի և Երևանի մետրոպոլիտենի ենթակառուցվածքների նորոգման ծախսերի կատարողականով:

Ասիական զարգացման բանկի աջակցությամբ իրականացվող քաղաքային ենթակառուցվածքների և քաղաքի կայուն զարգացման ներդրումային ծրագրի շրջանակներում իրականացվել են Բաբաջանյան-Աշտարակ և Արգավանդ-Շիրակ ճանապարհահատվածների հանգույցների կառուցման աշխատանքները, Արգավանդ-Բաբաջանյան 1 կմ ճանապարհահատվածի տեխնիկական հսկողությունը, ավտոբուսների դեպոների կառուցման նախագծումը: Ծրագրի շրջանակներում ծախսերը կազմել են շուրջ 2.3 մլրդ դրամ կամ նախատեսվածի 72.6%-ը, որը հիմնականում պայմանավորված է շինարարական աշխատանքների հետաձգմամբ՝ Բաբաջանյան-Աշտարակ ճանապարհահատվածի մի մասի շինարարական աշխատանքների կատարման վրա դատարանի կողմից արգելանքի կիրառման հետ կապված:

Երևանի մետրոպոլիտենի ենթակառուցվածքների նորոգման միջոցառման շրջանակներում ձեռք են բերվել թունելային հզոր օդափոխիչներ, վագոնների պահեստամասեր և մետրոյի ռելսեր: Նշված աշխատանքներին տրամադրվել է նախատեսված միջոցների 70%-ը՝ 925.6 մլն դրամ՝ պայմանավորված ժամանակի սղությամբ, որի պատճառով ապրանքներն ամբողջ ծավալով չեն մատակարարվել:

Արևելյան Եվրոպայի էներգախնայողության և շրջակա միջավայրի գործընկերության տարածաշրջանային հիմնադրամի աջակցությամբ իրականացվող Երևան քաղաքի հանրային տրանսպորտի նոր երթուղային ցանցի շարժակազմի ներդրման ֆինասական աջակցության դրամաշնորհային ծրագրի շրջանակներում ձեռք են բերվել MAN մակնիշի 87 հատ 12 մետրանոց ավտոբուսներ, որոնք գտնվում են շահագործման մեջ: Տվյալ միջոցառմանը 2023 թվականին տրամադրվել է 1.7 մլրդ դրամ՝ ապահովելով ծրագրի 100% կատարում: Նշենք, որ նշված ավտոբուսների ձեռքբերման նպատակով Վերակառուցման և զարգացման եվրոպական բանկի աջակցությամբ իրականացվող Երևան քաղաքի հանրային տրանսպորտի նոր երթուղային ցանցի շարժակազմերի ներդրման ֆինանսական աջակցության ծրագրի շրջանակներում հաշվետու տարում տրամադրվել է նաև 6.7 մլրդ դրամ ենթավարկ:

Երևան քաղաքի բազմաբնակարան շենքերի վերելակների արդիականացման միջոցառման շրջանակներում իրականացվել է բազմաբնակարան շենքերի շահագործման ոչ պիտանի վերելակների փոխարինում նոր վերելակներով: 2023 թվականին ձեռք է բերվել և տեղադրվել 400 վերելակ` նախատեսված 473-ի փոխարեն, որի համար օգտագործվել է շուրջ 4 մլրդ դրամ, կամ ծրագրված միջոցների 97.5%-ը: Ծրագրից շեղումը պայմանավորված է նրանով, որ պայմանագրերից մեկը գտնվում է դատական պրոցեսում:

Երևան քաղաքում ճանապարհների կառուցման և միջին նորոգման աշխատանքների շրջանակներում 5 վարչական շրջաններում կատարվել են հողի հարթեցման, հենասյուների տեղափոխման, ճանապարհի բարեկարգման, ինչպես նաև 0.8 կմ նոր ճանապարհի կառուցման աշխատանքներ: Ծախսերը կատարվել են 91.3%-ով՝ կազմելով 1.3 մլրդ դրամ՝ պայմանավորված աշխատանքի ընթացքում ի հայտ եկած չնախատեսված աշխատանքներով, որի պատճառով շինարարության տեմպերը դանդաղել են:

Նախորդ տարվա համեմատ Քաղաքային զարգացման ծրագրի շրջանակներում կատարված ծախսերն աճել են 16.4%-ով կամ 2.4 մլրդ դրամով՝ հիմնականում պայմանավորված Երևան քաղաքի բազմաբնակարան շենքերի վերելակների արդիականացման և Երևան քաղաքում ճանապարհների կառուցման և միջին նորոգման միջոցառումների շրջանակներում կատարված ծախսերով, որոնք 2022 թվականին նախատեսված չէին։

*Դպրոցների սեյսմիկ անվտանգության մակարդակի բարձրացման* ծրագիրն իրականացվել է ԱԶԲ-ի աջակցությամբ: Ծրագիրն օժանդակում է Աղետների ռիսկի նվազեցման ազգային ծրագրի իրականացմանը՝ բարելավելով դպրոցների սեյսմիկ անվտանգությունը, որպեսզի նվազեցվեն դպրոցներում հնարավոր զոհերը և վնասները երկրաշարժերի ժամանակ։ Ծրագրի շրջանակներում շինարարական աշխատանքներ են սկսվել ՀՀ տարբեր մարզերի 6 դպրոցներում և շարունակվել են աշխատանքներն անավարտ 20 դպրոցներում: Ծրագրի շրջանակներում օգտագործվել է 12.2 մլրդ դրամ կամ նախատեսված միջոցների 99.8%-ը: 2022 թվականի համեմատ Դպրոցների սեյսմիկ անվտանգության մակարդակի բարձրացման ծրագրի շրջանակներում կատարված ծախսերն աճել են 49.5%-ով կամ 4 մլրդ դրամով:

*Տարածքային զարգացման* ծրագրի շրջանակներում օգտագործվել է նախատեսված միջոցների 99.3%-ը՝ 114.5 մլրդ դրամ:

Տարածքային զարգացման ծրագրին հատկացված միջոցների զգալի մասը՝ շուրջ 69.8 մլրդ դրամը կազմել է տեղական ինքնակառավարման մարմիններին ֆինանսական աջակցությունը՝ պետական բյուջեից համայնքների բյուջեներին ֆինանսական համահարթեցման սկզբունքով տրվող դոտացիաները, որոնք նախատեսված ծավալով տրամադրվել են հանրապետության 71 համայնքներին:

Ենթակառուցվածքների զարգացման նպատակով ՀՀ մարզերում իրականացվող սուբվենցիոն ծրագրերի շրջանակներում իրականացվում են ՀՀ համայնքների տնտեսական և սոցիալական ենթակառուցվածքների զարգացմանն ուղղված կապիտալ ներդրումներ։ Նշված միջոցառման շրջանակներում օգտագործվել է նախատեսված միջոցների 98.2%-ը կամ 30.3 մլրդ դրամ` պայմանավորված նրանով, որ որոշ սուբվենցիոն ծրագրեր թերի են կատարվել, և համայնքների կողմից համապատասխան ավարտական փաստաթղթեր չեն ներկայացվել: 2023 թվականին նախատեսված 361 ծրագրից սուբվենցիաներ են տրամադրվել 359 ծրագրի համար:

Եվս 5.4 մլրդ դրամ սուբվենցիա է հատկացվել Երևան քաղաքին, որն օգտագործվել է ամբողջ ծավալով: Միջոցառման շրջանակներում իրականացվել են վերգետնյա էլեկտրատրանսպորտով ուղևորափոխադրումների ծառայությունների մատուցում (օգտվողների թիվը կազմել է 5,253,618 մարդ, իսկ արտոնություններից օգտվողների թիվը՝ 1,050,723 մարդ), Երևան քաղաքի փողոցների ճանապարհաշինարարական աշխատանքներ (293 փողոցների վերանորոգում՝ 495863 քմ, 439 հատ բակային տարածքների և մայթերի վերանորոգում) և Երևան քաղաքի փողոցների արտաքին լուսավորության ծառայություններ (արտաքին լուսավորությամբ են ապահովվել 1792.7 կմ երկարությամբ փողոցներ և 2816 օբյեկտներ):

Նախորդ տարվա համեմատ Տարածքային զարգացման ծրագրի շրջանակներում կատարված ծախսերն աճել են 32.5%-ով կամ 28.1 մլրդ դրամով: Աճը մասամբ պայմանավորված է ենթակառուցվածքների զարգացման նպատակով ՀՀ մարզերին տրամադրված սուբվենցիաների 64.3% (11.8 մլրդ դրամ) աճով՝ պայմանավորված ՀՀ վարչապետի որոշմամբ ստեղծված սուբվենցիաներ ստանալու համար ծրագրային հայտերի գնահատման միջգերատեսչական հանձնաժողովի կողմից հավանության արժանացած՝ ՀՀ համայնքների կողմից ներկայացված սուբվենցիոն հայտերի քանակով։ Նախորդ տարվա համեմատ աճը պայմանավորված է նաև քաղաքային ենթակառուցվածքների պահպանման նպատակով Երևան քաղաքին 5.4 մլրդ դրամ սուբվենցիաների և Լեռնային Ղարաբաղից Հայաստանի Հանրապետություն բռնի տեղահանված անձանց համար առաջնային անհրաժեշտության ապրանքների և ծառայությունների տրամադրման համար 4.2 մլրդ դրամի հատկացմամբ, որոնք 2022 թվականի բյուջեով նախատեսված չեն եղել:

2023 թվականին ՀՀ ՏԿԵՆ պատասխանատվությամբ իրականացվող այլ ծրագրերից է *Սոցիալական ներդրումների և տեղական զարգացման* ծրագիրը, որն իրականացվում է արտաքին աջակցությամբ: Ծրագրի շրջանակներում կատարված ծախսերը կազմել են շուրջ 4.3 մլրդ դրամ՝ ապահովելով 98% կատարողական: Շեղումը հիմնականում պայմանավորված է որոշ ենթածրագրերով նախագծման և հեղինակային հսկողության հանձնման-ընդունման ակտերը տարեվերջին ներկայացնելու հանգամանքով և արտարժույթի կանխատեսված ու փաստացի փոխարժեքների տարբերությամբ:

Սոցիալական ներդրումների և տեղական զարգացման ծրագրում ընդգրկված՝ Համաշխարհային բանկի աջակցությամբ իրականացվող Տարածքային զարգացման հիմնադրամի ծրագրի նպատակը համայնքային և միջհամայնքային ենթակառուցվածքների որակի և հասանելիության բարելավումն է, ինչպես նաև դպրոցների, մանկապարտեզների և համայնքային կենտրոնների ապահովումը կահույքով: Ծրագրի շրջանակներում 2023 թվականին 24 խոշորացված համայնքների տրվել է 43 միավոր կոմունալ և գյուղատնտեսական տեխնիկա, տեղադրվել են 15 արևային կայաններ, ինչպես նաև 6 համայնքներում պատշաճ աղբահանության կազմակերպման նպատակով տեղադրվել է 1800 աղբարկղ: Բացի այդ, կառուցվել է ոռոգման 2 ջրագիծ Շիրակի մարզի Ամասիա և Սարապատ համայնքներում, նաև՝ 2 կայանատեղի հիմնադրամի նվիրաբերած տեխնիկայի կայանման համար՝ Կոտայքի մարզի Ակունք և Գեղարքունիքի մարզի Գեղամասար համայնքներում։ Ծրագրի շրջանակներում օգտագործվել է 3.7 մլրդ դրամ կամ նախատեսված միջոցների 97.9%-ը: Շեղումը պայմանավորված է այն հանգամանքով, որ որոշ ենթածրագրերով նախագծման և հեղինակային հսկողության հանձնման-ընդունման ակտերը ներկայացվել են 2023 թվականի դեկտեմբերին, իսկ վճարումները կատարվել են 2024 թվականի հունվարին:

ԱՄՆ ՄԶԳ աջակցությամբ իրականացվող Տեղական ինքնակառավարման բարեփոխումների դրամաշնորհային ծրագրի նպատակն է տեղական ինքնակառավարման և ապակենտրոնացման բարեփոխումներին ուղղված միջոցառումների իրականացումը խոշորացված համայնքներում, համայնքների ավագանիների և համայնքապետարանների կարևորագույն համակարգերի և կարողությունների զարգացումը։ Բացի այդ, բարեփոխումները Կառավարության համար կապահովեն տարածքային կառավարման շարունակական բարեփոխումների և ապակենտրոնացմանն ուղղված աշխատանքների համար անհրաժեշտ տեխնիկական աջակցություն։ Ծրագրի շրջանակներում Արցախից բռնի տեղահանված ավելի քան 1200 ընտանիքների ցուցաբերվել է 164 մլն դրամի համարժեք հրատապ օգնություն՝ գնվել են կենցաղային տեխնիկա, կահույք և առաջին անհրաժեշտության պարագաներ: Ծրագրի շրջանակներում ընդհանուր առմամբ օգտագործվել է 229.9 մլն դրամ կամ նախատեսված միջոցների 97.8%-ը՝ պայմանավորված պահպանման ծախսերի խնայողություններով:

2022 թվականի համեմատ Սոցիալական ներդրումների և տեղական զարգացման ծրագրի ծախսերն աճել են 35%-ով կամ 1.1 մլրդ դրամով՝ հիմնականում պայմանավորված ՀԲ աջակցությամբ իրականացվող Սոցիալական ներդրումների և տեղական զարգացման ծրագրի շրջանակներում կատարված ծախսերի աճով:

*Որոտան-Արփա-Սևան թունելի ջրային համակարգի կառավարման* ծրագրին 2023 թվականի պետական բյուջեից հատկացված 1.1 մլրդ դրամն օգտագործվել է ամբողջ ծավալով: Նշված գումարի հիմնական մասը՝ 798.3 մլն դրամն ուղղվել է Արփա-Սևան ջրային համակարգի տեխնիկական վիճակի բարելավման միջոցառմանը, որի շրջանակներում 2023 թվականին իրականացվել է Արփա-Սևան թունելի 106 գծմ երեսարկների վերակառուցում։

Նախորդ տարվա համեմատ Որոտան-Արփա-Սևան թունելի ջրային համակարգի կառավարման ծրագրի ծախսերը նվազել են 23%-ով (320 մլն դրամով)՝ հիմնականում պայմանավորված Արփա-Սևան ջրային համակարգի տեխնիկական վիճակի բարելավման միջոցառման շրջանակներում իրականացված շինարարական աշխատանքների ծավալներով։

Հաշվետու տարում *Կոշտ թափոնների կառավարման* ծրագրի շրջանակներում օգտագործվել է 546.1 մլն դրամ կամ նախատեսված միջոցների 82.1%-ը: Ծրագրի շրջանակներում իրականացվել է Վերակառուցման և զարգացման եվրոպական բանկի աջակցությամբ իրականացվող Կոտայքի և Գեղարքունիքի մարզի կոշտ թափոնների կառավարման դրամաշնորհային ծրագիրը: Ծրագրված ցուցանիշից շեղումը հիմնականում պայմանավորված է ներկայացված կատարողականների՝ ՎԶԵԲ-ի կողմից ուշ հաստատմամբ: Ծրագրի շրջանակներում ավարտվել են Հրազդան համայնքում նոր սանիտարական աղբավայրի ու ենթակառուցվածքների և Մարտունի ու Ակունք բնակավայրերում աղբի փոխաբեռնման կայանների կառուցապատման աշխատանքները։ Հարկ է նշել, որ տվյալ աշխատանքներն իրականացնելու համար տրամադրվել է նաև 472 մլն դրամ ենթավարկ:

Նախորդ տարվա համեմատ Կոշտ թափոնների կառավարման ծրագրի ծախսերն աճել են 35.1%‑ով (142 մլն դրամով):

*Երկաթուղային ցանցի զարգացման* ծրագրի շրջանակներում 2023 թվականին նախատեսված միջոցներն օգտագործվել են ողջ ծավալով՝ կազմելով 427.5 մլն դրամ: Միջոցներն ուղղվել են ուղևորափոխադրումներից ստացված վնասի դիմաց «Հարավկովկասյան երկաթուղի» ՓԲԸ-ին սուբսիդիայի տրամադրմանը: 2023 թվականի ընթացքում իրականացվել է 14.3 կմ երկաթուղային գծի հիմնանորոգում, 24455 կոճերի փոխարինում, որից 4340՝ փայտյա, 20115՝ երկաթբետոնյա։ Նորոգվել է 6 միավոր գծային տեխնիկա, 2 գծանց, 3 միավոր լոկոմոտիվ՝ 23 միավոր գծային սարքավորումների փոխարինմամբ, հիմնանորոգվել է 2 կմ հպակային ցանց և փոխարինվել է 2 կմ կոնտակտային հաղորդալար։ 2023 թվականին երկաթուղային տրանսպորտով տեղափոխված բեռների քանակը կազմել է 2.1 մլն տոննա։ Բեռնաշրջանառությունը 2023 թվականին կազմել է 528.8 մլն տ/կմ: Հաշվետու ժամանակահատվածում փոխադրվել է 538.3 հազար ուղևոր, որը նախորդ տարվա ցուցանիշը գերազանցել է շուրջ 7.5%-ով, ընդ որում, ուղևորաշրջանառությունն ավելացել է շուրջ 10.4%-ով: Գրանցվել է կոնտեյներներով առաքվող բեռների գծով 28.8% աճ:

Նախորդ տարվա համեմատ Երկաթուղային ցանցի զարգացման ծրագրի ծախսերն աճել են 12.1%-ով (46.1 մլն դրամով):

*Էներգաարդյունավետության* ծրագրի շրջանակներում հաշվետու տարվա ընթացքում օգտագործվել է 978.1 մլն դրամ՝ 99.6%-ով ապահովելով ծրագրային ցուցանիշը: Օգտագործված միջոցների հիմնական մասը՝ 863.8 մլն դրամը, կազմել է բնակարանների և անհատական բնակելի տների էներգաարդյունավետ վերանորոգման աշխատանքների իրականացման համար պետական աջակցությունը: Ծրագրով նախատեսվել է «Բնակարանների և անհատական բնակելի տների էներգաարդյունավետ վերանորոգման աշխատանքների պետական աջակցության ծրագրի» շրջանակում շուրջ 16.2 մլրդ դրամ վարկերի տոկոսագումարների սուբսիդավորում, որի արդյունքում կբարձրանա շահառուների բարեկեցությունը և երկարաժամկետ կտրվածքով կնվազեն վերջիններիս կողմից կատարվող էլեկտրական էներգիայի և գազի կոմունալ վճարումները: Բազմաբնակարան շենքի բնակարանի վերանորոգման դեպքում վարկի սահմանաչափը կազմում է ոչ ավելի, քան 7.0 մլն դրամը, իսկ անհատական բնակելի տների համար՝ ոչ ավելի, քան 10.0 մլն դրամը: Վարկը տրամադրվում է առավելագույնը 84 ամիս ժամկետով։ Ծրագրի շրջանակում բնակարանի (բնակելի տան) էներգաարդյունավետ վերանորոգման համար ձևակերպված վարկի տարեկան տոկոսադրույքի սուբսիդավորումն իրականացվում է ՀՀ առևտրային բանկերի ու վարկային կազմակերպությունների միջոցով։ Երևան քաղաքում պետությունը սուբսիդավորում է 9 տոկոս, քաղաքային բնակավայրերում՝ 11 տոկոս, գյուղական բնակավայրերում՝ 12 տոկոս, սահմանամերձ և բարձր բնակավայրերում՝ 14 տոկոս։ Հատկանշական է, որ 2023 թվականին տրամադրված վարկերի 50%-ից ավելին տրվել է գյուղական բնակավայրերին: Ծրագրի շահառուների թիվը 2023 թվականին կազմել է 7638։

Ոռոգման համակարգի արդիականացմանն աջակցության ծրագրի շրջանակներում 2023 թվականին օգտագործվել է 624 մլն դրամ կամ նախատեսված միջոցների 86.3%-ը: Շեղումը պայմանավորված է ոռոգման շրջանի ուշ ավարտով, քանի որ ջրանցքներով ոռոգման նպատակով ջուր է մատակարարվել, և աշխատանքների որոշակի մասը տեղափոխվել է 2024 թվական:

Սևան-Հրազդան դերիվացիոն համակարգից սնվող ոռոգման համակարգերի իշխման տակ ընկած հողերի ոռոգման ջրապահովության դեֆիցիտը մասնակի մեղմելու/ջրապահովվածությունը բարձրացնելու անհրաժեշտությամբ պայմանավորված` 2021 թվականի օգոստոսի 17-ին ընդունվել է «Սևանա լճի էկոհամակարգի վերականգնման, պահպանման, վերարտադրման և օգտագործման միջոցառումների տարեկան ու համալիր ծրագրերը հաստատելու մասին» օրենքում լրացումներ կատարելու մասին ՀՕ-322-Ն օրենքը, որի համաձայն 2021 թվականին Սևանա լճից ոռոգման նպատակով ջրի բացթողնման տարեկան առավելագույն չափաքանակն ավելացվել է 75 մլն խմ-ով և սահմանվել է մինչև 245 մլն խմ: ՀՀ կառավարության 17.02.2022թ. N 192-Ն որոշման համաձայն` 2021 թվականի ընթացքում Սևանա լճից բաց թողնվող ջրի՝ 170 մլն խմ-ը գերազանցող չափաքանակի հաշվին արտադրվող էլեկտրական էներգիայի վաճառքից «Միջազգային էներգետիկ կորպորացիա» և «Հայաստանի էլեկտրական ցանցեր» ՓԲԸ-ներում առաջացող լրացուցիչ գումարները պետք է ուղղվեն առաջնային խնդիրների լուծման ոռոգման համակարգերի արդիականացմանն ուղղված նպատակային ներդրումների իրականացմանը։ 2023 թվականին «Ջրառ» ՓԲԸ-ի կողմից կատարվել են Արտաշատի ջրանցքի 400 մ, Արտաշատի ջրանցքի և գլխամասային հանգույցի 443 մ, Ստորին Հրազդանի ջրանցքի 1-ին հերթի գլխամասային հանգույցի 761 մ, Ստորին Հրազդանի ջրանցքի 2-րդ հերթի 1405 մ և Արզնի-Շամիրամ ջրանցքի 2-րդ հերթի 17 մ հիմնանորոգման աշխատանքներ:

*ՀՀ առողջապահության նախարարության* պատասխանատվությամբ 2023 թվականի ընթացքում կատարվել են 12 ծրագրեր, որոնց ուղղվել է շուրջ 139.5 մլրդ դրամ՝ ապահովելով ծրագրված ցուցանիշի 97.1%-ը։ Շեղումը հիմնականում պայմանավորված է Առողջապահության ոլորտում պետական քաղաքականության մշակման, ծրագրերի համակարգման և մոնիտորինգի և Առողջապահության համակարգի արդիականացման և արդյունավետության բարձրացման ծրագրերի կատարողականով: 2022 թվականի համեմատ Առողջապահության նախարարության ծախսերը նվազել են 0.8%-ով կամ 1.1 մլրդ դրամով՝ պայմանավորված Հանրային առողջության պահպանման և Առողջապահության համակարգի արդիականացման և արդյունավետության բարձրացման ծրագրերի շրջանակներում կատարված ծախսերի նվազմամբ: Մնացած 10 ծրագրերի գծով արձանագրվել է ծախսերի աճ:

1. *2023թ. ՀՀ առողջապահության նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. փաստ** | **2023թ. ճշտված ծրագիր** | **2023թ. փաստ** | **Կատարո-ղականը ճշտված ծրագրի նկատմամբ (%)** | **2023թ. 2022թ.-ի նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **140,622.3** | **143,628.7** | **139,492.7** | **97.1** | **99.2** | **(1,129.6)** |
| Հանրային առողջության պահպանում | 16,778.9 | 6,967.7 | 6,796.3 | 97.5 | 40.5 | (9,982.6) |
| Առողջության առաջնային պահպանում | 28,292.6 | 29,536.9 | 29,346.4 | 99.4 | 103.7 | 1,053.8 |
| Մոր և մանկան առողջության պահպանում | 19,756.2 | 21,427.0 | 21,261.4 | 99.2 | 107.6 | 1,505.1 |
| Ոչ վարակիչ հիվանդությունների բժշկական օգնության ապահովում | 18,967.3 | 21,911.5 | 21,830.6 | 99.6 | 115.1 | 2,863.3 |
| Սոցիալապես անապահով և առանձին խմբերի անձանց բժշկական օգնություն | 35,635.4 | 37,030.1 | 36,961.9 | 99.8 | 103.7 | 1,326.5 |
| Այլ ծրագրեր | 21,191.9 | 26,755.6 | 23,296.2 | 87.1 | 109.9 | 2,104.3 |

*Հանրային առողջության պահպանման* ծրագրի ծախսերը 2023 թվականին կազմել են շուրջ 6.8 մլրդ դրամ կամ նախատեսվածի 97.5%-ը: Շեղումը հիմնականում պայմանավորված է ծրագրի ծախսերում մեծ տեսակարար կշիռ ունեցող «Իմունականխարգելման ազգային ծրագիր» միջոցառման կատարողականով: Նախորդ տարվա համեմատ Հանրային առողջության պահպանման ծրագրի ծախսերը նվազել են 59.5%-ով կամ 10 մլրդ դրամով՝ հիմնականում պայմանավորված Հայաստանի Հանրապետությունում կորոնավիրուսային վարակի (COVID-19) կանխարգելման, վերահսկման, բուժման և այլ համալիր միջոցառումների գծով ծախսերի 96.1% (10.4 մլրդ դրամ) նվազմամբ:

Իմունականխարգելման ազգային ծրագրի նպատակն է ազգա­յին օրացույ­ցում ընդգրկված պատվաստումների ժամանակին և որակով իրականացումը: Միջոցառման շրջանակներում հաշվետու տարում հանրապետությունում պատվաստումային ծառայությունների որակը և անվտանգությունը բարձրացնելու, բուժաշխատողների շրջանում իմունականխարգելման վերաբերյալ անհրաժեշտ նվազագույն գիտելիքներն ամրապնդելու նպատակով իրականացվել է իմունականխարգելման գործընթացի 703 աջակցողական մշտադիտարկում բժշկական օգնություն և սպասարկում իրականացնող կազմակերպություններում:

Պատվաստումների հասանելիության բարձրացման և պատվաստումային ծառայություններն առավել հասանելի դարձնելու նպատակով իրականացվել են արտագնա/շարժական պատվաստումներ՝ ցածր ընդգրկվածություն ունեցող համայնքներում, պատվաստումների վերաբերյալ հանրային իրազեկում՝ համայնքներում հեղինակություն ունեցող մասնագետների ներգրավմամբ՝ զուգակցելով բժշկական այլ ծառայությունների մատուցմամբ:

2023 թվականի զորակոչի ենթակա անձանց պատվաստումները ժամանակին և լիարժեք կազմակերպելու համար իրականացվել են նախապատրաստական աշխատանքներ, մասնավորապես՝ համագործակցություն հանրապետական և տարածքային զինկոմիսարիատի ներկայացուցիչների հետ, բժշկական կազմակերպություններում հաշվառված զորակոչի ենթակա անձանց պատվաստումային կարգավիճակի վերաբերյալ տեղեկատվության հավաքագրում՝ ըստ առանձին պատվաստումների, և հետպատվաստումային շրջանում առողջական վիճակի հսկողության 483 այց:

Պատվաստումների ազգային օրացույցում ջրծաղիկի դեմ պատվաստումների փուլային ներդրման ուղղությամբ իրականացվել են նախապատրաստական միջոցառումներ:

Իմունականխարգելման ազգային ծրագրի շրջանակներում 2023 թվականին իրականացվել է 883118 պատվաստում՝ նախատեսված 845000-ի և 2022 թվականի 864485-ի դիմաց: Փաստացի արդյունքային ցուցանիշի գերազանցումը կանխատեսված և նախորդ տարվա ցուցանիշների նկատմամբ հիմնականում պայմանավորված է բնակչության շրջանում պատվաստումների (մասնավորապես՝ ՄՊՎ (մարդու պապիլոմավիրուսային վարակ), ԱԴՓ-Մ (դիֆթերիա փայտացում), ԿԿԽ (կարմրուկ, կարմրախտ խոզուկ) և այլն) նկատմամբ պահանջարկի աճով:

2023 թվականին Իմունականխարգելման ազգային ծրագրի ծախսերը կազմել են շուրջ 3.6 մլրդ դրամ` ապահովելով 96.5% կատարողական: Շեղումը պայմանավորված է պատվաստանյութերի ձեռքբերման ընթացքում կանխատեսված և փաստացի փոխարժեքների տարբերության, ինչպես նաև որոշ պատվաստանյութերի ներմուծման՝ մաքսատուրքից ազատվելու արդյունքում առաջացած խնայողությամբ: Նախորդ տարվա համեմատ իմունականխարգելման ազգային ծրագրի ծախսերն աճել են 9.5%‑ով կամ 307.2 մլն դրամով, որը հիմնականում պայմանավորված է պատվաստումների քանակի աճով:

Բնակչության սանիտարահամաճարակային անվտանգության ապահովման և հանրային առողջապահության ծառայությունների ձեռքբերման միջոցառման շրջանակներում 2023 թվականին իրականացվել են հիվանդությունների վերահսկմանը և կանխարգելմանն ուղղված ծառայությունների մատուցում, ընթացիկ հակահամաճարակային և սանիտարահիգիենիկ նշանակության հետազոտություններ, վարակների օջախների համաճարակաբանական հետազոտություններ, իմունականխարգելման հիգիենիկ ուսուցման և քարոզչության ծառայությունների ապահովում:

Հակահամաճարակային միջոցառումների իրականացման նպատակով կատարվել են 583763 հետազոտություններ` կանխատեսված 580142-ի և 2022 թվականի 828131-ի դիմաց: 2023 թվականին իրականացվել է նաև վարակիչ և ոչ վարակիչ հիվանդությունների ենթակա կազմակերպությունների և տնային օջախների համաճարակաբանական հետազոտություն, անհրաժեշտության դեպքում՝ կոնտակտավորների լաբորատոր հետազոտություն, հիվանդության օջախների սահմանների, հիվանդության աղբյուրի, շփված անձանց շրջանակի որոշում, ռիսկերի գնահատում, կանխարգելիչ և հակահամաճարակային միջոցառումների իրականացում: Իրականացվել է կառավարելի վարակիչ հիվանդությունների, այդ թվում՝ նաև հետպատվաստումային անբարեհաջող դեպքերի համաճարակաբանական հսկողություն, ինչպես նաև սուր թորշոմած կաթվածահարության դեպքերի ակտիվ համաճարակաբանական հսկողության 2046 այց, կարմրուկի, կարմրախտի դեպքերի ակտիվ համաճարակաբանական հսկողության 1003 այց: Իրականացվել է գրիպի, սուր շնչառական, օդակաթիլային վարակների՝ (ջրծաղիկ, քութեշ, վարակային մոնոնուկլեոզ, լեգիոնելոզ)՝ բժշկական կազմակերպությունների կողմից ներկայացված տվյալների ամփոփում և բնակչության իրազեկում:

2023 թվականի ընթացքում ՀՀ-ում չեն արձանագրվել կարմրուկի, կարմրախտի, դիֆթերիայի, պոլիոմիելիտի և փայտացման տեղական դեպքեր, սակայն գրանցվել են բերովի դեպքի հետ կապված կարմրուկի դեպքեր: 2023 թվականին իրականացվել են տուլարեմիայի դեմ համաճարակաբանական ցուցումով պատվաստումներ ՀՀ մի շարք համայնքներում: Բնակչության սանիտարահամաճարա-կային անվտանգության նպատակով շարունակականորեն իրականացվել են խմելու ջրի որակի, կերակրի աղում յոդի պարունակության մոնիտորինգի ծրագրերը:

2023 թվականին բնակչության սանիտարահամաճարակային անվտանգության ապահովման և հանրային առողջապահության ծառայությունների միջոցառման շրջանակներում նախատեսված միջոցներն ամբողջությամբ օգտագործվել են՝ կազմելով ավելի քան 2.3 մլրդ դրամ: Նախորդ տարվա համեմատ նշված ծախսերն աճել են 2.5%-ով կամ 57.4 մլն դրամով՝ հիմնականում պայմանավորված ծառայություններ մատուցող կազմակերպությունների պահպանման ծախսերի ավելացմամբ:

2023 թվականին *Առողջության առաջնային պահպանման* ծրագրի շրջանակներում պետական բյուջեից օգտագործվել է ավելի քան 29.3 մլրդ դրամ` կազմելով ծրագրված ցուցանիշի 99.4%-ը: Նախորդ տարվա համեմատ նշված ծախսերն աճել են 3.7%-ով կամ 1.1 մլրդ դրամով՝ հիմնականում պայմանավորված ամբուլատոր-պոլիկլինիկական բժշկական օգնության ծառայությունների գծով ծախսերի 3.7% (1 մլրդ դրամ) աճով: Վերջինս պայմանավորված է 2023 թվականին առողջության առաջնային պահպանման ծառայություններ մատուցող բուժանձնակազմի՝ կատարողականի վրա հիմնված ֆինանսավորման լրացուցիչ ցուցանիշների հիման վրա վարձատրության ներդրման գործընթացով։

Առողջության առաջնային պահպանման ծրագրի ամբուլատոր-պոլիկլինիկական բժշկական օգնության ծառայությունների միջոցառման շրջանակներում իրականացվել է տեղամասային թերապևտի, տեղամասային մանկաբույժի, ընտանեկան բժշկի, բուժակ-մանկաբարձական կետերի քույրերի, դպրոցների աշակերտներին սպասարկող քույրերի, հղիների, նախածննդյան և հետծննդյան հսկողություն իրականացնող մանկաբարձ-գինեկոլոգների, դիսպանսերային և նեղ մասնագետների կողմից բժշկական օգնություն և սպասարկում (ներառյալ՝ լաբորատոր-գործիքային ախտորոշիչ հետազոտությունները) հանրապետության ազգաբնակչությանը, կառավարության համապատասխան որոշումներով հաստատված բնակչության խմբերին անվճար և արտոնյալ պայմաններով դեղորայքի տրամադրում: Զորակոչային և նախազորակոչային տարիքի անձանց փորձաքննության և բժշկական օգնության ծառայությունների մասով ապահովվել է կենտրոնական բժշկական հանձնաժողովի 11 բժիշկ-փորձագետների, զինկոմիսարիատներին կից բժշկական հանձնաժողովներում ընդգրկված 217 բժիշկ-փորձագետների և բուժքույրերի աշխատավարձերի վճարում, ինչպես նաև նշված տարիքի անձանց փորձաքննության նպատակով հիվանդանոցային բուժհաստատություններ ուղեգրման ճանապարհածախսի փոխհատուցում: Միջոցառման շրջանակներում բնակչությանը մատուցվել են արգանդի քաղցկեղի սքրինինգների, սպորտային բժշկության, պալիատիվ բուժօգնության ծառայություններ: Միջոցառման շրջանակներում բնակչության առողջության առաջնային պահպանման գծով կազմակերպություններում գրանցվել է 3219.8 հազար մարդ` կանխատեսված 3077.4 հազարի և 2022 թվականի 3116.9 հազարի դիմաց, դպրոցում բժշկական օգնություն և սպասարկում է ստացել 391.7 հազար աշակերտ՝ կանխատեսված 389.7 հազարի և 2022 թվականի 387.1 հազարի դիմաց, անվճար և արտոնյալ պայմաններով դեղեր ստանալու իրավունք ունեցող անձանց փաստացի թիվը համապատասխանել է կանխատեսվածին՝ կազմելով 864 հազար՝ 2022 թվականի 1036.9 հազարի դիմաց, հղիների նախածննդյան և հետծննդյան հսկողության ընթացքում իրականացվել են լաբորատոր-գործիքային ախտորոշիչ 710182 հետազոտություններ՝ նախատեսված 701232-ի և 2022 թվականի 713763-ի դիմաց: Միջոցառման շրջանակներում մատուցվող ծառայությունների գծով փաստացի արդյունքային ցուցանիշների գերազանցումը կանխատեսվածների նկատմամբ պայմանավորված է էլեկտրոնային առողջապահության միասնական համակարգում փաստացի հավաքագրված բնակչության թվաքանակով, ինչպես նաև Արցախի հանրապետությունից բռնի տեղահանված բնակչության հավաքագրմամբ: 2023 թվականին ամբուլատոր-պոլիկլինիկական բժշկական օգնության ծառայությունների գծով ծախսերը կազմել են 28.9 մլրդ դրամ կամ նախատեսվածի 99.4%-ը:

Հաշվետու տարում *Մոր և մանկան առողջության պահպանման* ծրագրի շրջանակներում օգտագործվել է շուրջ 21.3 մլրդ դրամ` ապահովելով 99.2% կատարողական: Նախորդ տարվա համեմատ ծրագրի ծախսերն աճել են 7.6%-ով կամ 1.5 մլրդ դրամով՝ հիմնականում պայմանավորված անպտուղ զույգերի համար վերարտադրողական օժանդակ տեխնոլոգիաների կիրառմամբ բժշկական օգնության ծախսերի աճով:

Մանկաբարձական բժշկական օգնության ծառայությունների ձեռքբերման միջոցառման նպատակն է ծննդաբերության, նա­խածննդյան և հետծննդյան բարդու­թյուն­նե­րի դեպքերում բուժօգնության տրամադրումը: Միջոցառման շրջանակներում 2023 թվականին մանկաբարձական բժշկական օգնության ծառայություններից օգտվելու դեպքերի թիվը կազմել է 86319՝ կանխատեսված 86540-ի և 2022 թվականի 85771-ի դիմաց: Հաշվետու տարում մանկաբարձական բժշկական օգնության ծառայությունների ձեռքբերման նպատակով օգտագործվել է հատկացված միջոցների 99.5%-ը՝ 7 մլրդ դրամ: Նախորդ տարվա համեմատ նշված ծախսերն աճել են 3.8%-ով կամ 253.8 մլն դրամով՝ պայմանավորված դեպքերի թվի աճով:

Երեխաներին բժշկական օգնության ծառայությունների նպատակն է եղել մինչև 18 տարեկան երեխաներին հիվանդանոցային բժշկական օգնության հիմնական և նորագույն թանկարժեք տեխնոլոգիաների կիրառմամբ ծառայությունների մատուցումը, հիվանդանոցային պայմաններում ախտորոշման ճշտումը: Պետության կողմից երաշխավորված անվճար բուժօգնության և սպասարկման շրջանակներում 2023 թվականին բուժօգնություն է ստացել 97063 հիվանդ` կանխատեսված 97900-ի և 2022 թվականի 99324-ի դիմաց: Փաստացի արդյունքային ցուցանիշի շեղումը կանխատեսվածից պայմանավորված է փաստացի դիմելիությամբ, իսկ նախորդ տարվա համեմատ նվազումը՝ դեպքերի անհատական վարման (case management) արդյունքում ստացիոնար բուժման դեպքերի կրճատմամբ: Հաշվետու տարվա ընթացքում երեխաներին բժշկական օգնության ծառայությունների ձեռքբերմանն ուղղվել է շուրջ 11.3 մլրդ դրամ կամ նախատեսվածի 99.4%-ը: Նախորդ տարվա համեմատ նշված ծախսերը նվազել են 3.1%-ով կամ 365.3 մլն դրամով:

Անպտուղ զույգերի համար վերարտադրողական օժանդակ տեխնոլոգիաների կիրառմամբ բժշկական օգնության ծառայությունների միջոցառման շրջանակներում պետության կողմից երաշխավորված անվճար հիվանդանոցային բժշկական օգնության և սպասարկման շրջանակներում 2023 թվականին իրականացվել է 42558 հետազոտություն՝ կանխատեսված 42304-ի և 2022 թվականի 10466-ի դիմաց, բուժօգնություն է մատուցվել 2748 զույգի՝ կանխատեսված 4186-ի և 2022 թվականի 681-ի դիմաց: 2023 թվականին անպտուղ զույգերի համար վերարտադրողական օժանդակ տեխնոլոգիաների կիրառմամբ բժշկական օգնության ծառայությունների ծախսերը կազմել են 2.1 մլրդ դրամ կամ նախատեսվածի 97.6%-ը՝ հիմնականում պայմանավորված առանձին կազմակերպություններում դեպքերի ցածր ցուցանիշով: Նախորդ տարվա համեմատ նշված ծախսերն աճել են 3.8 անգամ կամ 1.6 մլրդ դրամով՝ հիմնականում պայմանավորված բուժօգնությունից օգտվող շահառուների շրջանակի ընդլայնմամբ:

Հաշվետու տարում *Ոչ վարակիչ հիվանդությունների բժշկական օգնության ապահովման* ծրագրի շրջանակներում օգտագործվել է ավելի քան 21.8 մլրդ դրամ` կազմելով նախատեսվածի 99.6%-ը: Ծրագրում ընդգրկված են հինգ միջոցառումներ: Ծրագրի նպատակն է սիրտ-անոթային և նյարդային համակարգերի, վնասվածքների, թունավորումների, աչքի հիվանդությունների, նյարդային խանգարումների, չարորակ նորագոյացությունների վաղ կանխարգելումը և արդյունավետ բուժումը: Նախորդ տարվա համեմատ ոչ վարակիչ հիվանդությունների բժշկական օգնության ապահովման ծրագրի ծախսերն աճել են 15.1%‑ով կամ 2.9 մլրդ դրամով, ընդ որում, ծրագրում ընդգրկված բոլոր միջոցառումների գծով արձանագրվել է ծախսերի աճ:

Հեմոդիալիզի և պերիտոնիալ դիալիզի անցկացման ծառայություններին հատկացված միջոցներով պետության կողմից երաշխավորված անվճար հիվանդանոցային բժշկական օգնության և սպասարկման շրջանակներում 2023 թվականին իրականացվել է 177553 սեանս` կանխատեսված 177241-ի և 2022 թվականի 161732-ի դիմաց: Հեմոդիալիզի և պերիտոնիալ դիալիզի անցկացման ծառայությունների համար նախատեսված 3.9 մլրդ դրամն ամբողջությամբ օգտագործվել է: Նախորդ տարվա համեմատ նշված ծախսերն աճել են 9.8%-ով կամ 348.1 մլն դրամով՝ պայմանավորված հիվանդների քանակի աճով: Միջոցառումն իրականացվում է չսահմանափակվող բյուջեի սկզբունքով:

Անհետաձգելի բժշկական օգնության միջոցառման շրջանակներում իրականացվում են անհետաձգելի բժշկական օգնության, ինչպես նաև գլխու­ղեղի սուր և ենթասուր իշեմիկ կաթվածների թրոմբոլիտիկ բուժման և մեխանիկական թրոմ­բէկտոմիա, աորտայի անևրիզմաների պատռվածքների և (կամ) շերտազատումների վիրահատություններ: 2023 թվականին պետության կողմից երաշխավորված անվճար հիվանդանոցային բժշկական օգնության և սպասարկման շրջանակներում անհետաձգելի բուժօգնության դեպքերի քանակը կազմել է 26632՝ կանխատեսված 26157-ի և 2022 թվականի 28025-ի դիմաց: Փաստացի արդյունքային ցուցանիշի շեղումը կանխատեսվածի և նախորդ տարվա նկատմամբ հիմնականում պայմանավորված է դիմելիությամբ: Անհետաձգելի բժշկական օգնության ծախսերը կազմել են ավելի քան 5.4 մլրդ դրամ կամ ծրագրված ցուցանիշի 99.3%-ը: Նախորդ տարվա համեմատ նշված ծախսերն աճել են 36.5%-ով կամ 1.4 մլրդ դրամով՝ հիմնականում պայմանավորված միջոցառման շրջանակներում նոր՝ աորտայի անևրիզմաների պատռվածքների և (կամ) շերտազատումների վիրահատություններ ծառայության ավելացմամբ, ինչպես նաև «Ամբուլատոր-պոլիկլինիկական բժշկական օգնության ծառայություններ» միջոցառումից հիվանդանոցային պայմաններում արտահիվանդանոցային բժշկական օգնության ծառայության տեղափոխմամբ տվյալ միջոցառում:

Հոգեկան և նարկոլոգիական հիվանդների բժշկական օգնության ծառայությունների շրջանակներում իրականացվում է քրոնիկ հոգեկան հիվանդ­ների խնամք, հիվանդների փորձաքննություն, հարկադիր և սուր վիճակների բուժում և նարկո­լո­գիա­կան դիսպանսերներում թմրամոլությամբ, թունամոլությամբ, ալկոհոլամոլությամբ տառա­պող անձանց հիվանդանոցային բուժում: Միջոցառման շրջանակներում 2023 թվականին բուժօգնություն է ստացել 13761 հիվանդ` կանխատեսված 11258-ի և 2022 թվականի 8253-ի դիմաց: Հոգեկան և նարկոլոգիական հիվանդների բժշկական օգնության ծառայություններին հաշվետու տարում տրամադրվել է շուրջ 3.4 մլրդ դրամ` կազմելով նախատեսվածի 99.6%‑ը: Նախորդ տարվա համեմատ նշված ծախսերն աճել են 15.6%-ով կամ 452.8 մլն դրամով՝ հիմնականում պայմանավորված հիվանդների թվի աճով:

Ուռուցքաբանական և արյունաբանական հիվանդությունների բժշկական օգնության ծառայությունների շրջանակներում իրականացվել է չարորակ նորագոյացու­թյուն­ների համալիր, վիրահատական և ճառագայթային բուժում, չարորակ հիվանդությունների ճառագայ­թային բուժում ցերեկային ստացիոնար պայմաններում, ինչպես նաև քիմիաթերապևտիկ և սիմպտոմատիկ բուժում: Պետության կողմից երաշխավորված անվճար հիվանդանոցային բժշկական օգնության և սպասարկման շրջանակներում 2023 թվականին բուժօգնություն է ստացել 38031 հիվանդ՝ կանխատեսված 37950-ի և 2022 թվականի 37193-ի դիմաց: Հաշվետու տարում վիրաբուժական միջամտությունների թիվը կազմել է 8671՝ կանխատեսված 8430-ի և 2022 թվականի 8386-ի դիմաց, որը պայմանավորված է դիմելիությամբ: Ուռուցքաբանական և արյունաբանական հիվանդությունների բժշկական օգնության ծառայությունների ծախսերը կատարվել են 99.6%-ով` կազմելով 7.3 մլրդ դրամ: Նախորդ տարվա համեմատ նշված ծախսերն աճել են 8.1%-ով կամ 548 մլն դրամով՝ հիմնականում պայմանավորված ծառայություններից օգտվելու դեպքերի թվի աճով:

Հաշվետու տարում շուրջ 37 մլրդ դրամ է օգտագործվել *Սոցիալապես անապահով և առանձին խմբերի անձանց բժշկական օգնության* ծրագրի շրջանակներում` կազմելով ծրագրված ցուցանիշի 99.8%-ը: Ծրագրում ընդգրկված են յոթ միջոցառումներ: Ծրագրի շրջանակներում իրականացվել է սոցիալապես անապահով և առանձին խմբերում ընդգրկված անձանց համար անխոչընդոտ և մատչելի հիվանդանոցային բժշկական օգնություն, ինչպես նաև դժվարամատչելի, նորագույն ու թանկարժեք ծառայությունների մատուցում, զորակոչային տարիքի անձանց փորձաքննություն: Նախորդ տարվա համեմատ ծրագրի ծախսերն աճել են 3.7%-ով կամ 1.3 մլրդ դրամով՝ հիմնականում պայմանավորված «Սոցիալապես անապահով և հատուկ խմբերում ընդգրկվածներին բժշկական օգնության ծառայություններ» միջոցառման շրջանակում կատարված ծախսերի աճով։

Սոցիալապես անապահով և հատուկ խմբերում ընդգրկվածներին տրամադրվող բժշկական օգնության ծառայությունների շրջանակներում պետության կողմից երաշխավորված անվճար հիվանդանոցային բժշկական օգնության դեպքերի թիվը կազմել է 245371` կանխատեսված 260150‑ի և 2022 թվականի 232447-ի դիմաց: Փաստացի արդյունքային ցուցանիշի կատարողականը պայմանավորված է դիմելիությամբ: 2023 թվականին սոցիալապես անապահով և հատուկ խմբերում ընդգրկվածներին տրամադրվող բժշկական օգնության ծառայությունների ֆինանսավորմանը տրամադրվել է 26.1 մլրդ դրամ` ապահովելով 99.8% կատարողական: Նախորդ տարվա համեմատ միջոցառման ծախսերն աճել են 4.2%-ով կամ 1 մլրդ դրամով, որը հիմնականում պայմանավորված է դժվարամատչելի հետազոտությունների մատուցման, զորակոչային և նախազորակոչային տարիքի անձանց հիվանդանոցային փորձաքննությունների և սոցիալական անապահով խմբերի անձանց բժշկական օգնության ծառայությունների թվի աճով: Միաժամանակ նվազել են սրտի վիրահատության դեպքերը:

Զինծառայողների, ինչպես նաև փրկարար ծառայողների և նրանց ընտանիքների անդամների համար բժշկական օգնության ծառայությունների գծով պետության կողմից երաշխավորված անվճար հիվանդանոցային բժշկական օգնության և սպասարկման շրջանակներում մատուցված բուժօգնության դեպքերի թիվը կազմել է 51740՝ կանխատեսված 50660-ի և 2022 թվականի 54283-ի դիմաց: Փաստացի արդյունքային ցուցանիշի գերազանցումը կանխատեսվածի նկատմամբ պայմանավորված է միջինից ցածր գին ունեցող ծառայությունների քանակի հարաբերական աճով, մասնավորապես՝ հատուկ և դժվարամատչելի հետազոտությունների քանակի ավելացմամբ: Միջոցառումն իրականացվում է չսահմանափակվող բյուջեի սկզբունքով: Զինծառայողների, ինչպես նաև փրկարար ծառայողների և նրանց ընտանիքների անդամների համար բժշկական օգնության ծառայությունների ծախսերը կազմել են շուրջ 5.6 մլրդ դրամ` ապահովելով 99.7% կատարողական: 2022 թվականի համեմատ միջոցառման ծախսերը նվազել են 6.8%-ով կամ 407.1 մլն դրամով՝ հիմնականում պայմանավորված դեպքերի թվի նվազմամբ:

Պետական հիմնարկների և կազմակերպությունների աշխատողների բժշկական օգնության և սպասարկման գծով պետության կողմից երաշխավորված անվճար հիվանդանոցային բժշկական օգնության և սպասարկման շրջանակներում 2023 թվականին ապահովագրական ընկերությունների կողմից հատուցվել է 32959 դեպք` կանխատեսված 30077-ի և 2022 թվականի 30919-ի դիմաց: Միաժամանակ, իրականացվել են սոցիալական փաթեթի 76042 շահառուների կանխարգելիչ քննություններ՝ կանխատեսված 65346-ի և 2022 թվականի 76030-ի դիմաց: Կանխատեսվածի համեմատ փաստացի բարձր արդյունքային ցուցանիշները պայմանավորված են շահառուների փաստացի դիմելիությամբ: Պետական հիմնարկների և կազմակերպությունների աշխատողների բժշկական օգնության և սպասարկման ծառայությունների համար նախատեսված 4 մլրդ դրամն ամբողջությամբ օգտագործվել է և 4.1%‑ով կամ 158.7 մլն դրամով գերազանցել է նախորդ տարվա ցուցանիշը: Ծախսերի աճը նախորդ տարվա համեմատ հիմնականում պայմանավորված է այն հանգամանքով, որ ապահովագրական կազմակերպությունների պայմանագրային գումարները հաշվարկվում են՝ հաշվի առնելով նրանց վնասաբերությունը:

ՀՀ ԱՆ կողմից իրականացվող այլ ծրագրերից *Շտապ բժշկական օգնության* ծրագրի նպատակն է՝ շտապ և անհետաձգելի բժշկական օգնության և սպասարկման կազմակերպումը հիվանդանոցային բժշկական կազմակերպություններում՝ անկախ հիվանդների սոցիալական կարգավիճակից: Ծրագրի շրջանակներում հաշվետու տարվա ընթացքում սպասարկվել է 548.8 հազար կանչ` կանխատեսված 546.3 հազարի և 2022 թվականի 557.7 հազարի դիմաց, օդային ճանապարհով սանիտարական ավիացիայի 65 կանչ՝ կանխատեսված 80‑ի և 2022 թվականի 65-ի դիմաց, մարզից Երևան կամ այլ տարածաշրջանային հիվանդանոցներ տեղափոխման դեպքերի թիվը կազմել է 10408՝ կանխատեսված 10900-ի և 2022 թվականի 10731-ի դիմաց: Շտապ բժշկական օգնության ծրագրի շրջանակներում օգտագործվել է ավելի քան 5.2 մլրդ դրամ` ապահովելով 99.1% կատարողական: Նախորդ տարվա համեմատ շտապ բժշկական օգնության ծրագրի ծախսերն աճել են 12.8%-ով կամ 594.7 մլն դրամով՝ պայմանավորված ծառայության արժեքների վերանայմամբ:

*Առողջապահության ոլորտում պետական քաղաքականության մշակման, ծրագրերի համակարգման և մոնիտորինգի* ծրագրի շրջանակներում հաշվետու տարում օգտագործվել է 6.3 մլրդ դրամ՝ ապահովելով 71.9% կատարողական և 60.7%‑ով կամ 2.4 մլրդ դրամով գերազանցելով նախորդ տարվա ցուցանիշը: Ծրագրի նկատմամբ շեղումը հիմնականում պայմանավորված է ծրագրի ծախսերում մեծ տեսակարար կշիռ ունեցող՝ առողջապահական կազմակերպությունների կառուցման, վերակառուցման ծախսերի կատարողականով, իսկ նախորդ տարվա համեմատ աճը՝ նշված միջոցառման ծախսերի աճով, ինչպես նաև առողջապահական համակարգի պետական առևտրային և ոչ առևտրային կազմակերպություններին ֆինանսական աջակցության և առողջապահական կազմակերպությունների վերազինման նպատակով միջոցների հատկացմամբ, որոնց գծով 2022 թվականին հատկացումներ չէին կատարվել:

Հաշվետու տարում առողջապահական կազմակերպությունների կառուցման, վերակառուցման միջոցառման շրջանակներում նախատեսվել և իրականացվել են 12 առողջապահական կազմակերպությունների կառուցման և վերակառուցման աշխատանքներ՝ 2022 թվականի 3-ի դիմաց: Միջոցառմանը տրամադրվել է ավելի քան 3.8 մլրդ դրամ` ապահովելով ծրագրված ցուցանիշի 66.6%‑ը: Շեղումը հիմնականում պայմանավորված է կառուցման և վերակառուցման աշխատանքների մասով կատարված աշխատանքների դիմաց ներկայացված փաստացի կատարողական ակտերով, ինչպես նաև 2023 թվականին նախատեսված 36 նախագծանախահաշվային փաստաթղթերից 34-ի պատրաստման աշխատանքները չկատարելու հանգամանքով, որոնք տեղափոխվել են 2024 թվական: Նախորդ տարվա համեմատ նշված ծախսերն աճել են 1.4 անգամ՝ պայմանավորված իրականացված շինարարական աշխատանքների ծավալների աճով:

Առողջապահական համակարգի պետական առևտրային և ոչ առևտրային կազմակերպություններին 2023 թվականին հատկացվել է 559.7 մլն դրամ ֆինանսական աջակցություն, որն ամբողջությամբ օգտագործվել է և ուղղվել 10 առողջապահական կազմակերպությունների բնականոն գործունեության ապահովմանը, ինչպես նաև շենքային պայմանների արդիականացմանն ու բարեկարգմանը:

Առողջապահական կազմակերպությունների վերազինման միջոցառման շրջանակներում օգտագործվել է նախատեսված միջոցների 54%-ը՝ 622.6 մլն դրամ՝ պայմանավորված գնման գործընթացի արդյունքում առաջացած տնտեսումներով, ինչպես նաև «Թալինի ԲԿ» ՓԲԸ-ի սարքավորումների ձեռքբերման համար հայտարարված գնման ընթացակարգերի մի մասի չկայացմամբ: Միջոցներն ուղղվել են 4 առողջապահական կազմակերպությունների` Թալինի, Վայոց Ձորի, Արմավիրի բժշկական կենտրոնների և «Դսեղի առողջության կենտրոն» ՊՈԱԿ-ի վերազինմանը, ինչպես նաև գույքով համալրմանը:

*ՀՀ արդարադատության նախարարությանը* 2023 թվականին ՀՀ պետական բյուջեից տրամադրվել է 25.3 մլրդ դրամ՝ կազմելով տարեկան ծրագրի 99.4%-ը: Նախարարության պատասխանատվությամբ հաշվետու ժամանակահատվածում իրականացվել է 8 ծրագիր: Շեղումը հիմնականում պայմանավորված է «Քրեակատարողական ծառայություններ» և «Հակակոռուպցիոն քաղաքականության մշակում, ծրագրերի համակարգում և մոնիտորինգի իրականացում» ծրագրերի կատարողականով: Նախորդ տարվա համեմատ ՀՀ արդարադատության նախարարության ծախսերն աճել են 9.3%-ով կամ 2.1 մլրդ դրամով: Նշենք, որ նախկինում ՀՀ ԿԳՄՍ նախարարության պատասխանատվությամբ իրականացված Ազգային արխիվի ծրագրի «Արխիվային ծառայություններ» միջոցառումը 2023 թվականին փոխանցվել է ՀՀ արդարադատության նախարարությանը՝ ներառվելով «Իրավական իրազեկում և տեղեկատվության ապահովում» ծրագրում: Ուստի 2022 թվականի համադրելի ցուցանիշի համեմատ ՀՀ արդարադատության նախարարության ծախսերի գծով արձանագրվել է 6.5% (1.7 մլրդ դրամ) աճ՝ հիմնականում պայմանավորված «Դատական և հանրային պաշտպանություն», «Արդարադատության ոլորտում քաղաքականության մշակում, ծրագրերի համակարգում, խորհրդատվության և մոնիտորինգի իրականացում», «Քրեակատարողական ծառայություններ» և «Հարկադիր կատարման ծառայություններ» ծրագրերի գծով ծախսերի աճով:

1. ***2023թ. ՀՀ արդարադատության նախարարության կողմից իրականացված ծրագրերը (մլն դրամ)***

|  |  |  |  |  |  |  |
| --- | --- | --- | --- | --- | --- | --- |
|  | **2022թ. փաստ (2023թ. հետ համադրելի)** | **2023թ. ճշտված ծրագիր** | **2023թ. փաստ** | **Կատարո-ղականը ճշտված ծրագրի նկատմամբ (%)** | **2023թ. 2022թ.-ի նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **23,781.2** | **25,481.0** | **25,337.5** | **99.4** | **106.5** | **1,700.0** |
| Արդարադատության ոլորտում քաղաքականության մշակում, ծրագրերի համակարգում, խորհրդատվության և մոնիտորինգի իրականացում | 1,969.2 | 2,393.1 | 2,384.8 | 99.7 | 121.1 | 415.6 |
| Դատական և հանրային պաշտպանություն | 1,596.2 | 2,239.3 | 2,234.1 | 99.8 | 140.0 | 637.9 |
| Քրեակատարողական ծառայություններ | 14,011.7 | 14,440.7 | 14,353.3 | 99.4 | 102.4 | 341.6 |
| Հարկադիր կատարման ծառայություններ | 3,505.4 | 3,754.8 | 3,749.7 | 99.9 | 107.0 | 244.4 |
| Այլ ծրագրեր | 2,698.7 | 2,653.2 | 2,615.6 | 98.6 | 96.9 | (83.1) |

*Արդարադատության ոլորտում քաղաքականության մշակման, ծրագրերի համակարգման, խորհրդատվություն և մոնիտորինգի իրականացման* ծրագրի շրջանակներում 2023 թվականին օգտագործվել է 2.4 մլրդ դրամ՝ 99.7%-ով ապահովելով ծրագրված ցուցանիշը: Նախորդ տարվա համեմատ ծրագրի ծախսերն աճել են 21.1%-ով կամ 415.6 մլն դրամով՝ հիմնականում պայմանավորված ՀՀ արդարադատության նախարարությունում հաստիքային միավորների ավելացմամբ և բազային դրույքաչափի փոփոխությամբ: Բացի այդ, 2023 թվականին լրացուցիչ միջոցներ են հատկացվել Հայաստանում ստեղծվող արբիտրաժային նոր կենտրոնի նյութատեխնիկական, ներառյալ՝ շենքային պայմանների ապահովման նպատակով:

*Դատական և հանրային պաշտպանության* ծրագրին տրամադրվել է 2.2 մլրդ դրամ, որը կատարվել է 99.8%-ով: Միջոցների զգալի մասը՝ ավելի քան 1.2 մլրդ դրամ ուղղվել է Փորձաքննությունների ծառայությունների տրամադրման միջոցառմանը՝ ապահովելով 100% կատարողական: Միջոցառման շրջանակներում կատարվել է 21169 փորձաքննություն՝ կանխատեսված 19433-ի և նախորդ տարվա 10611-ի դիմաց: Պետական պատվերի շրջանակում իրականացվող փորձաքննությունների ծառայությունների մատուցվող ծավալը և գումարն ուղիղ համեմատական կախվածություն ունեն ինչպես կատարված հանցագործությունների քանակից, այնպես էլ դրանց տեսակից, ինչի պատճառով ծավալի ակնկալվող փոփոխությունը հնարավոր չէ ճշգրիտ կանխատեսել: Նախորդ տարվա համեմատ Դատական և հանրային պաշտպանության ծրագրի ծախսերն աճել են 40%-ով կամ 637.9 մլն դրամով՝ հիմնականում պայմանավորված Փորձաքննությունների ծառայությունների տրամադրման ծախսերի աճով, որոնք 72.5%-ով կամ 519 մլն դրամով գերազանցել են 2022 թվականի ցուցանիշը:

*Քրեակատարողական ծառայությունների* ծրագրի ծախսերը հաշվետու տարում կազմել են շուրջ 14.4 մլրդ դրամ կամ ծրագրված ցուցանիշի 99.4%-ը: Շեղումը հիմնականում արձանագրվել է պրոբացիայի ծառայություններին ուղղված ծախսերում: Նախորդ տարվա համեմատ «Քրեակատարողական ծառայություններ» ծրագրի ծախսերն աճել են 2.4%-ով (341.6 մլն դրամով):

Ծրագրի շրջանակներում հատկացումների գերակշիռ մասն ուղղվել է «Քրեակատարողական ծառայություններ» միջոցառմանը, որի շրջանակներում իրականացվել է 2487 դատապարտյալների և կալանքի տակ գտնվող անձանց վերահսկողություն, կալանավայրերում դատապարտյալների կացության ապահովում, դատապարտյալների սոցիալ-հոգեբանական վերականգնում և ուսուցում՝ կանխատեսված 3000-ի դիմաց: Միջոցառման ծախսերը կատարվել են 99.8%-ով՝ կազմելով 12 մլրդ դրամ, իսկ նախորդ տարվա համեմատ աճել են 11.6%-ով կամ 1.2 մլրդ դրամով՝ պայմանավորված աշխատավարձի բազային դրույքաչափի բարձրացմամբ:

ՀՀ արդարադատության նախարարության պրոբացիայի ծառայության կարողությունների զարգացման և տեխնիկական հագեցվածության ապահովման միջոցառման շրջանակներում պրոբացիայի շահառուների նկատմամբ էլեկտրոնային միջոցներով հսկողություն կիրառելու նպատակով ձեռք են բերվել Էլեկտրոնային հսկողության սարքեր և պրոբացիայի ծառայությանն անհրաժեշտ վարչական սարքավորումներ: Միջոցառման շրջանակներում նախատեսված 547.4 մլն դրամն օգտագործվել է ամբողջ ծավալով և 542.2 մլն դրամով գերազանցել նախորդ տարվա ցուցանիշը:

*Հարկադիր կատարման ծառայությունների* ծրագրի շրջանակներում հաշվետու տարում օգտագործվել է ավելի քան 3.7 մլրդ դրամ՝ ապահովելով 99.9% կատարողական և 7%-ով (244.4 մլն դրամով) գերազանցելով նախորդ տարվա ցուցանիշը՝ պայմանավորված բարձր կատարողականի համար դրամական խրախուսման նպատակով Հարկադիր կատարման ծառայությանը լրացուցիչ միջոցների հատկացմամբ:

ՀՀ արդարադատության նախարարության կողմից իրականացված այլ ծրագրերին տրամադրված 2.6 մլրդ դրամից 718.9 մլն դրամն օգտագործվել է *Հակակոռուպցիոն քաղաքականության մշակման, ծրագրերի համակարգման և մոնիտորինգի իրականացման* ծրագրի շրջանակներում՝ կազմելով ծրագրված ցուցանիշի 95.4%-ը: Շեղումը հիմնականում պայմանավորված է «Հակակոռուպցիոն դատարանի շենքային պայմանների ապահովում» միջոցառման կատարողականով. 2023 թվականին Երևանի Աջափնյակ համայնքի Արա Սարգսյան 5/1 հասցեում տեղակայված շենքի վերակառուցման շինարարական աշխատանքներն ամբողջությամբ չեն ավարտվել, որը պայմանավորված է շինարարական աշխատանքների կատարման ընթացքում ԲԴԽ առաջարկությամբ կատարված փոփոխություններով։ Այս միջոցառման շրջանակներում հաշվետու ժամանակահատվածում օգտագործվել է շուրջ 301.8 մլն դրամ կամ նախատեսված միջոցների 90.8%‑ը: Նախորդ տարվա համեմատ ծրագրի ծախսերը նվազել են 12.5%-ով՝ հիմնականում պայմանավորված 2022 թվականին Հակակոռուպցիոն կոմիտեի տեխնիկական հագեցվածության և տրանսպորտային սարքավորումներով հագեցվածության ապահովման նպատակով միջոցների հատկացմամբ:

«Էլեկտրոնային ռեսուրսների ստեղծման կամ արդիականացման նախագծերի ապահովում» միջոցառման շրջանակներում հատկացված 417.1 մլն դրամն ամբողջությամբ օգտագործվել է, որն ուղղվել է քաղաքացիական դատավարության թվայնացման աշխատանքների ծախսերի փոխհատուցմանը, էլեկտրոնային հաշտարարության տեղեկատվական համակարգի մշակման և վարչական դատավարության թվայնացման ծառայությունների ձեռքբերմանը։

*ՀՀ Էկոնոմիկայի նախարարության* պատասխանատվությամբ 2023 թվականի ընթացքում կատարվել է պետական բյուջեի 11 ծրագիր: Ծախսերը կազմել են 62.7 մլրդ դրամ կամ նախատեսվածի 95.9%‑ը: Ծրագրված ցուցանիշից շեղումը հիմնականում պայմանավորված է Ներդրումների և արտահանման խթանման, Գիտելիքահենք, նորարարական տնտեսությանը և փոքր ու միջին ձեռնարկատիրությանն աջակցության, Գյուղատնտեսության արդիականացման և Զբոսաշրջության զարգացման ծրագրերի կատարողականով: Նախորդ տարվա համեմատ ՀՀ Էկոնոմիկայի նախարարության պատասխանատվությամբ իրականացվող ծրագրերի գծով ծախսերն աճել են 18.1%‑ով կամ 9.6 մլրդ դրամով: 2023 թվականին լաբորատոր փորձարկումների միջոցով գյուղատնտեսական կենդանիների հիվանդությունների լաբորատոր ախտորոշման և կենդանական ծագում ունեցող հումքի և նյութի լաբորատոր փորձաքննության ու դաբաղ հիվանդության շճահետազոտության միջոցառումները ՀՀ Էկոնոմիկայի նախարարության Անասնաբուժական ծառայությունների ծրագրից փոխանցվել են ՀՀ վարչապետի աշխատակազմին՝ Տեսչական վերահսկողության ծրագրին, իսկ Հայաստանի Հանրապետությունում և արտերկրում ներդրումային և ՊՄԳ ծրագրերի իրականացմանը պետական աջակցության միջոցառումը ՀՀ Վարչապետի աշխատակազմի «ՀՀ Վարչապետի լիազորությունների իրականացման ապահովում» ծրագրից փոխանցվել է ՀՀ Էկոնոմիկայի նախարարությանը՝ Ներդրումների և արտահանման խթանման ծրագրին: Նշված տեղաշարժերը հաշվի առած՝ 2022 թվականի համադրելի ցուցանիշի համեմատ ՀՀ Էկոնոմիկայի նախարարության պատասխանատվությամբ իրականացվող ծախսերի աճը կազմում է 14.9% կամ 8.1 մլրդ դրամ, որը հիմնականում պայմանավորված է Գյուղատնտեսության արդիականացման, Բուսաբուծության խթանման և բույսերի պաշտպանության, Գիտելիքահենք, նորարարական տնտեսությանը և փոքր ու միջին ձեռնարկատիրությանն աջակցության և Զբոսաշրջության զարգացման ծրագրերի գծով ծախսերի աճով:

1. ***2023թ. ՀՀ էկոնոմիկայի նախարարության կողմից իրականացված ծրագրերը (մլն դրամ)***

|  |  |  |  |  |  |  |
| --- | --- | --- | --- | --- | --- | --- |
|  | **2022թ. փաստ**  **(2023թ. հետ համադրելի)** | **2023թ. ճշտված ծրագիր** | **2023թ. փաստ** | **Կատարո-ղականը ճշտված ծրագրի նկատմամբ (%)** | **2023թ. 2022թ.-ի նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **54,595.1** | **65,406.5** | **62,722.2** | **95.9** | **114.9** | **8,127.1** |
| Գյուղատնտեսության խթանման ծրագիր | 20,751.6 | 16,203.1 | 16,176.6 | 99.8 | 78.0 | (4,575.0) |
| Բուսաբուծության խթանում և բույսերի պաշտպանություն | 143.5 | 4,899.9 | 4,898.8 | 100.0 | 3,414.7 | 4,755.3 |
| Գյուղական ենթակառուցվածքների վերականգնում և զարգացում | 1,547.7 | 74.5 | 66.5 | 89.3 | 4.3 | (1,481.2) |
| Գիտելիքահենք, նորարարական տնտեսությանը և փոքր ու միջին ձեռնարկատիրությանը աջակցություն | 4,311.8 | 9,307.1 | 8,733.8 | 93.8 | 202.6 | 4,422.0 |
| Ներդրումների և արտահանման խթանման ծրագիր | 2,266.1 | 4,643.0 | 3,325.2 | 71.6 | 146.7 | 1,059.1 |
| Գյուղատնտեսության արդիականացման ծրագիր | 12,181.1 | 17,740.4 | 17,521.5 | 98.8 | 143.8 | 5,340.4 |
| Զբոսաշրջության զարգացման ծրագիր | 2,441.0 | 6,584.2 | 6,381.0 | 96.9 | 261.4 | 3,940.0 |
| Ճգնաժամերի հակազդման և արտակարգ իրավիճակների հետևանքների նվազեցման և վերացման ծրագիր | 5,764.1 |  |  |  |  | (5,764.1) |
| Այլ ծրագրեր | 5,188.3 | 5,954.2 | 5,618.9 | 94.4 | 108.3 | 430.5 |

Հաշվետու տարում *Գյուղատնտեսության խթանման* ծրագրի շրջանակներում օգտագործվել է շուրջ 16.2 մլրդ դրամ կամ նախատեսված միջոցների 99.8%-ը: Նախորդ տարվա՝ 2023 թվականի հետ համադրելի ցուցանիշի համեմատ Գյուղատնտեսության խթանման ծրագրի ծախսերը նվազել են 22%‑ով կամ շուրջ 4.6 մլրդ դրամով, որը հիմնականում պայմանավորված է 2022 թվականին ՀՀ-ում հողօգտագործողներին մատչելի գներով ազոտական, ֆոսֆորական և կալիումական պարարտանյութերի ձեռքբերմանն աջակցության միջոցառման շրջանակներում շուրջ 3.7 մլրդ դրամի հատկացմամբ, որը 2023 թվականին չի նախատեսվել, ինչպես նաև գյուղատնտեսական վարկերի տոկոսադրույքների սուբսիդավորման ծախսերի նվազմամբ:

Ծրագրի շրջանակներում իրականացվել են 9 միջոցառումներ, որոնցից 5-ի գծով արձանագրվել է 100% կատարողական՝ կազմելով 14.8 մլրդ դրամ:

Գյուղատնտեսական վարկերի տոկոսադրույքների սուբսիդավորման միջոցառման նպատակն է գյուղական համայնքներում գյուղատնտեսության համար առաջ­նահերթ համարվող ոլորտներում զբաղված ֆիզիկական և իրավաբանական անձանց տրամադրվող վարկերի տոկոսադրույքների մասնակի սուբսիդավորման միջոցով վարկավորման մատչելիության մակարդակի բարձրացումը: 2023 թվականին միջոցառման շահառուների թիվը կազմել է 40396, որոնք նախորդ տարիներից սուբսիդավորվող տնտեսավարող սուբյեկտներն են՝ պայմանավորված նրանով, որ ՀՀ կառավարության 2022 թվականի սեպտեմբերի 16-ի թիվ 1424-Լ որոշմամբ 2023 թվականի հունվարի 1-ից դադարեցվել է Գյուղատնտեսության ոլորտին տրամադրվող վարկերի տոկոսադրույքների սուբսիդավորման ծրագիրը: Արդյունքում նախորդ տարվա համեմատ նշված միջոցառման ծախսերը նվազել են 27.4%-ով կամ 3.2 մլրդ դրամով: Միջոցառման ծախսերը կազմել են շուրջ 8.5 մլրդ դրամ՝ ապահովելով 100% կատարողական: Նշենք, որ 2022 թվականին միջոցառման շահառուների թիվը կազմել էր 71542, որից 59704-ը նախորդ տարիներից սուբսիդավորվող տնտեսավարող սուբյեկտներն էին:

Գյուղատնտեսական հումքի մթերումների (գնումների) նպատակով ագրովերամշակման ոլորտին տրամադրվող վարկերի տոկոսադրույքների սուբսիդավորման միջոցառման նպատակը գյուղատնտեսական մթերքներ վերամշակող արդյունաբերության ոլորտում զբաղված իրավաբանական անձանց՝ պտուղբանջարեղենի և խաղողի մթերումների նպատակով տրամադրվող վարկերի տոկոսադրույքի մասնակի սուբսիդավորման միջոցով վարկավորման մատչելիության բարձրացումն է: 2023 թվականի ընթացքում միջոցառման շահառուների թիվը նախատեսված 234-ի փոխարեն կազմել է 287, որից 163-ը նախորդ տարիներից սուբսիդավորվող տնտեսավարող սուբյեկտներն են: Ցուցանիշի գերազանցումը պայմանավորված է ծրագրի նկատմամբ բարձր պահանջարկով: 2022 թվականին միջոցառման շահառուների թիվը կազմել էր 259, որից 124‑ը նախորդ տարիներից սուբսիդավորվող տնտեսավարող սուբյեկտներն էին: Միջոցառման շրջանակներում 2023 թվականին օգտագործվել է 3.8 մլրդ դրամ՝ ապահովելով 100% կատարողական: Նախորդ տարվա համեմատ նշված միջոցառման ծախսերն աճել են 2.1%-ով կամ 77.3 մլն դրամով՝ պայմանավորված շահառուների թվի աճով:

«Կոնյակի սպիրտի իրացման (արտահանման) աջակցության ծրագիր» միջոցառման շրջանակներում տրամադրվող աջակցությունը նախատեսվել է կոնյակի սպիրտ և շշալցված կոնյակ իրացնող (հարյուր հազար լիտրից ավելի) տնտեսավարող սուբյեկտներին պետական տուրքի գծով կատարված վճարների փոխհատուցման նպատակով: Միջոցառման շրջանակներում աջակցություն է տրամադրվել մեծածավալ իրացում ունեցող 7 տնտեսավարողների՝ նրանց կողմից իրացված 13413.2 հազար լիտր կոնյակի սպիրտի համար: Ծախսերը կազմել են ավելի քան 1.3 մլրդ դրամ՝ ապահովելով 100% կատարողական: 2022 թվականին միջոցառման շրջանակներում աջակցություն է տրամադրվել մեծածավալ իրացում ունեցող 8 տնտեսավարողների՝ նրանց կողմից իրացված 5745.5 հազար լիտր կոնյակի սպիրտի համար: Նախորդ տարվա համեմատ նշված միջոցառման ծախսերն աճել են 2.3 անգամ կամ 766.8 մլն դրամով՝ պայմանավորված 2022 թվականին Վերին Լարսի անցակետի տևական ժամանակով փակ լինելու կամ խիստ սահմանափակ թողունակություն ունենալու հանգամանքով, որի հետ կապված՝ 2023 թվականին իրացված կոնյակի սպիրտի ծավալները զգալիորեն գերազանցել են 2022 թվականի ծավալները:

Գերմանիայի զարգացման վարկերի բանկի (KFW) հետ համատեղ գյուղատնտեսության ոլորտում ապահովագրական համակարգի ներդրման փորձնական ծրագրի իրականացման համար պետական աջակցության շրջանակներում կնքվել է 10192 ապահովագրական պայմանագիր, որի շրջանակներում ապահովագրվել են 11662 հա տարածքներ՝ նախատեսված 10000 հա-ի փոխարեն: Արդյունքային ցուցանիշի գծով արձանագրված գերակատարումը պայմանավորված է նոր պրոդուկտների և իրազեկվածության մակարդակի բարձրացման հետևանքով ծրագրի նկատմամբ պահանջարկի աճով: Նշենք, որ 2022 թվականին միջոցառման շրջանակներում կնքվել էր 5091 ապահովագրական պայմանագիր 6444 հա ապահովագրվող տարածքների համար: Միջոցառման շրջանակներում օգտագործվել է շուրջ 1.1 մլրդ դրամ՝ ապահովելով 98.9% կատարողական: Նախորդ տարվա համեմատ նշված միջոցառման ծախսերն աճել են 2.1 անգամ կամ 586.3 մլն դրամով՝ պայմանավորված կնքված ապահովագրական պայմանագրերի թվի և ապահովագրվող տարածքների ավելացմամբ:

2023 թվականին *Բուսաբուծության խթանման և բույսերի պաշտպանության* ծրագրի շրջանակներում օգտագործվել է շուրջ 4.9 մլրդ դրամ՝ ապահովելով 100% կատարողական: Նախորդ տարվա համեմատ Բուսաբուծության խթանման և բույսերի պաշտպանության ծրագրի ծախսերն աճել են 34.1 անգամ (4.8 մլրդ դրամով)՝ հիմնականում պայմանավորված 2023 թվականին ՀՀ-ում աշնանացան ցորենի արտադրության խթանման նպատակով փոխհատուցման տրամադրմամբ, որը նախորդ տարի չէր իրականացվել: Ծրագրի շրջանակներում իրականացվել են հինգ միջոցառումներ:

ՀՀ-ում աշնանացան ցորենի արտադրության խթանման նպատակով փոխհատուցման տրամադրման միջոցառման շրջանակներում աջակցություն է հատկացվել 22483 շահառուի՝ աշնանացան ցորենի 55,278.9 հա ցանքատարածությունների ցանքի համար, որից 14402.1 հա կազմել են աշնանացան ցորենի հավաստագրված սերմով ապահովված ցանքատարածությունները, իսկ 40876.8 հա-ը՝ չհավաստագրված սերմով ապահովված ցանքատարածությունները: Միջոցառմանը հատկացված շուրջ 4.6 մլրդ դրամը, ինչպես նաև ՀՀ-ում աշնանացան ցորենի ցանքատարածությունների մոնիթորինգի իրականացմանն աջակցության նպատակով հատկացված 158.1 մլն դրամն ամբողջությամբ օգտագործվել են:

Հաշվետու տարում *Գիտելիքահենք, նորարարական տնտեսությանը և փոքր ու միջին ձեռնարկատիրությանն աջակցության* ծրագրի շրջանակներում օգտագործվել է 8.7 մլրդ դրամ կամ նախատեսված միջոցների 93.8%-ը: Շեղումը հիմնականում պայմանավորված է բարձր որակավորում ունեցող մասնագետների ներգրավման նպատակով տնտեսավարողներին աջակցության միջոցառման կատարողականով:

ՀՀ տարածքում գործող ընկերությունների արտադրողականության բարձրացման նպատակով բարձր որակավորում ունեցող մասնագետների ներգրավման նպատակով տնտեսավարողներին աջակցության միջոցառման շրջանակներում աջակցություն է տրամադրվել 29 ընկերությունների, որոնց կողմից ներգրավված բարձր որակավորում ունեցող մասնագետների թիվը նախատեսված 218‑ի դիմաց կազմել է 368: Ցուցանիշի գերազանցումը պայմանավորված է միջոցառման նկատմամբ բարձր պահանջարկով: Միջոցառման ծախսերը կազմել են 790.9 մլն դրամ՝ ապահովելով 62.1% կատարողական: Շեղումը պայմանավորված է նրանով, որ ՆՁԱԿ (Նորամուծության և ձեռներեցության ազգային կենտրոն) ՊՈԱԿ-ի կողմից ներկայացվել է հայտ միայն 7 ամիսների փոխհատուցման համար, իսկ մյուս 5 ամիսների հայտերը ներկայացվել են 2024 թվականին: Բացի այդ, ցուցանիշները հաշվարկվել են նախատեսվածից բարձր արժեքով: Միջոցառումը մեկնարկել է 2023 թվականին:

Տնտեսության արդիականացման միջոցառմանը պետական աջակցության շրջանակներում արտադրական հնարավորությունների արդիականացման և նոր տեխնոլոգիաների ներմուծման խթանման նպատակով մատչելի պայմաններով վարկերի տրամադրման միջոցով կանխատեսված 1400-ի փոխարեն աջակցություն է ստացել 1851 տնտեսավարող, որից 475-ը նախորդ տարիներից սուբսիդավորվող տնտեսավարող սուբյեկտներն են: Միջոցառման շրջանակներում ձեռք են բերվել 2852 միավոր սարքավորումներ և սարքավորման բաղկացուցիչներ՝ նախատեսված 600-ի դիմաց: Ցուցանիշների գերազանցումը պայմանավորված է միջոցառման նկատմամբ բարձր պահանջարկով: Նշենք, որ 2022 թվականին սուբսիդավորվող տնտեսավարողների քանակը կազմել էր 1201 վարկառու: Միջոցառման ծախսերը կազմել են շուրջ 7.9 մլրդ դրամ՝ ապահովելով 98.9% կատարողական: Շեղումը պայմանավորված է նրանով, որ սուբսիդավորվող վարկերը տրամադրվել են նախատեսվածից փոքր ծավալներով: 2022 թվականին նշված միջոցառումն իրականացվել է Ճգնաժամերի հակազդման և արտակարգ իրավիճակների հետևանքների նվազեցման և վերացման ծրագրի շրջանակներում: Նախորդ տարվա համադրելի ցուցանիշի համեմատ նշված միջոցառման ծախսերն աճել են 82.7%-ով կամ շուրջ 3.6 մլրդ դրամով՝ պայմանավորված ՀՀ կառավարության 2023 թվականի մայիսի 18-ի թիվ 831-Լ որոշմամբ միջոցառման ուղղությունների ավելացմամբ ու շահառուների շրջանակի ընդլայնմամբ։ Նշվածով պայմանավորված՝ նախորդ տարվա համեմատ Գիտելիքահենք, նորարարական տնտեսությանը և փոքր ու միջին ձեռնարկատիրությանն աջակցության ծրագրի ծախսերն աճել են 2 անգամ կամ 4.4 մլրդ դրամով, որը հիմնականում պայմանավորված է ծախսերի աճով:

2023 թվականին *Ներդրումների և արտահանման խթանման* ծրագրի շրջանակներում օգտագործվել է 3.3 մլրդ դրամ կամ նախատեսված միջոցների 71.6%-ը: Շեղումը հիմնականում պայմանավորված է ներդրումներ իրականացնող կազմակերպություններին ենթակառուցվածքների կառուցման ձևաչափով oժանդակելու համար նախատեսված շուրջ 1.3 մլրդ դրամ միջոցները չօգտագործելու հանգամանքով: Վերջինս պայմանավորված է նրանով, որ ծրագրի շրջանակներում աջակցություն տրամադրելու համար յուրաքանչյուր հայտի մասով ընդունվում է կառավարության անհատական որոշում, կառավարության կողմից ընդունվել է 4 որոշում, սակայն գումար փոխանցելու որոշումը երկարատև քննարկման արդյունքում հետաձգվել է: Այնուհետև ՀՀ կառավարության 2023 թվականի դեկտեմբերի 7-ի թիվ 2144-Ն որոշմամբ առաջադրվել են նոր պայմաններ, որի հետևանքով հնարավոր չի եղել միջոցառման շրջանակներում ընդունված 4 որոշումների հիման վրա ընկերությունների հետ պայմանագրեր կնքել, և պայմանագրերի կնքումը տեղափոխվել է 2024 թվական: Նախորդ տարվա համեմատ Ներդրումների և արտահանման խթանման ծրագրի ծախսերն աճել են 46.7%-ով կամ 1.1 մլրդ դրամով, որը հիմնականում պայմանավորված է ՀՀ տարածքից բեռների արտահանման և/կամ ՀՀ տարածք ներմուծման նպատակով լոգիստիկ ծառայությունների ձեռք բերմանն աջակցության, Հանրային ներդրումային ծրագրերի տեխնիկատնտեսական ուսումնասիրության և ԷՔՍՊՈ 2025 Օսակա, Կանսայ, Ճապոնիա համաշխարհային ցուցահանդեսին Հայաստանի Հանրապետության մասնակցության կազմակերպման աշխատանքների համար միջոցների հատկացմամբ, որոնք 2022 թվականին չէին նախատեսվել:

Ներդրումների և արտահանման խթանման ծրագրի շրջանակներում իրականացված վեց միջոցառումներից երկուսի գծով արձանագրվել է 100% կատարողական: Մասնավորապես՝ Հայաստանի Հանրապետությունում և արտերկրում ներդրումային և ՊՄԳ ծրագրերի իրականացմանը պետական աջակցության միջոցառման շրջանակներում օգտագործվել է 1.8 մլրդ դրամ: Նշված գումարը պայմանագրով նախատեսված դրույթների համաձայն հանդիսանում է կանխավճար, իսկ աշխատանքների իրականացումը նախատեսվում է 2024 թվականին:

ՀՀ տարածքից բեռների արտահանման և/կամ ՀՀ տարածք ներմուծման նպատակով լոգիստիկ ծառայությունների ձեռք բերմանն աջակցության միջոցառման շրջանակներում նախատեսված 9-ի դիմաց իրականացվել են 4 փոխադրումներ: Շեղումը պայմանավորված է նրանով, որ ռուս-ուկրաինական հակամարտության հետևանքով կտրուկ բարձրացել են լաստանավերի ու նավերի վարձակալության գները, ուստի Կառավարության որոշմամբ մեկ ամբողջական չվերթի փոխհատուցման գումարը նախկին 60 մլն դրամի փոխարեն սահմանվել է 120 մլն դրամ, նախատեսվել են նաև նավով փոխադրումներ, որի բեռնատարողությունը մի քանի անգամ բարձր է լաստանավի բեռնատարողությունից: Արդյունքում միջոցառման ծախսերը կատարվել են 94.2%-ով՝ կազմելով 470.9 մլն դրամ, որը պայմանավորված է տնտեսումներով:

ՀՀ արտահանմանն ուղղված արդյունաբերական քաղաքականության ռազմավարությամբ նախատեսված միջոցառումների շրջանակներում կազմակերպվել և իրականացվել է արտերկրում հայկական արտադրանքի վերաբերյալ գովազդի և հասարակական կարծիքի ձևավորման (PR) 5 միջոցառում՝ նախատեսված 4-ի դիմաց, ապահովվել է մասնակցությունը 7 միջազգային ցուցահանդեսների, նախատեսված 5-ի դիմաց ապահովվել է 9 գործարար համաժողովների (ֆորումների), ինչպես նաև այլ համանման միջոցառումների մասնակցությունը և (կամ) կազմակերպումը: Նշենք, որ 2022 թվականին ապահովվել էր մասնակցություն 4 միջազգային ցուցահանդեսների և 1 միջազգային տնտեսական համաժողովի: Միջոցառման շրջանակներում ծախսերը կազմել են 307.9 մլն դրամ կամ ծրագրված ցուցանիշի 96.2%-ը: Շեղումը հիմնականում պայմանավորված է նրանով, որ մեկ ցուցահանդեսի համար վճարվել է միայն առաջին փուլով նախատեսված գումարը, իսկ երկրորդ փուլի վճարումը համապատասխան փաստաթղթերը կառուցապատող ընկերության կողմից ուշ ներկայացվելու պատճառով տեղափոխվել է 2024 թվական: Նախորդ տարվա համեմատ նշված միջոցառման ծախսերն աճել են 40.2%-ով կամ շուրջ 88.3 մլն դրամով՝ պայմանավորված իրականացված միջոցառումների ծավալով:

2023 թվականին *Գյուղատնտեսության արդիականացման* ծրագրի շրջանակներում օգտագործվել է 17.5 մլրդ դրամ՝ ապահովելով 98.8% կատարողական: Նախորդ տարվա համեմատ նշված ծրագրի ծախսերն աճել են 43.8%-ով (ավելի քան 5.3 մլրդ դրամով), որը հիմնականում պայմանավորված է ՀՀ-ում ինտենսիվ այգեգործության զարգացման նպատակով վարկերի տոկոսադրույքների սուբսիդավորման և ծախսերի մասնակի փոխհատուցման, ինչպես նաև ՀՀ ագրոպարենային ոլորտի սարքավորումների լիզինգի աջակցության ծրագրի գծով կատարված ծախսերի աճով:

Ծրագրի շրջանակներում իրականացվել են 13 միջոցառումներ, որոնցից 8-ի գծով արձանագրվել է ծախսերի 100% կատարողական՝ կազմելով 17 մլրդ դրամ:

Հաշվետու տարում ՀՀ-ում ինտենսիվ այգեգործության զարգացման նպատակով սուբսիդավորման միջոցառման շրջանակներում հիմնվել են 3619.12 հա ինտենսիվ պտղատու այգիներ, որից 2102.3 հա-ը՝ նախորդ տարիներին, տեղակայվել են 76.3 հա կարկտապաշտպան ցանցային համակարգեր, որից 50.2 հա-ը՝ նախորդ տարիներին, մշակվել են բարձրարժեք մշակաբույսերի ցանքատարածություններ 3.18 հա տարածքի վրա, ներդրվել են 576 հա ոռոգման արդիական համակարգեր, որից 418 հա-ը՝ նախորդ տարիներին: Միջոցառման շրջանակներում ամբողջությամբ ապահովվել են կանխատեսված արդյունքային ցուցանիշները: Միջոցառմանն ուղղվել է ավելի քան 8.9 մլրդ դրամ՝ ապահովելով 100% կատարողական: Նախորդ տարվա համեմատ նշված միջոցառման ծախսերն աճել են 2.2 անգամ կամ 4.8 մլրդ դրամով, որը պայմանավորված է միջոցառման նկատմամբ բարձր պահանջարկի հետևանքով կատարված աշխատանքների ծավալների աճով:

Հայաստանի Հանրապետությունում ինտենսիվ այգեգործության զարգացման նպատակով ծախսերի փոխհատուցման միջոցառման շրջանակներում հիմնվել են 75.72 հա նոր ինտենսիվ պտղատու այգիներ՝ նախատեսված 76 հա-ի դիմաց: Շեղումը պայմանավորված է նրանով, որ նոր ընթացակարգով հաստատված մոնիտորինգի արդյունքում հիմնված այգիներում արձանագրվել են մի շարք անհամապատասխանություններ, ինչի արդյունքում ձգձգվել է փոխհատուցման գործընթացը: Բացի այդ, ներդրվել են 111.6 հա ոռոգման արդիական համակարգեր՝ նախատեսված 100 հա-ի դիմաց: Ցուցանիշի գերազանցումը պայմանավորված է տնտեսավարողների իրազեկվածության մակարդակի բարձրացման հետևանքով միջոցառման նկատմամբ բարձր պահանջարկով: Նշենք, որ 2022 թվականին միջոցառման շրջանակներում հիմնվել էին 39.01 հա նոր ինտենսիվ պտղատու այգիներ և ներդրվել 43.9 հա ոռոգման արդիական համակարգեր: Միջոցառման ծախսերը կազմել են շուրջ 1.3 մլրդ դրամ՝ ապահովելով 100% կատարողական: Նախորդ տարվա համեմատ նշված ծախսերն աճել են 3.2 անգամ կամ 874.5 մլն դրամով, որը պայմանավորված է կատարված աշխատանքների ծավալների աճով։

Հայաստանի Հանրապետության ագրոպարենային ոլորտի սարքավորումների լիզինգի պետական աջակցության ծրագրի շրջանակներում հաշվետու տարում նախատեսված 686-ի դիմաց սուբսիդավորումից օգտվել է 713 շահառու, որից 594-ը նախորդ տարիներից սուբսիդավորվող տնտեսավարող սուբյեկտներն են: Ծրագրված ցուցանիշի գերազանցումը պայմանավորված է միջոցառման նկատմամբ բարձր պահանջարկով: 2023 թվականին միջոցառման շրջանակներում ձեռք է բերվել 495 միավոր սարքավորում՝ նախորդ տարվա 710-ի դիմաց: Միջոցառման ծախսերը կազմել են շուրջ 3.6 մլրդ դրամ՝ ապահովելով 100% կատարողական: Նախորդ տարվա համեմատ նշված ծախսերն աճել են 24.4%-ով կամ 696.4 մլն դրամով, որը պայմանավորված է շահառուների թվի աճով։

Հայաստանի Հանրապետությունում խաղողի, ժամանակակից տեխնոլոգիաներով մշակվող ինտենսիվ պտղատու այգիների և հատապտղանոցների հիմնման համար վարկային տոկոսադրույքների սուբսիդավորման միջոցառման նպատակն է՝ այգետնկումների խթանմամբ հանրապետությունում զարգացնել պտղաբուծությունը և խաղողագործությունը, ավելացնել խաղողի, պտղի և հատապտղի արտադրության, պտուղների և հատապտուղների ներմուծման փոխարինման ու արտահանման ծավալները: Միջոցառման շրջանակներում իրականացվել է նախորդ տարիներին հիմնված 1446.1 հա ինտենսիվ պտղատու այգիների համար վարկերի տոկոսադրույքների սուբսիդավորում: Միջոցառման ծախսերը կազմել են 2.3 մլրդ դրամ՝ ապահովելով 100% կատարողական: Նախորդ տարվա համեմատ նշված միջոցառման ծախսերն աճել են 4.4%-ով կամ 98.4 մլն դրամով, ինչը հիմնականում պայմանավորված է նրանով, որ ֆինանսական կառույցների կողմից նախորդ տարիներին կնքված վարկային պայմանագրերի գումարների գծով մոնիտորինգի արդյունքում կատարվել են ճշգրտումներ, որի հետևանքով փոփոխվել են սուբսիդավորման ենթակա գումարները։

Հայաստանի Հանրապետության գյուղատնտեսական տեխնիկայի լիզինգի աջակցության ծրագրի շրջանակներում տոկոսադրույքների սուբսիդավորում ստացող շահառուների թիվը կանխատեսված 1670-ի փոխարեն կազմել է 1786, որից 1320-ը նախորդ տարիներից սուբսիդավորվող տնտեսավարող սուբյեկտներն են: Նշենք, որ նախորդ տարի ծրագրից օգտվել էր 1514 շահառու: Շահառուների թվի աճը պայմանավորված է տնտեսավարողների իրազեկվածության մակարդակի, ինչպես նաև լիզինգի սահմանաչափի բարձրացման հետևանքով ծրագրի նկատմամբ բարձր պահանջարկով: Միջոցառման շրջանակներում ձեռք է բերվել 719 միավոր գյուղատնտեսական տեխնիկա՝ նախորդ տարվա 573-ի դիմաց: Միջոցառման շրջանակներում օգտագործվել է 809.6 մլն դրամ՝ ապահովելով 100% կատարողական: Նախորդ տարվա համեմատ միջոցառման ծախսերն աճել են 14.4%-ով կամ 101.7 մլն դրամով՝ պայմանավորված շահառուների թվի, ինչպես նաև սարքավորումների գների աճով։

*Զբոսաշրջության զարգացման* ծրագրին 2023 թվականին տրամադրվել է շուրջ 6.4 մլրդ դրամ կամ նախատեսված միջոցների 96.9%‑ը: Ծրագրված ցուցանիշից շեղումը, ինչպես նաև նախորդ տարվա համեմատ ծախսերի 2.6 անգամ (3.9 մլրդ դրամով) աճը հիմնականում պայմանավորված են Համաշխարհային բանկի աջակցությամբ իրականացվող Տեղական տնտեսության և ենթակառուցվածքների զարգացման վարկային ծրագրի կատարողականով:

Համաշխարհային բանկի աջակցությամբ իրականացվող տեղական տնտեսության և ենթակառուցվածքների զարգացման ծրագրի նպատակներն են` նպաստել ընտրված մարզերի տեղական տնտեսություններում զբոսաշրջության աճին, ստեղծել և հիմնել զբոսաշրջային շրջաններ, որոնք կմիացնեն ընտրված մարզերի բազմաթիվ վայրեր: Այս գործողությունները միասին կօգնեն ավելի մեծ թվով այցելուներ գրավել դեպի մարզեր, որն իր հերթին կխթանի աշխատատեղերի ստեղ­ծումը և տեղական տնտեսական աճը: Ծրագիրն իրականացվում է երկու բաղադրիչներով.

* պատմամշակութային ժառանգության և զբոսաշրջային օղակի զարգացում,
* ինստիտուցիոնալ զարգացում:

Ծրագրի շրջանակներում 2023 թվականին ավարտվել են Գյումրու քաղաքային «Բարեկամություն» զբոսայգու վերակառուցման նախապատրաստման, Գառնու տաճարի շրջակա տարածքի բարեկարգման աշխատանքները: 2023 թվականին ընթացքում են գտնվել Գյումրու Հաղթանակի պողոտայի վերականգնման, Խանջյան, Չայկովսկու, Աճեմյան, Հանեսօղլյան, Ջիվանի, Տերյան և Նալբանդյան փողոցների վերականգնման, Գյումրու Սբ․ Ամենափրկիչ եկեղեցու հարակից այգու և հարող Աբովյան փողոցի աջ և ձախ հատվածների վերականգնման, Մարմաշեն վանական համալիր տանող ճանապարհի վերանորոգման և հարակից տարածքի բարեկարգման, Ջերմուկի Շահումյանի և հարակից փողոցների վերանորոգման, վերականգնման և «Քարայծ» տանող ճեմուղու կառուցման, Մաշտոցի փողոցի բարեկարգման, Ըմպելասրահի ճեմուղիների վերանորոգման, բարեկարգման և կանաչապատման, տաղավարների տեղադրման և տեղեկատվական կենտրոնի կառուցման, Եղնիկի արձանին մոտեցնող ճանապարհի և դիտահրապարակի կառուցման, Գնդեվանքի քայլարշավային արահետի բարեկարգման, Գորիսի կենտրոնական մասի պատմամշակութային միջավայրի վերականգնման, «Զորաց քարեր» հուշարձանի մերձակա տարածքի բարեկարգման, Դեպի Տաթև տանող նոր շրջանցիկ ճանապարհի վերակառուցման աշխատանքները: Վերոնշյալ ծրագրի շրջանակներում օգտագործվել է ավելի քան 5.1 մլրդ դրամ կամ նախատեսված միջոցների 97.7%‑ը: Շեղումը հիմնականում արձանագրվել է ՀՀ տարբեր մարզերում զբոսաշրջության հետ կապված ենթակառուցվածքների բարելավման ծախսերում, որոնք կատարվել են 97.9%-ով՝ պայմանավորված նրանով, որ չափագրման արդյունքում որոշ ենթածրագրերում կրճատվել են աշխատանքների ծավալները, և առաջացել են խնայողություններ, բացի այդ, համալիր փորձաքննության եզրակացությունը նախատեսված ժամկետից ուշ է ստացվել, որի հետևանքով մեկ պայմանագրի գծով վճարում չի կատարվել:

Զբոսաշրջության զարգացմանն աջակցության միջոցառման շրջանակներում նախատեսված աշխատանքները հիմնականում կատարվել են: Մեկ ցուցանիշի գծով արձանագրվել է գերակատարում՝ նախատեսված 8-ի փոխարեն կազմակերպվել է 16 փառատոն, իսկ երկու ցուցանիշների գծով արձանագրվել է թերակատարում, մասնավորապես՝ զբոսաշրջային այցելավայրերի կառավարման 3 կազմակերպությունների գործունեությանը պետական աջակցության փոխարեն աջակցություն է տրամադրվել 1 կազմակերպության, ինչը պայմանավորված է նրանով, որ կազմակերպությունների ընտրության մրցույթի արդյունքում փաստաթղթերի անհամապատասխանության պատճառով հաղթող է ճանաչվել միայն մեկ կազմակերպություն: Զբոսաշրջային բիզնես նախաձեռնություններին 10 կազմակերպությունների աջակցության փոխարեն աջակցություն է տրամադրվել 7 կազմակերպության, ինչը պայմանավորված է նրանով, որ մրցույթների արդյունքում հաղթող ճանաչված 10 կազմակերպություններից մեկը հրաժարվել է կնքել պայմանագիր, իսկ 2 կազմակերպությունների հետ կնքված պայմանագրերը լուծվել են՝ փառատոները չանցկացնելու պատճառով: Զբոսաշրջության զարգացմանն աջակցության միջոցառման շրջանակներում օգտագործվել է 965.6 մլն դրամ կամ նախատեսված միջոցների 97.5%-ը: Նախորդ տարվա համեմատ նշված միջոցառման ծախսերն աճել են 5.7 անգամ կամ 796.4 մլն դրամով՝ հիմնականում պայմանավորված աշխատանքների ծավալների աճով: Մասնավորապես՝ 2023 թվականին ավելացել են միջազգային և թիրախային ավիաընկերությունների հետ համագործակցության շրջանակներում մարքեթինգային ծառայությունների ձեռքբերման, թիրախային երկրներում գովազդային արշավների (road show) կազմակերպման, զբոսաշրջային ներքին ցուցահանդեսի կազմակերպման, զբոսաշրջային բիզնես նախաձեռնություններին աջակցության, զբոսաշրջային այցելավայրերի կառավարման կազմակերպությունների գործունեությանը պետական աջակցության և այլ միջոցառումներ:

ՀՀ էկոնոմիկայի նախարարության կողմից իրականացված այլ ծրագրերից *Անասնաբուժական ծառայությունների* ծրագրի շրջանակներում օգտագործվել է շուրջ 2.5 մլրդ դրամ կամ նախատեսված միջոցների 93.4%-ը: Շեղումը հիմնականում պայմանավորված է Գյուղատնտեսական կենդանիների պատվաստման միջոցառման կատարողականով: Հիմնականում վերջինիս կատարված հատկացումների աճի արդյունքում նախորդ տարվա համեմատ Անասնաբուժական ծառայությունների ծրագրի ծախսերն աճել են 35.8%-ով (646.9 մլն դրամով): Գյուղատնտեսական կենդանիների պատվաստման միջոցառման շրջանակներում իրականացվել են 891898 ախտորոշման և 6278843 կանխարգելիչ (պատվաստումներ) միջոցառումներ՝ նախատեսված համապատասխանաբար 978837 ‑ի և 6502955‑ի ու նախորդ տարվա 916496-ի և 4376409‑ի դիմաց: Նշենք, որ ախտորոշման միջոցառումների ցուցանիշի գծով արձանագրված թերակատարումը պայմանավորված է կենդանիների գլխաքանակի նվազմամբ և ախտորոշիչ միջոցների ուշ ձեռքբերմամբ, իսկ կանխարգելիչ պատվաստումների ցուցանիշի գծով արձանագրված թերակատարումը՝ պատվաստանյութի հրահանգի համաձայն միջպատվաստումային ժամանակահատվածով, ինչպես նաև կայուն անասնահամաճարակային իրավիճակի պահպանմամբ: Միջոցառման շրջանակներում օգտագործվել է ավելի քան 2.1 մլրդ դրամ՝ ապահովելով 94.8% կատարողական: Նախորդ տարվա համեմատ նշված ծախսերն աճել են 42%-ով կամ 634.8 մլն դրամով, որը պայմանավորված է ՀՀ կայուն անասնահամաճարակային իրավիճակի ապահովման նպատակով հարևան երկրներում շրջանառվող դաբաղ հիվանդության նոր SAT-2 տիպի պատվաստանյութի ձեռքբերմամբ և կանխարգելիչ միջոցառման իրականացմամբ։

*ՀՀ արտաքին գործերի նախարարության* պատասխանատվությամբ 2023 թվականի ընթացքում կատարվել է պետական բյուջեի 6 ծրագիր, որոնց գծով ծախսերը կազմել են շուրջ 25.1 մլրդ դրամ կամ ծրագրված ցուցանիշի 99.5%-ը: Նախորդ տարվա համեմատ նախարարության ծախսերն աճել են 41.2%-ով կամ 7.3 մլրդ դրամով՝ հիմնականում պայմանավորված Օտարերկրյա պետություններում ՀՀ դիվանագիտական ծառայության մարմինների գործունեության կազմակերպման և իրականացման ծրագրի շրջանակներում կատարված ծախսերի աճով:

1. *2023թ. ՀՀ արտաքին գործերի նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. փաստ** | **2023թ. ճշտված ծրագիր** | **2023թ. փաստ** | **Կատարո-ղականը ճշտված ծրագրի նկատմամբ (%)** | **2023թ. 2022թ.-ի նկատ-մամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **17,742.8** | **25,171.9** | **25,057.8** | **99.5** | **141.2** | **7,315.0** |
| Արտաքին գործերի ոլորտում Կառավա-րության քաղաքականության մշակում և իրականացում | 2,600.8 | 2,853.3 | 2,809.7 | 98.5 | 108.0 | 209.0 |
| Համագործակցություն միջազգային կազմակերպությունների հետ | 1,985.2 | 1,909.5 | 1,892.5 | 99.1 | 95.3 | (92.7) |
| Օտարերկրյա պետություններում ՀՀ դիվանագիտական ծառայության մարմինների գործունեության կազմակերպում և իրականացում | 12,065.7 | 19,656.2 | 19,644.4 | 99.9 | 162.8 | 7,578.7 |
| Այլ ծրագրեր | 1,091.2 | 752.9 | 711.2 | 94.5 | 65.2 | (380.0) |

*Արտաքին գործերի ոլորտում Կառավարության քաղաքականության մշակման և իրականացման* ծրագրի ծախսերը հաշվետու տարում կազմել են 2.8 մլրդ դրամ կամ նախատեսվածի 98.5%-ը: Շեղումը մասամբ պայմանավորված է նրանով, որ ՀՀ մուտքի վիզաների, վերադարձի վկայականների և պաշտպանված ձևաթղթերի տպագրության աշխատանքների իրականացման համար նախատեսված 22.8 մլն դրամը չի օգտագործվել՝ պահեստում ձևաթղթերի մնացորդների առկայությամբ պայմանավորված: «Կառավարության արտաքին քաղաքականության մշակում և իրագործման ապահովում» միջոցառման շրջանակներում օգտագործվել է 2.7 մլրդ դրամ կամ նախատեսված միջոցների 99.3%-ը: Նախորդ տարվա համեմատ ծրագրի ծախսերում արձանագրվել է 8% (209 մլն դրամ) աճ, որը հիմնականում պայմանավորված է «Կառավարության արտաքին քաղաքականության մշակում և իրագործման ապահովում» միջոցառման ծախսերի 14.1% (335.2 մլն դրամ) աճով, ինչը պայմանավորված է ՀՀ ԱԳՆ շենքի արտաքին լուսավորության համակարգի արդիականացման և «Դեպի ծով ելք չունեցող զարգացող երկրների նախարարական հանդիպում» միջոցառման կազմակերպման համար միջոցների հատկացմամբ:

2023 թվականին շուրջ 1.9 մլրդ դրամ է ուղղվել *Միջազգային կազմակերպությունների հետ համագործակցության* ծրագրին` 99.1%-ով ապահովելով ծրագրային ցուցանիշը: Ծրագրի շրջանակներում օգտագործված միջոցները հիմնականում ուղղվել են միջազգային կազմակերպություններին ՀՀ անդամակցության վճարներին: Հայաստանը անդամավճար է փոխանցել 98 միջազգային կազմակերպությունների և ծրագրերի/կոնվենցիաների՝ նախատեսված 109-ի դիմաց: «Միջազգային կազմակերպություններին ՀՀ անդամակցության վճարներ» միջոցառման շրջանակներում օգտագործվել է նախատեսված միջոցների 99.2%-ը՝ պայմանավորված կազմակերպությունների կողմից ներկայացված փաստացի հայտերով:

2023 թվականին *Օտարերկրյա պետություններում ՀՀ դիվանագիտական ծառայության մարմինների գործունեության կազմակերպման և իրականացման* ծրագրի շրջանակներում ՀՀ արտաքին գործերի նախարարության կողմից դիվանագիտական ծառայության մարմինների (դեսպանություններ, գլխավոր հյուպատոսություններ, միջազգային կազմակերպություններում մշտական ներկայացուցչություններ) միջոցով ապահովվել է երկկողմ և բազմակողմ արտաքին կապերի պահպանումը, մատուցվել են հյուպատոսական ծառայություններ: Հայաստանի Հանրապետությունը դիվանագիտական հարաբերություններ է հաստատել աշխարհի 182 երկրների հետ, արտերկրում ՀՀ-ն ունի 44 ռեզիդենտ դեսպան, ովքեր հավատարմագրված են ընդհանուր առմամբ 97 երկրում։ 2023 թվականին մի շարք դիվանագիտական ներկայացուցչություններում կատարվել են վերանորոգումներ, ձեռք են բերվել ծառայողական ավտոմեքենաներ, ինչպես նաև Ուրուգվայում բացվել է ՀՀ դեսպանություն, Լյուքսեմբուրգում՝ գրասենյակ: Ծրագրի շրջանակներում ծախսերը կազմել են 19.6 մլրդ դրամ՝ ապահովելով 99.9% կատարողական: Տարբերությունը պայմանավորված է արտարժույթի կանխատեսված և փաստացի փոխարժեքների տարբերությամբ, ինչպես նաև գործուղման ծախսերի տնտեսմամբ: 2022 թվականի համեմատ ծրագրի ծախսերն աճել են 62.8%-ով կամ շուրջ 7.6 մլրդ դրամով՝ պայմանավորված 2023 թվականին արտերկրում ՀՀ դեսպանությունների շենքային պայմանների ապահովման միջոցառման շրջանակներում 8.5 մլրդ դրամի հատկացմամբ: Միջոցներն ուղղվել են Միացյալ Թագավորությունում ՀՀ դեսպանության համար շենքի ձեռքբերմանը: Միացյալ Թագավորությունում ՀՀ դեսպանությունը 1992 թվականից ի վեր տեղակայված էր Լոնդոնի Հայ տան կողմից տրամադրված շենքում, որը դեսպանությանը տեղեկացրել է 2024 թվականին տարածքն ազատելու անհրաժեշտության մասին:

2023 թվականին ՀՀ արտաքին գործերի նախարարության պատասխանատվությամբ իրականացվող այլ ծրագրերին տրամադրված 711.2 մլն դրամից 381.4 մլն դրամն ուղղվել է *Հայաստանի Հանրապետությունում և օտարերկրյա պետություններում արարողակարգային միջոցառումների իրականացման* ծրագրին՝ ապահովելով 90.2% կատարողական: Շեղումն առաջացել է Հայաստանի Հանրապետությունում և օտարերկրյա պետություններում արարողակարգային միջոցառումների իրականացման ծախսերում, որոնք կազմել են 176.4 մլն դրամ՝ 80.9%-ով ապահովելով ծրագրային ցուցանիշը՝ պայմանավորված թափուր հաստիքների առկայության արդյունքում աշխատավարձերի և հավելավճարների համար նախատեսված միջոցների տնտեսմամբ, ինչպես նաև արտասահմանյան պաշտոնական գործուղումների մի մասի հետաձգմամբ։ Նախորդ տարվա համեմատ ծրագրի ծախսերը նվազել են 21.9%-ով (107.3 մլն դրամով), որը հիմնականում պայմանավորված է արտասահմանյան պատվիրակությունների ընդունելությունների գծով ծախսերի 31.3% (93.2 մլն դրամ) նվազմամբ, որոնք կատարվել են նախատեսված ծավալով և կազմել են 205 մլն դրամ:

2023 թվականի ընթացքում ՀՀ արտաքին գործերի նախարարության արտաբյուջետային միջոցներից, որոնք գոյանում են ՀՀ ոչ ռեզիդենտ իրավաբանական կամ ֆիզիկական անձանց կողմից օտարերկրյա պետություններում գործող ՀՀ դիվանագիտական ծառայության մարմիններին կատարվող նվիրաբերություններից, 143.7 մլն դրամ հատկացվել է *Օտարերկրյա պետություններում ՀՀ դիվանագիտական ծառայության կազմակերպմանը և իրականացմանն աջակցության* ծրագրին, որն օգտագործվել է ողջ ծավալով: Նախորդ տարվա համեմատ տվյալ ծրագրի ծախսերը նվազել են 62%-ով կամ 234.2 մլն դրամով՝ պայմանավորված կատարված նվիրաբերությունների ծավալով:

*ՀՀ շրջակա միջավայրի նախարարության* պատասխանատվությամբ 2023 թվականի ընթացքում կատարվել է պետական բյուջեի 6 ծրագիր, որոնց գծով ծախսերը կազմել են ավելի քան 9 մլրդ դրամ կամ նախատեսվածի 85%-ը: Շեղումը հիմնականում պայմանավորված է նախարարության ծախսերում մեծ տեսակարար կշիռ ունեցող՝ Բնական պաշարների և բնության հատուկ պահպանվող տարածքների կառավարման և պահպանման ծրագրի կատարողականով: Նախորդ տարվա համեմատ արձանագրվել է նախարարության պատասխանատվությամբ իրականացվող ծրագրերի շրջանակներում կատարված ծախսերի 23.9% (1.7 մլրդ դրամ) աճ:

1. ***2023թ. ՀՀ շրջակա միջավայրի նախարարության կողմից իրականացված ծրագրերը (մլն դրամ)***

|  |  |  |  |  |  |  |
| --- | --- | --- | --- | --- | --- | --- |
|  | **2022թ. փաստ** | **2023թ. ճշտված ծրագիր** | **2023թ. փաստ** | **Կատարո-ղականը ճշտված ծրագրի նկատմամբ (%)** | **2023թ. 2022թ.-ի նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **7,281.3** | **10,611.7** | **9,023.8** | **85.0** | **123.9** | **1,742.5** |
| Շրջակա միջավայրի վրա ազդեցության գնահատում և մոնիթորինգ | 1,795.1 | 2,227.5 | 1,999.0 | 89.7 | 111.4 | 203.9 |
| Բնական պաշարների և բնության հատուկ պահպանվող տարածքների կառավարում և պահպանում | 1,821.2 | 3,166.3 | 1,928.8 | 60.9 | 105.9 | 107.6 |
| Անտառների կառավարում | 2,139.7 | 2,933.3 | 2,931.2 | 99.9 | 137.0 | 791.5 |
| Այլ ծրագրեր | 1,525.3 | 2,284.5 | 2,164.7 | 94.8 | 141.9 | 639.5 |

Հաշվետու ժամանակահատվածում *Շրջակա միջավայրի վրա ազդեցության գնահատման և մոնիթորինգի* ծրագրին տրամադրվել է շուրջ 2 մլրդ դրամ, որը կազմել է ծրագրված ցուցանիշի 89.7%‑ը: Շեղումը հիմնականում պայմանավորված է «Անցում էլեկտրական շարժունակությանը Հայաստանում» դրամաշնորհային ծրագրի, Արարատյան դաշտի ապօրինի շահագործվող, ինքնաշատրվանող և բացասական մակարդակով հորերի լուծարման և կոնսերվացման ու «Շենքերի ոլորտում չափողականություն, հաշվետվողականություն և հավաստագրում (ՉՀՀ)» համակարգի ստեղծում և գիտելիքների կառավարում» միջոցառումների կատարողականով:

Գլոբալ Էկոլոգիական Հիմնադրամի (ԳԷՀ) կողմից ֆինանսավորվող «Անցում էլեկտրական շարժունակությանը Հայաստանում» դրամաշնորհային ծրագրի պետական կառույցներին աջակցության բաղադրիչի շրջանակներում նախատեսվում էր պետական համաֆինանսավորմամբ ձեռք բերել 28 էլեկտրական մեքենա, սակայն ծրագրի իրականացման ընթացքում ի հայտ եկան չնախատեսված և անհաղթահարելի խոչընդոտներ ծրագրային փաստաթղթով ամրագրված գործողությունների համատեքստում, և ծրագրի իրականացումը տեղափոխվեց 2024 թվական՝ ԳԷՀ-ի համաֆինանսավորմամբ: Ծրագրի էլեկտրամոբիլների լիցքավորման կայանների տեղադրման բաղադրիչի շրջանակներում, դոնոր կազմակերպության կողմից իրականացված ընթացակարգային փոփոխությամբ պայմանավորված, դրամաշնորհային միջոցներից լիցքավորման կայանների համար նախատեսված գումարը տրամադրվել է մասնավոր կազմակերպությանը՝ 20 լիցքավորման կայան ձեռք բերելու նպատակով։ Արդյունքում ՀՀ պետական բյուջեով նախատեսված մասով ծախսեր չեն իրականացվել։ Ծրագրի կազմակերպչական աշխատանքների իրականացման բաղադրիչի շրջանակներում ՀՀ մարզերի պետական և մասնավոր կազմակերպությունների 100 ներկայացուցիչների համար կազմակերպվել են Էլեկտրական շարժունակության վերաբերյալ վերապատրաստման դասընթացներ, ինչպես նաև միջգերատեսչական աշխատանքային խմբի 2 նիստ։ Գլոբալ Էկոլոգիական Հիմնադրամի (ԳԷՀ) կողմից ֆինանսավորվող «Անցում էլեկտրական շարժունակությանը Հայաստանում» դրամաշնորհային ծրագրի շրջանակներում 2023 թվականին օգտագործվել է նախատեսված միջոցների 30.4%-ը՝ 39.8 մլն դրամ:

«Արարատյան դաշտի ապօրինի շահագործվող, ինքնաշատրվանող և բացասական մակարդակով հորերի լուծարում և կոնսերվացում» միջոցառման շրջանակներում ՀՀ շրջակա միջավայրի նախարարության և «Եդեմ գրուպ» ՍՊԸ-ի միջև 2022 թվականին կնքված պայմանագրով նախատեսված աշխատանքների ոչ լիարժեք կատարման պատճառով նախարարությունը միակողմանիորեն լուծել է պայմանագիրը։ Հարկ է նշել, որ 2023 թվականին կոնսերվացման կամ լուծարման համար ներկայացված է եղել 29 խորքային հոր, որից «Եդեմ գրուպ» ՍՊԸ-ի կողմից 3-ը կոնսերվացվել է, 3-ը՝ լուծարվել։ 2023 թվականին օգտագործվել է միջոցառմանը հատկացված միջոցների 8.1%-ը՝ 5.6 մլն դրամ:

«Շենքերի ոլորտում չափողականություն, հաշվետվողականություն և հավաստագրում (ՉՀՀ)» համակարգի ստեղծում և գիտելիքների կառավարում» միջոցառման շրջանակներում 20 շահառուների համար կազմակերպվել են էներգախնայողության գնահատման համակարգի կիրառման վերաբերյալ դասընթացներ։ Մշակվել է շենքերի էներգախնայողության գնահատման, հավաստագրման և էներգախնայողության համակարգի ներդրման արդյունավետության մշտադիտարկման իրականացման մեթոդաբանություն։ 2023 թվականին օգտագործվել է միջոցառմանը հատկացված միջոցների 30.7%-ը՝ 26.2 մլն դրամ, քանի որ 2023 թվականի փետրվարից մինչև հոկտեմբեր դոնորի կողմից ֆինանսավորում չի իրականացվել՝ պայմանավորված ծրագրի երկարաձգմամբ մինչև 2026 թվական։

Շրջակա միջավայրի վրա ազդեցության գնահատման և մոնիթորինգի ծրագրին հատկացված միջոցների գերակշիռ մասն ուղղվել է «Հիդրոօդերևութաբանություն, շրջակա միջավայրի մոնիթորինգ և տեղեկատվության ապահովում» միջոցառմանը, որի շրջանակներում իրականացվել է ՀՀ մակերևութային ջրային օբյեկտների որակի մոնիտորինգ, որի արդյունքում որոշված ցուցանիշների քանակը կազմել է 43420: Իրականացվել է նաև Արաքս գետի աղտոտվածության հայ-իրանական համատեղ մոնիտորինգ, որի արդյունքում որոշված ցուցանիշների քանակը կազմել է 2040: ՀՀ մթնոլորտային օդի որակի մոնիտորինգի շրջանակում որոշվել է 75300 ցուցանիշ: 2023 թվականի ընթացքում ուսումնասիրվել են թափոնների գոյացման, վերամշակման ու օգտահանման 31 օբյեկտներ: Արդիականացվել և ավտոմատացվել են Քասախի և Հրազդանի գետավազանների 7 հիդրոլոգիական դիտակետեր։ Հիդրոօդերևութաբանության, շրջակա միջավայրի մոնիթորինգի և տեղեկատվության ապահովման միջոցառման ծախսերը կատարվել են 100%-ով՝ կազմելով 1.6 մլրդ դրամ:

Նախորդ տարվա համեմատ Շրջակա միջավայրի վրա ազդեցության գնահատման և մոնիթորինգի ծրագրի ծախսերն աճել են 11.4%-ով կամ 203.9 մլն դրամով՝ հիմնականում պայմանավորված «Հիդրոօդերևութաբանության և մոնիթորինգի կենտրոն» ՊՈԱԿ-ի տեխնիկական միջոցների արդիականացման և նոր սարքավորումների ձեռք բերման նպատակով 199.8 մլն դրամի հատկացմամբ, որն ուղղվել է 9 ավտոմատ օդերևութաբանական կայանների ձեռքբերմանը:

*Բնական պաշարների և բնության հատուկ պահպանվող տարածքների կառավարման և պահպանման* ծրագրի շրջանակներում 2023 թվականին օգտագործվել է նախատեսված միջոցների 60.9%-ը՝ 1.9 մլրդ դրամ: Շեղումը հիմնականում արձանագրվել է Գերմանիայի զարգացման վարկերի բանկի (KFW) աջակցությամբ ՀՀ Սյունիքի մարզի բնության հատուկ պահպանվող տարածքների պահպանության դրամաշնորհային ծրագրում, որի կատարողականը կազմել է 5.8% կամ 75.1 մլն դրամ: Ցածր կատարողականը պայմանավորված է խորհրդատու կազմակերպության կողմից նախատեսված աշխատանքներն ամբողջությամբ չիրականացնելու հանգամանքով: Արդյունքում չի ապահովվել ծրագրի շրջանակներում նախատեսված արդյունքային ցուցանիշների մեծ մասը: Ծրագրի շրջանակներում 2023 թվականին Շիկահող պետական արգելոցի հարակից 4 բնակավայրերի (Ծավ, Շիկահող, Սրաշեն, Ներքին Հանդ) 247 տնային տնտեսություններին տրամադրվել են էներգախնայող վառարաններ։ Կազմակերպվել է Մեղրի խոշորացված համայնքի 11 գյուղական բնակավայրերի յուրաքանչյուր տնային տնտեսությունում 9 ք/մ եվրապատուհանի տեղադրման մրցույթ։ Շրջակա միջավայրի նախարարության «Զանգեզուր» կենսոլորտային համալիր ՊՈԱԿ-ի, «Հայանտառ» ՊՈԱԿ‑ի Կապանի անտառտնտեսություն մասնաճյուղի և Հարավային ջրավազանային տարածքային կառավարման բաժնի պատշաճ գործունեության նպատակով Սյունիքի մարզի Կապան քաղաքում 556 ք/մ տարածքով ձեռք բերված վարչական շենքի շինարարության համար ևս հայտարարվել է մրցույթ։ Մրցույթի արդյունքները գնահատվել են գնահատող հանձնաժողովի կողմից և ստացվել են բոլոր հաստատումները։ Ընթացքի մեջ է գտնվում նաև «Շիկահող» պետական արգելոցի, «Խուստուփ», «Զանգեզուր», «Սոսու պուրակ», «Սև լիճ», «Արևիք» և «Բողաքար» պետական արգելավայրերի կառավարման պլանների մշակումը։

Բնական պաշարների և բնության հատուկ պահպանվող տարածքների կառավարման և պահպանման ծրագրի շրջանակներում շուրջ 1.2 մլրդ դրամ (ծրագրվածի 99%-ը) ուղղվել է բնության հատուկ պահպանվող տարածքների («Սևան», «Դիլիջան», «Արփի լիճ» ազգային պարկերի, «Խոսրովի անտառ» պետական արգելոցի, Արգելոցապարկային համալիր և Զանգեզուր կենսոլորտային համալիր ԲՀՊ տարածքների) պահպանությանը, դրանցում գիտական ուսումնասիրությունների և անտառատնտեսական աշխատանքների կատարմանը: Նշված միջոցառումների շրջանակներում հիմնականում ապահովվել են նախատեսված արդյունքային չափորոշիչները, որոշ չափորոշիչների գծով արձանագրվել է ծրագրված ցուցանիշների գերազանցում: Իսկ «Սևան» ազգային պարկի պահպանության, պարկում գիտական ուսումնասիրությունների, անտառատնտեսական աշխատանքների կատարման միջոցառման շրջանակներում նախատեսված՝ Սևանա լճի ջրածածկ անտառտնկարկների մաքրման աշխատանքները թերակատարվել են՝ նախատեսված 28.1 հա-ի փոխարեն մաքրվել է 23.23 հա տարածք, որը պայմանավորված է եղել մեքենաների ու մեխանիզմերի քանակով և տեղանքի բարդությամբ: Միջոցառման շրջանակներում 2023 թվականին իրականացվել է Սևան ազգային պարկ ՊՈԱԿ-ի տնօրինության տակ գտնվող 147343 հա ԲՀՊ տարածքներում գտնվող բնական էկոհամակարգերի լանդշաֆտային և կենսաբանական բազմազանության, բնության ժառանգության պահպանություն։ Կազմակերպվել է բնակչության էկոլոգիական կրթությանն ու դաստիարակությանն ուղղված 25 միջոցառում։ Պահպանվել են ազգային պարկի տարածքում գտնվող հանրային 4 լողափեր, և սպասարկվել է 90000 մարդ։ Տնկվել է շուրջ 15000 տնկի, որոնք զբաղեցնում են 7.5 հա տարածք։ Իրականացվել է Սևանա լճում արդյունագործական ձկնորսության նպատակով մուտքի և ելքի 21 կետերի սպասարկում։

Նախորդ տարվա համեմատ Բնական պաշարների և բնության հատուկ պահպանվող տարածքների կառավարման և պահպանման ծրագրի ծախսերն աճել են 5.9%-ով կամ 107.6 մլն դրամով՝ հիմնականում պայմանավորված 2023 թվականին Սևանի իշխանի պաշարների վերականգնման և ձկնաբուծության զարգացման հիմնադրամի առողջացմանը տրամադրված աջակցության ծավալի ավելացմամբ (65.2%-ով կամ 195.7 մլն դրամով) և ընդերքօգտագործման թափոնների լքված, տիրազուրկ տեղամասերի և օբյեկտների ռեկուլտիվացիայի համար նախագծային փաթեթների մշակման համար միջոցների հատկացմամբ (137.9 մլն դրամ):

Հաշվետու ժամանակահատվածում ավելի քան 2.9 մլրդ դրամ է օգտագործվել *Անտառների կառավարման* ծրագրի շրջանակներում՝ գրեթե ամբողջությամբ ապահովելով ծրագրված ցուցանիշը: Անտառների կառավարման ծրագրի միջոցառումների շրջանակներում նախատեսված արդյունքային չափորոշիչները հիմնականում ապահովվել են: Ծրագրին հատկացված միջոցների հիմնական մասը՝ ավելի քան 1.3 մլրդ դրամ, տրամադրվել է անտառպահպանական ծառայություններին՝ ապահովելով 100% կատարողական: Միջոցառման շրջանակներում փակ արմատային համակարգով որակյալ տնկանյութ աճեցնելու նպատակով ՄԱԿ-ի Պարենի և գյուղատնտեսության կազմակերպության աջակցությամբ Անտառային կոմիտեի «Հայանտառ» ՊՈԱԿ-ի 3 «Անտառտնտեսություն» մասնաճյուղերում հիմնադրվել են 6 ժամանակակից ջերմոցային համալիրներ: Հրազդանի և Սիսիանի անտառտնտեսություններում տեղադրվել են սերմերի պահպանման սառնարաններ: Ապահովվել է 342.4 հազար հա անտառային տարածքների պահպանումը, Անտառային կոմիտեի «Հայանտառ» ՊՈԱԿ-ի Անտառտնտեսություն» մասնաճյուղերի կողմից ազգաբնակչությանը տրամադրվել է 78980 պահեստային խմ անվճար թափուկ վառելափայտ, անտառտնտեսությունների մասնաճյուղերում վերապատրաստում է անցել 172 անձ:

Նախորդ տարվա համեմատ Անտառների կառավարման ծրագրի ծախսերն աճել են 37%-ով կամ 791.5 մլն դրամով՝ հիմնականում պայմանավորված անտառվերականգնման և անտառապատման աշխատանքների և անտառկառավարման պլանների կազմման միջոցառումների շրջանակներում իրականացված աշխատանքների ծավալների աճով, ինչի արդյունքում ծախսերն աճել են համապատասխանաբար 84.7%-ով կամ 305.3 մլն դրամով և 2.8 անգամ կամ 313.4 մլն դրամով:

2023 թվականին ՀՀ շրջակա միջավայրի նախարարության պատասխանատվությամբ իրականացվող այլ ծրագրերին տրամադրված շուրջ 2.2 մլրդ դրամից 350.5 մլն դրամն ուղղվել է *Բնագիտական նմուշների պահպանության և ցուցադրության* ծրագրին՝ ամբողջությամբ ապահովելով ծրագրային ցուցանիշը: Նշված գումարից 308 մլն դրամն ուղղվել է կենդանաբանական այգու ցուցադրություններին, 42.5 մլն դրամը՝ բնագիտական նմուշների պահպանության և ցուցադրության միջոցառմանը: 2023 թվականին կենդանաբանական այգու այցելուների թիվը կազմել է 253299՝ կանխատեսված 250000 ի դիմաց, իսկ Հայաստանի բնության պետական թանգարանի այցելուների թիվը՝ 23290՝ կանխատեսված 20700-ի դիմաց: Նախորդ տարվա համեմատ ծրագրի ծախսերն աճել են 1.6%-ով (5.7 մլն դրամով), որը հիմնականում պայմանավորված է աշխատավարձի բնականոն աճով:

*ՀՀ կրթության, գիտության, մշակույթի և սպորտի նախարարության* պատասխանատվության ներքո 2023 թվականի ընթացքում իրականացվել են 20 ծրագրեր, որոնց շրջանակներում օգտագործվել է 218.8 մլրդ դրամ՝ ապահովելով ծրագրված ցուցանիշի 93.9% կատարողական: Բոլոր ծրագրերում արձանագրվել են շեղումներ: Առանձնապես խոշոր շեղումներ են արձանագրվել Հանրակրթության (3.4 մլրդ դրամ), Գիտական և գիտատեխնիկական հետազոտությունների (2.4 մլրդ դրամ), Ապահով դպրոց (2.4 մլրդ դրամ), Կրթության որակի ապահովման (1.7 մլրդ դրամ) և Նախնական (արհեստագործական) և միջին մասնագիտական կրթության (1.3 մլրդ դրամ) ծրագրերում: Նախորդ տարվա համադրելի ցուցանիշի (առանց Ազգային արխիվի ծրագրի, որը 2023 թվականին փոխանցվել է ՀՀ արդարադատության նախարարությանը) համեմատ նախարարության ծախսերում արձանագրվել է 8.3% (16.8 մլրդ դրամ) աճ, որը հիմնականում պայմանավորված է Հանրակրթության (11.6% կամ 12 մլրդ դրամ), Կրթության որակի ապահովման (74.6% կամ 3 մլրդ դրամ) և Արվեստների (17.2% կամ 1.8 մլրդ դրամ) ծրագրերի շրջանակներում կատարված ծախսերի աճով:

1. *2023թ. ՀՀ կրթության, գիտության, մշակույթի և սպորտի նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. փաստ**  **(2023թ. հետ համադրելի)** | **2023թ. ճշտված ծրագիր** | **2023թ. փաստ** | **Կատարո-ղականը ճշտված ծրագրի նկատմամբ (%)** | **2023թ. 2022թ.-ի նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **202,004.2** | **232,998.4** | **218,780.2** | **93.9** | **108.3** | **16,776.0** |
| Մեծ նվաճումների սպորտ | 8,172.6 | 8,317.8 | 8,213.9 | 98.8 | 100.5 | 41.4 |
| Նախնական (արհեստագործական) և միջին մասնագիտական կրթություն | 10,814.2 | 12,283.0 | 10,955.8 | 89.2 | 101.3 | 141.6 |
| Բարձրագույն և հետբուհական մասնագիտական կրթության ծրագիր | 12,373.5 | 13,536.8 | 12,725.4 | 94.0 | 102.8 | 351.9 |
| Հանրակրթության ծրագիր | 103,305.7 | 118,714.5 | 115,332.5 | 97.2 | 111.6 | 12,026.7 |
| Գիտական և գիտատեխնիկական հետազոտությունների ծրագիր | 22,154.0 | 25,061.5 | 22,664.8 | 90.4 | 102.3 | 510.7 |
| Արվեստների ծրագիր | 10,691.6 | 13,034.8 | 12,529.1 | 96.1 | 117.2 | 1,837.6 |
| Ապահով դպրոց | 10,511.5 | 10,080.0 | 7,667.5 | 76.1 | 72.6 | (2,844.0) |
| Կրթության որակի ապահովում | 3,995.4 | 8,641.1 | 6,975.0 | 80.7 | 174.6 | 2,979.6 |
| Այլ ծրագրեր | 19,985.6 | 23,328.9 | 21,716.2 | 93.1 | 108.7 | 1,730.6 |

Հաշվետու տարում *Մեծ նվաճումների սպորտի ծրագրի* շրջանակներում կատարված ծախսերը կազմել են ավելի քան 8.2 մլրդ դրամ, որոնք կատարվել են 99%-ով: Շեղումը հիմնականում պայմանավորված է «ՀՀ առաջնություններին և միջազգային միջոցառումներին մասնակցության ապահովման համար մարզիկների նախապատրաստում և առաջնությունների անցկացում» միջոցառման կատարողականով: Նախորդ տարվա համեմատ ծրագրի ծախսերն էական փոփոխություն չեն կրել:

Վերոնշյալ միջոցառման շրջանակներում 2023 թվականին Հայաստանում գործող 35 ֆեդերացիաների կողմից կազմակերպվել են ՀՀ 98 առաջնություններ (նախատեսված 104-ի դիմաց), որոնց մասնակցել է 9400 մասնակից (նախատեսված 9906-ի դիմաց)՝ 2022 թվականի 99 առաջնության և 9420 մասնակցի դիմաց: Կազմակերպվել է նաև 170 ուսումնամարզական հավաք (նախատեսված 173-ի դիմաց) 3261 մասնակցով՝ 2022 թվականի համապատասխանաբար 138-ի և 2596-ի դիմաց, 214 միջազգային միջոցառում (նախատեսված 226-ի դիմաց) 2977 մասնակցով՝ 2022 թվականի 152 միջոցառման և 1718 մասնակցի դիմաց: Պետական աջակցության ծրագրում ընդգրկված ֆեդերացիաների մարզիկները 2023 թվականի ընթացքում մեծահասակների, երիտասարդների և պատանիների Եվրոպայի և աշխարհի առաջնություններում նվաճել են 445 մեդալ, այդ թվում՝ 125 ոսկե, 127 արծաթե և 193 բրոնզե մեդալ։ ՀՀ առաջնություններին և միջազգային միջոցառումներին մասնակցության ապահովման համար մարզիկների նախապատրաստման և առաջնությունների անցկացման ծախսերը կազմել են շուրջ 1.8 մլրդ դրամ՝ ապահովելով 97.5% կատարողական: Ծրագրված ցուցանիշից ծախսերի շեղումը և փաստացի ցածր արդյունքային ցուցանիշները հիմնականում պայմանավորված են օրացուցային պլանի փոփոխության արդյունքում որոշ միջոցառումների չիրականացմամբ: Նախորդ տարվա համեմատ միջոցառման գծով ծախսերն աճել են 26.9%-ով կամ 381.1 մլն դրամով, որը պայմանավորված է միջոցառումների թվի աճով:

Միջազգային մրցաշարերին մասնակցության և մասնագիտական մարզահագուստով ապահովման նպատակով մարզական ֆեդերացիաներին լրացուցիչ աջակցության շրջանակներում 2023 թվականին Հայաստանում գործող ֆեդերացիաների կողմից կազմակերպվել է ՀՀ 7 առաջնություն, որոնց մասնակցել է 388 մասնակից, 3 ուսումնամարզական հավաք՝ 34 մասնակցով, անցկացվել է 6 միջազգային միջոցառում՝ 6 մասնակցով: Ֆուտբոլի Հայաստանի ազգային հավաքականի կողմից կազմակերպվել է 3 միջոցառում: Միջոցառման շրջանակներում ձեռք է բերվել մասնագիտական մարզահագուստի 421 լրակազմ: Նշված արդյունքային չափորոշիչների գծով նախատեսված ցուցանիշերն ամբողջությամբ ապահովվել են: «Միջազգային մրցաշարերին մասնակցության և մասնագիտական մարզահագուստով ապահովման նպատակով մարզական ֆեդերացիաներին լրացուցիչ աջակցության հատկացում» միջոցառմանը հատկացված 1.1 մլրդ դրամն ամբողջությամբ օգտագործվել է:

2023 թվականի ապրիլի 15-23-ը Երևանում՝ Կ. Դեմիրճյանի անվան մարզահամերգային համալիրում կայացած ծանրամարտի մեծահասակների Եվրոպայի առաջնությանը մասնակցել է 600 մարզիկ 40 երկրից: Հայաստանի հավաքականը Եվրոպայի առաջնությունում հանդես է եկել 27 մարզիկով։ Հայաստանի Հանրապետության մարզիկները նվաճել են 4 ոսկե, 4 արծաթե և 5 բրոնզե մեդալներ: Միջոցառմանը հատկացված 1.2 մլրդ դրամն ամբողջությամբ օգտագործվել է:

2023 թվականի նոյեմբերի 14-17-ը Երևանում՝ Կարեն Դեմիրճյանի անվան մարզահամերգային համալիրում կայացած սամբոյի մեծահասակների աշխարհի առաջնությանը մասնակցել է 71 երկիր, 700 պատվիրակության անդամ, խաղարկվել է 84 հավաքածու մեդալ: Հայաստանի սամբոյի հավաքականը հանդես է եկել 20 մարզիկով և նվաճել է 10 մեդալ, որից՝ 5 արծաթե և 5 բրոնզե մեդալ: Միջոցառման ծախսերը կազմել են 733.5 մլն դրամ՝ ապահովելով 98.8% կատարողական: Շեղումը պայմանավորված է առաջնության անցկացման ծախսերի տնտեսմամբ:

2023 թվականի նոյեմբերի 21-ից դեկտեմբերի 5-ը Երևանում՝ «Միկա» մարզահամալիրում կայացած բռնցքամարտի պատանիների աշխարհի առաջնությանը մասնակցել է 450 մարզիկ 52 երկրից, խաղարկվել է 100 հավաքածու մեդալ: Հայաստանի հավաքականը Եվրոպայի առաջնությունում հանդես է եկել 27 մարզիկով։ ՀՀ մարզիկները նվաճել են 10 մեդալ, որից՝ 4 ոսկե, 5 արծաթե և 1 բրոնզե մեդալներ: Միջոցառմանը հատկացված 338.3 մլրդ դրամն ամբողջությամբ օգտագործվել է:

2023 թվականին շուրջ 11 մլրդ դրամ է տրամադրվել *Նախնական (արհեստագործական) և միջին մասնագիտական կրթության ծրագրին*՝ ապահովելով 89.2% կատարողական: Շեղումը հիմնականում պայմանավորված է նախնական (արհեստագործական) և միջին մասնագիտական կրթություն ստացող ուսանողների կրթաթոշակների ու նպաստների և 2023 թվականի սեպտեմբերի 19-ից հետո Լեռնային Ղարաբաղից բռնի տեղահանված և ՀՀ-ում միջին մասնագիտական կրթություն ստացող ուսանողներին ուսման վարձի լրիվ կամ մասնակի փոխհատուցման նպատակով կրթաթոշակի տրամադրման միջոցառումների կատարողականով: Ծրագիրն ուղղված է աշխատաշուկայի արդի պահանջներին համապատասխան նախնական մասնագիտական (արհեստագործական) և միջին մասնագիտական կրթության որակավորում ունեցող մասնագետների պատրաստմանը, կրթության մատչելիության ապահովմանը: Նախորդ տարվա համեմատ ծրագրի ծախսերն աճել են 1.3%‑ով կամ 141.6 մլն դրամով:

2023 թվականին շարունակվել է ՀՀ կառավարության 2021 թվականի նոյեմբերի 4-ի N 1784-Ն որոշմամբ հաստատված ուսման վճարի փոխհատուցման շրջանակներում ընտանիքների անապահովության սահմանային միավորից բարձր միավորներ ունեցող ուսանողներին, սոցիալական աջակցություն ստացող սահմանամերձ համայնքների ուսանողներին, մարտական գործողություններին մասնակցած ուսանողներին, երկու և ավելի անչափահաս երեխա ունեցող ուսանողներին և պետության համար առաջնահերթություն և կարևորություն ներկայացնող մասնագիտություններով նպատակային ուսուցմամբ ընդունված ուսանողներին ուսման վճարի լրիվ կամ մասնակի փոխհատուցումը:

Հաշվետու տարվա ընթացքում միջին մասնագիտական կրթության գծով ուսանողական նպաստ է տրամադրվել 18818 ուսանողի՝ կանխատեսված 21121-ի և 2022 թվականի 17974-ի դիմաց, ՀՀ կառավարության 2021 թվականի նոյեմբերի 4-ի N 1784-Ն որոշմամբ սահմանված շահառու հանդիսացող ուսման վարձի լրիվ կամ մասնակի փոխհատուցում ստացող սովորողների թիվը կազմել է 1602՝ կանխատեսված 100-ի և 2022 թվականի 2150-ի դիմաց: Հաշվետու տարում միջին մասնագիտական կրթության գծով ուսանողական նպաստների տրամադրմանն ուղղվել է շուրջ 6.8 մլրդ դրամ, որը կազմել է նախատեսված հատկացումների 96%‑ը և 1.9%-ով կամ 123.6 մլն դրամով գերազանցել է նախորդ տարվա ցուցանիշը: Ծրագրային ցուցանիշից շեղումը և նախորդ տարվա համեմատ աճը հիմնականում պայմանավորված են նպաստ ստացող ուսանողների փաստացի թվով:

Նախնական մասնագիտական (արհեստագործական) կրթության գծով ուսանողական նպաստների տրամադրման միջոցառման շրջանակներում նպաստ է տրամադրվել 6205 ուսանողի՝ կանխատեսված 7593-ի և 2022 թվականի 6194-ի դիմաց: 2023 թվականի ընթացքում նախնական մասնագիտական (արհեստագործական) կրթության գծով ուսանողական նպաստների ծախսերը կազմել են 2.4 մլրդ դրամ՝ ապահովելով 95.2% կատարողական և 5.9%-ով կամ 133.3 մլն դրամով գերազանցելով նախորդ տարվա ցուցանիշը: Ծախսերի ծրագրված ցուցանիշից շեղումը և նախորդ տարվա համեմատ աճը պայմանավորված են ուսումնարաններում նպաստ ստացող ուսանողների փաստացի թվով:

2023 թվականի սեպտեմբերի 19-ից հետո Լեռնային Ղարաբաղից բռնի տեղահանված և ՀՀ-ում միջին մասնագիտական և նախնական մասնագիտական (արհեստագործական) կրթություն ստացող ուսանողներին ուսման վարձի լրիվ կամ մասնակի փոխհատուցման կրթաթոշակների տրամադրման միջոցառումների շրջանակներում կրթաթոշակ է տրամադրվել համապատասխանաբար 829 և 90 ուսանողի՝ կանխատեսված 2040-ի և 484-ի դիմաց: Հաշվետու տարում վերոնշյալ միջոցառումների ծախսերը կազմել են համապատասխանաբար 109.6 մլն դրամ և 4.1 մլն դրամ՝ ապահովելով 27.2% և 6.9% կատարողական, որը պայմանավորված է նշված ժամանակահատվածում կրթությունը շարունակել ցանկացող դիմորդների փաստացի թվով։

Լեռնային Ղարաբաղից բռնի տեղահանված ընտանիքների՝ Հայաստանի Հանրապետության նախնական (արհեստագործական) և միջին մասնագիտական կրթական ծրագրեր իրականացնող ուսումնական հաստատություններում սովորող ուսանողների ուսման վարձի փոխհատուցման միջոցառման շրջանակներում փոխհատուցում է տրամադրվել 54 ուսանողի՝ կանխատեսված 75-ի դիմաց: Միջոցառման ծախսերը կազմել են 6.9 մլն դրամ՝ ապահովելով 99% կատարողական։

2023 թվականի ընթացքում *Բարձրագույն և հետբուհական մասնագիտական կրթության* ծրագրին տրամադրվել է ավելի քան 12.7 մլրդ դրամ` ապահովելով ծրագրված ցուցանիշի 94% կատարողական: Շեղումը զգալիորեն պայմանավորված է ծրագրի ծախսերում մեծ տեսակարար կշիռ ունեցող բարձրագույն մասնագիտական կրթության գծով ուսանողական նպաստների տրամադրման ծախսերի կատարողականով: Ծրագիրն ուղղված է գիտելիքների տնտեսության և գիտության զարգացման արդի պահանջներին համապատասխան բարձրագույն և հետբուհական մասնագիտական որակավորում ունեցող մասնագետների պատրաստմանը: Նախորդ տարվա համեմատ Բարձրագույն և հետբուհական մասնագիտական կրթության ծրագրի ծախսերն աճել են 2.8%-ով կամ 351.9 մլն դրամով` հիմնականում պայմանավորված 2023 թվականի սեպտեմբերի 19-ից հետո Լեռնային Ղարաբաղից բռնի տեղահանված և ՀՀ-ում բարձրագույն մասնագիտական կրթություն ստացող ուսանողներին ուսման վարձի լրիվ կամ մասնակի փոխհատուցման և Լեռնային Ղարաբաղից բռնի տեղահանված ընտանիքների ՀՀ բարձրագույն և հետբուհական մասնագիտական կրթական ծրագրեր իրականացնող ուսումնական հաստատություններում սովորող ուսանողների ուսման վարձի փոխհատուցման նպատակով գումարների հատկացմամբ:

Բարձրագույն մասնագիտական կրթության գծով ուսանողական նպաստների տրամադրման միջոցառման շրջանակներում 2023 թվականին նպաստ ստացող ուսանողների թիվը կազմել է 10591՝ կանխատեսված 11145-ի և 2022 թվականի 10639-ի դիմաց, իսկ ուսման վարձավճարի լրիվ փոխհատուցում ստացած ուսանողների միջին տարեկան թիվը կազմել է 647՝ կանխատեսված 1000-ի և 2022 թվականի 732-ի դիմաց: Միջոցառման ծախսերը կազմել են 9.9 մլրդ դրամ՝ ապահովելով 94.5% կատարողական՝ հիմնականում պայմանավորված նպաստ և ուսման վարձավճարի լրիվ փոխհատուցում ստացած ուսանողների՝ կանխատեսվածից պակաս թվով: Նախորդ տարվա համեմատ տվյալ ծրագրի ծախսերն էական փոփոխություն չեն կրել։

Բարձրագույն մասնագիտական կրթություն ստացող ուսանողներից կրթաթոշակ ստացողների փաստացի թիվը կազմել է 7567` կանխատեսված 10450-ի և 2022 թվականի 9031-ի դիմաց, արտերկրում սովորող ուսանողների թիվը համապատասխանել է կանխատեսվածին՝ կազմելով 85 և պահպանելով 2022 թվականի ցուցանիշը: Բարձրագույն մասնագիտական կրթություն ստացող ուսանողների կրթաթոշակների ծախսերը կազմել են շուրջ 741.2 մլն դրամ` ապահովելով 87.6% կատարողական, որը պայմանավորված է կրթաթոշակ ստացող ուսանողների փաստացի թվով, արտերկրում սովորող ուսանողների՝ չորրորդ եռամսյակի կրթական ծախսերի հաշիվները չներկայացվելու հանգամանքով, ինչպես նաև արտարժույթի կանխատեսված ու փաստացի փոխարժեքների տարբերությամբ: Նախորդ տարվա համեմատ միջոցառման գծով ծախսերն աճել են 8%-ով կամ 55.2 մլն դրամով, որը պայմանավորված է բարձրագույն ուսումնական հաստատություններում կամ կազմակերպություններում բակալավրի և մագիստրոսի կրթական աստիճաններով առկա ուսուցմամբ սովորողներին տրվող պետական կրթաթոշակի չափերի բարձրացմամբ:

2023 թվականի սեպտեմբերի 19-ից հետո Լեռնային Ղարաբաղից բռնի տեղահանված և ՀՀ-ում բարձրագույն մասնագիտական կրթություն ստացող ուսանողներին ուսման վարձի լրիվ կամ մասնակի փոխհատուցման նպատակով կրթաթոշակի տրամադրման միջոցառման շրջանակում բակալավրի կրթական ծրագրով ուսման վարձի փոխհատուցում է ստացել 1728 ուսանող, իսկ մագիստրոսական կրթական ծրագրով՝ 108 ուսանող: Նշված ծախսերը 2023 թվականին կազմել են 439.3 մլն դրամ՝ ապահովելով 99.8% կատարողական:

Լեռնային Ղարաբաղից բռնի տեղահանված ընտանիքների՝ ՀՀ բարձրագույն և հետբուհական մասնագիտական կրթական ծրագրեր իրականացնող ուսումնական հաստատություններում վճարովի ուսուցման համակարգում սովորող ուսանողների ուսման վարձի փոխհատուցում է ստացել 823 ուսանող՝ կանխատեսված 860-ի դիմաց։ Միջոցառման ծախսերը կազմել են 254.2 մլն դրամ՝ ապահովելով 98.6% կատարողական, որը պայմանավորված է դիմորդների փաստացի թվով։

2023 թվականի ընթացքում ավելի քան 115.3 մլրդ դրամ է օգտագործվել *Հանրակրթության ծրագրի* շրջանակներում՝ ապահովելով 97.2% կատարողական: Շեղումը հիմնականում պայմանավորված է «Մոդուլային» տիպի մանկապարտեզների շենքային ապահովման և սոցիալական որոշ խմբերի 1.5-5 տարեկան երեխաների նախադպրոցական կրթության ապահովման միջոցառումների կատարողականով: Ծրագրում ընդգրկված են 35 միջոցառումներ: Նախորդ տարվա համեմատ Հանրակրթության ծրագրի ծախսերն աճել են 11.6%-ով կամ 12 մլրդ դրամով` հիմնականում պայմանավորված ընդհանուր հանրակրթության և «Մոդուլային» տիպի մանկապարտեզների շենքային ապահովում միջոցառման շրջանակներում կատարված ծախսերի աճով:

2023 թվականին ընդհանուր հանրակրթական ուսումնական կրթություն է իրականացվել 1334 պետական ուսումնական հաստատություններում՝ 2022 թվականի 1337-ի դիմաց: Ընդհանուր հանրակրթության ծախսերը 2023 թվականին կատարվել են 99.9%-ով՝ կազմելով 100.4 մլրդ դրամ: Նախորդ տարվա համեմատ տարրական, հիմնական և միջնակարգ ընդհանուր հանրակրթական ուսուցման ծախսերն աճել են 7.7%-ով կամ 7.2 մլրդ դրամով, որը պայմանավորված է հիմնական և միջնակարգ մակարդակներում սովորողների թվի աճով, ինչպես նաև ֆինանսավորման կարգի փոփոխությամբ, որի համաձայն 2023 թվականի սեպտեմբերից հաշվարկները կատարվում են ըստ դասարանների թվի՝ նախկինում աշակերտների թվի փոխարեն։ Բացի այդ, նոր կարգով սահմանվել են նաև ոչ ուսուցչական անձնակազմի հաստիքներ՝ ըստ դասարանների թվի, որի համաձայն նվազագույն դրույքաչափերը սահմանվել են գործակիցներով՝ ՀՀ օրենսդրությամբ սահմանված նվազագույն ամսական աշխատավարձի նկատմամբ։

1. *Ընդհանուր հանրակրթության համակարգի ցուցանիշները*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. սովորողների փաստացի թիվ** | **2023թ. սովորողների փաստացի թիվ** | **2023թ. և 2022թ. տարբե-րությունը** | **2022թ. փաստ**  **(մլն դրամ)** | **2023թ. փաստ (մլն դրամ)** | **2023թ. 2022թ.-ի նկատմամբ (%)** |
| **Ընդհանուր հանրակրթություն** | **390,151** | **392,887** | **2,736** | **93,182.1** | **100,394.3** | **107.7** |
| Տարրական | 150,750 | 150,158 | (592) | 33,746.5 | 37,398.1 | 110.8 |
| Հիմնական | 180,803 | 183,036 | 2,233 | 42,363.5 | 44,650.5 | 105.4 |
| Միջնակարգ | 58,598 | 59,693 | 1,095 | 17,072.2 | 18,345.7 | 107.5 |

Հանրակրթության համակարգում 2023 թվականին գործել է 7 հատուկ դպրոց, ինչպես և 2022 թվականին: Հատուկ հանրակրթության ծախսերը 2023 թվականին կատարվել են 99.7%-ով՝ կազմելով ավելի քան 1.2 մլրդ դրամ: Նախորդ տարվա համեմատ տարրական, հիմնական և միջնակարգ հատուկ հանրակրթական ուսուցման ծախսերն աճել են 4.5%-ով կամ 52.9 մլն դրամով, որը պայմանավորված է ֆինանսավորման կարգի փոփոխությամբ:

1. *Հատուկ հանրակրթության համակարգի ցուցանիշները*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. սովորողների փաստացի թիվ** | **2023թ. սովորողների փաստացի թիվ** | **2023թ. և 2022թ. տարբե-րությունը** | **2022թ. փաստ**  **(մլն դրամ)** | **2023թ. փաստ (մլն դրամ)** | **2023թ. 2022թ.-ի նկատմամբ (%)** |
| **Հատուկ հանրակրթություն** | **551** | **545** | **(6)** | **1,169.8** | **1,222.7** | **104.5** |
| Տարրական | 153 | 144 | (9) | 300.7 | 327.4 | 108.9 |
| Հիմնական | 248 | 243 | (5) | 515.1 | 535.5 | 104.0 |
| Միջնակարգ | 150 | 158 | 8 | 354.0 | 359.9 | 101.7 |

2023 թվականին, ինչպես և 2022 թվականին, մասնագիտացված կրթության համակարգում գործել է 10 մասնագիտացված դպրոց: Հաշվետու տարում տարրական, հիմնական և միջնակարգ մասնագիտացված հանրակրթական ուսուցման նպատակով օգտագործվել է 3.6 մլրդ դրամ՝ ապահովելով ծրագրված ցուցանիշի 93.4%-ը, և նախորդ տարվա համեմատ էական փոփոխություն չեն կրել: Ծրագրային ցուցանիշից շեղումը պայմանավորված է ՀՀ ՊՆ ենթակայությամբ գործող Մոնթե Մելքոնյանի անվան ռազմամարզական վարժարանի սաների՝ կանխատեսվածից պակաս թվով, ինչպես նաև սննդի ծախսերի տնտեսմամբ:

1. *Մասնագիտացված հանրակրթության համակարգի ցուցանիշները*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. սովորողների փաստացի թիվ** | **2023թ. սովորողների փաստացի թիվ** | **2023թ. և 2022թ. տարբե-րությունը** | **2022թ. փաստ**  **(մլն դրամ)** | **2023թ. փաստ (մլն դրամ)** | **2023թ. 2022թ.-ի նկատմամբ (%)** |
| **Մասնագիտացված հանրակրթություն** | **3398** | **3152** | **(246)** | **3,620.8** | **3,629.7** | **100.2** |
| Տարրական | 208 | 210 | 2 | 215.8 | 228.3 | 105.8 |
| Հիմնական | 1733 | 1575 | (158) | 1,650.3 | 1,655.3 | 100.3 |
| Միջնակարգ | 1457 | 1367 | (90) | 1,754.8 | 1,746.0 | 99.5 |

«Մոդուլային» տիպի մանկապարտեզների շենքային ապահովման շրջանակներում ավարտին են հասցվել ՀՀ Արմավիրի մարզի Արևիկ համայնքի «Մոդուլային» տիպի մսուր-մանկապարտեզի կառուցման աշխատանքները, 9 համայնքում մեկնարկել են և 6 համայնքում շարունակվել են «Մոդուլային» տիպի 144 տեղ հզորությամբ մսուր-մանկապարտեզների կառուցման աշխատանքները: 2023 թվականի ընթացքում մշակվել են նաև նախագծանախահաշվային փաստաթղթեր «Մոդուլային» տիպի 50, 100 և 200 տեղ հզորությամբ մսուր–մանկապարտեզների կառուցման համար։ «Մոդուլային» տիպի մանկապարտեզների շենքային ապահովման ծախսերը 2023 թվականին կազմել են շուրջ 3.6 մլրդ դրամ կամ ծրագրված ցուցանիշի 72.4%-ը, որը հիմնականում պայմանավորված ներկայացված կատարողական ակտերով, ինչպես նաև նրանով, որ 2 օբյեկտի մասով՝ գնման գործընթացով պայմանավորված, աշխատանքները մեկնարկել են տարեվերջին: Նախորդ տարվա համեմատ «Մոդուլային» տիպի մանկապարտեզների շենքային ապահովման միջոցառման գծով ծախսերն աճել են 6.6 անգամ կամ 3 մլրդ դրամով՝ պայմանավորված կառուցվող օբյեկտների քանակով:

Սոցիալական որոշ խմբերի 1.5-5 տարեկան երեխաների նախադպրոցական կրթության ապահովման շրջանակում պետական բյուջեից փոխհատուցում ստացող կրթության և զարգացման առանձնահատուկ պայմանների կարիք ունեցող երեխաների թիվը կազմել է 893՝ կանխատեսված 1670‑ի և 2022 թվականի 156-ի դիմաց, իսկ զինծառայող ծնողի (ծնողների) երեխաների թիվը 4747՝ կանխատեսված 8000-ի դիմաց: Նախադպրոցական կրթության ոլորտում համընդհանուր ներառական կրթության համակարգը 2022 թվականին ներդրվել էր Երևանում, ՀՀ Լոռու, Սյունիքի և Տավուշի մարզերում, իսկ 2023 թվականից գործում է բոլոր մարզերում և Երևան քաղաքում:

Սոցիալական որոշ խմբերի 1.5-5 տարեկան երեխաների նախադպրոցական կրթության ապահովման ծախսերը կազմել են 783.2 մլն դրամ` ապահովելով 43.1% կատարողական, որը պայմանավորված է երեխաների՝ կանխատեսվածից փոքր թվով: Նախորդ տարվա համեմատ նշված ծախսերն աճել են 23.1 անգամ կամ 749.4 մլն դրամով՝ պայմանավորված 2023 թվականին հանրապետության ամբողջ տարածքում համակարգի ներդրմամբ:

2023 թվականի ընթացքում շուրջ 22.7 մլրդ դրամ է տրամադրվել *Գիտական և գիտատեխնիկական հետազոտությունների ծրագրին*՝ ապահովելով 90.4% կատարողական: Ծրագրի նկատմամբ շեղումը հիմնականում պայմանավորված է «Գիտական և գիտատեխնիկական պայմանագրային (թեմատիկ) հետազոտություններ», «Գիտական կենտրոնների վերանորոգում» և «Գիտական ենթակառուցվածքի արդիականացում» միջոցառումների կատարողականով: Ծրագիրն ուղղված է գիտության և տեխնիկայի զարգացման գերակա ուղղությունների հետազոտությունների իրականացմանը, գիտական ներուժի զարգացմանը, ազգային արժեք ներկայացնող գիտական օբյեկտների պահպանմանը: Նախորդ տարվա համեմատ Գիտական և գիտատեխնիկական հետազոտությունների ծրագրիծախսերն աճել են 2.3%-ով կամ 510.7 մլն դրամով` հիմնականում պայմանավորված գիտական կենտրոնները ժամանակակից սարքավորումներով վերազինման ու համատեղ օգտագործման գիտական սարքավորումների կենտրոնների ստեղծման համար միջոցների հատկացմամբ, որը 2022 թվականին նախատեսված չէր։

Գիտական ենթակառուցվածքների արդիականացման միջոցառման նպատակներն են՝ գիտական կազմակերպությունների և բուհերի գիտական ստորաբաժանումների զարգացումը, ծրագրերի իրականացումը, գիտական սարքավորումների արդիականացումը, միջազգային համագործակցությանն աջակցությունը: 2023 թվականին «Գիտական ենթակառուցվածքի արդիականացում» միջոցառման շրջանակներում փաստացի ներգրավված է եղել 57 կազմակերպություն՝ 2022 թվականի 67-ի դիմաց, ՀՀ-ն անդամակցել է 4 միջազգային գիտական կառույցի՝ 2022 թվականի 5-ի դիմաց, ինչպես նաև պետական բյուջեից ֆինանսավորվել է երիտասարդ գիտնականների 5 դպրոց և 22 երաշխավորված գիտական միջոցառում՝ կանխատեսված համապատասխանաբար 20-ի և 30-ի դիմաց: Կատարվել է նաև 541 գիտական հայտի փորձաքննություն՝ կանխատեսված 700-ի և 2022 թվականի 196-ի դիմաց: Միջոցառման գծով ծախսերը կազմել են շուրջ 12 մլրդ դրամ կամ ծրագրված ցուցանիշի 96.3%-ը: Ֆինանսական և արդյունքային փաստացի ցուցանիշերի՝ ծրագրված ցուցանիշներից շեղումները հիմնականում պայմանավորված են գիտական կազմակերպությունների կողմից ներկայացված հայտերով, գործուղումների և պետական բյուջեից ֆինանսավորման երաշխավորված երիտասարդ գիտնականների դպրոցների՝ նախատեսվածից պակաս քանակով: Նախորդ տարվա համեմատ նշված ծախսերը նվազել են 3.8%-ով կամ 475.6 մլն դրամով, որը պայմանավորված 2023 թվականին ընդգրկված կազմակերպությունների և Հայաստանի կողմից անդամակցած միջազգային գիտական կառույցների թվի նվազմամբ:

Գիտական և գիտատեխնիկական պայմանագրային (թեմատիկ) հետազոտությունների միջոցառման շրջանակներում 2023 թվականի ընթացքում պետական բյուջեից ֆինանսավորվել են 644 գիտական թեմաներ՝ կանխատեսված 672-ի և 2022 թվականի 564-ի դիմաց: Միջոցառման շրջանակներում իրականացվել են երիտասարդ (մինչև 35 տարեկան) գիտաշխատողների աջակցության ծրագրերի և հետազոտությունների ֆինանսավորում, «Արհեստական բանականություն և տվյալագիտություն», «Քվանտային տեխնոլոգիաներ», «Ռոբոտատեխնիկա» մասնագիտություննե-րով հետազոտություններ, «Հասարակական գիտություններ», «Հայագիտություն և հումանիտար գիտություններ» բնագավառների հետազոտություններ, Արցախի հետ համագործակցության ծրագիր, կիրառական արդյունքի ձեռքբերմանն ուղղված հետազոտություններ: Տրամադրվել են հավելավճարներ բարձր արդյունավետությամբ աշխատող գիտաշխատողներին, այդ թվում՝ երիտասարդ գիտաշխատողներին (մինչև 35 տարեկան), աջակցություն՝ ասպիրանտներին և երիտասարդ հայցորդներին հետազոտությունների իրականացման համար, գիտական խմբերի կամ լաբորատորիաների ամրապնդմանն ուղղված ծրագրերին, հեռավար լաբորատորիաների ստեղծմանը, կին ղեկավարների առաջխաղացմանն ուղղված ծրագրերին, միջազգային գիտական համագործակցության շրջանակներում իրականացվող գիտական ծրագրերին (հայ-բելառուսական, հայ-ռուսական, եվրասիական, հայ-գերմանական, հայ-իտալական և հայ-չինական):

Գիտական և գիտատեխնիկական պայմանագրային (թեմատիկ) հետազոտությունների գծով ծախսերը 2023 թվականին կազմել են ավելի քան 5.9 մլրդ դրամ կամ ծրագրված ցուցանիշի 86.8%-ը: Նախորդ տարվա համեմատ նշված ծախսերն աճել են 2.6%-ով կամ 150.8 մլն դրամով` հիմնականում պայմանավորված թեմատիկ հետազոտությունների թվի աճով:

«Գիտական կենտրոնների վերանորոգում» միջոցառման շրջանակներում մեկնարկել է Ակադեմիական քաղաքի նախագծման փուլը, որը նախատեսվում է ավարտել մինչև 2025 թվականի սեպտեմբեր։ Ակադեմիական քաղաքը հանդիսանալու է միջգիտակարգային, միջմշակութային, միջազգային շփումների հարթակ, ինչը հանգեցնելու է թե՛ գիտակրթական, թե՛ սոցիալական նորարարությունների: Ակադեմիական քաղաքի հիմնադրման իրավական հիմքերը դրված են «ՀՀ կրթության մինչև 2030 թվականի զարգացման պետական ծրագիրը» հաստատելու մասին» օրենքում, որում սահմանված մի շարք կարևորագույն թիրախներից են․

* ունենալ առնվազն չորս ԲՈՒՀ միջազգային վարկանիշային աղյուսակների լավագույն 500-ի մեջ.
* առնվազն կրկնապատկել օտարերկրյա ուսանողների թիվը` բարձրացնելով բարձրագույն կրթության համակարգի միջազգային հեղինակությունը։

Ակադեմիական քաղաքի ֆիզիկական տեղադիրքի համար նախատեսվում են երկու տեղամասեր` Երևան քաղաքի 17-րդ թաղամասին հարող տարածքը (հիմնական տեղամաս) և Համո Բեկնազարյանի անվան «Հայֆիլմ» կինոստուդիայի տարածքը (պահեստային տեղամաս), որոնց գումարային մակերեսը կազմում է շուրջ 700 հա: Քաղաքը բաղկացած է լինելու չորս ակադեմիական կլաստերներից (տեխնոլոգիական, արվեստների, կրթական, սպայական), որոնք կազմավորվելու են համապատասխան չորս խոշորացված համալսարանների և դրանց միավորված գիտահետազոտական մի շարք կազմակերպությունների հենքի վրա: Ակադեմիական քաղաքի տարածքները նախատեսվելու են այն տրամաբանությամբ, որ հնարավորություն լինի ֆիզիկապես տեղակայել մինչև 16 ԲՈՒՀ՝ օրենքով նախատեսված մինչև ութ պետական խոշորացված ԲՈՒՀ և մինչև ութ մասնավոր կամ միջազգային ԲՈՒՀ: Ակադեմիական քաղաք են տեղափոխվելու նաև ՀՀ ԿԳՄՍ նախարարության բարձրագույն կրթության և գիտության կոմիտեն, «Ակադեմիական քաղաք» ծրագրի մշակման, իրականացման, համակարգման և հետագա կառավարման համար ստեղծված «Ակադեմիական քաղաք» հիմնադրամը, ինչպես նաև ըստ նպատակահարմարության` ոլորտին առնչվող այլ պետական և մասնավոր կառույցներ։

Հաշվետու տարում «Գիտական կենտրոնների վերանորոգում, «Ակադեմիական քաղաք» նախագծի իրականացման շրջանակներում առաջացած հրատապ ծախսերի ապահովում» միջոցառմանը տրամադրվել է 86.2 մլն դրամ, որը կազմել է ծրագրված ցուցանիշի 9.2%-ը: Ցածր կատարողականը հիմնականում պայմանավորված է միջոցառման կատարող հանդիսացող լիազոր մարմնի սահմանման վերաբերյալ կառավարության որոշման բացակայության հանգամանքով, ինչպես նաև արտարժույթի՝ կանխատեսվածից ցածր փոխարժեքով:

Գիտական կենտրոնների՝ ժամանակակից սարքավորումներով վերազինման ու համատեղ օգտագործման գիտական սարքավորումների կենտրոնների ստեղծման միջոցառման շրջանակներում 17 գիտական կենտրոններ վերազինվել են 25 սարքավորումներով՝ կանխատեսված համապատասխանաբար 16-ի և 70-ի դիմաց։ Փաստացի արդյունքային ցուցանիշների շեղումը կանխատեսվածի նկատմամբ հիմնականում պայմանավորված է գնումների գործընթացով. սարքավորումների մի մասի գնման պայմանագրերը կնքվել են տարեվերջին, որի արդյունքում մատակարարումը տեղափոխվել է 2024 թվական: Միջոցառման ծախսերը կազմել են 940.7 մլն դրամ կամ նախատեսվածի 94.1%-ը՝ պայմանավորված գնումների արդյունքում առաջացած տնտեսումներով:

Հաշվետու տարում *Արվեստների* ծրագրի շրջանակներում օգտագործվել է նախատեսված միջոցների 96.1%-ը՝ ավելի քան 12.5 մլրդ դրամ: Ծրագրում ընդգրկված են տասնհինգ միջոցառումներ, որոնցից ութում արձանագրվել են շեղումներ, իսկ յոթ միջոցառման համար նախատեսված 2.8 մլրդ դրամն օգտագործվել է ամբողջությամբ: Շեղումը հիմնականում պայմանավորված է «Մշակութային միջոցառումների իրականացում», «Թատերական ներկայացումներ» և «Երաժշտարվեստի և պարարվեստի համերգներ» միջոցառումների կատարողականով՝ հիմնականում պայմանավորված ԱԱՀ-ի վճարման համար նախատեսված հատկացումներն ամբողջությամբ չօգտագործելու հանգամանքով, ինչպես նաև տնտեսումներով: Ցածր կատարողական է արձանագրվել նաև թատրոնների և համերգային կազմակերպությունների շենքերի կապիտալ վերանորոգման համար ներդրումների ծախսերում, որոնք կատարվել են 44.3%-ով՝ կազմելով 46.6 մլն դրամ: Միջոցառման շրջանակներում նախատեսված՝ Երևանի մնջախաղի պետական թատրոնի մասով աշխատանքները գտնվել են ընթացքում, ուստի կատարողական ակտերն ամբողջությամբ չեն ներկայացվել, իսկ Հայաստանի պետական սիմֆոնիկ նվագախմբի շենքի մասով նախագծումն ավարտվել է տարեվերջին, և փորձաքննության համար նախատեսված գումարը չի իրացվել: 2023 թվականին շարունակվել են Երևանի մնջախաղի պետական թատրոնի շենքի վերակառուցման աշխատանքները, ինչպես նաև կապիտալ դրամաշնորհներ են հատկացվել «Երևանի Հ.Թումանյանի անվան պետական տիկնիկային թատրոն» ՊՈԱԿ–ին՝ հովացման համակարգի արդիականացման աշխատանքների ձեռքբերման համար և «Գաբրիել Սունդուկյանի անվան ազգային ակադեմիական թատրոն» ՊՈԱԿ-ին` շենքի տանիքի հիմնանորոգման ծավալների ավելացման համար (տանիքի հիմնանորոգման գումարը հատկացվել էր 2022 թվականին)։

Նախորդ տարվա համեմատ Արվեստների ծրագրի ծախսերն աճել են 17.2%-ով կամ 1.8 մլրդ դրամով` հիմնականում պայմանավորված մշակութային միջոցառումների իրականացման գծով ծախսերի աճով:

Մշակութային միջոցառումների նպատակն է հայ ժամանակակից արվեստի զարգացումն ու հանրահռչակումը, երիտասարդ ստեղծագործական ներուժի բացահայտումը, դրա զարգացման համար պայմանների ստեղծումը և ժամանակակից ստեղծագործական գործընթացներում ներգրավումը, նոր գաղափարների և մտահղացումների խթանումը, խաղացանկերի և երկացանկերի ժանրային ու ոճական բազմազանության և որակի ապահովումը: Միջոցառման շրջանակներում 2023 թվականին իրականացված միջոցառումներից հատկանշական են` «Պիաֆ սիմֆոնիկ», «Համերգներ տանիքում», «Ջազ երեխաների համար» նախագծերը: Արամ Խաչատրյանի 120-ամյակի հոբելյանական միջոցառումների շրջանակում կայացել է 65 համերգ, Ալ․ Սպենդիարյանի անվան ազգային ակադեմիական թատրոնի 12 հյուրախաղ Ֆրանսիայում (Փարիզ և Ստրասբուրգ քաղաքներում), Արամ Խաչատրյանի 120-ամյակին նվիրված փառատոն Չինաստանում, Մեցցո ալիքի կողմից իրականացվել են Ա. Խաչատրյանի 120-ամյակին նվիրված տեսաֆիլմի պատրաստման աշխատանքները, կազմակերպվել են Թուրքմենստանի և Ռուսաստանի մշակույթի օրերը Հայաստանում, մասնակցություն է ապահովվել Լառնակայի բիեննալեին, եվրոպական երաժշտական փառատոներին Գերմանիայում, Իտալիայում, ապահովվել է միջազգային համագործակցությունը Եվրախորհրդի, ՅՈՒՆԵՍԿՕ-ի, ՄԱԿ-ի, ԱՊՀ համապատասխան 12 կառույցների հետ։ Մշակութային միջոցառումների իրականացմանը հաշվետու տարվա ընթացքում տրամադրվել է ավելի քան 3.9 մլրդ դրամ` ապահովելով 93.5% կատարողական: Նախորդ տարվա համեմատ մշակութային միջոցառումների գծով ծախսերն աճել են 3.2 անգամ կամ 2.7 մլրդ դրամով, որը հիմնականում պայմանավորված է 2023 թվականին «Համաշխարհային աստղի հայաստանյան հյուրախաղեր» երաժշտական նախագծի համար միջոցների տրամադրմամբ, որը հետաձգվել և տեղափոխվել է 2024 թվական:

2023 թվականին երաժշտարվեստի և պարարվեստի համերգների միջոցառման շրջանակներում հատկացումներն ուղղվել են 9 համերգային կազմակերպությունների երաժշտարվեստի և պարարվեստի պահպանմանը, զարգացմանն ու տարածմանը, երաժշտադրամատիկական, երաժշտական կատարողական, երգի-պարի արվեստին հաղորդակցմանը, նոր գաղափարների ու արժեքների տարածմանը: Փաստացի համերգների քանակը 2023 թվականին կազմել է 736՝ կանխատեսված 536-ի և 2022 թվականի 612-ի դիմաց, իսկ նոր համերգային համարների քանակը կազմել է 105՝ նախատեսված 42-ի և 2022 թվականի 85-ի դիմաց: Փաստացի արդյունքային ցուցանիշների գերազանցումը կանխատեսվածի նկատմամբ հիմնականում պայմանավորված է 2023 թվականին նշվող Արամ Խաչատրյանի 120-ամյա հոբելյանով, ՀՀ մարզերում իրականացվող միջոցառումների թվով, 2023 թվականին իրականացված մի շարք նոր նախագծերով, որոնց թվում են՝ «Ջերմ Ամանոր» համերգ-տոնավաճառը Ջերմուկում», «Հոգևոր երաժշտության փառատոն», «ՖեստիՎառ», «Զատկի փառատոն», ինչպես նաև երաժշտական խմբերի հյուրախաղերի թվի ավելացմամբ: 2023 թվականին երաժշտարվեստի և պարարվեստի համերգների միջոցառման ծախսերը կազմել են շուրջ 3 մլրդ դրամ կամ նախատեսվածի 98.2%-ը, իսկ նախորդ տարվա համեմատ նվազել են 5%-ով կամ 155.3 մլն դրամով, որը հիմնականում պայմանավորված է պահպանման ծախսերի տնտեսմամբ:

Թատերական ներկայացումների միջոցառման շրջանակներում հատկացումներն ուղղվել են 15 թատրոնների գործունեության ապահովմանը: Փաստացի ներկայացումների քանակը 2023 թվականին կազմել է 2794՝ նախատեսված 2529-ի և 2022 թվականի 2719-ի դիմաց, հանդիսատեսի թիվը կազմել է 451305՝ կանխատեսված 414167-ի և 2022 թվականի 458888-ի դիմաց, իսկ նոր ներկայացումների քանակը կազմել է 74՝ նախատեսված 57-ի և 2022 թվականի 73-ի դիմաց: Թատերական ներկայացումների ծախսերը կազմել են շուրջ 2.3 մլրդ դրամ կամ ծրագրված ցուցանիշի 96.8%-ը: Նախորդ տարվա համեմատ միջոցառման ծախսերն աճել են 1.4%-ով կամ 30.7 մլն դրամով:

Օպերային և բալետային արվեստի ներկայացումներին աջակցության միջոցառումն իրականացվել է օպերային և բալետային արվեստի ավանդույթների պահպանման, տարածման և զարգացման, դասական ու ժամանակակից օպերային և բալետային ստեղծագործությունների բեմադրման նպատակով: Փաստացի ներկայացումների քանակը 2023 թվականին կազմել է 156՝ կանխատեսված 120-ի և 2022 թվականի 179-ի դիմաց, հանդիսատեսի թիվը՝ 89283՝ կանխատեսված 70620-ի և 2022 թվականի 90691-ի դիմաց: 2023 թվականին բեմադրվել են 3 նոր ներկայացումներ` «Կարապի լիճը», «Տուրանդոտը», «Մուկը»: Նշված ցուցանիշների բարձ մակարդակը կանխատեսվածների նկատմամբ հիմնականում պայմանավորված է նոր ներկայացումների առաջնախաղերով, վերականգնված ներկայացումների քանակով, ինչպես նաև կազմակերպության գովազդատեղեկատվական ակտիվ գործունեությամբ: Միջոցառման շրջանակներում հաշվետու տարում Ալ. Սպենդիարյանի անվան օպերայի և բալետի պետական ակադեմիական թատրոնին տրամադրվել է ավելի քան 1.4 մլրդ դրամ` ապահովելով 100% կատարողական: Նախորդ տարվա համեմատ նշված ծախսերն աճել են 1.7%‑ով կամ 24.2 մլն դրամով:

2023 թվականին *«Ապահով դպրոց»* ծրագրի շրջանակներում օգտագործվել է նախատեսված միջոցների 76.1%-ը՝ 7.7 մլրդ դրամ: Ծրագրում ընդգրկված են 9 միջոցառումներ, որոնց բոլորի գծով արձանագրվել են շեղումներ: Ծրագիրն ուղղված է դպրոցական միջավայրի բարելավմանը: Նախորդ տարվա համեմատ «Ապահով դպրոց» ծրագրի ծախսերը նվազել են 27.1%-ով կամ 2.8 մլրդ դրամով, որը հիմնականում պայմանավորված է փոքրաքանակ երեխաներով համալրված հանրակրթական դպրոցների մոդուլային շենքերի կառուցման, կրթական օբյեկտների շենքային պայմանների բարելավման, ինչպես նաև հանրակրթական կրթություն իրականացնող ուսումնական հաստատությունների նոր մարզադահլիճների կառուցման ծախսերի նվազմամբ:

Փոքրաքանակ երեխաներով համալրված հանրակրթական դպրոցների մոդուլային շենքերի կառուցման միջոցառման շրջանակներում 2023 թվականին շարունակվել են մոդուլային դպրոցների 2020-2021 թվականներին մեկնարկած 20 ուսումնական հաստատությունների կառուցման աշխատանքները: 2023 թվականին ավարտվել են ՀՀ Կոտայքի մարզի «Ջրառատի միջնակարգ դպրոց» և «Կաթնաղբյուրի հիմնական դպրոց» ՊՈԱԿ-ների մոդուլային դպրոցների շինարարական աշխատանքները:

Փոքրաքանակ երեխաներով համալրված հանրակրթական դպրոցների մոդուլային շենքերի կառուցման նպատակով տրամադրվել է 3.3 մլրդ դրամ` ապահովելով ծրագրված ցուցանիշի 77.1%‑ը: Շեղումը հիմնականում պայմանավորված է այն հանգամանքով, որ աշխատանքները գտնվել են ընթացքում, և կատարողական ակտերն ամբողջությամբ չեն ներկայացվել: Նախորդ տարվա համեմատ նշված միջոցառման ծախսերը նվազել են 28%-ով կամ 1.3 մլրդ դրամով՝ պայմանավորված կառուցվող օբյեկտների քանակով և դրանցում կատարված աշխատանքների ծավալներով:

Կրթական օբյեկտների շենքային պայմանների բարելավման միջոցառման շրջանակում 20 կրթական օբյեկտներում իրականացվել են շենքային պայմանների բարելավման աշխատանքներ՝ 2022 թվականի 94-ի դիմաց: Կրթական օբյեկտների շենքային պայմանների բարելավման ծախսերը կազմել են ավելի քան 259.9 մլն դրամ կամ ծրագրի 93.9%-ը՝ պայմանավորված տնտեսումներով, ինչպես նաև որոշ աշխատանքներ ավարտված չլինելու հանգամանքով: Նախորդ տարվա համեմատ կրթական օբյեկտների շենքային պայմանների բարելավման ծախսերը նվազել են 82.9%-ով կամ 1.3 մլրդ դրամով՝ պայմանավորված հիմնանորոգվող օբյեկտների թվի նվազմամբ և շինարարական աշխատանքների տեսակներով:

Հանրակրթական կրթություն իրականացնող ուսումնական հաստատությունների նոր մարզադահլիճների կառուցման միջոցառման շրջանակներում 16 ուսումնական հաստատություններում շարունակվել են մարզադահլիճների կառուցման աշխատանքները: Միջոցառման ծախսերը կազմել են 1.4 մլրդ դրամ՝ ապահովելով ծրագրված ցուցանիշի 74.1%-ը: Շեղումը պայմանավորված է այն հանգամանքով, որ աշխատանքների համար կատարողական ակտերն ամբողջությամբ չեն ներկայացվել: Նախորդ տարվա համեմատ նշված միջոցառման ծախսերը նվազել են 26%-ով կամ 498.3 մլն դրամով՝ պայմանավորված կատարված շինարարական աշխատանքների ծավալներով:

2023 թվականի ընթացքում շուրջ 7 մլրդ դրամ է տրամադրվել *Կրթության որակի ապահովման ծրագրին*՝ կազմելով ծրագրված ցուցանիշի 80.7%-ը և 74.6%‑ով կամ 3 մլրդ դրամով գերազանցելով նախորդ տարվա ցուցանիշը: Ծրագրի նկատմամբ շեղումը և նախորդ տարվա համեմատ աճը հիմնականում արձանագրվել են ծրագրի ծախսերում մեծ տեսակարար կշիռ ունեցող՝ ուսուցիչների որակի բարձրացմանն ուղղված ատեստավորման նոր համակարգի ներդրման և Համաշխարհային բանկի աջակցությամբ իրականացվող «Կրթության բարելավման ծրագրի լրացուցիչ ֆինանսավորում» վարկային ծրագրի ծախսերի կատարողականով: Կրթության որակի ապահովման ծրագիրն ուղղված է նախադպրոցականից մինչև հետբուհական կրթության որակի՝ սովորողների, միջավայրի, ծրագրերի և ուսումնական նյութերի բովանդակության, գործընթացների, ինչպես նաև վերջնարդյունքների որակի՝ ըստ ներպետական և միջազգային ցուցիչների, բարելավմանը:

«Ատեստավորման նոր համակարգի ներդրում՝ ուղղված ուսուցիչների որակի բարձրացմանը» միջոցառման շրջանակներում 2023 թվականին կամավոր ատեստավորմանը մասնակցել են 3805 ուսուցիչներ՝ նախատեսված 4692-ի և 2022 թվականի 2653-ի դիմաց: Ատեստավորմանը մասնակցած ուսուցիչներից 2271-ը հաղթահարել են անհրաժեշտ շեմը և ստացել են հավելավճարներ՝ աշխատավարձի 30-50%-ի չափով՝ կանխատեսված 3276-ի, 2022 թվականի 1048-ի և 2021 թվականի 474-ի դիմաց: Ընդհանուր առմամբ կամավոր ատեստավորման արդյունքում հավելավճար է ստացել 3585 ուսուցիչ: Հաստատված կարգի համաձայն՝ ատեստավորումն անցած ուսուցիչներին հավելավճար տրվում է 5 տարի ժամկետով, և այն պահպանվում է նաև դպրոցից դպրոց տեղափոխման դեպքում: «Ատեստավորման նոր համակարգի ներդրում՝ ուղղված ուսուցիչների որակի բարձրացմանը» միջոցառման ծախսերը կազմել են 3.2 մլրդ դրամ` ապահովելով 81.6% կատարողական, որը պայմանավորված է կամավոր ատեստավորման շեմը հաղթահարած ուսուցիչների թվի աճով: Նախորդ տարվա համեմատ միջոցառման ծախսերի 3.2 անգամ կամ 2.2 մլրդ դրամ աճը հիմնականում պայմանավորված է նրանով, որ 2023 թվականին 12 ամիս հավելավճար են ստացել 2021 և 2022 թվականներին ատեստավորվածները և 3 ամիս՝ 2023 թվականի սեպտեմբերին ատեստավորվածները, իսկ 2022 թվականին հավելավճար էին ստացել 2021 թվականին ատեստավորվածները և 3 ամիս՝ 2022 թվականի սեպտեմբերին ատեստավորվածները։ Ծախսերի աճը պայմանավորված է նաև կամավոր ատեստավորման շեմը հաղթահարած ուսուցիչների թվի աճով:

Համաշխարհային բանկի աջակցությամբ իրականացվող «Կրթության բարելավման վարկային ծրագրի լրացուցիչ ֆինանսավորում» վարկային ծրագրի շրջանակներում 2023 թվականին հիմնվել են 29 նախակրթարան, այդ թվում՝ 8–ը ՀՀ Արագածոտնի մարզում, 3–ը՝ ՀՀ Արարատի մարզում, 9–ը՝ ՀՀ Արմավիրի մարզում, 8–ը՝ ՀՀ Գեղարքունիքի մարզում, 1–ը՝ ՀՀ Կոտայքի մարզում։ Հիմնված նախակրթարաններում ընդգրկվել են նախադպրոցական տարիքի 575 երեխա և վերապատրաստվել են նախակրթարանների 62 դաստիարակներ։ Նորարարությունների մրցակցային հիմնադրամի շրջանակներում 5 ԲՈՒՀ–երի տրամադրվել են դրամաշնորհներ՝ նորարարական ծրագրերի իրականացման նպատակով: 2023 թվականին մշակվել են նաև 4 ավագ դպրոցների տեղանքի բնապահպանական և սոցիալական կառավարման պլաններ։

Վարկային ծրագրի՝ հանրակրթական ուսումնական հաստատություններում կապիտալ ներդրումների բաղադրիչի շրջանակներում 2023 թվականին մեկնարկել են Երևանի թիվ 139 ավագ դպրոցի նոր շենքի կառուցման, Աշտարակի թիվ 5 ավագ դպրոցի, Արտաշատի ավագ դպրոցի և Վանաձորի թիվ 13 ավագ դպրոցի շենքերի վերակառուցման աշխատանքները։ Բացի այդ, 100 դպրոց ապահովվել է բնագիտական լաբորատորիաներով, որոնցից 4-ը՝ ՀՀ Արագածոտնի մարզում, 1-ը՝ Արարատի մարզում, 88-ը՝ ՀՀ Արմավիրի մարզում, 1-ը՝ ՀՀ Գեղարքունիքի մարզում, 1‑ը՝ ՀՀ Լոռու մարզում, 2-ը՝ ՀՀ Կոտայքի մարզում, 2-ը՝ ՀՀ Շիրակի մարզում, 1-ը՝ ՀՀ Վայոց ձորի մարզում։

Համաշխարհային բանկի աջակցությամբ իրականացվող կրթության բարելավման վարկային ծրագրի լրացուցիչ ֆինանսավորման շրջանակներում 2023 թվականին օգտագործվել է 2.7 մլրդ դրամ կամ նախատեսված միջոցների 78.1%‑ը: Նշված գումարից 618.8 մլն դրամը օգտագործվել է ծառայությունների ձեռքբերման նպատակով՝ կազմելով նախատեսված միջոցների 69.9%-ը, որը պայմանավորված է կրթական տեղեկատվական համակարգի բարելավման աշխատանքների մեկնարկի հետաձգմամբ հաջորդ տարի՝ պայմանավորված տեխնիկական առաջադրանքի նախագծի՝ «Տեղեկատվական համակարգերի կառավարման» խորհրդի կողմից համաձայնեցման, ինչպես նաև ՀԲ-ի կողմից ԿՏԱԿ-ի կարողությունների գնահատման և տեխնիկական առաջադրանքի հաստատման գործընթացներով: 2.1 մլրդ դրամ է օգտագործվել հանրակրթական ուսումնական հաստատություններում կապիտալ ներդրումների ֆինանսավորման նպատակով՝ կազմելով նախատեսված միջոցների 80.9%-ը, որը պայմանավորված է մատակարարների կողմից ներմուծվող ապրանքների մաքսազերծման գործընթացի հետ կապված՝ դպրոցներին լաբորատոր նյութերի և սարքավորումների մի մասի մատակարարման հետաձգմամբ:

ՀՀ ԿԳՄՍ նախարարության պատասխանատվությամբ իրականացվող այլ ծրագրերիցավելի քան 3.8 մլրդ դրամն օգտագործվել է *Մշակութային ժառանգության* ծրագրի շրջանակներում՝ կազմելով ծրագրված ցուցանիշի 94.5%-ը: Ծրագրի նկատմամբ շեղումը հիմնականում պայմանավորված է ծրագրի ծախսերում մեծ տեսակարար կշիռ ունեցող՝ թանգարանային ծառայությունների և ցուցահանդեսների ծախսերի կատարողականով: Նախորդ տարվա համեմատ Մշակութային ժառանգության ծրագրի ծախսերն աճել են 14%‑ով կամ 473.5 մլն դրամով` հիմնականում պայմանավորված ՀՀ-ում տեղակայված և տեղակայվող արձանների և քանդակների հարակից հողատարածքների ձեռքբերման, հուշարձանների ամրակայման, նորոգման և վերականգնման գծով ծախսերի աճով, ինչպես նաև տեղեկատվական մոդուլային կենտրոնների ստեղծման համար միջոցների հատկացմամբ, որը 2022 թվականին նախատեսված չէր։

Մշակութային ժառանգության ծրագրի շրջանակներում թանգարանների գործունեության առաջնային ուղղություններն են համարվել թանգարանային և գրադարանային առարկաների պահպանությունը, թանգարանային առարկաների համալրումը և վերականգնումը, ցուցահանդեսների և համերգների կազմակերպումը: Միջոցառման շրջանակներում կազմակերպվել է 366 ցուցահանդես՝ նախատեսված 301-ի և 2022 թվականի 309-ի դիմաց, թանգարանների այցելուների թիվը կազմել է 1734047՝ կանխատեսված 1335854-ի և 2022 թվականի 1473840-ի դիմաց, իսկ սպասարկվող ընթերցողների թիվը կազմել է 1138՝ կանխատեսված 410-ի և 2022 թվականի 1222‑ի դիմաց։ Փաստացի բարձր արդյունքային ցուցանիշները հիմնականում պայմանավորված են զբոսաշրջիկների, ինչպես նաև առցանց այցելուների թվի էական աճով: Թանգարանային հավաքածուներում ընդգրկված առարկաների թիվը կազմել է 2306004` նախատեսված 2278923-ի և 2022 թվականի 2281962-ի դիմաց: Աճը պայմանավորված է նվիրատվությունների, հնագիտական պեղումների և այլ աղբյուրների միջոցով ֆոնդերի համալրմամբ: Թանգարանային ծառայությունների և ցուցահանդեսների միջոցառման շրջանակներում օգտագործվել է շուրջ 2.6 մլրդ դրամ՝ ապահովելով 95.6% կատարողական: Շեղումը պայմանավորված է ԱԱՀ-ի վճարման համար նախատեսված միջոցները ոչ ամբողջությամբ օգտագործելու հանգամանքով: Նախորդ տարվա համեմատ միջոցառման ծախսերը նվազել են 2.6%-ով կամ 68.8 մլն դրամով:

Հուշարձանների ամրակայման, նորոգման և վերականգնման միջոցառման շրջանակներում իրականացվել են 6 հուշարձանի նախագծերի փորձաքննության և 1 հուշարձանի տարածքի պեղումների աշխատանքներ, ինչպես նաև 8 հուշարձանի ամրակայման, նորոգման և վերականգնման աշխատանքներ: Հաշվետու տարում հուշարձանների ամրակայման, նորոգման և վերականգնման աշխատանքների իրականացմանը տրամադրվել է շուրջ 358 մլն դրամ` կազմելով ծրագրային ցուցանիշի 97.7%-ը: 2022 թվականի համեմատ հուշարձանների վերականգնման ծախսերն աճել են 82.9%-ով կամ 162.2 մլն դրամով՝ պայմանավորված կատարված շինարարական աշխատանքների ծավալներով:

*«Մասսայական սպորտ»* ծրագրի շրջանակներում 2023 թվականին օգտագործվել է 2.5 մլրդ դրամ, որից 2.2 մլրդ դրամն ուղղվել է կապիտալ ծախսերին: Մասնավորապես՝ շուրջ 1.8 մլրդ դրամ աջակցություն է տրամադրվել համայնքներին՝ մարզական հաստատությունների շենքային պայմանների բարելավման նպատակով: Միջոցառման շրջանակներում 2023 թվականին շարունակվել են ՀՀ Շիրակի մարզի Գյումրի քաղաքի «Արթուր Ալեքսանյանի անվան հունահռոմեական ըմբշամարտի մանկապատանեկան դպրոց» նոր սպորտային համալիրի կառուցման աշխատանքները, ինչպես նաև ավարտվել են «Երևանի թենիսի և բադմինտոնի մանկապատանեկան մարզադպրոց» ՀՈԱԿ-ի «Կիլիկիա» մարզադահլիճի վերակառուցման աշխատանքները:

*ՀՀ պաշտպանության նախարարության* պատասխանատվությամբ 2023 թվականի ընթացքում կատարվել է պետական բյուջեի 5 ծրագիր: Ծախսերը կազմել են շուրջ 527.3 մլրդ դրամ կամ ծրագրված ցուցանիշի 99.9%‑ը: Նախորդ տարվա համեմատ ՀՀ պաշտպանության նախարարության պատասխանատվությամբ իրականացվող ծրագրերի գծով ծախսերն աճել են 9.9%‑ով կամ 47.6 մլրդ դրամով, որը հիմնականում պայմանավորված է ՀՀ պաշտպանության ապահովման ծրագրի շրջանակներում կատարված ծախսերի աճով:

1. *2023թ. ՀՀ պաշտպանության նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. փաստ** | **2023թ. ճշտված ծրագիր** | **2023թ. փաստ** | **Կատարո-ղականը ճշտված ծրագրի նկատմամբ (%)** | **2023թ. 2022թ.-ի նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **479,649.2** | **528,031.8** | **527,280.2** | **99.9** | **109.9** | **47,631.0** |
| ՀՀ պաշտպանության ապահովում | 476,125.8 | 524,507.9 | 523,828.0 | 99.9 | 110.0 | 47,702.2 |
| Ռազմաբժշկական սպասարկում և առողջապահական ծառայություններ | 1,381.4 | 1,443.7 | 1,426.7 | 98.8 | 103.3 | 45.3 |
| Այլ ծրագրեր | 2,142.1 | 2,080.3 | 2,025.5 | 97.4 | 94.6 | (116.5) |

Հաշվետու տարում *ՀՀ պաշտպանության ապահովման* ծրագրի շրջանակներում օգտագործվել է 523.8 մլրդ դրամ կամ նախատեսված միջոցների 99.9%-ը: Նախորդ տարվա համեմատ ՀՀ պաշտպանության ապահովման ծրագրի ծախսերն աճել են 10%‑ով կամ 47.7 մլրդ դրամով, որը հիմնականում պայմանավորված է ՀՀ պաշտպանության նախարարության շենքային պայմանների բարելավման և ռազմական դրության ժամանակ ներգրավված տրանսպորտային միջոցների օգտագործման արդյունքում հասցված նյութական վնասի դիմաց փոխհատուցման ծախսերի աճով:

2023 թվականին ռազմական կարիքների բավարարման ծախսերը կազմել են 236.4 մլրդ դրամ կամ ծրագրված ցուցանիշի 99.8%-ը, իսկ ՀՀ պաշտպանության նախարարության շենքային պայմանների բարելավման ծախսերը՝ 285.1 մլրդ դրամ՝ ապահովելով 99.9% կատարողական: Նախորդ տարվա համեմատ Ռազմական կարիքների բավարարման ծախսերը նվազել են 0.4%-ով (890.1 մլն դրամով), իսկ ՀՀ պաշտպանության նախարարության շենքային պայմանների բարելավման ծախսերն աճել են 20.2%-ով (47.8 մլրդ դրամով):

Ռազմական դրության ժամանակ ներգրավված տրանսպորտային միջոցների օգտագործման արդյունքում հասցված նյութական վնասի դիմաց փոխհատուցման ծախսերը կատարվել են 99.2%-ով՝ կազմելով 1.3 մլրդ դրամ և 8.1 անգամ (1.1 մլրդ դրամով) գերազանցելով նախորդ տարվա ցուցանիշը:

*Ռազմաբժշկական սպասարկման և առողջապահական ծառայությունների* ծրագրի գծով ծախսերը 2023 թվականին կազմել են 1.4 մլրդ դրամ կամ ծրագրված ցուցանիշի 98.8%-ը՝ հիմնականում պայմանավորված զորամասային և հոսպիտալային օղակներում բուժօգնություն ստացողներին դեղորայքի տրամադրման միջոցառման կատարողականով: Նախորդ տարվա համեմատ նշված ծախսերն աճել են 3.3%‑ով կամ 45.3 մլն դրամով, որը հիմնականում պայմանավորված է հոսպիտալների և բուժկետերի բժշկական սարքավորումներով համալրման ու զինծառայողներին, ինչպես նաև նրանց ընտանիքի անդամներին բժշկական օգնության ծառայությունների տրամադրման ծախսերի աճով:

Հաշվետու տարում զորամասային և հոսպիտալային օղակներում բուժօգնություն ստացողներին դեղորայքի տրամադրման միջոցառման շրջանակներում սահմանված բոլոր արդյունքային չափորոշիչների գծով արձանագրվել են թերակատարումներ՝ պայմանավորված երկարատև բուժում պահանջող հիվանդների առկայությամբ, ինչպես նաև սուր ռեսպիրատոր հիվանդությունների բռնկումների և դիսպանսեր հիվանդների ընդունելության հետևանքով պլանային ընդունելությունների ժամանակավոր դադարեցման հանգամանքով: Միջոցառման ծախսերը կազմել են 861.2 մլն դրամ՝ ապահովելով 98.6% կատարողական և 8.7%-ով կամ 68.7 մլն դրամով գերազանցելով նախորդ տարվա ցուցանիշը:

Հոսպիտալների և բուժկետերի բժշկական սարքավորումներով համալրման շրջանակներում ձեռք է բերվել 71 հատ բժշկական սարքավորում՝ նախատեսված 83-ի և նախորդ տարվա 28-ի դիմաց: Միջոցառման ծախսերը կազմել են 406.4 մլն դրամ՝ ապահովելով 99.9% կատարողական և 3.2 անգամ կամ 277.6 մլն դրամով գերազանցելով նախորդ տարվա ցուցանիշը:

Այլ ծրագրերում ընդգրկված՝ *Միջազգային ռազմական համագործակցության* ծրագրի ծախսերը կազմել են 699.3 մլն դրամ՝ ապահովելով 95.1% կատարողական: Շեղումը պայմանավորված է սահմանված հիմքերով և ընթացակարգերով հաշվառման մեջ պարտավորությունների ձևակերպումների բացակայությամբ: Միջոցներն օգտագործվել են 14 երկրներում 11 ՀՀ ռազմական կցորդների և միջազգային կազմակերպություններում 6 ներկայացուցիչների պահպանման նպատակով: Նախորդ տարվա համեմատ նշված ծախսերը նվազել են 5.2%-ով կամ 38.1 մլն դրամով:

*ՀՀ աշխատանքի և սոցիալական հարցերի նախարարության* պատասխանատվությամբ 2023 թվականի ընթացքում իրականացվել է պետական բյուջեի 17 ծրագիր, որոնց շրջանակներում օգտագործվել է 705.6 մլրդ դրամ՝ ապահովելով տարեկան ծրագրի 97.5% կատարողական, ընդ որում, բոլոր ծրագրերում արձանագրվել են շեղումներ: Առավելագույն շեղումն արձանագրվել է Կենսաթոշակային ապահովության ծրագրում: 2022 թվականի նույն ժամանակահատվածի համեմատ աշխատանքի և սոցիալական հարցերի նախարարության ծախսերն աճել են 15%‑ով կամ 92 մլրդ դրամով՝ հիմնականում պայմանավորված Կենսաթոշակային ապահովության, Սոցիալական ապահովության և Ժողովրդագրական վիճակի բարելավման ծրագրերի շրջանակներում կատարված ծախսերի աճով, ինչպես նաև «Ճգնաժամերի հակազդման և արտակարգ իրավիճակների հետևանքների նվազեցման և վերացման նպատակով՝ առանձին սոցիալական խմբերին տրվող սոցիալական աջակցություն» միջոցառման ֆինանսավորմամբ, որը 2022 թվականին նախատեսված չէր։

1. *2023թ. ՀՀ աշխատանքի և սոցիալական հարցերի նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. փաստ**  **(2023թ. հետ համադրելի)** | **2023թ. ճշտված ծրագիր** | **2023թ. փաստ** | **Կատարո-ղականը ճշտված ծրագրի նկատմամբ (%)** | **2023թ. 2022թ.-ի նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **613,585.5** | **723,885.9** | **705,605.4** | **97.5** | **115.0** | **92,019.8** |
| Անապահով սոցիալական խմբերին աջակցություն | 27,593.2 | 27,188.9 | 26,767.9 | 98.5 | 97.0 | (825.4) |
| Ժողովրդագրական վիճակի բարելավում | 39,968.0 | 53,649.2 | 53,593.8 | 99.9 | 134.1 | 13,625.7 |
| Սոցիալական աջակցություն անաշխատունակության դեպքում | 20,069.1 | 21,763.5 | 21,706.6 | 99.7 | 108.2 | 1,637.5 |
| Կենսաթոշակային ապահովություն | 411,947.2 | 451,192.6 | 440,752.4 | 97.7 | 107.0 | 28,805.2 |
| Սոցիալական ապահովություն | 73,898.9 | 93,513.0 | 91,136.3 | 97.5 | 123.3 | 17,237.4 |
| Ճգնաժամերի հակազդման և արտակարգ իրավիճակների հետևանքների նվազեցման և վերացման նպատակով՝ առանձին սոցիալական խմբերին տրվող սոցիալական աջակցություն | 0.0 | 30,250.9 | 28,746.0 | 95.0 |  | 28,746.0 |
| Այլ ծրագրեր | 40,109.1 | 46,327.8 | 42,902.5 | 92.6 | 107.0 | 2,793.4 |

2023 թվականին ավելի քան 26.7 մլրդ դրամ է տրամադրվել *Անապահով սոցիալական խմբերին աջակցության* ծրագրին՝ ապահովելով 98.5% կատարողական և 3%‑ով կամ 825.4 մլն դրամով զիջելով նախորդ տարվա ցուցանիշը: Ծրագրի նկատմամբ շեղումը և նախորդ տարվա համեմատ նվազումը հիմնականում պայմանավորված են ընտանիքի կենսամակարդակի բարձրացմանն ուղղված նպաստների գծով ծախսերով, որոնք կազմել են ավելի քան 26.5 մլրդ դրամ կամ նախատեսվածի 98.5%-ը և 2.5%-ով (687.4 մլն դրամով) զիջել նախորդ տարվա ցուցանիշը: Ընտանիքի կենսամակարդակի բարձրացմանն ուղղված նպաստների միջոցառման շրջանակներում 2023 թվականին նպաստ է ստացել 74233 ընտանիք՝ ծրագրված 74230-ի և 2022 թվականի 76631-ի դիմաց: Ծախսերի՝ ծրագրից շեղումը և նախորդ տարվա համեմատ անկումը պայմանավորված են ընտանիքների անապահովության գնահատման համակարգում կանխատեսվող թվի համեմատ դիմող (փաստագրվող) ընտանիքների թվով և վճարվող միջին ամսական գումարի տարբերությամբ, ինչպես նաև վարչարարության արդյունքում նպաստառու ընտանիքների թվի կրճատմամբ:

*Ժողովրդագրական վիճակի բարելավման* ծրագրին 2023 թվականին ՀՀ պետական բյուջեից տրամադրվել է շուրջ 53.6 մլրդ դրամ՝ ապահովելով ծրագրային ցուցանիշի 99.9%-ը: Ծրագիրն ուղղված է եղել ժողովրդագրական վիճակի բարելավմանը և բազմազավակության աճին: Նախորդ տարվա համեմատ Ժողովրդագրական վիճակի բարելավման ծրագրի ծախսերն աճել են 34.1%-ով կամ 13.6 մլրդ դրամով, որը հիմնականում պայմանավորված է ընտանիքում 3 և ավելի երեխա ունեցող ընտանիքներին դրամական աջակցության ու մինչև 2 տարեկան երեխայի խնամքի նպաստի տրամադրման և երեխայի ծննդյան միանվագ նպաստի գծով ծախսերի աճով:

2023 թվականին մինչև 2 տարեկան երեխայի խնամքի նպաստ է ստացել 42930 քաղաքացի՝ կանխատեսված 40796-ի և 2022 թվականի 42129–ի փոխարեն: Ծախսերը կազմել են 20.4 մլրդ դրամ՝ ապահովելով 99.8% կատարողական: Նախորդ տարվա համեմատ մինչև 2 տարեկան երեխայի խնամքի նպաստի ծախսերն աճել են 32.8%-ով կամ 5 մլրդ դրամով: Նշված աճը պայմանավորված է 2023 թվականի հունվարի 1-ից մինչև 2 տարեկան երեխայի խնամքի նպաստի չափի բարձրացմամբ 28600 դրամից մինչև 31600 դրամ, բացի այդ, 2023 թվականի հունվարի 1-ից հետո ծնված երեխաների խնամքի համար մինչև 2 տարեկան երեխայի խնամքի նպաստ նշանակվել է բոլոր մայրերին՝ անկախ նրանց հաշվառման (բնակության) վայրից, ինչպես նաև օրենսդրական փոփոխությամբ, համաձայն որի 2020 թվականի հուլիսի 1-ից հետո ծնված և գյուղական բնակավայրում հաշվառված երեխաների խնամքի կապակցությամբ խնամքի նպաստ նշանակվել է անկախ ծնողի աշխատելու հանգամանքից, իսկ գյուղաբնակ աշխատող ծնողին վճարվել է կրկնակի՝ որպես վարձու աշխատող և գյուղաբնակ։

Ժողովրդագրական վիճակի բարելավման ծրագրի «Երեխայի ծննդյան միանվագ նպաստ» միջոցառման շրջանակներում հաշվետու ժամանակահատվածում շահառու նորածինների թիվը կազմել է 36261՝ կանխատեսված 36190-ի և 2022 թվականի 35742-ի դիմաց, այդ թվում՝ 3 և ավելի կարգաթվերով ծնված երեխաների թիվը 2023 թվականին կազմել է 12777՝ 2022 թվականի 12176-ի դիմաց: Նշված միջոցառման համար հատկացված միջոցներն ամբողջությամբ օգտագործվել են՝ կազմելով ավելի քան 20 մլրդ դրամ: Նախորդ տարվա համեմատ երեխայի ծննդյան միանվագ նպաստի ծախսերն աճել են 3%-ով կամ 588.1 մլն դրամով, որը հիմնականում պայմանավորված է 3 և ավելի կարգաթվերով ծնված երեխաների թվի աճով:

2023 թվականի ընթացքում «Դրամական աջակցություն ընտանիքում 3 և ավելի երեխա ունեցող ընտանիքներին» միջոցառման շրջանակներում դրամական աջակցություն է ստացել 16074 ընտանիք (յուրաքանչյուր երեխայի համար դիմած)՝ կանխատեսված 17468–ի և 2022 թվականի 5078-ի փոխարեն: Ընտանիքում 3-րդ և յուրաքանչյուր հաջորդ երեխայի ծնվելու կապակցությամբ միջոցառման շրջանակներում գումարները հատկացվել են 2022 թվականի հունվարի 1-ից հետո ծնված երեխայի ծնողին՝ մինչև երեխայի 6 տարեկանը լրանալը՝ 50.0 հազար դրամի չափով: Նշված միջոցառման գծով ծախսերը կազմել են ավելի քան 10.4 մլրդ դրամ՝ ապահովելով տարեկան ծրագրի 99.9% կատարողական: Նախորդ տարվա համեմատ ընտանիքում 3 և ավելի երեխա ունեցող ընտանիքներին դրամական աջակցության ծախսերն աճել են 3.5 անգամ կամ 7.5 մլրդ դրամով, որը հիմնականում պայմանավորված է 3 և ավելի կարգաթվերով ծնված երեխաների թվի աճով:

*«Սոցիալական աջակցություն անաշխատունակության դեպքում»* ծրագրին հաշվետու տարում տրամադրվել է 21.7 մլրդ դրամ՝ ապահովելով ծրագրված ցուցանիշի 99.7% կատարողական: Ծրագիրն ուղղված է անաշխատունակության հետևանքով եկամտի կորստի մասնակի փոխհատուցման ապահովմանը: 2022 թվականի համեմատ ծրագրի ծախսերն աճել են 8.2%-ով կամ 1.6 մլրդ դրամով՝ հիմնականում պայմանավորված մայրության նպաստի գծով ծախսերի աճով:

2023 թվականին մայրության նպաստ ստացող աշխատող անձանց թիվը կազմել է 16770՝ կանխատեսված 18168-ի և նախորդ տարվա 17757-ի դիմաց, իսկ չաշխատող անձանց թիվը՝ 19044՝ կանխատեսված 20394-ի և նախորդ տարվա 20047-ի դիմաց: Մայրության նպաստին տրամադրվել է 16.4 մլրդ դրամ՝ կազմելով նախատեսվածի 99.7%-ը: Նախորդ տարվա համեմատ նշված ծախսերն աճել են 13.6%-ով կամ շուրջ 2 մլրդ դրամով, որը պայմանավորված է միջին ամսական աշխատավարձի աճով:

Ամբողջությամբ օգտագործվել է նաև Ժամանակավոր անաշխատունակության դեպքում նպաստներին հատկացված շուրջ 5.1 մլրդ դրամը: Նախորդ տարվա համեմատ նշված ծախսերը նվազել են 8.6%-ով՝ հիմնականում պայմանավորված ժամանակավոր անաշխատունակության օրերի թվի և գումարի նվազմամբ:

2023 թվականի ընթացքում ՀՀ ԱՍՀՆ-ին հատկացված միջոցների գերակշիռ մասը՝ 440.8 մլրդ դրամ, տրամադրվել է *Կենսաթոշակային ապահովության* ծրագրի ֆինանսավորմանը՝ կազմելով ծրագրված ցուցանիշի 97.7%-ը: Ծրագրի շեղումներն արձանագրվել են հիմնականում «Աշխատանքային կենսաթոշակներ» և «Սպայական անձնակազմի և նրանց ընտանիքների անդամների կենսաթոշակներ» միջոցառումների ծախսերում: Ծրագիրն ուղղվել է օրենքով սահմանված դեպքերում և կարգով պետական կենսաթոշակների տրամադրմանը, ինչպես նաև պետական բյուջեի միջոցների հաշվին օրենքով սահմանված դեպքերում պարտադիր կուտակային համակարգի մասնակցի օգտին մինչև նրա կենսաթոշակային տարիքը լրանալը կուտակային հատկացումների կատարման ապահովմանը: 2022 թվականի համեմատ Կենսաթոշակային ապահովության ծրագրի ծախսերն աճել են 7%‑ով կամ 28.8 մլրդ դրամով, որը հիմնականում պայմանավորված է կուտակային կենսաթոշակային համակարգի մասնակիցների կենսաթոշակային հաշիվներին հատկացումների և աշխատանքային կենսաթոշակների գծով ծախսերի աճով:

Կենսաթոշակային ապահովության ծրագրի միջոցների գերակշիռ մասը հատկացվել է աշխատանքային կենսաթոշակներին: Հաշվետու ժամանակահատվածում կենսաթոշակառուների թիվը կազմել է 448866՝ կանխատեսված 468642-ի և նախորդ տարվա 443544-ի դիմաց: Փաստացի արդյունքային ցուցանիշի շեղումը կանխատեսվածի նկատմամբ պայմանավորված է կենսաթոշակի իրավունք ձեռք բերած կենսաթոշակառուների թվի և վճարման ցուցակներում ներառված կենսաթոշակառուների թվի տարբերությամբ: Աշխատանքային կենսաթոշակների ծախսերը կազմել են շուրջ 256.4 մլրդ դրամ կամ ծրագրված ցուցանիշի 96.6%-ը: Շեղումը պայմանավորված է այն հանգամանքով, որ ՀՀ կառավարության 28.12.2023թ. N 2337-Ն որոշմամբ ուժը կորցրած է ճանաչվել ՀՀ կառավարության 05.05.2011թ. N 670-Ն որոշման N 1 հավելվածի 10.1 կետը, որի համաձայն համապատասխան համաձայնագրեր կնքած բանկերին տվյալ ամսվա կենսաթոշակը վճարվելու համար անհրաժեշտ դրամական միջոցները փոխանցվում էին մինչև տվյալ ամսվան նախորդող ամսվա 7-ը՝ նախավճարի տեսքով: Ուստի 2024 թվականի հունվար ամսվա բանկերի ֆինանսավորման համար նախատեսված նախավճարի գումարը չի ֆինանսավորվել: Նախորդ տարվա համեմատ աշխատանքային կենսաթոշակների գծով ծախսերն աճել են 2%-ով կամ 4.9 մլրդ դրամով, որը հիմնականում պայմանավորված է 2023 թվականի հուլիսի 1-ից աշխատանքային կենսաթոշակի չափը հաշվարկելու համար հիմնական կենսաթոշակի չափի բարձրացմամբ 21000 դրամից 24000 դրամ:

2023 թվականին կուտակային կենսաթոշակային համակարգի մասնակիցների թիվը կազմել է 522082՝ կանխատեսված 412524-ի և նախորդ տարվա 456529-ի դիմաց: Կուտակային հատկացումները մասնակիցների կենսաթոշակային հաշիվներին կազմել են 143.6 մլրդ դրամ կամ ծրագրված ցուցանիշի 99.9%-ը: Նախորդ տարվա համեմատ նշված ծախսերն աճել են 20.9%-ով կամ 24.8 մլրդ դրամով՝ պայմանավորված մասնակիցների թվի աճով:

Հաշվետու ժամանակահատվածում սպայական անձնակազմի և նրանց ընտանիքների անդամների կենսաթոշակների միջոցառման շրջանակներում կենսաթոշակ է ստացել 34961 անձ՝ կանխատեսված 36243-ի և նախորդ տարվա 34809-ի դիմաց: Ցածր ցուցանիշը պայմանավորված է կենսաթոշակի իրավունք ձեռք բերած կենսաթոշակառուների թվի և փաստացի կենսաթոշակ ստացած կենսաթոշակառուների թվի տարբերությամբ: Միջոցառման ծախսերը կազմել են ավելի քան 36.1 մլրդ դրամ կամ ծրագրված ցուցանիշի 96.5%-ը և 1.9%‑ով կամ 705.3 մլն դրամով զիջել 2022 թվականի ցուցանիշը, որը պայմանավորված է 2024 թվականի հունվար ամսվա նախավճարը չֆինանսավորելու հանգամանքով:

*Սոցիալական ապահովության* ծրագրի շրջանակներում 2023 թվականի ընթացքում օգտագործվել է նախատեսված միջոցների 97.5%-ը՝ ավելի քան 91.1 մլրդ դրամ: Շեղումը հիմնականում պայմանավորված է «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցում» միջոցառման կատարողականով: Նախորդ տարվա համեմատ Սոցիալական ապահովության ծրագրի ծախսերն աճել են 23.3%-ով կամ 17.2 մլրդ դրամով՝ հիմնականում պայմանավորված «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցում», «Ծերության, հաշմանդամության, կերակրողին կորցնելու դեպքում նպաստներ» և «Անկանխիկ եղանակով վճարումներից կենսաթոշակառուներին հետվճարի տրամադրում» միջոցառումների գծով ծախսերի աճով:

ՀՀ պաշտպանության ժամանակ զինծառայողների կյանքին կամ առողջությանը պատճառված վնասների հատուցման ծախսերը կազմել են 42.4 մլրդ դրամ կամ ծրագրված ցուցանիշի 95.1%-ը: Նախորդ տարվա համեմատ դրանք աճել են 24.9%-ով կամ 8.5 մլրդ դրամով:

Հաշվետու տարում ծերության, հաշմանդամության, կերակրողին կորցնելու դեպքում նպաստներ են տրամադրվել 89427 նպաստառուների՝ կանխատեսված 95925-ի և նախորդ տարվա 82780-ի դիմաց: Փաստացի արդյունքային ցուցանիշի շեղումը կանխատեսվածի նկատմամբ պայմանավորված է նպաստի իրավունք ձեռք բերած շահառուների թվի և վճարման ցուցակներում ներառված շահառուների թվի տարբերությամբ: Ծերության, հաշմանդամության, կերակրողին կորցնելու դեպքում նպաստների միջոցառման շրջանակներում օգտագործվել է 38.2 մլրդ դրամ կամ նախատեսված միջոցների 99.8%-ը: Նախորդ տարվա համեմատ նշված ծախսերն աճել են 14.5%-ով կամ 4.8 մլրդ դրամով, որը պայմանավորված է նպաստների չափերի ավելացմամբ և շահառուների թվի աճով:

Հաշվետու տարում կենսաթոշակ, ծերության նպաստ, կերակրողին կորցնելու դեպքում նպաստ կամ հաշմանդամության նպաստ ստանալու իրավունք ունեցող անձանց մահվան դեպքում տրվող թաղման նպաստ է տրամադրվել 20333 անձի՝ կանխատեսված 23334-ի և նախորդ տարվա 22730-ի դիմաց: Նշված ծախսերը կազմել են 4.1 մլրդ դրամ կամ ծրագրված ցուցանիշի 98.8%-ը և նախորդ տարվա համեմատ նվազել են 10.6%-ով կամ 479.7 մլրդ դրամով: Ծախսերի՝ ծրագրից շեղումը և նախորդ տարվա համեմատ անկումը պայմանավորված են շահառուների փաստացի թվով:

«Անկանխիկ եղանակով վճարումներից կենսաթոշակառուներին հետվճարի տրամադրում» միջոցառման շրջանակներում անկանխիկ եղանակով վճարումներ իրականացրած շահառուների թիվը կազմել է 164879՝ 2022 թվականի 39482-ի դիմաց, որոնց գծով նախատեսված ծախսերն ամբողջությամբ օգտագործվել են և կազմել են շուրջ 5.1 մլրդ դրամ: Նախորդ տարվա համեմատ նշված ծախսերն աճել են 8 անգամ կամ 4.5 մլրդ դրամով, որը պայմանավորված է շահառուների թվի և անկանխիկ գործառնությունների ծավալների աճով:

«Լեռնային Ղարաբաղի բնակչությանը տրամադրված օգնության ծախսերի փոխհատուցում» միջոցառման շրջանակներում Ադրբեջանի կողմից Լեռնային Ղարաբաղը Հայաստանին ու արտաքին աշխարհին կապող միակ կյանքի ճանապարհը՝ Լաչինի միջանցքը փակ պահելու հետևանքով առաջացած առաջին անհրաժեշտության կենցաղային և հանրային սննդի նյութերի, ինչպես նաև դեղորայքի ձեռքբերման նպատակով հատկացված 234.7 մլն դրամն ամբողջությամբ օգտագործվել է:

Լեռնային Ղարաբաղում ստեղծված հումանիտար ճգնաժամը հաղթահարելու համար ծառայությունների գծով ծախսերի փոխհատուցում միջոցառման շրջանակներում ՀՀ Սյունիքի մարզի Տեղ համայնքի Կոռնիձոր բնակավայրի դաշտային հատվածում Հումանիտար կայանի հիմնման նպատակով հատկացված 15.9 մլն դրամը նույնպես օգտագործվել է ամբողջությամբ:

Հայաստանի Հանրապետությունում Լեռնային Ղարաբաղի բնակիչներին ժամանակավոր հյուրընկալող կացության կազմակերպման ծառայություններ իրականացնող 585 իրավաբանական անձանց և անհատ ձեռնարկատերերի (կանխատեսված 533-ի դիմաց) տրամադրվել է 232.3 մլն դրամ ծախսերի փոխհատուցում՝ կազմելով ծրագրված ցուցանիշի 98.6%-ը:

*Ճգնաժամերի հակազդման և արտակարգ իրավիճակների հետևանքների նվազեցման և վերացման նպատակով՝ առանձին սոցիալական խմբերին տրվող սոցիալական աջակցության* ծրագրին 2023 թվականին տրամադրվել է ավելի քան 28.7 մլրդ դրամ կամ ծրագրային ցուցանիշի 95%-ը:

2023 թվականի սեպտեմբերի 19-ից Ադրբեջանի կողմից Լեռնային Ղարաբաղի դեմ սանձազերծված ռազմական գործողությունների հետևանքով բռնի տեղահանվածներին միանվագ (100 հազար դրամ) դրամական սոցիալական աջակցության միջոցառման շահառուների թիվը կազմել է 114009՝ կանխատեսված 113200-ի դիմաց, ժամանակավոր կացարանում բնակվելու (ամսական 40 հազար դրամ) և կոմունալ ծառայությունների ծախսերի (ամսական 10 հազար դրամ) կատարմանն օժանդակելու համար սոցիալական աջակցության շահառուներին փաստացի թիվը` 78162՝ կանխատեսված 99000-ի դիմաց, իսկ առաջնային սպառողական ծախսերը հոգալու (ամսական 50 հազար դրամ) աջակցության շահառուների թիվը՝ 63707՝ կանխատեսված 74117-ի դիմաց: Նշված միջոցառումների շրջանակներում ծախսերը կազմել են համապատասխանաբար 11.2 մլրդ դրամ (98.8%), 11.2 մլրդ դրամ (97.1%) և 6.4 մլրդ դրամ (86%):

ՀՀ ԱՍՀՆ-ի կողմից իրականացվող այլ ծրագրերի շրջանակներում հաշվետու տարում *Պարգևավճարների և պատվովճարների* ծրագրի համար նախատեսված 9.8 մլրդ դրամն ամբողջությամբ օգտագործվել է: Ծրագիրն ուղղված է եղել առանձին կատեգորիայի քաղաքացիների և նրանց ընտանիքի անդամների սոցիալական պաշտպանվածության մակարդակի բարձրացմանը: Միջոցների գերակշիռ մասն ուղղվել է զինծառայողներին, ՀՄՊ մասնակիցներին, այլ պետություններում մարտական գործողությունների մասնակիցներին, զոհված (մահացած) զինծառայողի ընտանիքի անդամներին, ընտանիքներին տրվող պարգևավճարներին: Հաշվետու տարվա ընթացքում պարգևավճար ստացած շահառուների թիվը կազմել է 31921՝ նախատեսված 32911-ի և նախորդ տարվա 34242-ի դիմաց: Պարգևավճարների համար նախատեսված 9.5 մլրդ դրամ միջոցներն ամբողջությամբ օգտագործվել են: Նախորդ տարվա համեմատ Պարգևավճարների և պատվովճարների ծրագրի գծով ծախսերը նվազել են 13.3%-ով (1.5 մլրդ դրամով)՝ հիմնականում պայմանավորված պարգևավճարի իրավունք ձեռք բերած անձանց թվի նվազմամբ:

*Սոցիալական փաթեթների ապահովման* ծրագրի շրջանակներում պետական հիմնարկների և կազմակերպությունների աշխատողների սոցիալական փաթեթով ապահովման միջոցառման շահառուների թիվը կազմել է 128122՝ կանխատեսված 147493-ի և նախորդ տարվա 128455-ի դիմաց: Ծրագիրն ուղղված է պետական մարմինների աշխատակիցների կյանքի որակի բարելավմանը, սոցիալական երաշխիքների ապահովմանը և աշխատանքային մոտիվացիայի բարձրացմանը: Ծրագրի շրջանակներում օգտագործվել է նախատեսված միջոցների 87%-ը՝ 9.2 մլրդ դրամ: Նախորդ տարվա համեմատ տվյալ ծախսերը գրեթե չեն փոփոխվել: Ծախսերի՝ ծրագրից շեղումը և շահառուների՝ նախատեսվածից ցածր փաստացի թիվը հիմնականում պայմանավորված են 6 ամսվա աշխատանքային ստաժ չունեցող աշխատողների, թափուր հաստիքների առկայությամբ և շահառուների՝ սոցիալական փաթեթից օգտվելու իրավունքի դադարեցման այլ պատճառներով:

2023 թվականի ընթացքում շուրջ 3.6 մլրդ դրամ է տրամադրվել *18 տարեկանից բարձր տարիքի անձանց խնամքի ծառայությունների* ծրագրին՝ ապահովելով 95% կատարողական և 24.1%‑ով կամ 693.2 մլն դրամով գերազանցելով նախորդ տարվա ցուցանիշը: Ծրագրի նկատմամբ շեղումը և նախորդ տարվա համեմատ աճը հիմնականում պայմանավորված են ծրագրում մեծ տեսակարար կշիռ ունեցող «Տարեց և (կամ) հաշմանդամություն ունեցող անձանց շուրջօրյա խնամքի ծառայություններ» միջոցառման ծախսերով, որոնք կազմել են ավելի քան 3 մլրդ դրամ կամ նախատեսվածի 95.2%-ը: Միջոցառման շրջանակներում շուրջօրյա խնամքի բնակչության սոցիալական պաշտպանության հաստատություններում խնամվող տարեցների և հաշմանդամություն ունեցող անձանց թիվը կազմել է 1202` կանխատեսված 1336-ի դիմաց և նախորդ տարվա 1129-ի դիմաց: Ծրագրից շեղումը և շահառուների՝ կանխատեսվածից փոքր թիվը հիմնականում պայմանավորված են բնակչության սոցիալական պաշտպանության հաստատություններ ցածր դիմելիությամբ և դիմողների՝ ընդունելության չափորոշիչներին չհամապատասխանելու հանգամանքով: Միջոցառման նպատակն է՝ շուրջօրյա խնամքի ծառայություններ տրամադրել դրանց կարիքն ունեցող տարեց և հաշմանդամություն ունեցող 18 տարին լրացած անձանց` նրանց համար ապահովելով արժանապատիվ կենսապայմաններ: Խնամքի և սոցիալական սպասարկման ծառայությունները ներառում են կացարանի, կենսապահովման համար անհրաժեշտ պայմանների, սննդով, հագուստով, կոշկեղենով, անկողնային պարագաներով ապահովումը, բժշկական օգնության ու սպասարկման, սոցիալ-հոգեբանական և իրավաբանական օգնության տրամադրումը, մշակութային միջոցառումների կազմակերպումը: Տարեց և (կամ) հաշմանդամություն ունեցող անձանց շուրջօրյա խնամքի ծառայությունների ծախսերը նախորդ տարվա համեմատ աճել են 24.8%‑ով (601.4 մլն դրամով), որը հիմնականում պայմանավորված է շուրջօրյա խնամք ստացող շահառուների թվի աճով:

2023 թվականի ընթացքում *Ընտանիքներին, կանանց և երեխաներին աջակցության* ծրագրի շրջանակներում օգտագործվել է ավելի քան 4 մլրդ դրամ՝ կազմելով ծրագրված ցուցանիշի 92.9%-ը: Ծրագրում ընդգրկված միջոցառումների մեծամասնության գծով արձանագրվել են շեղումներ: Ծրագիրն ուղղված է ընտանիքներին՝ կանանց և երեխաներին մատուցվող սոցիալական ծառայությունների և դրանց հասցեականության բարելավմանը, նրանց՝ հասարակությանն ինտեգրմանը: Նախորդ տարվա համեմատ Ընտանիքներին, կանանց և երեխաներին աջակցության ծրագրի ծախսերն աճել են 33%‑ով կամ 997.8 մլն դրամով` հիմնականում պայմանավորված երեխաների շուրջօրյա խնամքի ծառայությունների և երեխաների խնամքի ցերեկային ծառայությունների տրամադրման գծով ծախսերի աճով:

Երեխաների շուրջօրյա խնամքի ծառայությունների միջոցառման շրջանակներում հաշվետու տարում բնակչության սոցիալական պաշտպանության ընդհանուր տիպի և հատուկ/մասնագիտացված 5 հաստատություններում խնամվել է 589 երեխա՝ կանխատեսված 615-ի և նախորդ տարվա 573-ի դիմաց: Կանխատեսվածի համեմատ երեխաների փոքր թիվը պայմանավորված է առանց ծնողական խնամքի մնացած երեխաներին այլընտրանքային խնամքի տրամադրմամբ, նրանց կենսաբանական ընտանիքներ վերադարձնելով: Ընտանիքներին, կանանց և երեխաներին աջակցության ծրագրին հատկացված միջոցների գերակշիռ մասն ուղղվել է տվյալ միջոցառմանը, որի շրջանակներում օգտագործվել է ծրագրված միջոցների 97.5%-ը՝ 2.4 մլրդ դրամ: Շեղումը պայմանավորված է շահառուների՝ կանխատեսվածից պակաս թվով և դրանով պայմանավորված՝ սննդի ու այլ ծառայությունների գծով ծախսերի տնտեսմամբ: Նախորդ տարվա համեմատ նշված միջոցառման ծախսերն աճել են 27%-ով (508.2 մլն դրամով), որը պայմանավորված է խնամք ստացող շահառուների թվի աճով:

*ՀՀ բարձր տեխնոլոգիական արդյունաբերության նախարարության* պատասխանատվությամբ 2023 թվականի ընթացքում կատարվել է պետական բյուջեի 4 ծրագիր: Ծախսերը կազմել են շուրջ 22.1 մլրդ դրամ կամ ծրագրված ցուցանիշի 87%‑ը: Շեղումը հիմնականում պայմանավորված է Բարձր տեխնոլոգիական արդյունաբերության էկոհամակարգի, թվայնացման և շուկայի զարգացման ծրագրի կատարողականով: Հիմնականում վերջինիս ծախսերի աճի արդյունքում նախորդ տարվա համեմատ ՀՀ ԲՏԱՆ ծախսերն աճել են 91.4%‑ով կամ շուրջ 10.6 մլրդ դրամով:

1. *2023թ. ՀՀ բարձր տեխնոլոգիական արդյունաբերության նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. փաստ** | **2023թ. ճշտված ծրագիր** | **2023թ. փաստ** | **Կատարո-ղականը ճշտված ծրագրի նկատմամբ (%)** | **2023թ. 2022թ.-ի նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **11,539.2** | **25,385.2** | **22,090.9** | **87.0** | **191.4** | **10,551.7** |
| Բարձր տեխնոլոգիական արդյունաբերության էկոհամակարգի և շուկայի զարգացման ծրագիր | 6,441.3 | 19,518.9 | 17,082.5 | 87.5 | 265.2 | 10,641.3 |
| Այլ ծրագրեր | 5,097.9 | 5,866.3 | 5,008.4 | 85.4 | 98.2 | (89.6) |

Հաշվետու տարում *Բարձր տեխնոլոգիական արդյունաբերության էկոհամակարգի և շուկայի զարգացման* ծրագրի շրջանակներում օգտագործվել է շուրջ 17.1 մլրդ դրամ կամ նախատեսված միջոցների 87.5%-ը: Շեղումը հիմնականում պայմանավորված է Համաշխարհային բանկի աջակցությամբ իրականացվող առևտրի և ենթակառուցվածքների զարգացման վարկային ծրագրի կատարողականով: Նախորդ տարվա համեմատ Բարձր տեխնոլոգիական արդյունաբերության էկոհամակարգի և շուկայի զարգացման ծրագրի ծախսերն աճել են 2.7 անգամ կամ ավելի քան 10.6 մլրդ դրամով, որը հիմնականում պայմանավորված է տեղեկատվական տեխնոլոգիաների ոլորտում գործունեություն իրականացնող առևտրային կազմակերպություններին և անհատ ձեռնարկատերերին պետական աջակցության ծախսերի աճով:

Համաշխարհային բանկի աջակցությամբ իրականացվող առևտրի և ենթակառուցվածքների զարգացման վարկային ծրագրի շրջանակներում ընդհանուր առմամբ օգտագործվել է 2.7 մլրդ դրամ կամ նախատեսված միջոցների 56.5%‑ը: Ծրագրի նպատակն է՝ հզորացնել արտահանման խթանման, ներդրումների ներգրավման և ձեռնարկություններին տրամադրվող որակի կառավարման ծառայությունների կարողությունները: Ծրագիրը բաղկացած է հետևյալ բաղադրիչներից.

* Առևտրի խթանման և որակի համակարգերի արդյունավետության բարելավում,
* Ներդրումների և արտահանման խթանում,
* Որակի ազգային ենթակառուցվածքի արդիականացում,
* Ծրագրի կառավարում, մոնիտորինգ և գնահատում:

Ծրագրի՝ ծառայությունների մատուցման միջոցառման շրջանակներում արտահանողների զարգացման դրամաշնորհներ ստացած 11 կազմակերպություններ 2023 թվականին ամբողջությամբ իրականացրել են ծրագրերով նախատեսված աշխատանքները: Ամբողջությամբ իրականացվել են ինժեներական քաղաքի տարածքի բարեկարգման և ենթակառուցվածքների հեղինակային վերահսկողության աշխատանքները, ինժեներական քաղաքի տարածքի բարեկարգման և ենթակառուցվածքների կառուցման աշխատանքների, տեխնիկական հսկողության և շինարարության ծրագրի ղեկավարի ծառայություններն ու հավատարմագրման ծառայությունները։ ՍՉԱՄ-ի (Ստանդարտացման և չափագիտության ազգային մարմնի) տրամաչափարկման լաբորատորիաների համար միջազգային հավատարմագրում ստանալու նպատակով իրականացվել են մի շարք նախապատրաստական (կարողությունների գնահատում և համապատասխանեցում ստանդարտներին և այլն) աշխատանք-ներ, ազգային հավատարմագրման մարմնի կողմից միջազգային գործելակերպին համապատասխան հավատարմագրվել են 24 ընկերություններ: Հաշվետու տարում միջոցառման շրջանակներում իրականացվել են նաև 1 ծրագրի ֆինանսական աուդիտ, ծրագրի իրականացման հետ կապված 9 խորհրդատվություններ: Միջոցառման ծախսերը կատարվել են 56.3%-ով՝ կազմելով 839.4 մլն դրամ: Շեղումը հիմնականում պայմանավորված է նրանով, որ արտահանողների զարգացման դրամաշնորհների 2 շահառուների կողմից փաստացի կատարված աշխատանքները չեն համապատասխանել բիզնես նախագծով առաջարկված աշխատանքներին, ինչի հետևանքով աշխատանքներն ու հաշվետվությունները չեն ընդունվել Ներդրումների աջակցման կենտրոնի կողմից, արդյունքում պայմանագրերը չեղարկվել են:

Համաշխարհային բանկի աջակցությամբ իրականացվող առևտրի և ենթակառուցվածքների զարգացման վարկային ծրագրի՝ շենքերի և շինությունների շինարարության և հիմնանորոգման բաղադրիչի շրջանակներում 2023 թվականի ընթացքում նախատեսված ծավալով իրականացվել են ինժեներական քաղաքի տարածքի բարեկարգման և ենթակառուցվածքների կառուցման աշխատանքները: Ինժեներական բիզնես աքսելերատորի շենքի, ԻՔ ջրավազանի և տեսահսկման-տեսահաղորդակցման համակարգի կառուցման աշխատանքները նախատեսված 50%-ի փոխարեն կատարվել են 2.4%-ով՝ պայմանավորված պայմանագրի՝ նախատեսվածից 3 ամիս ուշ ստորագրմամբ, ինչպես նաև կապալառու ընկերության կողմից շինարարական աշխատանքների դանդաղ իրականացմամբ։ Շինարարությունների հետ կապված կնքվել է 5 խորհրդատվական պայմանագիր՝ նախատեսված 8-ի փոխարեն, իսկ Հայաստանի ազգային պոլիտեխնիկական համալսարանի (ՀԱՊՀ) Գյումրու նոր մասնաճյուղի շենքերի վերակառուցման աշխատանքները չեն իրականացվել՝ պայմանավորված երկարատև քննարկումների արդյունքում Հայաստանի ազգային պոլիտեխնիկական համալսարանի (ՀԱՊՀ) Գյումրու նոր մասնաճյուղի շենքերի վերակառուցման միջոցառման չեղարկմամբ: Վերոնշյալ պատճառներով պայմանավորված՝ վարկային ծրագրի շրջանակներում շենքերի և շինությունների շինարարության և հիմնանորոգման համար օգտագործվել է նախատեսված միջոցների 43.4%-ը՝ 996.8 մլն դրամ:

Ծրագրի՝ սարքավորումների ձեռքբերման բաղադրիչի շրջանակներում նախատեսված ողջ ծավալով իրականացվել են ՍՉԱՄ նավթամթերքների թեստավորման լաբորատորիայի համար սարքավորումների, կիբերանվտանգության ինկուբատորի լաբորատորիաների համար համակարգչային սարքավորումների ու IBM ծրագրային ապահովման և ծառայությունների ու կիբերանվտանգության ինկուբատորի համար կահույքի ձեռքբերումները: Հայաստանի գերհամակարգչային համակարգի արդիականացման և տեղադրման աշխատանքները նախատեսված 100%-ի փոխարեն կատարվել են 35.6%-ով՝ պայմանավորված նրանով, որ գերհամակարգչի տեղադրումը հետաձգվել է մինչև ԻՔ-ում համապատասխան տարածքի շինարարական աշխատանքների ավարտը: Չեն իրականացվել ՍՉԱՄ-ի համար կահույքի ձեռքբերման աշխատանքները՝ պայմանավորված մի քանի անգամ հայտարարված մրցույթների չկայանալուց հետո պատվիրատուի կողմից միջոցառման չեղարկմամբ: Չի իրականացվել նաև ինժեներական բիզնես աքսելերատորի շենքի համար կահույքի ձեռքբերումը՝ պայմանավորված նրանով, որ, ելնելով նպատակահարմարությունից, նախատեսված միջոցներն ուղղվել են այլ աշխատանքների իրականացմանը: Չի իրականացվել կիբերանվտանգության ինկուբատորի դեմո լաբորատորիայի համար ցանցի տեղադրումը՝ պայմանավորված աշխատանքների անհրաժեշտության վերացման հանգամանքով: Վերոնշյալ հանգամանքներով պայմանավորված՝ նշված միջոցառման շրջանակներում օգտագործվել է նախատեսված միջոցների 86.6%-ը՝ 875 մլն դրամ:

Տեղեկատվական տեխնոլոգիաների ոլորտում գործունեություն իրականացնող առևտրային կազմակերպություններին և անհատ ձեռնարկատերերին պետական աջակցության միջոցառման նպատակն է Հայաստանի Հանրապետությունում տեղեկատվական տեխնոլոգիաների ոլորտի զարգացմանն օժանդակելու, ինչպես նաև տարածաշրջանի երկրների համեմատ նշյալ ոլորտում գործունեության խթանների առումով տնտեսավարող սուբ­յեկտ­­ների գործունեության իրականացման համար համապատասխան մրցունակ միջավայրի ստեղծումը։ Միջոցառման շրջանակներում աջակցություն ստացած շահառուների թիվը կազմել է 376՝ նախատեսված 361-ի ու նախորդ տարվա 34-ի դիմաց: Արդյունքային ցուցանիշի գծով արձանագրված գերակատարումը պայմանավորված է միջոցառման նկատմամբ բարձր պահանջարկով: Նշված միջոցառման շրջանակներում տրամադրվել է շուրջ 12.7 մլրդ դրամ աջակցություն՝ ապահովելով 100% կատարողական: Նախորդ տարվա համեմատ նշված ծախսերն աճել են 4.9 անգամ կամ 10.1 մլրդ դրամով՝ պայմանավորված շահառուների թվի աճով:

Պետական գերատեսչությունների համար միասնական թվային ծառայությունների ձեռքբերման միջոցառման շրջանակներում ՀՀ պետական գերատեսչությունների կողմից ներկայացված հայտերի հիման վրա «Գեոկոսմոս» ՓԲԸ-ի կողմից տրամադրվել են շուրջ 147,000 քառակուսի կիլոմետր մակերեսով տարածքի տիեզերալուսանկարներ։ Նշված միջոցառման շրջանակներում օգտագործվել է 579.6 մլն դրամ՝ ապահովելով 100% կատարողական: Նախորդ տարվա համեմատ նշված ծախսերն աճել են 46.7%-ով կամ 184.6 մլն դրամով՝ պայմանավորված ՀՀ գերատեսչությունների կողմից պահանջարկի աճով։

ՀՀ ԲՏԱՆ պատասխանատվությամբ իրականացվող այլ ծրագրերից *Հեռահաղորդակցության ապահովման* ծրագրի շրջանակներում օգտագործվել է շուրջ 2.6 մլրդ դրամ կամ նախատեսված միջոցների 96.4%-ը: Հատկացված միջոցներն ուղղվել են չորս միջոցառումների իրականացմանը: Շեղումը, ինչպես նաև նախորդ տարվա համեմատ ծախսերի 2.6 անգամ (1.6 մլրդ դրամ) աճը հիմնականում պայմանավորված են ՀՀ տարածքում բազային և շարժական ռադիոմոնիտորինգի համակարգի ներդրման միջոցառման կատարողականով:

ՀՀ տարածքում բազային և շարժական ռադիոմոնիտորինգի համակարգի ներդրման ծրագիրը նպատակ ունի լուծել տեղական, տարածաշրջանային կամ գլոբալ մասշտաբներով քաղաքացիական, ռազմական և հատուկ նշանակության ռադիոէլեկտրոնային միջոցների էլեկտրամագնիսական համատեղելիության և ռադիոհաճախականային խանգարումներին առնչվող խնդիրները, ապահովել ռադիոհաճախականությունների և հաճախականային շերտերի փաստացի օգտագործմանը վերաբերող տվյալների հավաքագրումն ու տրամադրումը: ՀՀ տարածքում բազային և շարժական ռադիոմոնիտորինգի համակարգի ներդրման արդյունքում կունենանք ժամանակակից տեխնիկական լուծումներով կառուցված ռադիոեթերի մշտադիտարկման միասնական ցանց, որը ՀՀ ողջ տարածքում հնարավորություն կտա իրականացնել շուրջօրյա ռադիոհսկում: Արդյունքում արագ կհայտնաբերվեն և ՀՀ օրենսդրությամբ սահմանված կարգով կբացառվեն չթույլատրված ռադիոհեռարձակումները, ինչպես նաև ռադիոխանգարումներ առաջացնող վնասակար սարքերը և համակարգերը` զերծ պահելով եթերը վնասակար խանգարումներից: Համակարգը ծառայելու է նաև հատուկ նշանակության խնդիրների լուծմանը: 2023 թվականի հունվարի 31֊ին ավարտվել և շահագործման է հանձնվել ռադիոմոնիտորինգի համակարգի մեկ գլխավոր (MS) և ֆիքսված չսպասարկվող կայան, որն ապահովում է Երևանի քաղաքի կենտրոնական մասի մշտադիտարկում՝ 24/7 (ժամ/օր) ռեժիմով: Ձեռք են բերվել նախատեսված 5 հատ սպասարկվող ստացիոնար կայանները: Նշված միջոցառման շրջանակներում օգտագործվել է նախատեսված միջոցների 96%-ը՝ շուրջ 1.9 մլրդ դրամ: Շեղումը հիմնականում պայմանավորված է նրանով, որ մատակարարի կողմից ուշացվել է նախատեսված 4 շարժական կայանների կազմի մեջ մտնող որոշակի բաղադրիչների՝ այլ արտադրողներից ձեռքբերումն ու մատակարարումը: Արդյունքում երկարաձգվել է մոնտաժային աշխատանքների ժամկետը: Բացի այդ, միջոցառման կատարողականը մասամբ պայմանավորված է նաև արտարժույթի կանխատեսված և փաստացի փոխարժեքների տարբերությամբ: Նախորդ տարվա համեմատ նշված միջոցառման ծախսերն աճել են 4.5 անգամ կամ 1.4 մլրդ դրամով, ինչը պայմանավորված է հաշվետու տարում կատարված աշխատանքների ծավալով, բացի այդ, իրականացվել են նաև 2022 թվականին ձեռքբերված գլխավոր կայանի և մեկ չսպասարկվող ֆիքսված կայանի մոնտաժային աշխատանքները:

*Պաշտպանության բնագավառում գիտական և գիտատեխնիկական նպատակային հետազոտությունների* ծրագրի շրջանակներում միջոցներն ուղղվել են հատուկ գիտահետազոտական և փորձակոնստրուկտորական աշխատանքների ֆինանսավորմանը: Ծրագրի շրջանակներում օգտագործվել է 1.1 մլրդ դրամ՝ ապահովելով 59.8% կատարողական: Շեղումը պայմանավորված է նրանով, որ ներկայացված հայտերից շահագրգիռ մարմինների կողմից մերժվել են 21-ը, իսկ գործող պայմանագրերից նախատեսված 74 փուլերից ընդունվել են 18-ը, բացի այդ աշխատանքների կատարման համար առկա են արտերկրից ներմուծման և լոգիստիկ խնդիրներ: Նախորդ տարվա համեմատ Պաշտպանության բնագավառում գիտական և գիտատեխնիկական նպատակային հետազոտությունների ծրագրի շրջանակներում կատարված ծախսերը նվազել են 62.9%-ով կամ շուրջ 1.9 մլրդ դրամով, ինչը պայմանավորված է 2023 թվականին ռազմաարդյունաբերական համալիր (ՌԱՀ) նիստի հավանությանն արժանացած և Կառավարության որոշմամբ հաստատված նոր թեմաների քիչ քանակով, ինչպես նաև դրանց առաջին փուլերի կանխավճարների տրամադրմամբ: Բացի այդ, հաշվետու տարում ընկերությունները պատվիրատուին են հանձնել ԳՀՓԿԱ պայմանագրերի փուլերի գծով նախատեսվածից շուրջ 4 անգամ պակաս աշխատանքներ, ինչը պայմանավորված է ընկերությունների մոտ առաջացած մի շարք գիտական, գիտատեխնիկական և ինժեներական խնդիրների բացահայտման և դրանց լուծման ուղիների որոնման հանգամանքով: Նշված աշխատանքների կատարման համար առկա են նաև արտերկրից ներմուծվող հումքի ու նյութերի, սարքերի, սարքավորումների և միկրոէլեկտրոնային բազայի բացակայության, լոգիստիկ և բանկային փոխանցումների խնդիրներ:

*ՀՀ ֆինանսների նախարարության* պատասխանատվության ներքո իրականացվել են 3 ծրագրեր` նախատեսված 4-ի փոխարեն, որոնց 2023 թվականին ՀՀ պետական բյուջեից տրամադրվել է 257.5 մլրդ դրամ՝ ապահովելով ծրագրի 98.6% կատարողական: 2022 թվականի համեմատ նախարարության ծախսերն աճել են 27.8%-ով (շուրջ 56 մլրդ դրամով)՝ հիմնականում պայմանավորված Պետական պարտքի կառավարման ծրագրի շրջանակներում կատարված ծախսերի աճով:

1. *2023թ. ՀՀ ֆինանսների նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. փաստ** | **2023թ. ճշտված ծրագիր** | **2023թ. փաստ** | **Կատարո-ղականը ճշտված ծրագրի նկատմամբ (%)** | **2023թ. 2022թ.-ի նկատ-մամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **201,594.1** | **261,184.6** | **257,547.4** | **98.6** | **127.8** | **55,953.3** |
| Պետական պարտքի կառավարում | 198,374.0 | 256,596.0 | 253,538.8 | 98.8 | 127.8 | 55,164.8 |
| Այլ ծրագրեր | 3,220.1 | 4,588.6 | 4,008.6 | 87.4 | 124.5 | 788.5 |

Հատկացված միջոցների գերակշիռ մասը բաժին է ընկել *Պետական պարտքի կառավարման* ծրագրին, որի շրջանակներում օգտագործվել է նախատեսված միջոցների 98.8%-ը՝ 253.5 մլրդ դրամ: Նշված գումարի հիմնական մասն ուղղվել է կառավարության պարտքի սպասարկմանը[[39]](#footnote-39): Նախորդ տարվա համեմատ Պետական պարտքի կառավարման ծրագրի ծախսերն աճել են 27.8%-ով կամ 55.2 մլրդ դրամով՝ պայմանավորված և՛ ներքին, և՛ արտաքին պարտքի սպասարկման ծախսերի աճով:

ՀՀ ՖՆ այլ ծրագրերից *Հանրային ֆինանսների կառավարման բնագավառում պետական քաղաքականության մշակման, ծրագրերի համակարգման և մոնիտորինգի* ծախսերը կազմել են 3.9 մլրդ դրամ՝ ապահովելով ծրագրի 87.5%-ը: Շեղումը հիմնականում առաջացել է Ռուսաստանի Դաշնության կողմից Հայաստանի Հանրապետությանն անհատույց ֆինանսական օգնության դրամաշնորհային ծրագրի կատարողականով, որի գծով ծախսերը կատարվել են 21.8%-ով՝ կազմելով շուրջ 118 մլն դրամ: Միջոցներն օգտագործվել են խորհրդատվական ծառայությունների ձեռքբերման միջոցառման շրջանակներում, որի կատարողականը կազմել է 64.9%: Ցածր կատարողականը պայմանավորված է 30.10.2023թ. ՀՀ ՖՆ և «Հարմոնիա» հիմնադրամի միջև կնքված պայմանագրում փոփոխություններ կատարելու մասին համաձայնագրի կնքմամբ, որով հիմնադրամին փաստացի վճարվել է 15%-ով պակաս գումար: Դրամաշնորհային ծրագրի՝ ԿՖԿՏՀ ներդրման միջոցառմանը հատկացված 358.6 մլն դրամը չի օգտագործվել՝ ԿՖԿՏՀ ծրագրային ապահովման ձեռքբերման մրցույթը 2023 թվականին չկայանալու պատճառով:

ՌԴ կառավարության աջակցությամբ իրականացվող ԵՏՄ-ի անդամակցության շրջանակներում ՀՀ-ին տեխնիկական և ֆինանսական աջակցություն ցուցաբերելու դրամաշնորհային ծրագրի

Հանրային ֆինանսների կառավարման բնագավառում պետական քաղաքականության մշակման, ծրագրերի համակարգման և մոնիտորինգի ծրագրի շրջանակներում հատկացված միջոցների մեծ մասը բաժին է ընկել պլանավորման, բյուջետավորման, գանձապետական ծառայությունների, պետական պարտքի կառավարման, տնտեսական և հարկաբյուջետային քաղաքականության մշակման և մոնիտորինգի միջոցառման ծախսերին, որոնք կատարվել են 98.9%‑ով և կազմել 2.9 մլրդ դրամ:

Նախորդ տարվա համեմատ Հանրային ֆինանսների կառավարման բնագավառում պետական քաղաքականության մշակման, ծրագրերի համակարգման և մոնիտորինգի ծրագրի ծախսերն աճել են 26.1%-ով (804.8 մլն դրամով)՝ հիմնականում պայմանավորված «Պլանավորում, բյուջետավորում, գանձապետական ծառայություններ, պետական պարտքի կառավարում, տնտեսական և հարկաբյուջետային քաղաքականության մշակում և մոնիտորինգ» միջոցառման շրջանակներում կատարված ծախսերի աճով, ինչպես նաև ՌԴ կառավարության աջակցությամբ իրականացվող ԵՏՄ‑ի անդամակցության շրջանակներում ՀՀ-ին տեխնիկական և ֆինանսական աջակցություն ցուցաբերելու դրամաշնորհային ծրագրի և ՌԴ կողմից ՀՀ-ին անհատույց ֆինանսական օգնության դրամաշնորհային ծրագրի շրջանակներում խորհրդատվական ծառայությունների ձեռքբերման ծախսերով, որոնց նախորդ տարի միջոցներ չէին հատկացվել:

ՀՀ միջազգային վարկանիշի տրամադրման ծախսերը կազմել են 79.6 մլն դրամ կամ ծրագրված ցուցանիշի 74.8%-ը: Միջոցները հատկացվել են Fitch և Moodys վարկանիշային ընկերությունների կողմից վարկային դեֆոլտի (երկարաժամկետ և կարճաժամկետ, դրամային և արտարժութային) վարկանիշների վերանայումների նպատակով: Ծախսերի կատարողականը պայմանավորված է նրանով, որ Standard&Poor's վարկանիշային գործակալության կողմից վճարման պահանջ չի ներկայացվել:

*ՀՀ ներքին գործերի նախարարության* պատասխանատվությամբ 2023 թվականի ընթացքում կատարվել է պետական բյուջեի պետական բյուջեի 8 ծրագիր՝ նախատեսված 9-ի փոխարեն: Ծախսերը կազմել են ավելի քան 16.6 մլրդ դրամ կամ ծրագրված ցուցանիշի 94.9%‑ը: Շեղումը հիմնականում պայմանավորված է նախարարության ծախսերի գերակշիռ մասը կազմող «Փրկարարական ծառայություններ» ծրագրի կատարողականով:

2022 թվականի դեկտեմբերի 16‑ի «Կառավարության կառուցվածքի և գործունեության մասին» 457-Ն ՀՀ օրենքում կատարված փոփոխությունների և լրացումների համաձայն ՀՀ ներքին գործերի նախարարության ձևավորման հետ կապված՝ դադարեցվել է ՀՀ արտակարգ իրավիճակների նախարարության գործունեությունը, և վերջինիս գործառույթները փոխանցվել են ՀՀ ներքին գործերի նախարարությանը: Բացի այդ, Միգրացիայի և քաղաքացիության ծառայությունը դուրս է եկել ՀՀ ՏԿԵ նախարարության կազմից և ընդգրկվել ՀՀ ներքին գործերի նախարարության կազմում: 2022 թվականի համադրելի ցուցանիշի համեմատ ՀՀ ներքին գործերի նախարարության պատասխանատվությամբ իրականացվող ծախսերի գծով արձանագրվել է 3.4% կամ շուրջ 544.1 մլն դրամ աճ:

1. *2023թ. ՀՀ ներքին գործերի նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. փաստ**  **(2023թ. հետ համադրելի)** | **2023թ. ճշտված ծրագիր** | **2023թ. փաստ** | **Կատարո-ղականը ճշտված ծրագրի նկատմամբ (%)** | **2023թ. 2022թ.-ի նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **16,105.0** | **17,541.9** | **16,649.1** | **94.9** | **103.4** | **544.1** |
| Փրկարարական ծառայություններ | 12,411.5 | 13,623.7 | 13,044.7 | 95.8 | 105.1 | 633.2 |
| Արտակարգ իրավիճակների բնագավառի պետական քաղաքականության մշակում, ծրագրերի համակարգում և մոնիտորինգ | 1,391.9 | 1,752.5 | 1,613.3 | 92.1 | 115.9 | 221.4 |
| Այլ ծրագրեր | 2,301.6 | 2,165.7 | 1,991.1 | 91.9 | 86.5 | (310.4) |

2023 թվականին *«Փրկարարական ծառայություններ»* ծրագրի շրջանակներում օգտագործվել է ավելի քան 13 մլրդ դրամ կամ նախատեսված միջոցների 95.8%-ը: Շեղումը հիմնականում պայմանավորված է «Փրկարարական ծառայություններ» միջոցառման կատարողականով: Վերջինով է հիմնականում պայմանավորված նաև նախորդ տարվա համեմատ «Փրկարարական ծառայություններ» ծրագրի շրջանակներում կատարված ծախսերի 5.1% (633.2 մլն դրամ) աճը:

Հաշվետու տարում «Փրկարարական ծառայություններ» միջոցառման շրջանակներում մարտունակության բարձրացման նպատակով իրականացվել են 325 ուսումնավարժանքներ: Ծախսերը կազմել են 12.7 մլրդ դրամ և ապահովել 95.8% կատարողական: Շեղումը հիմնականում պայմանավորված է ապրանքների և ծառայությունների համար հատկացված միջոցների՝ նախատեսվածից պակաս օգտագործմամբ: Նախորդ տարվա համեմատ նշված միջոցառման ծախսերն աճել են 10.8%-ով կամ 1.2 մլրդ դրամով՝ պայմանավորված պետական պաշտոն և պետական ծառայության պաշտոն զբաղեցնող անձանց բազային աշխատավարձի բարձրացման արդյունքում աշխատանքի վարձատրության ծախսերի աճով:

«ԱԻՆ փրկարար ծառայության շենքի ապահովվածության և պայմանների բարելավում» միջոցառման շրջանակներում իրականացվել են ներքին հարդարման և ջեռուցման ապահովման աշխատանքներ: Միջոցառման շրջանակներում նախատեսված բոլոր արդյունքային չափորոշիչներն ամբողջությամբ ապահովվել են. 7 օբյեկտներում՝ 4212.1 մ2 մակերեսով, կատարվել են կապիտալ վերանորոգման աշխատանքներ: Միջոցառման շրջանակներում նախատեսված 207.2 մլն դրամն ամբողջությամբ օգտագործվել է: Նախորդ տարվա համեմատ նշված միջոցառման ծախսերն աճել են 68.1%-ով կամ շուրջ 84 մլն դրամով՝ պայմանավորված շենքային պայմանների բարելավման անհրաժեշտությամբ:

ԵՄ-ի կողմից Հարավային Կովկասի խոցելի տարածքներում երկրաշարժի համակողմանի կառավարման աջակցության ծրագրի նպատակը խոցելի տարածքներում բնակչության պաշտպանությանն ուղղված արագ արձագանքման միջոցառումների մեխանիզմի ներդրումն է: ՀՀ արտակարգ իրավիճակների նախարարությունը Կիպրոսի Եվրոպական Համալսարանի, Ֆրանսիայի Ներքին գործերի նախարարության, Կիպրոսի Բնակչության պաշտպանության ծառայության, Մոնտենեգրոյի Ներքին գործերի նախարարության, Հունաստանի Բնակչության պաշտպանության գլխավոր քարտուղարության և Հյուսիսային Մակեդոնիայի Պաշտպանության և փրկարար ծառայության տնօրինության հետ համատեղ ստացել է Եվրոպական հանձնաժողովի Եվրոպայի Բնակչության պաշտպանության և մարդասիրական օգնության գործողությունների գլխավոր տնօրինության (DG-ECHO) դրամաշնորհ՝ Եվրոմիության Բնակչության պաշտպանության մեխանիզմի շրջանակներում «Երկրաշարժի համակողմանի կառավարումը Հարավային Կովկասի խոցելի տարածքներում` արդյունավետ պլանավորման, արձագանքման և համատեղ գործողությունների միջոցով» համատեղ դաշտային վարժանք իրականացնելու համար: Ծրագիրն իրականացվել է 2022 թվականի հունվարի 1-ից մինչև 2023 թվականի դեկտեմբերի 31-ը:

ԵՄ-ի կողմից Հարավային Կովկասի խոցելի տարածքներում երկրաշարժի համակողմանի կառավարման աջակցության ծրագրի իրականացման շրջանակներում ընդհանուր առմամբ օգտագործվել է 111.6 մլն դրամ կամ նախատեսված միջոցների 85.1%-ը:

Ծրագրի՝ սեմինարների, դասընթացների, համաժողովների, ինչպես նաև դաշտային վարժանքի անցկացման բաղադրիչի շրջանակներում 2023 թվականի հոկտեմբերի 9-13-ը տեղի ունեցած հրամանատարաշտաբային լայնածավալ վարժանքի նախապատրաստական աշխատանքներն ամբողջությամբ կատարվել են: Միջոցառման ծախսերը կատարվել են 90.2%-ով՝ կազմելով 105.8 մլն դրամ: Շեղումը հիմնականում պայմանավորված է տնտեսումներով:

Ծրագրի՝ տեխնիկական հագեցվածության բարելավման նպատակով վարժանքի համար անհրաժեշտ սարքերի և սարքավորումների ձեռքբերման բաղադրիչի շրջանակներում 2023 թվականի ընթացքում իրականացվել են փրկարար ծառայողների պատրաստվածության մակարդակի բարձրացման աշխատանքներ, ինչպես նաև ձեռք են բերվել վարժանքի համար անհրաժեշտ սարքավորումներ: Միջոցառման շրջանակներում օգտագործվել է 5.8 մլն դրամ կամ նախատեսված միջոցների 42%-ը, որը նույնպես պայմանավորված է տնտեսումներով:

2023 թվականի ընթացքում ՀՀ ՆԳՆ պատասխանատվությամբ իրականացվող այլ ծրագրերից *Սեյսմիկ պաշտպանության* ծրագրի շրջանակներում հատկացված միջոցներն ուղղվել են սեյսմիկ պաշտպանության ոլորտում ծառայությունների տրամադրմանը: Միջոցառման շրջանակներում «Սեյսմիկ պաշտպանության տարածքային ծառայություն» ՊՈԱԿ-ի կողմից իրականացվել են սեյսմիկ վտանգի մոնիտորինգի ապահովման, դրա հետ կապված այլ երկրորդային վտանգների գնահատման, ՀՀ տարածքում և տարածաշրջանում տեղի ունեցող երկրաշարժերի գրանցման, մշակման և դրանց մասին հաղորդագրությունների տրամադրման աշխատանքներ: Միջոցառման շրջանակներում երկրաֆիզիկական, երկրադինամիկական և այլ դաշտերի մոնիտորինգի, սեյսմիկ վտանգի, այդ թվում՝ ընթացիկ սեյսմիկ վտանգի գնահատման նպատակով իրականացվել են 501285 դիտարկումներ՝ կանխատեսված 515000-ի և նախորդ տարվա՝ 520508-ի փոխարեն, սեյսմիկ պաշտպանության տարրերի և վարքականոնների ուսուցման, ՏԻՄ‑երի աշխատողների նախապատրաստման նպատակով կազմակերպվել է 574 միջոցառում՝ նախատեսված 440-ի և նախորդ տարվա՝ 517-ի փոխարեն: Հատկացված միջոցներն օգտագործվել են նախատեսված միջոցների 97.7%-ով՝ կազմելով 735.9 մլն դրամ: Նախորդ տարվա համեմատ Սեյսմիկ պաշտպանության ծրագրի շրջանակներում կատարված ծախսերը նվազել են 2.3%-ով կամ 16.9 մլն դրամով: Կանխատեսված և նախորդ տարվա ցուցանիշներից շեղումները պայմանավորված են 2023 թվականի սեպտեմբեր ամսից Լեռնային Ղարաբաղում գտնվող Արևելյան սեյսմիկ ծառայության գործունեության դադարեցմամբ:

*Փախստականների ինտեգրմանն աջակցության* ծրագրի շրջանակներում օգտագործվել է 115.6 մլն դրամ կամ նախատեսված միջոցների 76.3%-ը: Ծրագրի շրջանակներում իրականացվել են վեց միջոցառումներ, որոնցից 2-ի գծով արձանագրվել է 100% կատարողական: Շեղումը հիմնականում պայմանավորված է «Ապաստան հայցողների կեցության խնդիրների լուծման միջոցառումների իրականացում» միջոցառման կատարողականով: Նախորդ տարվա համեմատ Փախստականների ինտեգրմանն աջակցության ծրագրի ծախսերը նվազել են 87.8%-ով կամ շուրջ 834.1 մլն դրամով, ինչը հիմնականում պայմանավորված է նրանով, որ 2022 թվականին 1988-1992 թվականներին Ադրբեջանից բռնագաղթած և Հայաստանի Հանրապետությունում ապաստանած փախստական ընտանիքների բնակարանային ապահովման նպատակով հատկացվել էր շուրջ 825 մլն դրամ, իսկ 2023 թվականին պետական բյուջեում նշված նպատակով միջոցներ չեն նախատեսվել:

«Ապաստան հայցողների կեցության խնդիրների լուծման միջոցառումների իրականացում» միջոցառման շրջանակներում կացարանում ապրող ապաստան հայցողների թիվը կազմել է 51 մարդ՝ նախատեսված 100-ի և նախորդ տարվա 50-ի դիմաց: Ծախսերը կազմել են 54 մլն դրամ կամ ծրագրված ցուցանիշի 61.6%-ը` հիմնականում պայմանավորված միջազգային կազմակերպության կողմից հատուկ կացարանի նոր շենքի կառուցման աշխատանքների հետաձգմամբ, որի հետևանքով նախատեսված միջոցներն ամբողջությամբ չեն օգտագործվել: Նախորդ տարվա համեմատ նշված միջոցառման ծախսերը նվազել են 18.4%-ով կամ 12.2 մլն դրամով՝ պայմանավորված 2022 թվականին շենքային պայմանների բարելավման նպատակով կատարված նորոգման աշխատանքներով և գույքի ձեռքբերմամբ:

*ՀՀ վիճակագրական կոմիտեի* պատասխանատվությամբ 2023 թվականի ընթացքում կատարվել է պետական բյուջեի 2 ծրագիր, որոնց գծով ծախսերը կազմել են շուրջ 2.2 մլրդ դրամ կամ ծրագրված ցուցանիշի 98.5%‑ը: Նախորդ տարվա համեմատ կոմիտեի ծախսերը նվազել են 33.1%‑ով (1.1 մլրդ դրամով), ընդ որում, երկու ծրագրերում էլ արձանագրվել է ծախսերի նվազում:

*Ազգային պաշտոնական վիճակագրության արտադրության և տարածման* ծրագրի շրջանակներում օգտագործվել է հատկացված միջոցների 98.8%-ը՝ 2.1 մլրդ դրամ: Մասնավորապես՝ 1.4 մլրդ դրամ (կատարողականը՝ 98.6%) է տրամադրվել «Վիճակագրության քաղաքականության մշակում և իրականացում, պաշտոնական վիճակագրական տեղեկատվության մշակում, արտադրում և տարածում» միջոցառմանը, 586.4 մլն դրամ (կատարողականը՝ 99.7%)՝ «Վիճակագրական տեղեկատվության հավաքում» միջոցառմանը:

2022 թվականի համեմատ Ազգային պաշտոնական վիճակագրության արտադրության և տարածման ծրագրի գծով ծախսերը նվազել են 21.4%‑ով (580.6 մլն դրամով)՝ հիմնականում պայմանավորված հերթական մարդահամարի դաշտային աշխատանքների ավարտով, որի արդյունքում 2023 թվականին կրճատվել է մարդահամարի դաշտային աշխատանքներում ներգրավվող աշխատողների (պայմանագրային հարցազրուցավարներ) աշխատավարձի ֆոնդը, կապի, տպագրական ծառա­յու­թյուն­ների համար հատկացված միջոցները: Հերթական մարդահամարի նախապատրաստման և անցկացման միջոցառումների իրականացման ծախսերը հաշվետու տարում կազմել են 73 մլն դրամ կամ ծրագրված ցուցանիշի 94.6%-ը:

*Վիճակագրական համակարգի ամրապնդման ազգային ռազմավարական* ծրագրի շրջանակներում «ՄԱԿ Կանայք-ի օժանդակությամբ (Շվեյցարիայի Զարգացման և Համագործակցության Գործակալության ու Ավստրիական Զարգացման Գործակալության ֆինանսավորմամբ) 2023 թվականին մեկնարկել է «Կանանց տնտեսական հզորացումը Հարավային Կովկասում (WEESC)» ծրագրի շրջանակում Ժամանակի օգտագործման ազգային (համապետական) լայնամասշտաբ հետազոտության իրականացումը: Ժամանակի օգտագործման հետազոտության շրջանակում իրականացվել է 1200 տնային տնտեսությունների վերաբերյալ տեղեկատվության հավաքում, որոնց հիման վրա ստեղծվել է տվյալների բազա: Վիճակագրական կոմիտեի տեխնիկական հագեցվածության բարելավման բաղադրիչի շրջանակներում ձեռք են բերվել 2 դյուրակիր համակարգիչ: Ծրագրի շրջանակներում օգտագործվել է 31.6 մլն դրամ կամ նախատեսված միջոցների 84.3%-ը՝ հիմնականում պայմանավորված չօգտագործված արձակուրդի հետ կապված խնայողություններով:

Նախորդ տարվա համեմատ Վիճակագրական համակարգի ամրապնդման ազգային ռազմավարական ծրագրի ծախսերը նվազել են 94%-ով (491.2 մլն դրամով):

*ՀՀ հանրային ծառայությունները կարգավորող հանձնաժողովին* *Հանրային ծառայությունների ոլորտի* կարգավորման ծրագրի շրջանակներում 2023 թվականին տրամադրվել է 1.1 մլրդ դրամ, որը կազմել է ծրագրված ցուցանիշի 96.7%‑ը՝ հիմնականում պայմանավորված ապրանքների և ծառայությունների ձեռքբերման ծախսերի տնտեսմամբ:

Միջոցների հիմնական մասն ուղղվել է հանրային ծառայությունների ոլորտում կարգավորման միջոցառմանը, որի շրջանակներում օգտագործվել է նախատեսված միջոցների 97.6%-ը՝ 1 մլրդ դրամ: Հանրային ծառայությունների ոլորտում կարգավորման միջոցառման շրջանակներում 2023 թվականին տրամադրվել է 55 լիցենզիա՝ կանխատեսված 22-ի փոխարեն, իրականացվել է հանրային ծառայությունների կարգավորվող ոլորտում 222 սակագների սահմանում և վերանայում՝ կանխատեսված 245-ի փոխարեն:

Նախորդ տարվա համեմատ ՀՀ հանրային ծառայությունները կարգավորող հանձնաժողովի ծախսերն աճել են 19%‑ով կամ 173 մլն դրամով, հիմնականում պայմանավորված պետական պաշտոն և պետական ծառայության պաշտոն զբաղեցնող անձանց բազային աշխատավարձի աճով, որի արդյունքում ավելացել են հանձնաժողովի պահպանման ծախսերը (հաշվարկվում են «Պետական պաշտոններ և պետական ծառայության պաշտոններ զբաղեցնող անձանց վարձատրության մասին» օրենքի համաձայն ձևավորված հանձնաժողովի աշխատավարձի տարեկան ֆոնդը 1.75 գործակցով բազմապատկելու միջոցով):

*ՀՀ կենտրոնական ընտրական հանձնաժողովի* կողմից 2023 թվականին *Ընտրական գործընթացների համակարգման, կանոնակարգման և տեղեկատվության տրամադրման* ծրագրի շրջանակներում օգտագործվել է նախատեսված միջոցների 97%-ը՝ 1.8 մլրդ դրամ: Միջոցների գերակշիռ մասը՝ 1.1 մլրդ դրամը տրամադրվել է Երևանի ավագանու ընտրությունների կազմակերպմանը՝ կազմելով ծրագրային ցուցանիշի 96.3%-ը, որը պայմանավորված է տեղամասային ընտրական հանձնաժողովների անդամների աշխատավարձերի, ինչպես նաև փոստային ծառայությունների և գրասենյակային նյութերի համար նախատեսված գումարների տնտեսմամբ:

Ընտրական հանձնաժողովների անդամների մասնագիտական դասընթացների կազմակերպման ծախսերը կազմել են 81.9 մլն դրամ, որոնք կատարվել են 99.2%-ով: 2023 թվականին վերապատրաստվել է ընտրական հանձնաժողովների 19929 անդամ՝ կանխատեսված 22500-ի և նախորդ տարվա 3577-ի փոխարեն: Նշենք, որ միջոցառման ծախսերը 2022 թվականին կազմել էին 11.8 մլն դրամ:

Տեղական ինքնակառավարման մարմինների ընտրությունների կազմակերպման միջոցառման ծախսերը կազմել են 154.3 մլն դրամ կամ 99.9%, որն ուղղվել է 2023 թվականի մարտի 26-ին և հոկտեմբերի 29-ին կայացած ՏԻՄ ընտրությունների ծախսերի ֆինանսավորմանը։

2022 թվականի համեմատ ՀՀ կենտրոնական ընտրական հանձնաժողովի ծախսերն աճել են 93.2%-ով (872.8 մլն դրամով)՝ հիմնականում պայմանավորված 2023 թվականին Երևանի ավագանու ընտրությունների անցկացմամբ:

*Մրցակցության պաշտպանության հանձնաժողովին* 2023 թվականին *«Տնտեսական մրցակցության պաշտպանություն»* ծրագրի իրականացման համար տրամադրվել է 592.8 մլն դրամ, որը կազմել է ծրագրված ցուցանիշի 97.6%‑ը: Շեղումը հիմնականում պայմանավորված է Հայաստանի Հանրապետությունում տնտեսական մրցակցության պաշտպանության բնագավառում քաղաքականության մշակման և վերահսկողության միջոցառման կատարողականով: Հիմնականում նշված ծախսերով է պայմանավորված նաև նախորդ տարվա համեմատ Մրցակցության պաշտպանության հանձնաժողովի պատախսանատվությամբ իրականացվող ծախսերի 11.2% (59.7 մլն դրամ) աճը:

ՀՀ-ում տնտեսական մրցակցության պաշտպանության բնագավառում քաղաքականության մշակման և վերահսկողության միջոցառման նպատակն է՝ պաշտպանել և խրախուսել ազատ տնտեսական մրցակցությունը, ապահովել բարեխիղճ մրցակցության համար անհրաժեշտ միջավայր, նպաստել ձեռնարկատիրության զարգացմանը և սպառողների շահերի պաշտպանությանը ՀՀ-ում: Հաշվետու տարվա ընթացքում նշված միջոցառման շրջանակներում տարբեր ապրանքային շուկաներում իրականացվել են ուսումնասիրություններ, գործարար համայնքի և սպառողների շահերը պաշտպանող հասարակական կազմակերպությունների հետ կազմակերպվել են բազմաթիվ քննարկումներ՝ նպատակ ունենալով բացահայտել տնտեսական մրցակցության բնագավառում երկրում առկա խնդիրները: 2023 թվականին տնտեսական մրցակցության իրավիճակը գնահատելու համար կատարվել են 104 ուսումնասիրություններ՝ նախատեսված 100-ի փոխարեն՝ պայմանավորված անբարեխիղճ մրցակցության դեպքերի բացահայտման աճով: Միջոցառման ծախսերը կազմել են 586.6 մլն դրամ, որոնք կատարվել են 98.6%‑ով: Շեղումը հիմնականում պայմանավորված է նրանով, որ ծրագրային ապահովման սպասարկման ծառայությունների մատուցման նպատակով կնքված պայմանագրի կետերը կատարողի կողմից էականորեն խախտվել են, ինչի հետևանքով էլեկտրոնային համակարգի սպասարկման համար նախատեսված միջոցները չեն օգտագործվել, բացի այդ, տնտեսվել են ուսումնասիրվող ապրանքների լաբորատոր փորձարկումներ անցկացնելու նպատակով հատկացված միջոցները, որը կախված է քաղաքացիների դիմում-բողոքների և հարուցված վարույթների բնույթից և քանակից: Նախորդ տարվա համեմատ նշված միջոցառման ծախսերն աճել են 10.1%-ով կամ 53.7 մլն դրամով՝ հիմնականում պայմանավորված պետական պաշտոն և պետական ծառայության պաշտոն զբաղեցնող անձանց բազային աշխատավարձի բարձրացմամբ:

*ՀՀ կադաստրի կոմիտեի* պատասխանատվությամբ 2023 թվականի ընթացքում կատարվել է *Անշարժ գույքի կադաստրի վարման բնագավառում պետական քաղաքականության իրականացման* ծրագիրը, որի գծով ծախսերը կազմել են ավելի քան 4.3 մլրդ դրամ կամ նախատեսվածի 98.9%‑ը: Շեղումը հիմնականում պայմանավորված է գույքի նկատմամբ իրավունքների պետական գրանցման, գույքի և դրա նկատմամբ գրանցված իրավունքների և սահմանափակումների վերաբերյալ տեղեկատվության տրամադրման միջոցառման կատարողականով: Նախորդ տարվա համեմատ ՀՀ կադաստրի կոմիտեի պատասխանատվությամբ իրականացված ծախսերը նվազել են 10.1%‑ով կամ 491 մլն դրամով, ինչը հիմնականում պայմանավորված է 2022 թվականին ՀՀ տարածքի օդալուսանկարահանման, օրթոֆոտոհատակագծերի և թվային բարձունքային մոդելի ստեղծման, ռեֆերենց կայանների կառուցման, դիտարկման և կայանների ցանցի հավասարակշռման աշխատանքների, ՀՀ կադաստրի կոմիտեի շենքային ապահովվածության բարելավման և պետական մասնակցությամբ առևտրային կազմակերպությունների կանոնադրական կապիտալում պետական մասնակցության նվազեցման ճանապարհով ակտիվների կազմից գույք առանձնացնելիս գույքն ստացող պետական կառավարչական հիմնարկի կողմից մատակարարին վճարման ենթակա ԱԱՀ-ի պարտավորությունների կատարման գծով հատկացումներով, որոնք 2023 թվականին չեն նախատեսվել:

Հաշվետու տարում Գույքի նկատմամբ իրավունքների պետական գրանցման, գույքի և դրա նկատմամբ գրանցված իրավունքների և սահմանափակումների վերաբերյալ տեղեկատվության տրամադրման միջոցառման շրջանակներում սահմանված գրեթե բոլոր արդյունքային չափորոշիչների գծով արձանագրվել են գերակատարումներ: Միջոցառման շրջանակներում օգտագործվել է շուրջ 4.2 մլրդ դրամ՝ ապահովելով 99% կատարողական: Նախորդ տարվա համեմատ նշված միջոցառման ծախսերն աճել են 4.1%-ով կամ 165.4 մլն դրամով, որը պայմանավորված է պետական պաշտոն և պետական ծառայության պաշտոն զբաղեցնող անձանց բազային աշխատավարձի բարձրացման, ինչպես նաև աշխատավարձի բնականոն աճի արդյունքում աշխատանքի վարձատրության ծախսերի աճով:

Հաշվետու տարում ՀՀ կադաստրի կոմիտեի տեխնիկական հագեցվածության բարելավման միջոցառման շրջանակներում ձեռք են բերվել 1564 հատ համակարգչային և 311 հատ այլ սարքավորումներ ու 50 միավոր գրասենյակային կահույք՝ նախատեսված համապատասխանաբար 550-ի, 51-ի և 138-ի փոխարեն: Միջոցառման ծախսերը կազմել են 146.4 մլն դրամ կամ ծրագրված ցուցանիշի 99.7%-ը: Նախորդ տարվա համեմատ նշված միջոցառման ծախսերը նվազել են 24.4%-ով կամ 47.2 մլն դրամով, որը պայմանավորված է տվյալ տարվա կարիքներով:

*Հեռուստատեսության և ռադիոյի հանձնաժողովի* պատասխանատվությամբ 2023 թվականին *Տեսալսողական մեդիայի ոլորտի կանոնակարգման* ծրագրի շրջանակներում պետական բյուջեից տրամադրվել է 368 մլն դրամ՝ ապահովելով 99.5% կատարողական: Նախորդ տարվա համեմատ հանձնաժողովի ծախսերն աճել են 13.5%-ով կամ 43.9 մլն դրամով, որը հիմնականում պայմանավորված է պետական պաշտոն և պետական ծառայության պաշտոն զբաղեցնող անձանց բազային աշխատավարձի բարձրացմամբ:

Տեսալսողական մեդիայի ոլորտի կարգավորման ծառայությունների միջոցառման շրջանակներում իրականացվել է տեսալսողական հաղորդումների պատրաստման և հեռարձակման՝ օրենսդրության պահանջների և լիցենզիայի պայմանների պահպանման նկատմամբ մշտադիտարկում և վերահսկողություն (3960 եթերային օր), անցկացվել է սլոթի օգտագործման, լսողական ծրագրի հաճախականության օգտագործման և մասնավոր մուլտիպլեքս օպերատորի գործունեության լիցենզավորման 1 մրցույթ, տրամադրվել է սլոթի օգտագործման, լսողական ծրագրերի հեռարձակման և մասնավոր մուլտիպլեքս օպերատորի գործունեության 2 լիցենզիա, ցանցային օպերատորի գործունեության 3 լիցենզիա, տեսալսողական մեդիածառայություն մատուցողի կարգավիճակի 2 հեղինակազորման վկայագիր:

*ՀՀ պետական եկամուտների կոմիտեի* պատասխանատվությամբ 2023 թվականին իրականացվել է «Հարկային և մաքսային ծառայություններ» ծրագիրը, որի շրջանակներում օգտագործվել է 38.2 մլրդ դրամ կամ նախատեսված միջոցների 94.9%‑ը: Ծրագրված ցուցանիշից շեղումը հիմնականում պայմանավորված է «Հարկային և մաքսային ծառայություններ» և «ՀՀ պետական եկամուտների կոմիտեի շենքային ապահովվածության բարելավում» միջոցառումների կատարողականով: Նախորդ տարվա համեմատ ՀՀ պետական եկամուտների կոմիտեի պատասխանատվությամբ իրականացված ծախսերն աճել են 35%‑ով կամ 9.9 մլրդ դրամով, որը հիմնականում պայմանավորված է 2023 թվականին ԵՏՄ անդամ չհանդիսացող պետություններից ՀՀ ֆիզիկական անձանց կողմից անձնական օգտագործման համար ներմուծման դեպքում պետական աջակցության տրամադրման համար միջոցների հատկացմամբ, ինչպես նաև «Հարկային և մաքսային ծառայություններ» միջոցառման ծախսերի աճով:

«Հարկային և մաքսային ծառայություններ» միջոցառման շրջանակներում օգտագործվել է 21.2 մլրդ դրամ, որը կազմել է ծրագրային ցուցանիշի 96.3%-ը՝ պայմանավորված մրցույթների արդյունքում ապրանքների և ծառայությունների՝ նախատեսվածից ցածր գներով ձեռքբերմամբ: Նախորդ տարվա համեմատ նշված միջոցառման ծախսերն աճել են 6.1%-ով կամ 1.2 մլրդ դրամով, որը պայմանավորված է պետական պաշտոն և պետական ծառայության պաշտոն զբաղեցնող անձանց բազային աշխատավարձի բարձրացման և աշխատավարձի բնականոն աճի արդյունքում աշխատանքի վարձատրության ծախսերի աճով:

Դրոշմապիտակների ձեռքբերման միջոցառման շրջանակներում հաշվետու տարվա ընթացքում ձեռք են բերվել 1400000 հազար հատ դրոշմապիտակներ՝ 2022 թվականի 1380000 հազարի դիմաց: Միջոցառմանը հատկացված միջոցներն օգտագործվել են ամբողջությամբ՝ կազմելով շուրջ 5.3 մլրդ դրամ: Նախորդ տարվա համեմատ նշված միջոցառման ծախսերն աճել են 1.4%‑ով կամ 75.6 մլն դրամով:

ԵՏՄ անդամ չհանդիսացող պետություններից ՀՀ ֆիզիկական անձանց կողմից անձնական օգտագործման համար ներմուծման դեպքում պետական աջակցության միջոցառման շրջանակներում Կառավարության որոշմամբ սահմանված ՀՀ ֆիզիկական անձանց տրամադրվել է ԵՏՄ անդամ չհանդիսացող պետություններից ՀՀ ժամանակավոր ներմուծված և չվերաարտահանված 2488 հատ թեթև մարդատար տրանսպորտային միջոցների մաքսային ձևակերպումների մասնակի փոխհատուցում: Միջոցառման շրջանակներում օգտագործվել է 7 մլրդ դրամ՝ ապահովելով 100% կատարողական: 2022 թվականին նշված նպատակով միջոցներ չէին հատկացվել:

2023 թվականին ՀՀ պետական եկամուտների կոմիտեի տեխնիկական հագեցվածության բարելավման համար հատկացված միջոցներն ուղղվել են ռենտգենյան սարքավորումների տեխնիկական սպասարկման ծառայությունների, ոչ նյութական հիմնական միջոցների, գրասենյակային գույքի, համակարգչային և այլ սարքավորումների ձեռքբերմանը: Միջոցառման ծախսերը կազմել են շուրջ 1.7 մլրդ դրամ՝ ապահովելով 88% կատարողական: Շեղումը պայմանավորված է արտարժույթի՝ կանխատեսված և փաստացի փոխարժեքների տարբերությամբ, ինչպես նաև մրցույթների արդյունքում ապրանքների և ծառայությունների՝ նախատեսվածից ցածր գներով ձեռքբերմամբ: Նախորդ տարվա համեմատ նշված միջոցառման ծախսերը նվազել են 28.1%‑ով կամ 664.4 մլն դրամով՝ պայմանավորված հաշվետու տարվա կարիքներով:

ՀՀ պետական եկամուտների կոմիտեի շենքային ապահովվածության բարելավման միջոցառման շրջանակներում 2 շինարարական օբյեկտներում իրականացվել են 988 քառ. մ. մակերեսով կառուցապատման աշխատանքներ՝ նախատեսված 1159.4-ի դիմաց, որը պայմանավորված է նրանով, որ ՀՀ ՊԵԿ Արևելյան մաքսատուն-վարչության «Բագրատաշեն» մաքսակետի վերակառուցման աշխատանքների իրականացման համար 4 անգամ մրցույթ է հայտարարվել, հաղթող ճանաչված մասնակցի հետ պայմանագիրը կնքվել է 2023 թվականի հոկտեմբերի 13-ին, որից հետո առաջացած խնդիրների պատճառով անհրաժեշտություն է առաջացել կատարելու հատակագծային փոփոխություններ: Իրականացվել են նաև 2 հատ նախագծահետազոտական փաստաթղթերի կազմում՝ նախատեսված 3-ի փոխարեն, և 2288 քառ. մ. մակերեսով նախագծման աշխատանքներ՝ նախատեսված 38416 քառ. մ.-ի դիմաց: Վերջինս պայմանավորված է նրանով, որ Երևանի ԱՏԳ կենտրոնի քանդման աշխատանքների իրականացման համար կազմակերպված գնման գործընթացի մրցույթի արդյունքները վիճարկվել են մասնակցի կողմից դատական հայցով, որի արդյունքում աշխատանքները հետաձգվել են: Արդյունքում նշված միջոցառման շրջանակներում օգտագործվել է նախատեսված միջոցների 62.6%-ը՝ 1.1 մլրդ դրամ: Նախորդ տարվա համեմատ ՀՀ պետական եկամուտների կոմիտեի շենքային ապահովվածության բարելավման միջոցառման ծախսերն աճել են 924 անգամ կամ 1.1 մլրդ դրամով, որը պայմանավորված է կապիտալ շինարարության ծավալներով:

ՎԶԵԲ աջակցությամբ իրականացվող Մեղրիի սահմանային անցակետի վարկային ծրագրի՝ ՀՀ պետական եկամուտների կոմիտեի նոր շենքային պայմանների ապահովման միջոցառման շրջանակներում Մեղրիի սահմանային անցակետի տարածքում հողային և քանդման աշխատանքներն իրականացվել են 34.6%-ով՝ նախատեսված 44.5%-ի փոխարեն: Միջոցառման շրջանակներում օգտագործվել է 1.1 մլրդ դրամ կամ նախատեսված միջոցների 77.8%-ը: Վերջինս պայմանավորված է նրանով, որ հայտարարված միջազգային մրցույթի արդյունքում հաղթող է ճանաչվել օտարերկրյա կազմակերպություն, որին քաղաքաշինական գործունեության թույլտվությունը տրամադրվել է երկրորդ եռամսյակում, արդյունքում աշխատանքները սկսվել են նախատեսված ժամկետից ուշ:

*ՀՀ ազգային անվտանգության ծառայության* պատասխանատվությամբ 2023 թվականին կատարվել են 47.6 մլրդ դրամ ծախսեր՝ ապահովելով ծրագրված ցուցանիշի 96.1%-ը: Հատկացված միջոցներով իրականացվել են երկու ծրագրեր՝ «Պետական պահպանության ապահովում» և «Ազգային անվտանգություն»։ Շեղումը, ինչպես նաև նախորդ տարվա համեմատ 5.2% (կամ 2.6 մլրդ դրամ) նվազումը հիմնականում պայմանավորված են Ազգային անվտանգության ծրագրի կատարողականով:

2023 թվականի ընթացքում *Ազգային անվտանգության* ծրագրի իրականացման նպատակով պետական բյուջեից ծախսվել է շուրջ 42.9 մլրդ դրամ` կազմելով ծրագրված ցուցանիշի 95.8%‑ը: Շեղումը հիմնականում պայմանավորված է հետախուզական, հակահետախուզական, ռազմական հակահետախուզության, հանցագործությունների դեմ պայքարի և պետական սահմանի պահպանության գործունեության կազմակերպման միջոցառման կատարողականով: Նախորդ տարվա համեմատ ծրագրի ծախսերը նվազել են 5.1%-ով կամ շուրջ 2.3 մլրդ դրամով՝ հիմնականում պայմանավորված պաշտպանության բնագավառի այլ ծախսերի նվազմամբ։

Ծրագրի շրջանակներում իրականացվել են 5 միջոցառումներ: Մասնավորապես՝ 29.8 մլրդ դրամ է տրամադրվել հետախուզական, հակահետախուզական, ռազմական հակահետախուզության, հանցագործությունների դեմ պայքարի և պետական սահմանի պահպանության գործունեության կազմակերպման միջոցառմանը, որը կատարվել է 96.3%-ով: Վերջինս հիմնականում պայմանավորված է գնային առաջարկ չլինելու պատճառով մրցույթների չկայացմամբ, ինչպես նաև գնման գործընթացում առաջացած տնտեսումներով։ Նախորդ տարվա համեմատ նշված ծախսերն աճել են 5.4%-ով կամ 1.5 մլրդ դրամով, որը պայմանավորված է զինծառայողների ատեստավորման արդյունքում աշխատավարձերի բարձրացմամբ և թոշակի գնացող զինծառայողների թվի ավելացման հետ կապված՝ վճարվող միանվագ նպաստների գումարի ավելացմամբ:

Պաշտպանության բնագավառի այլ ծախսերին տրամադրվել է 10 մլրդ դրամ՝ ապահովելով 100% կատարողական: Նախորդ տարվա համեմատ տվյալ միջոցառման ծախսերը նվազել են 22.8%‑ով կամ 3 մլրդ դրամով:

Ազգային անվտանգության համակարգի շենքային ապահովվածության բարելավման միջոցառման շրջանակներում կառուցվել են 3638 ք.մ. ընդհանուր մակերեսով շենքեր և շինություններ՝ նախատեսված 4182 ք.մ.-ի փոխարեն: Միջոցառման ծախսերը կատարվել են 88%-ով` կազմելով 1.7 մլրդ դրամ: Ծրագրված ցուցանիշի նկատմամբ շեղումը պայմանավորված է մրցույթների արդյունքում առաջացած տնտեսումներով, ինչպես նաև եղանակային պայմաններով և ՀՀ սահմանին ստեղծված իրավիճակով, որոնց հետևանքով հնարավոր չի եղել ամբողջ ծավալով իրականացնել նախատեսված շինարարական աշխատանքները: Նախորդ տարվա համեմատ տվյալ միջոցառման ծախսերը նվազել են 25.1%-ով կամ 577.3 մլն դրամով՝ պայմանավորված հաշվետու տարում կառուցվող ուղեկալների պակաս թվով:

2023 թվականի ընթացքում Ազգային անվտանգության համակարգի տեխնիկական հագեցվածության բարելավման միջոցառման շրջանակներում ձեռք են բերվել համակարգչային տեխնիկա, գրասենյակային գույք և այլ սարքավորումներ: Միջոցառման ծախսերը կազմել են շուրջ 1.3 մլրդ դրամ կամ ծրագրված ցուցանիշի 71.5%-ը: Շեղումը պայմանավորված է գնային առաջարկ չներկայացնելու պատճառով որոշ մրցույթների չկայացմամբ, մատակարարման ժամկետների ուշացմամբ, ինչպես նաև գնման գործընթացում առաջացած տնտեսումներով: Նախորդ տարվա համեմատ տվյալ միջոցառման ծախսերն աճել են 48.9%-ով կամ 413 մլն դրամով՝ պայմանավորված տեխնիկական միջոցներով համակարգի համալրման անհրաժեշտությամբ:

*Պետական պահպանության ապահովման* ծրագրի շրջանակներում հաշվետու տարում օգտագործվել է շուրջ 4.8 մլրդ դրամ՝ կազմելով ծրագրային ցուցանիշի 99.2%-ը: Նախորդ տարվա համեմատ պետական պահպանության ապահովման ծախսերը նվազել են 6.4%-ով կամ 327.8 մլն դրամով՝ հիմնականում պայմանավորված ՊՊԾ տրանսպորտային միջոցներով ապահովվածության բարելավման ծախսերի նվազմամբ։

Հաշվետու տարում «Պետական պահպանության ծառայություններ» միջոցառման շրջանակներում ապահովվել է մշտապես պահպանվող 10 օբյեկտների 24-ժամյա անվտանգությունը: Միջոցառման շրջանակներում ծախսերը կազմել են շուրջ 4.6 մլրդ դրամ կամ ծրագրված ցուցանիշի 99.5%-ը: Նախորդ տարվա համեմատ պետական պահպանության ծառայության ծախսերն աճել են 0.5%-ով կամ 24.8 մլն դրամով:

*ՀՀ ոստիկանության* պատասխանատվությամբ հաշվետու տարում իրականացվել են երկու ծրագրեր, որոնց տրամադրվել է 77.5 մլրդ դրամ՝ կազմելով ծրագրված ցուցանիշի 99.1%-ը: 2022 թվականի համեմատ ՀՀ ոստիկանության ծախսերը նվազել են 3.1%-ով կամ 2.5 մլրդ դրամով՝ պայմանավորված Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի և վերահսկողության ծրագրի շրջանակներում կատարված ծախսերի նվազմամբ:

*Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի ու վերահսկողության* ծրագրի շրջանակներում օգտագործվել է ավելի քան 75.9 մլրդ դրամ կամ նախատեսված միջոցների 99.1%-ը: Նախորդ տարվա համեմատ ծրագրի ծախսերը նվազել են 3.1%-ով կամ շուրջ 2.5 մլրդ դրամով, որը հիմնականում արձանագրվել է կապիտալ ծախսերի գծով՝ պայմանավորված 2022 թվականին պարեկային ծառայության և օպերատիվ կառավարման կենտրոնի ստեղծմամբ: Ծրագրի առանձին միջոցառումների գծով ծախսերի համեմատություն նախորդ տարվա ցուցանիշների հետ չի ներկայացվել՝ պայմանավորված Ոստիկանության կառուցվածքային փոփոխությունների արդյունքում միջոցառումների միջև միջոցների վերաբաշխմամբ:

Հաշվետու տարում 26.7 մլրդ դրամ ուղղվել է Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի և վերահսկողության միջոցառմանը, որը կատարվել է 98.3%-ով: Շեղումը հիմնականում պայմանավորված է ելնելով անհրաժեշտությունից ապրանքների և ծառայությունների համար հատկացված միջոցների՝ նախատեսվածից պակաս օգտագործմամբ:

Պետական պահպանության ծառայությունների կազմակերպման և իրականացման միջոցառման շրջանակներում պետական պահպանության ծառայությունների կողմից պահպանվող օբյեկտների թիվը կազմել է 3161՝ նախատեսված 3600-ի դիմաց, քանի որ ՀՀ ՆԳՆ ոստիկանության ՊՊԳՎ ծառայողների կողմից իրականացվում է հատուկ կարևորագույն օբյեկտների պահպանությունը, իսկ մասնավոր հիմնարկների պահպանության իրականացումն ազատականացվել է, որի արդյունքում պահպանվող օբյեկտների քանակն ունի նվազման միտում: Միջոցառման ծախսերը կազմել են 8 մլրդ դրամ կամ ծրագրված ցուցանիշի 99.9%-ը:

Հասարակական կարգի պահպանության, անվտանգության ապահովման և հանցագործությունների դեմ պայքարի միջոցառման շրջանակներում իրականացվել են հասարակական կարգի պահպանության և հասարակական անվտանգության ապահովման, հանցագործությունների և այլ իրավախախտումների նախականխման, կանխման, խափանման, հայտնաբերման և բացահայտման ծառայություններ: Միջոցառման ծախսերը կատարվել են 99.8%‑ով՝ կազմելով 16.6 մլրդ դրամ:

Ճանապարհային երթևեկության անվտանգության ապահովման և ճանապարհատրանս-պորտային պատահարների կանխարգելման միջոցառման շրջանակներում իրականացվել են ճանապարհային երթևեկության կարգավորման, անվտանգության ապահովման, ճանապարհապարեկային ծառայության իրականացման, ճանապարհատրանսպորտային պատահարների և տվյալ բնագավառում վարչական իրավախախտումների պետական հաշվառման, վարորդական վկայականների տրամադրման աշխատանքներ: Միջոցառման շրջանակներում ծախսերը կատարվել են 99.4%-ով՝ կազմելով 6.5 մլրդ դրամ:

Անձի անհատական տվյալների, քաղաքացիության և հաշվառման վերաբերյալ տեղեկությունների ստացման, տրամադրման և փոխանակման ծառայությունների մատուցման, ճամփորդական փաստաթղթերում կենսաչափական տեխնոլոգիաների ներդրման նպատակով օգտագործվել է շուրջ 2.9 մլրդ դրամ՝ ապահովելով 100% կատարողական: Միջոցառման շրջանակներում սահմանված արդյունքային չափորոշիչների գծով արձանագրվել են ինչպես գերակատարումներ, այնպես էլ թերակատարումներ՝ պայմանավորված քաղաքացիների դիմելիությամբ:

ՀՀ ոստիկանության կարիքի բավարարման շրջանակներում միջոցներն ուղղվել են ՀՀ ոստիկանության նյութատեխնիկական բազայով ապահովմանը, Երևան քաղաքի պարեկային ծառայության և օպերատիվ կառավարման կենտրոնի շենքերի շարունակական կապիտալ վերանորոգմանը (կառուցմանը), ինչպես նաև Շիրակի, Լոռու, Կոտայքի, Գեղարքունիքի, Արագածոտնի և Տավուշի մարզերի պարեկային ծառայության և օպերատիվ կառավարման կենտրոնների կարիքների համար սպառազինության, սարքերի և սարքավորումների ձեռքբերմանը: Միջոցառմանը տրամադրվել է 6.7 մլրդ դրամ, որը կազմել է ծրագրված ցուցանիշի 98.6%-ը: Վերջինս հիմնականում պայմանավորված է գնման գործընթացում առաջացած տնտեսումներով: Նախորդ տարվա համեմատ նշված ծախսերի 39.8% (4.4 մլրդ դրամ) նվազումը հիմնականում պայմանավորված է 2022 թվականին Երևան քաղաքի պարեկային ծառայության և օպերատիվ կառավարման կենտրոնի ստեղծման հետ կապված ծախսերով:

2023 թվականի ընթացքում *Ոստիկանության կրթական ծառայությունների* ծրագրին հատկացված միջոցներն ուղղվել են Ոստիկանության ծառայողներին նախնական, միջին և բարձրագույն կրթական ծառայությունների մատուցմանը: Ծրագրի շրջանակներում բակալավրիատի կրթական ծրագրով առկա ուսուցում է ստացել ՀՀ ոստիկանության 99 ծառայող՝ նախատեսված 212‑ի փոխարեն, մագիստրատուրայի կրթական ծրագրով առկա ուսուցում է ստացել 3 ծառայող՝ նախատեսված 20-ի փոխարեն, միջին մասնագիտական կրթական ծրագրով ուսուցում է ստացել ՀՀ ոստիկանության 53 ծառայող՝ նախատեսված 130-ի փոխարեն: Փաստացի ցածր արդյունքային ցուցանիշները պայմանավորված են դիմորդների թվի նվազմամբ և անբավարար առաջադիմության արդյունքում դուրս մնացած սովորողների թվով: Ծրագրին հատկացված 1.6 մլրդ դրամն ամբողջությամբ օգտագործվել է, որից 922.4 մլն դրամն ուղղվել է բարձրագույն մասնագիտական կրթության, 387.5 մլն դրամը՝ միջին մասնագիտական կրթության, 261.8 մլն դրամը՝ նախնական մասնագիտական կրթության ծառայություններին: Նախորդ տարվա համեմատ ծրագրի ծախսերն էական փոփոխություն չեն կրել:

*Հանրային հեռարձակողի խորհրդին* *Ռադիո և հեռուստահաղորդումների հեռարձակման* ծրագրի շրջանակներում 2023 թվականին ՀՀ պետական բյուջեից տրամադրվել է 7.7 մլրդ դրամ, որը կազմել է ծրագրված ցուցանիշի 92.3%‑ը՝ պայմանավորված Չինաստանի ժողովրդական Հանրապետության հետ համատեղ Հայաստանի հանրային հեռուստաընկերության շենքային ապահովվածության բարելավման միջոցառման թերակատարմամբ: Նշված միջոցառման շրջանակներում օգտագործվել է նախատեսված միջոցների 7%-ը՝ 48.4 մլն դրամ, որը հիմնականում պայմանավորված է նրանով, որ մի շարք օբյեկտիվ հանգամանքներից ելնելով՝ նախատեսված աշխատանքների իրականացման ժամանակացույցը տարվա ընթացքում ենթարկվել է փոփոխությունների, որոնք հիմնականում կապված են եղել չինական կողմի գործողությունների գծով սահմանված ժամկետների հետաձգմամբ, ինչի արդյունքում փոփոխվել է նաև հայկական կողմի պարտավորությունների իրականացման գրաֆիկը:

Ընդհանուր ուղղվածության հեռուստատեսային ծառայությունների միջոցառման շրջանակներում իրականացվել է «Տեսալսողական մեդիայի մասին» ՀՀ օրենքի պահանջներին համապատասխան տարբեր թեմատիկ ուղղվածության հեռուստահաղորդումների պատրաստում և հեռարձակում Հանրային հեռուստաընկերության Առաջին ալիքի եթերում՝ 8742 ժամ տևողությամբ, Միջազգային ալիքի եթերում՝ 8742 ժամ տևողությամբ, և Լրատվական ալիքի եթերում՝ 8760 ժամ տևողությամբ՝ յուրաքանչյուր ալիքում նախատեսված 8760 ժամի դիմաց: Ծրագրային ցուցանիշներից շեղումները պայմանավորված են պրոֆիլակտիկ աշխատանքների իրականացմամբ: Միջոցառման ծախսերը կազմել են 6.3 մլրդ դրամ (100%), որոնք նախորդ տարվա համեմատ էական փոփոխություն չեն կրել:

Ռադիո ծառայությունների միջոցառման շրջանակներում իրականացվել են «Տեսալսողական մեդիայի մասին» ՀՀ օրենքի պահանջներին համապատասխան ռադիոհաղորդումների պատրաստում և հեռարձակում Հանրային ռադիոընկերության «Առաջին ծրագրի», «Երկրորդ ծրագրի», «Հոգևոր-մշակութային», «ԷյԷմ» լսողական ծրագրի եթերում, մայրաքաղաքային սփռման «Արևիկ» լսողական ծրագրերի եթերում և համացանցային սփռման «Մշակույթ» լսողական ծրագրի եթերում նախատեսված ծավալով՝ յուրաքանչյուրում 8760 ժամ տևողությամբ, ինչպես նաև Մերձավոր Արևելքի և հարևան երկրներում օտարալեզու լսողական ծրագրի եթերում՝ 638.75 ժամ տևողությամբ և Հանրային ռադիոընկերության «ԷյԷմ» լսողական ծրագրի եթերում ազգային փոքրամասնությունների լեզուներով ռադիոհաղորդումների հեռարձակում 730 ժամ տևողությամբ: Միջոցառման ծախսերը հաշվետու ժամանակահատվածում կազմել են 956.1 մլն դրամ (100%), որոնք 3.4%-ով (31.1 մլն դրամով) գերազանցել են նախորդ տարվա ցուցանիշը:

2022 թվականի համեմատ Ռադիո և հեռուստահաղորդումների հեռարձակման ծրագրի ծախսերը նվազել են 38.8%-ով կամ 4.9 մլրդ դրամով, որը պայմանավորված է 2022 թվականին «Մանկական Եվրատեսիլ 2022» երգի մրցույթի անցկացմամբ, որի կազմակերպման նպատակով հատկացվել էր շուրջ 5 մլրդ դրամ:

*ՀՀ հաշվեքննիչ պալատին* *Հանրային ֆինանսների և սեփականության ոլորտում հաշվեքննության* ծրագրի շրջանակներում 2023 թվականին ՀՀ պետական բյուջեից տրամադրվել է ավելի քան 1 մլրդ դրամ, որը կազմել է ծրագրված ցուցանիշի 93.4%-ը: Շեղումը հիմնականում պայմանավորված է գործուղումների և աշխատանքի վարձատրության գծով ծախսերի տնտեսմամբ: Գործուղումների գծով ծախսերի տնտեսումն առաջացել է միջազգային համագործակցության շրջանակներում մի շարք միջոցառումների առցանց ձևաչափով անցկացման, ինչպես նաև իրավական բարեփոխումների՝ նախատեսվածից դանդաղ ընթացքով պայմանավորված՝ մասնագիտական կարողությունների զարգացման մի շարք հնարավորությունների չիրացման արդյունքում։ Իրավական՝ մարդկային ռեսուրսների կառավարման ուղղությամբ բարեփոխումների դանդաղ ընթացքը հանգեցրել է մասնագիտական թերհամալրվածության ու դրանից բխող աշխատավարձի գծով տնտեսման։

2022 թվականի համեմատ ծախսերի 4% (39.8 մլն դրամ) աճը հիմնականում պայմանավորված է դատարանի վճիռների բավարարման նպատակով աշխատանքի վարձատրությանը լրացուցիչ միջոցների հատկացմամբ:

2023 թվականին ՀՀ հաշվեքննիչ պալատի կողմից իրականացվել են 52 հաշվեքննություններ՝ նախատեսված 55-ի փոխարեն՝ պայմանավորված որոշ հաշվեքննությունների առաջադրանքների ժամկետների երկարաձգմամբ:

*Մարդու իրավունքների պաշտպանի աշխատակազմի* պատասխանատվությամբ 2023 թվականի ընթացքում կատարվել է *Մարդու իրավունքների պաշտպանության* ծրագիրը, որի գծով ծախսերը կազմել են շուրջ 557.3 մլն դրամ՝ ապահովելով ծրագրված ցուցանիշի 92.3%-ը: Շեղումը հիմնականում պայմանավորված է Մարդու իրավունքների և հիմնարար ազատությունների պաշտպանության ծառայությունների տրամադրման և Հայաստանի իրավապահ համակարգում գենդերային հավասարության խթանման միջոցառումների կատարողականով: Նախորդ տարվա համեմատ ծրագրի ծախսերն աճել են 6.1%-ով կամ 32.1 մլն դրամով, որը հիմնականում պայմանավորված է Մարդու իրավունքների և հիմնարար ազատությունների պաշտպանության ծառայությունների տրամադրման միջոցառման ծախսերի աճով:

Մարդու իրավունքների և հիմնարար ազատությունների պաշտպանության ծառայությունների տրամադրման միջոցառման շրջանակներում ստացվել է 15889 դիմում-բողոք, որոնցից դրական լուծում է ստացել 1922-ը՝ կանխատեսված համապատասխանաբար 15010-ի և 1990-ի դիմաց: Միջոցառման ծախսերը կազմել են 547.9 մլն դրամ՝ ապահովելով 94.9% կատարողական, որը հիմնականում պայմանավորված է գործուղումների, գնման գործընթացի արդյունքում առաջացած տնտեսումներով, ինչպես նաև թափուր հաստիքների առկայության արդյունքում աշխատանքի վարձատրության համար նախատեսված միջոցների տնտեսմամբ: Նախորդ տարվա համեմատ նշված միջոցառման ծախսերն աճել են 6.3%‑ով կամ 32.4 մլն դրամով, որը հիմնականում պայմանավորված է պետական պաշտոն և պետական ծառայության պաշտոն զբաղեցնող անձանց բազային աշխատավարձի բարձրացման արդյունքում աշխատանքի վարձատրության ծախսերի աճով:

Հայաստանի իրավապահ համակարգում գենդերային հավասարության խթանման միջոցառման շրջանակներում 2022 թվականի դեկտեմբերի 13-ին ՀՀ Մարդու իրավունքների պաշտպանը և Հայաստանի Հանրապետությունում Մեծ Բրիտանիայի և Հյուսիսային Իռլանդիայի Միացյալ Թագավորության արտակարգ և լիազոր դեսպանը ստորագրել են համագործակցության հուշագիր, ըստ որի պայմանավորել են իրականացնել «Գենդերային հավասարության խթանում Հայաստանի իրավապահ համակարգում» ծրագիրը, որը ֆինանսավորվում է Միացյալ Թագավորության կառավարության Հակամարտությունների, կայունության և անվտանգության հիմնադրամի կողմից։ Դրամաշնորհային միջոցառման շրջանակներում ընտրվել են ծրագրի իրականացման համար պատասխանատուներ, ովքեր կազմակերպել են ծրագրով նախատեսված միջոցառումների նախապատրաստական աշխատանքները, մրցութային կարգով ընտրվել են փորձագետներ, կազմակերպվել են գերատեսչությունների միջև խորհրդակցական հանդիպումներ, իրականացվել են իրազեկման բարձրացմանն ուղղված այցեր։ 2023 թվականի ընթացքում իրականացվել է նաև պարեկային ծառայությունում կանանց ընդունելությանը խոչընդոտող օրենսդրության՝ ՀՀ կառավարության 2003 թվականի հունվարի 23-ի թիվ 175-Ն որոշման վերանայում և օրենսդրական փոփոխությունների նախագծի մշակում, ինչպես նաև քննարկումներ ՀՀ ներքին գործերի նախարարության ոստիկանության ներկայացուցիչների հետ։ Արդյունքում` հաշվի առնելով Մարդու իրավունքների պաշտպանի աշխատակազմի ներկայացրած առաջարկությունները՝ «2023 թվականի Հայաստանի Հանրապետության կառավարության 2003 թվականի հունվարի 23-ի N 175-Ն որոշման մեջ փոփոխություններ և լրացում կատարելու մասին» որոշմամբ վերանայվել է Հայաստանի Հանրապետության կառավարության 2003 թվականի հունվարի 27-ի «Ոստիկանության ծառայողին ներկայացվող ֆիզիկական պատրաստակամության, առողջական վիճակի հետ կապված պահանջները սահմանելու մասին» N 175-Ն որոշումը։ Նշված միջոցառման շրջանակներում օգտագործվել է 5.4 մլն դրամ կամ նախատեսված միջոցների 26%-ը: Շեղումը հիմնականում պայմանավորված է մարդու իրավունքների պաշտպանին ապրիլ ամսին նշանակելու հետևանքով Մեծ Բրիտանիայի և Հյուսիսային Իռալանդիայի Միացյալ Թագավորության կառավարության կողմից ֆինանսական միջոցների նախատեսված ժամկետից ուշ (2023 թվականի հունիսի 29-ին) հատկացնելու հանգամանքով: Արդյունքում՝ ծրագրով նախատեսված գործողությունների իրականացումն ապահովելու համար անհրաժեշտություն էր առաջացել չորս անգամ երկարաձգել ծրագրի իրականացման համար նախատեսված ժամանակահատվածը, որի պատճառով ծրագիրը երկարաձգելու վերաբերյալ 2023 թվականի նոյեմբերի 17-ին կնքված համագործակցության հուշագրով ծրագրի իրականացման ժամկետ է սահմանվել 2024 թվականի մարտի 31-ը:

*ՀՀ միջուկային անվտանգության կարգավորման կոմիտեին* հատկացված միջոցներով 2023 թվականի ընթացքում իրականացվել է *Միջուկային և ճառագայթային անվտանգության կարգավորման* ծրագիրը, որի կատարողականը կազմել է 98.6% կամ 355.1 մլն դրամ: Նախորդ տարվա համեմատ կոմիտեի ծախսերն աճել են 9.6%-ով (31.1 մլն դրամով)՝ հիմնականում պայմանավորված պետական պաշտոն և պետական ծառայության պաշտոն զբաղեցնող անձանց բազային աշխատավարձի բարձրացման արդյունքում աշխատանքի վարձատրության ծախսերի աճով: Ծրագրի շրջանակներում 2023 թվականին ՀՀ միջուկային անվտանգության կարգավորման կոմիտեի կողմից իրականացվել են միջուկային և ճառագայթային անվտանգության նորմերի ու կանոնների, լիցենզիայի պայմանների և պահանջների համապատասխանության 51 տեսչական ստուգումներ` կանխատեսված 45‑ի փոխարեն, տրամադրվել է ատոմային էներգիայի օգտագործման բնագավառում գործունեության իրականացման 833 լիցենզիա՝ կանխատեսված 739‑ի փոխարեն:

*ՀՀ քննչական կոմիտեի* կողմից իրականացված *«ՀՀ քննչական ծառայություններ»* ծրագրի շրջանակներում 2023 թվականի ընթացքում կատարվել են 15.5 մլրդ դրամի ծախսեր՝ կազմելով ծրագրային ցուցանիշի 91.2%-ը: Միջոցների հիմնական մասը՝ 13.4 մլրդ դրամը, կազմել են քրեական գործերով վարույթի իրականացման ծախսերը, որոնք կատարվել են 90.1%-ով: Ծրագրից շեղումը հիմնականում պայմանավորված է աշխատավարձի ֆոնդի տնտեսմամբ՝ թափուր հաստիքներով պայմանավորված: Հաշվետու տարում ավարտվել է 148 սպանության և 2306 գողության դեպքով քրեական գործ` կանխատեսված համապատասխանաբար 87-ի և 1680-ի դիմաց, կարճվել է սպանության դեպքերով 42 գործ և գողության դեպքերով 1710 քրեական գործ՝ կանխատեսված համապատասխանաբար 19-ի և 1100-ի դիմաց: Նախորդ տարվա համեմատ կոմիտեի ծախսերն աճել են 60.6%-ով կամ 5.8 մլրդ դրամով՝ հիմնականում պայմանավորված քննչական կոմիտեի ինքնավար պաշտոն զբաղեցնող անձանց պաշտոնային դրույքաչափի 92 տոկոսի չափով հավելման տրամադրմամբ և նոր վարչական շենքի ձեռքբերմամբ։

*ՀՀ քաղաքաշինության կոմիտեի* պատասխանատվությամբ 2023 թվականին կատարվել է *Քաղաքաշինության և ճարտարապետության բնագավառում պետական քաղաքականության իրականացման և կանոնակարգման* ծրագիրը, որի գծով ծախսերը կազմել են շուրջ 1.9 մլրդ դրամ կամ ծրագրված ցուցանիշի 86.9%‑ը: Շեղումը հիմնականում պայմանավորված է քաղաքաշինության բնագավառում պետական ծրագրերի իրականացման ապահովման միջոցառման կատարողականով: Միջոցառման շրջանակներում միջոցներ են հատկացվել ՀՀ Սյունիքի մարզի սահմանամերձ Գորիս համայնքի Շուռնուխ բնակավայրում բնակելի թաղամասի կառուցման նպատակով: Ծրագրի իրագործման համար նախատեսվել էր Շուռնուխ բնակավայրում կառուցել բնակելի նկուղով մեկ հարկանի շուրջ 285 ք.մ. մակերեսով 13 առանձնատուն, որոնցից յուրաքանչյուրի ցանկապատով սահմանազատված տնամերձ 1200 ք.մ. մակերեսով հողամասում տեղակայված կլինեն անասնագոմ և օժանդակ շինություններ։ Շինարարական աշխատանքները մեկնարկել են 2021 թվականից և գտնվում են ավարտական փուլում: Միջոցառման շրջանակներում իրականացվել են նաև անբավարար տեխնիկական վիճակում գտնվող բնակֆոնդի հիմնախնդրի լուծման շրջանակներում նախատեսված Շիրակի մարզի Աշոցք համայնքի Կոճոռ թաղամասի 20 վթարային փայտյա բազմաբնակարան շենքերի փոխարեն կառուցվող նոր թաղամասի նախագծանախահաշվային աշխատանքները, նախագիծն անցել է պարզ փորձաքննությունը, գտնվում է համալիր փորձաքննության փուլում: Ստեփանավան համայնքի Աշոտաբերդ թաղամասի կառուցապատման շինարարական աշխատանքները չեն իրականացվել, քանի որ նախագծանախահաշվային փաստաթղթերի համալիր փորձաքննության դրական եզրակացությունը ստացվել է հաշվետու տարվա հոկտեմբերի երկրորդ կեսին: Շիրակ և Վանաձոր մարզերում կառուցման ենթակա բազմաբնակարան բնակելի շենքերի նախագծանախահաշվային աշխատանքների համար հատկացված գումարը չի օգտագործվել, քանի որ նախագծի մշակման համար անհրաժեշտ հողամասերը Վանաձոր համայնքի մասով չեն ներկայացվել: Քաղաքաշինության բնագավառում պետական ծրագրերի իրականացման ապահովման միջոցառման ծախսերը կազմել են 528.7 մլն դրամ կամ ծրագրված ցուցանիշի 75.8%-ը:

Քաղաքաշինության և ճարտարապետության բնագավառում պետական քաղաքականության մշակման, իրականացման, համակարգման, պլանավորման, մոնիտորինգի, կապիտալ ծրագրերի կատարման, պետական գնումների իրականացման ծառայության միջոցառման ծախսերը կազմել են 687.7 մլն դրամ կամ ծրագրված ցուցանիշի 92.3%-ը: Ծրագրից շեղումը հիմնականում պայմանավորված է թափուր հաստիքների առկայությամբ:

Միկրոռեգիոնալ մակարդակի համակցված տարածական պլանավորման փաստաթղթերի մշակման միջոցառման ծախսերը կազմել են 374.6 մլն դրամ կամ ծրագրված ցուցանիշի 86.4%-ը: 2023 թվականին մշակվել է 150 բնակավայրի ընդգրկմամբ 14 փաստաթուղթ: Ընդհանուր առմամբ hանրապետության տարածքի շուրջ 85%-ն (Տավուշի, Արարատի, Սյունիքի, Արմավիրի, Վայոց ձորի, Արագածոտնի, Գեղարքունիքի, Շիրակի, Լոռու (մասամբ) մարզեր) արդեն իսկ ապահովվել է տարածական պլանավորման փաստաթղթերով: Ծրագրից շեղումը պայմանավորված է նրանով, որ Կոտայքի մարզի 69 բնակավայրի ընդգրկմամբ 10 փաստաթղթի մշակման աշխատանքները նախագծային ընկերության կողմից չեն ավարտվել:

Նախորդ տարվա համեմատ ՀՀ քաղաքաշինության կոմիտեի ծախսերն աճել են 24.4%-ով (369.3 մլն դրամով)՝ հիմնականում պայմանավորված քաղաքաշինության բնագավառում պետական ծրագրերի իրականացման ապահովման միջոցառման ծախսերի աճով, որը կազմել է 71.5% (220.4 մլն դրամ)՝ իրականացվող օբյեկտների թվի ավելացմամբ պայմանավորված:

*Կոռուպցիայի կանխարգելման հանձնաժողովի* պատասխանատվությամբ 2023 թվականին ՀՀ պետական բյուջեի միջոցներով կատարվել են 380.9 մլն դրամի ծախսեր՝ կազմելով ծրագրված ցուցանիշի 50.6%-ը: Շեղումը պայմանավորված է Կոռուպցիայի կանխարգելման հանձնաժողովի կարողությունների զարգացման և տեխնիկական հագեցվածության ապահովման համար նախատեսված 358.1 մլն դրամը չօգտագործելու հանգամանքով, քանի որ գործող էլեկտրոնային համակարգը, որի հիմքով պետք է ներդրվեին նոր թվային մոդուլներ (լուծումներ), ունեցել է տեխնիկական թերություններ, և մինչ տարեվերջ շտկման աշխատանքները չեն ավարտվել: Հետևաբար, նոր մոդուլների տեխնիկական առաջադրանքների վերջնականացման և գնման մրցույթի հայտարարման գործընթացը հետաձգվել է։

Հատկացված միջոցները հիմնականում ուղղվել են *Կոռուպցիայի կանխարգելման համակարգի զարգացման ապահովման* ծրագրի շրջանակներում «Կոռուպցիայի կանխարգելում և բարեվարքության համակարգի զարգացում» միջոցառմանը: Ծրագրի շրջանակներում հատկանշական է հայտարարագրման գործընթացի թվայնացման արդյունքում արձանագրված առաջընթացը, մասնավորպես՝ 2022 թվականի տարեկան հայտարարագրերի գծով պաշտոնատար անձանց կողմից չեն ներկայացվել ընդամենը 4 հայտարարագրեր, որոնց առնչությամբ ընթանում են վարույթային գործողություններ։ Ի տարբերություն նախորդ տարիների, ավտոմատացվել է նաև դիմումների և հարցումների մի մասի ընդունումը, որի արդյունքում հայտարարատուների սպասարկման գործընթացն առավել արդյունավետ է դարձել։ Հարկ է ընդգծել նաև, որ հայտարարագրման նոր էլեկտրոնային համակարգում տվյալների մեծ մասը լրացվում է ավտոմատացված՝ պետական շտեմարանների փոխգործելիության հարթակի միջոցով, որի արդյունքում զգալիորեն նվազել է սխալ կամ ոչ ամբողջական լրացված տվյալներով հայտարարագրերի թիվը։ Միջոցառման ծախսերը կատարվել են 96.6%-ով՝ կազմելով 371.8 մլն դրամ: Շեղումը հիմնականում պայմանավորված է խնայողություններով:

Նախորդ տարվա համեմատ Կոռուպցիայի կանխարգելման հանձնաժողովի ծախսերն աճել են 6.3%‑ով կամ 22.5 մլն դրամով՝ հիմնականում պայմանավորված աշխատանքի վարձատրության ծախսերի աճով:

*ՀՀ պետական վերահսկողական ծառայության* կողմից *Պետական վերահսկողական ծառայությունների* ծրագրի շրջանակներում 2023 թվականին օգտագործվել է շուրջ 919.9 մլն դրամ, որը կազմել է ծրագրված ցուցանիշի 99%-ը: Նախորդ տարվա համեմատ ՀՀ պետական վերահսկողական ծառայության ծախսերն աճել են 18.9%-ով կամ 145.9 մլն դրամով, որը պայմանավորված է ՀՀ վարչապետին ՀՀ Սահմանադրությամբ և օրենքներով վերապահված վերահսկողական լիազորությունների իրականացման ապահովման միջոցառման ծախսերի աճով: ՀՀ վարչապետին ՀՀ Սահմանադրությամբ և օրենքներով վերապահված վերահսկողական լիազորությունների իրականացման ապահովման միջոցառման շրջանակներում ըստ փաստացի ստացված հանձնարարագրերի իրականացվել է 40 ուսումնասիրություն (34-ն ավարտվել է 2023 թվականին, իսկ 6-ը՝ տեղափոխվել հաջորդ տարի), որից 27-ը՝ 2023 թվականին տրված հանձնարարագրերով, 13-ը՝ նախորդ տարվանից, ինչպես նաև իրականացվել է 216 մշտադիտարկում (171-ն ավարտվել է 2023 թվականին, իսկ 45-ը՝ տեղափոխվել հաջորդ տարի): Հաշվետու տարում միջոցառման ծախսերը կազմել են 911.4 մլն դրամ, որոնք կատարվել են 99.1%-ով: Նախորդ տարվա համեմատ նշված միջոցառման ծախսերի 21.1% (158.8 մլն դրամ) աճը հիմնականում պայմանավորված է հաստիքների թվի աճի և պետական պաշտոն ու պետական ծառայության պաշտոն զբաղեցնող անձանց բազային աշխատավարձի բարձրացման արդյունքում աշխատանքի վարձատրության ծախսերի աճով:

*Հակակոռուպցիոն կոմիտեին* 2023 թվականին տրամադրվել է ավելի քան 2.6 մլրդ դրամ՝ ապահովելով ծրագրային ցուցանիշի 91.4% կատարողական, որը պայմանավորված է թափուր հաստիքների առկայությամբ: Միջոցների զգալի մասը՝ 2.5 մլրդ դրամը, ուղղվել է կոռուպցիոն հանցագործությունների բացահայտման և քննության ապահովման միջոցառմանը, որը կատարվել է 91.8%-ով: Հաշվետու ժամանակահատվածում վարույթում քննված քրեական գործերի ընդհանուր թիվը կազմել է 1824՝ կանխատեսված 2200-ի և նախորդ տարվա 1203-ի դիմաց, բացահայտված կոռուպցիոն հանցագործությունների թիվը՝ 1632՝ կանխատեսված 1900-ի և նախորդ տարվա 1011-ի դիմաց: Հաշվետու տարվա ընթացքում մուտքագրվել և ուսումնասիրվել են 3738 դիմումներ և բողոքներ՝ կանխատեսված 2400-ի և նախորդ տարվա 2611-ի փոխարեն: Նախորդ տարվա համեմատ Հակակոռուպցիոն կոմիտեի ծախսերն աճել են 75.3%-ով կամ 1.1 մլրդ դրամով՝ պայմանավորված 2022 թվականին հաստիքների թերհամալրմամբ:

*ՀՀ արտաքին հետախուզության ծառայությանը* *Արտաքին հետախուզության* ծրագրի շրջանակներում հաշվետու տարում տրամադրվել է շուրջ 7.7 մլն դրամ՝ ապահովելով 90.8% կատարողական: Ծրագրված ցուցանիշից շեղումը հիմնականում պայմանավորված է ՀՀ արտաքին հետախուզության ծառայության հաստիքների մասնակի համալրմամբ: ՀՀ արտաքին հետախուզության ծառայությունն իր գործունեությունը սկսել է 2023 թվականի հոկտեմբերի 4-ին՝ Հայաստանի Հանրապետության վարչապետի կողմից ծառայության պետի նշանակմամբ, այնուհետև ՀՀ կառավարության նոյեմբերի 23-ի թիվ 2029-Ն որոշմամբ ՀՀ 2023 թվականի պետական բյուջեից հատկացվել են միջոցներ: Ծառայության գործունեությունն անմիջականորեն կապված է ՀՀ արտաքին անվտանգային միջավայրի ուսումնասիրման, դրա վերաբերյալ տեղեկատվության հավաքագրման, վերլուծությունների իրականացման և առաջարկությունների ներկայացման հետ:

*Հայաստանի Հանրապետության մարզպետարաններին* մարզերում տարածքային պետական կառավարման ծրագրերի շրջանակներում 2023 թվականին ՀՀ պետական բյուջեից ընդհանուր առմամբ տրամադրվել է 5.8 մլրդ դրամ, որը կազմել է ծրագրված ցուցանիշի 97.6%-ը։ Միջոցները հիմնականում օգտագործվել են մարզերի կողմից տարածքային պետական կառավարման ապահովման միջոցառումների շրջանակներում:

Հատկացումներն ըստ մարզերի ներկայացված են Աղյուսակ 41-ում:

Նախորդ տարվա համեմատ մարզպետարանների ծախսերն աճել են 10.2%-ով կամ 539.9 մլն դրամով՝ հիմնականում պայմանավորված պետական պաշտոն և պետական ծառայության պաշտոն զբաղեցնող անձանց բազային աշխատավարձի բարձրացմամբ:

1. *ՀՀ պետական բյուջեից հատկացումներն ըստ մարզերի (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. փաստ** | **2023թ. ճշտված ծրագիր** | **2023թ. փաստ** | **Կատարո-ղականը ճշտված ծրագրի նկատմամբ (%)** | **2023թ. 2022թ.-ի նկատ-մամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **5287.6** | **5973.5** | **5827.4** | **97.6** | **110.2** | **539.9** |
| Արագածոտնի մարզպետարան | 456.7 | 527.4 | 522.5 | 99.1 | 114.4 | 65.7 |
| Արարատի մարզպետարան | 431.7 | 523.6 | 480.7 | 91.8 | 111.3 | 49.0 |
| Արմավիրի մարզպետարան | 498.5 | 560.0 | 558.4 | 99.7 | 112.0 | 60.0 |
| Գեղարքունիքի մարզպետարան | 694.5 | 741.4 | 715.3 | 96.5 | 103.0 | 20.8 |
| Լոռու մարզպետարան | 581.1 | 648.2 | 645.0 | 99.5 | 111.0 | 63.9 |
| Կոտայքի մարզպետարան | 534.3 | 613.2 | 599.4 | 97.7 | 112.2 | 65.1 |
| Շիրակի մարզպետարան | 624.8 | 700.8 | 697.4 | 99.5 | 111.6 | 72.6 |
| Սյունիքի մարզպետարան | 549.0 | 615.0 | 581.6 | 94.6 | 105.9 | 32.6 |
| Վայոց ձորի մարզպետարան | 409.9 | 470.7 | 462.2 | 98.2 | 112.8 | 52.3 |
| Տավուշի մարզպետարան | 507.2 | 573.1 | 565.1 | 98.6 | 111.4 | 57.9 |

*ՀՀ կառավարության* պատասխանատվությամբ նախատեսված «ՀՀ կառա­վա­րության պահուստային ֆոնդ», «Արտասահ­մանյան պատվիրա­կու­թյունների ընդունելությունների և պաշտոնական գործուղումների կազմակերպում» և «Հա­սարակության և պե­տության հանդեպ հատուկ ծառա­յություններ ունեցած քա­ղա­քա­ցի­նե­րի մահվան դեպքում արարողակարգային միջոցառումների կազմակերպում» ծրագրերի գծով ՀՀ 2023 թվականի պետական բյուջեի մասին ՀՀ օրենքով նախատեսվել էին ընդհանուր առմամբ շուրջ 36.8 մլրդ դրամի միջոցներ: Կառավարության լիազորությունների շրջանակներում կատարված փոփոխությունների և վերաբաշխումների արդյունքում նշված ծրագրերին հատկացված միջոցները սահմանված կարգով ուղղվել են ՀՀ 2023 թվականի պետական բյուջեով նախատեսված ելքերի լրացուցիչ ֆինանսավորմանը՝ հատկացումների չափով ավելացնելով համապատասխան ծրագրերի և միջոցառումների գծով նախատեսված գումարները, ինչպես նաև բյուջեով չնախատեսված ելքերի ֆինանսավորմանը՝ բյուջետային ծախսերի ծրագրային դասակարգման մեջ ավելացնելով նոր ծրագրեր և/կամ միջոցառումներ՝ ելնելով այդ ելքերի ուղղություններից, նպատակներից, ակնկալվող արդյունքներից և դրանց համար պատասխանատու և/կամ կատարող պետական մարմիններից: Կառավարության լիազորությունների շրջանակներում կատարված փոփոխությունների և վերոհիշյալ սկզբունքով կատարված վերաբաշխումների արդյունքում Կառավարության պատասխանատվության ներքո գտնվող վերոհիշյալ ծրագրերի շրջանակներում չօգտագործված միջոցները կազմել են շուրջ 12.7 մլրդ դրամ: Մասնավորապես՝ «ՀՀ կառա­վա­րության պահուստային ֆոնդ» ծրագրին[[40]](#footnote-40) հատկացված միջոցներից չի օգտագործվել 12.6 մլրդ դրամը, «Արտասահ­մանյան պատվիրակությունների ընդունելությունների և պաշտոնական գործուղումների կազմակերպում» ծրագրին հատկացված միջոցներից՝ 4.6 մլն դրամը, «Հա­սարակության և պե­տության հանդեպ հատուկ ծառա­յություններ ունեցած քա­ղա­քա­ցի­նե­րի մահվան դեպքում արարողակարգային միջոցառումների կազմակերպում» ծրագրին հատկացված միջոցներից՝ 45.7 մլն դրամը:

#### Հույժ գաղտնի

# ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2023 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՊԱԿԱՍՈՒՐԴԸ

2023 թվականին ՀՀ պետական բյուջեն կատարվել է 188.9 մլրդ դրամ պակասուրդով՝ կազմելով ծրագրի 70.5%-ը և 5.2%-ով (9.3 մլրդ դրամով) գերազանցելով նախորդ տարվա ցուցանիշը: Ծրագրի համեմատ պակասուրդի ցածր մակարդակը հիմնականում պայմանավորված է եկամուտների՝ ծրագրվածից ավել հավաքագրման և ծախսերի համեմատաբար ցածր կատարողականով:

1. *ՀՀ պետական բյուջեի պակասուրդի ֆինանսավորման աղբյուրները (մլրդ դրամ)*[[41]](#footnote-41)

|  |  |  |  |  |  |
| --- | --- | --- | --- | --- | --- |
|  | **2022թ. փաստ** | **2023թ. ճշտված ծրագիր** | **2023թ. փաստ** | **Կատարողա-կանը ճշտված ծրագրի նկատմամբ (%)** | **2023թ. 2022թ.-ի նկատմամբ (%)** |
| **Դեֆիցիտ (պակասուրդ)** | **179.5** | **267.8** | **188.9** | **70.5** | **105.2** |
| Ներքին աղբյուրներ, այդ թվում` | 288.1 | 429.7 | 412.3 | 96.0 | 143.1 |
| * Փոխառու միջոցներ | 252.0 | 384.9 | 360.3 | 93.6 | 143.0 |
| * Ֆինանսական զուտ ակտիվներ | 36.1 | 44.8 | 52.1 | 116.2 | 144.1 |
| Արտաքին աղբյուրներ, այդ թվում` | (108.6) | (161.9) | (223.5) | 138.1 | 205.8 |
| * Փոխառու միջոցներ | 66.2 | (8.7) | (73.3) | 847.5 | (110.7) |
| * Ֆինանսական զուտ ակտիվներ | (174.8) | (153.2) | (150.2) | 98.0 | 85.9 |

2023 թվականին պակասուրդի ցածր մակարդակ է արձանագրվել նաև ՀՆԱ-ի նկատմամբ, որը կազմել է 2.0%՝ կանխատեսված 3.1%-ի և 2022 թվականի 2.1%-ի դիմաց: 2023 թվականին, ինչպես և նախորդ տարի, պակասուրդն ամբողջությամբ ֆինանսավորվել է ներքին աղբյուրների հաշվին, իսկ արտաքին աղբյուրներից զուտ ֆինանսավորումը եղել է բացասական:

1. ՀՀ պետական բյուջեի դեֆիցիտը 2021-2023թթ., մլրդ դրամ

Հաշվետու ժամանակահատվածում *ներքին փոխառու միջոցներից* պետական բյուջեն ֆինանսավորվել է գանձապետական պարտատոմսերի տեղաբաշխումից զուտ մուտքերի հաշվին, որոնք 93.6%-ով ապահովել են ծրագրված ցուցանիշը և կազմել 360.3 մլրդ դրամ: 2022 թվականի ընթացքում ընդհանուր առմամբ տեղաբաշխվել են 829,549.64 մլն դրամի պարտատոմսեր (այդ թվում՝ ՀՀ կառավարության 2023 թվականի դեկտեմբերի 28-ի N 2326-Ն որոշման հիման վրա տեղաբաշխված 206.4 մլրդ դրամ ծավալով պարտատոմսերը), և տեղաբաշխումից ստացված մուտքը կազմել է 584,072.82 մլն դրամ, իսկ պարտատոմսերի մարմանը/հետգնմանն ուղղվել է 223,802.83 մլն դրամ: Հաշվետու տարում տեղաբաշխվել են 3,350.26 մլն դրամի խնայողական արժեկտրոնային պարտատոմսեր, որոնցից մուտքը կազմել է 3,198.26 մլն դրամ:

Կատարված գործառնությունների արդյունքում 2023 թվականի դեկտեմբերի 31-ի դրությամբ պետական գանձապետական պարտատոմսերը բնութագրող ցուցանիշները եղել են հետևյալը.

* միջին կշռված եկամտաբերությունը կազմել է 10.72% (2022թ.` 10.55%),
* մինչև մարումը մնացած միջին ժամկետայնությունը` 2,932 օր (2022թ.՝ 3,204 օր).
* մարման բեռի բաշխվածությունը մինչև 2052 թվականն է.
* շրջանառության մեջ գտնվող պարտատոմսերի ծավալն անվանական արժեքով կազմել է 2,092,857.48 մլն դրամ (2022թ.՝ 1,496,250.60 մլն դրամ), որի 6.13%-ը (128.36 մլրդ դրամը) կազմել են կարճաժամկետ պարտատոմսերը, 34.38%-ը (719.56 մլրդ դրամը)՝ միջնաժամկետ պարտատոմսերը, 59.22%-ը (1,239.31 մլրդ դրամը)՝ երկարաժամկետ պարտատոմսերը և 0.27%-ը (5.62 մլրդ դրամը)՝ խնայողական պարտատոմսերը:

2023 թվականի ընթացքում շրջանառության մեջ գտնվող գանձապետական պարտատոմսերի 93.03%-ը (1,946.9 մլրդ դրամ) ձեռք է բերվել ռեզիդենտների կողմից, իսկ մնացած ծավալը 6.97%-ը (145.96 մլրդ դրամ)` ոչ ռեզիդենտների կողմից:

3.1 մլն դրամ տրամադրվել է մուրհակների մարմանը` նախատեսված 6.6 մլն դրամի դիմաց։ Ծրագրից շեղումը պայմանավորված է մարման ներկայացված մուրհակների ծավալով:

2023 թվականին պետական բյուջեի ֆինանսավորումը *ներքին ֆինանսական զուտ ակտիվների* հաշվին կազմել է 52.1 մլրդ դրամ՝ նախատեսված 44.8 մլրդ դրամի դիմաց, ինչը հիմնականում պայմանավորված է արտաքին աջակցությամբ իրականացվող նպատակային ծրագրերի շրջանակներում տնտեսվարող սուբյեկտներին ենթավարկերի տրամադրման ցուցանիշներով և ֆինանսավորման ներքին աղբյուրներում բյուջեի ազատ միջոցների՝ նախատեսվածից ավել օգտագործմամբ: Նախատեսված 55.4 մլրդ դրամի փոխարեն պետական բյուջեի ազատ միջոցներից օգտագործվել է 57.7 մլրդ դրամ:

1. *Ներքին ֆինանսական ակտիվների հաշվին դեֆիցիտի ֆինանսավորումը (մլրդ դրամ)*

|  |  |  |  |  |
| --- | --- | --- | --- | --- |
|  | **2022թ. փաստ** | **2023թ. ճշտված ծրագիր** | **2023թ. փաստ** | **Կատարողա-կանը ճշտված ծրագրի նկատմամբ (%)** |
| **Ֆինանսական զուտ ակտիվներ** | **36.1** | **44.8** | **52.1** | **116.2** |
| Բաժնետոմսերի իրացումից մուտքեր | 0.0 | 2.7 | 2.7 | 100.0 |
| Բաժնետոմսերի և կապիտալում այլ մասնակցության ձեռքբերում | (11.9) | (20.8) | (20.8) | 100.0 |
| Վարկերի և փոխատվությունների տրամադրում | (3.3) | (18.0) | (13.6) | 75.3 |
| Տրամադրված վարկերի և փոխատվությունների վերադարձից մուտքեր | 31.2 | 35.1 | 35.6 | 101.4 |
| Այլ ֆինանսական ակտիվներ | 20.2 | 45.8 | 48.2 | 105.1 |

2023 թվականին բաժնետոմսերի և կապիտալում այլ մասնակցության ձեռքբերման նպատակով նախատեսված 20.8 մլրդ դրամն ամբողջությամբ օգտագործվել է: Մասնավորապես՝ 12.2 մլրդ դրամ տրամադրվել է «Ջրառ» ՓԲԸ-ի կանոնադրական կապիտալի ավելացմանը` ՀԲ աջակցությամբ իրականացված «Ոռոգման համակարգերի բարելավում» վարկային ծրագրի շրջանակներում կառուցված և վերականգնված հիդրոտեխնիկական կառուցվածքները, ձեռք բերված սարքերը, սարքավորումները և նյութերը (Վեդի ջրամբարի ոռոգման համակարգի մայր ջրատարը, ինչպես նաև ջրառ հանգույցները և ջրի փոխադրման համակարգը) համապատասխան շահագործողներին հանձնելու, դրանց օրինական շահագործումն ու պահպանումն ապահովելու, ինչպես նաև նպատակային նշանակությամբ օգտագործելու խնդիրը կարգավորելու նպատակով:

«Երևանի ջերմաէլեկտրակենտրոն» փակ բաժնետիրական ընկերության 2022 թվականի նոյեմբերի 1-ից մինչև 2023 թվականի ապրիլի 30-ն ընկած ժամանակահատվածում փաստացի գործունեությամբ պայմանավորված անհրաժեշտ հասույթի շեղման արդյունքում ընկերության մոտ ձևավորված վնասի և մասնակիորեն շահագործման ու պահպանման ծախսերի փոխհատուցման նպատակով 2.7 մլրդ դրամ է տրամադրվել ընկերության կանոնադրական կապիտալի ավելացմանը:

«Ձեռնարկատեր+Պետություն հակաճգնաժամային ներդրումներ» ոչ հրապարակային մասնագիտացված պայմանագրային ներդրումային ֆոնդի բաժնեմասերի ձեռքբերման նպատակով նախատեսված 5 մլրդ դրամն ամբողջությամբ տրամադրվել է: Ֆոնդը նախատեսված 5-ի դիմաց փաստացի կատարել է 3 ներդրում` 3.5 մլրդ դրամի չափով։ 1.5 մլրդ դրամի մնացորդի առկայությունը պայմանավորված է նրանով, որ շարունակվում են հնարավոր ներդրումային ծրագրերի պայմանների, ֆոնդի կողմից նախատեսվող ներդրման չափի և այլ հարցերի շուրջ բանակցությունները ներդրողների հետ, ընկերություններում ֆոնդի կողմից իրականացվում են ուսումնասիրություններ, ինչը ժամանակատար գործընթաց է: Միջոցառման առաջնային նպատակն է մասնավոր ներդրումների աճի խթանումը։

Բաժնեմասերի ձեռքբերման նպատակով 787.1 մլն դրամ է տրամադրվել ՀՀ առողջապահության նախարարությանը: Մասնավորապես՝ բաժնետոմսերի անվանական արժեքը մեծացնելու միջոցով «Ակադեմիկոս Էմիլ Գաբրիելյանի անվան դեղերի և բժշկական տեխնոլոգիաների փորձագիտական կենտրոն» ՓԲԸ-ի կանոնադրական կապիտալն ավելացվել է 595 մլն դրամով: Միջոցառման շրջանակներում ապահովվել է ընկերության վերլուծական լաբորատորիայի վերազինումը։ «Ավան» հոգեկան առողջության կենտրոն» ՓԲԸ-ի կանոնադրական կապիտալն ավելացվել է 99.9 մլն դրամով՝ հոգեկան առողջության պահպանման ծառայությունների մատուցման որակի և հասանելիության բարձրացման, ինչպես նաև բժշկական կազմակերպությունների շենքային պայմանների բարելավման նպատակով: «Պրոֆեսոր Ռ. Օ. Յոլյանի անվան արյունաբանական կենտրոն» ՓԲԸ-ի կանոնադրական կապիտալն ավելացվել է 40.0 մլն դրամով՝ արյան բանկի կառուցման համար պայմաններ ստեղծելու, ինչպես նաև անհրաժեշտ սարքավորումներով հագեցվածության ապահովման նպատակով: «Սևան» հոգեկան առողջության կենտրոն ՓԲԸ-ի կանոնադրական կապիտալն ավելացվել է 30.8 մլն դրամով՝ շենքային պայմանների բարելավման նպատակով: Բաժնետոմսերի անվանական արժեքը մեծացնելու միջոցով «Նևրոզների կլինիկա» ՓԲԸ-ի կանոնադրական կապիտալն ավելացվել է 21.4 մլն դրամով, քանի որ ընկերության զուտ ակտիվների արժեքը պակաս էր կանոնադրական կապիտալից, ինչը խոչընդոտ էր հանդիսանում «Ավան հոգեկան առողջության կենտրոն փակ բաժնետիրական ընկերության միավորման գործընթացին:

142 մլն դրամ է տրամադրվել ՀՀ ԲՏԱՆ-ին, որն ուղղվել է «Գեոկոսմոս» ՓԲԸ-ի կանոնադրական կապիտալի ավելացմանը՝ բաժնետոմսերի անվանական արժեքը մեծացնելու ճանապարհով արբանյակի ձեռքբերման և Երկրային կառավարման կենտրոնի ու ընդունիչ կայանի ստեղծման նպատակով:

57.5 մլն դրամ տրամադրվել է ՀՀ ՏԿԵՆ պետական գույքի կառավարման կոմիտեին՝ «Կարեն Դեմիրճյանի անվան մարզահամերգային համալիր» ՓԲԸ-ի կանոնադրական կապիտալի ավելացման նպատակով: Կանոնադրական կապիտալի ավելացման նպատակն է եղել համալիրին ամրացված շենքի հակահրդեհային համակարգի ներդրման և կառուցման նախագծանախահաշվային փաստաթղթերի, ինչպես նաև շենքի օդափոխության համակարգի ստեղծման, արդիականացման, վերազինման և հիմնանորոգման նախագծանախահաշվային փաստաթղթերի ձեռքբերումը։

2023 թվականին նախատեսվել էր 18 մլրդ դրամ վարկերի տրամադրում ՀՀ ռեզիդենտներին, որից 14.4 մլրդ դրամը՝ արտաքին աջակցությամբ իրականացվող ծրագրերի շրջանակներում, 3.6 մլրդ դրամը՝ ներքին ռեսուրսների հաշվին: Արտաքին աջակցությամբ իրականացվող նպատակային վարկային ծրագրերի շրջանակներում ՀՀ ռեզիդենտներին փաստացի տրամադրվել են շուրջ 10 մլրդ դրամի վարկեր, որոնց զգալի մասը՝ 6.8 մլրդ դրամը, տրամադրվել է Քաղաքային զարգացման ծրագրի շրջանակներում՝ կազմելով ծրագրված ցուցանիշի 93.5%-ը: Մասնավորապես՝ ՎԶԵԲ աջակցությամբ իրականացվող Երևան քաղաքի հանրային տրանսպորտի նոր երթուղային ցանցի շարժակազմերի ներդրման ֆինանսական աջակցության ծրագրի շրջանակներում տրամադրվել է 6.7 մլրդ դրամ (100%): Միջոցառման շրջանակներում ձեռք են բերվել MAN մակնիշի 87 հատ 12 մետրանոց ավտոբուսներ: Նշենք, որ ավտոբուսների ձեռքբերման նպատակով միջոցներ են հատկացվել նաև Արևելյան Եվրոպայի էներգախնայողության և շրջակա միջավայրի գործընկերության տարածաշրջանային հիմնադրամի աջակցությամբ իրականացվող Երևան քաղաքի հանրային տրանսպորտի նոր երթուղային ցանցի շարժակազմի ներդրման ֆինասական աջակցության դրամաշնորհային ծախսային ծրագրի շրջանակներում:

56.1 մլն դրամ տրամադրվել է «Երքաղլույս» ՓԲԸ-ին՝ ՎԶԵԲ աջակցությամբ իրականացվող Երևանի քաղաքային լուսավորության ծրագրի շրջանակներում՝ նախատեսված 93.7 մլն դրամի դիմաց: Ծրագրի նպատակն է Երևան քաղաքի 28 փողոցների արտաքին լուսավորության ցանցերի արդիականացումը: Շեղումը պայմանավորված է նրանով, որ ի սկզբանե ծրագրում ներառված չեն եղել օպերատորների, լուսացույցերի, տրանսպորտային միջոցների կայանման, տեսալուսանկարահանող սարքերի, ճանապարհային ոստիկանության տեսախցիկների համար նախատեսված աշխատանքները, որոնք ավելացվել են նախագծում և միևնույն ժամանակ առաջացրել նոր խնդիրներ՝ կապված ստորգետնյա կոմունիկացիաների հետ: Ծրագրի շրջանակներում Մյասնիկյան պողոտայում, Աճառյան-Ամիրյան փողոցներում կատարվել են ստորգետնյա խողովակաշարի անցկացում մալուխների անցկացման համար, հենասյուների հիմքերի պատրաստում, հենասյուների և բարձիկների տեղադրում, լուսատուների տեղադրում, հենասյան մոտ դիտահորերի տեղադրում և կառավարման համակարգի ներդրում:

Եվրոպական ներդրումային բանկի աջակցությամբ իրականացվող Երևանի մետրոպոլիտենի վերակառուցման երկրորդ ծրագրի շրջանակներում նախատեսված 486 մլն դրամից տրամադրվել է 52.3 մլն դրամ կամ 10.9%-ը՝ կապված կապալառուի թերի աշխատանքի, դանդաղ տեմպի և տարվա վերջին մետրոպոլիտենի ղեկավարության կողմից վճարման վրա արգելանք դնելու հետ՝ տեխնիկական գնացքի օգտագործման դիմաց պարտավորությունները չմարելու համար: Ծրագրի շրջանակներում կատարվել են դրենաժային թունելի հատակի և պատի կառուցման, բետոնապատման և հակակոռոզիոն աշխատանքներ: Ծրագրի իրականացման համար միջոցներ են հատկացվել նաև ԵՄ հարևանության ներդրումային բանկի աջակցությամբ իրականացվող Երևանի մետրոպոլիտենի վերակառուցման երկրորդ դրամաշնորհային ծախսային ծրագրի շրջանակներում:

Նախատեսված ծավալով՝ 2.7 մլրդ դրամի վարկեր են տրամադրվել Էլեկտրաէներգետիկ համակարգի զարգացման ծրագրի շրջանակներում: ՎԶՄԲ աջակցությամբ իրականացվող էլեկտրամատակարարման հուսալիության ծրագրի լրացուցիչ ֆինանսավորման ծրագրի շրջանակներում «Բարձրավոլտ էլեկտրացանցեր» ՓԲԸ-ին տրամադրվել է շուրջ 1.2 մլրդ դրամ ենթավարկ: Միջոցառման շրջանակներում վերակառուցվել են «Հաղթանակ» 220 կՎ և «Վանաձոր-1» 110 կՎ ենթակայանները, և նախատեսվում է վերակառուցել «Չարենցավան-3» 110 կՎ և «Զովունի» 220 կՎ ենթակայանները։

ՎԶՄԲ աջակցությամբ իրականացվող «Աշնակ» և «Արարատ» ենթակայանների վերակառուցման ծրագրի շրջանակներում «Բարձրավոլտ էլեկտրացանցեր» ՓԲԸ-ին տրամադրվել է շուրջ 1.5 մլրդ դրամ ենթավարկ: Միջոցառման շրջանակներում վերակառուցվել է «Աշնակ» ենթակայանը, և նախատեսվում է վերակառուցել «Արարատ-2» ենթակայանը:

ՎԶԵԲ աջակցությամբ իրականացվող Կոտայքի և Գեղարքունիքի մարզերի կոշտ թափոնների կառավարման ծրագրի շրջանակներում 472 մլն դրամ ենթավարկ է տրամադրվել «Կոտայքի և Գեղարքունիքի Կոշտ կենցաղային թափոնների կառավարում» ՍՊԸ-ին, որը կազմել է ծրագրված ցուցանիշի 80.2%-ը: Ծրագրի շրջանակներում ավարտվել են Հրազդան համայնքում նոր սանիտարական աղբավայրի ու ենթակառուցվածքների և Մարտունի ու Ակունք բնակավայրերում աղբի փոխաբեռնման կայանների կառուցապատման աշխատանքները։ Շեղումը պայմանավորված է այն հանգամանքով, որ աղբավայրի ու փոխաբեռնման կայանների շինարարական աշխատանքների դիմաց կապալառու կազմակերպությանը նախատեսվող վճարի մի մասը 2023 թվականին չի փոխանցվել՝ ՎԶԵԲ-ի դիրքորոշմամբ ավարտական ակտի բացակայության պատճառով։ Նշենք, որ տվյալ աշխատանքներն իրականացնելու համար միջոցներ են տրամադրվել նաև ՎԶԵԲ աջակցությամբ իրականացվող Կոտայքի և Գեղարքունիքի մարզերի կոշտ թափոնների կառավարման ծախսային ծրագրի շրջանակներում:

ՀԲ աջակցությամբ իրականացվող առևտրի և ենթակառուցվածքների զարգացման ծրագրի շրջանակներում նախատեսված շուրջ 3.9 մլրդ դրամ Ազգային վենչուրային ֆոնդի ներդրումները չեն կատարվել՝ պայմանավորված նրանով, որ ֆոնդի կառավարչի ընտրության մրցույթը չեղարկվել է, քանի որ արդյունքները չեն հաստատվել ՀԲ կողմից:

Ներքին ռեսուրսների հաշվին նախատեսված 3.6 մլն դրամ բյուջետային վարկը տրամադրվել է ողջ ծավալով: Մասնավորապես՝ 2 մլրդ դրամ է տրամադրվել «Հայ-Ալմաստ» ՓԲԸ-ին 2023 թվականի խաղողի ավելցուկային բերքի մթերման գործընթացի կազմակերպման շրջանակներում՝ տարեկան 0․01 տոկոս տոկոսադրույքով, 2 տարի մարման ժամկետով՝ հայկական կոնյակի սպիրտի արտադրությամբ զբաղվող կազմակերպությունից հայկական կոնյակի սպիրտ ձեռք բերելու համար։

Զարգացման ֆրանսիական գործակալության (ԶՖԳ) և ՀՀ կառավարության համաֆինանսավորման միջոցներով Հայաստանի տարածքային զարգացման հիմնադրամի կողմից իրականացվող «Վեդի ջրամբարի և ոռոգման համակարգի կառուցում» ծրագրի շրջանակներում «ՍԱՀԱԿՅԱՆՇԻՆ» ՓԲԸ-ին տրամադրվել է 1.6 մլրդ դրամ բյուջետային վարկ (100%), որն ուղղվել է Վեդու ջրամբարի պատվարի և փականային հանգույցների կառուցման աշխատանքներին։

Նախկինում պետական բյուջեից ռեզիդենտներին տրամադրված վարկերից 2023 թվականի ընթացքում վերադարձվել է 35.6 մլրդ դրամ՝ 101.4%-ով ապահովելով ծրագրված ցուցանիշը, ինչը հիմնականում պայմանավորված է արտարժույթի՝ կանխատեսվածից բարձր փոխարժեքով և լողացող տոկոսադրույքի աճով: Վերադարձված միջոցներից 14.1 մլրդ դրամը վճարվել է «Հայկական ատոմակայան» ՓԲԸ-ի կողմից՝ ապահովելով 100% կատարողական: «Բարձրավոլտ էլեկտրական ցանցեր» ՓԲԸ-ի կողմից վերադարձվել է 2.3 մլրդ դրամ, որը կազմել է ծրագրված ցուցանիշի 102.8%‑ը, իսկ 2.4 մլրդ դրամը՝ «Երևանի Ջերմաէլեկտրակենտրոն» ՓԲԸ-ի կողմից՝ 4.4%-ով գերազանցելով ծրագրված ցուցանիշը: ՀՀ կենտրոնական բանկի կողմից՝ Տնտեսության կայունացման վարկավորման ծրագրի շրջանակներում տրամադրված վարկերի գծով նախատեսված 3.5 մլրդ դրամը վերադարձվել է ամբողջությամբ:

2023 թվականին ՀՀ պետական բյուջեի պակասուրդի ֆինանսավորման արտաքին աղբյուրներում -73.3 մլրդ դրամ են կազմել *փոխառու զուտ միջոցները*:

1. *Արտաքին փոխառու միջոցների հաշվին դեֆիցիտի ֆինանսավորումը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. փաստ** | **2023թ. ճշտված ծրագիր** | **2023թ. փաստ** | **Կատարողա-կանը ճշտված ծրագրի նկատմամբ (%)** | **2023թ. 2022թ.-ի նկատմամբ (%)** |
| **Փոխառու զուտ միջոցներ** | **66.2** | **(8.7)** | **(73.3)** | **847.5** | **(110.7)** |
| Վարկերի և փոխատվությունների ստացում | 165.8 | 192.3 | 124.6 | 64.8 | 75.1 |
| Ստացված վարկերի և փոխատվությունների մարում | (99.6) | (127.0) | (124.5) | 98.0 | 125.0 |
| Արժեթղթերի (բացառությամբ բաժնետոմսերի և կապիտալում այլ մասնակցության) թողարկումից և տեղաբաշխումից զուտ մուտքեր | - | (74.0) | (73.4) | 99.2 | - |

Արտաքին աղբյուրներից ստացված վարկերի ցածր ցուցանիշ է արձանագրվել ինչպես բյուջետային աջակցության, այնպես էլ նպատակային վարկերի գծով: Նախատեսված 118.2 մլրդ դրամ բյուջետային աջակցության վարկի դիմաց ստացվել է շուրջ 62 մլրդ դրամ: Մասնավորապես՝ Հարկաբյուջետային կայունության և ֆինանսական շուկաների զարգացման ծրագրի շրջանակներում ԱԶԲ-ի կողմից նախատեսված 19.8 մլրդ դրամ և նույն ծրագրի համաֆինանսավորման նպատակով Ֆրանսիայի հանրապետության կողմից նախատեսված 39.3 մլրդ դրամ վարկային միջոցները չեն ստացվել, ինչը պայմանավորված է նրանով, որ Հարկաբյուջետային կայունության և ֆինանսական շուկաների զարգացման ծրագրի ենթածրագիր II-ի գծով ԱԶԲ-ից և Ֆրանսիայից բյուջետային աջակցության վարկերի գծով համապատասխանաբար 50 մլն ԱՄՆ դոլար և 50 մլն եվրո գումարով վարկերի ստացումը տեղափոխվել է 2024 թվական, իսկ նույն ծրագրի ենթածրագիր I-ի գծով Ֆրանսիայից բյուջետային աջակցության 50 մլն եվրո վարկը ստացվել է 2022 թվականի տարեվերջին: Ցածր կատարողականը պայմանավորված է նաև ստացված բյուջետային աջակցության վարկերի գծով կանխատեսումային և փաստացի ձևավորված փոխարժեքների տարբերությամբ:

2023 թվականին 39.9 մլրդ դրամ վարկ է ստացվել ՎԶՄԲ-ից՝ «Կանաչ, դիմակայուն և ներառական զարգացման քաղաքականության վարկ» բյուջետային աջակցության վարկային համաձայնագրի շրջանակներում՝ կազմելով ծրագրված ցուցանիշի 101%-ը և 22.1 մլրդ դրամ նույն վարկի համաֆինանսավորման նպատակով՝ ՕՊԵԿ-ի Միջազգային զարգացման հիմնադրամի (ՕՄԶՀ) կողմից՝ կազմելով ծրագրված ցուցանիշի 112.5%-ը:

Նպատակային վարկային ծրագրերի շրջանակներում ստացվել են 62.6 մլրդ դրամ վարկային միջոցներ՝ կազմելով ծրագրված ցուցանիշի 84.4%-ը: Նշված միջոցների զգալի մասը տրամադրվել է ԱԶԲ և ՀԲ կողմից:

1. Արտաքին աղբյուրներից նպատակային վարկերի ստացումն ըստ վարկատուների (մլրդ դրամ)

2023 թվականի ընթացքում վարկերի մարմանն ուղղվել է 124.5 մլրդ դրամ՝ կազմելով ծրագրի 98%-ը: Շեղումը պայմանավորված է հետևյալ գործոններով.

* արտաքին վարկերի գծով ստացումների պլանի թերակատարմամբ՝ ըստ առանձին վարկային ծրագրերի: Մասնավորապես՝ մեծ ազդեցություն է թողել Գերմանիայի KfW «Ախուրյան գետի ջրային ռեսուրսների ինտեգրված կառավարման ծրագիր, I փուլ» վարկի գծով մասհանման պլանի թերակատարումը, ինչով պայմանավորված՝ նախատեսված 2,671.5 մլն դրամ մարման փոխարեն փաստացի մարվել է 251.8 մլն դրամ,
* SDR-ի՝ ԱՄՆ դոլարի նկատմամբ կանխատեսումային և փաստացի ձևավորված փոխարժեքների տարբերությամբ,
* արտարժույթների նկատմամբ ՀՀ դրամի կանխատեսումային և փաստացի վճարումների համար կիրառված փոխարժեքների տարբերությամբ: Այսպես՝ կառավարության արտաքին վարկերի մարման գծով վճարումների համար 2023 թվականի ընթացքում կիրառված ԱՄՆ դոլար / ՀՀ դրամ միջին կշռված փաստացի փոխարժեքը կազմել է 394.51, մինչդեռ 2023 թվականի պետական բյուջեի ծրագրավորման ընթացքում արտարժութային մուտքերի և ելքերի փոխարկման համար կիրառվել է 395.19 փոխարժեքը (01.11.2022թ. դրությամբ ՀՀ կենտրոնական բանկի կողմից հրապարակված միջին փոխարժեք):

Նախորդ տարվա համեմատ ստացված արտաքին վարկերի և փոխատվությունների մարմանն ուղղված փաստացի վճարումներն աճել են 25%-ով կամ 24.9 մլրդ դրամով, իսկ դոլարային արտահայտությամբ՝ 38.1%-ով կամ 87․1 մլն ԱՄՆ դոլարով: Տարբերությունները հիմնականում պայմանավորված են եղել արտաքին վարկերի ծավալների աճով, Արժույթի Միջազգային Հիմնադրամի, Վերակառուցման և զարգացման միջազգային բանկի, Ասիական զարգացման բանկի և Ֆրանսիայի զարգացման գործակալության կողմից տրամադրված բյուջետային աջակցության վարկերի մայր գումարների մարման արտոնյալ ժամկետների ավարտմամբ և արտարժույթների նկատմամբ ՀՀ դրամի փոխարժեքների փոփոխությամբ: Այսպես, 2022 թվականի ընթացքում կիրառված ԱՄՆ դոլար / ՀՀ դրամ միջին կշռված փաստացի փոխարժեքը կազմել էր 435.9՝ 2023 թվականի 394.51 փոխարժեքի դիմաց:

Կատարված մարումների շուրջ 86.5%-ը բաժին է ընկնում 6 վարկատուների՝ Զարգացման միջազգային ընկերակցություն (21.7%), Արժույթի միջազգային հիմնադրամ (21.7%), Ասիական զարգացման բանկ (15.8%), Ռուսաստանի Դաշնություն (12.7%), Գերմանիա (7.5%) և Վերակառուցման և զարգացման միջազգային բանկ (7.1%):

Կատարված մարումների կառուցվածքում լողացող տոկոսադրույքով վարկերի գծով վճարումների տեսակարար կշիռը կազմել է 40%, ֆիքսված տոկոսադրույքով վարկերի գծով վճարումների տեսակարար կշիռը՝ 60%:

1. *ՀՀ պետական բյուջեից արտաքին վարկերի մարմանն ուղղված միջոցները (մլրդ դրամ)*

|  |  |  |  |  |
| --- | --- | --- | --- | --- |
|  | **2022թ. փաստ** | **Կշիռն ընդամենը մարումներում (%)** | **2023թ. փաստ** | **Կշիռն ընդամենը մարումներում (%)** |
| **Արտաքին վարկերի մարում** | **99.6** | **100.0** | **124.5** | **100.0** |
| Միջազգային կազմակերպություններ | 66.4 | 66.7 | 90.2 | 72.5 |
| Օտարերկրյա պետություններ | 32.3 | 32.4 | 33.5 | 26.9 |
| Առևտրային բանկեր | 0.9 | 0.9 | 0.8 | 0.7 |

2023 թվականի հոկտեմբերի 2-ին իրականացվել է 2025 թվականին մարվող արտարժութային պարտատոմսերի մասնակի հետգնում, որի գծով մայր գումարի վճարումը կազմել է 186.8 մլն ԱՄՆ դոլար կամ 73.4 մլրդ դրամ. փոխարկվել է 1 ԱՄՆ դոլարի դիմաց 392.83 դրամ փոխարժեքով:

*Արտաքին ֆինանսական զուտ ակտիվների* հաշվին պետական բյուջեի ֆինանսավորումը հաշվետու տարում կազմել է ‑150.2 մլրդ դրամ` 98%-ով ապահովելով կանխատեսված ցուցանիշը: Շեղումը հիմնականում պայմանավորված է արտաքին աղբյուրներից ստացված վարկային և դրամաշնորհային միջոցների մնացորդից 2.5 մլրդ դրամի օգտագործմամբ՝ նախատեսված 160.5 մլն դրամի փոխարեն:

Վրաստանի կողմից ՀՀ նկատմամբ ունեցած վարկային պարտավորությունների մարումը կազմել է 343.6 մլն դրամ կամ ծրագրային ցուցանիշի 97.6%-ը՝ պայմանավորված ԱՄՆ դոլարի նկատմամբ ՀՀ դրամի կանխատեսված և փաստացի փոխարժեքների տարբերությամբ:

Բաժնետոմսերի և կապիտալում այլ մասնակցության ձեռքբերման նպատակով օգտագործվել է շուրջ 2.1 մլրդ դրամ և ապահովել ծրագրի 75.6% կատարում: Մասնավորապես Միջազգային ֆինանսական կազմակերպությունների կապիտալում մասնակցության գծով ստանձնած պարտավորությունները կատարվել են շուրջ 1.4 մլրդ դրամի չափով՝ նախատեսված 1.6 մլրդ դրամի դիմաց: Շեղումը հիմնականում պայմանավորված է նրանով, որ Սևծովյան առևտրի և զարգացման բանկին Հայաստանի անդամակցության շրջանակներում առաջարկվել է 2-րդ փուլի բաժանորդագրությունը, որին Հայաստանը համաձայնել է, և դրա հիման վրա համապատասխան գումար է նախատեսվել պետական բյուջեում, սակայն փաստացի վճարման պահանջ չի ներկայացվել: Եվրասիական վերաապահովագրական ընկերության բաժնեմասերի ձեռքբերման նպատակով նախատեսված 725.6 մլն դրամի փոխարեն օգտագործվել է 509.6 մլն դրամ` պայմանավորված կանխատեսված և փաստացի փոխարժեքների տարբերությամբ: «ԵՄ-Հայաստան ՓՄՁ ֆոնդ» ներդրումային ֆոնդի փայերի ձեռքբերման նպատակով նախատեսված 387 մլն դրամի դիմաց օգտագործվել է 212.8 մլն դրամ, քանի որ բանակցությունների արդյունքում ավելի քիչ գումար է ներդրվել ընկերությունում: Միջոցառման նպատակն է տնտեսական երկարաժամկետ զարգացման ապահովումը՝ թիրախային ընկերությունների հետ ներդրումային ծրագրերի իրականացման միջոցով առանձին ոլորտներում ներդրումներ կատարելով:

1. *ՀՀ պետական բյուջեի պակասուրդի արտաքին ֆինանսական զուտ ակտիվները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. փաստ** | **2023թ. ճշտված ծրագիր** | **2023թ. փաստ** | **Կատարողա-կանը ճշտված ծրագրի նկատմամբ (%)** | **2023թ. 2022թ.-ի նկատմամբ (%)** |
| **Ֆինանսական զուտ ակտիվներ, այդ թվում`** | **(174.8)** | **(153.2)** | **(150.2)** | **98.0** | **85.9** |
| Վարկերի և փոխատվությունների տրամադրում (Լեռնային Ղարաբաղին) | (176.0) | (151.0) | (151.0) | 100.0 | 85.8 |
| Տրամադրված վարկերի և փոխատվությունների վերադարձից մուտքեր (Վրաստանից) | 0.4 | 0.4 | 0.3 | 97.6 | 93.4 |
| Բաժնետոմսերի և կապիտալում այլ մասնակցության ձեռքբերում | (1.1) | (2.7) | (2.1) | 75.6 | 196.6 |
| Այլ | 1.9 | 0.2 | 2.5 | 1589.0 | 136.5 |

# ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ՊԱՐՏՔԸ 2023 ԹՎԱԿԱՆԻՆ[[42]](#footnote-42)

2023 թվականի դեկտեմբերի 31-ի դրությամբ ՀՀ պետական պարտքը կազմել է 4,794.9 մլրդ դրամ (11,845.3 մլն ԱՄՆ դոլար): ՀՀ դրամով և ԱՄՆ դոլարով արտահայտված` ՀՀ պետական պարտքի ցուցանիշների աճը նախորդ տարեվերջի համեմատությամբ կազմել է համապատասխանաբար 14.5% և 11.4%: ՀՀ պետական պարտքում 2,631.7 մլրդ դրամը (6,501.5 մլն ԱՄՆ դոլարը) կազմել է արտաքին պարտքը, 2,163.2 մլրդ դրամը (5,343.9 մլն ԱՄՆ դոլարը)՝ ներքին պարտքը:

1. *ՀՀ պետական պարտքը*

|  |  |  |  |  |
| --- | --- | --- | --- | --- |
|  | **Առ 31.12.2022թ.** | **Առ 31.12.2023թ.** | **Փոփոխություն**  **գումար** | **Փոփոխություն%** |
| ***(մլրդ դրամ)*** |  |  |  |  |
| **ՀՀ պետական պարտք** | **4,186.7** | **4,794.9** | **608.2** | **14.5** |
| ՀՀ կառավարության պարտք, այդ թվում՝ | 3,969.7 | 4,571.9 | 602.3 | 15.2 |
| * ՀՀ կառավարության արտաքին պարտք | 2,319.7 | 2,408.8 | 89.1 | 3.8 |
| * ՀՀ կառավարության ներքին պարտք | 1,650.0 | 2,163.2 | 513.2 | 31.1 |
| ՀՀ կենտրոնական բանկի պարտք (արտաքին) | 217.0 | 223.0 | 6.0 | 2.8 |
| ***(մլն ԱՄՆ դոլար)*** |  |  |  |  |
| **ՀՀ պետական պարտք** | **10,637.7** | **11,845.4** | **1,207.7** | **11.4** |
| ՀՀ կառավարության պարտք, այդ թվում՝ | 10,086.4 | 11,294.6 | 1.208.3 | 12.0 |
| * ՀՀ կառավարության արտաքին պարտք | 5,894.1 | 5,950.7 | 56.6 | 1.0 |
| * ՀՀ կառավարության ներքին պարտք | 4,192.3 | 5,343.9 | 1,151.6 | 27.5 |
| ՀՀ կենտրոնական բանկի պարտք (արտաքին) | 551.3 | 550.8 | (0.5) | (0.1) |

2023 թվականի դեկտեմբերի 31-ի դրությամբ ՀՀ պետական պարտքը նախորդ տարվա համեմատ դրամային արտահայտությամբ աճել է 608.2 մլրդ դրամով, իսկ դոլարային արտահայտությամբ՝ 1,207.7 մլն ԱՄՆ դոլարով: Եվ՛ դրամային, և՛ դոլարային արտահայտությամբ ՀՀ պետական պարտքի աճը հիմնականում պայմանավորված է ՀՀ կառավարության պարտքի աճով՝ համապատասխանաբար 15.2%-ով և 12.0%-ով: 2022 թվականի համեմատ 2023 թվականի տարեվերջին ՀՀ կենտրոնական բանկի արտաքին պարտքի ցուցանիշը դոլարային արտահայտությամբ նվազել է աննշան չափով (0.1%-ով) և կազմել է 550.8 մլն ԱՄՆ դոլար:

ՀՀ կառավարության պարտքի տեսակարար կշիռը պետական պարտքի ծավալում կազմել է 95.4%, իսկ ՀՀ կենտրոնական բանկի արտաքին պարտքի կշիռը՝ 4.6%:

2023 թվականի դեկտեմբերի 31-ի դրությամբ ՀՀ պետական պարտքը կազմել է ՀՆԱ-ի 50.5%‑ը՝ նախորդ տարեվերջի համեմատ աճելով 1.2 տոկոսային կետով: Ընդ որում, կառավարության պարտքը կազմել է ՀՆԱ-ի 48.1%-ը՝ նախորդ տարվա համեմատ աճելով 1.4 տոկոսային կետով։

1. ՀՀ պետական պարտքը 2021-2023թթ. (մլրդ դրամ)

2023 թվականի դեկտեմբերի 31-ի դրությամբ ՀՀ արտաքին պետական պարտքը նախորդ տարեվերջի համեմատությամբ աճել է 56.1 մլն ԱՄՆ դոլարով (0.9%-ով), և դրա տեսակարար կշիռը ՀՀ պետական պարտքի կառուցվածքում նվազել է՝ 60.6%-ից հասնելով 54.9%-ի: Ընդ որում, ՀՀ կառավարության արտաքին պարտքն աճել է 56.6 մլն ԱՄՆ դոլարով, իսկ ՀՀ ԿԲ արտաքին պարտքը նվազել է 0.5 մլն ԱՄՆ դոլարով:

Պարտքի ծավալի փոփոխությանը նպաստել են 2023 թվականի ընթացքում իրականացված գործառնությունները՝ փոխառու միջոցների ներգրավում և մայր գումարի մարումներ, մասնավորապես.

* պետական գանձապետական պարտատոմսերի գծով կատարված 829.5 մլրդ դրամի տեղաբաշխումները և 223.8 մլրդ դրամի մայր գումարի մարումները/հետգնումները,
* արտաքին վարկերի գծով կատարված 316.4 մլն ԱՄՆ դոլարի մասհանումները և արտաքին վարկերի գծով կատարված 315.6 մլն ԱՄՆ դոլարի մայր գումարի մարումները,
* 2025թ. մարվող պետական արտարժութային պարտատոմսերի՝ 186.8 մլն ԱՄՆ դոլար ծավալով հետգնումը:

Կառավարության պարտքի կառուցվածքում արձանագրված փոփոխությունները հիմնականում պայմանավորված են եղել վերը նշված գործառնություններով: Մասնավորապես, 2023 թվականի տարեվերջի դրությամբ նախորդ տարվա վերջի համեմատությամբ ՀՀ կառավարության պարտքի կառուցվածքում տեղի են ունեցել հետևյալ էական փոփոխությունները.

* աճել է ոչ ռեզիդենտների կողմից ձեռքբերված պետական գանձապետական պարտատոմսերի տեսակարար կշիռն ընդամենը գանձապետական պարտատոմսերի մեջ՝ 4.0 տոկոսային կետով,
* ներքին պարտքի կշիռն ավելացել է 5.7 տոկոսային կետով,
* ռեզիդենտների կողմից ձեռքբերված արտարժութային պետական պարտատոմսերի տեսակարար կշիռն արտարժութային պարտատոմսերի մեջ աճել է 5.7 տոկոսային կետով,
* ֆիքսված տոկոսադրույքով պարտքն ավելացել է 0.5 տոկոսային կետով,
* ըստ մինչև մարումը մնացած միջին կշռված ժամկետի և ըստ թողարկման (ներգրավման) ժամկետայնության՝ համապատասխանաբար 2.6 և 0.2 տոկոսային կետերով աճել է կարճաժամկետ պարտքի կշիռը:

Արտաքին պետական պարտքի հիմնական մասը ՀՀ կառավարության պարտավորություններն են: Կառավարության արտաքին պարտքի բաղադրիչներն են՝

* արտաքին վարկերը և փոխառությունները, որոնց ծավալը կազմել է 1,836.1 մլրդ դրամ,
* ոչ ռեզիդենտների կողմից ձեռք բերված պետական գանձապետական պարտատոմսերը, որոնց ծավալը կազմել է 146 մլրդ դրամ,
* ոչ ռեզիդենտների կողմից ձեռք բերված արտարժութային պետական պարտատոմսերը, որոնց ծավալը կազմել է 423.7 մլրդ դրամ,
* ՀՀ կառավարության կողմից տրամադրված արտաքին երաշխիքները, որոնց ծավալը կազմել է 3 մլրդ դրամ:

2023 թվականի դեկտեմբերի 31-ի դրությամբ շրջանառության մեջ գտնվող արտարժութային պետական պարտատոմսերի ծավալը կազմել է 1,563.166 մլն ԱՄՆ դոլար, որից`

* 313.166 մլն ԱՄՆ դոլարը` 2025թ. մարման ենթակա 7.15% արժեկտրոնային եկամտաբերությամբ պարտատոմսերը,
* 500 մլն ԱՄՆ դոլարը` 2029թ. մարման ենթակա 3.95% արժեկտրոնային եկամտաբերությամբ պարտատոմսերը,
* 750 մլն ԱՄՆ դոլարը` 2031թ. մարման ենթակա 3.60% արժեկտրոնային եկամտաբերությամբ պարտատոմսերը:

2023 թվականի դեկտեմբերի 31-ի դրությամբ շրջանառության մեջ գտնվող արտարժութային պետական պարտատոմսերի 33%-ը (516.5 մլն ԱՄՆ դոլար) գտնվել է ռեզիդենտների մոտ, և այս ցուցանիշը նախորդ տարվա համեմատությամբ աճել է 5.7 տոկոսային կետով:

2023 թվականի վերջի դրությամբ արտաքին պետական պարտքի զուտ ներկա արժեքի ցուցանիշն (ԶՆԱ) աճել է` 2022 թվականի 5,848.7 մլն ԱՄՆ դոլարի դիմաց կազմելով 6,249.0 մլն ԱՄՆ դոլար: ԶՆԱ/ՀՆԱ հարաբերակցությունը նվազել է 4.2 տոկոսային կետով՝ կազմելով 25.8%, ԶՆԱ/արտահանում ցուցանիշը նույնպես նվազել է՝ 14 տոկոսային կետով՝ կազմելով 44.2%:

2023 թվականի դեկտեմբերի 31-ի դրությամբ ՀՀ ներքին պետական պարտքը նախորդ տարեվերջի համեմատ աճել է 513.2 մլրդ դրամով (31.1%-ով), և դրա տեսակարար կշիռը ՀՀ պետական պարտքի կառուցվածքում աճել է՝ 39.4%-ից հասնելով 45.1%-ի: Կառավարության ներքին պարտքի բաղադրիչներն են՝

* ռեզիդենտների կողմից ձեռք բերված պետական գանձապետական պարտատոմսերը, որոնց ծավալը կազմել է 1,946.9 մլրդ դրամ,
* ռեզիդենտների կողմից ձեռք բերված արտարժութային պետական պարտատոմսերը, որոնց ծավալը կազմել է 209.1 մլրդ դրամ,
* ներքին երաշխիքները, որոնց ծավալը կազմել է 7.2 մլրդ դրամ:

1. Հաշվետվության մեջ ներկայացված ցուցանիշների հանրագումարների և դրանց բաղադրիչների միջև շեղումները պայմանավորված են կլորացումներով: [↑](#footnote-ref-1)
2. 2023 թվականի կանխատեսումների վերանայումները ներկայացված են հետևյալ տեղեկանքում՝ [5.Տեղեկանքներ\21.Մակրոտնտեսական և հարկաբյուջետային ցուցանիշներ.docx](5.Տեղեկանքներ/21.Մակրոտնտեսական%20և%20հարկաբյուջետային%20ցուցանիշներ.docx) [↑](#footnote-ref-2)
3. Մեկ շնչին ընկնող ՀՆԱ-ն կանխատեսումներում հաշվարկվել է` հիմք ընդունելով տվյալ տարվա հունվարի 1-ի դրությամբ մշտական բնակչության թվաքանակը։ [↑](#footnote-ref-3)
4. ՓՄՁ պետական աջակցության 2023թ. ծրագրի կատարման հաշվետվությունը ներկայացված է հետևյալ հավելվածում՝ [4.Հավելվածներ\16.Հավելված N11\_ՓՄՁ.doc](4.Հավելվածներ/16.Հավելված%20N11_ՓՄՁ.doc): [↑](#footnote-ref-4)
5. ՀՀ 2023թ. զբոսաշրջության զարգացման պետական ծրագրի կատարման հաշվետվությունը ներկայացված է հետևյալ տեղեկանքում՝ [5.Տեղեկանքներ\18.Զբոսաշրջություն.doc](5.Տեղեկանքներ/18.Զբոսաշրջություն.doc): [↑](#footnote-ref-5)
6. Աղբյուրը՝ Տնտեսական վերլուծությունների բյուրո, <https://www.bea.gov/> [↑](#footnote-ref-6)
7. Աղբյուրը՝ Եվրոստատ, <https://ec.europa.eu/eurostat/> [↑](#footnote-ref-7)
8. Աղբյուրը՝ Չինաստանի վիճակագրության ազգային բյուրո, <http://www.stats.gov.cn/> [↑](#footnote-ref-8)
9. Աղբյուրը՝ Պետական վիճակագրության դաշնային ծառայություն, <https://rosstat.gov.ru/> [↑](#footnote-ref-9)
10. ԱՄՆ համար դիտարկվել է դաշնային ֆոնդերի արդյունավետ տոկոսադրույքը, ԵԳ համար՝ հիմնական վերաֆինանսավորման տոկոսադրույքը, Չինաստանի համար՝ վարկավորման մեկ տարվա տոկոսադրույքը (one-year loan prime rate), ՌԴ-ի համար՝ հիմնական տոկոսադրույքը: [↑](#footnote-ref-10)
11. Աղբյուրը՝ Համաշխարհային բանկ, <https://www.worldbank.org/en/research/commodity-markets> [↑](#footnote-ref-11)
12. Աղբյուրը՝ Համաշխարհային բանկ, <https://www.worldbank.org/en/research/commodity-markets>

    ՄԱԿ – ի պարենի և գյուղատնտեսության կազմակերպություն <https://www.fao.org/worldfoodsituation/foodpricesindex/en/> [↑](#footnote-ref-12)
13. Ճյուղերի մանրամասն ցուցանիշները ներկայացված են Աղյուսակ 3-ում: [↑](#footnote-ref-13)
14. Ի տարբերություն գյուղատնտեսության թողարկման ցուցանիշի՝ գյուղատնտեսության ավելացված արժեքն աճել է 0.2%-ով, ինչը պայմանավորված է եղել գյուղատնտեսության միջանկյալ սպառման նկատմամբ թողարկման առաջանցիկ աճով: [↑](#footnote-ref-14)
15. ՏԱՑ-ի աճին ճյուղերի նպաստումները ՀՀ ֆինանսների նախարարության գնահատականներն են: Գյուղատնտեսության ցուցանիշը ոչ բոլոր հաշվարկներում է ներկայացված, քանի որ այն հրապարակվում է եռամսյակային պարբերականությամբ՝ պայմանավորված գյուղատնտեսության սեզոնայնությամբ և բնակլիմայական ոչ կայուն պայմաններից կախված՝ ամսական արտադրության տատանողականության հարթեցման անհրաժեշտությամբ: [↑](#footnote-ref-15)
16. [↑](#footnote-ref-16)
17. Ներդրումների ճյուղային կառուցվածքի ցուցանիշները վերաբերում են ներդրումների՝ կապիտալ շինարարությանն ուղղվող մասին: Ավելի մանրամասն տե՛ս Շինարարություն հատվածում: [↑](#footnote-ref-17)
18. ###### Մանրամասն տե՛ս «Արտաքին հատված» մասում:

    [↑](#footnote-ref-18)
19. Ներմուծման տվյալները ներկայացված են ՍԻՖ գներով: [↑](#footnote-ref-19)
20. Մանրամասն ցուցանիշները ներկայացված են Աղյուսակ 3-ում: [↑](#footnote-ref-20)
21. Մանրամասն ցուցանիշները ներկայացված են Աղյուսակ 3-ում: [↑](#footnote-ref-21)
22. Աղբյուր՝ ՀՀ ԿԲ: [↑](#footnote-ref-22)
23. Ընդգրկված չեն կուտակված տոկոսները: Վարկերի մեջ ներառված են նաև ֆակտորինգային, լիզինգային գործառնությունները և ռեպո համաձայնագրերը: [↑](#footnote-ref-23)
24. ՊՊ շուկայի վերաբերյալ տվյալները ներառում են ԼՂ կառավարության, նրա ստեղծած հիմնադրամների և ԼՂ այլ ֆիզիկական և իրավաբանական անձանց պարտավորությունների փոխանցման գործարքի շրջանակներում ՀՀ կառավարության 2023 թվականի դեկտեմբերի 28-ի N 2326-Ն որոշմամբ տեղաբաշխված՝ 206.4 մլրդ դրամ ծավալով պարտատոմսի ազդեցությունը։ [↑](#footnote-ref-24)
25. 2024 թվականի հունվարից պաշտոնական վիճակագրությամբ հիպոտեկի տոկոսագումարների դիմաց եկամտային հարկի վերադարձը ներառվում է բյուջեի եկամուտներում և ծախսերում, ինչը նշանակում է, որ հետագայում վերջինս չի կարող լինել եկամտային հարկի հավաքագրումների վրա ազդող գործոն։ [↑](#footnote-ref-25)
26. 2023 թվականին Լեռնային Ղարաբաղից բռնի տեղահանված բնակչությանը տրամադրված փոխհատուցման վերաբերյալ մանրամասն տեղեկատվությունը ներկայացված է հետևյալ տեղեկանքներում՝

    [5.Տեղեկանքներ\16.ԼՂ-ից բռնի տեղահանված\_ըստ ՊԾՄԿ.xls](5.Տեղեկանքներ/16.ԼՂ-ից%20բռնի%20տեղահանված_ըստ%20ՊԾՄԿ.xls),

    [5.Տեղեկանքներ\17.ԼՂ-ից բռնի տեղահանված\_արդյունքային ցուցանիշներ.xls](5.Տեղեկանքներ/17.ԼՂ-ից%20բռնի%20տեղահանված_արդյունքային%20ցուցանիշներ.xls) [↑](#footnote-ref-26)
27. Աղբյուրը՝ ՀՀ ՖՆ գնահատական [↑](#footnote-ref-27)
28. *Աղյուսակներում նպաստումները հաշվարկվել են նախորդ տարվա կշիռների հիման վրա:* [↑](#footnote-ref-28)
29. Այն օրենսդրական փոփոխությունները, որոնք կարող էին ազդեցություն ունենալ հարկային եկամուտների և պետական տուրքերի գծով 2023 թվականի պետական բյուջեի մուտքերի վրա, ներկայացված են առանձին տեղեկանքով՝ [5.Տեղեկանքներ\20.Հարկային օրենսդրության փոփոխություններ.docx](5.Տեղեկանքներ/20.Հարկային%20օրենսդրության%20փոփոխություններ.docx): [↑](#footnote-ref-29)
30. Ըստ առանձին երկրների տեղեկատվությունը ներկայացված է հետևյալ տեղեկանքում՝ [5.Տեղեկանքներ\17.Մաքսատուրք.doc](5.Տեղեկանքներ/19.Մաքսատուրք.doc): [↑](#footnote-ref-30)
31. [5.Տեղեկանքներ\20.Հարկային օրենսդրության փոփոխություններ.docx](5.Տեղեկանքներ/20.Հարկային%20օրենսդրության%20փոփոխություններ.docx) [↑](#footnote-ref-31)
32. Ներառված են Հայաստանի Հանրապետությունում ամուսնության բացակայության մասին տեղեկանք տալու (53.7 մլն դրամ), ՀՀ քաղաքացիություն ստանալու (62.6 մլն դրամ), Մշակութային արժեքների արտահանման կամ ժամանակավոր արտահանման իրավունքի վկայագիր տրամադրելու (740.2 հազար դրամ) և Գյուտերի, արդյունաբերական դիզայնների, բույսերի սորտերի, ապրանքային նշանների, աշխարհագրական նշումների, ծագման տեղանունների, երաշխավորված ավանդական արտադրանքի, ֆիրմային անվանումների, ինտեգրալ միկրոսխեմաների տոպոլոգիաների իրավական պահպանության հետ կապված իրավաբանական նշանակություն ունեցող գործողությունների (367.2 մլն դրամ) համար ՀՀ պետական բյուջե վճարվող պետական տուրքերը: [↑](#footnote-ref-32)
33. [5.Տեղեկանքներ\20.Հարկային օրենսդրության փոփոխություններ.docx](5.Տեղեկանքներ/20.Հարկային%20օրենսդրության%20փոփոխություններ.docx) [↑](#footnote-ref-33)
34. [5.Տեղեկանքներ\20.Հարկային օրենսդրության փոփոխություններ.docx](5.Տեղեկանքներ/20.Հարկային%20օրենսդրության%20փոփոխություններ.docx) [↑](#footnote-ref-34)
35. Պետական բյուջե մուտքագրված դրամաշնորհների վերաբերյալ մանրամասն տեղեկատվությունը ներկայացված է հետևյալ տեղեկանքում՝ [5.Տեղեկանքներ\11.Դրամաշնորհային մուտքեր.xls](5.Տեղեկանքներ/11.Դրամաշնորհային%20մուտքեր.xls): [↑](#footnote-ref-35)
36. ՀՀ պետական բյուջեի ծախսերն ըստ տնտեսագիտական դասակարգման ներկայացված են հետևյալ տեղեկանքում՝ [5.Տեղեկանքներ\6.Ծախսեր\_տնտեսագիտական դաս..xls](5.Տեղեկանքներ/6.Ծախսեր_տնտեսագիտական%20դաս..xls): [↑](#footnote-ref-36)
37. Արտաքին աջակցությամբ իրականացվող վարկային և դրամաշնորհային ծրագրերի շրջանակներում կատարված ծախսերի վերաբերյալ տեղեկատվությունը ներկայացված է հետևյալ հավելվածներում՝ [4.Հավելվածներ\5. Հավելված N1աղյուսակ N4 վարկային ծրագրեր.xls](4.Հավելվածներ/5.%20Հավելված%20N1աղյուսակ%20N4%20վարկային%20ծրագրեր.xls), [4.Հավելվածներ\6. Հավելված N1 աղյուսակ N5 Դրամաշնորհային ծրագրեր.xls](4.Հավելվածներ/6.%20%20Հավելված%20N1%20աղյուսակ%20N5%20Դրամաշնորհային%20ծրագրեր.xls): [↑](#footnote-ref-37)
38. Բյուջետային ծախսային ծրագրերի և միջոցառումների գծով ֆինանսական և արդյունքային (կատարողական) ցուցանիշների վերաբերյալ տեղեկատվությունը ներկայացված է հետևյալ հավելվածներում և տեղեկանքներում՝

    [4.Հավելվածներ\2.Հավելված N1 աղյուսակ N1\_ծախսերն ըստ ծրագրերի.xls](4.Հավելվածներ/2.Հավելված%20N1%20աղյուսակ%20N1_ծախսերն%20ըստ%20ծրագրերի.xls),

    [4.Հավելվածներ\3.Հավելված N1 աղյուսակ N2\_ծախսերն ըստ ծրագրերի և միջոցառումների.xls](4.Հավելվածներ/3.Հավելված%20N1%20աղյուսակ%20N2_ծախսերն%20ըստ%20ծրագրերի%20և%20միջոցառումների.xls),

    [5.Տեղեկանքներ\2.Ծախսեր\_ըստ պատասխանատուների.xls](5.Տեղեկանքներ/2.Ծախսեր_ըստ%20պատասխանատուների.xls)

    [5.Տեղեկանքներ\3.Ծախսեր\_ըստ ՊԾՄԿՀ.xls](5.Տեղեկանքներ/3.Ծախսեր_ըստ%20ՊԾՄԿՀ.xls),

    [6.Արդյունքային ցուցանիշներ-հավելված 9\2.Արդյունքային ցուցանիշներ\_ըստ պատասխանատուների.xls](6.Արդյունքային%20ցուցանիշներ-հավելված%209/2.Արդյունքային%20ցուցանիշներ_ըստ%20պատասխանատուների.xls),

    [7.Արդյունքային ցուցանիշներ-հավելված 9.1\2.Արդյունքային ցուցանիշներ\_ըստ կատարողների.xls](7.Արդյունքային%20ցուցանիշներ-հավելված%209.1/2.Արդյունքային%20ցուցանիշներ_ըստ%20կատարողների.xls): [↑](#footnote-ref-38)
39. Պարտքի սպասարկման ծախսերի առավել մանրամասն վերլուծությունը ներկայացված է պետական բյուջեի ծախսերի տնտեսագիտական դասակարգման վերլուծության բաժնում: [↑](#footnote-ref-39)
40. ՀՀ կառավարության պահուստային ֆոնդից կատարված վերաբաշխումների վերաբերյալ մանրամասն տեղեկատվությունը ներկայացված է հետևյալ տեղեկանքներում` [5.Տեղեկանքներ\14. Պահուստային ֆոնդ\_ՊՈԾՄԿ.xls](5.Տեղեկանքներ/14.%20Պահուստային%20ֆոնդ_ՊՈԾՄԿ.xls), [5.Տեղեկանքներ\15. Պահուստային ֆոնդ\_ՈՊԾՄԿՀ.xls](5.Տեղեկանքներ/15.%20Պահուստային%20ֆոնդ_ՈՊԾՄԿՀ.xls): [↑](#footnote-ref-40)
41. [↑](#footnote-ref-41)
42. Պետական պարտքի վերաբերյալ առավել մանրամասն տեղեկատվությունը ներկայացված է հետևյալ տեղեկանքում՝ [5.Տեղեկանքներ\9.Պետական պարտք.xls](5.Տեղեկանքներ/9.Պետական%20պարտք.xls): [↑](#footnote-ref-42)